
ŠOKIS SU MIRTIMI nebuvo pats geriausias būdas švęsti Šv. Pat- 
riko dieną. Iškvietimas į darbą laisvadienį, kad atkalbėtum žmogų 
nuo pasiryžimo mirti, nebuvo kvietimas išgerti žaliojo alaus ar pasi- 
klausyti dūdmaišių. 

Fibė skynėsi kelią per Savanos gyventojų ir turistų minią, šven- 
tiškai šurmuliuojančią gatvėse. Kapitonas Deividas Makvy viską 
numatė, pastebėjo ji. Savo automobiliu, netgi turėdama ženklelį, 
braudamasi per gyvas barikadas ir grūstis, ji būtų sugaišusi daug 
brangaus laiko ir iššvaisčiusi begalę jėgų. Tačiau už poros kvartalų 
į rytus nuo Džonso gatvės šventiška minia praretėjo, o triukšmingą 
muziką pakeitė silpnas pulsuojantis aidas. 

Uniformuotas pareigūnas, paklusdamas įsakymui, laukė. Jo 
žvilgsnis nuslydo Fibės veidu žemyn, į ženklelį, kurį buvo prisisegusi 
prie rusvai žalsvos spalvos kelnių kišenės. Platūs trumpi bridžiai, 
sandalai, dobilo žalumo marškinėliai po drobiniu švarku, pagalvojo 
Fibė. Visiškai neprofesionali išvaizda, o ją Fibė itin puoselėjo darbe. 

Betgi ką jai daryti? Buvo pasirengusi su šeima stovėti Makna- 
marų namų terasoje, gerti limonadą ir stebėti eitynes. 

— Leitenantė Maknamara? 

— Taip. Važiuojame. — Įšokusi į automobilį, viena ranka ji 
atvertė telefoną, o kita užsitraukė diržą. — Kapitone, aš pakeliui. 
Informuokite. 

Vairuotojui nuspaudus akceleratoriaus pedalą, suklykė sirena. 
Fibė išsitraukė užrašų knygelę ir ėmė paskubomis žymėtis. 

Džozefas (Džo) Raideris, savižudis. Ginkluotas. Dvidešimt septy- 

nerių, baltasis, vedęs/kartu negyvena. Barmenas/atleistas. Nepriklauso 
jokiai bažnyčiai. Apie šeimą nieko nežinoma. 

KODĖL? Paliko žmona, atleistas iš darbo (sporto bare), lošimo skolos. 

Jokių ankstesnių nusižengimų arba mėginimų žudytis. 

Subjektas tai verkia, tai pyksta. Neiššovė nė vieno šūvio. 

— Gerai, — atsiduso Fibė. Netrukus susipažins su Džo arti- 
miau. — Kas su juo kalbasi? 

— Jis turi mobilųjį telefoną. Pirmasis ekipažas nesugebėjo pra- 
kalbinti. Vyrukas vis atmetinėjo skambučius. Iškvietėme darbdavį, 
buvusį darbdavį, kuris yra ir jo buto šeimininkas. Subjektas šiek tiek 
kalbėjosi su juo, tačiau iš to nieko gero. 

— O tu? 

— Vos atvykęs į vietą paskambinau tau. Nenorėjau, kad užsi- 
pultų pernelyg daug žmonių. 

— Gerai. Būsiu po penkių minučių. — Fibė žvilgtelėjo į vairuo- 
toją ir sulaukė patvirtinančio linktelėjimo. — Pasistenkite, kad jis 
liktų gyvas, kol atvyksiu. 


Dankanas Sviftas sėdėjo Džo Raiderio bute ketvirtame aukšte 
ir prakaitavo. Vyrukas, kurį jis pažinojo, su kuriuo gėrė alų, juokavo, 
sisiojo, dėl Dievo, į gretimus pisuarus, dabar sėdi ant stogo krašto su 
ginklu rankoje. 

Todėl, kad aš jį atleidau, galvojo Dankanas. Kad daviau trisde- 
šimt dienų išsinešdinti iš buto. Kad neskyriau jam dėmesio. 

O dabar štai Džo paleis kulką sau į galvą arba nušoks nuo stogo. 
Galbūt ir viena, ir kita. 

Ne tokių linksmybių tikisi minia Šv. Patriko dieną. Nors nepa- 
sakytum, kad tai ją baugina. Policija aptvėrė kvartalą, bet pro langą 
Dankanas matė žmones, prisispaudusius prie užtvarų ir užvertusius 
galvas aukštyn. 

Kažin ar Džo apsirengęs žaliai? 

— Liaukis, Džo, mes viską išspręsime. — Kiek kartų, klausė sa- 
vęs Dankanas, teks kartoti tuos žodžius, kuriuos policininkas baks- 
noja savo užrašuose. — Tiesiog padėk ginklą ir eikš į vidų. 

— Tu mane atleidai, velniai rautų! 

— Taip, taip, žinau. Aš atsiprašau, Džo, buvau supykęs. — Tu 
vogei iš manęs, kvailas pimpi, galvojo Dankanas. Mulkinai ir ap- 
gaudinėjai. Puolei kumščiais, po galais. — Aš nesuvokiau, kaip tau 
sunku, kas vyksta. Eikš į vidų, ir mes viską išspręsime. 

— Juk žinai, kad Lorė mane paliko. 

— Aš... — Ne, ne aš, prisiminė Dankanas. Jo galva ūžė nuo 
stipraus skausmo, vis dėlto šiaip taip prisiminė kapitono Makvy nu- 
rodymus. — Tikriausiai tau labai sunku. 

Atsakydamas Džo vėl sukūkčiojo. 

— Tiesiog kalbink jį, — sumurmėjo Deivas. 

Dankanas klausėsi verksmingų Džo aimanų ir stengėsi skaityti 
rodomas frazes. 

Raudonplaukė įskriejo į kambarį it glotni kulka. Kalbėdamasi 
su kapitonu ji išsinėrė iš švarko, užsitraukė neperšaunamą liemenę. 
Judesiai greiti kaip žaibas. 

Dankanas negirdėjo, ką jie kalbėjo, tačiau negalėjo atplėšti akių 
nuo moters. | 

Pirmasis žodis, šovęs jam į galvą, buvo ryžtas. Paskui energija. 
Tada seksualumas, nors pastarasis dviem lygiomis dalimis įsimaišė į 
pirmuosius du. Ji papurtė galvą, pažiūrėjo į Dankaną — ilgas šaltas 
žvilgsnis, žalios kaip katės akys. 

— Reikia kalbėtis akis į akį, kapitone. Žinojai tai, kai pakvietei 
mane. 

— Pirma gali pamėginti pakalbinti telefonu. 

— Ne kartą mėginta. 

Fibė nužvelgė vyrą, bandžiusį raminti verkšlenantį subjektą. 
Buvęs darbdavys ir buto šeimininkas, suprato ji. 

Koks jaunas, pagalvojo Fibė. Dailus vyrukas ir, atrodo, iš visų 
jėgų stengiasi nepanikuoti. 

— Jis turi matyti veidą. Reikia asmeninio kontakto. Ar čia tas 
darbdavys? 

— Dankanas Sviftas, baro pirmame šio pastato aukšte savinin- 
kas. Vyras paskambino 911, kai subjektas susisiekė su juo ir pasakė 
ketinąs šokti nuo stogo. Nuo tada jis, Sviftas, čia. 

— Gerai. Tu vadovauk jam, bet derybininkė esu aš. Turiu lipti 
ant stogo. Pažiūrėkim, ką apie tai mano subjektas. 

Priėjusi prie Dankano, parodė, kad šis duotų jai telefoną. 

— Džo? Čia Fibė. Aš iš policijos. Kaip tu ten, Džo? 

— Kodėl klausi? 

— Noriu įsitikinti, ar tau viskas gerai. Ten turbūt karšta, Džo? 
Šiandien gana kaitri saulė. Paprašysiu Dankano, kad atneštų mums 
porą butelių šalto vandens. Norėčiau atnešti juos tau, pasikalbėti su 
tavimi. 

— Aš turiu ginklą! 

— Žinau. Jei atnešiu tau šalto vandens, Džo, ar šausi į mane? 

— Ne, — ištarė vyras po ilgos pauzės. — Ne, velniai rautų. Ko- 
dėl turėčiau? Nė nepažįstu tavęs. 

— Tada atnešiu tau vandens. Ateisiu viena, Džo. Pažadėk man, 
kad nenušoksi ir neiššausi. Ar pažadi leisti man ateiti ir atnešti tau 
vandens? 

— Geriau atnešk alaus. 

Liūdna gaidelė vyro balse suteikė jai šiek tiek pranašumo. 

— Kokio alaus norėtum? 

— Šaldytuve yra Harp. 

— Šaltas alus. — Fibė nuėjo prie šaldytuvo. Jame, išskyrus alų, 
daugiau beveik nieko nebuvo. Vos ištraukė butelį, Dankanas prišokęs 
jį atidarė. Ji linktelėjo, išsitraukė vienintelį kokakolos buteliuką ir at- 
kimšo. — Ateinu su alumi, gerai? 

— Taip, gurkšnis alaus būtų ne pro šalį. 

— Džo? — Fibės balsas buvo vėsus kaip ir buteliai rankoje. Vie- 
nas policininkų prisegė jai mikrofoną ir nusegė ginklą. — Ar ketini 
nusižudyti? 

— Toks mano planas. 

— Ką gi, jei tai tavo planas, vargu ar jis geras. 

Fibė išsekė paskui policininką ir ėmė kopti laiptais ant stogo. 

— Geresnio neturiu. 

— Neturi? Regis, kažkas tave labai slegia. Dabar aš prie stogo 
durų, Džo. Ar galiu ateiti? 

— Taip, juk sakiau, argi ne? 

Dėl saulės Fibė neklydo — ji ritinėjosi stogu lyg karštas raudo- 
nas kamuolys. Fibė tučtuojau žvilgtelėjo į kairę ir pamatė vyriškį. 

Jis buvo beveik nuogas, mūvėjo tik juodus šortus. Rausvaplau- 

kis vaikinas šviesia oda, beje, toji oda jau tapusi skausmingai raudo- 
na. Prisimerkęs jis pažiūrėjo į Eibę užtinusiomis nuo ašarų akimis. 

— Reikėjo atnešti ne tik alaus, bet ir kokį skėtį nuo saulės. — 
Fibė laikė butelį taip, kad vyras galėtų matyti. — Tu čia iškepsi, Džo. 

— Nesvarbu. 

— Džo, būčiau dėkinga, jei pasidėtum ginklą, kad galėčiau pa- 
duoti tau alų. 

Jis papurtė galvą. 

— Dar ką sugalvosi. 

— Pažadu nieko nedaryti, jei padėsi ginklą, kol nešiu tau alų. Aš 
tik noriu pasikalbėti, Džo. Pokalbis šitaip plieskiant saulei — alinan- 
tis darbas. 

Nuleidęs kojas per stogo kraštą, vyras ginklą pasidėjo ant kelių. 

— Tiesiog pastatyk alų čia, o paskui pasitrauk. 

— Gerai. — Eibė ėjo jo link žiūrėdama tiesiai į akis. Užuodė jo 
kvapą, prakaitą ir neviltį; krauju pasruvusiose akyse matė skausmą. 
Ji atsargiai pastatė butelį ant atbrailos ir pasitraukė. — Gerai? 

— Tik pamėgink ką nors, ir aš šoksiu. 

— Suprantu. Kas atsitiko, kad jautiesi toks prislėgtas? 

Jis pastvėrė alų, vėl sugniaužė rankoje ginklą ir nugėrė didelį 
gurkšnį. 

— Kodėl jie atsiuntė tave čia? 

— Niekas manęs neatsiuntė, pati atėjau. Toks mano darbas. 

— Ką? Gal tu kokia psichiatrė? 

Jis paniekinamai prunkštelėjo ir vėl užsivertė butelį. 

— Ne visai. Aš kalbuosi su žmonėmis, ypač turinčiais bėdų 
arba manančiais, kad jų turi. Kas atsitiko tau, Džo, kad manai turįs 
rūpesčių? 

— Aš nevykėlis, ir tiek. 

— Kodėl manai, kad esi nevykėlis? 

— Žmona mane paliko. Išgyvenome kartu vos šešis mėnesius, o 
ji jau išėjo. Ne kartą sakė, kad išeis. Esą jei tik vėl pradėsiu lošti, tiek 
ją ir tematysiu. Aš neklausiau, netikėjau ja. 

— Regis, tai tave labai liūdina. 

— Ji buvo geriausias dalykas mano gyvenime, bet aš susimo- 

viau. Tikėjausi išlošti — pora didelių sumų, ir būtų užtekę. Tačiau 
nepavyko, — vyras gūžtelėjo pečiais. — Niekada nepavyksta. 

— To nepakanka, kad mirtum, Džo. Sunku ir skaudu, kai tave 
palieka mylimas žmogus. Tačiau mirdamas nieko nebeištaisysi. Kuo 
vardu tavo žmona? 

— Lorė, — sumurmėjo jis vėl apsiašarodamas. 

— Lorės turbūt nenori skaudinti? Kaip manai, kaip ji jaustųsi, 
jei tai padarytum? 

— Kodėl jai turėtų rūpėti? 

— Jai pakankamai rūpėjo, jeigu už tavęs ištekėjo. Ar nieko 
prieš, jei prisėsiu čia? — Fibė patapšnojo per atbrailą per keletą pėdų 
nuo jo. Kai vyras gūžtelėjo, ji atsisėdo, atsigėrė kokakolos. — Manau, 
galime rasti išeitį, Džo. Kaip padėti tau, kaip padėti judviem su Lore. 
Man atrodo, tu nori viską ištaisyti. 

— Aš netekau darbo. 

— Užjaučiu. Ką tu dirbai? 

— Buvau barmenas. Sporto bare pirmame aukšte. Lorė ne- 
norėjo, kad dirbčiau sporto bare, bet aš pažadėjau susitvarkyti ir 
nesusitvarkiau. Neįstengiau. Lošiau paslapčia. O kai ėmė nesisekti, 
ištuštinau baro kasą, kad Lorė nesužinotų. Kuo daugiau lošiau, tuo 
daugiau pralošdavau, tuo daugiau vogiau. Mane sugavo, atleido. Už 
buto nuomą irgi skolingas. 

Jis pavartė rankoje ginklą. Fibė įsitempė, tačiau įveikė instinktą 
pasilenkti ir pulti už priedangos. 

— Kokia prasmė? Aš nieko neturiu. 

— Suprantu, kaip dabar jautiesi. Vis dėlto žinok, Džo, kad yra 
dar daug galimybių. Visi nusipelno daugiau nei vienos. Jei nusižudy- 
si, ką gi. Viskas bus baigta. Niekada negrįši, neatsiprašysi Lorės, neiš- 
taisysi savo klaidų. Kaip jos atsiprašytum, jei turėtum galimybę? 

— Nežinau, — Džo nužvelgė miesto stogus. — Girdžiu muziką. 
Tikriausiai žmonės surengė eitynes. 

— Ir dėl to verta gyventi. Kokią muziką mėgsti? 

Viduje Dankanas atsisuko į Deivą. 

— Muzika? Kokią muziką jis mėgsta? Ką ji daro, po galais? 

— Verčia jį kalbėti. Kalbina, — Deivas linktelėjo į garsiakal- 
bį. — Juk kol pasakos apie „Coldplay“, tikrai nešoks nuo stogo. 

Kitas dešimtį minučių Dankanas klausėsi jų pokalbio apie muzi- 
ką, pokalbio, kuris galėjo vykti bet kuriame miesto bare ar restorane. 
Siurrealistiška, įsivaizduojant Džo ant stogo. Neįmanoma, įsivaiz- 
duojant tą raudonplaukę katės akimis ir stangriu lieknu kūnu, lyg 
niekur nieko tauškiančią apie muziką su beveik nuogu, ginkluotu, 
nusižudyti ketinančiu barmenu. 


— Manai, turėčiau paskambinti Lorei? — viltingai paklausė 
Džo. 

— Nori to? — Fibė jau žinojo, kad specialiosios tarnybos bandė 
rasti pabėgusią Džo žmoną, bet nesėkmingai. 

— Noriu jos atsiprašyti. 

— Gerai, kad nori atsiprašyti. Visgi žinai, kas geriau įtikina mo- 
teris? O aš žinau, nes esu moteris. Kai parodai. Mes tikime tuo, ką 
rodote. Dabar gali parodyti, kad gailiesi, ir atiduoti man ginklą. 

— Norėjau nusišauti prieš nušokdamas. O gal atvirkščiai. 

— Pažiūrėk į mane, Džo. — Kai vyras atsisuko, Fibė įsmeigė į 
jį akis. — Ar tu taip ketini parodyti Lorei, kad gailiesi? Pasielgdamas 
taip, kad jai tektų tave palaidoti, liūdėti? Tu ją baudi? 

— Ne! — Džo veidas, balsas išdavė nuostabą. — Tai mano kaltė. 
Tik aš kaltas. 

— Tik tu? Netikiu, kad kaltas būna tik vienas žmogus. Betgi pa- 
mėginkime viską ištaisyti. Raskime būdą Lorės atsiprašyti. 

— Fibe, mano lošimo skolos siekia beveik penkis tūkstančius. 

— Penki tūkstančiai yra daug. Baugu būti tiek skolingam. Su- 
prantu, ką reiškia turėti finansinių rūpesčių. Ar nori, kad Lorei tektų 
apmokėti tavo skolas? 

— Ne. Jei aš mirsiu, niekam neteks mokėti. 

— Niekam? Juk ji tavo žmona. Teisėta žmona. — Fibė abejojo, 
ar žmona privalo padengti skolas, tačiau numanė, kad toji mintis pa- 
veiks Džo. — Jai teks atsakyti už tavo skolas. 

— Dieve. O Dieve. 

— Man atrodo, aš žinau, kaip tau padėti, Džo. Džo? Viduje yra 
tavo bosas. Jis ten, nes nerimauja dėl tavęs. 

— Jis geras. Dankanas — geras žmogus. Aš jį apmoviau. Vogiau 
išjo. Nekaltinu, kad mane atleido. 

— Klausausi tavęs ir suprantu, kad prisiimi atsakomybę už 
savo klaidas. Esi atsakingas žmogus, taigi noriu, kad tas klaidas iš- 
taisytum. Sakai, Dankanas — geras žmogus, todėl patikėsiu, kad jis 
irgi tai supras. Jei nori, pasikalbėsiu su juo. Aš moku įtikinėti. Jei jis 
sutiktų palaukti, kol grąžinsi pinigus, tai padėtų, ar ne? 

— Aš... aš nežinau. 

— Pasikalbėsiu su juo. 

— Jis puikus vyrukas. Aš jį apvogiau. 

— Tave graužė neviltis ir baimė, todėl suklydai. Jaučiu, kad 
gailiesi dėl to. 

— Gailiuosi. 

— Pasikalbėsiu su juo, — pakartojo Fibė. — Bet tu turi atiduoti 
man ginklą ir pasitraukti nuo krašto. Juk nenori skaudinti Lorės. 

— Nenoriu, bet... 

— Jei dabar galėtum pasikalbėti su Lore, ką jai pasakytum? 

— Pasakyčiau... kad nežinau, kaip atsitiko, kad viskas taip toli 
nuėjo, kad gailiuosi. Aš myliu Lorę. Nenoriu jos netekti. 

— Jei nenori jos netekti, jei myli, atiduok man ginklą ir pasi- 
trauk nuo krašto. Kitaip jai teks gyventi su skausmu ir kalte, Džo. 

— Tai ne jos kaltė. 

Fibė pamažu atsistojo, ištiesė ranką. 

— Tu teisus, Džo. Visiškai teisus. O dabar parodyk tai jai. 

Jis įsistebeilijo į ginklą, paskui — į Fibę, atsargiai paimančią 
ginklą. Spragtelėjusi saugiklį ir kišdamasi už diržo juto, koks jis sli- 
dus nuo prakaito. 

— Eime, Džo. 

— Kas dabar bus? 

— Pasitrauk nuo krašto, ir aš tau paaiškinsiu. Nemeluosiu. 

Ji vėl ištiesė ranką. Žinojo, kad neturėtų to daryti. Savižudis gali 
nusitempti derybininką kartu. Bet ji nenuleido nuo jo akių, paskui 
stipriai sugniaužė Džo ranką. 

Kai vyro kojos palietė stogą, jis susmuko ir vėl pravirko. Fibė ap- 
kabino jį ir įnirtingai papurtė, kai pro duris įskubėjo policininkai. 


VIDURDIENIS 15 


— Viskas bus gerai. Džo, dabar tau teks eiti su policininkais. Jie 
apsvarstys tavo elgesį. Viskas bus gerai. 

— Man labai gaila. 

— Žinau. Eime. Eime su manimi. — Ji padėjo jam atsistoti ir 
nuvedė prie durų. — Tau reikia apsirengti. Jokių antrankių, — tarė 
ji policininkams. — Džo, vienas pareigūnų atneš tau marškinius, kel- 
nes, batus. Gerai? 

Kai vyras linktelėjo, vienam iš policininkų ji parodė į miegamojo 
pusę. 

— Aš sėsiu į kalėjimą? 

— Kuriam laikui. Tačiau mes pasirūpinsime, kad tave kuo grei- 
čiau išleistų. 

— Ar paskambinsite Lorei? Jei ateitų, galėčiau... galėčiau paro- 
dyti jai, kad gailiuosi. 

— Žinoma, paskambinsiu. Pasirūpinkite nudegimais ir atneški- 
te jam vandens. 

Nepakeldamas akių Džo užsitempė džinsus. 

— Atleisk, žmogau, — sumurmėjo jis Dankanui. 

— Viskas gerai. Parūpinsiu tau advokatą, — Dankanas sutrikęs 
pažiūrėjo į Fibę. — Ar turėčiau? 

— Tai jūsų ir Džo reikalas. Laikykis, — ji lengvai spustelėjo Džo 
ranką. 

Policininkai jį išsivedė. 

— Puikus darbas, leitenante. 

Fibė išsitraukė ginklą, atidarė jį. 

— Viena kulka. Jis neketino nieko nušauti, tik save. Ir tikriau- 
siai būtų tai padaręs. — Atidavė ginklą kapitonui. — Tu nujautei, kad 
jam reikėjo pasikalbėti su moterimi. 

— Man taip pasirodė, — sutiko Deivas. 

— Ką gi, regis, tu nesuklydai. Reikia rasti jo žmoną. Aš pasi- 
kalbėsiu, jeigu toji Lorė atsisakys su juo susitikti. — Fibė nusibraukė 
nuo kaktos prakaitą. — Ar kas nors turi vandens? 

Dankanas ištiesė jai butelį. 

— Pasirūpinau, kad atneštų. 

— Dėkoju. — Užsivertusi butelį ji stebėjo Dankaną. Vešlūs tam- 
sūs plaukai, krentantys ant kampuoto veido, gražus valingas smakras 

ir švelnios mėlynos akys, kuriose šią akimirką atsispindėjo susirūpi- 
nimas. — Ar pateiksite kaltinimus? 

— Dėl ko? 

— Kad ištuštino jūsų baro kasą. 

— Ne. — Dankanas prisėdo ant fotelio krašto. Užsimerkė. — 
Ne, ne. 

— Kiek jis paėmė? 

— Porą tūkstančių, gal šiek tiek daugiau. Nesvarbu. 

— Svarbu. Jis norės grąžinti, dėl savigarbos. Jei norite jam pa- 
dėti, pagalvokite, kaip galėtumėte. 

— Taip. Gerai. 

— Buto šeimininkas irgi jūs? 

— Taip. 

Fibė kilstelėjo antakius. 

— Oho, kiek darbų. Ar galėsite palaukti nuomos mokesčio dar 
kokį mėnesį? 

— Taip, taip. 

— Gerai. 

— Aš... aš tik nugirdau, kad jūs Fibė. 

— Maknamara. Leitenantė Maknamara. 

— Man patinka Džo. Nenoriu, kad jis sėstų į kalėjimą. 

Geras žmogus, sakė Džo. Ko gero, buvo teisus. 

— Malonu girdėti, bet už pasekmes reikia atsakyti. Jam tai išeis 
tik į naudą. Jis šaukėsi pagalbos ir ją gavo. Penkių tūkstančių lošimo 
skolą irgi turės padengti. 

— Aš nežinojau, kad jis lošė. 

Šį kartą Fibė nusijuokė. 

— Vadovaujate sporto barui, bet nežinote, kad jame lošiama? 

Jis įtraukė pečius. Lyg būtų maža vidinės sumaišties. 

— Žinote, „Slam Dunc“ — bičiulių baras, o ne kokia mafiozų 
buveinė. Nežinojau, kad jis turi bėdų, kitaip nebūčiau leidęs dirbti. Iš 
dalies tai mano kaltė, bet... 

— Ne. Ne. — Fibė kilstelėjo ranką ir šaltu buteliu pasitrynė 
drėgną kaktą. — Man karšta, aš suirzusi. Ir tai tikrai ne jūsų kaltė. 
Lipti ant stogo Džo pastūmėjo aplinkybės, ir tik jis atsakingas už tas 
aplinkybes ir pasirinkimus. Ar žinote, kur rasti jo žmoną? 

— Tikriausiai ji stebi eitynes, kaip ir visi kiti Savanoje, išskyrus 
mus. 

— Ar žinote, kur ji gyvena? 

— Ne, bet jūsų kapitonui daviau porą numerių. Jų draugų. 

— Mes ją rasime. Kaip jaučiatės? 

— Na, aš tikrai neketinu šokti nuo stogo, — jis giliai atsiduso ir 
papurtė galvą. — Ar galėčiau pavaišinti jus gėrimu, Fibe? 

Ji kilstelėjo vandens butelį. 

— Jau pavaišinote. 

— Galėčiau pasiūlyti geriau. 

Hmm, žavu, pagalvojo Fibė. 

— Užteks ir šito. Eikite namo, pone Sviftai. 

— Dankanas. 

— Mmm, — ji paskubomis šyptelėjo, tada pasiėmė numestą 
švarką. 

— Fibe. — Jai pasisukus eiti, prišoko prie durų. — Ar galiu jums 
paskambinti, jei staiga apimtų savižudiška nuotaika? 

— Skambinkite psichologinės pagalbos telefonu, — tarė ji ne- 
atsisukdama. — Neabejoju, jie sugebės atkalbėti. 

Dankanas išėjo į laiptinę ir nulydėjo ją akimis. Ryžtas, vėl pa- 
galvojo. Regis, jam pradeda patikti ryžtingos moterys. 

Tada atsisėdo ant laiptų ir išsitraukė telefoną. Reikia paskam- 
binti savo artimiausiam draugui — kuris taip pat yra ir advokatas 
— ir įkalbėti jį atstovauti savižudžiui barmenui, beje, dar ir aistrin- 
gam lošėjui. 


Iš antro aukšto balkono Fibė stebėjo išdidžiai žingsniuojantį 
jauną aviganį. Atrodė velniškai patenkintas savimi, kad pataiko į trijų 
gnomų orkestro ritmą. 

Džo gyvas, o ji, nors nespėjo į atidarymą, dabar gali ramiai ste- 
bėti antrąjį veiksmą. 

Visgi ne tokia jau ir sumauta Šv. Patriko diena. 

Šalia, apsiavusi ryškiai žaliais sportiniais bateliais, straksėjo 
septynmetė Fibės dukra. Karlė ilgai ir atkakliai derėjosi dėl šių ba- 

telių, prisiminė Fibė, atremdama visus argumentus dėl kainos ar 
nepraktiškumo. 

Mergaitė dėvėjo žalias plačias kelnes su mažyčiais tamsiai 
raudonais taškeliais ir žalius marškinėlius raudonais papuošimais 
— visa tai irgi nupirko tik po ilgų ir sunkių derybų su žirnio didumo 
primadona. Vis dėlto, turėjo pripažinti Fibė, dukra atrodė nepapra- 
stai dailiai. 

Saulėlydžio raudonumo plaukus Karlė paveldėjo iš savo senelės, 
Fibės motinos. Garbanos — irgi senelės dovana, šiuo atveju peršoku- 
sios vieną kartą, nes Fibės plaukai buvo tiesūs kaip styga. Spindinčios 
mėlynos akys — taip pat Esės palikimas. Viduriniajai kartai, kaip 
dažnai save vadindavo Fibė, teko žalios. 

Visos trys turėjo baltą raudonplaukių odą, bet Karlė dar pavel- 
dėjo duobutes, kurių Fibė troško vaikystėje, ir gražią burną su giliu 
įlinkiu viršutinėje lūpoje. 

Kartais Fibė žvelgdavo į savo motiną bei dukrą ir, užplūdus 
neapsakomos meilės bangoms, svarstydavo, kaip ji galėjo tapti tiltu 
tarp tokių idealiai sutampančių taškų. 

Fibė paglostė Karlės petį, tada pasilenkusi pabučiavo neklusnias 
raudonas garbanas. Atsakydama Karlė pasiuntė jai platų šypsnį, ati- 
dengiantį tarpą — trūko dviejų priekinių dantukų. 

— Geriausia vieta visame name, — už jų, per žingsnį nuo durų, 
šypsojosi Esė. 

— Ar matei šunį, senele? 

— Žinoma, mačiau. 

Eibės brolis atsisuko į motiną. 

— Noriaatsisėsti, mama? 

— Ne, mielasis, — Esė papurtė galvą. — Aš čia puikiai įsitaisiusi. 

— Ateik prie turėklo, senele. Palaikysiu tave už rankos. Čia kaip 
kieme. 

— Taip. Taip. 

Tačiau žengiant prie turėklo Esės veidas įsitempė. 

— Iš čia geriau matyti, — pradėjo Karlė. — O, ateina dar vienas 
orkestras! Argi ne puiku, senele? Žiūrėk, kaip aukštai jie kelia kojas. 

Tik pažiūrėkit, kaip ji ramina senelę, galvojo Eibė. Kaip maža 

rankute stipriai laiko senelės ranką. O Karteris, pažiūrėkite į jį, irgi 
prieina prie mamos, glosto jai nugarą, kita ranka rodydamas į minią. 

Fibė žinojo, ką mato jos motina, žiūrėdama į Karterį. Auginda- 
ma savo vaiką, ji puikiai suprato tą skaudžią ir gilią meilę. Dvigubą, 
galvojo Fibė. Mamai užtekdavo pažiūrėti į Karterį, į tuos vešlius ru- 
dus plaukus, šiltas riešutų spalvos akis, smakro, nosies ir burnos lini- 
ją, ir ji pamatydavo savo vyrą, kurio dar visai jauna neteko. Ir visko, 
kas galėjo būti, bet mirė kartu su juo. 

— Gaivaus limonado! — Ava pristūmė vežimėlį prie tarpdu- 
rio. — Su daug mėtų, kad būtų žalias. 

— Ava, nereikėjo vargintis. 

— Koks čia vargas. 

Ava nusijuokė Fibei ir atmetė atgal dailių šviesių plaukų sruogą. 
Keturiasdešimt trejų Ava Vestri Dover buvo pati gražiausia Fibės pa- 
žįstama moteris. Ir tikriausiai pati geriausia. 

Kai Ava paėmė ąsotį, Fibė nuskubėjo jai į pagalbą. 

— Leisk, įpilsiu. Eik pažiūrėti eitynių. Mama geriau jausis, jei 
stovėsi šalia, — tyliau pridūrė Eibė. 

Linktelėjusi Ava nuėjo į balkoną, palietė Esės petį ir atsistojo 
šalia Karlės. 

Štai jos šeima, galvojo Fibė. Tiesa, Avos sūnus Niujorke, kole- 
dže, o gražioji Karterio žmona dirba, bet čia yra pagrindas, kertinis 
akmuo. Be jų ji pleventų kaip dulkelė. 

Fibė įpylė limonado, išdalijo stiklines, tada atsistojo šalia Karte- 
rio. Padėjo galvą broliui ant peties. 

— Gaila, kad Džozės nėra. 

— Ir man. Jei galės, atvažiuos vakarienės. 

Jos mažylis brolis, galvojo Fibė, jau vedęs vyras. 

— Judu turėtumėte nakvoti čia, išvengtumėte šventinių kamš- 
čių ir šios beprotiškos minios. 

— Mums patinka beprotiška minia, bet aš paklausiu Džozės. 
Prisimeni, kaip stovėjome čia pirmą kartą ir stebėjome eitynes? Tą 
pirmą pavasarį po Roibeno. | 

— Prisimenu. 

— Viskas buvo taip ryšku, triukšminga ir kvaila. Visi buvo tokie 
laimingi. Regis, net pusseserė Besė išlaužė šypseną. 

Greičiausiai tai buvo skrandžio spazmai, karčiai pagalvojo Fibė. 

— Tada pajutau, iš tiesų pajutau, kad viskas bus gerai. Kad jis 
nepabėgs ir neateis mūsų, nemėgins išžudyti miegančių. Nejaučiau 
to net per Kalėdas ar per savo gimtadienį. Tąsyk stovėdamas čia pa- 
galvojau, kad pagaliau viskas bus gerai. 

— Taip ir buvo. 

Fibė paėmė brolį už rankos, ir jų pirštai susipynė po turėklu. 

SUSITVARKĘS IR PAGIRINGAS Dankanas sėdėjo prie virtuvės 
stalo, spoksodamas į nešiojamojo kompiuterio ekraną ir gurkšnoda- 
mas juodą kavą. Ketino tik išgerti porą alaus su nuolatiniais „Slam 
Dunc“ baro lankytojais, o paskui eiti pasiklausyti muzikos ir įsiversti 
dar porą bokalų alaus kitame savo airiškame bare „Swifty's“. 

Jis žinojo: vadovaudamas barams, turi išlikti blaivus. Šią tai- 
syklę galima sulaužyti tik per Šv. Patriko dieną ar Naujųjų naktį. Jis 
mokėjo leisti ilgus vakarus, pasitenkindamas tik pora bokalų alaus. 

Ne šventė privertė Dankaną per dažnai kilnoti viskio taurelę ir alų, 
o didžiulis palengvėjimas. Džo neišsitaškė ant šaligatvio priešais barą. 

Už tai ir išgersiu. 

Ir jau verčiau kentėti pagirias dėl gerų naujienų nei dėl blogų. 
Abiem atvejais jautiesi šūdinai, pripažino Dankanas, ūžiančioje gal- 
voje tebegirdėdamas ragų ir dūdų aidą, bet žinai, kad tai praeis. 

Reikia tik nešdintis iš namų. Pasivaikščioti. Arba padrybsoti 
hamake. Paskui sugalvos, ką toliau veikti. Jau septynerius metus 
galvoja, ką veikti toliau. Ir jam tai patinka. 

Kurį laiką Dankanas susiraukęs žiūrėjo į ekraną, paskui papurtė 
galvą. Jei dabar mėgins dirbti ar apsimesti, kad dirba, galva tikriau- 
siai sprogs. 

Pasiėmęs kavą išėjo į galinę verandą. Burkuojantys balandžiai 
linkčiojo galvas, po lesykla lesiodami nuo žemės trupinius. Per riebūs 
ir per tingūs, pagalvojo Dankanas, kad vargintųsi pakilti iki jos. Ge- 
riau les pabiras. 

Daug žmonių elgiasi taip pat. 

Jo sodas vešėjo, ir Dankanui buvo gera žinoti, kad čia yra ir da- 
lelė jo prakaito bei pastangų. Gal pasivaikščiojus po jį, po šiais ąžuo- 
lais, per voratinkliais apraizgytas samanas iki prieplaukos. Galbūt 
paplaukioti upe. 

Velniškai gražus rytas, jei tik plačiau atmerktum akis. Vienas iš 
tų gaiva, lengvu vėjeliu dvelkiančių rytų, kurių ilgiesi liepą. 

Arba galėtų tiesiog pasėdėti prieplaukoje, stebėti, kaip druskin- 
gose seklumose žaidžia saulė. Nusineštų kavos ir paprasčiausiai sėdė- 
tų nieko neveikdamas gražų pavasario rytą — velniškai gera mintis. 

O ką šį gražų rytą veikia Džo? Sėdi kameroje? Psichiatrijos ligo- 
ninės palatoje? Ką toji raudonplaukė sumanė? 

Nėra prasmės apsimetinėti, kad tai įprasta gyvenimo diena, kai 
niekaip negali išmesti iš galvos vakarykštės. Nėra prasmės galvoti, 
kad norėtų sėdėti prieplaukoje ir laukti, kol praskaidrės galva, never- 
ta apsimetinėti, kad viskas puiku ir gražu. 

Todėl Dankanas grįžo į miegamąjį ir susirado švarius džinsus 
bei marškinėlius, kurie neatrodė, lyg su jais būtų miegota. Tada iš 
džinsų, su kuriais miegojo, kai jo pusgirtis užpakalis pasiekė lovą, iš- 
sitraukė piniginę, raktus ir kitus daiktus. 

Bent jau užteko proto grįžti taksi, prisiminė, persibraukdamas 
ranka susivėlusią rudų plaukų kupetą. 

O gal derėtų apsivilkti kostiumą? Ar turėtų? 

Velniai rautų. 

Jis nusprendė, kad Džo situacijoje buvęs darbdavys, vilkintis 
kostiumu, atrodytų pernelyg iššaukiamai. Be to, visiškai nenorėjo 
rengtis to prakeikto kostiumo. 

Betgi tai raudonplaukei kostiumai galbūt patinka, o kadangi 
rimtai ketina su ja susipažinti, tokia apranga galėtų padėti. 

Velniop viską. 

Jis išėjo pro duris, vingiuotais laiptais nubėgo žemyn ir išbliz- 
gintomis baltų plytelių grindimis perėjo per pagrindinį vestibiulį. 
Atidaręs dvigubas arkines duris, pastebėjo į kiemą įsukantį mažą 
raudoną jaguarą. 

Vyras, išlipęs iš automobilio, dėvėjo itališką kostiumą ir tokius 

pat batus. Finėjas T. Hektoras sugebėdavo atrodyti nepriekaištingai 
netgi išsivoliojęs purve per uraganą. 

Dankanas įsikišo nykščius į priekines kelnių kišenes ir laukė 
Fino. Šitas vyras niekada pernelyg neskuba, galvojo Dankanas, o štai 
jo mintys skriete skrieja. 

Atrodo kaip advokatas, mąstė Dankanas, ir ganėtinai brangus. 
Toks jis dabar ir yra. Kai jiedu susipažino — negi jau praėjo dešimt 
metų? — Finas vos galėjo sau leisti važinėti taksi, ką jau kalbėti apie 
Armani kostiumus. 

Dabar jis vilkėjo kostiumą, tarsi su juo būtų gimęs, o blyškiai 
pilka spalva puikiai pabrėžė jo tamsią odą, sporto salėje nulietą kūną. 
Kai Finas sustojo laiptų apačioje ir pakėlė į Dankaną galvą, tamsiais 
akiniais slystelėjo saulės spinduliai. 

— Atrodai šiek tiek susivėlęs, mano drauge. 

— Jaučiuosi lygiai taip pat. 

— Neverta stebėtis, turint galvoje tą kiekį suaugusiesiems skir- 
tų gėrimų, kurį susipylei į savo apgailėtiną gerklę vakar vakare. 

— Tuo metu jaučiausi gerai. Ką čia veiki? 

— Atvažiavau į mūsų susitikimą. 

— Mes buvome susitarę? 

Lipdamas laiptais Finas papurtė galvą. 

— Turėjau žinoti, kad neprisiminsi. Pernelyg užsidegęs pylei 
airišką viskį ir dainavai „Danny Boy“. 

— Aš nedainavau „Danny Boy“. — O, varge. 

— Tiksliai negaliu pasakyti. Visos tos airiškos dainos man vie- 
nodai skamba. Kur nors išeini? 

— Ketinau. Tai gal einam į vidų? 

— Bus gerai ir čia. — Finas įsitaisė ant ilgos baltos supamosios 
sofos ir ištiesė ant atlošo rankas. — Vis dar nori parduoti šią vietą? 

— Nežinau. Gal. — Dankanas apsidairė: sodas, medžiai, pavė- 
sinės, žalia žalia žolė. Jis niekaip negalėjo apsispręsti, ką jaučia šiai 
vietai. — Galbūt. Kada nors. 

— Vieta tikrai puiki. Tik gana atoki. 

— Man jau gana šurmulio. Ar aš kviečiau tave atvažiuoti, Finai? 
Kažkaip nepamenu. 

— Tu prašei, kad šį rytą aplankyčiau Savižudį Džo, o paskui at- 

važiuočiau ir viską tau papasakočiau. Kai sutikau, tu apkabinai mane 
ir išbučiavai. Tikriausiai jau sklinda gandai, kad žmoną turiu tik dėl 
akių. 

Dankanas akimirką svarstė. 

— Oją bent pabučiavau? 

— Pabučiavai. Nori išgirsti apie Džo? 

Dankanas sužvangino kišenėje raktelius. 

— Ketinau važiuoti į miestą ir jį aplankyti. 

— Galiu išvaduoti tave nuo kelionės. Jis laikosi geriau nei tikė- 
jausi, atsižvelgiant į tai, kokios būsenos buvo vakar, kai pamačiau jį 
pirmą kartą. 

— Arjo žmona... 

— Ji buvo ten, — pertraukė Finas. — Velniškai įpykusi, bet 
buvo. Džo smarkiai nudegė saulėje, todėl dabar yra gydomas; be to, 
kaip jo advokatas, patvirtinau teismo paskirtą psichiatrą. Kadangi tu 
nepateikei jokių kaltinimų, vyrukas rimtos bausmės išvengs. Be to, 
kaip tu ir norėjai, jam bus suteikta pagalba. 

— Taip. Tai kodėl jis jaučiasi toks kaltas? 

— Jei vėl jį pasamdysi, Dankai, išspardysiu tau užpakalį. 

— Neišspardysi, — Dankanas lėtai ir suktai nusišypsojo. — Tu 
nemoki peštis, juodaodi. 

— Tau padarysiu išimtį. Jam bus suteikta pagalba. Žmona arba 
priims jį, arba ne. Tačiau tu padarei daugiau, nei dauguma padarytų, 
ir pasamdei jam geriausią advokatą Savanoje. 

— Geriau jau ir būk toks, jei imi tokius pinigus, — sumurmėjo 
Dankanas. 

Finas tik šyptelėjo. 

— Pats kaltas. Ką gi, važiuosiu atgal ir nugręšiu dar keletą 
klientų. 

— O toji raudonplaukė? 

— Kokia raudonplaukė? — Finas pasmaukė žemyn akinius ir 
susiraukęs pažiūrėjo į Dankaną. — Vakar vakare prie tavęs glaustėsi 
pora blondinių ir viena sultinga brunetė, bet tu buvai pernelyg įnikęs 
į alų, kad pastebėtum. 

— Ne, ne vakar vakare. Raudonplaukė. Fibė Maknamara. Leite- 
nantė Fibė Maknamara. O Dieve, — Dankanas giliai atsiduso ir pa- 

tapšnojo sau per krūtinę. — Vien tardamas jos vardą imu ryti seiles, 
tad pakartosiu dar kartą. Leitenantė Fibė Maknamara. 

Finas užvertė akis į baltas verandos lubas. 

— Na, tu ir tipas, Sviftai, dievaži. Ką ketini veikti su polici- 
ninke? 

— Daug ką. Jos žalios akys ir stangrus lieknas kūnas. Tai ji už- 
lipo ant stogo. Tas vyrukas sėdi ant daugiaaukščio krašto su ginklu 
rankoje, vyrukas, kurio niekada gyvenime nematė, o ji lyg niekur 
nieko eina pas jį. 

— Ir tai tau atrodo patrauklu? 

— Nuostabu. Ir seksualu. Tu ją matei, ar ne? Ką manai? 

— Manau, kad ji greita, energinga, gerai išauklėta ir protinga. 
Be to, turi gražų užpakaliuką. 

— Negaliu išmesti jos iš galvos. Manau, man derėtų su ja susi- 
tikti ir pamėginti išsiaiškinti, kodėl taip yra. Galėtum mane pavėžėti, 
šiaip ar taip, man reikia pasiimti automobilį. 


Po dviejų valandų pratybų Fibė sėdo prie savo stalo. Plaukai 
buvo sušukuoti atgal ir susegti, kad nekristų į akis. Be to, manė, — 
tikėjosi, — toks stilius suteikia jai griežtumo. Daugelis policininkų 
vyrų, kuriuos ji mokė, iš pradžių nelabai rimtai žiūri į moteris. 

Pabaigoje visi žiūri rimtai arba sėdi suspaudę užpakalius. 

Taip, Deivas jai padėjo praverti duris į skyrių. Betgi ji pati ati- 
darė jas plačiai, užsitarnavo laipsnį ir padėtį. 

Dabar būtent dėl to laipsnio ir padėties turėjo sutvarkyti krūvą 
dokumentų. Be to, jos laukia teisme, kur reikės duoti parodymus dėl 
buitinio konflikto, peraugusio į įkaitų paėmimo dramą, aplinkybių. 

Vėliau reikės grįžti ir viską baigti. O paskui dar reikės užsukti į 
turgų. 

Susitvarkiusi namuose, turės sėsti prie knygų ir pasirengti pa- 
skaitai apie derybas kritinėmis aplinkybėmis. 

Dar teks rasti laiko peržiūrėti čekių knygele ir pasitikrinti, ar 
gali leisti sau neapiplėšusi banko įsigyti naują automobilį. 

Fibė atsivertė pirmą bylą ir paniro į jai paskirto nedidelio Sava- 
nos rajono Čethemo reikalus. 

— Leitenante? 

— Mmm? 

Nepakeldama galvos ji pažino Saiksą, vieną iš būrio derybininkų. 

— Jus nori matyti. Dankanas Sviftas. 

— Mm? 

Šį kartą Fibė pakėlė galvą ir susiraukė. Pažiūrėjusi pro savo ka- 
bineto langą, pamatė Dankaną, tyrinėjantį biuro patalpas, tarsi tai 
būtų kita planeta. 

Pagalvojusi apie darbo krūvį ir spaudžiantį laiką, jau ketino liep- 
ti varyti jį lauk. Tada vyro žvilgsnis sugavo jos akis. Jis nusišypsojo. 

— A, tiek to. — Fibė atsistojo ir išėjo iš kabineto. — Pone 
Sviftai? 

Velniškai įtaigi šypsena, nusprendė Fibė. Tokia nerūpestinga ir 
dažnai naudojama. Ir tos akys, švelnios ir mėlynos, žiūri tiesiai. Ji iš 
patirties žinojo, kad daugelis žmonių vengia tiesaus akių kontakto. 
Tačiau šis vyras neslepia, kad ne tik žiūri į tave, bet ir galvoja apie 
tave. 

— Aš sutrukdžiau. Atrodo, turite daug darbo, — tarė priėjęs. — 
Gal geriau ateiti, kai nebūsite tokia užsiėmusi? 

— Jei tai, dėl ko atėjote, gali palaukti kokį dešimtį metų, tada 
gerai. 

— Tiek laukti nenorėčiau. 

— Tada įeikite. 

— Oho. Čia kaip televizoriuje. Ar jums nekeista sėdėti čia, kur 
visi gali matyti, ką veikiate visą dieną? 

— Jei pasidaro nejauku, visada galiu užtraukti žaliuzes. 

Jis įsikišo nykščius į priekines nudėvėtų džinsų kišenes. Tie 
džinsai slepia ilgas kojas, pastebėjo Fibė. 

— Tikriausiai retai taip atsitinka. 

— Kalbėjausi su advokatu, kurį pasamdėte Džo. Jis atrodo labai 
kompetentingas. 

— Ne tik tai... Aš... norėjau pasiteirauti, ar turėčiau aplankyti 
Savižudį Džo?.. 

— Atsiprašau? Savižudį Džo? 

— O, atleiskite, vakar vakare taip jį pavadinome, ir tas vardas 
įstrigo galvoje. Ar turėčiau jį aplankyti, o gal geriau nesikišti? 

— O ko norite jūs? 

— Nežinau. Mes nebuvome bičiuliai. Betgi aš negaliu lyg niekur 
nieko pamiršti vakardienos įvykių. 

— Svarbiau tai, ką prisimena jis. 

— Taip, taip. Sapnavau tokį sapną. 

— Kokį? 

— Kad tai aš sėdėjau ant stogo krašto vienais apatiniais. 

— Šortais ar trumpikėmis? 

Jis nusijuokė. 

— Šortais. Tai va, aš sėdėjau ant krašto, o jūs sėdėjote šalia. 

— Arjus kamuoja noras žudytis? 

— Nė trupučio. 

— Tai vadinama susitapatinimu. Jūs statote save į Džo vietą. 
Tai buvo skausminga patirtis, tiek jums, tiek Džo, nors viskas baigėsi 
gerai. 

— Ar kada nors yra buvę kitaip? 

— Taip. 

Dankanas linktelėjo, bet smulkiau neklausinėjo. 

— O kaip pavadintumėte tai, kad negaliu pamiršti jūsų? Pasą- 
moniniu noru? 

— Priklauso nuo to, ko norite. 

— Aš pasidomėjau jumis internete. 

Eibė atsisėdo, kilstelėjo antakius. 

— Iš pradžių pagalvojau: nieko rimta, tik žvilgtelėsiu, patenkin- 
siu savo smalsumą. Tačiau kartais norisi eiti ilgesniu keliu. Norisi pa- 
žinti žmogų akis į akį, galbūt prie valgio ar gėrimo taurės. Jei kartais 
svarstote, apie ką čia tauškiu, — taip, aš vilioju jus. 

— Aš profesionali stebėtoja. Man nebūtina svarstyti, kai žinau. 
Vertinu jūsų atvirumą ir domėjimąsi, bet... 

— Nesakykite „bet“, tik ne iš karto. — Dankanas pasilenkė, 
pakėlė nuo grindų segtuką, kuris tikriausiai iškrito iš jos plaukų, ir 
padavė. — Galėtumėte laikyti tai visuomenine paslauga. Aš esu vi- 
suomenė. Galėtume apsikeisti gyvenimo istorijomis prie valgiais ir 
gėrimais nukrauto stalo. Jūs pasirinktumėte laiką ir vietą. Jei tai, ką 
išgirsime, mums nepatiks, kas nuo to nukentės? 

Pibė įmetė segtuką šalia sąvaržėlių. 

— Jūs deritės. 

— Aš moku derėtis. Galėčiau pavaišinti jus gėrimu. Kiek tai už- 
truktų — pusvalandį? Daugelis žmonių batus renkasi ilgiau. Pusva- 
landis po darbo ar ne tarnybos metu — kaip jūs tai vadinate. 

— Šįvakar negaliu. Turiu planų. 

— Bet kurį laisvą vakarą artimiausioje ateityje? 

— Tokių daug. — Stebėdama vyrą Fibė lengvai sukiojosi su kėde. 
Ir kodėl jis toks žavus, patrauklus? Juk ji neturi tam laiko. — Rytoj 
vakare nuo devintos iki pusės dešimtos. Susitiksime jūsų bare. 

— Puiku. Kuriame bare? 

— Atsiprašau? 

— Turbūt nenorėsite eiti į „Dunc“ — būtų keista po vakarykštės 
dienos, be to, ten labai triukšminga, daug vyrų, besiginčijančių dėl 
sporto. Siūlau „Swifty's“. 

— Jūs „Swifty's“ šeimininkas? 

— Tam tikra prasme. Esate ten buvusi? 

— Kartą. 

Jis suraukė antakius. 

— Jums nepatiko. 

— Tiesą sakant, patiko. Nepatiko palydovas. 

— Jei norite susitikti kur nors kitur... 

— „Swifty's“ tinka. Devintą valandą. Turėsite pusvalandį paaiš- 
kinti, kaip „tam tikra prasme“ esate dviejų barų ir daugiabučio namo 
savininkas. 

Dankanas vėl nusišypsojo ta kerinčia šypsena, kai Fibė atsisto- 
jo, leisdama suprasti, kad jo laikas baigėsi. 

— Tik nepersigalvokite. 

— Taip nutinka retai. 

— Gera žinoti. Iki rytojaus, Fibe. 

Be reikalo, tarė sau nulydėdama jį akimis. Be reikalo sutiko eiti į 
pasimatymą su lieknu, žaviu vyriškiu švelniomis mėlynomis akimis, 
ypač tokiu, kurio šypsena sužadina malonius virpesius pilve. 

Betgi tik pusvalandžiui, išgers vieną taurę. 

Ojijuk taip seniai skyrė pusvalandį pasimatymui su vyru. 

Fibė įslinko į namus po septintos su krepšiu pirkinių, išsipūtu- 
siu lagaminėliu, beje, gerokai suirzusi. Automobilis, kurį labai abejojo 
galėsianti pakeisti kitu, sudejavęs sustojo už kvartalo nuo nuovados. 

Mokestis už jo nutempimą praris gerą dalį mėnesio biudžeto. O 
norėdama sumokėti už jo remontą tikrai turės apiplėšti banką. 

Ji numetė lagaminėlį prie durų, tada išsitiesė ir apsižvalgė ele- 
gantiškame ir gražiame vestibiulyje. Namas, nors ir prabangus, nieko 
nekainavo. Ir nors „nieko“ buvo sąlyginis terminas, Fibė žinojo, kad 
net jei sumanytų persikelti kitur, negalėtų sau to leisti — jokiomis 
sąlygomis. Argi ne juokinga gyventi prakeiktuose rūmuose ir neturė- 
ti pinigų sumokėti už aštuonerių metų senumo fordo remontą. 

Gyvena apsupta antikvarinių baldų, meno dirbinių, sidabro ir 
krištolo, grožio ir grakštumo, bet nieko negali parduoti, įkeisti ar iš- 
keisti. Galima sakyti, gyvena prabangoje, o yra priversta sukti galvą 
dėl prakeikto automobilio. 

Fibė atsirėmė į duris ir užsimerkė, pakankamai ilgam, kad pri- 
simintų, jog turi būti dėkinga. Jos šeima turi stogą virš galvos. Ir 
visada turės. 

Kol laikysis mirusios moters nustatytų taisyklių. 

Ji išsitiesė ir pasistengė paslėpti nerimą. Tada nunešė į virtuvę 
pirkinių krepšį. 

Štai jos. Jos mergaitės. Karlė prie virtuvės stalo, prikandusi lie- 
žuvį, ruošia namų darbus. Mama ir Ava prie viryklės baigia gaminti 
vakarienę. Fibė žinojo, kad paprastai dvi moterys virtuvėje negali iš- 
sitekti, vis dėlto šios dvi sugeba. 

Aplinkui kvepia prieskoniais, žalumynais ir moterimis. 

— Sakiau jums, kad nelauktumėte manęs. 

Fibei įėjus, visos trys galvos atsisuko. 

— Mama! Aš jau beveik baigiau rašymo užduotį. 

— Šaunuolė. — Pakeliui padėjusi krepšį, Fibė priėjo prie Karlės 
ir skambiai pabučiavo. — Tikriausiai išalkai. 

— Mes norėjome palaukti tavęs. 

— Žinoma, mes laukėme. — Priėjusi Esė paglostė Fibei ran- 
ką. — Viskas gerai, vaikeli? Tikriausiai nusiplūkei be automobilio. 

— Norėjau išsitraukti ginklą ir jį nušauti, bet dabar nusiraminau. 

— Kaip grįžai namo? 

— Autobusu, kuriuo teks važinėti, kol pataisys automobilį. 

— Gali naudotis manuoju, — tarė Ava, bet Fibė papurtė galvą. 

— Jausiuosi geriau, žinodama, kad namuose yra automobilis. 
Nesirūpinkite. Kas vakarienei? Mirštu iš bado. 

— Eik, nusiprausk. — Esė stumtelėjo ją durų link. — Tada iš- 
kart prie stalo. Viskas paruošta, paskubėk. 

— Gerai. 

Ji mirktelėjo Karlei ir nuskubėjo į vonios kambarį. 

Turi būti dėkinga ne tik už stogą virš galvos, priminė sau Fibė. 
Jai nereikia triūsti namuose, nes mama ir Ava viską už ją padaro. Abi 
išlaisvina Fibę nuo tūkstančių smulkių rūpesčių. Todėl ji neleis sau 
niršti dėl tokio erzinančio dalyko kaip transportas. 

Šluostydamasi rankas Fibė apžiūrinėjo savo atvaizdą veidro- 
dyje. Atrodo pavargusi ir įsitempusi. Jei neatsipalaiduos, rytoj ryte 
turės dar vieną raukšlę. 

Trisdešimt trejų negali išvengti raukšlių. Toks gyvenimo dėsnis. 

Betgi per vakariene vis tiek išgers sklidiną taurę vyno. 

Vynas iš tiesų padėjo atsipalaiduoti, kaip ir maistas, paruoštas 
kitų rankomis, švelnus apšvietimas, ramūs, šilti moteriški balsai. 

Ji klausėsi Karlės, pasakojančios apie dieną mokykloje, moti- 
nos, kalbančios apie skaitomą knygą. 

— Tu tokia tyli, Fibe. Pavargai? 

— Truputį, — tarė ji Avai. — Tiesiog daugiau klausausi. 

— Juk mes nė penkių minučių negalime patylėti. Papasakok, 
kas gero nutiko šiandien. 

Tai buvo senas žaidimas, kurį motina žaisdavo su jais, kiek tik 
Fibė prisiminė. Kai atsitikdavo kas nors blogo, liūdno ar erzinančio, 
Esė prašydavo papasakoti ką nors gero. 

— Ką gi, pagalvokime. Pratybos sekėsi gerai. 

— Netinka. 

— Tada manau, kad mano parodymai teisme šią popietę irgi 
netinka. 

— Ką nors gero, kas atsitiko tau, — priminė jai Esė. — Tokia 
taisyklė. 

— Gerai. Kokia ji griežta, — sumurmėjo Fibė Karlei, ir ši nu- 
sišiepė. — Nežinau, ar tai gera, bet bent jau nauja. Šiandien mano 
kabinete lankėsi gražus vyriškis. 

— Tinka tik tuo atveju, jeigu jis pakvietė tave pavakarieniau- 
ti, — pradėjo Ava, tada aiktelėjo išvydusi Fibės išraišką. — Tave pa- 
kvietė į pasimatymą? 

— Dėl Dievo, nesakyk to taip, tarsi būtume ką tik atradę naują 
rūšį. 

— Ir dar retą. Kas... 

— Tai ne pasimatymas. Netikras. Pamenate tą vaikiną, kuris 
vakar norėjo nusižudyti? Tai štai, jis dirbo tam vyriškiui, kuris mane 
pakvietė. Išgersime tik vieną taurę. 

— Ava sakė, kad tinka tik vakarienė, — priminė Karlė. 

— Jis užsiminė apie vakarienę, bet mes nusiderėjome iki gė- 
rimų. Tik pusvalandį rytoj vakare. — Fibė pabaksnojo dukrai per 
nosytę. — Po to, kai paguldysiu tave miegoti. 

— Jis gražus? — smalsiai pasiteiravo Ava. 

Vynas ir kompanija padarė savo darbą. Fibė nusišypsojo. 

— Labai žavus. Tačiau mes susitinkame tik išgerti. Nieko dau- 
giau. 

— Pasimatymas nėra mirtina liga. 

— Tik paklausykite, kas kalba! — Fibė pasmeigė gabalėlį viščiu- 
ko ir pažiūrėjo į motiną. — Ir kas nieko nesako. Mama? 

— Kaip tik galvojau, kad būtų miela, jei turėtum su kuo nueiti 
pavakarieniauti, į kiną, pasivaikščioti. — Ji palietė Fibės ranką. — Šie 
namai vyro balsą girdi tik tada, kai ateina Karteris arba santechnikas. 
Ką tas gražuolis veikia? 

— Tiksliai nežinau, negaliu pasakyti. — Fibė gurkštelėjo 
vyno. — Tikiuosi sužinoti rytoj. 


Kai Fibė būdavo namuose ir turėdavo laiko, mėgdavo guldyti 
Karlę į lovą. Jos mažajai dukrytei jau septyneri, greitai nesileis ap- 
kamšoma. Todėl Fibė brangino šį laiką. 

— Metas miegoti, gražute. 

Pasilenkusi Fibė pabučiavo dukrai į nosies galiuką. 

— Dar truputėlį. O penktadienį galėsiu neiti miegoti iki bet 
kokios valandos? 

— Hmm. — Fibė paglostė Karlės garbanas. — Gal ir susitarsi- 
me. Žiūrėsime, kaip pasiseks rašymo kontrolinis. 

Karlės akys suspindo, ji atsisėdo ir šoktelėjo ant užpakaliuko. 

— Jei surinksiu šimtą taškų, galėsime išsinuomoti vaizdajuos- 
tę, valgyti spragėsius ir neiti miegoti iki bet kokios valandos? 

— Tai didžiulis atlygis. — Švelniai, tačiau tvirtai Fibė uždėjo 
ranką ant dukros kaktos ir privertė vėl atsigulti. — Penktadienį rašy- 
si ir matematikos kontrolinį, ar ne? 

Karlė nukreipė žvilgsnį į barbėmis išmargintą antklodę. 

— Gal. Matematika sunkiau nei rašymas. 

— Ir man visada taip atrodė. Bet jei gerai parašysi abu kontro- 
linius, tada žiūrėsime vaizdajuostę, valgysime spragėsius ir neisime 
miegoti. O dabar miegok, kad tavo smegenys pasiruoštų rytojaus 
darbui. 

— Mama? — pašaukė Karlė, kai Fibė išjungė stalinę lempą. 

— Taip, mažute. 

— Ar tu pasiilgsti Rojaus? 

Ne tėtuko, pagalvojo Fibė. Ne tėčio, netgi — dažniausiai — ne 
tėvo. Apgailėtina. Fibė prisėdo ant lovos krašto ir palietė Karlės 
skruostą. 

— O tu? 

— Aš paklausiau tavęs. 

— Tu teisi. — Sąžiningumas — svarbiausias dalykas jos santy- 
kiuose su mažąja dukrele. — Ne, mieloji, nepasiilgstu. 

— Tai gerai. 

— Karle... 

— Viskas gerai. Aš irgi jo nepasiilgstu. Tik paklausiau, nes senelė 
per vakarienę užsiminė, kad neturi su kuo pasivaikščioti ir panašiai. 

— Galiu pasivaikščioti su tavimi. 

Gražus Karlės veidukas nušvito. 

— Galėtume pasivaikščioti šeštadienį. Toli. Iki Riverio gatvės. 

Supratusi gudrybę, Fibė prisimerkė. 


32 NORA ROBERTS 


— Mes neisime apsipirkti. 

— Tik pažiūrėti. Galime tik pažiūrėti, bet nieko nepirkti. 

— Tu visada taip sakai. Riverio gatvėje šeštadienį pilna turistų. 

— Tada galėtume nueiti į prekybos centrą. 

— Tu gudrutė, vaikeli, bet nieko neišdegs. Šį savaitgalį jokių pir- 
kinių. Ir nebandyk įkalbėti senelę, kad nupirktų ką nors internetu. 

Karlė užvertė akis. 

— Gerai. 

Nusijuokusi Fibė pasilenkė ir apkabino dukrą. 

— O, kaip aš tave myliu, labai labai. 

— Ir aš tave myliu. Mama, jei iš kitų trijų rašymo kontrolinių 
gausiu dešimtuką, ar galėsiu... 

— Šį vakarą derybos baigtos, ir tau, Karle Ane Maknamara, 
laikas miegoti. 

Atsistodama pirštu ji palietė dukros lūpas. Paliko duris šiek tiek 
praviras, kad iš koridoriaus kristų šviesa, taip mažajai patiko. 

Reikia imtis darbo. Užtruks geras dvi valandas. Tačiau, užuot 
pasukusi į kabinetą, Fibė nukulniavo į motinos poilsio kambarį. 

Kaip ir daugumą vakarų, jame Esė nėrė vąšeliu. 

— Gavau užsakymą nunerti krikšto suknutę. 

Esė šypsodamasi pakėlė galvą, tačiau jos pirštai nesiliovė kru- 
tėję. Priėjusi Eibė atsisėdo ant gražios gobelenu apmuštos kėdės, ant 
kokios sėdėjo ir jos motina. 

— Tu taip gražiai neri. 

— Man patinka. Jaučiu malonumą. Žinau, kad pinigai nedideli, 
bet... 

— Svarbiausia, kad tau malonu. Žmonės, kurie perka tavo dar- 
bus, perka daiktą, kurį paveldės kiti. Jiems pasisekė. Mama, Karlė 
teiravosi apie Rojų. 

— 0? — Šį kartą Esės rankos trumpam sustingo. — Ar ji nusi- 
minusi? 

— Ne. Visai ne. Ji norėjo žinoti, ar aš ilgiuosi Rojaus. Pasakiau 
jai tiesą, kad nesiilgiu, tikiuosi, pasielgiau teisingai. 

— Mano nuomone, teisingai. — Esės akyse pasirodė susirūpini- 
mas. — Mums labai nesisekė su vyrais, ar ne, mieloji? 

— O taip. — Fibė atsilošė ir nužvelgė lubas, gražias gipsines 

seno didingo namo dekoracijas. — Svarstau, ar neatšaukus to ryto- 
jaus pasimatymo. 

— Kodėl? 

— Mums puikiai sekasi, ar ne? Karlė laiminga. Tu turi širdžiai 
mielą užsiėmimą, aš — darbą. Ava irgi patenkinta — nors labai no- 
rėčiau, kad jiedu su Deivu liautųsi apsimetinėję, kad nesidomi vienas 
kitu, ypač dabar, kai abu laisvi. Tai kam gadinti viską dėl taurės gėri- 
mo su vyru, kurio net nepažįstu? 

— Tu daili jauna moteris, kurios dar visas gyvenimas prieš akis. 
Privalai nors kartais išlįsti iš šios vištidės. Iš mano lūpų gali nuskam- 
bėti kvailai, bet tai tiesa. — Esės rankos vėl ėmė krutėti. — Tikrai ne- 
norėčiau, kad užsidarytum namuose, kuriuos susikūrėme. Eik, išgerk 
su tuo gražiu vyriškiu, pabendrauk. Tai įsakymas. 

Pralinksmėjusi Fibė pakreipė galvą. 

— Man liepi, o pati nedarai? 

— Būtent. Motinos privilegija. 

— Ką gi, tada eisiu. — Fibė atsistojo, prie durų stabtelėjo ir atsi- 
grežė. — Mama? Šį savaitgalį Karlei jokių pirkinių internetu. 

— O? — atodūsis išdavė nusivylimą. 

— Motinos privilegija, — pakartojo Fibė ir pasuko į kabinetą. 

FIBĖ UŽĖMĖ SAVO VIETĄ priešais auditoriją. Šiose pratybose 
dalyvavo dvidešimt penki policininkai, vieni jų uniformuoti, kiti ap- 
sirengę civiliai. 

Didelė dalis jų, žinojo Fibė, nenori čia būti. 

— Šiandien kalbėsiu apie taktinį derybininko vaidmenį esant 
kritinei ar įkaitų paėmimo situacijai. Visų pirma, ar turite klausimų 
dėl vakarykščio užsiėmimo? 

Pakilo ranka. Fibė nurijo instinktyvų susierzinimą. Pareigūnas 
Arnoldas Myksas, trečios kartos policininkas. Eibės nuomone, už- 
sispyręs, linkęs prieštarauti ir nepakantus, slepiantis tai po storu 
tariamo vyriškumo kiautu. 

— Pareigūne Myksai? 

— Taip, ponia. — Policininko veide ėmė skleistis kvaila šypse- 
na, kuri dažnai ir likdavo. — Neseniai, Šv. Patriko dieną, atkalbėjote 
žmogų, kad nešoktų nuo stogo. 

— Teisingai. 

— Kadangi vadovaujate šioms pratyboms, norėčiau pasitikslin- 
ti keletą detalių. Man atrodo, kad per tą incidentą jūs sulaužėte kelias 
taisykles. Nebent jums tai leidžiama, kadangi esate apmokyta FTB. 
Ar todėl? 

Jos federalinė patirtis kai kuriuos pareigūnus visada erzins. Vis 
dėlto jiems teks su tuo susitaikyti. 

— Kokias taisykles pažeidžiau, pareigūne Myksai? 

— Matote, ponia... 

— Galite kreiptis į mane laipsniu, pareigūne, kaip darau aš. 

Fibė pastebėjo, kaip Mykso veidu nuslinko nepasitenkinimas. 

— Subjektas buvo ginkluotas, bet jūs kalbėjotės su juo akis į akį, 
be priedangos. 

— Tiesa. Taip pat tiesa, kad derybininkas, jei įmanoma, turi 
vengti bet kokio tiesioginio kontakto su ginkluotu subjektu. Tačiau 
gali susiklostyti kitokios aplinkybės, ir kaip tik apie tokią kritinę si- 
tuaciją mes kalbėsime šio kurso antroje dalyje. 

— Kodėl?.. 

— Netrukus paaiškinsiu. Mano nuomone, incidento Šv. Patriko 
dieną aplinkybės reikalavo tiesioginio kontakto. Tiesą sakant, dau- 
gumai potencialių savižudžių šis metodas priimtinesnis. Subjekto 
praeityje nebuvo smurto apraiškų, jis niekada nebuvo panaudojęs 
ginklo. Tokioje situacijoje aš kaip derybininkė turėjau įvertinti tiesio- 
ginio kontakto privalumus ir trūkumus. Manau, privalumai akivaiz- 
džiai didesni nei rizika. Kadangi jau esame apsvarstę kitus tiesioginio 
kontakto niuansus... 

— Ponia... leitenante, — pasitaisė Arnis, pakankamai ilgai pa- 
dvejojęs, kad Fibė suprastų, jog taip padarė tyčia. — Ar tiesa, kad 
parūpinote subjektui alkoholio? 

Kertu lažybų, kad tavo pimpalas tikrai mažas, pagalvojo Eibė, 
bet linktelėjo. 

— Jo prašymu atnešiau alaus. Subjekto aprūpinimas alkoholiu 
per derybas nėra skatinamas, bet ir nedraudžiamas. Tai turėtų spręs- 
ti derybininkas, įvertinęs padėtį ir subjektą. 

— Nugirdykime jį, tada gal tiesiog nukris nuo stogo. 

Arnio pastaba sulaukė pritariamo kikenimo. Eibė palenkė galvą, 
laukdama, kol policininkas nutils. 

— Kai kitą kartą sėdėsite ant stogo krašto, pareigūne, aš prisi- 
minsiu, kad pasigeriate nuo vieno butelio alaus, todėl atnešiu koka- 
kolos. 

Kikenimas virto juoku ir, pastebėjusi piktą raudonį Arnio veide, 
Fibė jį nutildė. 

— Jau sakiau ir dar kartą pakartosiu, kad derybų metu privalo- 
ma laikytis nurodymų, tačiau derybininkas turi būti lankstus, gebėti 
vertinti ir mąstyti. 

— Tačiau jūs sutinkate, kad tiekti alkoholį ar narkotikus yra 
rizikinga. 

— Žinoma. Mano vertinimu, šis atvejis didelės rizikos nekėlė. 
Subjektas nereikalavo alkoholio; jis labai mandagiai paprašė alaus. 
Duodama tai, ko tuo metu norėjo, pelniau jo pasitikėjimą, leidau 
iškeisti tą alų į pažadą nenaudoti mano atžvilgiu ginklo, įtikinau jį 
pasikalbėti. Prašau palaukti, — paliepė ji Arniui, kol šis nepražiojo 
savo pašaipios burnos. 

Fibė patylėjo, stengdamasi nusiraminti. 

— Svarbiausias derybų tikslas — išsaugoti gyvybę. Visa kita 
ne taip svarbu. Todėl šiuo atveju — juk kiekvienas atvejis yra skir- 
tingas — aš pasirinkau tiesioginį kontaktą, nusprendžiau duoti 
subjektui alaus, nes tikėjau, kad šie sprendimai padės jį perkalbėti. 
Kadangi subjektas liko gyvas, niekas nebuvo sužeistas, ginklas, kurį 
jis turėjo, nebuvo panaudotas, manau, kad mano sprendimai buvo 
teisingi. 

— Jūs taip pat pasinaudojote tarpininku. 

Dabar Fibė nusišypsojo saldžia kaip cukrus šypsena. 

— Pareigūne Myksai, regis, jūs turite ne vieną klausimą dėl šio 
incidento ir mano elgesio. Gal jaustumėtės labiau patenkintas, jei 
subjektas būtų tiesiog nušokęs? 

— Kadangi jis sėdėjo tik ant keturaukščio pastato stogo, tik- 
riausiai būtų atsipirkęs keliais kaulų lūžiais. Nebent pirmiau būtų 
nušovęs jus ir pats nusišovęs. 

— Kaip įdomiai mąstote. Netikėjimas subjekto rimtais ketini- 
mais nusižudyti gali prišaukti jo mirtį. 

Fibė lyg niekur nieko užsikišo už ausies pasprukusią garbaną. Ir 
nutaisė abejingą balsą. 

— Pažinojau derybininką, kuris taip galvojo apie pasiruošusį 
šokti iš dvylikos pėdų aukščio neginkluotą savižudį. Mano pažįstamo 
nuomone, tas žmogus tiesiog kvailiojo, trukdė pareigūnui prasmin- 
giau leisti brangų laiką. Ir jis leido sau tai parodyti. Subjektas nušoko, 
galva į priekį, ir tėškėsi pakaušiu į šaligatvį. Jis gulėjo negyvas, parei- 
gūne Myksai. Gal kas pasakys, kodėl taip baigėsi ši kvailystė? 

— Derybininkas susimovė, — kažkas šūktelėjo. 

— Teisingai. Derybininkas susimovė, nes pamiršo pagrindinį 
priesaką: išsaugok žmogaus gyvybę. Jei turite daugiau klausimų ar 
pastabų dėl šio incidento, prašau pateikti juos raštu. O dabar mes 
tesime. 

— Norėčiau... 

— Pareigūne. — Pyktis, kurį Fibė retai parodydavo, įtempė pa- 
vadėlį. — Gal pamiršote, kas vadovauja šioms pratyboms? Aš vado- 
vauju. Pamiršote, koks mano laipsnis? Aš jūsų viršininkė. 

— Man regis, ponia, kad nenorite svarstyti savo abejotinų 
sprendimų esant kritinei situacijai. 

— O man atrodo, berniuk, kad nesupranti, kada rangu aukš- 
tesnė moteris sako tau „ne“, esi sustabarėjusio mąstymo ir mėgsti 
ginčytis. Tai labai labai prastos derybininko savybės. Perduosiu tai 
jūsų kapitonui; tikiuosi, mums neilgai teks kęsti vienas kito draugiją. 
O dabar užčiaupkite burną ir įtempkite ausis. Tai įsakymas, pareigū- 
ne Myksai. Jei nepaklusite, parašysiu raportą apie jūsų netinkamą 
elgesį. Aišku? 

Mykso veidas paraudo iš pykčio, o iš akių pasipylė pikti žaibai. 
Vis dėlto jis linktelėjo. 

— Puiku. O dabar apie taktiką, komandinį darbą ir derybininko 
vaidmenį. 

Vos tik pratybos baigėsi, Fibė pasuko į moterų tualetą. Ji nedau- 
žė galva sienos, nors galvojo apie tai. Tik atsisuko į veidrodį ir įsikibo 
į kriauklės kraštą. 

— Arnoldo Mykso pimpalas žirnio dydžio, o jo pašaipus, įžeidus, 
vaikiškas elgesys yra apgailėtinas bandymas kompensuoti savo pie- 
niškos dešrelės dydžio pimpį. 

Fibė linktelėjo, atpalaidavo pečius. Tada, išgirdusi nuleidžiant 
vandenį, nunarino galvą. Kokia kvaila, kad burnojo priešais veidrodį 
nepatikrinusi kabinų? 

Fibė pažino moterį, kuri išėjo iš kabinos, tačiau tai nesumažino 
jos pasibaisėjimo. Detektyvė Liza Alberta buvo griežta, valinga bru- 
netė, tirianti seksualinius nusikaltimus. 

— Leitenante. 

— Detektyve. 

Liza atsuko čiaupą, pasukiojo veidą priešais veidrodį, tarsi tik- 
rintų savo atspindį. 

— Arnis Myksas yra sumautas mulkis, — lyg niekur nieko 
tarė ji. 

— Och, — iškvėpė Fibė. — Taip. 

— Poilsio kambaryje jis vis pasakoja anekdotus apie papus ir už- 
pakalius. Man patinka geri anekdotai, kaip ir visiems kitiems, o vyrai 
yra vyrai. Visgi Mykso juokeliai man visai nejuokingi, ir aš leidau tai 
suprasti, kai jis pasakė, kad dauguma išprievartavimų yra išgalvoti, o 
paskui dar papasakojo tą seną anekdotą, kaip moteris pakeltu sijonu 
gali bėgti greičiau už vyrą nuleistomis kelnėmis. 

— Tas mulkis taip pasakė? 

— O taip. Dėl jo elgesio parašiau skundą. Tad jis manęs ne- 
mėgsta. — Liza pakedeno savo trumpus, tamsius plaukus. — O aš 
nekenčiu jo iki paties jo „dešrelės“ galiuko. — Džiovindamasi rankas 
detektyvė smagiai šyptelėjo Fibei. — Leitenante. 

— Detektyve, — atsiliepė Fibė, kai Liza įmetė popierinį rank- 
šluostį į šiukšlių dėže ir išėjo. 

Nors ir nenorom, Fibė nuėjo pas Deivą. Kaip įpratusi, ji užbėgo 
du laiptų maršus iš auditorijos į savo skyrių. Kai išdygo laiptinės du- 
ryse, nešinas švarku Deivas kaip tik ėjo iš kabineto. 

— O, jūs išeinate. 

— Turiu susitikimą. Kas nors atsitiko? 

— Gali būti. Vėliau užeisiu. 

Jis žvilgtelėjo į laikrodį. 

— Galiu skirti dvi minutes. 

Jis kilstelėjo nykštį ir grįžo į kabinetą. Tylėdamas palaukė, kol 
Fibė uždarė paskui save duris. 

Deivas buvo beveik toks pat kaip tądien, kai Fibė pamatė jį pir- 
mą kartą. Šiek tiek žilstelėjusiais smilkiniais, raukšlėmis, nubėgan- 
čiomis nuo akių abipus nosies: tokias vyrų raukšles žmonės vadina 
tvirtybės linijomis, o moterų — amžiaus. Tačiau akys vis dar buvo 
skaidrios ir mėlynos, Fibės nuomone, kupinos išminties. 

— Man labai nepatinka tai daryti, nes pirmiausia tai reiškia, 
kad man nepavyko. Vis dėlto prašau jūsų apsvarstyti pareigūno Ar- 
noldo Mykso pašalinimą iš mano mokymų. 

— Nes? 

— Aš negaliu jo nieko išmokyti. Tiesą sakant, susidariau nuo- 
monę, kad jis nesilaikys bazinės taktikos ir nurodymų susiklosčius 
realioms aplinkybėms. 

Deivas atsirėmė į stalą, taip pasakydamas, kad turi daugiau nei 
dvi minutes, jeigu tik jai reikia. 

— Arjis kvailas? 

— Ne, tamsta, bet riboto proto. Mano nuomone. 

— Jo tėvas tebedirba policijoje. Jis tikras kalės vaikas. 

Fibė šiek tiek atsipalaidavo. 

— Esu nustebinta ir priblokšta. 

— Noriu, kad šiuos mokymus baigtų visi pareigūnai. Tu gali 
išsakyti savo nuomonę apie pareigūną Myksą čia, šiame kabinete, 
vertinimo forma. Tačiau aš noriu, kad jie visi baigtų, Eibe. Juk mudu 
puikiai žinome, kad bent šis tas, ko mokai, išliks jų galvose, nors ir 
labai tuščiose. 

— Aš nugesinau jį per pratybas. 

— Arjis to nusipelnė? 

— Taip. Bet dabar jis nirš ant manęs ir dar mažiau klausys. 

— Sumažink žalą ir judėk į priekį. — Deivas patapšnojo jai per 
petį. — Aš jau vėluoju. 

— Sumažink žalą, — sumurmėjo Fibė, tačiau ištiesusi ranką pa- 
taisė Deivo kaklaraištį. 

Jis nusišypsojo. 

— Tu geriausia, su kuo man teko dirbti. Nepamiršk to ir ne- 
kreipk dėmesio į neišmanėlį Myksą. 

— Klausau, tamsta kapitone. 

Iš kabineto jie išėjo kartu, o kai atsiskyrė, pastebėjo Arnį, stovi- 
niuojantį su pora kitų policininkų šalia jos būrio skyriaus. Nors pilvą 
suspaudė spazmai, priėjus Eibės veidas išliko ramus. 

— Pareigūne Myksai, kapitonas nori, kad visi paskirti pareigū- 
nai baigtų derybų mokymus. Tikiuosi pamatyti jus pirmadienį ryte, 
kaip numatyta tvarkaraštyje. Supratote? 

— Taip, ponia. 

— O dabar, esu tikra, kad turite svarbesnių reikalų, nei stovi- 
niuoti čia. Eikite ir dirbkite. 

— Taip, ponia, — pakartojo Myksas tokiu tonu, kad ji iškart 
įsiuto. Sumažink žalą, priminė sau. — Manau, per šias pratybas abu 
galėsime šio to išmokti. 

Fibė negirdėjo, ką dar jis pasakė; žodžiai buvo tylūs ir neaiškūs. 
Tačiau piktdžiugišką juoką girdėjo aiškiai. 

Ji nusprendė nekreipti dėmesio. Moteris, kuri išgyveno Kvan- 
tike, kuri ištvėrė policijos mokymus, tapo derybininke, vienintele iš 
dešimties vyrų, ir anksčiau buvo girdėjusi pikdžiugiškų pašaipų. 

Fibė taip pat žinojo, kada jie spokso į jos užpakalį ir, nors tai 
siutino, išmoko nekreipti dėmesio. Be to, jos užpakalis velniškai 
puikus. 

Įėjusi į kabinetą, pamatė mechaniko parašytą žinutę ir suprato, 
kad turi didesnių rūpesčių nei kandusis policininkas ir į užpakalį nu- 
kreipti pareigūnų žvilgsniai. 

Jos automobilio remontas kainuos septynis šimtus penkiasde- 
šimt devynis dolerius. 

— Prakeikimas. 

Pasidavusi akimirkos silpnumui, Eibė padėjo galvą ant stalo. 

Namo Fibė važiavo autobusu. Vos įsėdusi ėmė gailėtis, kad vėl 
reikės kažkur išeiti. Netgi mintis apie pasimatymą: važiavimas auto- 
busu, sėdėjimas bare ir kalbos apie nieką, o paskui vėl kelionė auto- 
busu atgal, — atrodė absoliučiai kvaila. 

Reikėtų susirasti Dankano numerį ir atšaukti susitikimą. 
Trumpam susitikti ji sutiko apimta akimirkos silpnumo — kalta ta 
prakeikta duobutė. Juk per tą valandą galėtų nuveikti daugybę kitų 
dalykų. 

Išsimaudyti burbulų vonioje. Užsiimti joga. Pasidaryti veido 
kaukę. Išvalyti rašomojo stalo stalčių. 

Daug geriau išnaudotų laiką. Betgi susitarimas yra susitarimas. 

Karlė atidūmė į vestibiulį ir puolė Eibei į glėbį. Jokie išoriniai 
trukdžiai negali išlaikyti Karlės apkabinimo. 

— Kvepinaisi senelės kvepalais? — Fibė perdėtai kruopščiai ap- 
uostė dukters kaklą, ir mergaitė patenkinta sukikeno. 

— Ji leido man pasipurkšti. Vakarienė paruošta, o aš paruošiau 
namų darbus. — Karlė atsilošė ir nusišypsojo motinai. — Šįvakar 
būsi atleista nuo indų plovimo. 

— Oho. Kuo nusipelniau tokios malonės? 

— Kad galėtum pasiruošti pasimatymui. Eime! — Išsirangiusi 
iš motinos glėbio, Karlė paėmė Fibės ranką ir nusitempė į valgomą- 
jį. — Senelė mano, kad turėtum apsivilkti mėlyną megztuką, o Ava 
sako, kad tą baltą palaidinę, kuri susiriša nugaroje. Bet aš galvoju, 
kad turėtum rengtis žalią suknelę. 

— Trumpam vakaro susitikimui žalia suknelė nelabai tinka. 

— Betgi ją vilkėdama atrodai nuostabiai. 

— Tegu pasitaupo ją, — tarė Ava, kai Karlė įsitempė Fibę į 
valgomąjį. — Tam atvejui, kai jis pakvies vakarienės. Sėskis, viskas 
paruošta. Norėjome duoti tau pakankamai laiko pasipuošti. 

— Mes tik išgersime. Po vieną taurę airiškoje aludėje. 

Ava įsisprendė rankomis į klubus. 

— Atsiprašau? Šįvakar tu atstovauji visoms vienišoms šio mies- 
to moterims, visoms, kurios vienumoje valgys makaronus, pašildy- 
tus mikrobangų krosnelėje. Visoms, kurios guls į lovą tik su knyga 

Seksas ir miestas. Tu, — tarė Ava, durdama pirštu į Fibę, — esi mūsų 
spindinti viltis. 

— O Dieve. 

Ava patapšnojo Fibei per petį, tada atsisėdo. 

— Betgi nesijausk spraudžiama į kampą. 


Ji nenorėjo būti spindinti viltis. Vis dėlto įsėdo į autobusą. Tris 
kartus atsisakiusi Avos siūlymo važiuoti jos automobiliu ir nuvylusi 
Karlę, pasirinkusi ne žalią suknele, o juodą megztuką ir džinsus. Vis 
dėlto įsisegė dukters išrinktus auskarus ir iš naujo pasidažė. 

Gyvenimas, žinojo Fibė, kupinas kompromisų. 

Džonis Porteris — penkiolikmetis akiplėša — pravažiuodamas 
pro ją dviračiu, garsiai švilptelėjo. 

— Šį vakarą, ponia Maknamara, labai gražiai atrodote. Skubate 
į karštą pasimatymą? 

Dabar Fibė susirūpino, kad atrodo taip, tarsi skubėtų į karštą 
pasimatymą. 

— Kad ne, Džoni, ačiū, bet ne. Einu į autobusų stotelę. 

— Jei kur nors važiuojate, šokite čionai. — Jis atlenkė nedidelę 
sėdynę prie vairo. — Pavėžėsiu. 

— Tu toks kaimyniškas, bet, manau, geriau važiuosiu autobusu. 
Kaip gyvuoja tavo mama? 

— O, gerai. Pas ją svečiuojasi teta Siuzė. — Išraiškingai vartyda- 
mas akis Džonis apsuko aplink ją ratą. — Kalbasi apie mano pusse- 
serės Džiuljetos vestuves. Todėl aš pasprukau. Tikrai nenorite šokti 
ant mano vairo? 

Stebėtina, kaip toks penkiolikmetis gali laidyti dviprasmiškas 
užuominas. 

— Tikrai ne. 

— Ką gi, tada iki pasimatymo. 

Lekia ieškoti bėdos, purtydama galvą pamanė Fibė, kai vaikis 
nušvilpė plačiu šaligatviu. Dieve, sergėk kaimynus, kai jis gaus vai- 
ruotojo pažymėjimą. 

Išlipusi iš autobuso, Fibė patraukė Yst Riverio gatve. Buvo pa- 
kankamai vėsu, todėl apsidžiaugė pasiėmusi megztuką. Pasivaikš- 

čiojimu vakarėjančia gatve džiaugėsi daugybė žmonių; vieni varstė 
restoranų ir klubų duris, kiti tiesiog stebėjo vandenį. 

Tiek daug porelių, pagalvojo Fibė, susikibusių už rankų, besi- 
džiaugiančių geru oru. Mama buvo teisi, nusprendė ji. Būtų malonu 
— galėtų būti malonu — pasivaikščioti su kuo nors susikibus už ran- 
kų ramų pavasario vakarą. 

Tačiau, turint galvoje jos asmeninę padėtį, geriau apie tai negal- 
voti. Ypač kai eina susitikti su labai žaviu vyriškiu. 

Ji turi daug rankų, į kurias gali įsikibti. Tiesą sakant, tiek daug, 
kad pasivaikščiojimas vienumoje palei upę buvo retas malonumas. 
Mėgaukis akimirka, patarė sau, o kadangi turėjo dar keletą minučių, 
sulėtino žingsnį ir atsigręžė į upę. 

Ką gi, mąstė Fibė, ji ne vienintelė vieniša. Šešėlyje pražergtomis 
kojomis stovėjo vyras, vienišas kaip ir ji, ir žiūrėjo į vandenį. Kepurės 
snapelis slėpė jo veidą, o ant tamsaus lietpalčio it šovininė kabojo 
pora fotoaparatų. 

Ne visi turi porą. 

Galbūt šeštadienį atsives čia Karlę pasivaikščioti, pagalvojo 
Fibė, atlošdama galvą ir leisdama vėjeliui šiaušti plaukus. Jai taip pa- 
tinka vaikštinėti čia, žiūrėti į viską, visus. 

Tik pirmiau reikės nustatyti taisykles. Priešpiečiai, taip. Neti- 
kėtos dovanos, ne. Tik ne dabar, kai mechanikas laiko jos automobilį 
įkaitu. 

Galbūt protingiau pasivaikščioti po vieną iš parkų, atokiau nuo 
parduotuvių. 

Juodvi ką nors sugalvos. 

Suvokusi, kad laikas eiti, Fibė nusisuko nuo vandens ir nepa- 
stebėjo, kaip vienišasis vyriškis kilstelėjo vieną iš fotoaparatų ir nu- 
kreipė įją. 

„Swifty's“ baro pavadinime buvo įterptas dobilas. Vitražiniame 
durų stikle puikavosi dailus keltų simbolis. Durų bumbulas žalvari- 
nis, o išorinės sienos nutinkuotos blankia gelsva spalva, kokia atvi- 
rukuose vaizduojami airių kaimai. Iš kabančių vazonų sviro gėlės ir 
žali vijokliai. 

Mažos detalės, pagalvojo Fibė. Tam žmogui svarbios detalės. 

Kai įžengė į vidų, viskas atrodė taip pat, kaip pirmąjį ir vienin- 
telį apsilankymą. Didžiulis tvirtas baras, atitinkantis aplinką. Čia ne 
vieta lengviems priešpiečiams ir obuolių martiniams. Tačiau jei nori 
bokalo airiško alaus, kompanijos ir muzikos, slinkis arčiau. 

Odiniai minkštasuoliai gilūs ir minkšti, stalai tamsaus poliruoto 
medžio. Kabančios spalvotos lempos barstė žaižaruojančius šešėlius, 
o nedideliame akmeniniame židinyje ruseno durpės. 

Atmosfera šilta ir svetinga. 

Prie vieno iš stalų, nukrauto gėrimais, sėdėjo muzikantai. Mer- 
gina parausvintų juodų plaukų kupeta vedžiojo smuiko stryką taip 
greitai, kad net akyse mirgėjo, nors muzika buvo aiški. Vyras, pa- 
kankamai senas, kad būtų jos senelis, pritarė nedideliu akordeonu. 
Jaunas vyriškis balkšvais plaukais, kurie Fibei priminė angelo spar- 
nus, dūdavo ne į ritmą, užtat kitas pastatė savo alaus bokalą, čiupo 
smuiką ir sklandžiai įsiliejo į melodiją. 

Smagu, pagalvojo Fibė. Smagi muzika, smagūs pokalbiai. Links- 
mos spalvos ir šviesos, rūpestingai sudėlioti tamsesni akcentai. Se- 
noviniai alaus bokalai, lenktas būgnas, moliniai indai, kaip ji spėjo, 
atvežti iš Airijos, airiška arfa, seni Guinness logotipai. 

— Štai ir jūs, pačiu laiku. 

Fibė dar nespėjo atsisukti, o Dankanas jau laikė ją už rankos. 
Toji šypsena, suprato ji, verčia užmiršti, kad nenorėjo čia belstis. 

— Man patinka jūsų baras, — pasakė ji. — Patinka muzika. 

— Jie groja kiekvieną vakarą. Rezervavau mums staliuką. 

Dankanas nusivedė ją prie vieno priešais rusenantį židinį, kur 
Fibė nugrimzdo į jaukų fotelį. Mėgaukis akimirka, vėl pagalvojo ji. 

— Geriausia vieta visame bare. 

— Ko galėčiau pasiūlyti? 

— Prašyčiau bokalą Harp. 

— Minutėle. 

Jis nuėjo prie baro ir perdavė užsakymą arčiausiai dirbusiai 
merginai. Po akimirkos grįžo nešinas bokalu auksinio alaus. 

— O saunieko? 

— Man pila Guinness. — Dankanas įsmeigė į ją savo švelnias 
mėlynas akis. — Tai kaip gyvuojate? 

— Neblogai. O jūs? 

— Leiskite paklausti, ar jau skaičiuojate laiką. 

— Deja, laikmatį palikau kitoje rankinėje. 

— Tada gerai. Tik noriu atsikratyti tos minties, kad manęs ne- 
blaškytų. Gražiai atrodote. 

— Ačiū. Dažniausiai aš sau patinku. 

— Matote, negaliu liautis apie jus galvojęs. — Vyras pabaksnojo 
pirštu sau į smilkinį, tada padovanojo plačią šypseną padavėjai, kuri 
ką tik atnešė jo alų. — Ačiū, Py Džei. 

— Žinoma, prašom. 

Padavėja pastatė ant stalo dubenį sūrių riestainių, mirktelėjo 
Dankanui, greitosiomis nužvelgė Fibę ir nuskubėjo prie kito staliuko. 

— Ką gi, slūinte*. — Jiedu susidaužė bokalais ir nugėrė gurkš- 
nį. — Todėl vis klausiu savęs, ar tai dėl Savižudžio Džo, ar kad manau 
jus esant seksualią. Tiesą sakant, tai buvo antroji mane aplankiusi 
mintis, kai pamačiau jus, ir tikriausiai nelabai tinkama atsižvelgiant 
į aplinkybes. 

Ji lėtai gurkšnodama alų stebėjo Dankaną. Ta maža duobutė 
burnos kraštelyje jam juokiantis traukė akį lyg magnetas. 

— Antroji mintis. 

— Taip, pirmoji buvo: ačiū Dievui, ji viską sutvarkys. 

— Ar visada taip besąlygiškai pasitikite visiškai nepažįstamais 
žmonėmis? 

— Ne. Galbūt. Pagalvosiu apie tai. — Jis pasisuko, ir jųdviejų 
keliai draugiškai susiglaudė, trindamiesi džinsu į džinsą. — Tiesiog 
pažiūrėjau į jus ir pamaniau, kad žinote, ką daryti, — tokia seksuali 
moteris žino, ką daryti. Todėl norėjau pamatyti jus dar kartą, galbūt 
išsiaiškinti, kodėl negaliu liautis apie jus galvojęs. Žinau, kad esate 
protinga — taip pat pliusas — ne tik dėl to, ką darote, bet tokiam 
darbui jūs, leitenante, atrodote per jauna. 

— Man trisdešimt treji. Ne tokia ir jauna. 

— Trisdešimt treji? Ir man. Kada jūsų gimtadienis? 

— Rugpjūtį. 

— O mano lapkritį. Vyresnė moteris. — Dankanas papurtė gal- 
vą. — Aš žuvęs. Vyresnės moterys nepaprastai seksualios. 


* Tostas, sakomas Škotijoje ir Airijoje. 

Fibė nusijuokė, palenkė kojas ir pasislinko arčiau jo. 

— Jūs juokingas. 

— Kartais. Tačiau su rimtomis ir jautriomis pusėmis, jei skai- 
čiuojate taškus. 

— Taškus? 

— Tokiomis aplinkybėmis visada yra taškų sistema. Jis tvarkin- 
gas. Ji turi krūtis. Taškai pridedami. Jis kvailai juokiasi, ji nekenčia 
sporto, taškai atimami. 

— Ir kaip sekasi man? 

— Nesu tikras, kad sudėsiu tiek taškų be skaičiuotuvo. 

— Protingas. Taškas jums. — Fibė gurkštelėjo alaus, toliau jį 
tyrinėdama. Virš kairiojo antakio mažas randas, plonas ir įstrižas. — 
Visgi pavojinga manyti, kad aš protinga ir kompetentinga, — jei šios 
savybės įskaičiuojamos į bendrą taškų sumą, — turint tiek mažai 
faktų. 

— Aš moku spręsti apie žmones. Išmokau dirbdamas. 

— Vadovaudamas barams? 

— Dar anksčiau. Buvau barmenas, taksistas. Dvi profesijos, 
kurios suveda su įvairiausiais žmonėmis ir priverčia skubiai juos 
įvertinti. 

— Taksi vairuojantis barmenas. 

— Arba barmenu dirbantis taksistas. 

Dankanas ištiesė ranką ir užkišo jai už ausies plaukų sruogą, su- 
žvangindamas sidabrinį auskarą. Gestas buvo toks nerūpestingas ir 
paprastas, kad Eibė net nusistebėjo savo reakcija. 

— Paprasta derinti darbo valandas, — tęsė jis, — todėl tikėjausi 
sukaupsiąs šiek tiek pinigų ir atidarysiąs sporto barą. 

— Taip ir padarėte, išpildydamas amerikietišką svajonę. 

— Nieko panašaus, — čia apie amerikietišką svajonę, — bet 
pinigų barui gavau ne triūsdamas bare ar vairuodamas taksi. 

— Tai kaip tada? Plėšdamas bankus, prekiaudamas narkotikais, 
pardavinėdamas savo kūną? 

— Visi būdai įmanomi, bet ne. Aš išlošiau loterijoje. 

— Eikit sau. Tikrai? — Fibė šypsodamasi kilstelėjo bokalą ir iš- 
tiesė ranką į riestainį. 

— Taip, visiškai atsitiktinai. O gal buvo lemta, kas žino. Retsy- 

kiais nusipirkdavau kokį bilietą. Tiesą sakant, labai retai. Taigi vieną 
dieną nuėjau alaus ir nusprendžiau nusipirkti bilietą. 

— Ar pats sugalvojote skaičius, ar kompiuteris parinko? 

— Pats. Savo metus, taksi numerį, nors ir neketinau daugiau jo 
vairuoti, šešetą, nes pirkau šešių butelių pakuotę. Atsitiktiniai skai- 
čiai, ir... aukso puodas. Žinote, žmonės sako: jei kada nors išlošiu, ar 
net kai išlošia, — ir toliau dirbsiu, gyvensiu kaip gyvenęs. 

— Taip. 

— Kas jiems negerai? 

Ji vėl nusijuokė ir atsilaužė riestainio. 

— Akivaizdu, kad jūs metėte taksisto ir barmeno darbą. 

— Žinoma. Atidariau sporto barą. Labai šaunų. Tačiau keisčiau- 
sia — čia galiu netekti taškų — kad po kelių mėnesių supratau, jog 
nenoriu kiekvieną vakarą leisti bare. 

Fibė apsižvalgė po barą, kuriame dabar skambėjo lėta, svajinga 
muzika. 

— Visgi turite du. Ir esate čia. 

— Visgi. Pusę „Dunc“ pardaviau pažįstamam vyrukui. Beveik 
pusę. Ir pagalvojau, kad būtų visai šaunu atidaryti airišką barą. 

— Ir taip atsirado „Swifty's“. 

— Taip. 

— Jokių kelionių, prabangių automobilių? 

— Šiek tiek pakeliavau, šį tą nusipirkau. Kad ir kaip būtų, kaip 
jūs... 

— O ne, šito būtinai turiu paklausti. — Fibė pamojavo pirš- 
tu. — Nemandagu, bet turiu paklausti. Kiek? 

— Šimtą trisdešimt aštuonis milijonus. 

Fibė užspringo riestainiu ir sumojavo ranka, kai Dankanas pa- 
baksnojo jai per nugarą. 

— Jėzau Kristau. 

— Taip, ir aš taip pasakiau. Dar vieną alaus? 

Fibė papurtė galvą ir išsprogino į jį akis. 

— Jūs laimėjote šimtą trisdešimt aštuonis milijonus loterijoje? 

— Taip, tik pamanykite. Tai buvo geriausia pakuotė alaus, kokią 
kada nors pirkau. Tuo metu visi apie tai kalbėjo. Negirdėjote? 

— Aš... — Ji vis dar negalėjo atsitokėti. — Nežinau. Kada? 

— Prieš septynerius metus, vasario mėnesį. 

— Hmm. — Eibė iškvėpė, persibraukė ranka plaukus. Jos gal- 
voje skambėjo žodis milijonai. — Prieš septynerius metus vasario 
mėnesį aš gimdžiau. | 

— Suprantama, kad daugiau niekas nerūpėjo. Turite vaiką? Ką? 

— Dukrą. Karlę. — Fibė pastebėjo, kaip vyro žvilgsnis nuslydo 
jos kairiąja ranka. — Išsiskyrusi. 

— Aišku. Daugybė pareigų, vieniša mama, karjera. Kertu lažy- 
bų, kad viską spėjate. 

— Išmokau. 

Milijonai, galvojo Fibė. Vartosi milijonuose, o sėdi čia, gurkšno- 
damas alų mažoje jaukioje aludėje Savanoje lyg paprastas vaikinas. 
Tiksliau, paprastas vaikinas su velniškai dailia duobute, seksualiu 
randu ir žudančia šypsena. Bet vis tiek. 

— Kodėl negyvenate kokioje nors saloje Ramiojo vandenyno 
pietuose? 

— Man patinka Savana. Kokia prasmė būti turtingam, jei negali 
gyventi ten, kur patinka. Ar seniai dirbate policijoje? 

— Hmm. — Fibė jautėsi apdujusi. Tas žavus juokingas vyrukas 
staiga tapo žaviu juokingu multimilijonieriumi. — Aš... a... pradėjau 
dirbti FTB iškart po koledžo, paskui... 

— Jūs dirbote FTB? Kaip Klarisa Starling? Kaip Avinėlių tylė- 
jime? Arba Deina Skali — beje, dar viena karšta raudonplaukė. Spe- 
cialioji agentė Maknamara? — Jis ilgesingai atsiduso. — Jūs tikrai 
smarki. 

— Dėl šito ir kitų priežasčių nusprendžiau pereiti į Savanos ir Čet- 
hemo policijos nuovadą. Dirbu įkaitų ir kritinių situacijų derybininke. 

— Įkaitų? — Tos švelnios akys staiga paaštrėjo. — Kai koks nors 
tipas užsibarikaduoja pastate su nekaltais praeiviais ir reikalauja de- 
šimties milijonų arba paleisti visus rudaakius kalinius, kalbatės su juo? 

— Jeigu taip atsitinka Savanoje, tada taip. 

— Iš kur žinote, ką sakyti? Ko nesakyti? 

— Derybininkai yra apmokomi, atlieka praktiką teisėsaugos 
struktūrose. Kas? — paklausė ji, kai Dankanas papurtė galvą. 

— Ne. Reikia žinoti. Žinoma, apmokymai, patirtis — gerai, bet 
tu turi žinoti. 

Keista, pagalvojo Fibė, kad jis supranta tai, ko nesupranta kai 
kurie policininkai — ji prisiminė Arnį Myksą. Ir niekada nesupras. 

— Tu tikiesi, kad žinai. Be to, reikia klausytis, ne tik girdėti. 
Klausydamasi jūsų kai ką sužinojau. Jūs gyvenate Savanoje, nes 
saloje neturėtumėte ką ir su kuo veikti. Neatmetate galimybės, kad 
laimėjimas buvo grynas atsitiktinumas, tačiau neneigiate, kad kar- 
tais taip būna lemta. Pasakodamas apie pinigus nesigyrėte, tiesiog 
smagiai išklojote, kaip viskas buvo. Mano reakcija į tai buvo svarbi, 
nes jei staiga imčiau meilintis, mes baigtume šį vakarą lovoje, o tai 
irgi būtų smagu. Tačiau daugiau apie mane negalvotumėte. 

— Dar vienas bruožas, kuris man patinka, — tarė Dankanas. — 
Moteris, daranti tai, ką išmano, ir išmananti tai, ką daro. Jei Savižu- 
dis Džo tebedirbtų man, pakelčiau tam šunsnukiui atlyginimą. 

Ji negalėjo nenusišypsoti ir, Dievas matė, buvo sužavėta iki 
pirštų galiukų. Bet... 

— Ką gi, pakankamai sužinojau gerdama vieną bokalą, — nu- 
sprendė Fibė. — Dabar man metas namo. 

— Jūs mylite savo dukrą — tai pirmiausia ir svarbiausia. Jūsų 
akys suspindo, kai tarėte jos vardą. Skyrybos tam tikra prasme vis 
dar jus skaudina. Nežinau dėl ko, dar nežinau. Jūsų darbas nėra tik 
karjera, tai — pašaukimas. Taksi vairuojantis barmenas, — tarė 
jis. — Aš irgi moku klausytis. 

— Taip, iš tiesų. Manau, pakankamai vienas apie kitą sužinojome. 

Dankanas pakilo kartu suja. 

— Palydėsiu jus iki automobilio. 

— Tai būtų tikras žygis. Jis remonto dirbtuvėse. Važiuosiu au- 
tobusu. 

— Vaje. Parvešiu jus. Nebūkite kvaila, nes tokia nesate. 

Dankanas paėmė ją už rankos, kita pamojavo barmenui. 

— Jūs antras vyriškis, šįvakar pasisiūlęs pavežti. 

— Tikrai? 

— Pirmasis kvietė užšokti ant jo dviračio vairo. Pasakiau, kad 
geriau važiuosiu autobusu. Tą patį sakau ir jums. 

— Kelionė iki autobusų stotelės užtruks tiek pat, kiek nueiti į 
stovėjimo aikštelę. Be to, galiu pažadėti mielesnį pasivažinėjimą. — 
Dankanas dirstelėjo į ją. — Gražus vakaras pasivažinėti. 

— Aš gyvenu netoliese, Džounso gatvėje. 

— Viena iš mano mėgstamiausių miesto gatvių. — Vyras vedėsi 
ją paėmęs už parankės. — Kaip ir ši. 

Ir štai, galvojo Fibė, jie žingsniuoja Riverio gatve susikibę už 
rankų. Vyriškio ranka buvo šilta, delnas kietas ir platus. Tokia ranka, 
svarstė ji, be vargo atsuktų stiklainio dangtelį, sugautų skriejantį ka- 
muolį ar suimtų moters krūtį. 

Jo kojos buvo ilgos, žingsnis platus ir tingus. Vyras, nusprendė 
Fibė, kuris žino, kaip išnaudoti laiką, kai tik to nori. 

— Gražus vakaras ir pasivaikščiojimui, ypač palei upę, — pa- 
stebėjo Dankanas. 

— Man reikia namo. 

— Taip, sakėte. Nešalta? 

— Ne. 

Jis įėjo į aikštelę, pasisveikino su prižiūrėtoju. 

— Kaip sekasi, Lesteri? 

— Neblogai, bose. Labas vakaras, ponia. 

Banknotas perėjo iš rankos į ranką taip mikliai, kad Fibė vos 
spėjo pastebėti. Ir tada ji pamatė baltą spindintį poršą. 

— Rankenėlių nėra. 

Dankanas gūžtelėjo pečiais, šyptelėjo, tada atidarė jai dureles. 

— Turiu pripažinti, kad tai geriau nei autobusas ar Džonio Por- 
terio dviratis. 

— Patinka automobiliai? 

— Jei būtumėte paklausęs prieš porą valandų, būčiau išvardi- 
jusi keletą priežasčių, kodėl šiuo metu nenoriu kalbėti apie automo- 
bilius. — Fibė delnu perbraukė per minkštą odinę sėdynę. — Tačiau 
šis man patinka. 

— Man irgi. 

Jis nevairavo kaip maniakas, nors Fibė beveik tikėjosi ir, turė- 
jo pripažinti, beveik norėjo. Jis vairavo kaip žmogus, kuris pažįsta 
miestą kaip savo miegamąjį — kiekvieną kiemelį ir gatvelę. 

Fibė pasakė adresą ir leido sau mėgautis pasivažinėjimu, kokio 
niekada nemanė patirsianti. Kai automobilis sustojo priešais namą, 
ji giliai atsiduso. 

— Labai miela. Ačiū. 

— Visada jūsų paslaugoms. — Dankanas išlipo ir apėjo aplink 
automobilį, norėdamas paduoti jai ranką. — Puikus namas. 

— Taip. 

Gražus, pagalvojo Fibė. Rausvos plytos, balta apdaila, aukšti 
langai, grakščios terasos. Jos, patinka jai tai ar ne. 

— Šeimos namas, pareiga šeimai. Ilga istorija. 

— Kodėl tau nepapasakojus jos rytoj per vakarienę? 

Tą akimirką, kai pažvelgė į jį, Fibė be galo norėjo sutikti. 

— O, Dankanai, tu nepaprastai mielas ir turtingas, turi seksualų 
automobilį. Tačiau aš dar negaliu pradėti naujų santykių. 

— Juk vakarieniauti gali? 

Fibė nusijuokė ir papurtė galvą, kai jis palydėjo iki laiptelių. 

— Būna, kad vakarieniauju keletą vakarų per savaitę. 

— Tu visuomenės tarnas. Aš visuomenė. Pavakarieniauk su 
manimi rytoj vakare. Arba pasirink kokią kitą veiklą, kitą dieną. Aš 
prisiderinsiu. 

— Rytoj vakare turiu pasimatymą su savo dukra. Tebūnie šešta- 
dienį vakarienė, jei sutariame, kad nieko daugiau nebus. 

— Šeštadienį. 

Dankanas palinko prie jos. Nežymiai, bet Fibė pastebėjo judesį. 
Visgi nenorėjo pasirodyti esanti įnoringa ar kvaila, todėl nesustabdė. 
Leido jo lūpoms paliesti josios. Saldžios, pagalvojo. 

Tada Dankano rankos nuslydo nuo jos pečių iki riešų, o lūpos 
įsisiurbė giliau. Ir Fibė visiškai liovėsi galvoti. Gili, skvarbi šiluma, 
greiti skambūs širdies dūžiai, šuoliuojantis pulsas. 

Fibė jautė tai, viską, kai jos kūnas išleido per ilgai užlaikytą ato- 
dūsį. 

Jos galva svaigo, kai Dankanas atsitraukė, palikęs spoksoti jam 
į akis. 

— Kad tave kur, — sumurmėjo ji. 

Jis nusišypsojo. 

— Atvažiuosiu tavęs septintą. Labanakt, Fibe. 

— Taip, labanakt. — Ji šiaip taip atsirakino duris, o kai atsigrę- 
žė, vyriškis stovėjo ant šaligatvio vis dar šypsodamasis jai. — Laba- 
nakt, — pakartojo Fibė. 

Įžengusi į vidų, užrakino duris ir išjungė verandoje šviesą. 
Svarstydama į ką, po galais, įsivėlė. 

VOS TIK FIBĖ SPĖJO UŽLIPTI į viršų, iš poilsio kambario išlindo 
motina ir Ava, pasipuošusios plačiomis, viltingomis šypsenomis. 

— Na? — pradėjo Esė. — Kaip sekėsi? 

— Gerai. Išgėrėme po bokalą. 

Gerai, kad nors neišlėkė į gatvę per tą atsisveikinimo bučinį, pa- 
galvojo Eibė, slinkdama miegamojo link. 

Esė ir Ava už jos nugaros susižvalgė ir nuskubėjo paskui. 

— Tai koks jis? Apie ką kalbėjotės? Nagi, Fibe. — Ava suglaudė 
rankas tarsi melstųsi. — Papasakok ką nors vargšėms vienišėms. 

— Mes gėrėme alų jo labai jaukioje aludėje. Man patiko. Einu 
pasimankštinti. 

Esė su Ava vėl susižvalgė, o Fibė nuėjo prie spintos ir išsitraukė 
jogos kelnes ir sportinę liemenėlę. 

— Apie ką kalbėjotės? 

Fibė, pažvelgusi į motinos atvaizdą veidrodyje, truktelėjo pe- 
čiais. Tada pradėjo persirenginėti. Per ilgai gyveno tarp moterų, kad 
varžytųsi dėl nuogumo. 

— Apie šį tą. Anksčiau jis dirbo barmenu ir taksistu. 

— Hmm. Tai jis turi verslą, ar ne? 


— Galima taip sakyti. 

— Kurjis gyvena? — neatlyžo Ava. — Mieste? 

— Nepaklausiau. 

— Na, žinai. — Esė užvertė akis į lubas. — Kodėl ne? 
— Kažkaip nešovė į galvą. 


Fibė pasikniso mažoje sidabrinėje dėžutėje ant staliuko, susi- 
rado gumnelę ir susirišo plaukus į uodegą. 

— Su kuojis gyvena? — klausinėjo Esė. — Kas jo šeima, jo... 

— Apie tai irgi nekalbėjome. Ne tas rūpėjo. 

— Nesjis tave apžavėjo, — nusprendė Esė. 

— Jis buvo... yra... labai žavingas. Tačiau man ne tas rūpėjo, kai 
jis papasakojo prieš kelerius metus išlošęs loterijoje — šimtą trisde- 
šimt aštuonis milijonus. | 

Tai pasakiusi ji išskubėjo, automatiškai dar kyštelėjo galvą į Kar- 
lės kambarį, o tada užlipo į trečią aukštą. 

Kadaise buvęs tarnaitės kambarys dabar pertvarkytas į nedidelę 
namų sporto salę. Tai buvo Fibės įgeidis, tačiau taip ji taupė pinigus, 
kuriuos leistų sporto klubui; be to, čia galėdavo mankštintis anksti 
ryte arba vėlai vakare, užmigdžiusi Karlę. 

Ji ir taip reta viešnia namuose, o jei dar lankytų sporto klubą? 

Kambaryje stovėjo elipsinis treniruoklis, gulėjo keletas svarme- 
nų ir netgi buvo mažas televizorius vaizdajuostėms. Kol ji mankš- 
tindavosi, Karlė dažnai užsiiminėdavo gimnastika, tad jos galėdavo 
pabūti kartu. Motina ir Ava taip pat sportavo, taigi įranga atsipirko. 

Pagaliau taip ne tik patogiau, bet ir ekonomiškiau. Bent jau ši- 
taip Fibė teisino išlaidas. 

Užlipusi ant įjungto treniruoklio Fibė nusišypsojo sau. Motina 
ir Ava stovėjo tarpduryje išsižiojusios. 

— Tu pasakei milijonus? — apstulbusi pakartojo Esė. 

— Taip. 

— Aš prisimenu, kažką apie tai prisimenu. — Ava prisidėjo 
ranką prie širdies. — Milijonierius taksistas. Štai kaip jis buvo vadi- 
namas. Vietinis vaikinas. Pirko vieną bilietą. O Dieve! Tai jis? 

— Tas pats. 

— Taip. O Dieve. Geriau prisėsiu. — Esė taip ir padarė, tiesiai 
ant grindų. — Jis ne tik pasiturintis ar turtuolis. Nežinau, kaip jį pa- 
vadinti. 

— Laimės kūdikis? — pasufleravo Fibė. 

— Ką čia ir kalbėti. — Ava prisėdo šalia Esės. — Jis pavaišino 
tave alumi. 

Fibė šypsodamasi padidino apkrovą. 

— Taip. Ir sūriais riestainiais. Paskui parvežė namo savo poršu. 

— Ar jis slidus? — Esė suraukė antakius į vieną liniją; tą pačią 
liniją vietoj duobučių buvo paveldėjusi ir Fibė. — Tikriausiai slidus, 
kai turi tiek pinigų. 

— Ne. Paprastas, — po minutėlės nusprendė Fibė. — Jis tikrai 
gana paprastas, ir aš nujaučiu, kad tai įgimta. Jis įkalbėjo mane pa- 
vakarieniauti kartu šeštadienio vakarą. 

— Tu susitikinėji su milijonieriumi. — Ava kumštelėjo Esei. — 
Mūsų mergaitės kavalierius milijonierius. 

Ši mintis Fibei kėlė nerimą, tad ji dar labiau padidino krūvį 
— sau ir treniruokliui. 

— Nežinau, ar mes susitikinėsime. Manęs nedomina nauji 
santykiai. Per daug rūpesčių. Ką apsirengsi, apie ką kalbėsi? Ar jis 
norės mylėtis? Ir čia aš sakau: pamiršk. Ar tu norėsi mylėtis — apie 
tai reikia pagalvoti. 

— Vakarienė, — priminė jai Ava. — Šeštadienį. 

— Taip, jis labai malonus, — sumurmėjo Fibė. — Velniškai 
žavus. 


Veiksmas vyko nedidelėje parduotuvėje. Džasperas Hijuis, ju- 
ristas. Žvalgyba Fibei pranešė, kad Hjuis, kažkokia Treisė Persel ir 
ginkluotas asmuo, vardu Viljamas Greidis, užsibarikadavo viduje. 

Taktinė grupė tęsė matavimus. Fibė pasičiupo paruoštą lagami- 
nėlį ir pasuko prie pirmojo į įvykio vietą atvykusio pareigūno. Ji jau 
niaukėsi žinodama, kad tai Arnis Myksas. 

— Aplinkybės. 

Arnis buvo su tamsiais akiniais, tačiau pareigūnui atsisukus 
Fibė jo žvilgsnyje jautė panieką. 

— Tas tipas turi du įkaitus. Liudininkai girdėjo šūvius. Kai at- 
vykau, subjektas ėmė šaukti, kad jei kas nors bandys įeiti, nužudys 
abu žmones. 

Fibė akimirką luktelėjo. 

— Viskas? 

Arnis gūžtelėjo pečiais. 

— Subjektas tvirtina, kad advokatas nusuko šešis tūkstančius 
dolerių, kuriuos jis nori susigrąžinti. 

— Kur žurnalas, pareigūne? 

Myksas taip išraiškingai išsiviepė, kad Fibė pagalvojo, ar tik jis 
netreniruoja tos sarkastiškos mimikos priešais veidrodį. 

— Stengiausi sulaikyti tą kvailį, kad nenužudytų dviejų žmonių. 
Neturėjau laiko žurnalui. 

— Kelintą valandą liudininkai girdėjo šūvius? 

— Apie devintą ryto. 

— Devintą? — Fibė vos tramdė pyktį ir baimingą jaudulį. — Be- 
veik prieš dvi valandas, o jūs tik dabar nusprendėte kviesti derybi- 
ninką? 

— Padėtis kontroliuojama. 

— Galite eiti. Jūs, — traukdama iš lagaminėlio žurnalo lapą, 
Fibė parodė į kitą uniformuotą pareigūną. — Surašykite viską. Laiką, 
veiksmus, kas, ką ir kada sakė. — Ji išsitraukė užrašus. 

Arnis sugriebė ją už rankos. 

— Negalite paprasčiausiai ateiti ir perimti kontrolę. 

— Galiu. — Fibė ištraukė ranką. — Kapitonas jau važiuoja, o 
vadas Harisonas atsakingas už Taktinės grupės veiksmus. Šiuo metu 
aš čia vadovauju kaip derybininkė. Paskambinkite įkaitų pagrobė- 
jui, — liepė ji policininkui, kurį buvo pasirinkusi antruoju derybi- 
ninku. 

— Tai aš čia palaikau tvarką. 

— Tikrai? — Ji piktai atsisuko į Arnį. — Ar kalbėjotės su kuriuo 
nors iš įkaitų? Įsitikinote, kad jie gyvi? Kad nesužeisti? Gal kuriam 
nors reikia medikų pagalbos? Koks jūsų planas? Kur žurnalas? Ką 
padarėte, kad šis incidentas baigtųsi be aukų, jei malonėjote paskam- 
binti tik po poros valandų? 

Fibė pagriebė telefoną ir pažiūrėjo į užrašus, kur jau turėjo už- 
sirašiusi pavardes. 

— Aš nenoriu su tavimi kalbėtis! — nuskambėjo baimės ir pyk- 
čio kupinas balsas. — Sakiau, kad daugiau su tavimi nesikalbėsiu. 

— Pone Greidi? Čia Fibė Maknamara. Aš derybininkė iš Policijos 
departamento. Dabar kalbėsitės su manimi. Regis, jūs nusiminęs. Ar 
visi viduje sveiki, pone Greidi? Ar kam nors reikia medikų pagalbos? 

— Viskas nuėjo šuniui ant uodegos. Velniop viską. 

— Pamėginkime tai išspręsti. Ar nieko prieš, jei vadinsiu jus 
Viljamu? Ar taip jus vadina? 

— Aš nekalbėsiu! 

— Esu čia tam, kad padėčiau. — Fibė jautė, kad vyras iš tiesų 
nenori kalbėti ir yra nusiteikęs veikti. — Ar ko nors reikia? Medikų 
pagalbos? Vandens? Gal ko nors užkąsti? 

— Man reikėjo mano pinigų. 

— Jums reikia jūsų pinigų. Kodėl jums nepapasakojus apie tai, 
pone Greidi? Gal aš galėsiu padėti. 

Užrašuose Fibė pasižymėjo: pavartojo būtąjį laiką. 

— Aš jau viską papasakojau. Niekas nesiklausė. 

— Niekas nesiklausė. Jūs pykstate. Suprantu ir atsiprašau, jei 
manote, kad jūsų bėdai nebuvo skirta dėmesio. Vis dėlto aš klausausi, 
pone Greidi, dabar klausausi. Noriu padėti jums tai išspręsti. 

— Per vėlu. Viskas baigta. 

Sekunde anksčiau šūvį ji išgirdo galvoje, nei jis nuaidėjo ore. Iš- 
girdo jį vyro balse. 


Advokatas atsipirko lengvu smegenų sutrenkimu, sumušimais 
ir mėlynėmis. Sekretorė isteriškai verkė, bet nebuvo sužeista. Vilja- 
mas Greidis gulėjo negyvas, sau į galvą paleidęs kulką. 

— Puikios derybos, — tarė Arnis jai už nugaros. 

Fibė atsisuko, labai lėtai, jų akys susitiko. 

— Tu, arogantiškas šunsnuki. 

— Nusišovė, kai su juo kalbėjaisi tu, o ne aš. 

Arnis nužirgliojo, neslėpdamas pašaipios šypsenos. Fibė vos su- 
sitvardė, kad nenulėktų paskui, tik ne dabar, kai jos įniršis begalinis, 
nes galėtų padaryti — ir padarytų — ką nors, dėl ko vėliau gailėtųsi. 

Teks palaukti. Pažadėjo sau pasikalbėti su pareigūnu Arnoldu 
Myksu vėliau. O kol kas Fibė stovėjo ir žiūrėjo, kaip į pastatą įeina ir 
išeina kriminalistai. Jos petį palietė ranka. 

— Tau nebėra ką čia veikti, — tarė Deivas. 

— Aš pavėlavau. Minutę, galbūt dvi. Viskas buvo baigta iki man 
atvykstant. Negalėjau nieko pakeisti. 

— Fibe. 

Ji papurtė galvą. 

— Prašau, ne dabar. Noriu apklausti įkaitus ir paimti liudininkų 

parodymus. — Fibė atsisuko. — Noriu, kad apklausa ir parodymai 
būtų įrašyti, o tu būtum liudininkas. 

— Abu žinome, kad kartais situacija tampa nevaldoma. 

— Tačiau nesu tikra, kad šios nebuvo įmanoma suvaldyti. — Ji 
vos tvardėsi, kad iš pykčio nepradėtų drebėti. — Išsiaiškinsiu. Įkaitai 
jau pakeliui į ligoninę, bet moteris, regis, nesužeista. Ji gali kalbėti. 
Norėčiau, kad važiuotum kartu, pasikalbėtum su ja. 

— Gerai. Gal tau vertėtų pasikalbėti su psichologu? Kai praran- 
di gyvybę... 

— Aš jos nepraradau, žinau tai, — Eibė nutilo, nes abu puikiai 
suprato, kad ji tuoj pratrūks. — Aš jos net neturėjau. 

Pakeliui į ligoninę Fibė tylėjo, ir Deivas jos nespaudė kalbėti. Ty- 
lėdama žiūrėjo pro langą, mintyse kurdama klausimus, svarstydama, 
kokiu tonu kalbės, kaip išgaus parodymus, kurių jai labai reikia. 

Treisė Persel ilsėjosi priimamajame ant kušetės. Ji jauna, paste- 
bėjo Fibė, tikriausiai vos dvidešimties. Puiki jauna blondinė, kuriai 
laikas dažyti plaukų šaknis. 

Merginos akys vis dar paraudusios ir užtinusios, ji nervingai 
kramtė nykščio nagą. 

— Jis nusišovė. Nusišovė tiesiog mūsų akyse. 

— Jums teko išgyventi siaubingą patirtį. Galbūt palengvėtų, jei 
išsikalbėtumėte; be to, tai labai padėtų man. Ar galėtumėte, Treise? 

— Taip. Jie sako, kad aš perkaitau. Apalpau. Sakė, kad turėčiau 
prigulti, bet jis manęs neskriaudė. Man labai pasisekė, kad jis manęs 
neskriaudė. Jis trenkė Džasperui, paskui smogė jam į veidą ginklu. 
Ir... 

— Tikriausiai labai išsigandote. — Fibė atsisėdo ant lovos kraš- 
to, paplekšnojo Treisės ranką ir išsitraukė diktofoną. — Ar neprieš- 
tarausi, jei įrašinėsiu mūsų pokalbį? 

— Ne, prašom. Jie sakė, kad paskambins mano vaikinui. Bre- 
das? Mano vaikinas Bredas turi atvažiuoti. 

— Tai gerai. Jei jis nepasirodys iki mums išvažiuojant, pati pa- 
skambinsiu Bredui. Gerai? 

— Ačiū. Ačiū. — Treisė liovėsi kramčiusi nagą, tarsi vien mintis 
apie vaikino pasirodymą būtų ją nuraminusi. — Aš taip keistai jau- 
čiuosi. Lyg būčiau žiūrėjusi siaubo filmą ir kartu jame dalyvavusi. 

— Žinau. Tačiau dabar viskas baigta. Tu dirbi ponui Hjuisui? 

— Taip. Aš jo sekretorė. Atlyginimas nedidelis, bet man už- 
tenka. 

— Ir šiandien, kaip paprastai, atėjai į darbą. 

— Atvažiuoju atrakinti biurą maždaug be dešimties devynios. 
Šiandien Džasperas atvažiavo tuo pat metu. Dažniausiai jis pasirodo 
vėliau, tačiau šiandien abu atvažiavome prieš devynias. Vos spėjome 
atidaryti, pasirodė jis. Ponas Greidis. [lėkė pro duris ir trenkė Džas- 
perui į veidą. Pargriovė jį. Aš ėmiau klykti, nes jis turėjo ginklą. At- 
rodė lyg pamišęs. 

Treisė vėl apsiašarojo ir išsitraukė iš dėžutės porą nosinaičių. 

— Atrodė tikrai pamišęs. 

— Kas buvo toliau? 

— Jis liepė man užrakinti duris. Sakė, kad nušaus Džasperą, 
jeigu mėginsiu bėgti. Laikė ginklą prie jo galvos, ir aš išsigandau; pa- 
dariau, kaip liepė. Tada jis liepė nustumti rašomąjį stalą prie durų, 
bet mes ne iš karto paklusome, tada jis šovė. 

— Šovė įjus? 

— Ne. Šovė į grindis, padarė skylę kilime. Aš vėl suklykiau ir 
pradėjau verkti. Jis liepė užsičiaupti ir daryti, ką liepiąs. Mes paklu- 
some. Paskui vėl trenkė Džasperui ir pradėjo šaukti, kad šis atiduotų 
pinigus. Šešis tūkstančius penkis šimtus dvidešimt aštuonis dolerius 
ir trisdešimt šešis centus. Iki paskutinio cento. — Treisė vėl ėmė 
kramtyti nykščio nagą. — Mm... galima sakyti, kad Džasperas išvi- 
liojo tuos pinigus, suprantat, už bylos išlaidas. Tačiau, mm... toji byla 
vis dar gulėjo jo stalčiuje. 

— Greidis buvo klientas? 

— Matot, iš tiesų Džasperas jo neužregistravo. Taip sakant. — 
Treisė nudelbė akis. — Aš nežinau smulkmenų, patikėkit. 

— Tai išsiaiškinsime vėliau. 

— Gerai. Vis dėlto geriau klauskite apie tai Džaspero. Jis aiški- 
no neturįs pinigų, o Greidis pasakė, kad geriau gautų. Jie kalbėjo apie 
ėjimą į banką, tada atėjo tas policininkas. 

— Tuo metu į įvykio vietą atvyko pirmasis pareigūnas. 

— Na, taip. Lyg ir. Kaukė sirenos, ponas Greidis liepė man eiti 

prie lango ir pažiūrėti pro žaliuzes. Ponas Greidis riktelėjo kažką pa- 
našaus į: „Nešdinkitės velniop! Tik pamėginkite prisiartinti, ir aš 
visus išžudysiu!“ Kad jis paėmė du įkaitus ir turi ginklą, kurį tikrai 
panaudos. Greidis ir man liepė šaukti, taigi aš šūktelėjau: girdi, mal- 
dauju, jis kalba rimtai. 

Treisė pasitrynė akis. 

— Siaube. 

— Tikriausiai buvote labai išsigandusi. 

— Dievulėliau, ponia, dar niekada gyvenime taip nebijojau. 

— Ar paskui ponas Greidis naudojo tavo atžvilgiu smurtą? 

— Ne, ne. Jis liepė man atsigulti ant grindų, ant pilvo. Džas- 
perui irgi. Tada tas policininkas, matyt, turėjo tą... kaip jis vadinasi? 
Megafoną? Jis prisistatė esąs pareigūnas Arnoldas Myksas, liepė po- 
nui Greidžiui padėti ginklą ir išeiti iškeltomis rankomis. Ir greitai, 
pridūrė jis, dalykiškai. O ponas Greidis ėmė šaukti, kad jis esąs Vilja- 
mas Greidis ir kad visi eitų po velnių, nebent jis atgausiąs savo šešis 
tūkstančius penkis šimtus dvidešimt aštuonis dolerius ir trisdešimt 
šešis centus. Paskui kurį laiką jiedu tiesiog rėkavo vienas ant kito. 

— Rėkavo vienas ant kito? 

— Rėkavo ir keikė vienas kitą, gana ilgai. Ponas Greidis norėjo 
žinoti, kur buvo policija ir įstatymai, kai Džasperas vogė jo pinigus. 
O policininkas šaukė, girdi, „man nerūpi tavo pinigai, vyruti, iškėlęs 
rankas vilk čionai savo subinę“. 

Fibė dirstelėjo į Deivą. 

— Kaip į tai reagavo ponas Greidis? 

— Jis labai supyko, ypač kai policininkas pasakė, esą pono 
Greidžio kinkos per skystos, kad nušautų mus. Prisiekiu Dievu, pa- 
maniau, kad jis padarys tai tą pačią minutę, norėdamas įrodyti, kad 
policininkas klysta. Aš negalėjau liautis verkusi. 

— Jūs girdėjote, kaip policininkas taip sakė? 

— Taip, ponia. Tik jis sakė ne pono Greidžio kinkos per skystos, 
o sakė „tavo, šunsnuki“. 

Treisė ėmė skabyti nosinaitę, o Fibė pažiūrėjo į Deivą. 

— Tada ponas Greidis liepė policininkui ateiti ir paimti jį, o tada 
nušausiąs ir jį, ir mus. Šaukė, kaip jam reikia pinigų. Kad pardavė 

savo automobilį, kad neturi kur gyventi, o policininkas rėkė, kad jis 
gyvens kameroje ir automobilio jam nereikės. Po kurio laiko, atrodė, 
visos amžinybės, atvažiavo daugiau policininkų. Kaip manote, ar 
Bredas jau atvažiavo? 

— Netrukus nueisiu pažiūrėti. Kas buvo toliau, Treise? 

— Ponas Greidis dar labiau nusiminė. Tikrai maniau, kad jis 
mus nušaus ir viską baigs. Vėl pradėjau verkti, tikriausiai dar garsiau. 
Jis liepė nesijaudinti, pasakė, kad tai ne mano kaltė. Kalti policinin- 
kai ir advokatai, sakė jis. Tie policininkai ir advokatai nuolat dulkina 
paprastus žmones. Manau... 

— Ką manai? — padrąsino ją Fibė. 

— Manau, jis ketino mane paleisti. Pajutau tai. Mane, ne Džas- 
perą. Jis paklausė manęs, kad jei išleistų, ar papasakočiau policijai 
apie pinigus, ir aš pasakiau: aišku. Aišku, kad papasakočiau. Tada 
suskambo telefonas. Tas policininkas Myksas suriko Džasperui atsi- 
liepti. „Pakelk ragelį, tu, kalės vaike“ 

Treisė atsiduso. 

— Žinau, nuskambės kvailai, bet tas policininkas gąsdino mane 
ne mažiau nei ponas Greidis ir ginklas. — Mergina nusišluostė 
akis. — Norėjau, kad jis tiesiog patylėtų. Kad užsičiauptų, nes ti- 
kėjau, kad ponas Greidis mane paleis, ir galbūt jis nebūtų nusišovęs 
tiesiai man prieš akis. Nežinau. 

— Gerai, Treise. Dabar viskas baigta, — nuramino ją Fibė, kai 
Treisė vėl ėmė kūkčioti. 

— Tai buvo taip siaubinga. Paklausęs, ar papasakosiu policijai 
apie pinigus, jis leido man atsisėsti. Kai suskambo telefonas, sėdėjau 
ant grindų. Negirdėjau, ką kalbėjo tas kitas, bet stebėjau poną Greidį. 
Žiūrėjau į jį ir galvojau, kad jeigu jis mane paleis, niekada negrįšiu į šį 
biurą. Jei išeisiu, užsirašysiu į verslo kursus, susirasiu geresnį darbą. 
Ponas Greidis kalbėjo mažai, bet atrodė liūdnas. Išsigandęs. Liūdnas 
ir išsigandęs kaip ir aš; paskui jis padėjo ragelį. Kai telefonas vėl su- 
įjungsiąs garsiakalbį, kad aš girdėčiau, kaip jūs elgiatės su tokiais 
žmonėmis kaip mes. Kad suprasčiau, jog mes neturime pasirinkimo. 
Šį kartą skambino moteris. Jūs, — po akimirkos pasakė Treisė. — 
Tikrai, tai buvote jūs. Taigi jūs žinote, kas buvo toliau. 

— Taip. Aš žinau, kas buvo toliau. 

Fibė palaukė, kol jie išėjo į kiemą, toliau nuo žmonių, į gaivų 
pavasario orą. 

— Jis kurstė tą vyrą nusižudyti. Rizikavo dviejų įkaitų gyvybė- 
mis. Ignoravo derybų tvarką, pamynė taisykles. Ir dėl ko? 

— Ne visi policijos pareigūnai turi derybininko įgūdžių ar su- 
pratimą, kaip elgtis įkaitų paėmimo dramoje. 

Fibė užsivedė ir jau negalėjo sustoti. 

— Prakeikimas, Deivai. Tu jį gini? Teisini? 

— Ne. — Deivas kilstelėjo ranką. — Ir neketinu su tavimi ginčy- 
tis, Fibe. Tu teisi. Pareigūnas Myksas bus apklaustas. 

— Jį apklausiu aš. Tai mano sritis, — pasakė, nespėjus Deivui 
paprieštarauti. 

— Tarp tavęs ir Arnio Mykso pastebima trintis. Tu kalbėjaisi su 
subjektu, kai šis nusižudė. 

— Jei neapklausiu Mykso, nukentės mano autoritetas. Jis delsė 
beveik dvi valandas. Ir padarė didžiausią žalą. Svarbu ne tai, kad mes 
nesutariame. Svarbu, kad Myksas ir jo ženklelis kelia rūpesčių. 

— Žiūrėk, kad tai netaptų kerštu. 

— Žmogus negyvas. Koks čia gali būti kerštas. 


Fibė neskubėdama, tiksliau, visą likusią dieną rinko parodymus 
ir informaciją, norėdama baigti įvykio ataskaitą. 

Tada į kabinetą išsikvietė Arnį. 

— Man baigiasi pamaina, — pasakė jis. 

— Uždaryk duris. Sėskis. 

— Aš dirbu nuo aštuonių iki keturių. Jei užlaikysi mane ilgiau, 
pažymėsiu, kad dirbau viršvalandžius. — Vis dėlto policininkas at- 
žirgliojo prie stalo ir atsisėdo. Mostelėjo smakru į magnetofoną ant 
stalo. — Kas čia? 

— Dėljūsų ir mano saugumo šis pokalbis bus įrašomas. 

— Tai gal man reikia atstovo? 

— Jei norite, kad dalyvautų jūsų atstovas, galite jam paskam- 
binti. — Fibė pabrėžtinai ramiai pastūmė jam telefoną. — Prašom. 

Arnis patraukė pečiais. 

— Turite penkias minutes; vėliau skaičiuosiu viršvalandžius. 

— Šį rytą, devintą valandą vienuolika minučių, jūs atsiliepėte į 
pranešimą apie šūvius Džaspero Hjuiso, juristo, biure. Teisingai? 

— Taip. 

— Nedelsdamas nuvykote į įvykio vietą, prisiartinote prie mi- 
nėto pastato. Tuo metu subjektas viduje informavo, kad yra ginkluo- 
tas ir laiko du įkaitus. Teisingai? 

— Jei ketinate skaityti visą protokolą, tik veltui gaištame laiką. 

— Ar tuo metu iškvietėte pastiprinimą arba derybininkų ko- 
mandą? 

— Ne. Aš kontroliavau situaciją. Kol nepasirodėte jūs. 

— Per megafoną jūs prisistatėte kaip policijos pareigūnas. 

— Taip, aš pasislėpiau ir prisistačiau. Kaip reikalauja taisyklės. 
Liepiau tam tipui padėti ginklą ir išeiti. Jis atsisakė. 

Fibė atsilošė. 

— Jūs teisus. Mes gaištame laiką. Štai liudininkų ir abiejų įkai- 
tų parodymai, taip pat pareigūnų, atvykusių į įvykio vietą po jūsų, 
liudijimai. Iš jų matyti, kad nesilaikėte nurodymų, neiškvietėte de- 
rybininkų komandos, ignoravote rekomendacijas derėtis dėl įkaitų, 
grasinote įkaitų pagrobėjui ir paskatinote jį susijaudinti. 

— Jeigu tipas šaudo biure, vadinasi, jis jau pakankamai susi- 
jaudinęs. 

— Taip, jūs teisus. Visgi jūs net nesistengėte jo nuraminti. — 
Fibės akys spinduliavo pykčiu, tačiau balsas išliko ramus, šaltas ir 
griežtas. — Pasakėte, kad jums nerūpi, pasakėte, kad jis keliaus į 
kalėjimą. 

Myksas nusiviepė. 

— Per derybas negalima meluoti. 

— Patarčiau jums nesišaipyti, pareigūne. Jūs nesiliovėte jį 
spaudęs. — Fibė paėmė lapą. — Tada pareigūnas Myksas susisiekė 
su subjektu telefonu, patarė jam prisidėti ginklą prie galvos ir pa- 
spausti gaiduką. 

— Atvirkštinė psichologija. Viskas buvo kontroliuojama, kol jūs 
neperėmėte ragelio. Įkaitai liko gyvi, ar ne? Gyvybės išsaugotos. 

— Tame biure buvo trys žmonės. Gyvi išėjo tik du. 

— Tik du ir buvo svarbūs. 

— Taip, jūsų nuomone. Matyt, todėl ir jautėtės turįs teisę išva- 
dinti įkaitų pagrobėją niekam tikusia mėšlo krūva. Nors parodymuo- 
se nematau nieko, kas rodytų, kad jums rūpėjo įkaitai. Jūs nė karto 
nepasiteiravote apie jų būklę; užuot tai padaręs, ėmėtės veiksmų, ku- 
rie sukėlė pavojų jų gyvybei: įskaitant jūsų žodžius įkaitų pagrobėjui, 
kad jo kinkos per skystos nušauti įkaitus. 

— Jei norite ką nors apkaltinti dėl savo nesėkmės, ponia... 

— Mano veiksmai bus pateisinti, pareigūne, pažadu. O jūsų, 
deja, ne. Jūs nušalinamas trisdešimčiai dienų. 

Jis pašoko nuo kėdės. 

— Nesąmonė. 

— Incidentas ir jūsų veiksmai jo metu bus tiriami. Kol kas jums 
įsakoma per septyniasdešimt dvi valandas prisistatyti pas skyriaus 
psichiatrą būklei įvertinti. 

Kaip ir tada auditorijoje, Mykso veidą išpylė bjaurus raudonis. 

— Tu manęs taip paprastai nepastumsi. 

— Jūs turite teisę skųstis dėl nušalinimo, tačiau galiu patikinti, 
kad kapitonas Makvy, turintis visų parodymų kopijas, man pritars. 

— Jis sutiktų kaip viščiukas plazdenti sparnais, kad tik tu jam 
pačiulptum. 

Fibė lėtai atsistojo. 

— Kąjūs pasakėte? 

— Manai, kam nors paslaptis, kodėl sėdi čia? Nes dulkiniesi 
su Makvy. Pažiūrėsim, kas, po velnių, bus nušalintas, kai baigsiu su 
tavimi, kale. 

— Jūs nušalinamas mėnesiui, o įrašas apie nepaklusnumą 
keliaus į jūsų bylą. Geriau keliaukite, pareigūne, kol neprisidarėte 
daugiau nemalonumų. 

Myksas priėjo prie stalo, įsirėmė rankomis ir palinko prie jos. 

— Nemalonumų turėsi tu. Pažadu. 

Ji pajuto gerklėje gumulą. 

— Galite eiti. Atiduokite ženklelį ir ginklą, pareigūne. 

Vyro ranka nuslydo prie perpetės diržo, pirštai perbraukė per 
ginklą, ir Fibė jo akyse išvydo kažką, kas bylojo, kad šis vyras daugiau 
nei tik arogantiškas šunsnukis. | 

Ji vos nepašoko išgirdusi skubų barbenimą. Duryse pasirodė 
Saikso galva. į 

— Atsiprašau, kad trukdau. Kai baigsite, leitenante, norėčiau 
trumpai šnektelėti. 

— Užeikite. Pareigūne Myksai? Jūs girdėjote įsakymą. 

Jis atsisegė ginklą ir kartu su ženkleliu numetė ant stalo. Kai 
atsiduso. 

— Viskas gerai, leitenante? 

— Taip. Taip. Ko norėjote? 

— Nieko. Tiesiog pasirodė, kad atmosfera čia po truputį kaista, 
ir tiek. 

— Taip. Gerai, ačiū. — Ji norėjo susmukti į kėdę, tačiau prisi- 
vertė stovėti. — Detektyve? Aš čia jau gana ilgai dirbu. 

— Dvylika metų. 

— Jūs girdite daug paskalų, gandų? 

— Žinoma. 

— Detektyve, ar tikrai visi galvoja, kad mes su kapitonu Makvy 
palaikome seksualinius santykius? 

Pareigūnas taip apstulbo, kad ji iškart nurimo. 

— Jėzau, leitenante, ne. — Saiksas uždarė paskui save duris. — 
Ar tas mulkis taip sakė? 

— Taip. Tik, prašau, tegu tai lieka tarp mūsų. Tarp šio kabineto 
sienų. 

— Jei taip norite. — Saiksas parodė į Arnio ženklelį ir ginklą. — 
Pasakysiu dar kai ką, kas telieka tarp šių sienų. Man visai negaila tai 
matyti. Norite žinoti mano nuomonę, tik tarp mūsų? 

— Taip. Taip, noriu. 

— Jei ne šeimos ryšiai, nė nebūtų jų gavęs. Tas vyrukas — ne- 
sprogęs sviedinys, viršininke. Pasisaugokite. 

— Būtinai. Ačiū. Ačiū, Buliau. 

Saiksas šyptelėjo, išgirdęs savo pravardę. Jis pasuko prie durų, 
tačiau paėmęs už rankenos stabtelėjo. 

— Sakyčiau, dauguma mūsų galvoja, kad esate mylimiausia 
kapitono dukterėčia. Iš pradžių, kai perėjote čia iš FTB, kai kurie 

niurzgėjo. Taip pat ir aš. Tačiau dauguma labai greitai liovėsi. Jūs 
gera viršininkė, leitenante. Štai kas visiems svarbu. 

— Ačiū. 

Kai Saiksas išėjo, ji leido sau atsisėsti. Leido sau drebėti. 


5 


KUR KAS GERIAU, nusprendė Fibė, grįžti namo po velniškai blo- 
gos dienos ir rasti jos laukiančius du tuzinus lelijų. Esė sumerkė jas į 
didelę pusseserės Besės Vaterfordo vazą, o likusias tris nunešė į Fibės 
miegamąjį. 

— Žinoma, gali pasiimti į savo kambarį visas, bet aš pamaniau... 

— Ne, viskas gerai. Kaip gražu. — Fibė pasilenkusi pauostė 
elegantišką ryškią puokštę ant mažo arbatinio staliuko. — Čia visos 
galėsime jomis grožėtis. 

— Laiškelio neperskaičiau. — Esė padavė jį Eibei. — Turiu pri- 
pažinti, vyko arši kova tarp sąžinės ir smalsumo. Nors ir žinau, kas 
jas atsiuntė. 

— Taip, ko gero, jis. Ką gi. 

Fibė pabaksnojo mažo voko kampučiu sau į delną. 

— Ak, dėl Dievo meilės, Fibe, perskaityk! — Ava stovėjo už Kar- 
lės, glostydama mergaitės pečius. — Mes čia mirštame iš smalsumo. 
Jau norėjau jėga atimti iš tavo mamos tą laiškelį. 

Tikriausiai jei vyras siunčia gėles į namus, kuriuose gyvena ke- 
turios moterys, siunčia jas visoms, pagalvojo Fibė. Ji atplėšė voką ir 
perskaitė: „Pasimatysime šeštadienį. Dankanas.“ 

— Ir viskas? — Avos veidą aptemdė nusivylimas. — Nekoks iš 
jo poetas, ar ne? 

— Manyčiau, leidžia gėlėms kalbėti už save, — pataisė ją Esė. — 
Tai pakankamai poetiška. 

— Mama, ar jis tavo vaikinas? 

— Tai žmogus, su kuriuo rytoj eisiu vakarieniauti, — paaiškino 
Karlei Fibė. 

— Šerilinos vyresnioji sesė turi vaikiną, todėl visą laiką verkia. 
Guli ant sofos savo kambaryje ir verkia. Taip sako Šerilina. 

— Kertu lažybų, kad Šerilinos vyresnioji sesuo mėgaujasi kiek- 
viena ašara. — Eibė pritūpė ir suėmė į delnus Karlės veiduką. — Aš 
nesu tokia verksnė. 

— Bet kai paskutinį kartą skambinai Rojui, verkei. 

Motinai niekada nepavyks nuslėpti ašarų nuo savo vaiko, o ta, 
kuri mano, kad galėtų, labai klysta. 

— Ne tiek jau daug. Eisiu į viršų ir persirengsiu. Girdėjau gan- 
dus, kad šįvakar šiuose namuose picų vakarėlis. 

— Taip pat filmo ir spragėsių! 

— Ir apie tai girdėjau. Noriu atsikratyti prisiminimų apie darbą 
ir pradėti linksmintis. 

Viršuje Fibė atsisėdo ant lovos krašto. Ar gali motina apsaugoti 
vaiką nuo savo klaidų arba tų klaidų šleifo, kuris visą gyvenimą vel- 
kasi iš paskos? 

Argi jos atsidūrė šiame name ne dėl vieno įvykio, nutikusio dau- 
giau negu prieš dvidešimtį metų? Argi jos nėra tokios, kokios yra, su 
savo susipynusiais gyvenimais po šiuo stogu vieną šiltą vasaros nak- 
tį, kai jai buvo dvylika? Jos sprendimai, veiksmai, netgi žodžiai am- 
žiams paveiks dukrą. Kaip ir jos motinos gyvenimas paveikė Fibę. 

Mama labai stengėsi, galvojo Fibė. Tačiau patikėjusi vyrui save, 
savo vaikus, pakeitė jų pasaulio kursą. 

Fibė prisimena viską, kiekvieną akimirką, judesį, tarsi tai būtų 
atsitike vakar. 


Kambarys buvo it įkaitusi dėžė, pradvisusi jo prakaitu. Viskį jis 
gėrė tiesiai iš butelio, kurį mama laikė aukštai virtuvės spintelėje, tad 
gėrimo tvaikas dar labiau gadino pritvinkusį orą. 

Fibė tikėjosi, kad jis prisigers ir išsijungs, nespėjęs panaudoti 
45-ojo kalibro ginklo, kurį spaudė laisvojoje rankoje, kartkartėmis 
pamojuodamas juo it piktas berniūkštis smailia lazda. 

Atsargiau, išsidursi akį. 

Jis jau paleido keletą kulkų, bet šios tik sudaužė lempas ir sieno- 

se paliko skyles. Buvo prikišęs ginklą ir prie mamos galvos, kai rėkda- 
mas ir keikdamasis tempė ją grindimis už ilgų raudonų plaukų. 

Visgi mamos jis dar nenušovė, dar ne, ir neištesėjo pažado pa- 
leisti kulką į Eibės mažąjį broliuką Karterį ar į Fibę. 

Bet jis gali, gali ir tikrai pasirūpino, kad jie žinotų, jog taip ir pa- 
darys, jeigu jie nors cyptelės, velniai rautų. Todėl dėžėje kartu gyveno 
ir baimė, siaubinga, beviltiška baimė, ji kybojo sunkiame ore it juoda 
musė. 

Nors žaliuzės ir užuolaidos buvo aklinai užtrauktos, Fibė žinojo, 
kad kieme yra policija. Roibenas kalbėjosi su jais telefonu. Ji labai 
troško žinoti, ką pareigūnai pasakė, nes po pokalbio jis apsiramino. 

Jeigu ji tiksliai žinotų, ką jie sakė, galbūt galėtų pasakyti tą patį, 
nes pailsėjęs Roibenas vėl užsivedė, ir jiems dar kartą teko jį raminti. 

Tą žmogų kitame laido gale jis vadino Deivu, tarsi jiedu būtų 
draugai, ir netgi ilgokai pasakojo jam apie žvejybą. 

Dabar Roibenas vėl pradėjo vaikštinėti, gerti ir keiktis. Poilsis 
baigtas. Fibė jau nekrūpčiojo, kai jis atsukdavo ginklo vamzdį į sofos 
pusę, kur gūžėsi ji su Karteriu. 

Buvo pernelyg pavargusi, kad krūpčiotų. 

Jis įsilaužė į namus iškart po vakarienės, saulei dar nenusilei- 
dus. Nuo tos akimirkos praėjo daug laiko. Atrodė, kad netrukus saulė 
vėl patekės. 

Roibenas sušaudė gražų mažą laikrodį perlamutriniu ciferblatu, 
mamos ir tėčio vestuvių dovaną, todėl Fibė nežinojo, kiek praėjo lai- 
ko nuo jo mirties penkios minutės po septintos. 

Mama mėgo tą laikrodį. Be galo vertino, todėl Roibenas jį ir su- 
daužė, žinojo Fibė. 

Kai telefonas vėl suskambo, jis trankiai pastatė butelį ant staliu- 
ko ir griebė ragelį. 

— Deivai, tu, kalės vaike, sakiau, kad įjungtum elektrą. Tik ne- 
sakyk, velniai rautų, kad rūpiniesi tuo. 

Jis pagrūmojo ginklu, ir Eibė su Karteriu užgniaužė kvapą. Ji vis 
glostė brolio kelį, kad tik šis nejudėtų, nekalbėtų. 

Nors mama ir labai brangino tą mažą laikrodį, vis dėlto Karterį 
brangino dar labiau. Roibenas tai irgi žinojo. Todėl tikrai pasistengs 
suteikti skausmo Karteriui. 

— Nepasakok man, kad stengiatės, kad tave kur. Ne tu prakai- 
tuoji kaip prakeikta kiaulė, degindamas sumautas žibalines lempas. 
Įleisk oro ir greičiau, elektrą irgi, nes tuoj patiesiu kurį nors iš vaikų. 
Ese, nešk čionai savo kaulėtą, niekam tikusį užpakalį ir pasakyk, kad 
aš kalbu rimtai. Dabar! 

Fibė žiūrėjo, kaip motina sunkiai atsistojo nuo kėdės, ant ku- 
rios jis buvo liepęs sėdėti. Lempos šviesoje jos veidas atrodė išvargęs, 
akys išsigandusios kaip į spąstus pakliuvusio kiškio. Kai motina buvo 
pakankamai arti telefono, Roibenas sugriebė ją už gerklės ir prikišo 
vamzdį prie smilkinio. 

Šalia Fibės buvęs Karteris įsitempė ir pasirengė šokti. Fibė stip- 
riai sugriebė jį už rankos ir papurtė galvą, kad nejudėtų. 

— Nereikia, — vos girdimai kalbėjo motina. — Jei pamėginsi, 
jis tave primuš. 

— Pasakyk jam, kad aš kalbu rimtai! 

Esė žiūrėjo tiesiai prieš save. 

— Jis kalba rimtai. 

— Pasakyk jam, ką dabar darau. 

Ašaros ritosi jos veidu ir papsėjo ant sukrešėjusiu krauju aplo- 
pusių nubrozdintų vyro kumščių. 

— Jis laiko ginklą prie mano galvos. Vaikai sėdi ant sofos. Jie 
išsigandę. Prašau, padarykite, ko jis nori. 

— Tu turėjai daryti, ko aš norėjau, Ese. — Roibenas uždėjo ran- 
ką jai ant krūties ir sugnybo. — Reikėjo daryti, ko norėjau, tada nieko 
panašaus nebūtų atsitikę. Sakiau, kad gailėsiesi, ar ne? 

— Taip, Roibenai, sakei. 

— Girdi, Deivai? Tai jos kaltė. Ji kalta dėl visko, kas čia vyksta. 
Jei dabar paleisčiau kulką į tą tuščią smegeninę, kalta būtų ji. 

— Pone Roibenai? 

Fibė išgirdo savo ramų kaip pavasario rytas balsą. Jis tarsi skli- 
do iš kito žmogaus, kurio širdis nesitrankė gerklėje. Tačiau Roibeno 
akys akimirksniu susmigo į ją. 

— Ar aš prašiau, kad kalbėtum, snargle? 

— Ne, pone. Tik pamaniau, gal išalkote. Gal norite, kad sutep- 
čiau sumuštinį. Turime skanaus kumpio. 

Fibė nežiūrėjo — negalėjo sau leisti žiūrėti į motiną. Jautė, kad 
mama kyla kaip potvynis, jei pažiūrėtų, galėtų jame nuskęsti. 

— Manai, jei paruoši man sumuštinį, nešausiu tavo kekšei mo- 
tinai į galvą? 

— Nežinau. Bet mes turime skanaus kumpio ir bulvių salotų. — 
Ji neverks, suvokė Fibė. Net nustebo, kad toje besitrankančioje širdy- 
je nebuvo ašarų. Užtat buvo įniršis, kunkuliuojantis su visais nervais 
pilve. — Pati ruošiau bulvių salotas. Jos skanios. 

— Tai eik ir pasiimk tą lempą. Nemanyk, kad nematysiu tavęs 
ten. Nemėgink kvailioti, nes peršausiu tavo broleliui kiaušus. 

— Taip, pone. — Fibė atsistojo, kilstelėjo nedidelę žibalinę lem- 
pą. — Pone Roibenai? Ar galėčiau pirma nueiti į tualetą? Man labai 
reikia. 

— Jėzau Kristau. Sukryžiuok kojas ir kentėk. 

— Jau kurį laiką kenčiu, pone Roibenai. Jei galėčiau trumpam 
nueiti į tualetą, paruoščiau jums visą lėkštę maisto. — Fibė nuleido 
akis. — Galėčiau palikti duris praviras. Prašau? 

— Tik žiūrėk, kad greitai pasisiotum. Jei man pasirodys, kad per 
ilgai užtrukai, sulaužysiu tavo mamai pirštus. 

— Aš greitai. 

Ji nuskubėjo į tualetą šalia svetainės. 

Fibė pastatė lempą ant grindų, tada nusismaukusi kelnes pasi- 
meldė, kad nervai ir gėda neužspaustų pūslės. Paskubomis nužvelgė 
langą virš vonios. Per mažas, kad išsirangytų. O Karteriui galėtų pa- 
vykti. Jei įtikintų Roibeną leisti Karteriui pasinaudoti tualetu, lieptų 
broliui pamėginti pabėgti. 

Fibė pašoko, viena ranka nuleisdama vandenį, kita siekdama 
vaistinėlės durelių. 

— Taip, pone! — atsiliepė, kai Roibenas riktelėjo paskubėti. 

Ji čiupo nuo lentynos buteliuką mamos raminamųjų ir įsikišo į 
kišenę. 

Kai Fibė išėjo iš tualeto, Roibenas taip pastūmė motiną, kad ši 
aukštielninka griuvo ant sofos. 

— Girdi mane, Deivai? Dabar ketinu šiek tiek užkąsti. Jei man 
baigus valgyti elektros dar nebus, pažaisiu skaičiuotę ir nužudysiu vie- 
ną iš vaikų. Eik daryti sumuštinio, Eibe. Ir nepagailėk bulvių salotų. 

Namas buvo nedidelis, pereinamų kambarių, be koridoriaus. 
Imdama iš šaldytuvo kumpį ir salotas, Fibė stengėsi būti matoma. 

Girdėjo Roibeną kalbantis su Deivu ir iš paskutiniųjų stengėsi 
sutramdyti virpančias rankas. Milijonas dolerių? Dabar jis norėjo 
milijono dolerių ir kadilako, taip pat garantijos, kad nevaržomas ga- 
lės kirsti valstijos sieną. Kvailas ir gobšus, nusprendė Fibė. Paslėpusi 
rankas už didelio mėlyno bulvių salotų dubenio, ji išbėrė tabletes ant 
lėkštelės, paėmė motinos grūstuvą ir kaip galėdama geriau jas su- 
grūdo. Tada ant viršaus užvertė dosnią porciją bulvių salotų ir viską 
išmaišė. 

Dvi duonos riekes aptepė garstyčiomis, uždėjo kumpio ir sūrio. 
Galbūt, jei pavyktų iš stalčiaus išsitraukti peilį, ji galėtų... 

— Ko taip ilgai, velniai rautų? 

Fibė skubiai pakėlė galvą. Roibenas jau nekalbėjo telefonu, jis 
ėjo virtuvės link, Karteriui po smakru įrėmęs šautuvo vamzdį. 

— Atsiprašau. Tik paimsiu šakutę bulvių salotoms. — Sugniau- 
žusi rankoje buteliuką, ji nusisuko ir atidarė stalčių. Imdama šakutę, 
paleido iš rankos buteliuką. — Ar norite limonado, pone Roibenai? 
Mama padarė šviežio... 

— Nešk čionai maistą, mergiote, mikliai. 

Fibė čiupo lėkštę. Buvo nesunku parodyti baimę, kad nuslėptų 
visa kita. Matydama ginklą po Karterio smakru ji pamiršo netgi savo 
pyktį. Rankos taip drebėjo, kad vos išlaikė lėkštę. Kai vyriškis nusi- 
šypsojo, Eibė suprato, kad visų jų baimė yra dalis to, ko jis nori. Ką gi, 
baimė jiems nieko nekainuoja. 

— Padėk lėkštę prie telefono ir nešk savo kaulėtą subinę ant 
sofos. 

Ji padarė kaip liepta, tačiau dar nespėjus atsisėsti Roibenas taip 
spyrė Karteriui į užpakalį, kad šis nuskriejo ant grindų. Esė pašoko ir 
sustojo tik tada, kai Fibė, užstojusi jai kelią, metė piktą žvilgsnį. 

Fibė nuėjo prie Karterio ir padėjo atsistoti. 

— Ša, Karteri! Ponui Roibenui nepatiks, jei verksi, kai jis valgo. 

— Turi smegenų. — Linktelėjęs Roibenas atsisėdo, o ginklą 
pasidėjo ant kelių. Viena ranka jis paėmė šakutę, kita — telefono 
ragelį. — Nežinau, iš kur atsiradai pas tą niekam tikusią kekšę, kuri 

tave užaugino. Kur elektra, Deivai? — tarė jis į telefoną ir šakute pa- 
kabino bulvių salotų. 

Kol Karteris šniurkščiojo sesers glėbyje, Fibė stebėjo valgantį 
Roibeną. Ar pakankamai tablečių įbėrė? Ar užteks, kad jis išsijungtų? 
Alkoholis, kuriuo užgeria maistą, turėtų padėti, ar ne? 

Galbūt tai jį pribaigs. Fibė buvo skaičiusi apie tokius dalykus 
— apie tabletes ir alkoholį. Galbūt tas šunsnukis paprasčiausiai nu- 
mirs. 

Ji pasilenkė ir ėmė šnabždėti Karteriui į ausį. Brolis papurtė 
galvą, tad ji skaudžiai įgnybo. 

— Daryk, ką sakau, kitaip trenksiu. 

— Užsičiaupkit, po galais! Ar aš leidau kalbėti? 

— Atsiprašau, pone Roibenai. Aš tik sakiau broliui, kad neverk- 
tų. Jis irgi nori sisiuko. Ar leisite jam nueiti į tualetą, pone Roibenai? 
Atsiprašau, pone Roibenai, bet bus siaubingai nemalonu, jei jis pri- 
šlapins į kelnes. Juk užtruks tik minutėlę. 

— Dėl Dievo! Tegul eina. 

Fibė stipriai užspaudė Karteriui burną. 

— Eik, Karteri. Daryk, ką sakau. 

Trindamasis akis, Karteris atsistojo nuo sofos ir nukėblino į 
vonios kambarį. 

— Pone Roibenai? 

Mama sušnypštė, kad tylėtų, bet Fibė nekreipė dėmesio. Karte- 
riui galėtų pavykti. Jei Roibenas negalvos apie jį nors keletą minučių, 
brolis galės pasprukti. 

— Kaip manote, jei aš paprašyčiau to vyro įjungti elektrą, ar 
jis paklausytų? Čia taip karšta. Jei paprašyčiau, jei pasakyčiau, kad 
mums labai karšta, gal jis įjjungtų? 

— Ar girdi, Deivai? — Roibenas atsilošė kėdėje ir nusišiepė. Jo 
balzganos akys merkėsi. — Su tavimi nori derėtis vaikas. Aišku, ko- 
dėl ne, velniai rautų. Eikš. 

Kai Fibė priėjo, Roibenas ištiesė jai ragelį. Ir prispaudė prie pilvo 
vamzdį. 

— Pirma pasakyk jam, ką aš darau. 

Jos nugara lėtai nutekėjo tirštas prakaito upelis. Kodėl neveikia 
tabletės? Ar Karteris išsiropštė pro langą? 

— Pone? Jis laiko šautuvą prie mano pilvo, man labai baisu. 
Mums čia taip karšta. Ne, mes nesužeisti, bet čia taip karšta, kad tuoj 
apsivemsime. Jei įjungtumėte kondicionierių, gal galėtume pamiegoti, 
bet mums taip baisu, kad tikriausiai reikėtų saujos migdomųjų ar dar 
ko nors. Prašau, pone, malonėkite įjungti elektrą. 

— Ir dar, pone? — Eibė stipriau suspaudė ragelį. Roibenui gūž- 
telėjus ir atsilošus, ją užliejo svaiginantis palengvėjimas. — Prašau, 
duokite jam pinigų ir automobilį. Jis gražiai elgiasi, nes daviau jam 
pačios paruoštų bulvių salotų. Jis netgi leido man nueiti į tualetą. 
Mes tokie pavargę, kad galime bet kurią akimirką apalpti. 

Roibenas ištiesė ranką link ragelio, tada gana skaudžiai bakste- 
lėjo jai vamzdžiu, kad atsitrauktų. 

— Girdi, Deivai? Toji mergiotė prašo įjungti elektrą. Nori, kad 
gaučiau pinigus ir kadilaką. Ne, velniai griebtų, aš neleidau jiems pa- 
valgyti, ir neleisiu, kol nebus įjungta elektra. Tiesą sakant, tuoj žaisiu 
skaičiuote, ir... Kur tas vaikis? Kur tas mažas šūdžius? 

— Pone Roibenai, jis čia pat... — Fibė mostelėjo ranka, tarsi no- 
rėdama parodyti, ir apvertė viskio butelį. — O, atsiprašau! Atleiskite. 
Tuoj nuvalysiu. Aš... 

Smelkiantis skausmas nudiegė jos skruostą ir Fibė pargriuvo. 

— Kvaila kale! 

Vyras pasviro, susvirduliavo. Fibė žiūrėjo tiesiai į šautuvo 
vamzdį. 

Esė pašoko nuo sofos ir metėsi ant jo kaip pati Dievo rūstybė. 

Roibenas ėmė spardytis; Esė — kandžiotis. Jos nagai kaip pei- 
liai raižė jo veidą; abu šaukė ir keikėsi. Fibė nuropojo grindimis ir 
vos išvengė kulkos, kai Roibenas suklupo ant kelių neišlaikęs Esės 
puolimo. 

— Padėkite! Padėkite mums! — šaukė Eibė, kol ėmė degti plau- 
čiai. 

Ji sugriebė butelį ir pasiruošė pulti, bet Roibenas sukniubo ir 
griuvo veidu ant žemės. Verkdama ir šaukdama Esė trankė jį kumš- 
čiais, nesiliovė net tuomet, kai plačiai atsivėrė durys. Net tada, kai 
įgriuvo ginkluoti vyrai. 

— Nešaukite. Nešaukite į mus. 

Fibė kūkčiodama nušliaužė prie motinos. 

Toliau viskas vyko it sapne. Sapne žmonės vedė ją per vandenį, 
kuriame aidėjo balsai, o šviesa žeidė akis. Vienu metu Eibė iš tiesų už- 
migo ir ėmė sapnuoti. Tačiau sapnas buvo toks baisus, kad netrukus 
vėl pabudo. 

Mamai apžiūrėjo veidą, ar nesulaužytas skruostikaulis, taip pat 
susiuvo žaizdą. Fibė sėdėjo mažame ligoninės kambarėlyje. Ji neno- 
rėjo gulėti, nenorėjo vėl užmigti ir nugrimzti į sapną, kuriame aidėjo 
šūviai, o kulkos — kaip gyvi organizmai — medžiojo ir žudė. 

Karteris, susisukęs į kamuoliuką, miegojo siauroje lovoje. Jo 
kumščiai sugniaužti, o kūnas trūkčiojo kaip arklio, kai ant jo nutupia 
musės. 

Gydytojai ir policininkai tai ateidavo, tai išeidavo, klausinėjo 
įvairiausių dalykų. Kai jie ateidavo, Fibė norėdavo, kad išeitų. O kai 
išeidavo, ji trokšdavo, kad jie grįžtų, kad tik nereikėtų būti vienai. 

Tačiau čia buvo vandens, kurio galėjai atsigerti, nuplauti visą tą 
žvyrą, susikaupusį gerklėje. Arba tiesiai iš butelio galėjai gerti ledinę 
kokakolą. 

Ji ilgėjosi mamos. Taip ilgėjosi, kad skaudėjo labiau nei po Roi- 
beno smūgio į veidą. 

Kai į kambarį įėjo vyras, nešinas dideliu „McDonald's“ krepše- 
liu, mėsainių ir bulvyčių kvapas pažadino stiprų alkį. 

Jis nusišypsojo jai, pažvelgė į Karterį, tada priėjęs atsisėdo ant 
lovos krašto. 

— Pamaniau, kad būsite išalkę. Nežinau, kaip tu, bet man ligo- 
ninės maistas nelabai patinka. Aš — Deivas. 

Fibė žinojo, kad spokso išplėtusi akis ir kad tai nemandagu. 
Tačiau tikėjosi, kad Deivas bus senas, bent jau vyresnis. O jis atrodė 
ne ką vyresnis už tuos gimnazistus, dėl kurių ji paslapčia dūsaudavo. 
Vyro plaukai buvo šviesiai rudi, garbanoti, akys dar šviesesnės, mė- 
lynos. Jis vilkėjo tamsiai mėlynus marškinius prasegta apykakle. Ir 
šiek tiek atsidavė prakaitu. 

Jis ištiesė ranką, tačiau kai Fibė padavė savąją, Deivas jos nepa- 
spaudė. Tik tvirtai suėmė ir pažiūrėjo jai į akis. 

— Man tikrai labai malonu susipažinti, Fibe. Džiaugiuosi tave 
matydamas. 

— Ir man malonu susipažinti. 

Tada ji padarė tai, ko nepadarė per visas tas ilgas valandas name, 
visą tą laiką, kol miegojo brolis. 

Ji pravirko. 

Deivas sėdėjo laikydamas jos ranką. Jis nieko nepasakė. Vienu 
metu atsistojo, surado nosinaičių dėžę ir padėjo jai ant kelių. Kai aša- 
ros aprimo, Deivas ištraukė iš krepšelio mėsainį ir bulvyčių. 

— Mano mama, — pradėjo Fibė. 

— Jai viskas gerai. Buvau pas ją užsukęs, klausiau, ar galėčiau 
pasikalbėti su tavimi ir tavo broliu. Bet tegul jis miega. 

— Gerai. 

— Žinau, kad buvai išsigandusi, bet kartu labai protinga ir drąsi. 

— Nebuvau drąsi. Buvau įpykusi. — Eibė paėmė mėsainį ir atsi- 
kando. Jos skrandis susitraukė, tarsi svarstytų, priimti maistą ar ne. 
Paskui vėl atsipalaidavo. — Išlipdamas pro langą Karteris pasielgė 
drąsiai. 

— Karteris sakė, kad tu jam liepei, sakė, kad būtum trenkusi, jei 
nebūtų paklausęs. 

Fibė raustelėjo, nes mušti brolį buvo draudžiama. Nors kartais 
atrodydavo, kad Karteris nusipelno, jog ji sulaužytų taisyklę. 

— Na, taip, liepiau. 

— Kodėl? 

— Roibenas būtų jam ką nors padaręs. Pirmiausia būtų nu- 
skriaudęs jį, tik paskui mane ar mamą. Karteris mažas, ir Roibenas 
žino, kad mama jį myli labiau už viską. 

— Kai liepei Karteriui išlipti pro langą, jau buvai supylusi tab- 
letes į maistą. 

— Reikėjo įberti daugiau. Nežinojau, kiek dėti. Tačiau jūs iš 
karto supratote, ką mėginu pasakyti. — Ji paėmė bulvytę. — Kalbė- 
damasi su jumis, jaučiausi daug geriau. 

— Tu labai sumaniai pasakei, kad kažko įdėjai jam į maistą. Taip 
aš laimėjau šiek tiek laiko. 

— O kodėl neįjungėte elektros? Jis taip dėl to pyko. 

— Prisimeni, kaip įkalbinėjai jį leisti tave į tualetą, dar iki 

duodant maisto? Matai, paprastai būna taip. Mėgini ką nors gauti 
mainais. Tiesą sakant, jau ketinau, bet tada pamačiau pro langą išlen- 
dantį Karterį. Norėjau, kad Roibenas kalbėtų arba leistų tau kalbėti, 
kol nuvesime Karterį į saugią vietą ir įvertinsime naujas aplinkybes. 
Ar išvertei tą butelį, norėdama nukreipti jo dėmesį, kad supyktų ir 
pamirštų Karterį? 

— Tikėjausi, kad trenks man, bet nemaniau, kad taip įsius. 
Tikriausiai būtų mane nušovęs, jeigu mama nebūtų ant jo užšokusi. 
Reikėjo įberti daugiau tablečių, štai kas. Tada nebūtų reikėję taip ilgai 
laukti, kol jis išsijungs. Jei ne jis, mama net nebūtų turėjusi tų tab- 
lečių. Kaip ironiška... — Fibė šyptelėjo, o Deivas nusijuokė. — Apie 
ironiją mokėmės per anglų kalbos pamoką. Mama turėjo tablečių, 
nes jis nuolat ją liūdino ir nervino. Kai jiedu susipažino ir pradėjo 
susitikinėti, jis apsimetinėjo tokiu geručiu. O paskui ėmė kabinėtis, 
rodyti savo valdžią. Kartą net trenkė mamai per veidą. 

— Ji turėjo teismo sprendimą, draudžiantį tam šunsnukiui ar- 
tintis prie jos. 

Fibė linktelėjo. 

— Mama jam pasakė, kad daugiau nesusitikinės, liepė išeiti. 
Bet jis vis ateidavo arba susirasdavo ją darbe. Sekdavo paskui auto- 
mobiliu. Gal dar daugiau darė, tik man nesakė. Vieną vakarą atėjo į 
mūsų namus girtas, tada mama iškvietė policiją. Pareigūnai privertė 
jį išeiti, bet tuo viskas ir baigėsi. 

— Apgailestauju, kad nepadarėme nieko daugiau. 

— Jie pasakė, kad mama gali gauti tą teismo sprendimą, ji taip 
ir padarė. Bet aš nesuprantu, kaip tas sprendimas jai padėjo. 

— Taip, nelabai padėjo. Apgailestauju ir dėl šito. Man rodos, Fibe, 
tavo mama viską darė teisingai, viską, kad apsaugotų save ir šeimą. 

Fibė įsistebeilijo į popierinę nosinaitę kumštyje. 

— Kodėl jis paprasčiausiai neišėjo, kai mama pasakė, kad nebe- 
nori jo matyti? 

— Nežinau. 

Ne tokio atsakymo jai reikia, nusprendė Fibė. Dar blogiau, tai 
panašu į melą. Ji nemėgo, kai suaugusieji meluodavo ir galvodavo, 
kad tu nesupranti. 

Fibė suvalgė dar kelias bulvytes ir papurtė galvą. 

— Galbūt tiksliai nežinote, bet tam tikra prasme žinote. Jūs 
manote, kad aš nesuprasiu, nes man tik dvylika, beveik dvylika. Ta- 
čiau aš daug suprantu. 

Deivas kurį laiką žiūrėjo į mergaitę, tarsi skaitytų jos veidą kaip 
knygos lapą. 

— Gerai, tam tikra prasme suprantu, turiu nuomonę. Manau, 
jis yra niekingas akiplėša, kuriam nepatinka, kai kas nors sako, ką da- 
ryti, ypač tokia moteris kaip tavo mama. Todėl stengėsi ją įbauginti, 
bet nepavyko, ir jis įsiuto. Manau, norėjo ją įskaudinti, parodyti, kas 
čia bosas, tačiau pernelyg įsijautė. 

Fibė suvalgė dar vieną bulvytę. 

— Aš manau, kad jis šunsnukis. 

— Taip. Dabar tas šunsnukis bus kalėjime, beje, gana ilgai. 

Ji pagalvojo apie tai gerdama kokakolą. 

— Per filmus blogietį dažniausiai nušauna. Atskuba greitojo 
reagavimo komanda ir nušauna. 

— Man labiau patinka, kai niekas nežūva. Ką tu darei viduje, tai 
padėjo visiems išlikti gyviems. Mirtis — trumpiausias kelias, Fibe. 
Žinau, kad esi pavargusi ir nori pamatyti mamą. — Atsistojęs Deivas 
išsitraukė iš kišenės kortelę. — Noriu, kad žinotum, jog gali skam- 
binti man bet kuriuo metu. Jei norėsi dar kartą apie tai pasikalbėti, 
paklausti ar tiesiog reikės pagalbos, tik paskambink. 

Fibė paėmė kortelę ir perskaitė: detektyvas Deividas Makvy. 

— Karteris su mama irgi gali skambinti? 

— Žinoma. Jei tik ko reikės, Fibe, kreipkis bet kuriuo metu. 

— Gerai, dėkui. Ačiū už mėsainius ir bulvytes. 

— Man buvo malonu. — Šį kartą jis paspaudė ranką. — Rūpin- 
kis savimi ir šeima. 

— Būtinai. 

Kai vyras išėjo, Fibė įsidėjo kortelę į kišenę. Tada uždarė krep- 
šelį, kad neatšaltų maistas, kol Karteris pabus, išmetė šiukšles į šiuk- 
šlių dėžę. 

Paskui nuėjo prie lango. Saulė jau buvo patekėjusi. Ji nežinojo, 
kada išaušo, ar seniai šviesu. Tik žinojo, kad tamsos valandos baigėsi. 

Atsidarė durys, ir mama plačiai išskėtė rankas. Fibė skriete nu- 
skriejo į jos glėbį. 

— Mama, mama, mama. 

— Mano mieloji. Mano mažute. 

— Tavo veidas. Mama... 

— Viskas gerai. Aš sveika. 

Kaip gali būti gerai, kai jos gražų švelnų skruostą bjauroja siūlė? 
Kai jos spindinčios mėlynos akys apsiblaususios, o aplink jas juoduo- 
ja mėlynės? 

Esė uždėjo rankas Fibei ant pečių. 

— Niekis. Mes saugūs, visi saugūs. Tai svarbiausia. O Dieve, 
Fibe, man taip gaila. 

— Nereikia. Tu nekalta. — Kai Esė ėmė bučiuoti mėlynę ant 
Fibės žando, ašaros vėl prasiveržė. — Mama, tai ne tavo kaltė. Netgi 
Deivas taip sakė. 

— Aš įsileidau Roibeną į mūsų gyvenimus. Atidariau jam du- 
ris. Dėl to esu kalta aš. — Atsitraukusi ji nuėjo prie Karterio lovos 
ir uždėjo delną sūnui ant galvos. — Dieve, o Dieve, jei kuriam nors 
iš jūsų būtų kas nors atsitikę, nežinau, ką būčiau dariusi. Tu jį sudo- 
rojai, — sumurmėjo Esė. — Tu pasirūpinai, kad Karteris paspruktų. 
Tai daugiau nei padariau aš. 

— Ne, mama... 

— Dabar žiūrėsiu į tave kitaip, Fibe. — Esė atsitiesė. — Tu vi- 
sada liksi mano mažoji dukrelė, mano mažutė, bet dabar, kiekvieną 
kartą žvelgdama į tave, matysiu didvyrę. 

— Tu pargriovei jį ant grindų, — priminė Fibė. — Tu irgi did- 
vyrė. 

— Gal pačioje pabaigoje. Ką gi, teks pažadinti Karterį, nenoriu 
ilgiau likti šioje ligoninėje. 

— Arjau galime važiuoti namo? 

Esė perbraukė ranka per Karterio plaukus ir vėl atsisuko į dukrą. 

— Mes ten niekada negrįšime. Daugiau į tą namą nė kojos ne- 
kelsiu. Atleisk. Aš niekada nesijausčiau saugi. 

— Kurgi mes eisime? 

— Apsistosime pas pusseserę Besę. Paskambinau ir ji pasakė, 
kad galime atvažiuoti. 

— Tame dideliame name? — Fibė išpūtė akis. — Betgi judvi su 
pussesere Bese beveik nesikalbate. Tu net nemėgsti jos. 

— Šį rytą ji yra mano mylimiausias žmogus pasaulyje, neminint 
tavęs ir Karterio. Ir mes būsime jai dėkingi, Fibe, kad atvėrė savo 
namų duris, kai mums to reikėjo. 

— Ji neatvėrė jų, kai mirė tėtis ar kai... 

— Dabar atvėrė, — nukirto Esė. — Ir mes jai dėkingi. Taip bus 
geriau. 

— Kurį laiką? 

— Taip bus geriau, — pakartojo Esė. 


Kol policijos automobilis vežė juos pas pusseserę Besę, Karteris 
prarijo atšalusį mėsainį ir bulvytes, išgėrė kokakolą. Jie apvažiavo 
parką su ore mirguliuojančiu fontanu. Didingas senas rausvų plytų 
namas baltais papuošimais skendėjo tarp žalios vejos, prižiūrimų 
gėlynų ir svyrančių medžių. 

Tai buvo pasaulis, tolimas tam mažam mediniam namukui, ku- 
riame Fibė praleido daugiau nei aštuonerius metus. 

Ji pastebėjo, kad mama tais akmeniniais laiptais lipa lyg mietą 
prarijusi, tad ir pati ištiesino nugarą. 

Mama paskambino, lyg būtų atvykusi į svečius, o ne į šeimą. 
Duris atidarė jauna, graži, nepriekaištingai apsirengusi moteris. Kaip 
kokia kino žvaigždė, pagalvojo Fibė, išvydusi jos auksinius plaukus ir 
liekną figūrą. 

Su užuojauta veide ji ištiesė rankas į Ese. 

— Ponia Maknamara, aš esu Ava Vestri, ponios Maknamaros 
asmeninė asistentė. Prašom, įeikite. Jūsų kambariai jau paruošti. 
Tikriausiai esate išvargę, tad palydėsiu jus tiesiai ten. O gal norėtu- 
mėte pusryčių ar arbatos? 

— Nebūtina aplink juos šokinėti. 

Pusseserė Besė prabilo nuo plačių laiptų vingio. Ji vilkėjo varno 
juodumo suknele, o liesame veide atsispindėjo nepritarimas. Moters 
plaukai buvo žili kaip plienas, su keistais juodais sparneliais ties smil- 
kiniais. 

Kaip ir visuomet, vos pamačiusi tėvo pusseserę, Fibė prisiminė 
piktąją raganą iš Ozo šalies burtininko, atėjusią pavogti šuniuko. 

Sena pikta ragana. 

— Ačiū, kad sutikote mus priimti, pussesere Bese, — tarė mama 
tuo pačiu tykiu balsu, kuriuo kalbėjo, kai Roibenas laikė prikišęs prie 
jos galvos ginklą. 

— Manes nė kiek nestebina, kad įsivėlėte į tokią keblią istoriją. 
Prieš sėsdami prie mano stalo ar guldami ant mano patalų, visi trys 
kruopščiai nusiprauskite. 

— Aš tuo pasirūpinsiu, ponia Maknamara. — Ava meiliai nu- 
sišypsojo Fibei, paskui Karteriui. — Gal vaikai alkani? Gal po vonios 
paprašyti virėjos, kad iškeptų jiems blynų ar... 

Matyt, po nakties baisumų, šalto mėsainio su bulvytėmis ir pa- 
sivažinėjimo policijos automobiliu Karterio skrandis negalėjo pakęsti 
minties apie maistą. Visą savo turinį jis išvertė tiesiai ant senovinio 
pusseserės Besės kilimo. 

Sustingusi iš siaubo Fibė užsimerkė. Na, ir kas, kad jos nenu- 
šovė ir nenužudė — dabar tikrai galas. 


Nuo tada jau dvidešimt metų mama rūpinasi pusseserės Besės 
namu — jį grando, blizgina, tvarko. Mama tarnavo tai reikliai mote- 
riai iki pat jos mirties. 

Per tuos du dešimtmečius namas tapo Esės pasaulių — ne tik 
namais, ne tik prieglobsčiu. Visu pasauliu. Visa, kas buvo už jo sienų, 
ją baugino. Praėjo jau dešimt metų, kai Esė paskutinį kartą buvo iš- 
ėjusi už kiemo ir namo terasų ribų. 

Roibeno mirtis kalėjime nesulaužė jos vidinio užrakto, galvojo 
Fibė, dėdama ginklą į seifą ant viršutinės spintos lentynos. Karti tul- 
žingo Besės gyvenimo pabaiga taip pat neatvėrė jai durų. 

Tiesą sakant, galvojo Fibė, atrodė, kad visi įvykiai tik dar labiau 
tą užraktą sutvirtino. 

Jei pusseserė Besė būtų pasielgusi taip, kaip turėjo pasielgti, 
užuot įkalinusi, būtų palikusi namą jos motinai, ar dabar viskas būtų 
kitaip? Geriau? Ar mama galėtų išeiti iš namo, pasivaikščioti parke, 
aplankyti kaimynę? 

To jos niekada nesužinos. 

Kur ji dabar būtų, jeigu ne toji naktis? Ar būtų ištekėjusi už Ro- 

jaus? Ar būtų sugebėjusi išsaugoti santuoką, duoti dukrai tėvą, kurio 
ji nusipelno? 

Šito Fibė irgi niekada nesužinos. 

Todėl joms teks grožėtis lelijomis svetainėje, užsisakyti picą ir 
leisti penktadienio vakarą namuose. 

Fibė vakarieniauti eis šeštadienį, tik šį kartą. Jos gyvenime pa- 
kanka rūpesčių, tad dar vieno nereikia. 

Taip, paskutinį kartą kalbėdamasi su Rojumi verkė. Tačiau tai 
buvo pykčio ašaros. Gailesčio ir nusivylimo ašaras ji išliejo daug anks- 
čiau, kai Karlė dar buvo kūdikis. 

Pernelyg daug rūpesčių, galvojo Fibė persirengdama. 

Ji dirstelėjo į blyškiai rožines lelijas kobalto mėlynumo vazoje 
ant staliuko. Gėlės gražios. Tačiau žiedai nuvysta ir miršta. 


6 


VIS DĖLTO gėlės ir mergaičių kino vakaras nugludino daug aš- 
trių kampų. Galiausiai Fibė nunešė miegančią dukrą į lovą. Buvo jau 
po vidurnakčio. 

Po dvidešimties minučių Fibė miegojo taip pat giliai kaip ir 
dukra. 

Durų skambučio garsas privertė ją pašokti iš lovos. Ji persivertė 
ir dirstelėjo į laikrodį — po trijų penkiolika — tada čiupo chalatą. Jau 
leidosi laiptais, kai iš savo kambarių išlindo Esė ir Ava. 

— Ar kažkas skambino į duris? — Esė gniaužė chalato apykaklę; 
jos krumpliai buvo pabalę. — Tokią valandą? 

— Tikriausiai vaikai išdykauja. Lik čia su Karle, gerai? Jei ji 
kartais pabustų. 

— Neatidaryk durų. Ne... 

— Nesijaudink, mama. 

Toji dvidešimties metų senumo baimė, žinojo Fibė, visada 
laukia, kada galės atsiskirti nuo tamsaus tvenkinio dugno ir iškilti į 
paviršių. 

— Eisiu su tavim. Tikriausiai tai kokių nors girtų paauglių iš- 
daigos, — tarė Ava, nespėjus Fibei paprieštarauti. 

Nėra prasmės pūsti burbulo, nutarė Fibė ir leido Avai eiti kartu. 

— Dabar ji nerimaus visą likusią naktį, — sumurmėjo Fibė. 

— Pasirūpinsiu, kad išgertų migdomųjų. Kvaili vaikiščiai. 

Fibė pažvelgė per storą paradinių durų stiklą, bet nieko nepa- 
matė. Tikriausiai pabėgo, pagalvojo ji, ir dabar raitydamiesi juokiasi, 
kad pažadino kaimynus. 

Bet kai pasistiebė, norėdama apžiūrėti verandą atidžiau, šį tą vis 
dėlto pamatė. 

— Ava, eik į viršų ir pasakyk mamai, kad nieko nėra. Vaikai 
kvailioja. 

— Ką pamatei? — Ava suspaudė Fibės ranką. — Ten kas nors 
yra? 

— Eik į viršų ir nuramink mamą. Nenoriu, kad ji įsibaimintų. 
Pasakyk, kad aš atsigersiu vandens ir ateisiu. 

— Kas ten? Atsinešiu Styveno beisbolo lazdą. Neatidaryk durų, 
kol... 

— Ava, ten nieko nėra, bet man reikia atidaryti duris, o aš ne- 
galiu to padaryti, kol nenuraminai mamos. Turbūt ji jau dreba. Juk 
pati žinai. 

— Po galais. — Ištikimybė Esei nugalėjo. — Bet aš tuoj grįšiu. 

Fibė luktelėjo, kol Ava užlipo laiptais, tada atrakino duris. Ji nu- 
žvelgė gatvę — į kairę, dešinę, skersai, tačiau instinktai sakė, kad tas, 
kuris skambino, jau nuėjo. Jai tereikėjo pritūpti ir pakelti, kas gulėjo 
ant slenksčio. Paskui, vėl užrakinusi duris, nusinešė radinį į virtuvę 
ir padėjo ant stalo. 

Lėlė ryškiais raudonais plaukais. Kažkada tie plaukai, matyt, 
buvo ilgi, bet dabar grubiai nukirsti. Tas, kas taip padarė, išrengė 
ją, surišo rankas ir užklijavo burną. Lėlė buvo ištepliota raudonais 
dažais, neva krauju. 

— O Dievulėliau, Fibe! 

Fibė kilstelėjo ranką, neatitraukdama žvilgsnio nuo lėlės. 

— Karlė? Mama? 

— Karlė nepabudo. Pasakiau Esei, kad nieko nebuvo, o tu likai 

apačioje, jei kartais tie vaikiščiai sugrįžtų, pagąsdinsi ir įkrėsi jiems 
proto. 

— Gerai. 

— Siaubas. 

Ava atrėmė į stalą sūnaus beisbolo lazdą, kurią pastvėrė iš 
spintos. 

— Mieloji, gal paduotum iš stalčiaus fotoaparatą? Noriu pada- 
ryti keletą nuotraukų. 

— Argi neturėtum paskambinti į policiją? 

— Ava, tu vis pamiršti, kad aš esu policija. 

— Bet... 

— Nunešiu ją į policiją, bet pirma noriu nufotografuoti. Ne- 
sijaudink, tas, kas tai padarė, šiąnakt negrįš. Jis jau perdavė žinią. 
Ir nepasakok apie tai mamai, — pridūrė Fibė, atidarydama įrankių 
stalčių ir ieškodama centimetro. — Bent kol kas. 

— Žinoma, nepasakosiu. Fibe, geriau paskambintum Deivui. 
Paskambink jam dabar ir pasakyk, kad kažkas paliko šį daiktą tiesiog 
ant slenksčio. 

— Neketinu žadinti Deivo tokiu metu. Ką jis padarytų? — Fibė 
grįžo prie stalo ir paglostė Avos ranką. — Bet pasikalbėsiu su juo, pa- 
žadu. Dabar atnešk fotoaparatą, gerai? 

Ji išmatavo lėlę, nufotografavo ją, įdėjo į plastikinį maišelį, įgrū- 
do į pirkinių krepšį ir įkišo į prieškambario spintą. 

Praeidama pro motinos miegamojo duris, Fibė išgirdo tylų 
šūksnį. 

— Mieloji? Ar viskas gerai? 

— Taip. — Fibė stabtelėjo tarpduryje. Toje senoje plačioje lovo- 
je motina atrodė tokia liauna ir pažeidžiama. — Nakties pramogos 
baigtos. Ar galėsi užmigti? 

— Tikiuosi. Vaikai išdykauja. Ką ketini daryti? 

— Neleisiu, kad jie sužinotų, jog išgąsdino tave. Labanakt, 
mama. 

Fibė nustatė žadintuvą šeštai valandai. Nuveš lėle į nuovadą, 
parašys pareiškimą ir grįš, kol niekas nesužinojo, kad ji buvo išėjusi. 
Paprašys Saikso, kad pasidomėtų tuo. Jis patikimas ir protingas. 

Fibė neleis, kad kas nors trikdytų jos šeimos ramybę. 

Gulėdama tamsoje atviromis akimis ir jau žinodama, kad žadin- 
tuvo neprireiks, Fibė svarstė, kur trečią valandą penkiolika minučių 
buvo Arnis Myksas. 


Užteko to, kad pamatė šviesas, įsižiebiančias jos dailiame name. 
Žybt, žybt, žybt. Užteko pamatyti iki pasislepiant parke, tarp me- 
džių. Tamsoje. 

Netgi pasisekė — malonus prizas — pamatė ją atidarančią duris 
ir pakeliančią mažą dovanėlę. Buvo verta gaišti laiką, vargti, kad pa- 
matytum ją išeinančią paimti dovanos. 

Tai tik įžanga, kale, galvojo jis važiuodamas namo. Tik lengvas 
pakutenimas prieš pagrindinį veiksmą. 

Jis dar nė iš tolo nebaigė su Fibe Maknamara. 


Ji būtų atšaukusi pasimatymą, bet tada nakties įvykis būtų 
tapęs dar svarbesnis. Be to, būtų turėjusi atsakyti į galybę motinos 
— netgi Karlės — klausimų. 

Tą rytą Fibė jau buvo atsakiusi į daugybę klausimų, nes įkalčio 
nuvežimas, pareiškimo rašymas ir kelionė namo tuo prakeiktu auto- 
busu užtruko ilgiau nei tikėjosi. Bent jau užteko nuovokumo apsi- 
vilkti sportinį kostiumą, kad galėtų pasiteisinti, tiesiog sumeluoti, 
prisipažino Fibė, jog bėgiojo parke. 

Žinoma, paskui visą popietę Karlė neatstojo. Nuomonių kova 
dėl „paties gražiausio“ drabužėlio pirkimo taip ištampė Fibės kantry- 
bę, kad juodvi grįžo namo beveik susipykusios — mergaitė susirau- 
kusi nusliūkino į savo kambarį, o Eibė pasislėpė kiemo šezlonge su 
plačiabryle skrybėle ant galvos. 

Dabar dar toji vakarienė, galvojo ji, kai, nepaisydama visų nuo- 
monių, išsitraukė visoms progoms tinkamą juodą suknutę. Jei ši suk- 
nelė tinka vestuvėms, laidotuvėms ir kokteilių vakarėliui, tai tiks ir 
pasimatymui per vakarienę. 

Viliokės genai aplenkė jos kartą, kiek susierzinusi pagalvojo 
Fibė, kartu su garbanomis ir duobutėmis. 

Fibė ėmė kelti plaukus ant pakaušio, tačiau šis kruopštumo rei- 

kalaujantis darbas priminė grubiai apkirptą lėlę. Ji paleido plaukus 
ant pečių. Ir nors žinojo, kad šeima mielai užmestų akį į jos kavalie- 
rių, — ir tikėjosi didingo Fibės apsireiškimo ant laiptų, — pasistengė 
nulipti į svetainę gerokai prieš septynias. 

Ir pirma pripulti prie durų, suskambus durų skambučiui. 

— Labas, Dankanai. 

— Pirma leisk man pasakyti: oho. O dabar labas, Fibe. 

Ji žengė atgal ir nustebusi pažvelgė į mažą rožių puokštelę. 

— Tujau atsiuntei man gėlių, beje, jos nuostabios. 

— Džiaugiuosi, kad tau patiko. Bet šios ne tau. — Jis apsidairė 
po prieškambarį. — Man patinka tavo namas. 

— Mums irgi. 

— Eibe, negi nepakviesi svečio į kambarį, nesupažindinsi? — 
Esė žengė iš svetainės ir nusišypsojo Dankanui. — Aš Esė Maknama- 
ra, Fibės mama. 

— Ponia. — Jis paėmė ištiestą moters ranką. — Nuskambės ba- 
naliai, bet vis tiek turiu pasakyti. Dabar matau, iš ko Fibė paveldėjo 
savo įspūdingą grožį. 

— Dėkoju. Džiaugiuosi, kad turėjote tai pasakyti. Užeikite į sve- 
tainę. Mano sūnaus ir jo žmonos nėra, tačiau supažindinsiu su likusia 
šeima. Ava, čia Fibės draugas Dankanas. 

— Labai malonu susipažinti. 

— Eibė neminėjo, kad šeimoje tiek daug gražuolių. Tačiau tave ji 
minėjo. — Jis nusišypsojo Karlei ir ištiesė rožes. — Išrinkau rožines. 

— Kaip miela! — Esė tirpte ištirpo. — Karle, čia ponas Sviftas. 
Manau, jis pirmasis vyriškis, atnešęs tau gėlių. 

Niūrus vaikiškas veidukas virto koketišku moterišku. 

— Čia man? 

— Nebent nemėgsti rožinės spalvos. 

— Man patinka rožinė. — Nuraudusi kaip tos rožės Karlė pa- 
ėmė gėles. — Ačiū. Senele, ar galiu pati išrinkti joms vazą? Galiu? 

— Žinoma. Pone Sviftai, ar galėčiau pasiūlyti ko nors išgerti? 

— Dankanas. Aš... 

— Mums reikia eiti, — įsikišo Fibė. — Tas spindesys čia jau aki- 
na. — Ji pasiėmė nuo kėdės atlošo švarkelį. — Ilgai neužtruksiu. 

— Och, — atsiduso Dankanas. 

Nekreipdama į jį dėmesio, Fibė pasilenkė pabučiuoti Karlę. 

— Gražiai elkis. 

— Judu smagiai praleiskite laiką, — tarė Esė. — O jūs, Danka- 
nai, būtinai užsukite kitą kartą. 

— Ačiu. Kitą kartą atnešiu visą pievą. Buvo malonu susipažinti. 

Fibė puikiai žinojo, kad juos stebi trys veidai, prilipę prie svetai- 
nės lango. Dankanas atidarė dureles, ir ji, metusi mįslingą žvilgsnį, 
įsėdo į automobilį. 

Tokį patį žvilgsnį Eibė pasiuntė, kai Dankanas atsisėdo prie vairo. 

— Ar bandai praminti taką, sužavėdamas mano dukrą? 

— Žinoma. Dabar, kai žinau apie tavo mamą ir Avą, veiksiu 
perjas. 

— Kažin ar turėčiau įvertinti tavo atvirumą, ar įsižeisti? 

— Pranešk, kai apsispręsi. O kol kas, ar neturi nieko prieš laivus? 

— Kodėl klausi? 

— Jei turi ką nors prieš, man teks šį tą pakeisti. Tai kaip? 

— Ne, neturiu nieko prieš. 

— Tai gerai. — Išsitraukęs mobilųjį surinko numerį. — Dan- 
kanas. Mes jau važiuojame. Gerai. Puiku. Ačiū. — Jis išjungė telefo- 
ną. — Tavo dukra labai panaši į senelę. Tu nepaveldėjai duobučių. 

— Didžiam mano liūdesiui. 

— Koks Avos ryšys su jūsų šeima? 

— Ne kraujo, bet ji vis tiek šeimos narė. 

Jis linktelėjo, tarsi sakytų, kad viską supranta. 

— Ir dar turi vyresnį brolį. 

— Jaunesnį. Karteris jaunesnis. 

— Taip. Ar jis su žmona taip pat gyvena tame puikiame name? 

— Ne, jie turi savo namus. Kaip sugalvojai atnešti Karlei gėlių? 

— A... nelabai ką išmanau apie septynmetes mergaites, juo 
labiau nežinojau, kuo ši domisi — lėlėmis ar futbolu. Taip pat pagal- 
vojau, gal esi viena iš tų cukraus priešininkių, tad saldainių nepirkau. 
Pamaniau, jei nusiunčiau tau gėlių, gal ir mergaitei patiks jų gauti. 
Kas nors ne taip? 

— Ne, ne. Aš viską per daug komplikuoju, tai buvo labai miela. 
Ji niekada to nepamirš. Mergaitė nepamiršta pirmo karto, kada gavo 


iš vyro gėlių. 

— Man juk nereikės jos vesti? 

— Bent jau artimiausius dvidešimt metų. 

Kai Dankanas pastatė automobilį, Eibė suvokė, kad jie eina į 
vieną iš restoranų Riverio gatvėje. Tikriausiai su vaizdu į upę, vylėsi, 
atvirame ore, ir apsidžiaugė pasiėmusi švarkelį. 

Tačiau jie pasuko į prieplauką, praėjo pro keletą jachtų ir sustojo 
prie grakščios, spindinčios burinės valties. Ant denio stovėjo staliu- 
kas, uždengtas balta staltiese. Po nedideliu kupolu spingsėjo mažos 
lemputės. 

— Ji tikriausiai tavo. 

— Jei būtum nusistačiusi prieš laivus, būtume ėję valgyti pi- 
cos, ir šie santykiai greičiausiai būtų pasibaigę kartu su paskutiniu 
kąsniu. 

— Laimė, man patinka laivai. Picą valgiau vakar vakare. 

Ji leidosi padedama įlipti į valtį, prisitaikė prie siūbavimo. Kal- 
bant apie pirmuosius pasimatymus, nors apskritai tai antrasis, šis 
teikia daug vilčių. 

— Dažnai plaukioji? 

— Aš gyvenu Vitfildo saloje. 

— O. — Tai viską paaiškino. Priėjusi prie borto, Fibė pažvelgė į 
upę. — Ar visada gyvenai Vitfilde? 

— Ne. Ir neketinau. — Jis ištraukė iš ledo kibirėlio šampaną ir 
ėmė traukti kamštį. — Tiesiog taip atsitiko, o paskui pripratau. 

— Kaip ir su loterijos bilietu. 

— Panašiai. 

Išgirdusi pokštelint kamštį, Fibė atsisuko. 

— Taigi ši dalis, — pradėjo jis. — Skirta pasirodyti. Valtis, šam- 
panas, įmantrus maistas, šylantis po staliuku. Tačiau taip pat galvo- 
jau, kad būtų malonu pavalgyti ant vandens, tik tu ir aš. 

— Pasirodymo dalis — niekai. Man daugiau nerimo kelia „tu ir 
aš“ dalis. Ne per vakarienę, bet apskritai kaip sąvoka. 

Dankanas įpylė šampano. 

— Nes? 

Atsirėmusi į turėklą, Fibė mėgavosi brizu ir siūbavimu. 

— Mano padėtis gana sudėtinga. 

— Vieniša mama, karjera. 

— Taip. — Ji paėmė taurę. — Ir tai dar ne viskas. 

— Kas dar? 

— Ilga istorija. 

— Kaip jau sakiau, aš neskubu. 

— Gerai, tada pradėkime šitaip. Tekėdama mylėjau savo buvusį 
vyrą. 

Jis atsistojo šalia. 

— Taip ir turėtų būti. 

— Aš taip maniau. Labai mylėjau, nors ir žinojau, suvokiau, kad 
mes kalbame skirtingomis kalbomis. 

— Nesuprantu. 

— Jis manęs taip stipriai nemylėjo. Negalėjo. Tiesiog ne tam 
skirtas. 

— Teisini jį? 

— Ne. Būtų lengviau, jei galėčiau pateisinti. Jis niekada nepakė- 
lė prieš mane rankos, niekada — kiek žinau — nebuvo neištikimas. 
Tačiau jis nesugebėjo atiduoti viso savęs santuokai. Iš pradžių tikė- 
jausi, kad man pavyks, kad sugebėsiu taip gyventi. Paskui pastojau. 
Vyras nenuliūdo, nesupyko. O kai gimė Karlė... neliko nieko. Jokių 
santykių, ryšių, domėjimosi. Taip plūduriavome beveik metus. Pa- 
skui jis pasakė, kad nori išeiti. Labai apgailestaująs, bet ne tokio 
gyvenimo norėjęs. Jis nusprendė keliauti. Toks jau tas Rojus. Impul- 
syvus. Impulsyviai vedė, sutiko kurti šeimą. Tačiau tai jo netenkino, 
taigi nusprendė imtis ko nors kito. 

Dankanas užkišo jai už ausies plaukų sruogą, lyg niekur nieko 
paliesdamas pirštu ausies išlinkį. 

— Ar Karlė jį mato? 

— Ne. Ir, tiesą sakant, priima esamą padėtį lengviau už mane. 
Tačiau čia tik viena bėda. 

— Gerai, dėstyk kitą. 

— Mano motina kenčia nuo agorafobijos. Ji jau dešimtį metų 
nebuvo iškėlusi kojos iš namų. Negali. 

— Ji neatrodo... 

— Pamišusi? — pertraukė jį Fibė. — Ji nėra pamišusi. 

— Aš ir neketinau sakyti pamišusi, jautruole. Norėjau pasakyti, 
neatrodo, kad bijotų nepažįstamųjų. Tokių kaip aš. 

— Tai ne tas pat. Namuose ji jaučiasi puikiai. Jaučiasi saugi ir 
viską suvokia. 

— Jai turėtų būti sunku. — Dankanas atgalia ranka perbraukė 
Fibei per ranką. — Ir tau. 

— Mes susitvarkome. Mama ilgai su tuo kovojo, kol pajėgė. Ko- 
vojo dėl manęs ir brolio. Todėl dabar Karteris ir aš — kaip ir Ava su 
Karle — taikomės prie jos. 

— Tau nelengva. 

Dankanas pasisuko, kad matytų jos veidą, o jo laisvoji ranka at- 
sidurtų ant turėklo prie jos alkūnės. Kad Fibė jaustų jį, jo trauką, kai 
jųdviejų akys susitiko. 

— Bet aš nesuprantu, ką tai turi bendra su sąvoka „tu ir aš“. 

Tą pačią minutę Eibė ir pati bandė tai suprasti. 

— Šeima ir darbas atima iš manęs beveik visą laiką ir energiją. 

— Gal tau susidarė klaidingas įspūdis, kad aš reikalauju dėme- 
sio. — Dankanas paėmė iš jos taurę ir nusinešė prie butelio. Papildęs 
taures, grįžo ir palinkęs pabučiavo į lūpas. — Negalėjau atsispirti. 

O Dieve, taip. 

— Ši dalis lengviausia. 

— Juk reikia nuo ko nors pradėti. Man patiktų nuo čia. Seksuali 
raudonplaukė, graži naktis, šampano burbuliukai. Išalkai? 

— Labiau nei norėčiau. 

Jis nusišypsojo. 

— Kodėl tau neprisėdus? Šaldiklyje turėtų būti šalto omaro. Ei- 
siu, atnešiu. Kol valgysime, galėsi papasakoti daugiau ilgų istorijų. 

Ji neketino daugiau pasakoti apie savo gyvenimą, šeimą. Never- 
ta gilintis, nusprendė. Plauk paviršiumi. Tačiau jis kažkaip sugebėjo 
įkalbėti ir kažkuriuo metu tarp omaro ir jautienos kepsnelių įsileido 
šį vyrą vidun. 

— Man įdomu, kaip mergaitė iš Savanos patenka į FTB, išmoks- 
ta, tarkim, įkalbėti žmones nulipti nuo stogo, paskui grįžta atgal į 
vietinę policiją. Ar su savo barbėmis žaisdavai policininkes? 

— Tiesą sakant, nelabai mėgau barbes. Tie šviesūs plaukai, di- 
delės krūtys. 

— Todėl jos man ir patiko. — Pastebėjęs jos sutrikimą Danka- 

nas nusijuokė. — Ką? Manai, kad Malibu barbė nepriverčia dešimt- 
mečio berniuko susimąstyti? 

— Dabar žinau. Nelaimei. 

— Vadinasi, ne barbės pastūmėjo tave šiuo keliu? Eilinis Džo? 

— Eilinis Džo buvo kareivis. Mane paskatino Deivas Makvy. 

— Deivas Makvy? Tikriausiai tarp mano kareivėlių jo nebuvo. 

— Jis gyvas žmogus ir, nors didvyris, niekada nebuvo žaisliu- 
kas — tą tikrai žinau. 

— A. — Dankanas pripildė taures ir pasigrožėjo šviesos šešė- 
liais, šokančiais ant Fibės porceliano odos, tų protingų katės akių. — 
Mokyklos simpatija? Pirmoji meilė? 

— Nei viena, nei kita. Didvyris, ir tuo viskas pasakyta. Jis mus 
išgelbėjo. 

Kai ji nutilo, Dankanas papurtė galvą. 

— Juk žinai, kad negali visko taip palikti. 

— Ne, ko gero, negaliu. Mano tėvas žuvo, kai mama laukėsi Kar- 
terio, mano jaunesnio brolio. 

— Tai baisu. — Dankanas uždėjo ranką ant josios. — Tikrai 
baisu. Kiek tau buvo metų? 

— Ketveri, beveik penkeri. Aš jį truputį pamenu. Bet daugiau 
prisimenu tai, kad mama palūžo ir ilgai sveiko, nors turbūt visiškai 
taip ir neatsigavo. Dabar, būdama profesionali stebėtoja, išmanyda- 
ma psichologiją, suprantu, kad tėvo mirtis padėjo pamatus jos ago- 
rafobijai. Mama privalėjo dirbti, auginti mus. Neturėjo pasirinkimo. 
Tačiau visus tuos metus gyveno užsisklendusi savyje. 

— Ji turėjo pasirinkimą, — nesutiko Dankanas. — Ji pasirinko 
daryti tai, ką reikėjo daryti, — rūpintis šeima. 

— Taip, tu teisus. Ji išties rūpinosi. Paskui sutiko tą vyrą. Roi- 
beną. Jis užsukdavo, padėdavo jai tvarkytis namuose. Tuo metu man 
jau buvo beveik dvylika, mačiau jų flirtą. Buvo keista, tačiau tėvas 
jau seniai buvo miręs, be to, buvo smagu matyti mamą raustančią, 
kvailiojančią. 

— Tu norėjai, kad ji būtų laiminga. 

— Taip. Iš pradžių tas Roibenas mums buvo geras, labai geras. 
Žaisdavo kieme gaudynes su Karteriu, atnešdavo saldainių, kviesda- 
vo mamą į kiną ir panašiai. 

— Nujaučiu, kad neilgai, — tarė Dankanas, Fibei pažvelgus į 
jį. — Girdžiu tai tavo balse. 

— Taip, jo gerumas greitai baigėsi. Jie kartu miegojo. Neįsivaiz- 
duoju, iš kur aš tai žinojau. Tačiau po šitiek metų mama pakankamai 
atsiskleidė, kad jį priimtų. 

— Tada viskas ir pasikeitė? 

— Taip. Jis tapo valdingas, savininkiškas, kritiškas. Kabinė- 
davosi prie mūsų, visų trijų, neva juokais. Ypač kliūdavo Karteriui: 
berniūkštis nesugeba rasti savo subinės, cha cha cha, vyrui niekada 
neužaugs kiaušai, jei skaitys knygas. Ir taip toliau. Jis užeidavo kiek- 
vieną vakarą, varydavo mus šalin, kad galėtų ją pagraibyti. Mama ne- 
sileisdavo, tada jis supykdavo. Paskui pradėjo gerti. Manau, visuomet 
gėrė, tik paskui pradėjo dažniau gerti mūsų namuose. Ir tai siaubinga 
tema pokalbiui per vakarienę. 

— Norėčiau išgirsti, kaip viskas baigėsi. Mano tėvas išgėrė dau- 
giau nei jam buvo skirta, todėl puikiai žinau, kaip būna. Baik pasakoti. 

— Gerai. Vieną dieną jis atėjo, kai mama buvo darbe. Namuose 
buvome tik mudu su Karteriu. Roibenas jau buvo išgėręs, bet atidarė 
dar vieną butelį alaus, paskui kitą ir pastūmė jį Karteriui. Pasakė, 
kad laikas jam išmokti gerti kaip vyrui. Karteris atsisakė. Dieve, jam 
tebuvo septyneri. Karteris liepė jam išeiti, palikti jį ramybėje, ir Roi- 
benas trenkė broliui tiesiai į veidą — už įžūlumą. Tada, patikėk, aš 
parodžiau jam visą savo įžūlumą. 

Senas pyktis sukilo kaip burbuliukai. 

— Liepiau jam nešdintis iš mūsų namų ir neliesti brolio. Tada 
jis trenkė man. Kaip tik tą akimirką parėjo mama. Pasakysiu štai ką, 
Dankanai. Iki to momento mylėjau ją. Ji taip sunkiai dirbo, stengėsi, 
kiek galėjo. Tačiau niekada nemaniau, kad ji turi tiek drąsos. Iki tos 
akimirkos, kai įėjusi pamatė mus su Karteriu ant grindų, o tą šunsnu- 
kį stovintį virš mūsų su diržu rankoje. 

Fibė trumpam nutilusi gurkštelėjo šampano. 

— Jis ketino pamokyti mus. Mama kaip žaibas puolė prie Roi- 
beno. Žinoma, tas vyras buvo dukart didesnis už ją, be to, girtas, to- 
dėl nusviedė ją per kambarį. Mama ėmė šaukti, kad jis išeitų, neliestų 
mūsų, tada aš liepiau Karteriui bėgti pas kaimynus ir iškviesti poli- 
ciją. Kai įsitikinau, kad brolis jau pakankamai toli nubėgęs, pradėjau 

šaukti, kad policija jau važiuoja. Roibenas išvadino mus su mama 
įvairiausiais bjauriais žodžiais, bet išėjo. 

— Tu nepametei galvos. — Dankano ranka tvirtai suspaudė 
josios. — Pasielgei protingai. 

— Man buvo labai baisu. Norėjau, kad atvažiuotų policija, juk ji 
turi padėti. Atvažiavo, pasikalbėjo su mama. Negaliu sakyti, kad at- 
kalbėjo ją pateikti kaltinimus, bet ir neskatino. Jie užsirašė pavardę 
ir pasakė pasikalbėsią su juo. Gal ir pasikalbėjo. Nežinau, kaip viskas 
buvo. Tik žinau, kad Roibenas nuėjo pas mamą į darbą ir atsiprašė. 
Žinau, kad atėjo prie namų su gėlėmis, bet ji neįsileido. Matydavau jį 
sėdintį automobilyje, tiesiog sėdintį ir stebintį mūsų namą. O kartą, 
bent jau tą kartą mačiau, jis sugriebė ją ir mėgino įsitempti į auto- 
mobilį. Aš vėl iškviečiau policiją, atbėgo kaimynai, taigi Roibenas vėl 
nuvažiavo. Tada, policijos patarta, mama pasirūpino apribojančia 
teismo nutartimi. 

— Jie jo nesuėmė. 

— Gal ir buvo uždarę kelioms valandoms, o paskui išbarė ir pa- 
leido. Po kelių dienų Roibenas prisigėrė, pasiėmė šautuvą ir įsilaužė į 
mūsų namą. Jis taip primušė mamą, kad ji iki šiol turi nedidelį randą 
čia. — Fibė perbraukė pirštais per skruostą. — Tada įrėmė vamzdį jai 
į galvą, o mums su Karteriu liepė apeiti namą ir užrakinti visas duris, 
uždaryti langus ir užtraukti užuolaidas. Paskui liepė sėsti, neva ilgai 
kalbėsimės. Išlaikė mus beveik dvylika valandų. Policija atvažiavo 
po kokių poros valandų. Roibenas paleido keletą šūvių į sienas, to- 
dėl kaimynai paskambino policijai. Jis šaukė nužudysiąs mus, jeigu 
pareigūnai mėgins įeiti. Pirmiausia mažas išperas. Netrukus policija 
išjungė elektrą. Buvo rugpjūtis, karšta. Tada paskambino Deivas ir 
ėmė jį kalbinti. 

— Jis įkalbėjo jus paleisti? 

— Tiesiog jį kalbino. Tai pirmoji taisyklė. Kol Roibenas kalbėjo 
su Deivu, jis negalėjo mūsų žudyti. Jis būtų tai padares; esu tuo tik- 
ra. Karterį ir mane. Mamos galbūt nebūtų žudęs, nes buvo įsikalęs į 
galvą, kad ji priklauso jam. Tačiau Deivas ėmė kalbinti jį apie žvejy- 
bą, tad kurį laiką galėjome lengviau atsikvėpti. Vėliau Roibenas vėl 
įniršo. Jaučiau, kad jis nori nuskriausti Karterį. Todėl nukreipiau jo 
dėmesį, panašiai kaip Deivas pokalbiu apie žvejybą. Taigi, patekusi 

į vonios kambarį, atidariau langą ir liepiau Karteriui — prigrasinau 
jį — pamėginti pabėgti. 

— Tu ištraukei savo brolį, — sumurmėjo Dankanas. 

— Roibenas nekentė Karterio. Būtų jį nužudęs. 

Fibė papasakojo, kaip gamino maistą, apie raminamąsias tab- 
letes. Apie ligoninę, pokalbį su Deivu, kol motinai buvo siuvama 
žaizda. 

— Jis išgelbėjo mūsų gyvybes. 

— O tujam padėjai. Dvylikos metų. 

— Jei ne Deivas, nieko nebūčiau padariusi. Po to įvykio mes 
persikėlėme į pusseserės Besės namus, į namą Džonso gatvėje. 
Deivas bendravo su mumis. Dar ilgai galėčiau pasakoti, bet būtent 
Deivas įkalbėjo mane tapti derybininke. Jis manė, kad turiu tam 
gabumų ir suvokimą, ką reiškia būti kitoje pusėje. Norėjau jam įtikti, 
be to, darbas atrodė gan įdomus. Todėl pradėjau mokytis ir supratau, 
kad Deivas teisus. Aš turiu tam gabumų. 

Fibė kilstelėjo taurę, tarsi sakydama tostą. 

— Tai ne loterijos bilietas, visgi taip aš tapau tuo, kas esu. 

— Kas atsitiko Roibenui? 

— Mirė kalėjime. Kažkam gana skaudžiai užmynė ant kojos ir 
buvo subadytas. Kaip morali moteris ir įstatymo sergėtoja tokius 
dalykus privalau smerkti. Taigi nusipirkau butelį šampano, ne tokio 
gero kaip šis, bet pakankamai padoraus. Ir mėgaudamasi išgėriau iki 
paskutinio lašo. 

— Džiaugiuosi tai girdėdamas. — Dankanas spustelėjo jos ran- 
ką. — Įdomiai gyveni, Fibe. 

— Įdomiai? 

— Na, tikrai negali skųstis rutina. 

Ji nusijuokė. 

— Ne, ko gero, negaliu. 

— Dabar suprantu, kodėl įžvelgiau tavyje ryžtą, kai įžengei į 
Savižudžio Džo butą. Be to, turi seksualiausias žalias akis. 

Fibė stebėjo jį gurkšnodama šampaną. 

— Jei manai, kad apnuoginusi savo sielą ir išgėrusi keletą tau- 
rių šio puikaus šampano pulsiu su tavimi siautulingai mylėtis, labai 
klysti. 

— Gal galime derėtis? Gal pasimylėtume kaip nors kitaip? 

— Nemanau, bet vis tiek ačiū. 

— O gal eikime pasivaikščioti palei upę, kur aš galėčiau pabu- 
čiuoti tave mėnesienoje? 

— Galime pradėti nuo pasivaikščiojimo. 

Atsistojęs jis paėmė Fibę už rankos. Kai ji pakilo, nieko nelau- 
kęs, Dankanas apkabino moters kaklą ir prisitraukė lūpas. 

Šiltos lūpos ir vėsus oras, stangrus kūnas ir švelnus prisilieti- 
mas. Fibė atsidavė, pasidavė akimirkai. Jų pirštai tvirtai susipynė, ir 
ji palinko trokšdama daugiau. 

Po švelnia švelnia oda jaučiama stiprybė. Būtent tai nuo pat pir- 
mos akimirkos ir patraukė Dankaną. Tie kontrastai, sunkumai. Joje 
nėra nieko paprasta, nieko įprasta. 

Tačiau tai — šis pamažu tarp jų kylantis karštis — galėtų būti 
paprasta, galvojo jis. 

Po kojomis švelniai siūbuojant deniui, švelniam vėjui žaidžiant 
virš vandens, trumpas lūpų prisilietimas virto ilgu bučiniu, žiežirba, 
galinčia bet kuriuo metu įsiplieksti į didelę ugnį. 

Fibė uždėjo ranką ant krūtinės, minutėlę palaikė, jausdama jo 
širdies tvinksnius. Paskui švelniai atstūmė. 

— Kai kas irgi turi tam tikrų gabumų, — ištarė ji. 

— Sąžiningai treniruojuosi nuo dvylikos metų. — Dankanas 
paėmė jos ranką ir brūkštelėjo lūpomis per krumplius. — Esu ištobu- 
linęs keletą kitų variacijų, jei norėtum, galėčiau pademonstruoti. 

— Manau, šiam kartui patyriau pakankamai. Mes tarėmės pa- 
sivaikščioti. 

— Tikriausiai bus geriau, jei pasitaupysiu variacijas kitam kar- 
tui. Nesu tikras, kad esi pasirengusi. 

— Tikrai? Nė nemėgink manimi manipuliuoti. Aš policininkė. 

Jis išlipo ant tiltelio ir ištiesė ranką. 

— Variacija Nr. 7 sukelia laikiną sąmonės aptemimą. 

— Tai bent iššūkis. — Fibė išlipo iš valties ant tiltelio. — Nesu 
priėmusi iššūkio nuo tada, kai man buvo septyneri. Mes einame pa- 
sivaikščioti, pone Sviftai. 

— Negali kaltinti vyruko, kad bando. 

Jiems pajudėjus, Fibė pakreipė galvą ir pažiūrėjo į jį. 

— Variacija Nr. 7? 

— Įstatymas reikalauja, kad prieš naudodamas įspėčiau. Dabar, 
kai įspėjau, mano rankos laisvos. 

— Turėsiu tai galvoje. 

Jos juokas nuaidėjo vandens paviršiumi. O spindintis veidas už- 
pildė lauko žiūronus. 

Stebėdamas Fibę, stebėdamas juodu, jis panėrė ranką į krepšelį 
ir išsitraukė saują bulvyčių. Svarstydamas, kaip būtų greita ir lengva, 
jei jos veidas būtų šautuvo taikiklyje. 

Pykšt! 

Per greita, per lengva. 

Vis dėlto greitai ji nebesijuoks. 

PIRMADIENIO RYTĄ SĖDUSI PRIE STALO, Fibė ėmėsi dokumen- 
tų, atsakė į skambučius, tada ištaikė laiko peržiūrėti būsimųjų pra- 
tybų planus. 

Lengva spardyti gulintį Arnį Myksą — ypač kai jo nėra; vis dėlto 
ji norėjo surašyti protokolą apie pirmojo į įvykio vietą atvykusio pa- 
reigūno veiksmus ir psichologiją. 

Tai nulemia situacijos atomazgą, galvojo Fibė. Mykso veiksmai 
tikrai nulėmė Greidžio incidento baigtį. Kas ir kodėl atsitiko, būtinai 
reikės pabrėžti per pratybas ir dar kartą pademonstruoti, kam reika- 
lingos nuorodos. 

Prie komplekto Fibė pridėjo protokolo kopiją, kitų incidentų už- 
rašus, įrašus ir iššifruotas stenogramas. 

Į kabinetą įėjus Deivui, atsistojo. 

— Kapitone. 

— Man reikia su tavimi šnektelėti. 

— Gerai, turiu keletą minučių iki pratybų pradžios. Nori kavos? 

— Ne, ačiū. 

Kai jis uždarė paskui save duris, Fibės raumenys tarp menčių 
įsitempė. 

— Rūpesčiai? 

— Gali būti. Man paskambino seržantas Myksas, Arnoldo Myk- 
so tėvas. Jis grasina apskųsiąs tave. 

— Dėl?.. 

— Dėl neteisėto jo sūnaus nušalinimo. Taip pat užsiminė apie 
teisinį ieškinį dėl šmeižto. Jis nori pasikalbėti su tavimi, manimi ir 
sūnaus atstovu. 

— Prašom, bet kuriuo metu. Aš instruktavau Arnį, kad gali 
kreiptis į savo atstovą. Ir, — pridūrė, — tai įrašyta. 

— Ketini reikalauti trisdešimties dienų nušalinimo? 

— Taip. Jis pažeidė visas taisykles. Įkalbinėjo Greidį, įkaitų 
pagrobėją, nusižudyti, tad jam dar pasisekė, kad Greidis nenužudė 
įkaitų. Jūs skaitėte raportą, kapitone, taip pat parodymus liudinin- 
kų — tiek civilių, tiek pareigūnų. 

— Taip. — Deivas atsargiai pasikrapštė pakaušį. — Jis nebūtų 
galėjęs dar labiau visko sumauti, net jei būtų to norėjęs. 

— Nesu tikra, kad nenorėjo. Sakau ne todėl, kad asmeniškai jo 
nemėgstu, — tęsė Fibė, kai Deivas susiraukė. — Jis nepaklusnus, 
nepakantus, seksomanas ir akiplėša. Myksas neturėjo tapti polici- 
ninku. 

— Fibe, tokia pozicija, jos šališkumas, nepadės atsilaikyti. 

— Ji ne šališka, tai faktas. Tikiu, kad psichologo įvertinimas 
patvirtins mano argumentus. Deivai, tai jis paliko tą sudarkytą lėlę 
prie mano namų. 

Deivas susikišo rankas į kišenes ir sugniaužė kumščius. 

— Neketinu dėl šito prieštarauti, tačiau būk atsargesnė, kaltin- 
dama jį kitų akyse. Tau teks gerokai... 

— Jis išvadino mane kale, rėžė tiesiai į akis, jau nekalbant apie 
tai, kiek kartų yra taip išvadinęs man negirdint. Jis stovėjo toje pa- 
čioje vietoje, kur dabar stovi tu, ir grasino. Jis negerbia mano pareigų 
ir, jei atvirai, niekina mane. 

— Negi manai, kad aš nenoriu, jog jis išsinešdintų? — pratrūko 
Deivas ir pirmą kartą jo akyse blykstelėjo pyktis ir neviltis. — Iš šio 
būrio, iš šio skyriaus? Aš neturiu pagrindo atleisti jį iš darbo, tik ne 
šiuo metu. O tu, Fibe, sėdėdama prie šio stalo, turi teisę reikalauti 
pagarbos savo pareigoms. 

— Tą aš ir padariau, — ramiai atsiliepė ji. — Tikiuosi, jam pakaks 
mėnesio apsigalvoti. Kapitone, jis stovėjo šiame kabinete ir mane, sė- 
dinčią prie šio stalo, kaltino, esą aš seksualiai santykiauju su tavimi. 

Akimirką Deivas įsistebeilijo į ją. 

— Kalės vaikas. Tas kalės vaikas. — Jis įkvėpė. — Ar kas nors 
girdėjo tuos kaltinimus? 

— Ne, ir prieš jam tai pasakant aš išjungiau magnetofoną. Vis 
dėlto jis taip pasakė. Pabrėžtinai. O tai rodo, kad Myksas ne tik mane, 
bet ir tave niekina. Maža to, manau, kad jis ketino pulti mane fiziškai. 
Detektyvas Saiksas sutrukdė. Man nepatinka tokie žaidimai. Nepa- 
tinka drabstyti tokį mėšlą, bet manau, kad Arnoldas Myksas yra pa- 
vojingas. Paklausk Saikso. 

— Paklausiu. Pakalbėsime šią popietę. Pasirūpink, kad būtum 
laisva. 

— Taip tamsta. 

— Ar nori pateikti kaltinimus dėl seksualinio persekiojimo? 

— Ne dabar. Remsiuosi įsakymų nevykdymu. 

Deivas linktelėjo ir pasuko prie durų. 

— Gal ir tau vertėtų pasikviesti advokatą. — Jis atsigręžė. — 
Myksai gana įtakingi skyriuje, turi ryšių. Pasirūpink savo užpakaliu, 
Fibe, net jeigu ir pašalinsime tą šunsnukį, jis gali pridaryti žalos. 

— Pasirūpinsiu. Deivai? Man labai gaila, kad įtraukiau į visa tai 
ir tave. 

— Ne tu įtraukei, — trumpai atsiliepė kapitonas. — Jis. 

Rūpesčiai, pagalvojo Fibė, likusi viena. Artinasi rūpesčiai. Ką gi, 
ne pirmas kartas. Kai baigsis rytinės pratybos, dar kartą peržiūrės 
Mykso ataskaitą, Greidžio incidento medžiagą ir savo raportą apie 
kivirčą su Myksu kabinete. 

Pro stiklinę kabineto sieną matė, kaip Deivas moja Saiksui poil- 
sio kambario link. Privatus pokalbis. Pabudo jos kapitono savisaugos 
instinktas, ir Fibei buvo gaila, velniškai gaila, kad tai ji šiuos jausmus 
pažadino. 

Betgi tegul ją skradžiai, jeigu leis Myksui kelti pavojų žmonių 
gyvybėms, grasinti jai, liūdinti šeimą, o paskui kaip skydu dangstytis 
šeimos ryšiais. 

Jai nerūpi, kas Mykso tėvas. 

O dabar, priminė sau, laikas keliauti į pratybas. Pakeliui iš būrio 
skyriaus užsuko į sekretoriatą. 

— Kitas devyniasdešimt minučių būsiu konferencijų salėje. 

— A, gerai. Leitenante? — Anė Atc, būrio administracijos padė- 
jėja, paskubomis nervingai šyptelėjo. — Aš... a... šią savaitę man gali 
prireikti laisvos dienos, mm... asmeniniams reikalams. 

— Taip. Būtų gerai, jei praneštum iš anksto. Paprašysime, kad 
tave kas nors pavaduotų. 

— Mm... mm... leitenante? — Lūpų kampučiuose virpėjo šypse- 
na. — Žinau, kad aš naujokė, ir visa kita. Bet man patinka čia dirbti. 
Tikiuosi, neturite nusiskundimų. 

— Tau puikiai sekasi. 

Nepakenktų sumažinti makiažo kiekį ir nusipirkti tinkamo dy- 
džio marškinėlius, pagalvojo Eibė, tačiau savo pareigas atlieki gerai. 

— Mm... atnešiau cukruje kepintų riešutų. Pati ruošiau, — ji 
ištiesė popieriumi uždengtą lėkštę. — Gal norėtumėte. 

— Po pratybų. 

— Jūs lipate laiptais, tiesa? Taip dažnai bėgiojate aukštyn že- 
myn, kad cukrus nepakenks. 

— Būtent todėl, kad mėgstu saldumynus, ir bėgioju laiptais. 

Fibė išskubėjo, kol Anė jos dar neužlaikė. Regzdama mintyse pa- 
skaitos pradžią, praslydo pro duris ir ėmė risnoti laiptais žemyn. 

Šiandien turi suremontuoti automobilį, prisiminė. Turi. Per per- 
trauką paskambins mechanikui ir... 

Ji beveik nepastebėjo judesio, nespėjo sureaguoti, juo labiau 
išsitraukti ginklo, kai kažkas trenkė ją į laiptinės sieną. Skausmas 
sprogo kartu su baime, kai jos galva skaudžiai rėžėsi į betoną. Ir akis 
užliejo raudona migla. 

Vos po kelių sekundžių jos instinktai pradėjo šaukti kovok, 
tačiau keliai sulinko, netrukus burna buvo užkimšta, o rankos už- 
laužtos už nugaros. 

Svirduliuodama, apdujusi nuo smūgio, Fibė pamėgino spirti 
kulnu, tačiau nepataikė. Tada užpuolikas užmaukšlino ant galvos 
maišą, ir ji nieko nematė. Mėgino rėkti, bet iš burnos sklido tik duslus 
mykimas. Užpuolikas smarkiai stumtelėjo į priekį, ir ji nusirito nuo 

laiptų. Kūną persmelkė skausmas, burnoje pajuto kraujo skonį, o jos 
garsias dejones nutraukė užpuoliko juokas. Melsdama stebuklo, Eibė 
išsitiesė paslika. O kai rankos sugniaužė jos gerklę, ėmė blaškytis. 

Tik ne taip, ji negali šitaip mirti. Negalėdama pažiūrėti žudikui į 
akis. Kuris plėšia ją nuo vaiko. 

Fibės kūnas trūkčiojo, kojos beviltiškai mataravo, o plaučiai 
meldė oro. Kai spaudimas atlėgo, ji aiktelėjo ir įkvėpė, bet tučtuojau 
užgniaužė kvapą, pajutusi peilį, smaigalį, slenkantį per drabužius, ir 
skubų, stingdantį smigtelėjimą į kūną. Rankos — pirštinėtos, užre- 
gistravo smegenys — suspaudė krūtis. 

To negali būti. Policininkės užpuolimas ir išprievartavimas nuo- 
vadoje? Beprotybė. Tačiau muistymasis ir priešinimasis užpuoliko 
nesustabdė. Jis plėšė drabužius, čiupinėjo ją, šiurkščiai grūdo pirštus 
tarp kojų. 

Fibė nekentė savęs už tą maldaujamą vapėjimą, sklindantį iš už- 
klijuotos burnos. Niršo, kad tai jį juokino, suteikė galios. 

— Nesijaudink, — sušnabždėjo jis, ir tai buvo pirmieji užpuoli- 
ko žodžiai. — Aš nedulkinu tokių kaip tu. 

Nuo smūgio į veidą nuvilnijo šviežia skausmo banga. Fibė be- 
veik prarado sąmonę, beveik norėjo ją prarasti. Paskui lyg pro miglą 
išgirdo žingsnius. 

Kažkas ateina. O Dieve, maldauju. Ne, žingsniai tolsta. Jis išei- 
na. Palieka ją gyvą. Fibė sudejavo. Visas jos kūnas verkė iš skausmo. 
Tačiau noras išgyventi, tas pirmykštis poreikis išgyventi, buvo stip- 
resnis. Ji bijojo apsiversti, pamėginti atsiklaupti, atsistoti. Ar ji toli 
nuo laiptų, nuo siaubingo, galbūt mirtino, kritimo? 

Antrankiai, kuriuos užpuolikas buvo užsegęs, skaudžiai pjovė 
riešus. Noras matyti — pasprukti, išgyventi — buvo stipresnis nei 
skausmas. Fibė panarino pečius, pasukiojo galvą ir palengva ėmė 
slinkti į priekį, pėdomis tikrindama žemę. Lėtai, iš visų jėgų tramdy- 
dama paniką, traukė galvą iš maišo, kol išsilaisvino smakras, burna, 
nosis. Paskui, o palaima, ir akys. 

Kiek akys leido, apsižvalgė. Pamatė savo krauju išteptą laiptinės 
sieną, kur trenkėsi galva, burnoje vėl pajuto kraujo skonį. 

Vis dėlto dabar galėjo matyti duris apačioje. Reikia pasiekti du- 
ris, nušliaužti iki jų tuo trumpu laiptatakiu. Išgyventi. 

Fibė ėmė ristis, o kai pamėgino atsiklaupti, jos aikčiojimai virto 
aimana. Iš marškinėlių ir sijono buvo telikusios draiskanos. Jos mė- 
tėsi ir ant laiptų. 

Užpuolikas paliko ją nuogą, pažemintą, surištą. Tačiau gyvą. 

Ji atsirėmė į sieną, versdama virpančias kojas tiestis, kol įsten- 
gė atsistoti. Pajuto kylantį šleikštulį, svaigulį, tačiau iš paskutiniųjų 
stengėsi pasiekti duris, už kurių ras pagalbą. 

Nors balsas galvoje šaukė paskubėk, paskubėk, jis gali grįžti, 
Fibė atsargiai lipo laiptais, dėl saugumo nugara į sieną. Drebėdama 
iš baimės ir nuovargio pasiekusi laiptų aikštelę, ji turėjo rasti jėgų 
apsigręžti, lipnia nuo prakaito ranka paimti durų rankeną ir pa- 
traukti. 

Ji griūte įgriuvo pro duris į koridorių. Ir virpėdama ėmė 
šliaužti. 

Kažkas šūktelėjo. Išgirdo tai tarsi duslų skambtelėjimą per rūką. 
Ir netekusi jėgų susmuko. 

Be sąmonės buvo neilgai, skausmas neleido, bet kai atsigavo, 
gulėjo ant šono, o perštėjimas aplink burną reiškė, kad kažkas nu- 
plėšė juostą. 

— Atneškite antklodę. Duokš tą savo prakeiktą švarką ir kas 
nors atneškite antrankių raktą. Viskas gerai, leitenante. Aš Liza Al- 
berta. Ar girdite mane? Viskas bus gerai. 

Liza? Fibė žiūrėjo į niūrias rudas akis. Detektyvė Elizabeta Al- 
berta. Taip, taip, pažįsta ją, pažįsta tas akis. 

— Laiptinėje, — skaudžiai sušvokštė Fibė. — Jis užpuolė mane 
laiptinėje. 

— Ten jau dirba pora pareigūnų. Nesijaudinkite. Greitoji jau 


važiuoja. Leitenante. — Liza pasilenkė arčiau. — Ar buvote išprie- 
vartauta? 

— Ne. Ne, jis tik... — Fibė užsimerkė. — Ne. Ar aš labai sužeista? 

— Dar nežinau. 

— Mano ginklas. — Fibė skubiai atsimerkė. — Dieve, mano 
ginklas. Nespėjau laiku jo išsitraukti. Ar jis paėmė mano ginklą? 

— Dar nežinau. 


— Pakentėkite, leitenante. Tuoj nuimsiu antrankius. 

Fibė nežinojo, kas kalba už jos, žvilgsnis buvo įsmeigtas į Lizą. 

— Noriu, kad užrašytumėte mano parodymus. Noriu, kad tai 
padarytumėte jūs. 

— Tai ir ketinu padaryti. 

Kai antrankiai nuslydo, Fibė skaudžiai įkvėpė, o pajudinusi ran- 
kas, sudejavo. 

— Man regis, jos nelūžusios. Tikriausiai niekas nelūžo. — Eibė 
sugniaužė ant krūtinės švarko atlapus, tada kažkas apgaubė ją ant- 
klode. — Ar galite padėti man atsisėsti? 

— Gal geriau nejudėkite, kol... 

Pasigirdo skubūs žingsniai, paskui — šūksnis. Šalia jos priklau- 
pė Deivas. 

— Kas atsitiko? Kas tai padarė? 

— Nemačiau. Jis užklupo mane laiptinėje. Užmovė kažką ant 
galvos. — Ašaros nusirito skruostais, geldamos nubrozdintą odą. — 
Tikriausiai paėmė mano ginklą. 

— Ketinu užrašyti parodymus, kapitone, jeigu jūs nieko prieš. 
Važiuosiu su leitenante į ligoninę ir ją apklausiu. 

— Gerai. 

Deivas sugriebė Fibeę už rankos, tarsi nenorėtų jos paleisti. 

— Neskambinkite mano šeimai, kapitone, prašau, nesakykite. 

Kapitonas spustelėjo jos ranką ir atsistojo. 

— Noriu, kad šis pastatas būtų apieškotas, kiekvienas aukštas. 
Skelbiu ypatingąją padėtį. Niekas neįeina ir neišeina neapieškotas. 
Noriu žinoti, ką tuo metu veikė ir kur buvo šio pastato policininkai 
ir civiliai. 

— Tai buvo ne civilis, kapitone, — tyliai ištarė Fibė įniršusiam 
Deivui. — Tai buvo vienas mūsų. 


Paskui viskas susiliejo, bet Fibei tai buvo tikra palaima. Gydy- 
tojai, greitoji, priimamasis. Daug balsų, daug veiksmo, dar daugiau 
skausmo. Paskui, laimė, mažiau. Fibė leido sau snūduriuoti, kol kiti 
ją čiupinėjo, maigė, kilnojo. Kol gydytojai tvarstė žaizdas, gulėjo už- 
simerkusi. Kai nuvežė į rentgeną, išvis liovėsi galvojusi. 

Ašarų nebus išvengta, žinojo ji. Tikriausiai tekės upeliais, bet 
vėliau. 

Į apžiūros kabinetą įžengė Liza. 

— Gydytojai sakė, kad dabar galime pasikalbėti. 

— Taip. 

Fibė atsisėdo ant apžiūros stalo. Skaudėjo šonkaulius, tas jau pažįs- 
tamas skaudamo danties pulsavimas tikriausiai neduos ramybės keletą 
dieną, o gal savaičių. Tačiau rankos įtvaras malšino peties skausmą. 

— Lengvas smegenų sukrėtimas, sumušti šonkauliai, išnarintas 
petys. 

Liza priėjo arčiau. 

— Bjaurus gumbas ant kaktos, bus mėlynė. Perkirsta lūpa. Žan- 
dikaulis sutinęs. Tas kalės vaikas neblogai pasidarbavo. 

— Tačiau nenužudė, o tai svarbiausia. 

— Taip, tai gerai. Buvo atvažiavęs jūsų kapitonas. Kai medikai 
apibūdino jūsų būklę, išvažiavo. Prašė pasakyti, kad kai būsite pasi- 
rengusi, nuveš jus namo. 

— Geriau jis liktų nuovadoje, išsiaiškintų... Nežinau, ar ką nors 
ten rasite. Ėjau iš savo kabineto į konferencijų salę, į pratybas. Visada 
taip darau. Visada lipu laiptais. 

— Klaustrofobija? 

— Ne, tuštybė. Ne visada turiu laiko pasimankštinti, todėl, užuot 
važiavusi liftu, laipioju laiptais. Jis manęs laukė. 

— Sakėte, kad nematėte jo. 

— Nemačiau. — Fibė atsargiai apsičiupinėjo veidą po akimi. 
Dar nėra turėjusi mėlynės, nežino, ar labai gali skaudėti. — Ėjau gana 
greitai ir akies krašteliu dešinėje pastebėjau judesį. Ačiū. 

Ji paėmė iš Lizos ledo paketą ir švelniai priglaudė prie skruosto. 

— Jis parbloškė mane net nespėjus pasukti galvos, išsitraukti 
ginklo. Tikrai žinojo, ką daro. Akimirksniu nukenksmino mane smū- 
giu į galvą. Trenkė veidu į sieną, apsvaigino. Užklijavo burną ir užsegė 
antrankius — tiesiog žaibiškai. Yra daręs tai ir anksčiau. Numatė mano 
savigynos veiksmus ir užmovė ant galvos maišą, ar kas ten buvo. 

— Skalbinių maišas. Paimtas kaip įkaltis. Tikriausiai dabar 
galvojate, kad turėjote greičiau sureaguoti, įnirtingiau priešintis. 
Negalvokite. 

— Neturėjau nė menkiausios galimybės. Protu suvokiu, kad bu- 
vau apsvaiginta, fizinės jėgos nelygios, bet vis tiek... Mano ginklas? 

— Dar nerastas. 

Jų žvilgsniai ilgam susirakino. Policininko nuginklavimas — 
skaudus klausimas. Dar skaudesnis, kai nuginkluojama policininkė. 

— Niekas jūsų dėl to nekaltins, leitenante. Tik ne šiomis ap- 
linkybėmis. 

— Bus tokių, kurie kaltins. Jūs tai žinote, ir aš žinau. Jis irgi. 
Todėl ir paėmė ginklą. 

— Tokie žmonės — kvailiai. Ar galite pasakyti, koks jo ūgis? 
Sudėjimas? 

— Apie ūgį nieko negaliu pasakyti. Po smūgio į sieną aš apdujau. 
Tačiau jis buvo stiprus. Iš pradžių bandė smaugti... — Fibė pasičiu- 
pinėjo mėlynes ant kaklo, prisiminė, kaip užpuoliko rankos pamažu 
atiminėjo orą. — Smaugė gulinčią, uždėjo rankas ir smaugė. Tos ran- 
kos buvo didelės. Didelės ir stiprios. Jis mūvėjo pirštines. Jaučiau... 
jaučiau pirštines — plonas, tikriausiai latekso. Ir peilį, o gal žirkles, 
bet manau, kad mano drabužius supjaustė peiliu. 

— Užpuolikas jus lietė. 

— Jis... — Faktai, įsakė sau Fibė. Dėstyk faktus. — Jis suspaudė. 
mano krūtis. Skaudžiai sugnybo spenelius. Juokėsi. Tokiu dusulingu 
juoku, tarsi jam tikrai būtų juokinga, bet stengtųsi tvardytis. Tada 
sukišo ranką — mėšlas. Prakeikimas. 

Liza pašoko, pagriebė antį ir prikišo Fibei prie veido. Tvirtai 
laikė, kol Eibė vėmė. 

Išblyškusi, mėlynėmis nusėtu veidu, Fibė atsilošė. 

— O Dieve. Dieve. Atsiprašau. 

— Įkvėpkite, neskubėkite. Štai. — Liza paėmė nuo staliuko 
plastikinį puodelį su šiaudeliu. — Atsigerkite. 

— Taip. Ačiū. Viskas gerai. Jis sukišo į mane pirštus. Suvarė. 
Nieko seksualaus. Tiesiog norėjo įskaudinti, pažeminti. Paskui tik- 
riausiai pasilenkė, nes jo balsas nuskambėjo prie pat ausies. Ir su- 
šnabždėjo: „Nesijaudink. Aš nedulkinu tokių kaip tu.“ Tada trenkė į 
veidą ir nuėjo. 

— Ar numanote, kiek laiko truko užpuolimas? 

— Man atrodė, kad visą amžinybę, nors iš tiesų dvi, gal tris 
minutes. Ne ilgiau. Jis turėjo planą, kurį ir įvykdė. Tikriausiai aš, kol 
nusismaukiau maišą ir nuslinkau prie durų, užtrukau ilgiau. Viskas 
tesėsi gal šešias ar septynias minutes. 

— Gerai. Ar jis dar ką nors sakė? Bet ką? 

— Ne, tai buvo vieninteliai jo žodžiai. 

— Gal įsidėmėjote dar ką nors? Kvapą? 

— Ne, palaukite. — Fibė vėl užsimerkė. — Kūdikių pudra. Už- 
uodžiau kūdikių pudrą. 

— Ojo balsas? Atpažintumėte? 

— Nežinau. Mes mokomi kreipti dėmesį į detales, bet aš buvau 
tokia išsigandusi, galvoje ūžė kraujas, o dar tas maišas. Jis buvo vieti- 
nis, — staiga pasakė Fibė. — Kalbėjo vietiniams būdingu akcentu. 

— Ar turite priešų? Gal numanote, kas galėjo norėti jums pa- 
kenkti? 

— Juk žinote, kad turiu. Nesvarbu, kad dirbame skirtinguose 
skyriuose, tačiau toje pačioje nuovadoje. Jūs žinote, apie ką aš kalbu. 

— Manote, kad tai buvo jis? Manote, kad jus užpuolė Arnis 
Myksas? 

— Taip. Negaliu to įrodyti, bet taip, manau, tai buvo jis. Šešta- 
dienio rytą pranešiau apie incidentą. 

— Kokį incidentą? 

Ji papasakojo Lizai apie lėlę. 

— Pasikalbėsiu apie tai su detektyvu Saiksu. Ir pasistengsiu iš- 
siaiškinti, kur tą rytą buvo Myksas. 

— Dėkoju. 

— Leitenante, jūs nebuvote išprievartauta, tačiau patyrėte sek- 
sualinį smurtą. Jei norite pasikalbėti su psichologu, žinau vieną gerą. 

— Ne, ačiū. Jūs išmanote savo darbą, detektyve. Ačiū, kad iš- 
klausėte mano parodymus, kad esate čia. 

— Aš tęsiu tyrimą. Pažadu. 

— O dabar gal galėtumėte parūpinti man kokį drabužį, kad ga- 
lėčiau dingti iš čia? 

— Gal geriau kam nors paskambinsiu. Jei nenorite, kad atva- 
žiuotų kapitonas, galiu paskambinti kam nors kitam. Kad atvežtų 
jums drabužių, parvežtų namo? 

Fibė papurtė galvą. 

— Negaliu važiuoti namo neišsiverkusi, o tai nutiks gana greitai. 

— Kam dar galėčiau paskambinti? 

— Tiesą sakant... — Fibė pačiupinėjo tvarstį ant kaktos. — Vie- 
nam draugui, jeigu jis mieste. 


Senasis pastatas teikė vilčių. Žinoma, dabartinis savininkas, 
Dankano nuomone, norėjo pernelyg daug. Jis leido šiai minčiai šėlti 
vienoje smegenų pusėje, o kita svarstė galimybes. 

Be abejo, sandėlis gan apleistas. Tačiau jį galima pertvarkyti į 
padorius butus — jis netoli gamyklų ir dokų, tad čia galėtų gyventi 
darbininkų šeimos. Padorus plotas už prieinamą nuomos kainą. Ži- 
noma, jis atokiau nuo turistų maršruto, neprilygsta istorinio rajono 
želdynų elegancijai. Tačiau jei pirmame aukšte įrengtų kepyklą ar ka- 
vinę, užkandinę ar nedidelį šeiminį restoranėlį, investicija atsipirktų. 
Po kurio laiko. 

Gerai, kad neskuba. 

Paprasti miestiečiai, kaip ir visi kiti, nusipelno gerų, saugių gy- 
venimo sąlygų. Jis tai žino. Didesnę gyvenimo dalį buvo vienas jų. 

Kol Dankanas svarstė, Finas stovėjo šalia savininko ir purtė 
galvą. Finas tai sugeba, pagalvojo Dankanas. Nutaiso rūsčią, nepri- 
tariamą veido išraišką ir grąžina pernelyg užsiplėšusįjį ant žemės. 

Už šiuos griuvėsius tas vyrukas nori viso mėnulio, nes mano pa- 
gavęs auksinę žuvelę. Dankanas nesipiktino, kad apie jį galvoja kaip 
apie žuvelę, nes jau buvo apsisprendęs pasiūlyti sumą, vertą poros 
asteroidų. 

Kai suskambo mobilusis, jis apžiūrinėjo trejetą išgriuvusių lan- 
gų. Neatitraukdamas akių, išsitraukė telefoną. 

— Taip, čia Dankanas. Ką? Kada? Kaip? 

Jis atsisuko, tuo metu Finas, išgirdęs nerimą draugo balse, iš- 
trupėjusio betono grindimis patraukė Dankano link. 

— Kur? Taip, gerai, — tarė Dankanas po minutėlės. — Jau važiuo- 
ju. Turiu eiti. 

Jau sukdamas prie durų, įsigrūdo telefoną į kišenę. 

— Pone Sviftai, — prasižiojo savininkas. 

— Asmeniniai rūpesčiai. Daryk, ką turi daryti, — tarė jis Finui 
ir nuskubėjo prie automobilio. 

Pakeliui į ligoninę jo galvoje sukosi spiečius siaubingų vaizdų. 
Moteris, prisistačiusi detektyve Alberta, pasakė, kad Fibę išleidžia. 
Vadinasi, jeigu išleidžia iš ligoninės, ji negali būti sunkiai sužeista. 

Tačiau toji pareigūnė kalbėjo labai trumpai. Kaip policininkė, 
pagalvojo Dankanas ir susierzino, pamatęs raudoną šviesoforo sig- 
nalą. 

Ji nepasakė kaip; nepasakė, ar Fibė labai sužeista. Kada ta su- 
mauta raudona persijungs į žalią? 

Gal į ją šovė? O Jėzau. 

Vos tik šviesos pasikeitė, Dankano automobilis šovė iš vietos. 
Jis nardė tarp kitų automobilių, skubėdamas kuo greičiau pasiekti li- 
goninę. Buvęs taksi vairuotojas žinojo, kaip nuvažiuoti iš taško į taš- 
ką greitai — arba kaip važiuoti ilgesniu keliu ir padidinti sąskaitą. 

Įskriejęs į stovėjimo aikštelę nusikeikė, dairydamasis vietos. 
Kol surado, kol nubėgo prie priimamojo durų, spėjo gerokai prisi- 
nervinti. 

Jei ne Fibės plaukai, jau būtų prabėgęs pro šalį. Dankano akį pa- 
traukė raudonas švystelėjimas, ir jis sustojęs atsisuko. 

Fibė sėdėjo laukiamajame kartu su kitais sužeistaisiais ir ligo- 
niais. Vilkėjo šviesiai mėlyną chalatą. Jos ranka sutvirtinta įtvaru, o 
veidas — tas žavus veidelis — sumuštas ir nubrozdintas. 

— O Jėzau, Fibe. — Dankanas pritūpė priešais ją ir paėmė už 
rankos. — Ar tu labai sužeista? 

— Ambulatoriškai. — Jai beveik pavyko nusišypsoti. — Nėra 
taip blogai. Tiesiog kai reikėjo kam nors paskambinti, prisiminiau 
tave. Be reikalo. 

— Nebūk kvaila. Kas atsitiko? 

— Dankanai... kadangi jau paskambinau ir tu atvažiavai, man 
reikia porai valandų kur nors prisiglausti, kad prieš grįždama namo 
galėčiau išsiverkti ir nusiraminti. Ar gali porai valandų nuvežti mane 
į kokią nors ramią vietą? Žinau, prašau didelės paslaugos, bet... 

— Žinoma, galiu. O tu tikrai pajėgsi eiti? 

— Taip. 

Kai pamėgino atsistoti, Dankanas apkabino ją per liemenį ir at- 
sargiai prisitraukė kaip žmogus, keliantis trapų meno kūrinį. 

— Remkis į mane. 

— Aš jau padariau tai tau paskambindama. — O Dieve, kaip 
gera dalį svorio atiduoti kitam. — Net nesusimąsčiau, kad gali būti 
užsiėmes. 

— Aš? Juk aš turtingas tinginys. — Kai Fibė susiraukė, sukda- 
ma veidą nuo aplinkinių žvilgsnių, jis ištraukė iš kišenės akinius. — 
Užsidėk. Tai bent mėlynę turėsi. Kaip atrodo tas kitas? 

Šį kartą ji nepajėgė nusišypsoti. 

— Deja, nežinau. 

Tai gali palaukti, tarė jis sau. Klausimai palauks, kol nuveš ją į 
vietą, apramins. Išvirs arbatos ar dar ko nors. Padėjęs įsėsti į auto- 
mobilį, užsegė saugos diržą. 

— Atlenkime sėdynę. — Jis pataisė atlošą. — Ar gerai? 

— Gerai. Viskas gerai. 

— Ar tau davė kokių nors nuskausminamųjų? — paklausė jis, 
atsisėdęs prie vairo, ir Fibė patapšnojo per rankinę, kurią jai į ligoni- 
ne atvežė Liza. 

— Geri vaistai. Jau išgėriau. Užsimerksiu, jei tu nieko prieš. 

— Žinoma. Pamėgink atsipalaiduoti, pailsėti. 

Ji nemiegojo. Dankanas matė, kaip ji gniaužo kumščius. Mi- 
nutėlę pabūna ramiai, paskui vėl sugniaužia, tarsi nenorėtų kažko 
paleisti. 

Jį trikdė tie aptvarstyti riešai. Jeigu pateko į avariją, kodėl ne- 
paskambino šeimai? Ir kokia tai avarija, jei sužaloti abu riešai, su- 
muštas veidas ir, matyt, visas kūnas — juk eina taip, tarsi jos kaulai 
būtų iš trapaus stiklo? 

Vadinasi, tai ne avarija. 

Kai į galvą pradėjo plūsti kitos versijos, Dankanas atsisakė jas 
svarstyti. Kokia prasmė svarstyti, kai viena versija — kur jos drabu- 
žiai? — veda į visą minų lauką. 

Nekalbino jos. Buvo matęs pakankamai keleivių, kad žinotų, ko 
žmonės nori. Paplepėti, pasiginčyti, gauti informacijos, patylėti. 

Fibė norėjo tylėti. 

Per visą kelionės laiką, važiuojant tiltu iš žemyno į salą, pro 
pelkes ir upeliūkščius, žaliu svyrančių medžių tuneliu, Fibė nė karto 
nesukrutėjo, tik gniaužė kumščius. 

Tik kai prieš paskutinįjį posūkį jis sulėtino greitį ir pariedėjęs 
sustojo, Fibė sujudėjo ir atsimerkė. 

Namas buvo didingas, vyravo tradicinė elegancija, vis dėlto su 
tam tikromis vingrybėmis, it karūna juosiančiu kraigu. Aplink dunk- 
sojo samanoti ąžuolai, pabrėžiantys grakščius baltus papuošimus. 
Žiedus sukrovusių azalijų gėlynai driekėsi į visas puses, suteikdami 
didingam namui žavesio. 

Vazonai ir įvairiausių gėlių krepšeliai virš verandos, terasos su 
supamosiomis sofomis ir minkštomis kėdėmis, kviečiančiomis sve- 
čius prisėsti, atsipalaiduoti, išgerti ko nors vėsaus. 

— Čia gražu. 

— Taip, man irgi pradeda patikti. — Išlipęs jis apėjo automobi- 
lį. — Leisk tau padėti. 

— Ačiū. — Fibė atsirėmė į jį. — Tikrai. Ačiū tau, Dankanai. 

— Nėra už ką. — Jis nuvedė ją prie laiptų, padėjo užlipti prie 
verandos durų, papuoštų keltų simboliu vitražiniame stikle. 

— Ar seniai čia gyveni? 

— Jau kokie penkeri metai. Norėjau parduoti, bet... ilga istorija. 

Rakindamas duris Dankanas paskubomis šyptelėjo. 

Sodrios spalvos maudėsi auksinėje šviesoje, didžiulę erdvę daili- 
no elegantiškų laiptų išlinkiai, plačios arkos. Eibė nušlubčiojo su juo 
per vestibiulį į svetainę. Iš ten atrijus vedė į terasą, už kurios margavo 
dar daugiau gėlynų, o viduryje savo grožį demonstravo visterija. 

Priešais langus stovėjo pianinas, o pilkšvų tonų foteliai ir sofos 
švelnino tamsiai raudoną sienų spalvą. Ant sienų kabėjo paveikslai, 
vaizduojantys pelkes ir upę, Džordžijos gamtovaizdžius, rikiavosi 
įvairūs antikvariniai dirbiniai, tarp kurių keistai įsiterpusi stovėjo 
stora keraminė kiaulė. 

Kai Dankanas norėjo pasodinti, Fibė atsitraukė ir nušlubčiojo 
prie stiklinių durų. 

— Man patinka tavo gėlynai. 

— Man irgi. Pasodinau juos atsikraustęs čionai. 

— Suprantu. Ar ne per didelis namas vienam žmogui? 

— Taip. Todėl ir norėjau parduoti. Iš tiesų naudojuosi didžiąja 
jo dalimi. 

— Ar tu... — Fibė priglaudė kaktą prie stiklo ir užsimerkė. — 
Atleisk. Atleisk. Atėjo programoje numatytas ašarų metas. 

— Viskas gerai. — Dankanas uždėjo ranką jai ant nugaros, pa- 
juto drebulį ir suprato, kad tuoj kils audra. — Nesivaržyk. 

Kai ji atsigręžė, Dankanas apkabino, o kai pradėjo kūkčioti, pa- 
ėmė ant rankų. Paskui nunešė ant sofos, atsisėdo ir laikė glėbyje, kol 
audra nurimo. 


8 


JI NESIGĖDIJO AŠARŲ, kurias reikėjo išlieti. Kai pasipylusios 
nuplovė kankinančią baimę ir šleikštulį, pajuto dėkingumą. Kad jis 
ne toks vyras, kuris tik nerangiai tapšnoja moteriai per petį ir liepia 
neverkti. 

Jis tik pasiūlė vietą, kur galėtų išsiverkti. 

Kai drebėjimas ir ašaros aprimo, Dankanas lengvai pabučiavo ją 
į smilkinį. 

— Jau geriau? 

— Taip. — Fibė giliai įkvėpė, o iškvėpdama pajuto, kaip rimsta 
širdis. — O Dieve, taip. 

— Štai ką mes padarysime. Aš atnešiu ko nors išgerti, o tada 
tu papasakosi, kas atsitiko. — Kėlė jos veidą, kol jųdviejų akys susi- 
tiko. — Paskui pagalvosime, ką daryti toliau. 

— Gerai. 

— Aš neturiu... nosinės. 

— Mano rankinėje yra popierinių. 


— Gerai, tada... — Dankanas apsuko ją ir pasisodino šalia sa- 
vęs. — Jei reikia... į vonią? Ji štai ten, dešiniau. 
— Gera mintis. 


Kai jis nuėjo, Fibė akimirką kaupėsi. Tada sunkiai atsistojo, pa- 
siėmė nuo kavos staliuko rankinę ir patraukė po grakščiomis arkomis 
per išblizgintas grindis į vonios kambarį. 

Pamačiusi savo veidą dideliame ovaliame veidrodyje, sudejavo 
iš tuštybės ir nevilties. Akys užtinusios ir paraudusios, po dešiniąja 
margavo didžiulis mėlynių rezginys su vis labiau juoduojančia krau- 
josruva viduryje. 

Žandikaulis buvo dar vienas sutinęs kauburys, apatinė lūpa pa- 
dvigubėjusi, perkirsta. Tvarstis ant kaktos slėpė žiojinčią žaizdą ir 
ryškiai išsiskyrė blyškiame, mėlynėmis nusėtame veide. 

— Čia ne grožio konkursas, Fibe, tad susiimk. Betgi Dieve, Die- 
ve, ar įmanoma atrodyti dar baisiau? 

Taip atrodydama ji beprotiškai išgąsdins namiškius. 

Tačiau nieko nepadarysi, nieko, priminė sau ir atsargiai apšlaks- 
tė veidą šaltu vandeniu. 

Netrukus Fibė sužinojo, kad net toks elementarus veiksmas 
kaip šlapinimasis, kai tau sumuštas klubas, o ranka sutvarstyta, su- 
kelia didžiulį diskomfortą ir varo į neviltį. Kad bandymas susitvarky- 
ti sukelia buką skausmą visame kūne. 

Tuštybė ar ne, tačiau jai visiškai nepatiko atrodyti taip, tarsi 
būtų stačia galva trenkusis į plytų sieną. 

Be to, jai labai nepatiko šlubčioti. Kai parklibinkščiavo į svetai- 
nę, Dankanas statė padėklą ant kavos staliuko. 

— Nežinau, ko jie tau suleido ligoninėje, bet manau, kad alko- 
holio meniu nėra. Paruošiau arbatos ir pakelį šaldytų žirnelių — tai 
mano mėgstama gydomoji priemonė nuo mėlynių ir kitų ligų. 

Fibė stabtelėjo. 

— Paruošei arbatos. 

— Nemėgsti arbatos? 

— Aišku, mėgstu. Paruošei arbatos dailiame arbatinuke, ant 
padėklo. Ir atnešei man šaldytų žirnelių. — Fibė kilstelėjo sveikąją 
ranką. — Mano jausmai vis dar banguoja. Tuoj susigraudinsiu, nes 
kažkas paruošė man arbatos arbatinuke ir parūpino šaldytų žirnelių 
pamuštai akiai. 

— Gerai, kad nesugalvojau iškepti sausainių. 

Fibė paėmė šaldytų žirnelių maišelį ir prisidėjo prie labiausiai 
nukentėjusios veido pusės. 

— O moki? 

— Nežinau. Bet pamaniau, kad dar nelabai galėsi kramtyti. Kaip 
žandikaulis? 

Ji lėtai prisislinko prie sofos ir atsisėdo. 

— Nori stoiško ar atviro atsakymo? 

— Atviro. 

— Velniškai skauda, štai kaip. Visame kūne tikriausiai nėra nė 
centimetro, kurio velniškai neskaudėtų. Ir tau tai kelia šypseną? 

Dankanas nesiliovė šypsojęsis. 

— Ne todėl, kad tau skauda. Todėl, kad siunti. Malonu matyti, 
kad atsigauni. — Atsisėdęs šalia, įpylė arbatos. — Fibe, papasakok, 
kas nutiko. 

— Mane užpuolė laiptinėje. 

— Užpuolė? Kas? 

— Nemačiau, todėl negaliu pasakyti. Jis manęs laukė, — pra- 
dėjo pasakoti. 

Jis nepertraukė, tačiau pradėjus pasakoti, kaip užpuolikas plėšė 
nuo jos drabužius, Dankanas atsistojo. Tada kaip ir ji, pirmą kartą 
įžengusi į šią svetainę, nuėjo prie lango ir įsistebeilijo. 

Fibė nutilo. 

— Tęsk, — tarė jis neatsigręždamas. — Tiesiog dabar negaliu 
sėdėti. 

Klausėsi žiūrėdamas pro langą. Nematė laukinės visterijos, nei 
vingiuotų sodo takelių. Jis regėjo tamsią laiptinę, sužeistą, bejėgę 
Fibę, besipriešinančią kažkokiam beveidžiui iškrypėliui, plėšiančiam 
nuo jos drabužius, liečiančiam ją, kankinančiam. 

Už tai turi būti atlyginta, galvojo Dankanas. Jis nuoširdžiai 
tikėjo atlygiu. 

— Tu žinai, kas tai buvo, — tarė jis, Fibei baigus pasakoti. 

— Aš nemačiau. 

Dankanas atsisuko. Jo veidas buvo šaltas ir bejausmis, todėl 
mėlynos akys atrodė dar ryškesnės. 

— Tu žinai, kas tai buvo. 

— Įtariu. Tačiau įtarimas nėra įrodymas. 

— Taip kalba policininkė. O ką sako žmogus? 

— Aš žinau, kas tai padarė, ir ketinu įrodyti. Negi manai, kad 

susitaikysiu su tuo? Negi manai, kad aš tokia? — Fibė kilstelėjo ranką, 
tarsi tramdydama save. 

— Ne, tęsk. Sveikas pyktis gydo kaip ir ašaros. 

— Jis sužeidė mane. Tas sumautas išpera. Sužeidė ir pažemino. 
Privertė galvoti, kad nužudys ir paliks mano dukrą našlaitę, privers 
mano motiną, šeimą kentėti. Jis paliko mane gulėti nuogą, šliaužioti 
sudraskytais drabužiais ten, kur aš dirbu, kur turiu būti kiekvieną 
dieną ir sutikti žmones, mačiusius, ką jis gali man padaryti. Ir žinai 
kodėl? 

— Ne. Kodėl? 

— Todėl, kad negalėjo pakęsti, jog aš jam įsakinėju. Negalėjo pa- 
kęsti, kad esu jo viršininkė, ypač moteris viršininkė, kad išbariau už 
tvarkos pažeidimą ir jo veiksmų pasekmes. 

— Nori pasakyti, kad tai padarė kitas policininkas? 

Priblokšta, kad tiek daug pasakė, Fibė susitvardė. 

— Turiu stiprų įtarimą. 

— Kas jis? 

Moteris jos viduje, toji, kuri buvo įskaudinta ir pažeminta, iš- 
girdusi vyro balso toną, šiek tiek sušvelnėjo. Tas balsas labai aiškiai 
sakė: aš jį sudorosiu. Tačiau Fibė papurtė galvą. 

— Nesikarščiuok, Dankanai. Mes tai išspręsime. Jis gaus, ko 
nusipelnė. Dabar tai taps mano gyvenimo misija. O tu jau padėjai 
daugiau, nei galiu apsakyti, skirdamas man laiko, suteikdamas prie- 
globstį... tiesiog būdamas šalia. 

— Ką gi, labai gera ir gražu tau, džiaugiuosi galėdamas padėti. 
Vis dėlto tai nelabai padeda man, kai norisi trenkti tam niekšui į vei- 
dą, tarsi tai būtų supuvęs medis, paskui nurėžti jo niekam tikusį galą 
ir sušerti šunims, kuriuos manau įsigyti. 

— Ne, — po kurio laiko ištarė Fibė. — Nemanau, kad tau tai 
padeda. Prisipažinsiu, jaučiuosi velniškai pamaloninta ir netgi šiek 
tiek sujaudinta. 

— Aš nežinau, kas tarp mūsų vyksta, dar nesuprantu tos „aš ir 
tu sąvokos. Tiesiog, matyt, dar neturėjau laiko apie tai pamąstyti. 
Nepaisant to, kas tarp mūsų yra ar nėra, tu turėtum žinoti mano 
natūralų norą, — gali vadinti jį senamadišku ar dar velniai žino ko- 

kiu, — tačiau man natūraliai norisi pulti kaip akis išdegus ir išspar- 
dyti užpakalį bailiam kalės vaikui, kuris užsipuola moterį. 

Jis galėtų, suvokė Fibė. Šito bruožo nebuvo pastebėjusi. Tačiau 
dabar, žiūrėdama į karštą įniršį, prasimušantį pro šaltą pyktį, supra- 
to, kad jame slypi kur kas daugiau nei žavesys ar sėkmė. 

— Gerai. Suprantu, kad tavo prigimtis liepia ginti ir veikti, be 
to, tu kalbi... 

— Nekalbėk su manimi kaip derybininkė, velniai rautų. 

— Tai mano prigimtis, — atšovė ji. — Norėjau pasakyti, kad 
man nereikalinga apsauga, tačiau šiomis aplinkybėmis tai būtų kvai- 
la. Didžiąją gyvenimo dalį saugotoja ir gynėja buvau aš, ir tai prasi- 
dėjo gerokai anksčiau nei gavau ženklelį. Nežinau, kaip reaguoti, kai 
kas nors sako norįs ginti ir saugoti mane. 

Dankanas priėjo prie jos, minutėlę padvejojo, tada pasilenkė. 

— Aš būsiu atsargus, bet tu pasakyk, jei skaudės. 

Ir labai švelniai pabučiavo ją į lūpas. 

— Neskauda. 

Prieš atsitiesdamas jis dar kartą pabučiavo. 

— Duodu tau savaitę. 

— Nesupratau? 

— Turi savaitę, kad baigtum savo dabartinę gyvenimo misiją. 
Paskui aš sužinosiu vardą ir padėsiu sau. 

— Jei čia ultimatumas... 

— Ne, visiškai ne. Tai faktas. — Vyras atsisėdo priešais ant ka- 
vos staliuko, paėmė iš jos rankų žirnių maišelį, apvertė ir priglaudė 
vėsesne puse prie sutinusio žando. — Aš jau žinau, kad tai buvo po- 
licininkas, kurį tu už kažką išbarei. Vardą tikriausiai sužinočiau per 
valandą. Vis dėlto duodu tau savaitę. 

— Manai, jei turi pinigų... 

— Ne, Eibe, aš žinau, nes turiu pinigų. — Jis švelniai kilstelėjo 
jos rankas ir paeiliui pabučiavo aptvarstytus riešus — švelnindamas 
savo įsakmų toną. — Pinigai tepa ratus, ir tai dar vienas faktas. Tu 
protinga ir turi ryžto, kuris mane kaitina. Galvą dedu, kad iščirškinsi 
tą niekšą per savaitę. Jei ne, ką gi, tada bus mano eilė. 

— Tavo eilė? Tai policijos reikalas, neturintis nieko bendra su 
eilėmis. Tai elementaru. 

Dankanas nusišypsojo, vėl išryškėjo duobutės. 

— Žinai, atrodai siaubingai. 

— Atsiprašau? 

— Sakau, kad tokiu sumuštu veidu atrodai pakankamai baisiai. 
Net Grėjaus anatomijoje nemačiau tokių baisių dalykų. Todėl mane 
velniškai glumina, kad žiūrėdamas į tave jaučiu nepaprastai stiprų 
potraukį. Tačiau taip yra. 

Draskoma įvairiausių jausmų, Fibė nusviedė žirnių maišelį ant 
padėklo. 

— Ką, po galais, tai turi bendra? 

— Nieko. Tiesiog man šovė į galvą. Nori dar arbatos? Taip, — 
pridūrė jis, kai Fibė įsmeigė akis, — aš keičiu temą. Tu apsisprendusi; 
aš irgi. Tad kokia prasmė ginčytis, kai nė vienas nenusileisime? Be to, 
blogai jautiesi, todėl būtų negarbinga dabar su tavimi kovoti. 

— Ne, aš nenoriu arbatos, ačiū. Ir tu teisus, jaučiuosi ne per ge- 
riausiai, bet turėtum suprasti, kad tarp atpildo ir įstatymo didžiulis 
skirtumas. 

— Mes aptarsime tai kitą kartą, kai atgausi jėgas. Nori į sūkuri- 
nę vonią? Karštas vanduo, srovės? Gal apramintų skausmus. 

Dar vienas bruožas, kurio nepastebėjo, pagalvojo Fibė. Šį vyrą 
sunku perkalbėti. 

— Būtų miela, bet ne. Reikia važiuoti namo, — tai pasakiusi, 
Fibė nužvelgė save. — O Dieve. 

— Gal pirma nori joms paskambinti? Paruošti? 

— Ne, ne, tada jos tik jaudinsis, kol parvažiuosiu. Dankanai, vėl 
esu priversta prašyti tavęs, kad parvežtum namo. 

— Ką gi, liksi man skolinga. 

Jis padėjo Fibei nueiti iki automobilio. Netgi šis trumpas pasi- 
vaikščiojimas taip išvargino, kad ji tik sudribo be kvapo į sėdynę ir 
leidosi prisegama diržu. 

Bet kurią minutę iš mokyklos grįš Karlė, galvojo ji važiuodama. 
Mama bus bebaigianti registruoti dienos užsakymus internetu arba 
ruoš išsiųsti jau baigtus darbus. Ava tikriausiai grįžusi iš miesto ir 
triūsia virtuvėje. 

Įprasta pirmadienio popietė. Ir Fibė ją suardys. 

— Kas groja pianinu? 

— Niekas. Nebent aš. Tiesiog iš klausos. Visada maniau, kad 
pianinas kambariui suteikia elegancijos. 

— Pusseserė Besė vertė Karterį ir mane lankyti pianino pa- 
mokas. Dabar aš groju mechaniškai, o Karteris širdimi. — Ji atlošė 
galvą. — O, kad viskas jau būtų baigta. Jų nuostaba, aiškinimai. No- 
rėčiau, kad tai jau būtų praeityje. 

— Jei nori, galiu joms paaiškinti, kas atsitiko. 

— Ne, turiu pati tai padaryti. Kur tavo šeima, Dankanai? 

Staiga Fibei šovė į galvą, kad tame didingame name nematė nė 
vienos šeimos fotografijos. 

— Šen ten. 

— Ilga istorija? 

— Epinė. Pataupysime kitam kartui. 

Suskambo jos mobilusis. Fibė sunkiai prisitraukė rankine ir iš- 
siėmė telefoną. 

— Fibė klauso. Taip, Deivai, viskas gerai, man jau geriau. Ne, aš 
jau pakeliui į namus. Buvau su draugu. Galėjo baigtis ir blogiau. 

Kurį laiką ji klausėsi. 

— Suprantu. Rytoj. Tamsta. Kapitone. Deivai. — Nusivylusi 
atsiduso. — Tada dvi dienos. Trys. Taip, ačiū. Norėčiau, kad paskir- 
tumėte pokalbį ketvirtadienį, jei galima. Dėkoju. Būtinai. Taip, gerai. 
Viso. 

— Viskas gerai? — pasiteiravo Dankanas. 

— Nevisiškai, bet geriau, nei galėjo būti. Jis norėjo, kad dviem 
savaitėms pasiimčiau nedarbingumo pažymėjimą. 

— Tai niekšelis. 

Fibė susijuokė ir netrukus aiktelėjo suskaudus šonkauliams. 

— Išprotėčiau dvi savaites sėdėdama namuose su mama ir Ava. 
Jis tai žino. Aš greičiau sveiksiu dirbdama — tai jis irgi žino. Tikriau- 
siai ir galvojo apie tris keturias dienas. Tas gudrus kalės vaikas. 

— Regis, jis man patiktų. 

— Ko gero. Jis paėmė mano ginklą. 

— Kas? Kapitonas Deivas? 

— Ne. Ne kapitonas. Atleisk, mano galvoje viskas taip sujaukta, 
negaliu nuosekliai mąstyti. 

Sužeidęs policininkas, suprato Dankanas. Ir kadangi Eibė vėl 
susimąsčiusi nutilo, daugiau jos nekalbino. 

Tylėjo ir tada, kai artėjant Džonso gatvei ji ėmė jaudintis. 

— Nori burbono ar cigaretės? 

— Norėčiau. Juk man teks ištverti trijų moterų isteriją. — Kai 
automobilis įsuko į plytomis grįstą gatvę, Fibė ėmė giliai kvėpuo- 
ti. — O Dieve. To dar betrūko. 

— Kas yra? — Dankanas metė žvilgsnį ir pastebėjo, kaip ji nu- 
taiso stoišką veido išraišką. 

Tada pamatė vyrą, kuris staiga paspartinęs žingsnį ėmė bėgti, 

— Fibe! Fibe! Kas atsitiko? — Vyras atplėšė automobilio dure- 
les. — O Dieve, kas tau? Kas tu toks? — It akmenis svaidė žodžius į 
Dankaną. — Ką, po galais, padarei mano seseriai? 

— Karteri, liaukis! Liaukis. Jis nieko nepadarė, tik padėjo man. 

— Kas tave sumušė? Kur jis? 

Džonso gatve vaikštinėjo žmonės — gyventojai ir turistai — ir 
dabar, pastebėjo Fibė, kai kurie stabtelėjo paspoksoti į sumuštą mo- 
terį ir du vyrus šalia prabangaus balto poršo. 

— Gal liausiesi šūkavęs gatvėje kaip pamišėlis. Eime į vidų. 

— Geri klausimai. — Dankanas priėjo prie keleivio pusės. — Ir 
aš norėčiau į juos atsakyti. Aš Dankanas. Jos kūne nėra sveikos vie- 
tos. Turėsime būti atsargūs... 

— Ašja pasirūpinsiu. 

— Karteri, liaukis. Negi nori dar labiau sugadinti ir taip bjaurią 
dieną, būdamas nemandagus su draugu? Atsiprašau už savo neišauk- 
lėtą brolį, Dankanai. 

— Nieko tokio. 

— O varge, iš parko ateina panelė Tifani su savo keistu šunimi. 
Man to jau per daug. Karteri, dėl Dievo meilės, aš to neištversiu. Pa- 
dėk man patekti į vidų. 

— Tik atsargiai, — patarė Dankanas, žvelgdamas į nenusakomo 
amžiaus moterį šviesių plaukų kuodu, kurią tempė mažas beplaukis 
šuo su taškuotu kaklaraiščiu. — Ji dar nepamatė tavęs. Beje, tavim 
dėtas, irgi būčiau nemandagus, — tarė jis Karteriui, kai jiedu vedė 
Fibę šaligatviu. — Visgi nesvarbu, kokios būtų aplinkybės, jei par- 
vežu moterį namo, tai palydžiu ir iki durų. 

Fibė nuolankiai leidosi palydima ir kone užnešama laiptais. 
Uvertiūra baigta, pagalvojo ji. Dabar prasidės vaidinimas. 

Kai durys atsidarė, Esė jau skubėjo koridoriumi. 

— Regis, girdėjau tave šaukiant, Karteri. Aš... Fibe! O Dieve. 

Moteris išbalo, susvyravo. 

— Paleiskite mane, — sumurmėjo Fibė, tada puolė prie moti- 
nos. — Mama. Aš sveika, mama. Kvėpuok. Viskas gerai, aš namie. 
Karteri, atnešk vandens. 

— Ne, nereikia. — Vis dar vaiduokliškai išblyškusi Esė palietė 
dukros veidą. — Mažute. 

— Viskas gerai. 

— Tavo veidas. Roibenas... 

— Jis mires, mama. Tu tai žinai. 

— Taip. Taip. Atleisk. Atleisk. O, Pibe. Kas atsitiko? Tavo veidui, 
rankai? Ava! 

Ji atsigavo, pastebėjo Fibė. Vis dar balta kaip drobė, bet atsi- 
gavusi. 

Iš namo gilumos atskubėjo Ava. Ir kelias minutes siautėjo sumi- 
šusių šūksnių, judesių, ašarų debesis. Dankanas uždarė lauko duris ir 
atsistojo atokiau. Jei negali padėti, tai nesimaišyk po kojomis. 

— (Gana, liaukitės. 

Pro visą tą sąmyšį jis išgirdo Fibės balsą — labai ramų, tvirtą. Ji 
pakartojo tai vienąkart, paskui antrą. Trečią kartą žodžiai supokšėjo 
kaip pliaukštelėjimai per veidą ir atėmė žadą šeimai. 

— Aš viską paaiškinsiu, bet dabar prašau visus tiesiog liautis 
kalbėjus vienu metu. Mane sumušė — tai akivaizdu, o ši erzelynė 
visiškai nepadeda. Prašau... 

— Mama. 

Aštrūs Fibės žodžiai sustabdė beprasidedančią isteriją, o vienas 
virpantis žodelis nutraukė jos pačios piktą tiradą. Fibė atsigręžė į 
mažą mergaitę, laikančią glėbyje ryškiai raudoną kamuolį. 

— Viskas gerai, Karle. Žinau, kad atrodau prastai, bet viskas 
gerai. Mane sužeidė, bet aš pasveiksiu. 

— Mama. 

Kamuolys pasišokinėdamas nuriedėjo, o Karlė puolė prie mo- 
tinos ir įsikniaubė į pilvą. Dankanas matė, kaip Fibė susiraukė iš 
skausmo ir išbalo. 

— Atleiskite man. Žinau, dabar ne laikas, bet manau, kad Fibei 
reikia prigulti, — kalbėdamas jis priėjo prie Fibės ir nelaukdamas 
atsakymo paėmė ją ant rankų. — Karle, gal parodytum, kur mamos 
miegamasis. 

— Viršuje. 

— Aš galiu paeiti. Dankanai, aš galiu paeiti. 

— Žinau, betgi aš jau nešu tave. Ponia Maknamara? Ligoninėje 
Fibei davė vaistų. Manau, būtų pats laikas jų išgerti, jei kas nors at- 
neštų vandens. 

— Žinoma, žinoma. 

— Aš atnešiu. — Ava palietė Esės ranką. — Tu eik su Fibe. At- 
nešiu vandens ir ledo. Karteri, padėk man. 

— Aš paklosiu lovą. Tučtuojau paklosiu. 

Esė puolė prie laiptų. 

— Ar tu pargriuvai? — Karlės balsas tebevirpėjo. Ji ėjo šalia 
Dankano, įsikibusi į Fibės chalato kraštą. 

— Galima sakyti. Skaudžiai nugriuvau, todėl turėjau važiuoti į 
ligoninę. Ten mane apžiūrėjo ir leido važiuoti namo. Juk žinai, kad jie 
neleidžia važiuoti namo, jeigu nesi pakankamai sveika? Tiesa? 

— Ar tau lūžo ranka? 

— Ne. Tiesiog skauda, todėl kurį laiką turėsiu nešioti įtvarą. 

— Kodėl tujos nesugavai, kai mama griuvo? — piktai pasiteira- 
vo Karlė Dankano. 

— Apgailestauju. Manęs ten nebuvo. 

Jis nunešė Fibę į miegamąjį, kur Esė jau buvo nutraukusi užtie- 
salą ir papurenusi pagalves. 

— Guldyk ją čia. Labai ačiū, Dankanai. Fibe, atleisk man, aš ne- 
tekau galvos. 

— Viskas gerai, mama. Viskas bus gerai. 

— Žinoma, — virpančiomis lūpomis Esė nusišypsojo Karlei. — 
Mes pasirūpinsime tavo mama, ar ne? Dabar ji išgers vaistų. 

— Jie rankinėje. Aš... 

— Štai ji. 

Dankanas padėjo rankinę ant lovos. 

— Tu viskuo pasirūpinai, — tarstelėjo Fibė. 

— Dankanai, gal norėtum nusileisti į svetainę? — pradėjo 

Esė. — Karteris paruoš ko nors išgerti. Ir... — Ji pasitrynė smilki- 
nius. — Ir pasilik vakarienės. Žinoma, būtinai lik. 

— Labai miela, bet paliksiu jus rūpintis Eibe. Tikiuosi, galėsiu 
pasinaudoti kvietimu kitą kartą. 

— Prašom bet kuriuo metu. Bet kada. Palydėsiu tave. 

— Likite čia. — Jis patapšnojo Esei per petį, tada pažiūrėjo į 
Fibę. — Tu irgi. 

— Nieko kita man nelieka. Dankanai... 

— Vėliau pasikalbėsime. 

Ant laiptų jis susidūrė su Fibės broliu. Karteris stabtelėjo, laiky- 
damas rankose porą ledo maišelių. 

— Atleisk, kad taip užsipuoliau. 

— Nieko tokio. Natūralu. 

— Ar žinai, kas smogė mano seseriai į veidą? Pakankamai prisi- 
ragavau kumščių į veidą, kad žinočiau, kaip viskas atrodo, — tarė jis, 
kai Dankanas nustebęs kilstelėjo antakius. 

— Nežinau kas, bet ketinu išsiaiškinti. 

— Kai sužinosi, — jei padarysi tai anksčiau už mane, — pasa- 
kyk man. 

— Gerai. 

— Karteris Maknamara. 

Karteris ištiesė ranką. 

— Dankanas Sviftas. Iki pasimatymo. 

Dankanas išėjo pro duris ir žingsniuodamas prie automobilio 
pažvelgė į miegamojo langą. Gražus namas, pagalvojo, tik kupinas 
rūpesčių. Jis buvo patyręs ganėtinai rūpesčių, tad žinojo, kad jie būna 
įvairiausių skonių ir rūšių. 

Taip pat žinojo, kad Fibė yra žiedas, jungiantis visą šeimą. 

Tai dovana ar našta? — svarstė jis. Ir nusprendė, kad tikriausiai 
abiejų po gerą gabalą. 

Protingas vyras važiuotų kuo toliau nuo šio gražaus namo su 
visais jo rūpesčiais. Važiuotų nesustodamas, neatsigręždamas. Štai 
kaip pasielgtų protingas vyras. 

Tačiau, galvojo Dankanas, kartais kvailumas paįvairina gyveni- 
mą ir neabejotinai suteikia daugiau pasitenkinimo. 


* 

Jis nuvažiavo į barą. Iki darbo pabaigos likusi dar beveik va- 
landa, tad lankytojų nebus daug, nutarė Dankanas, o ESPN sporto 
kanalas ir vienas kitas lankytojas, žaidžiantis biliardą ar stalo ritulį, 
tikrai netrukdys pokalbiui. 

Be to, norėjo alaus ir po šios popietės įvykių jautėsi jo nusipel- 
nęs. Palaukė, kol pro duris įėjo Finas, tada pamojo barmenui. 

— Jau užsakiau tau alaus ir traškučių. 

Finas atsisėdo prie stalo. 

— Palikai mane išsižiojusį. 

— Žinau, atleisk. Taip jau atsitiko. Tai ką manai? 

Finas išpūtė žandus. 

— Džeikas, kuris atvažiavo praėjus porai minučių po to, kai 
tu dingai, irgi liko išsižiojęs, bet atidžiai apžiūrėjo pastatą. Jis ap- 
skaičiuos, kiek tau visa tai kainuos. Tau teks pakloti dar mažiausiai 
pusantro milijono, neskaičiuojant to, ką sumokėsi. 

— Gerai. 

Kai padavėjas pastatė ant stalo dubenį traškučių ir butelį Corona 
alaus su žaliosios citrinos skiltele, Finas atsilošė. 

— Ar tu kada nors susimąstai, kaip čia atsitiko, kad mes sėdi- 
me ir kalbamės apie pusantro milijono dolerių sumą, tarsi tai būtų 
kišenpinigiai? 

— Kiek kainavo šis kostiumas? 

Finas nusišiepė ir stvėrė alaus butelį. 

— Gražus kostiumas, ar ne? 

— Bičiuli, tu mano mados dievas. Tarkim, atnaujinimo darbams 
išleisiu du milijonus; nesismulkinkim. Pridėk tai, ką sumokėsiu tai 
voverei už pastatą. 

— Jis man neprimena voverės, — pastebėjo Finas. 

— Galbūt iš tų pinigų jis nusipirks padorų peruką. Kad ir kaip 
būtų... Turi rašiklį? 

Einas išsitraukė iš vidinės kišenės „Mont Blanc“ firmos rašiklį. 

— Kodėl tu niekada neturi jokio sumauto rašiklio? 

— Kur jį dėčiau? Be to, tu visada turi. 

Dankanas ėmė rašyti ant servetėlės skaičius. 

Tai viską pasako, pagalvojo Finas. Žmogus gali atrodyti kaip bet 
kuris kitas paprastas vyrukas: nudėvėti džinsai, iš jų išsipešę marški- 
niai paraitytomis rankovėmis, plaukai prašosi į kirpyklą. Dauguma 

priimtų jį kaip nepaprastai sėkmingą vyruką, kuris tinkamu metu 
ištraukė tinkamą bilietą. Kalbant apie Dankaną Sviftą, išvaizda nieko 
nereiškia. 

Šiuo skolintu rašikliu ant servetėlės jis apskaičiuos išlaidas, pa- 
jamas ir pelną. Padarys tai valgydamas traškučius ir gerdamas alų, o 
baigęs turės tokius tikslius skaičiavimus, kokius pateiktų visas būrys 
buhalterių. 

Šis vyrukas turi dovaną, nusprendė Finas, rūpestingai krauda- 
mas traškučius iš dubens į savo lėkštę. 

— Kurgi tu buvai dingęs? 

— Apie tai ir noriu su tavimi pasikalbėti. Tiksliau, su tavo ža- 
viąja žmonele. 

— Lu teisme. 

Dankanas kilstelėjo galvą, apžvelgė salę ir nusišypsojo. 

— Jau nebe. 

Lu vilkėjo griežtą mėlyną kostiumėlį, kuris tik dar labiau pabrė- 
žė be galo ilgas kojas. Seksualios garbanos susegtos segtuku, todėl 
aukšti skruostikauliai, gilios rudos akys ir plati burna atrodė subtiliai 
įrėminti. Oda sodrios karamelės spalvos. 

Dankanas visada stebėdavosi, kaip teisėjas ar prisiekusieji gali 
žiūrėti į tą veidą ir ko nors neduoti. 

Dankanas atsistojo, apkabino ją ir sušnabždėjo pakankamai 
garsiai, kad išgirstų Finas. 

— Mesk jį. Nupirksiu tau Fidžio salą. 

Nuskambėjo nevaržomas garsus juokas. 

— Ar galiu jį pasilikti, kad turėčiau su kuo pažaisti, kol tu dirbsi? 

— Grąžink man žmoną. 


— Aš dar nebaigiau. — Dankanas neskubėdamas pabučiavo 
ją ilgu, dramatišku bučiniu. — Tai suteiks man vilties. Ačiū, kad 
atėjai, Lu. 


— Maniau, tu teisme. 

— Buvau. — Atsisėdusi šalia Fino, pakštelėjo jam į lūpas. — 
Prokuroras paprašė padaryti pertrauką. Jie mano rankose. Tai kuris 
iš šių gražių vyrų pavaišins mane martiniu? 

— Jis jau plakamas. Minutėlę. Štai ką mes pasiūlysime voverei, 
o štai čia galutinė kaina. — Dankanas pastūmė servetėlę Finui. — 
Gerai? 

Pažiūrėjęs į skaičius, Finas gūžtelėjo. 

— Pinigai tavo. 

— Taigi. Argi ne smagu? 

Dankanas paėmė alaus butelį. Jis žinojo, kad po stalu Finas ir Lu 
laikosi susikibę už rankų. Tarp jų tai buvo, tas tai, kuris sieja žmones 
ir daro juos beprotiškai laimingus. 

— Norite ko nors daugiau nei traškučiai? — paklausė Dankanas. 

— Tik martinio. Kadangi mūsų nuostabioji ir protingoji atžala 
leidžia vakarą su savo pussesere, pasistengsiu įkalbėti šį dailų vyriškį 
pakviesti mane pavakarieniauti. 

— Tikrai? 

— Taip, bet tik kai išgersiu martinį ir baigsiu glamonėtis po sta- 
lu su mylimuoju. — Lu mirktelėjo Dankanui. — Taigi, mielasis, kuo 
galėčiau padėti? 

Dankanas minutėlę tylėjo, paskui nusišypsojo. 

— Atleisk, mano mintys nuskriejo įdomiomis kryptimis. — 
Tada vėl išgirdo tą nuostabų jos juoką. — Norėjau pasiteirauti dėl 
kai ko, kas šiandien atsitiko mano draugei, tiksliau, kas bus vyrukui, 
kuris tai padarė. 

— Kriminalinis ar civilinis atvejis? 

— Velniškai kriminalinis. 

Išgirdusi jo balsą, Lu kilstelėjo antakius, paskui — martinio 
taurę ir lėtai gurkštelėjo. 

— Kaip suprantu, jei šis asmuo būtų apkaltintas, tu prieštarau- 
tum, kad aš arba mano firma jam atstovautų. 

— Negaliu tau nurodinėti, ką daryti, bet pamaniau, kad žinosi, 
kokių teisinių priemonių jis gali griebtis, jei bus sučiuptas. 

— Ne jei, bet kai. — Lu atsilaužė gabalėlį traškučio. — Gerai, 
papasakok man, ką tas asmuo tariamai padarė. 

— Prieš pradėdamas pasakoti geriau pasakysiu, kad jis polici- 
ninkas. 

— O, ką gi. Mėšlas. — Atsidususi Lu gurkštelėjo martinio. — 
Pasakok. 


Įdomu. Sėdėdamas prie baro su bokalu alaus ir sūrio lazdelėmis, 
jis apsimetinėjo žiūrįs sporto reportažus. 

Jis puikiai matė staliuką, prie kurio sėdėjo Fibės pasidulkinimo 
draugelis ir porelė išsipusčiusių juodukų. Įdomu, velniškai įdomu 
— kaip gerai, kad pats stebėjo namą Džonso gatvėje, kai privažiavo 
tas prabangus automobilis. 

Fibė atrodė nekaip. 

Bijodamas patraukti dėmesį, jis sutramdė juoką. Ne, pone, toji 
raudonplaukė kalė atrodė tikrai nekaip. 

Kai viskas baigsis, ji atrodys dar blogiau. O kol kas neskubėda- 
mas išsiaiškins, kas tas ponas Prabangus automobilis ir jo draugai. 

Niekada nežinai, kas gali praversti. 


0 


ATKIŠUSI AUSĮ į Fibės kambarį, Esė rūpestingai lankstė baltą 
lovatiesę, papuoštą stilizuotais balandžių motyvais. Kaip ir tikėjosi, 
sudėtingas raštas nuramino mintis. Esė dažnai pagalvodavo, kad dar- 
bas — juo labiau kūrybingas, jeigu galima šiek tiek pasigirti — tvirtai 
valdė mintis ir neleisdavo joms nuklysti ten, kur tykojo panika. 

Lovatiesė puiki, galvojo ji, ir nuotaka, gausianti ją kaip vestu- 
vių dovaną, turės unikalų, ypatingą daiktą, kurį galės palikti kitoms 
kartoms. 

Esė išskleidė tamsiai sidabrinį vyniojamąjį popierių. Netgi 
kruopštus baigto daikto pakavimas teikė ramybės. 

Juk ji nenorėjo bijoti kaskart, kai Eibė išeidavo iš namų, nenorė- 
jo įkalinti savo šeimos tarp keturių sienų, kaip įkalino save. Negalėjo 
leisti, kad į jos širdį prasiskverbtų baimė ir užvaldytų. Ji sėlina vis 
arčiau, žinojo Esė, colis po colio, vogdama mažus erdvės lopinėlius, 
nežymius judesius. 

Iš pradžių baimė gali priversti širdį plakti smarkiau, gali už- 
gniaužti kvapą kur nors parduotuvėje, stovint tarp pomidorų, špara- 
ginių pupelių ir salotų, kur muzikos aparatas groja „Moon River“, o 
tu vis labiau nori rėkti. 

Paskui pajunti norą bėgti ir išbėgi, palikusi puspilnį vežimėlį. 

Kitą kartą ji gali apimti valykloje arba banke, kur kasininkė pa- 
žįsta tave ir visada pasiteirauja apie vaikus. Ji gali prisėlinti, mėtyda- 
ma akmenis į krūtinę, kol galiausiai palaidos tave gyvą. 

Tavo ausyse zvimbia, prakaitas liete liejasi. 

Tu leidi jai užkariauti visas mažas erdves, tuos nežymius jude- 
sius, kol galiausiai viską užvaldo. Viską už šių sienų. 

Ji vis dar gali išeiti į terasas, į kiemą, bet vis sunkiau ir sunkiau 
ryžtasi. Jei ne Karlė, Esė tikriausiai nė tiek negalėtų. Artinasi diena, 
Esė jaučia ją atsėlinant, kai nebegalės su savo brangiąja vaikaite sėdė- 
ti verandoje ir skaityti knygą. 

Ir kas gali ją kaltinti, galvojo Esė, ant sulankstyto popieriaus 
klijuodama gražų ovalų lipduką su savo inicialais. 

Pasaulyje už šių sienų vyksta siaubingi dalykai. Kiekvieną minu- 
tę atsitinka kas nors skaudaus, baisaus ir siaubingo — gatvėse ir ant 
šaligatvių, turguje ir valykloje. 

Dalis jos troško įtraukti šeimą tarp šių sienų, užrakinti duris, 
užsklęsti langus. Viduje, norėjo laikyti jas viduje, kur visos būtų sau- 
gios, kur nė vienai nieko neatsitiktų — niekada. 

Esė žinojo, kad taip šnabžda jos liga, mėgindama dar arčiau pri- 
sliūkinti. 

Įdėjusi kortelę su smulkiomis nuorodomis, kaip prižiūrėti lova- 
tiesę, uždarė ryškią sidabrinę dėžę. 

Kol vyniojo dėžę pagal pirkėjo užsakymą, jautėsi ramesnė. 
Žvilgsnis kartkartėmis nuklysdavo į langus, bet tik trumpam, tik 
žvilgtelėti, ar ten nieko nėra. Gerai, kad lyja, apsidžiaugė Esė. Jai 
patiko lietingos dienos, kai viduje atrodo jauku, šilta ir tinkama būti, 
visi jaukiai įsitaisę kaip tie balandžiai sidabrinėje dėžutėje. 

Kai dovana jau gulėjo pašto dėžėje, Esė niūniuodama ją uždarė 
ir užklijavo etiketes. 

Išsinešė dėžę į koridorių, stabtelėjo ties Fibės kambariu ir, 
pamačiusi, kad jos dukrelė miega, nusišypsojo. Miegas, poilsis ir ra- 
mybė — štai ko reikia jos vaikui. Kai pabus, nusprendė Esė, atnešiu 
arbatos, skanių užkandžių ir pasėdėsiu kartu kaip prieš daugelį metų, 
kai jos dukra sirgdavo sloga ar gripu. 

Kai suskambėjo durų skambutis, Esė buvo laiptų viduryje. Elek- 
tros srovė it kulka perbėgo jos kūnu, pakirto kojas, privertė trankytis 

širdį, ir moteris atsisėdo ant laiptų, abiem rankomis nelyg apsauginį 
skydą apsikabinusi dėžę. 

Būtų apsiverkusi, būtų nuleidusi galvą ant dėžės ir pravirkusi, 
apimta staigios ir nevaldomos baimės. 

Durys užrakintos, tokios ir liks, jeigu ji panorės. Niekas nejeis, 
niekas neišeis. Visi gražūs paukšteliai liks sidabrinėje dėžutėje. 

Kaip ji galėtų paaiškinti kam nors, bet kam, tą staigią, dusinan- 
čią baimę, palikusią mažą blyškų randą ant skruosto, kuris pulsuoja 
tarsi šviežia žaizda? Bet jei neatsilieps, skambutis vėl suskambės 
— girdit, jis vėl skamba. Pažadins Fibę, o jai reikia pamiegoti. 

Kas apsaugos jos vaiką, jeigu ji pabėgs ir pasislėps? 

Todėl ji nesigūš ant laiptų; nepabijos atidaryti lauko durų, net 
jeigu bijo pro jas išeiti. 

Esė atsistojo, pamažu priėjo prie durų, tačiau dėžės iš rankų 
nepaleido. Apėmęs palengvėjimas, kitapus durų pamačius Dankaną, 
privertė ją pasijusti kvailai ir truputį nesmagiai. 

Koks mielas vaikinas, pagalvojo Esė, suteikdama sau akimirką, 
tik vieną akimirką, atgauti kvapą. Patikimas, puikių manierų jaunuo- 
lis, nunešes jos sužeistą dukrą į lovą. 

Nėra ko bijoti. 

Perėmusi dėžę į vieną ranką, Esė atrakino duris ir nusišypsojo. 

— Dankanai! Kaip gerai, kad atėjai. Tik pažiūrėk, šitaip lyja, o 
tu be skėčio! Įeik. 

— Leiskite, paimsiu dėžę. 

— Ne, viskas gerai. Pastatysiu ją čia. — Esė nusisuko, tikėda- 
masi, kad svečias nemato jos virpančių rankų. — Turi atvažiuoti jos 
paimti. Gal kavos? 

— Nesivarginkite. Ei. — Dankanas paėmė ją už rankų, ir Esė 
suprato, kad jis pastebėjo. — Ar gerai jaučiatės? 

— Tik šiek tiek įsitempusi, nieko daugiau. Tai kvaila. 

— Ne kvaila, tik ne po to, kas atsitiko. Aš ir pats gerokai išsi- 
gandęs. 

Ne, pagalvojo Esė, jis neišsigandęs. Jis ne iš tų, kurie krūpčioja, 
išgirdę garsą ar pamatę šešėlį. Tačiau vis tiek malonu, kad jis taip 
sako. 

— Tik nesakyk Fibei, bet iš tikrųjų man ramiau, kai namuose 
yra didelis, stiprus vyras. 

— Dar kas nors čia yra? — tarė jis, ir Esė nusijuokė. — Jūsų pa- 
slaptis saugi. Aš tik užsukau pažiūrėti, kaip sekasi ligonei. 

— Naktis buvo nerami. — Esė paėmė jį už rankos ir nusivedė į 
svetainę. — Visgi dabar ji miega. Prisėsk, palaikyk man draugiją. Ava 
gėlių salone. Ji dirba ten dvi, kartais tris dienas per savaitę. Vėliau 
užsuks mano marti. Džozė — privačiai dirbanti slaugytoja. Vakar ji 
apžiūrėjo Fibę, sakė, kad užsuks vėliau, su Karteriu, po jo paskaitų. 
Žinote, kodėl tiek daug kalbu? 

— Daug kalbate? 

— Dankanai, man taip gėda dėl savo vakarykščio elgesio. 

— Nėra ko gėdytis. Jūs išsigandote. 

— Ir nesuvaldžiau savo baimės. 

— Ese, nebūkite sau tokia griežta. — Dankanas pastebėjo mo- 
ters veide nuostabą, tarsi ji nebūtų apie tai pagalvojusi. — Kuo užsi- 
imate šiandien? 

— Dirbu, lakstau pas Fibę su maisto padėklais ir laukiu, kada ji 
voš vienu jų man per galvą. Baigiau projektą ir sudariau tuziną sąra- 
šų, kurių man visiškai nereikia. 

Niekas taip nekurstė Dankano smalsumo kaip žodis projektas. 
Jis ištiesė kojas, nusiteikdamas maloniam pašnekesiui. 

— Kokį projektą? 

— O, aš užsiimu rankdarbiais. — Esė mostelėjo į vestibiulį, kur 
gulėjo išsiųsti paruošta pašto dėžė. — Vakar vakare baigiau lovatie- 
sę — vestuvių dovaną. 

— Kas tuokiasi? 

— A, vieno kliento krikšto dukra. Pardavinėju savo darbus čia, 
Savanoje, ir šiek tiek prekiauju internetu. 

— Tikrai? — Verslo projektai dar labiau žadino Dankano smal- 
sumą. — Jūs užsiimate namudine pramone? 

— Tai greičiau pomėgis, — nusijuokė Esė. — Ji leidžia man šiek 
tiek užsidirbti. 

Nors Dankanas sėdėjo atsipalaidavęs, galvoje sukosi skaičiai: 
rankų darbas. Pagal individualius užsakymus. Vienetiniai modeliai. 

— Ir ką jūs darote? 

— Neriu vąšeliu. Mane išmokė mama, jos motina išmokė ją. La- 
bai nusivyliau, kai nepavyko išmokyti Fibės, nes ji negalėjo nusėdėti 
vietoje. O štai Karlė turi gabumų. 

Dankanas apžvelgė kambarį ir netrukus akys sustojo ties tam- 
siai mėlynu, rožinėmis rožėmis išmargintu užtiesalu. Atsistojęs pa- 
čiupinėjo jo kraštą. 

O taip, pridėkime įmantrumą ir unikalumą. 

— Tai jūsų darbas? 

— Taip. 

— Gražu. Labai gražu. Tarsi per daugelį tykių vakarų jį būtų nu- 
nėrusi senelė ir perdavusi jums. 

Esės veidą užliejo pasitenkinimas. 

— Argi tai ne pats geriausias komplimentas? 

— Pati kuriate motyvus ar klausote užsakovo norų? 

— Įvairiai. Gal visgi atnešiu kavos? 

— Netrukus jau eisiu. Ar niekada negalvojote... Sveika. 

Pamačiusi nušvitusį vyro veidą, Esė sutriko, tada atsigręžė ir pa- 
matė Fibę, stovinčią svetainės tarpduryje. 

— Ką tu sau manai, kodėl nulipai? — Pasipiktinusi Esė nusku- 
bėjo prie dukros. — Argi nepalikau šalia lovos varpelio, kad galėtum 
paskambinti, kai ko nors prireiks? 

— Negalėjau daugiau gulėti lovoje. Neketinu drybsoti joje visą 
prakeiktą dieną. 

Dankanas pastebėjo skubų motiniško nepritarimo žvilgsnį, 
tada Esė atsisuko į jį. 

— Atleisk jai, Dankanai. Fibė visada niurzga, kai blogai jaučiasi. 
Atnešiu kavos. 

— Mama. — Eibė paskubomis palietė motinos ranką. — At- 
leisk, kad buvau šiurkšti. 

— Šį kartą atleisiu, nes nesveikuoji. Pasikalbėk su Dankanu. Jis 
atėjo per tokį lietų tik tam, kad sužinotų, kaip jautiesi. 

Motinai išėjus, Fibė niūriai nužvelgė Dankaną. 

— Taip, žinau, atrodau prasčiau nei vakar. 

— Tada man nereikia nė sakyti. Jautiesi irgi prasčiau? 

— Tam tikra prasme. Taip pat ir nuotaika. — Grįžtelėjusi į vesti- 
biulį, Eibė atsiduso. — Negaliu pakęsti, kai apie mane šokinėja. 

— Tada aš susilaikysiu. Ir tikriausiai visa tai teks neštis atgal. — 
Jis pakilnojo atsineštą pirkinių krepšį. — Supratau, kad tu nenori 
gulinėti ir nenori, jog aplink tave puldinėtų. Manyčiau, dovana būtų 
tam tikras puldinėjimas. 

— Priklauso nuo dovanos. O, Dankanai, sėskis. Mane pačią erzi- 
na mano prasta nuotaika. 

— Man.tikrai reikia eiti. Čia šis tas yra. — Jis lengvai pakratė 
krepšį. — Nori? 

— Iš kur man žinoti, ar noriu, jei nežinau, kas ten? — Fibė at- 
šlubčiojo per kambarį ir žvilgtelėjo į krepšį. — Vaizdajuostės? Dieve, 
čia jų kokie du tuzinai. 

— Kai sergu, man patinka skaityti arba žiūrėti filmus. Pama- 
niau, kad sutvarstyta ranka tau trukdys skaityti, tad parinkau filmų. 
Lengvo turinio. Man patinka tokie kaip Trys juokdariai, bet pama- 
niau, kad čia jo niekas neįvertins. 

— Teisingai pamanei. 

— Nežinau, ar tau patiks, nes gal mėgsti tokius, kur šaudo, 
gaudo, sprogdina ir panašiai, tačiau pagalvojau, kad keturių moterų 
šeimynai tai turėtų tikti. 

— Man patinka lengvo turinio ir siaubo, ir šaudymai. — Susi- 
domėjusi Eibė kyštelėjo nosį į krepšį. — Nuo kada Broliai Bliuzai yra 
lengvo turinio? 

— Nėra, tiesiog jis man patinka. Tiesą sakant, tai vienintelis, 
kurį išrinkau aš. Visa kita rinko Marsė iš vaizdajuosčių parduotuvės. 
Ji užtikrino, kad visi tinka Karlės amžiaus vaikui, nebent jos motina 
būtų tikra kietašiknė. Beje, Marsė nesakė „kietašiknė“, — pridūrė 
Dankanas, kai Fibė smerkiamai prisimerkė. — Aš įskaičiau tai tarp 
eilučių. 

— Tu labai supratingas. Ir Marsė. Kai jie padės išblaškyti smau- 
giantį nuobodulį, prisiminsiu tave. 

— To ir tikėjausi. Dabar turiu eiti. Atsisveikink už mane su savo 
motina. — Nekreipdamas dėmesio į tvarstį, jis pabučiavo jai į kak- 
tą. — Priimk dozę Džeiko su Elvudu“ ir paskambink man ryte. 

— Jei nepalydėsiu tavęs iki durų, turėsiu meluoti motinai, kad 


* Filmo Broliai Bliuzai veikėjų vardai. 

palydėjau. — Fibė padėjo krepšį ir pasuko durų link. — Ačiū už f1l- 
mus, už viską, ką padarei ir ko nepadarei. Pavyzdžiui, nutylėjai apie 
mano susivėlusius plaukus ir bjaurią nuotaiką. 

— Gerai. Kai pasijusi geriau, galėsi atsilyginti pavakarieniauda- 
ma su manimi. 

— Todėl ir papirkinėji mane vaizdajuostėmis? 

— Aišku. Visgi manau, kad mano diskretiškumas dėl plaukų ir 
nuotaikos nusipelno daugiau taškų. — Kadangi jam patiko Fibės šyp- 
sena ir virpančios lūpos, nusprendė greitosiomis jų paragauti. — Iki 
pasimatymo. 

Dankanas atidarė duris tą pačią akimirką, kai laipteliais užbėgo 
moteris. 

— Labas, — pasisveikino Dankanas. 

— Labas. Leitenante. 

— Detektyve. Detektyvė Liza Alberta, Dankanas Sviftas. 

— O taip, mes kalbėjomės telefonu. — Kis ištiesė ranką. — Ma- 
lonu susipažinti, netrukdysiu jums. Pasikalbėsime vėliau, Fibe. 

Liza atsigręžė ir per lietų nulydėjo Dankaną žvilgsniu. Nuleidusi 
skėtį, kilstelėjo antakį Fibei. 

— Gražus. 

Jos tonas ir žvilgsnis sakė Fibei, kad Liza kalbėjo apie užpakalinį 
vaizdą. | 

— O taip, neblogas. Įeikite, nestovėkite lietuje. 

— Ačiū. Nesitikėjau, kad rasiu jus atsikėlusią ir vaikštančią. 

— Jei artimiausiu metu negrįšiu į darbą, išsikraustysiu iš proto. 

Ji paėmė iš Lizos skėtį ir įkišo jį į porcelianinį stovą. 


— Bloga ligonė? 

— Pati blogiausia. Atėjote tęsti apklausos? 

— Jei pajėgsite kalbėti. 

— Pajėgsiu. — Fibė parodė į svetainę. — Ar yra naujienų? 

— Jūsų ginklas nerastas, bet atnešiau štai ką. — Ji ištraukė 


iš kuprinės įkalčių maišelį, kuriame buvo Fibės ženklelis. — Rastas 
laiptų apačioje, tikriausiai numetė užpuolikas. Jokių pirštų atspau- 
dų, išskyrus jūsų. 

— Jis mūvėjo pirštines, — sumurmėjo Fibė. 

— Taip, sakėte. 

Ženklelis buvo prisegtas prie sijono diržo, galvojo Eibė. Jis su- 
pjaustė sijoną į skutelius ir pakišo ranką po tuo, kas liko... Fibė pa- 
purtė galvą. Nėra prasmės dar kartą tai prisiminti. 

— Atleiskite. Prašau, sėskitės. 

— Kaip petys? 

— Vis kartoju sau, kad galėjo būti blogiau. Galėjo būti kur kas 
blogiau. 

— Leitenante... 

— Vadinkite mane Fibe. Tebūnie tai oficialus vizitas, bet mes ne 
nuovadoje. 

— Gerai, Fibe. Abi žinome, kad kartais emocinės žaizdos gyja 
ilgiau nei fizinės. 

Žinoti ir patirti — du skirtingi dalykai. 

— Stengiuosi tai įsisąmoninti. 

— Puiku. 

— Jis paspendė man žabangas. Arnis Myksas patykojo ir už- 
puolė mane. 

Nespėjus Lizai atsakyti, Esė įstūmė į kambarį vežimėlį. 

— O, atsiprašau. Nežinojau, kad turi kitų svečių. Kur Dankanas? 

— Jis turėjo išeiti. Mama, čia detektyvė Alberta. Mano mama 
Esė Maknamara. 

— Taijūs pasirūpinote mano sužeista dukra vakar. Dėkoju. 

— Nėra už ką. Malonu susipažinti, ponia Maknamara. 

— Tikiuosi, neatsisakysite kavos ir gabalėlio pyrago, — kalbė- 
dama Esė dėliojo puodukus, lėkšteles ir lėkštes. — Aš turiu darbo vir- 
tuvėje. — Tada ant staliuko pastatė padėklą su kavinuku, grietinėle ir 
cukrumi. — Pasakykite, jeigu dar ko nors norėsite. 

— Ačiū, mama. 

— Detektyve Alberta, gal malonėtumėte įpilti? 

— Žinoma, ponia. — Liza klusniai paėmė kavinuką ir pripylė 
puodelius. Ji nužvelgė Esę, išeinančią iš kambario. — Maniau, kad 
tokie vežimėliai būna tik filmuose ir prabangiuose viešbučiuose. 

— Kartais šiuose namuose jautiesi kaip kine arba kaip viešbu- 
tyje. Jūs ketinote sakyti, kad pradėjote kruopštų tyrimą, tačiau ne- 
turite tvirtų įrodymų, kad prie to prisidėjęs Arnis Myksas. 

— Taip. Kalbėjau su juo. Myksas buvo pastate ir buvo gana 
apdairus — to neneigė. Jis tvirtina užpuolimo metu tuštinęs savo 
spintelę. 

— Liza, tai buvo kerštas. 

Fibė pažiūrėjo pro langą, kaip anksčiau jos motina, tik skirtingai 
nei motina, kuri namuose jautėsi jaukiai, ji jautėsi įkalinta. Įkalinta 
tarp šių sienų, kai reikia tiek daug nuveikti. 

— Esu susikirtusi ir dar su keliais policininkais, taip jau atsi- 
tinka. Tačiau pastaruoju metu nė su vienu taip nesikivirčijau kaip 
su Myksu. Apkaltinau jį, nušalinau, rekomendavau apsilankyti pas 
psichologą. Jis norėjo išspardyti man užpakalį ten ir tada, netgi ban- 
dė. Tai išdavė jo akys ir kūno kalba. Saiksas irgi tai pastebėjo, todėl 
ir įsikišo. 

— Taip, kalbėjau su detektyvu Saiksų; jis patikino jautęs, kad 
tą dieną Mykso elgesys jūsų kabinete nežadėjo nieko gera. „Jutimo“ 
neužteks. Aš neturiu nieko, kas įrodytų Myksą buvus toje laiptinėje. 
Taip, jis buvo pastate, taip, jis jaučia jums pagiežą. Be to, pasikvietė 
savo advokatą, o ir tėvas jį palaiko. Jei tik galėtumėte pateikti ką nors 
daugiau, jei ką nors prisimintumėte, menkiausią detalę. 

— Pasakiau viską, ką prisiminiau. 

— Pamėginkime dar kartą. Ne tik nuo užpuolimo, bet nuo tos 
akimirkos, kai tą rytą išėjote iš namų. 

Fibė žinojo, ko iš jos norima. Dar kartą pasakodama istoriją, 
gali prisiminti ką nors nauja, o toji nauja detalė gali duoti pradžią 
tyrimui. 

Ji ėmė pasakoti. Ėjusi į autobusų stotelę, nes jos automobilis 
remontuojamas. Buvo pasiskolinusi iš Avos MP3 grotuvą, kuriuo ji 
mėgsta naudotis triūsdama sode, ir mėgino įtikinti save, kad auto- 
buse galės šiek tiek atsipalaiduoti, galbūt netgi greičiau nuvažiuos. 

Prieš darbą užsuko nusipirkti puodelį kavos. 

— Ką nors pastebėjote? Gal jautėte, kad kažkas seka? 

— Ne. Negaliu pasakyti, ar sekė, nes paprasčiausiai nekreipiau 
dėmesio, nieko panašaus nejutau. Nuėjau tiesiai į savo kabinetą ir 
ėmiausi tvarkyti dokumentus. 

Fibė pasakojo viską: su kuo kalbėjosi, kas ką darė. Rutina, ruti- 
na, rutina, galvojo ji. Tiesiog įprastas pirmadienio rytas. 

— Pasikalbėjusi su kapitonu, ėmiau leistis žemyn. 

— Jūs visada lipate laiptais. 

— Taip. Toks įprotis. 

— Ar stabtelėjote, su kuo nors kalbėjotės? 

— Ne... Taip. Užsukau į sekretoriatą pranešti, kad einu į pra- 
tybas. Minutėlę... 

Fibė pastatė puodelį, atsilošė ir užsimerkė. Ji mėgino atgaminti 
savo pačios, einančios iš kabineto per skyriaus patalpas, vaizdą. 

— Minutėlę ji užlaikė mane, uždavė keletą klausimų, nereikš- 
mingų, nors žinojo, kad skubu. Tuo metu nieko nepagalvojau, tik šiek 
tiek susierzinau, nes vėlavau, o sekretorė jau žinojo — arba turėjo 
žinoti — kad manęs laukia auditorijoje. 

— Kas jūsų sekretorė? — Liza išsitraukė užrašų knygutę. 

— Anė Atc. Ji dirba vos keli mėnesiai. Ji sulaikė mane. — Steng- 
damasi prisiminti Fibė užsimerkė. — Manau, sulaikė mane minutę, 
gal dvi. Paskui pasidomėjo, ar aš kaip visada lipsiu laiptais. 

Fibė atsimerkė, dabar jos akyse spindėjo pyktis. 

— Ji siuntė jam ženklą, per raciją arba telefonu. Ta kalė, pranešė 
jam, kad aš ateinu. 

— Ar Arnis Myksas ir jūsų sekretorė palaiko asmeninius ry- 
šius? 

— Nežinau. Kaip sakiau, ji nauja, dirba tik porą mėnesių. Daili, 
vieniša, draugiška. Šiek tiek linkusi flirtuoti, tačiau ribų neperžengia. 
Vakar atrodė šiek tiek įsitempusi. Skubėjau, todėl nekreipiau dėme- 
sio. Iki šio pokalbio išvis jos neprisiminiau. 

— Pasikalbėsiu su ja. 

— Ne, mes pasikalbėsime. Važiuosiu su jumis. 

— Leitenante. Fibe... 

— Įsivaizduokite save mano vietoje. 

Liza giliai atsiduso. 

— Ar padėti apsirengti? 


Keikdamasi ir prakaituodama Fibė bandė apsitempti marški- 
nius, bet tuo metu į kambarį įlėkė Esė. 

— Ką čia darai? 

— Bandau apsivilkti šiuos prakeiktus marškinius. Turiu važiuo- 
ti su detektyve Alberta. 

— Tu niekur nevažiuosi, o keliausi atgal į lovą, Fibe Katerina 
Maknamara. 

— Turėčiau grįžti po valandos. 

— Fibe, neversk manęs jėga nutempti tą tavo užsispyrusį užpa- 
kalį į lovą. 


— Mama, dėl Dievo. — Nusiminusi dėl vėl ėmusio pulsuoti 
skausmo, Fibė nuleido ranką. — Padėk man užsisegti šiuos kvailus 
marškinius. 


— Ne. Pasakiau, kad niekur neisi. 

— O aš pasakiau, kad eisiu. Mano byloje atsirado versija, ir aš... 

— Tu nesi byla. Tu mano dukra. 

Užgniaužusi kvapą, Fibė susiėmė už skaudamos rankos. Pro savo 
pyktį ir susierzinimą ji pastebėjo panikos žymes motinos akyse. 

— Mama... Gerai, abi nusiraminkime. 

— Aš nusiraminsiu, kai atsigulsi į lovą, kur tau ir vieta. — Esė 
ryžtingai atvertė patalus. — Tuoj pat! Aš ne... 

— Mama, paklausyk. Mano ranka sugis, kūnas irgi. Tačiau mes 
abi žinome, kaip būna viduje. Mes tai žinome. Todėl tu supranti, kad aš 
nepasveiksiu, kol tas žmogus, kuris taip pasielgė, nebus nubaustas. 

— Tuo pasirūpins kiti. 

— Žinau, ką jauti. Žinau, kad kitaip negali. Įsivaizduok, jei aš 
taip jausčiausi. Jei kitaip negalėčiau. Mama, aš negaliu gyventi bai- 
mėje, tiesiog negaliu. 

— Aš ne to noriu, ne to prašau. 

— Bet aš bijau. Užsimerkiu ir vėl matau tą laiptinę. 

— O, vaikeli. — Ašarų pilnomis akimis Esė paglostė dukters 
veidą. 

— Dalis manęs ir toliau bijos, jausiuosi įkalinta toje laiptinėje, 
kol nepadarysiu šito. Padėk man užsisagstyti marškinius. Prašau. 

Ašarotomis akimis Esė tyrinėjo dukros veidą. 

— Nenoriu, kad gyventum kaip aš. Nenoriu, kad bijotum. 

— Zinau. 

Pamažu, nenuleisdama akių nuo Fibės, Esė užsagstė marškinius. 

— Ar tau būtina taip stengtis? 

— Ko gero, taip. Atleisk. 

— Fibe. — Esė atsargiai įkišo dukros ranką atgal į įtvarą. — Grį- 
žusi — tiesiai į lovą. 

— Taip, ponia. 

— Ir suvalgysi visą vakarienę, kurią atnešiu. 

— Iki trupinėlio. — Fibė pabučiavo Esei į skruostą, kur po rū- 
pestingai nupudruotu veidu slėpėsi mažas baltas randas. — Ačiū. 

Kai Fibė, lydima Esės, grįžo į svetainę, Liza pažiūrėjo į vieną, 
paskui — į kitą. 

— A... šįryt jūsų sekretorė paskambino ir pranešė serganti. Tu- 
riu jos namų adresą. 

— Pamėginkime ją rasti. 

— Detektyve? Man nerūpi, kad ji viršesnė laipsniu, — pasirū- 
pinkite mano dukryte ir parvežkite namo. 

— Būtinai, ponia Maknamara. Ačiū už kavą. — Išėjusi į kiemą 
Liza išskleidė skėtį. — Man nerūpi, kad jūs viršesnė laipsniu, šiam 
tyrimui vadovauju aš. 

— Neprieštarauju. Draugiška, mėgstanti flirtuoti ir gerai atlie- 
kanti pareigas — štai kaip ją apibūdinčiau. Dvidešimt kelerių. Man 
regis, jai patinka sukiotis tarp policininkų — patinka būti įvykių 
sūkury. Ačiū, — pridūrė Fibė, kai Liza atidarė jai dureles. — Ar labai 
baisiai atrodau? — paklausė, kai Liza atsisėdo prie vairo. 

— Nepakankamai, kad gąsdintumėte mažus vaikus. 

— Iš pradžių leiskite man pažiūrėti į ją. Nuojauta kužda, kad 
jis nepasakė ketinąs mane sužeisti. Galbūt pagąsdinti ar pamoky- 
ti. — Nors diena buvo lietinga, Fibė užsidėjo tamsius akinius. — Ne- 
manau, kad ji būtų padėjusi, jei būtų žinojusi, ką jiš rezga. Ji praneša 
serganti kitą dieną po įvykio. Tikriausiai jaučiasi kalta, išsigandusi, 
svarsto, kas nutiko. Žinant, kokie plepūs policininkai, tikriausiai jau 
bus šį tą girdėjusi. Išvydusi mane sutriks. 

Atidariusi duris Anė iš tiesų atrodė prastai. Vilkėjo rožine piža- 
ma, veidas išbalęs ir ištįsęs. Pamačiusi Fibę, išpūtė akis, žengė ata- 
tupsta ir išmikčiojo Fibės vardą. 

— Anė Atc? Aš detektyvė Alberta. Galime įeiti? 

— Aš... aš... 

— Ačiū. 

Liza pastūmė duris, kad Fibė galėtų įeiti pirma. Iš buto gilumos 
girdėjosi „muilo operos“ aktorių balsai, įnirtingai besiginčijantys dėl 
kažkokios Žasminos. 

— Leitenantei Maknamarai reikia prisėsti. Ji stipriai sužalota. 

— Aš... aš turiu temperatūros. Tai gali būti užkrečiama. 

— Surizikuosime. Jūs girdėjote, kas atsitiko leitenantei Makna- 
marai, ar ne? 

— Taip. Tam tikra prasme. Man labai gaila, leitenante. Jūs turė- 
tumėte gulėti namuose, ilsėtis. 

— Ane... neprieštarausi, jei mes išjungsime? — Nelaukdama 
leidimo, Liza paėmė nuotolinio valdymo pultą ir nutraukė grėsmingą 
pusnuogio šviesiaplaukio tiradą. — Aš tiriu leitenantės užpuolimo 
aplinkybes. Iki užpuolimo jūs paskutinė su ja kalbėjotės. 

— Aš... aš nežinau. 

— Nežinote, kad leitenantė užsuko į jūsų kabinetą pakeliui į 
pratybas, prieš leisdamasi laiptais? 

— Na, taip, žinoma. Jūs sakėte lipanti žemyn į auditoriją, — 
kreipdamasi į Fibe, Anė žiūrėjo virš sveikojo Fibės peties. 

— Kelintą valandą tai buvo? 

— Prieš dešimtą. Kelios minutės prieš dešimtą. 

— Jūs žinojote, kad leitenantė ketino lipti laiptais? 

— Visi žino, kad leitenantė lipa laiptais. — Anė ėmė sukioti šir- 
delės formos pižamos sagą. — Aš tikrai nekaip jaučiuosi. Atleiskite. 

— Leitenantė Maknamara irgi prastai jaučiasi. Tiesa, leite- 
nante? 

— Taip. — Įėjusi Fibė akinius įsikišo į rankinę. Ji žinojo, kad 
veidas, išmargintas mėlynėmis po akimis, įbrėžimais ir tvarsčiais, at- 
rodo baisiai. Taip pat žinojo, kad reikia palaukti, išnaudoti tylėjimą 
kaip masalą Anės akims. — Jis surakino mano rankas už nugaros, 
kad negalėčiau į nieką įsikibti, paskui nustūmė nuo laiptų. 

Neatitraukdama įdėmaus žvilgsnio nuo ašaringų Anės akių, 
Fibė kilstelėjo rankas ir parodė sutvarstytus riešus. 

— Paskui užklijavo burną, ant galvos užmovė maišą. — Ji nu- 

braukė nuo kaktos plaukus, kad aiškiau matytųsi ryškios mėlynės. — 
Tada trenkė veidu į sieną. 

Pabiro ašaros, apvalūs lašeliai ant blyškių skruostų. 

— Aš girdėjau... girdėjau, kad tai buvo tik nelaimingas atsitiki- 
mas. Sakė, kad jūs nugriuvote. Ir nukritote nuo laiptų. 

— Ar jo kumštis trenkė leitenantei į veidą per nelaimingą at- 
sitiktinumą? — piktai išrėžė Liza. — O antrankiai patys užsisegė 
ant riešų? — Ji pakėlė Fibės ranką, parodė į riešą. — Ar drabužiai 
netyčia nuplyšo nuo kūno, kad jai tektų pusnuogei šliaužti ieškoti 
pagalbos? 

— Kartais žmonės perdeda. Atsiprašau, atleiskite man, aš blo- 
gai jaučiuosi. Gal galėtumėte išeiti? Prašau, išeikite. 

— Ar jis tau sakė, kad nori tik pasikalbėti su manimi, Ane? — 
Fibė stengėsi kalbėti tyliai, ramiai. — Tik pasikalbėti, akis į akį? Gal- 
būt ketino pagąsdinti, pagrasinti, nes buvau neteisinga jo atžvilgiu? 
Ar taip jis kalbėjo, kai prašė tavęs pranešti, kada lipsiu žemyn? 

— Nesuprantu, apie ką jūs. Aš nieko nepadariau. Jei jūs par- 
griuvote... 

— Aš nepargriuvau. Pažiūrėk į mane, Ane! — Fibė taip šūkte- 
lėjo, kad mergina krūptelėjo, paskui panarino pečius. — Tu žinai, 
kad nepargriuvau. Todėl tūnai namuose, serganti, išsigandusi, 
stengdamasi save įtikinti, kad tai buvo nelaimingas atsitikimas. Jis 
tau taip sakė. Jis sakė, kad tai buvo nelaimingas atsitikimas ir kad 
aš — ką? — meluoju, norėdama kaip nors išgelbėti savigarbą? Tai aš 
išsigalvojau užpuolimą, nes gėda prisipažinti, kad pargriuvau? 

— Ar seniai miegate su pareigūnu Arnoldu Myksu, Ane? — 
griežtai paklausė Liza. 

— Aš nemiegu! Mes... tik šiaip. Aš nenorėjau. Aš nieko nepa- 
dariau. — Griuvus užtvankai, Anė čiupo saują nosinaičių iš gėlėtos 
dėžutės ir užsidengė jomis veidą. — Jis sakė, kad tai buvo nelaimin- 
gas atsitikimas, kad jūs viską išsigalvosite, mėginsite jį apkaltinti. 
Pasakojo man, kaip jūs kabinėjotės, o paskui... 

— Pareigūnas Myksas sakė, kad leitenantė Maknamara seksua- 
liai priekabiavo? 

— Arnis ją atstūmė, taigi nuo tada leitenantė bando sužlugdyti 

jo reputaciją. — Anė maldaujamai pažvelgė į Lizą. — Arnis norėtų 
pateikti kaltinimus dėl seksualinio priekabiavimo, bet jam gėda, o ir 
žmona tam nepritaria. Be to, leitenantė miega su kapitonu Makvy, 
todėl jis nieko nelaimėtų. 

— Jis taip pasakė, o jūs viskuo patikėjote? — Liza papurtė gal- 
vą. — Galbūt tai pateisinama, o gal ir ne. Gal jūs iš tiesų galvojote 
daranti Arniui paslaugą. Gal nenorėjote tikėti, kad jis meluoja. Ta- 
čiau dabar žinote, kad melavo, ar ne? Ane, negalite žiūrėti į leitenantę 
Maknamarą ir tikėti Mykso žodžiais. 

— Aš nežinau. Nežinau. 

— Gal norėtumėte pamatyti keletą nuotraukų? — Liza ištraukė 
iš kuprinės pluoštą nuotraukų. — Čia leitenantės kraujas laiptinėje. 
O čia jos drabužiai, kurie netyčia nuplyšo nuo kūno. Ką pasakysite 
apie skalbinių maišą, kurį jis užmovė leitenantei ant galvos? Šita irgi 
gera, su jos krauju ant antrankių, kuriuos Myksas užsegė. Nieko sau 
nelaimingas atsitikimas. 

— O Dieve! — Anė vėl užsidengė veidą nosinaitėmis. — Dieve! 

— Koks žmogus galėtų taip pasielgti, Ane? Galbūt toks, kuris 
turi rimtų ketinimų, gal toks, kuris gali pasielgti ir blogiau. Tu vie- 
nintelė gali paliudyti, kad tai buvo jo darbas. 

— Aš nežinojau, nežinojau, — kūkčiojo Anė, traukdama iš dėžu- 
tės daugiau nosinaičių. — Aš nieko bloga nepadariau. Jam reikėjo tik 
kelių minučių pasikalbėti su ja, parodyti, kad nesileis įbauginamas. Tai 
viskas. Aš tik paskambinau jam, leidau telefonui suskambėti du kartus. 
Tai buvo signalas. Viskas. Daugiau nieko nepadariau. Aš nežinojau. 

— Bet dabar žinai. Tau teks apsirengti ir važiuoti su manimi. 

— Jūs mane areštuojate? O Dieve, aš suimta? 

— Dar ne. Jei apsirengsi, važiuosi kartu ir duosi parodymus, — 
pasakysi tiesą, Ane, — aš pasikalbėsiu su prokuroru. Myksas tau 
melavo. Aš tikiu tavimi, kai sakai, kad jis melavo. 

— Ir aš, — sutramdžiusi pyktį Fibė prakalbo ramiau. — Aš tikiu 
tavimi, Ane. 

— Man labai gaila, leitenante. Labai gaila. 

— Taip, neabejoju, kad gailiesi. 

Liza pažiūrėjo į Fibę. 

— Pirma nuvešiu jus namo, paskui važiuosime į nuovadą. 

— AŠ NORIU TEN BŪTI. Man to reikia. 

Deivas atsilošė kėdėje, tyrinėdamas Fibės veidą. 

— Pirmiausia tai ne mano reikalas. Antra, tai Lizos Albertos 
byla. Tu esi nukentėjusioji. Jei pamiršai, galiu atnešti veidrodį. 

Fibė puikiai žinojo, kaip atrodo. Per porą dienų kai kurios buvu- 
sios juodos mėlynės tapo nesveikai gelsvos arba įgijo audros debesies 
raudonį. Žandikaulis ir akis taip pat švietė niūriomis akvarelės spal- 
vomis. O blogiausi vaizdai buvo padoriai pridengti drabužiais. 

— Nukentėjusiajai to reikia. Aš turiu būti tame kambaryje, žiū- 
rėti Arnoldui Myksui į akis, kad suprastų, jog nebijau jo. 

— O tunnebijai? 

— Ne taip, kad neparodyčiau jam ir sau, jog neketinu bijoti. Juk 
abu žinome, kaip išsivysto patologija. Kaip jaučiasi žmonės, kurie yra 
laikomi prievarta, kankinami ar žalojami, kai negali kontroliuoti ap- 
linkybių. 

— Tai ne užpuoliko atpažinimas per akistatą, Fibe. Ar susidūri- 
mas su užpuoliku teisme. 

— Tai kur kas veiksmingiau. Mano motina stojo prieš Roibeną 
teisme. Ji užlipo ant pakylos ir davė parodymus, kai tas buvo vos per 
keletą pėdų nuo jos; žinau, kad mamai buvo taip pat baisu, kaip ir 
tas valandas uždarytai namuose. Visgi ji tai padarė, bet vis tiek liko 
baimės įkaite. 

Deivo veide atsispindėjo užuojauta ir supratimas. 

— Tu nesi tavo motina. 

— Ne, bet... — Fibė sugniaužė prie krūtinės kumštį. — Aš jau- 
čiu baimę ir nenoriu, kad ji gyventų manyje. Kaip galėsiu daryti tai, 
ką turiu daryti, jeigu ji apsigyvens manyje? Taigi šiai nukentėjusiajai 
to reikia. 

— Jei leisčiau stebėti, — pradėjo Deivas, nors abu žinojo, kad 
jis praranda pozicijas. 

— To negana. — Fibė papurtė galvą. — Noriu susitikti su juo 

akis į akį. Šį kartą žinau, kad jis nebus padėties šeimininkas. Aš galiu 
padėti Lizai išgauti jo prisipažinimą. Aš ten buvau. Esu nukentėjusio- 
ji, liudininkė ir policijos pareigūnė. Triguba grėsmė. 

— Vis dėlto spręsiu ne aš. Tai detektyvės Albertos, jos kapitono 
ir prokuroro reikalas. Prokuroro, — tęsė Deivas, kol ji nespėjo prasi- 
žioti, — kuris žvejoja su Arnio tėčiu. 

— Kad ir su kuo jis žvejotų, Parnelis daro patikimo žmogaus 
įspūdį. Negi tikrai manai, kad jis užgniauš policijos pareigūnės už- 
puolimo bylą, nes draugauja su įtariamojo tėvu? 

— Kaip ir visur, Pibe, Savanoje pažintys labai svarbios. Tačiau aš 
sutinku, Parnelis patikimas. Myksas ketina ateiti su savo atstovu ir 
advokatu. Anė Atc irgi turi advokatą. 

— Juo labiau turiu paremti Lizą, detektyvę Albertą, kuriai nė 
velnio nerūpi, su kuo Arnio tėvas skandina sliekus. Ir dar štai ką 
pasakysiu. Ką manai, jei jį apklaustų, kaip reikiant paspaustų dvi 
moterys? 

Dabar Fibė kalbėjo vaikštinėdama po kabinetą, nes jautė, matė, 
kaip viskas būtų. Netgi jautė skonį. 

— O, Arniui tai nepatiks, visiškai nepatiks. Jis suklys. Nesu- 
gebės sutramdyti savo ego, ypač jei aš būsiu ten. Ne jūsų reikalas, 
kapitone, bet galėtų tapti jūsų. Galėtumėte susisiekti su detektyvės 
Albertos kapitonu arba leitenantu ir paprašyti, kad mane priimtų. 

— Paskambinsiu, bet nieko nepažadu. 

— Nė vienas derybininkas nežarsto pažadų. — Fibė palietė jo 
petį. — Užteks, jei paskambinsi. Ačiū. 

— Jei tu vis dėlto pateksi į apklausą, susitiksi su juo, gali būti, 
kad būsiu padaręs tau meškos paslaugą. Kaip su tuo tvarkosi tavo 
šeima? 

— Ji sukrėsta. Mano motina... žinai, kaip būna. 

— Taip. Ar mano apsilankymas padėtų, ar tik dar labiau pablo- 
gintų reikalus? 

— Po tavo apsilankymo mama visada pasijunta geriau. Visos 
jaučiamės geriau. Kodėl tau neatėjus sekmadienį pietų? 

Deivas pasimuistė kėdėje. 

— Ar tai reikštų kumpį su glajumi? 

— Galiu užsakyti. Ačiū už tai. 

— Fibe... — Deivas išsitiesino, atsikrenkštė. — Noriu pasakyti, 
man labai gaila, kad skyriuje sklando kalbos ar gandai dėl netinkamų 
mūdviejų ryšių. 

— Pavyzdžiui, kad aš tau čiulpiu kabinete. 

— O Jėzau! — Deivo ausų galiukai paraudo, kaip paprastai, kai 
jis mirtinai susigėsdavo. — Juk galėčiau būti tau tėvas. 

— Pirmiausia, kad tai pavyktų, turėtum būti labai subrendęs 
penkiolikametis. Antra, nuo kada amžius trukdo netinkamiems 
seksualiniams ryšiams? Mes negalime atsakyti už niekingas, bjaurias 
mintis. 

Nusitvėręs rašiklį, jis ėmė spragsėti. 

— Paprašęs tavęs pereiti į šį skyrių, sudariau tam sąlygas. 

— Tu suteikei man galimybę — o aš ja mielai pasinaudojau — 
dirbti darbą, kurį sugebu. Ar gerai atlieku savo darbą? 

— Juk žinai, kad taip. 

— Tada nėra apie ką kalbėti. 

— Myksas, jaunesnysis arba vyresnysis, gali pamėginti tuo pa- 
sinaudoti. 

— Jeigu taip atsitiktų, abu žinosime, ką atsakyti. Nesijaudink 
dėl manęs. 

Tačiau Deivas jaudinosi. Nerimavo ir keldamas ragelį, kad pa- 
skambintų, kur ji prašė. 


Kurį laiką stebėjimo kambaryje Fibė stovėjo viena, per dvipusį 
veidrodį stebėdama Arnį Myksą. Jis atrodo ramus, nusprendė ji. Ne- 
rūpestingai pasitikintis savimi. Kaip žmogus, kuris tiki: nieko nepri- 
kiši, kad ir ką būtų padaręs. 

Tikriausiai jis žino, kad yra stebimas arba bet kuriuo metu gali 
būti stebimas. Ir jam nė velnio nerūpi, nusprendė Eibė. 

Prisiminus jo rankas ant savo kūno, tuos pirštus viduje, Fibės 
skrandis susitraukė. 

Jai rūpi, velniškai rūpi. 

— Leitenante. — Liza įžengė į kambarį su aukšta ir liekna kaip 
nendrė brunete. — Žmonių teisių gynėja Monika Vit, leitenantė Fibė 
Maknamara. 

— Leitenante. — Monika paspaudė Fibės ranką. — Kaip jau- 
čiatės? 

— Ačiū, geriau. Kaip suprantu, jūs teiksite kaltinimus. 

— Jei pateiksite pakankamai įrodymų. Mes turime Anės Atc 
parodymus ir jos telefoną, kuriuo buvo skambinta devynios pen- 
kiasdešimt aštuonios. Tačiau negalime to susieti su Arnoldu Myksu. 
Numeris, į kurį skambinta, priklausė telefonui su iš anksto apmokėta 
kortele, todėl negalime jo nustatyti. Taip pat neturime jokių fizinių 
įkalčių, siejančių Myksą su užpuolimu. 

— Jūs turite motyvą. Turite galybę nepaklusnaus ir grėsmingo 
elgesio pavyzdžių. 

— Mano viršininkui to negana, kad apkaltintų policijos parei- 
gūną kito pareigūno užpuolimu, sumušimu ir seksualiniu smurtu 
prieš jį. Duokite man daugiau, ir aš pateiksiu kaltinimus. 

Į kambarį įėjo du vyrai. Fibė atpažino Lizos leitenantą, linktelėjo 
jam. Taip pat pagal kai kuriuos bruožus atpažino Arnio Mykso tėvą. 

Mykso vyresniojo krūtinė platesnė nei sūnaus, žandikaulio lini- 
ja griežtesnė, akys rūstesnės. Tačiau panašumas neabejotinas. Nors 
vyras stovėjo it mietą prarijęs, visa jo povyza pulsavo spragsinčiu 
pykčiu. 

— Leitenantas Entonis ir seržantas Myksas taip pat stebės. 


— Pradėkime. 
Liza nuėjo prie durų ir stabtelėjo laukdama Fibės. 
— Kai mano sūnus bus išteisintas, — tarė seržantas Myksas, 


užstodamas Fibei kelią, — kai įsakymas dėl jo nušalinimo bus at- 
šauktas, tada pasirūpinsiu jumis, leitenante Maknamara. 

— Seržante, jūs čia svečias. — Entonis uždėjo ranką jam ant 
peties. — Nepiktnaudžiaukite savo teisėmis. 

Fibė apėjo Myksą vyresnįjį ir pasuko prie apklausos kambario 
durų. 

— Koks tėvas, — tyliai sumurmėjo ji. 

— Nekreipkite dėmesio, — patarė Liza. — Toliau kalbėsiu aš. 

— Dėl šito jau susitarėme. 

— Tik draugiškai primenu. 

Liza atidarė duris, ir jos įėjo. Vyras nė nežvilgtelėjo į Lizą, pa- 
stebėjo Fibė. Arnio Mykso akys smigo tiesiai į ją. 

— Vaikinai. 

Liza nerūpestingai nusišypsojo ir linktelėjo trijulei prie stalo. 
Tada įjungė magnetofoną, pasakė datą, perskaitė Arniui jo teises. 

— Jūs viską supratote, pareigūne Myksai? 

— Kur čia nesuprasi, ne kartą pats esu jas skaitęs. 

— Ar tai reiškia taip? 

— Taip, aš suprantu savo teises. Argi tu neturėtum gulėti lovoje 
su ledo paketu ir sauja nuskausminamųjų? — paklausė jis Fibės. 

— Arni. 

Arnis piktai gūžtelėjo, atsakydamas į tykų advokato perspėjimą. 

— Mane stebina jūsų rūpestis, Arni, — pradėjo Liza. — Kiek 
teko girdėti, nesate labai karštas leitenantės Maknamaros gerbėjas. 

— Kaip policininkė ji man ne autoritetas. O kokia ji policininkė, 
jei nieko nedaro, tik kalba. 

— Vėliau panagrinėsime jūsų pasakytus žodžius „kokia ji po- 
licininkė“, jeigu jūs nieko prieš, — nė kiek nesutrikusi, Liza nesiliovė 
šypsotis. — Judu — kalbu apie jus ir leitenantę Maknamarą — pa- 
staruoju metu nesutarėte. Tai tiesa? 

— Mano klientas teigia, kad jo ir leitenantės Maknamaros pa- 
žiūros ir profesinis stilius visiškai priešingi. Vargu ar tai yra motyvas 
fiziškai užsipulti kitą asmenį. [kalčių trūkumas... 

— Mes čia kalbamės, — tarė Liza. — Išsakome savo nuomones. 
Arni, jums nelabai patinka leitenantė Maknamara. Aš teisi? 

Arnis pašaipiai nusiviepė Fibei. 

— Taip. 

— Arjūs kada nors pavadinote leitenantę Maknamarą kale? 

— Kai matau tokią, tai ir sakau. 

— Vadinasi, ji kalė? — Arniui patraukus pečiais, Liza linktelė- 
jo. — Jums atrodo normalu vadinti viršesnę pareigūnę kale? Norma- 
lu grasinti, kai ji imasi drausminamųjų priemonių? 

— Dėl šio tariamo grasinimo turime tik leitenantės Maknama- 
ros parodymus, — įsiterpė advokatas. 

— Jos, ir... — Liza pervertė bylą. — Parodymus dviejų detek- 
tyvų, kurie liudija apie grėsmingą jūsų kliento elgesį leitenantės 
kabinete. 


— Jų žodžiai nėra faktai. 

— Arni, ar prisimenate, kodėl buvote leitenantės Maknamaros 
kabinete praėjusį ketvirtadienį? 

— Aišku. Ji bandė dangstyti savo užpakalį, nušalindama mane 
po nepavykusios įkaitų išlaisvinimo operacijos. 

— Tikrai? — Liza išpūtė akis į Fibę. — Dievulėliau, jei tai tie- 
sa, kas galėtų kaltinti, kad išvadinote ją kale? Gal peržvelkime kai 
kuriuos tų derybų — į kurias jūs atvykote pirmasis — dokumentus, 
kad visiems būtų aiškiau? Hmm. Pirmasis į įvykio vietą atvykęs pa- 
reigūnas nekvietė pastiprinimo. Neregistravo žurnale... O, čia geras. 
Pareigūnas grasino įkaitų pagrobėjui. Ir šis man patinka: pareigūnas 
Myksas trukdė ir bandė blokuoti leitenantės Maknamaros kontaktą 
su įkaitų pagrobėju. 

Arnis atsilošė, paskui vėl palinko į priekį. 

— Tegu ji rašo, ką nori. Tai dar nereiškia, kad viskas taip ir 
buvo. 

— Tiesą sakant, tai liudininkų parodymai — civilių ir įstatymo 
sergėtojų. Ką gi, Arni, pavarčius šiuos dokumentus atrodo, kad jūs 
susimovėte. 

— Aš kontroliavau padėtį, kol nepasirodė ji. 

— Norite pasakyti, jums tereikėjo šiek tiek daugiau laiko, ir 
būtumėte išsprendęs problemą, bet leitenantė neleido. — Papūtusi 
lūpas Liza linktelėjo. — Tas vyrukas išsitaško sau smegenis, o jūs 
gaunate barti. Paskui toji kalė jus nušalina. Ir aš supykčiau. Sunku 
kaltinti, kad norėjote atsilyginti. 

Arnis nusišypsojo ir rankos mostu nutildė advokatą, šiam ne- 
spėjus prabilti. 

— Patylėk. Ji įžeidinėja mane manydama, kad užkibsiu ant kab- 
liuko ir pasakysiu ką nors kvaila. O tu? — tarė jis Fibei. — Neturi ką 
pasakyti? 

— Aš tiesiog sėdžiu ir galvoju, ką apie tai mano tavo žmona. 
Kaip jaučiasi, kai apgaudinėji ją su Ane Atec. 

Mykso lūpas iškreipė pašaipus šypsnys. 

— Anė graži ir kvaila. Prisipažįstu, Airtavau su ja. Visi būrio vy- 
rukai flirtavo. Bet kai ėmė priekabiauti, kai užsimanė daugiau, paro- 
džiau jai vietą. Įžeidžiau jos jausmus, todėl ir nusprendė atkeršyti, 
išgalvodama šią istoriją. Arba jūs privertėte Anę meluoti. 

Fibė pažiūrėjo į Lizą. 

— Šį žmogų supa melagiai ir kalės. Stebuklas, kaip jis išgyvena 
bent dieną. 

— Nesuprantu, kaip jam pavyksta išlipti iš lovos ryte. Vadinasi, 
Anė meluoja sakydama, kad judu turėjote seksualinių santykių? 

Arnis plačiai nusišiepė ir pamojavo pirštu. 

— Su ta moterimi niekada nesimylėjau. 

— Šaunu, — linktelėjo Liza. — Ir labai žavu, atsižvelgiant į tai, 
kad Anė tvirtina, esą jūsų santykiai apsiribojo oraliniu seksu. Labai 
miglota sąvoka, sutinku. Ji ėmė priekabiauti, kaip jūs sakote, o tai 
irgi keista. Savo parodymuose Anė vartoja tą pačią sąvoką. Sakėte jai, 
kad leitenantė Maknamara priekabiavo prie jūsų. Ir kai jūs, toks do- 
ras, tvirtų moralinių nuostatų vyras, ją atstūmėte, leitenantė įsižeidė 
ir nusprendė atkeršyti. Dievaži, žmogau, moterys daro jūsų gyveni- 
mą tikru pragaru. Prisipažinsiu, šią akimirką turiu labai valdytis, kad 
nepradėčiau prie jūsų priekabiauti. 

— Jei ir toliau tęsite, detektyve, — perspėjo advokatas, — šis 
pokalbis tuoj pat baigsis. 

— Tiesiog negaliu atsispirti dėsningumui. Pareigūne, jūs buvote 
pastate pirmadienio rytą tarp devintos ir dešimtos valandos? 

— Taip. Norėjau pasiimti iš spintelės kai kuriuos daiktus. 

— Ir dėl to užtrukote visą valandą? 

— Aš neskubėjau. Esu policininkas, — susierzino Arnis. — Tai 
mano namai. Mano vieta čia. Aš čia dirbu. Ir toliau dirbčiau, jeigu ne 
ji irjos įkyri subinė. 

— Tai dabar ji kalė su įkyria subine, kuri prie jūsų priekabiavo. 

— Kai matau tokią, tai ir sakau, pamenate? 

— Tačiau kad leitenantė Maknamara priekabiavo prie jūsų, 
mums pasakė Anė. — Pamačiusi susierzinimą Arnio veide, Liza ma- 
loniai nusišypsojo. — Regis, jūs neatskiriate, kur melas, o kur tiesa. 
Suprantu kodėl. Sunku atskirti vieną kalę nuo kitos, ar ne? Visos mes 
vienodos. Nereikėjo matyti Fibės veido, kai smogėte į jį kumščiu. 
Jums nereikėjo girdėti riksmų, verksmo ar keiksmų, kai nustūmėte 
ją nuo laiptų, suplėšėte drabužius. Žinoma, juk tam nereikia drąsos, 
nes moters rankos surakintos. Man regis, nereikėtų painioti vyriško 
keršto su vyrišku bailumu. 

— Aš pakankamai vyriškas. 

— Pakankamai vyriškas, kad pasinaudotumėte viena moterimi, 
norėdamas užpulti kitą, — meilus tonas išgaravo, dabar Liza kapote 
kapojo žodžius. — Jūs esate toks vyras, kuris kaip gyvatė tyko žolėje. 
Ir prieš užpuldamas surakina moters rankas, aptalžo ją. Tik tada gali 
ją nurengti ir duoti valią savo rankoms. 

— Aš nebuvau toje laiptinėje, — atšovė Arnis. — Neliečiau jos. 
Turiu ką veikti. Ir mano pirštai turi geresnės veiklos. 

Jis atkišo Fibei vidurinį pirštą. 

— Ji nė neužsiminė apie pirštus, — tyliai ištarė Fibė. — Ji kal- 
bėjo apie rankas. 

Jis atsilošė. 

— Rankos, pirštai. Tas pat. 

— Ne, ne tas pat. 

Fibės pilvą ir širdį degino karštas, kietas kamuolys. Ji troško jį 
susprogdinti. Nukentėjusiajai reikia, pagalvojo Fibė, nužudyti savo 
baime. 

— Tu suvarei juos į mane. Tu, kalės vaike. — Nekreipdama 
dėmesio į advokato prieštaravimus, Fibė pašoko ir persisvėrė per sta- 
lą. — Tu dvelkei vaikiška pudra kaip dabar. Po prakaito sluoksniu. Juk 
ir dabar pradedi prakaituoti, Arni. Ar prisimeni, ką man pasakei? 

— Kaip galiu prisiminti, ko nesakiau. Manęs ten nebuvo. 

— Tu pasakei, kad nedulkini tokių kaip aš. Tikriausiai neišsi- 
traukei savo pimpalo, nes jis per mažas, kad padarytų įspūdį. To- 
kiems kaip tu jie ir taip dažniausiai nestovi. 

— Kaip gaila, kad nenusisukai sprando krisdama. 

— Pokalbis baigtas, — paskelbė advokatas. 

— Reikėjo stumti smarkiau. Jei būčiau ką nors susilaužiusi, tau 
būtų labiau pasistoję. 

— Reikėjo nuspirti tave nuo tų prakeiktų laiptų. 

Fibė atsilošė ir linktelėjo pajutusi, kad tas kietas, karštas ka- 
muolys ima sklaidytis. 

— Padarei klaidą. 

— Pasakiau, pokalbis baigtas. 

— Puiku. — Liza atsistojo. — Nėra reikalo delsti. Pareigūne 
Myksai, jūs suimamas. 

Fibė nuėjo į savo kabinetą, uždarė paskui save duris ir padarė 
tai, ką retai darydavo: nuleido žaliuzes. Paskui lėtai atsisėdo prie 
stalo. 

Atrodė, viskas tvinksi. Emocinis perversmas, stresas, tarė ji sau. 
Jis didina fizinį diskomfortą. Tačiau jokiu būdu negali gerti vaistų, 
tik ne čia. Jie sukelia mieguistumą ir galvos svaigulį, todėl verčiau 
išgers keturias tabletes nuskausminamųjų. Fibė drebančiomis ranko- 
mis sugraibė buteliuką. 

Taip, kamuolys sklaidosi, galvojo ji, ir už tai reikia sumokėti. 

Išgirdusi beldimą neatsiliepė, tik pagalvojo, o Dieve, eikit šalin. 
Duokite man penkias sumautas minutes. 

Tačiau durys atsidarė, į vidų įėjo Liza. 

— Atsiprašau. Kaip laikaisi? 

— Drebu. 

— Vis dėlto, kai reikėjo, nedrebėjai. 

— Jis žiūrėjo tiesiai man į akis. Džiūgavo sužalojęs. Tik gailėjo- 
si, kad nesužalojo stipriau. 

— Ir taip išsidavė, — pastebėjo Liza. — Man nerūpi, ko jam 
prikalbės advokatas; jis neišlaikys. Jis negali atsispirti, negali savęs 
kontroliuoti. Kai byla pateks į teismą... 

— Ji nepateks į teismą, Liza. Mes abi tai žinome. 

Liza apėjo stalą ir atsisėdo ant krašto. 

— Taip, gerai. Jie susitars. Skyrius, prokuratūra, niekas neno- 
rės teismo ir viešumo. Ir netgi viskas, kas įvyko pokalbio metu, nėra 
labai tvirtas įrodymas bylai. Tačiau pakankamai tvirtas, kad Arnio 
advokatas patartų sutikti su pasiūlymu. Jis neteks ženklelio, Fibe, ir 
užsitrauks nešlovę. Ar tau to pakaks? 

— Turės pakakti. Aš labai dėkinga už tai, ką padarei. 

— Tu labai padėjai. 

— Ei, — tarė Fibė, kai Liza atsistojo. — Riverio gatvėje žinau 
gerą barą, airišką aludę. Norėčiau pavaišinti tave gėrimu. Man tik 
reikia kelių dienų, kad galėčiau pasirodyti viešumoje. 

— Kodėl ne, pranešk man. Pasirūpink savimi, Fibe. 

Arnis žingsniavo po areštinės kamerą. Jį suėmė, uždarė. Pra- 
keiktas niekam tikęs advokatas. 

Tos prakeiktos kalės viską sumovė. Užpuolimas, sumušimas, 
seksualinis smurtas. Pasodino neteisingai apkaltinę, štai ką jos pa- 
darė, ir vien dėl to, kad ta pinda netylėjo dėl kelių menkų įbrėžimų, 
kurių nusipelnė, velniai rautų. 

Jos nieko neįrodys. To negali būti. 

Vos tik durys prasivėrė, Myksas piktai atsisuko ir laiku nurijo 
žodžius, kuriuos ketino spjauti, nes įėjęs tėvas papurtė galvą. 

Todėl Arnis tylėjo, kol pasišalino sargybinis. 

— Jie neprikabins man šito mėšlo, — pradėjo Arnis. — Jai ne- 
pavyks taip paprastai uždaryti manęs, apjuodinti prieš kolegas. Toji 
kalė... 

— Sėsk. Užsičiaupk. 

Arnis atsisėdo, bet užsičiaupti negalėjo. 

— Matei, jos netgi atsivedė atstovę iš žmonių teisių organizaci- 
jos? Visos išvien. Ką sau mano Čakas, dėl Dievo? — piktai pasiteiravo 
Arnis, kalbėdamas apie prokurorą. — Kodėl jis neįsikišo? 

— Jis tariasi dėl kaltinimo pateikimo, ketina rekomenduoti at- 
leidimą paties prašymu. 

— O Jėzau, tiesiog puiku, — pasipiktinęs Arnis kilstelėjo ran- 
kas. — Mane apkaltins šiuo mėšlu, bet atleis paties prašymu. Ir tai 
viską išspręs? Prakeikimas, tėti. Aš galiu netekti ženklelio. Turi pasi- 
kalbėti su Vidaus reikalų biuru, pradėti tyrimą dėl Maknamaros. Juk 
žinai, kad Makvy mirko į ją savo pimpį. Žinai, kad dėl to ir esu čia. 

Stipriai sukandęs žandikaulius, seržantas Myksas įsmeigė 
žvilgsnį į sūnų. 

— Tu čia, nes nemoki laikyti liežuvio už dantų, kaip ir dabar. 
Paklausiu tavęs tik kartą. Tik tarp mudviejų. Paklausiu tik kartą ir 
noriu išgirsti tiesą. Jei meluosi, suprasiu. Suprasiu, ir išeisiu neatsi- 
gręždamas. 

Pyktį pakeitė nuostaba, paskui pirmieji baimės virpuliai. 

— Jėzau, tėti. 

— Ar tu tai padarei? Pažiūrėk į mane, Arni. Ar tu tai padarei? 

— Aš... 

— Nemeluok, velniai rautų. 

— Ji nušalino mane. Pavertė atpirkimo ožiu. Tu mokei pasirū- 
pinti savimi, neleisti, kad liptų ant sprando. Jeigu reikia išspardyti 
užpakalį, tai ir spardyk. 

Myksas nenuleido nuo sūnaus akių. 

— Ar aš mokiau tave mušti moterį, vaikine? Ar mokiau to? 

— Ji niekaip nenorėjo atstoti. Ji... — gavęs deginantį tėvo an- 
tausį, Arnis nutilo. 

— Ar aš mokiau užpulti viršesnį pareigūną kaip bailiui iš pa- 
salų? Mokiau tave būti vyru, kad tave kur, o ne slapstytis kažkokiose 
laiptinėse ir mušti moteris. Tu užtraukei man, mūsų šeimai, darbui 
nešlovę. 

— Jei tave puola, atsakai tuo pačiu, tik smarkiau. Štai ko mokei. 
Taip aš ir padariau. 

— Jei nesupranti skirtumo, daugiau neturiu ką pasakyti: — 
Myksas sunkiai atsistojo. — Pasinaudosiu ryšiais, padarysiu viską, 
ką galiu. Esi mano sūnus, todėl padarysiu tai dėl tavęs, tavo motinos 
ir savo vaikaičio. Tačiau daugiau tu čia nedirbsi, Arni. Net jei galėčiau 
tai sutvarkyti, nepadėčiau. Tau čia ne vieta. 

— Tai kaip ketini toliau dirbti iškelta galva, jei sūnus neseks 
tavo pėdomis? 

— Nežinau. Dabar padarysiu viską, ką galiu, kad ištraukčiau 
tave. O paskui — nežinau. 

— Aš pasielgiau taip, kaip būtum pasielgęs ir tu. 

— Jei tikėčiau tuo, man būtų dar blogiau, nei jau yra. — Sukan- 
dęs dantis, seržantas Myksas nuėjo prie kameros durų. — Atidaryki- 
te! — šūktelėjo jis ir išėjo palikęs sūnų. 


Sekmadienį Fibė nusprendė atsikratyti įtvaro. Jai įkyrėjo įtva- 
ras, įkyrėjo vaistai, mėlynės. 

Be to, jai nusibodo kovoti su noru inkšti ir skųstis, kad šeima 
pamažu galėtų grįžti į įprastą gyvenimo ritmą. 

Visgi išėjusi iš dušo Fibė pasijuto geriau, ypač kai nežiūrėjo į 
save veidrodyje. Be didelio vargo apsivilko chalatą ir nusprendė, kad 

tikriausiai ištemps ne tik sekmadienio pietus, bet ir ilgą vakarą, iki 
kokios dešimtos, kol energija neištekės iš jos kaip vanduo per sietelį. 

Į miegamąjį įėjo tą pačią minutę, kai pro duris įžengė svainė. 

— Tuk tuk, — plačiai nusišypsojo Džozė. — Kaip šiandien jau- 
čiasi ligonė? 

— Ką tik išbraukiau save iš neįgaliųjų sąrašo, ačiū. 

— Tai nuspręsiu aš. Nusirenk. 

— Liaukis, Džoze. 

Džozės šypsena tik dar paplatėjo. Ji buvo nedidukė, svėrė vos 
penkiasdešimt kilogramų su drabužiais, tačiau po ta angeliška šypse- 
na slėpėsi tokia valia, kad net seselė Retčed* būtų drebėjusi. 

— Nusivilk chalatą, brangioji, kitaip pasakysiu tavo motinai. 

— Tai bjauru. 

— Aš ir esu bjauri. 

— Nežinau. Reikia bėgti į Atlantą, susirasti butą ir nepalikti 
jums adreso. 

Vis dėlto Fibė nusivilko chalatą. Didelėse rudose Džozės akyse 
švietė užuojauta, tačiau balsas buvo dalykiškas. 

— Mėlynės nyksta. Klubas atrodo daug geriau. Petį dar turėtų 
skaudėti. 

— Pakenčiamai. 

— Arjau gali judinti rankas? 

— Vis dar džiaugiuosi, kad turiu priekyje susegamų liemenėlių, 
tačiau jau geriau. 

Džozė apžiūrėjo Fibės rankas. Jei atvirai, tie sužeidimai labiau 
skaudino širdį nei visa kita. 

— Riešų žaizdos atrodo gan gerai. 

— Tiesą sakant, velniškai skauda. Ar jau galiu paslėpti savo 
nuogybes? 

Paėmusi chalatą, Džozė padėjo Fibei apsirengti. 

— Ar gerai matai ta akimi? 

— Gerai. Ir, kol nepaklausei, galvą skauda vis rečiau ir ne taip 
stipriai. Galiu bakstelėti sau į žandikaulį negalvodama, kad iki sme- 
genų pradūriau jį virbu. Gerai pagalvojus, nėra taip blogai. 


* Tironiška seselė iš Keno Kesio knygos ir to paties pavadinimo filmo „Skrydis virš 
gegutės lizdo“. 

— Sparčiai gyji. Juk esi jauna ir puikios fizinės būklės. 

— Žinojau, kad tas prakeiktas pilatesas* duos naudos. Tau ne- 
būtina gaišti laiko su manimi, Džo. 

— Tau tiesiog pasisekė, nes atvažiavau anksčiau, kad Ava iš- 
mokytų mane kepti citrininį merengų pyragą. Kurį ji, kaip žinai, 
kepa dėl Deivo. Kodėl Ava neparodo, ką jam jaučia, ir pati nesiima 
iniciatyvos? 

— Kad aš žinočiau. — Fibė atitraukė stalčių, ieškodama apati- 
nių. — Per visus šiuos metus tai pirmas kartas, kai jie abu laisvi tuo 
pačiu metu. Jis jau beveik dveji metai išsiskyręs. Bet vis tiek abu ap- 
simeta esą tik draugai. 

— Galėtume surengti jiems aklą pasimatymą. Na, žinai, tu pa- 
sakai Deivui, kad nori jį su kai kuo supažindinti, o aš pasakau Avai, 
bet nė vienam nesakome, kad jie pažįstami. Paskui... 

— Abi gauname į kailį už kišimąsi ne į savo reikalus. 

Džozė patempė lūpą. 

— Tą patį sakė Karteris, kai mėginau jį įkalbėti. Gerai, duodu 
jiems šešis mėnesius, o paskui surizikuosiu savo užpakaliu. Padėti 
apsirengti? 

— Susitvarkysiu. 

— Tik tarp mūsų? — Džozė stebėjo Fibės judesius, kol ši rengė- 
si, ir nusprendė, kad ji juda daug geriau. — Kaip šiaip sekasi? 

— Gerai. Aš žinau potrauminio streso požymius. Sapnavau ke- 
letą nemalonių sapnų. Tai natūralu. | 

— Taip pat natūralu, kad kartais stresas užslopinamas, kai jauti 
pareigą slėpti jį savyje ir neliūdinti šeimos. 

— Prireikus turiu savų būdų išsikrauti. Nesijaudink. Kitą savai- 
tę grįžtu į darbą. Tai man padės. 

— Gerai. Paskambink, jei manes reikėtų. 


Norėdama įrodyti sau ir šeimai, kad viskas pamažu grįžta į 
vėžes, Fibė pasistengė kuo rūpestingiau apsirengti. Ryškiai mėlyna 
* Pilateso metodas — vokiečio Džozefo H. Pilateso (1880-1967) XX a. pradžioje sukur- 


ta unikali pratimų sistema, skirta raumenims stiprinti bei tonizuoti, laikysenai ir lankstumui 
gerinti, pusiausvyrai ugdyti. ' 

marškinėlių spalva nuteikė ją gan linksmai, todėl skyrė šiek tiek laiko 
makiažui. Paskui daugiau, kai pamatė, kad klykiančios mėlynės po 
pudra ima murmėti. 

Kai nulipo į apačią, virtuvė buvo pilna maistą ruošiančių mo- 
terų. Tačiau Fibė visiškai neįsižeidė, kai jos ištrėmė ją su Karteriu ir 
Karle į kiemą ir saulę. 

— Mama! — Per kiemą atskriejo Karlė. — Aš išspardžiau dėdei 
Karteriui užpakalį! Aš laimėjau. 

— Šaunuolė. 

— Tai mergaitiškas žaidimas. 

— Jis taip visada sako, kai pralaimi, — pareiškė Karlė. — Nori 
pažaisti? 

— Aš dar negaliu sėdėti ant žemės, mažute. Palauk dar savai- 
tėlę, ir mes pažiūrėsime, kas kam spardys užpakalius. Geriau pradėk 
treniruotis. 

— Aš bėgu atsigerti, gerai? Plakdama dėdę Karterį labai ištroškau. 

— Gudragalvė. 

Karlė metė šypsnį dėdei ir nubėgo. Atsidususi Fibė atsisėdo ant 
suolelio prie kiemo fontano. 

Iš čia Avos rožes ji ne tik galėjo matyti, bet ir užuosti. Klausėsi 
paukščių čiulbėjimo, žavėjosi čiobrelių ir ramunėlių, keliančių galvas 
tarp plytelių plyšių, atkaklumu, žaviais našlaičių veidukais, šokan- 
čiais aplink varinę paukščių maudyklę. 

Čia, tarp mūrinių sienų ir kaltų geležinių vartų, Ava buvo su- 
kūrusi asmeninę šventovę, kur ant apsamanojusių suolų margavo 
šešėliai, o ore dvelkė puošniųjų kvepenių aromatas. 

— Dieve! Kaip gera lauke. 

— Džozė tau leido? 

— Taip, taip. 

Atsisėdęs jis apkabino Eibę per pečius. 

— Jaudinamės dėl taves. Mes šeima. 

Ji padėjo galvą broliui ant peties. 

— Visi buvome išsigandę. Bet dabar viskas baigta. 

— Aš prisimenu, kaip ilgai kovojau su savo baime. 

— Karteri, tu dar buvai mažas. 

— Nesvarbu, ir tu tai žinai. Rūpinaisi manimi. Ištisus metus 
gynei mane nuo pusseserės Besės. 

— Sena varna. Aš bjauri ir nedėkinga, nes mes sėdime jos dailia- 
me kieme, nors kiti tuo metu virtuvėje kepa pyragus ir kumpį. 

— Tai Avos kiemas, — tarė Karteris, ir Fibė nusišypsojo. 

— Taip. Iš tiesų netgi valdant tai tironei kiemas priklausė Avai. 
Ar kada nors pagalvoji, kad pradėjusi čia dirbti buvo jaunesnė nei 
mudu dabar? Avai buvo vos dvidešimt dveji, ar ne? Bet ji ištvėrė, ne- 
pasidavė pusseserei Besei. 

— Tau buvo tik dvylika, — priminė Karteris. — Tu vis dar rū- 
piniesi mumis. Ji žinojo, kad liksi dėl mamos. Galėjo palikti namą 
mamai, juk mama tiek dėl jos padarė, bet primetė jį tau, pririšo tave. 
Užrakino tave jame. 

Nebuvo prasmės neigti tiesą. Visgi diena buvo per graži seniems 
kartiems prisiminimams. 

— Užrakino mane šiame gražiame name, kur auga mano dukra. 
Negaliu pavadinti to auka. 

— Vis dėlto taip yra. Ir visada buvo. Tu leidai man išeiti. 

Fibė tvirtai spustelėjo brolio ranką. 

— Nelabai toli. Nemanau, kad būčiau pakėlusi, jei būtum iške- 
liavęs toli. 

Nusišypsojęs Karteris pabučiavo seseriai į plaukus. 

— Būčiau per daug ilgėjęsis tavęs. Tačiau pasakysiu vieną daly- 
ką, Fibe: niekada nesupratau, kaip man reikėjo išeiti iš šių namų, kol 
to nepadariau. O tu net neturėjai tokios galimybės. 

— Aš paragavau gyvenimo ne namuose. — Koledžas, Kvan- 
tikas, nepavykusi santuoka. — Džiaugiuosi grįžusi. Ypač kai galiu 
sėdėti čia, o kitos trys moterys ruošia sekmadienio pietus. 

— Tai todėl, kad esi niekam tikusi virėja. 

— Tu perdedi. Aš tiesiog nepatikima virėja. 

— Ne, tu patikimai niekam tikusi. 

Ji nusijuokė ir kumštelėjo Karteriui į šoną. 

— Kas čia kalba, tu prisvilini maistą, vien pagalvojęs apie jį. 

— Todėl ir buvo išrastas maistas išsinešti arba pristatymas į 
namus. Tau nereikės gaminti, jei tinkamai sužaisi kortomis su tuo 
turtuoliu. Savo virtuvėje jis tikriausiai turi porą šefų. 

— Tik paklausykite. — Fibė vėl, stipriau, kumštelėjo brolį. — 
Sužaisti kortomis. Aš net nežinau, ar jis turi tarnų. 

Minutėlei ji suraukė kaktą: Tikriausiai neturi, bet iš kur jai ži- 
noti? 

— Matau, jis atsiuntė dar gėlių. Svetainėje jų koks tūkstantis. 

— Tik pora tuzinų lelijų. Jos taip gardžiai kvepia. Jis, regis, 
mėgsta stebinti. 

— Kai Džozė jas pamatė, sulaukiau tokio žvilgsnio. — Karteris 
tyliai atsiduso ir prisimerkęs pažvelgė į virtuvės langus. — Vyrukai, 
kurie mėgsta stebinti, kitus vyrukus verčia imtis veiksmų, taigi dabar 
kitą savaitę turėsiu parnešti gėlių, tarsi būčiau pats tai sugalvojęs. 

— Pats ir turėtum sugalvoti. Nė kiek neužjaučiu. 

— Prieš kelias dienas parnešiau jos mėgstamų sumuštinių su 
itališka duona ir butelį pigaus vyno, todėl turėčiau gauti taškų. Tačiau 
šis miškas lelijų nušlavė visas mano pastangas. 

— Manei atsipirksiąs pigiu vynu. 

Jis šyptelėjo. 

— Aišku. Bet, žinai, tebūnie jis turtuolis, ir mačiau tik kartą, 
man jis jau patinka labiau nei Rojus. 

— Rojus tau niekada nepatiko, todėl vargu ar tai komplimentas. 

Karteris pasimuistė, nutaisė savimi patenkinto brolio veidą. 

— Ir kas buvo teisus? 

Fibė užvertė akis. 

— Tu. Užsičiaupk. Vis dėlto tas niekšelis padovanojo man di- 
džiausią dovaną. 

Fibė atsisuko, išgirdusi trinktelint duris, ir pamatė atbėgančią 
Karle. 

— Mama! Dėdė Deivas atėjo! 

Vos tik jis žengė į kiemą, vos tik Fibė pamatė jo veidą, iškart su- 
prato. Nutaisiusi abejingą veido išraišką, Fibė atsistojo. 

— Karteri, noriu pasikalbėti su Deivu. Gal galėtum padraugauti 
su Karle? 

— Žinoma. Sveikas, Deivai. 

Jie nepaspaudė vienas kitam rankų, nepaplekšnojo per petį, 
kaip daro kiti vyrai. Jie apsikabino, pagalvojo Fibė ir nusišypsojo. Jų 
apsikabinimas buvo nuoširdus ir tvirtas; kaip tėvo ir sūnaus. 

— Mudu su Karle netrukdysime jums. Juk turiu susigrąžinti 
savo viešpatavimą ir sumalti ją į miltus. 

— Kurgi ne! — pergalingai šaukdama, Karlė pasileido į namą. 

— Atrodai geriau, — pradėjo Deivas. 

— Visi taip sako. Nesiliauja kartoję. Kas atsitiko? 

— Jie susitarė. Norėjau pasakyti — asmeniškai. Fibe, mus spau- 
dė viršūnės, prokuratūra... 

— Nesvarbu. — Ji vėl atsisėdo, turėjo atsisėsti. — Ką jie nu- 
sprendė? 

— Jis atleidžiamas, nedelsiant. Be jokių išmokų. Myksas prisi- 
pažįsta dėl paprasto užpuolimo... 

— Paprasto užpuolimo, — pakartojo Fibė. 

Ji buvo pasirengusi, bet vis tiek apstulbo. 

— Bausmė nuo vienerių iki trejų metų, nuosprendžio vykdymą 
atidedant. Jam bus paskirtas bandomasis laikotarpis. Turės lanky- 
tis pas psichoterapeutą ir atidirbti dvidešimt valandų visuomenės 
labui. 

— Arjam reikės šimtą kartų parašyti ant lentos: „Pasižadu būti 
geras“? 

— Apgailestauju, Fibe. — Deivas pritūpė priešais, uždėjo ranką 
ant kelio. — Tai blogas sandoris. Jie nori viską užgniaužti. Tau nebū- 
tina to daryti. Jei nuspręsi pateikti civilinius kaltinimus, palaikysiu 
tave. Ir ne tik aš. 

— Negaliu leisti, kad mano šeimai tektų tai išgyventi. Jei atvirai, 
nežinau, ar pati ištverčiau. — Fibė užsimerkė ir priminė sau, kad ne 
visi sandoriai būna sąžiningi, ne visi atlygina skriaudas. — Jis pada- 
rė, ką padarė. Visi, kam reikia, tai žino. — Giliai atsidususi, pažiūrėjo 
į Deivą. — Jis daugiau nebus policininkas. Visa kita ne taip svarbu. 
Jis nebedirba, o tai — teisinga. To aš ir norėjau. Viskas gerai. 

— Tada tu geresnis žmogus už mane, vaike. 

— Ne. Aš širstu. Labai širstu, bet galiu su tuo susitaikyti. Dabar 
eisime valgyti kumpio su glajumi ir citrininio merengų pyrago. O Ar- 
nis Myksas? Jis ilgai gromuliuos savo nešlovę. 

Fibė linktelėjo. 

— Taip. Aš galiu su tuo susitaikyti. 


DERYBŲ 
STADIJA 


O būti draskomam tarp meilės ir pareigos. 


„Vidurdienis“ 

NBTGI PO VISŲ ŠIŲ METŲ dalykiniai susitikimai Dankanui at- 
rodė keisti. Tie kostiumai, pasiūlymai/šmaikštavimai/pranešimai, 
daniški sausainiai ir kava, „dėkojame už jūsų laiką“ elementai. Ką jau 
kalbėti apie politiką ir privalomus bučinius. 

Galbūt todėl jis neturėjo tikro biuro. Jei žmogus turi biurą, 
susitikimų neišvengsi. Be to, biuras reiškė, kad jame turi sėdėti žmo- 
nės, kuriems kartkartėmis reikia skirti kažkokias užduotis. Jei esi 
viršininkas, nuolat privalai galvoti apie užduotis ir tikriausiai per- 
skaityti kalnus pranešimų bei ataskaitų, prieš užduotį vykdydamas 
ir įvykdęs. 

Užburtas ratas. 

Biure turi būti stalų, o darbuotojams reikia pareigų. Kas iš tiesų 
lemia pareigas? Kuo skiriasi, tarkim, vadovo padėjėjas nuo admi- 
nistratoriaus padėjėjo? Ar reikėtų sakyti „rinkodaros ir pardavimų 
viceprezidentas“ ar „pardavimų ir rinkodaros viceprezidentas“? 

Tokie dalykai neleistų užmigti. 

Finėjas jau kurį laiką ragina jį įsigyti patalpas biurui įsirengti, 
bet kol kas pavyksta atsikalbėti. 

Jam patiko susitikti su žmonėmis viename iš barų arba resto- 
rane. Arba, jei tai neišvengiama, Fino biure, Dankano nuomone, jis 
ir buvo susitikimų centras. Susitikimai kitose vietose, nebūtinai ir 
neišskirtinai tik jo baruose, paprastai vykdavo laisviau, ir Dankanas 
pastebėjo, kad prie alaus bokalo žmonės linkę elgtis draugiškiau, at- 
viriau nei prie stiklinės šaltinio vandens posėdžių salėje. 

Dankanas taip pat pastebėjo, kad kur kas įdomiau ir tikrai nau- 
dingiau eiti pas būsimą pašnekovą. Savo namuose, verslo biuruose, 

studijose jie jausdavosi patogiau. O tai padėdavo jam gauti, ko norė- 
davo, ko reikėdavo ar ko tikėdavosi. 

Vadovaudamasis tokia filosofija, Dankanas nuskubėjo iš susi- 
tikimo per pusryčius miesto centro kavinėje į susitikimą modernia- 
me nedideliame teatre Sautsaide, paskui nuvyko į liūdnai stūksantį 
namą Viktorijos rajone. 

Kiekvienu atveju jis jausdavosi daugiau nuveikęs ir geriau pra- 
leidęs laiką nei kokiame nors tvankiame biure, į kurį būtų pasikvietęs 
visus suinteresuotuosius asmenis ir kuriame būtų lindėjęs prie stalo, 
mintyse trokšdamas iššokti pro langą. 

Sukdamas į Džonso gatvę, Dankanas tikėjosi tokios pat sėkmės 
ir per paskutinį šios dienos susitikimą. 

Planavo užvažiuoti kitu laiku, lyg niekur nieko užsukti, kai 
namuose bus Fibė. Visgi tai būtų šioks toks gudravimas. Žinoma, ši 
strategija irgi tinkama, vis dėlto Dankanas nujautė, kad Fibė viską 
supras. 

Jis išlipo iš automobilio ir neskubėdamas patraukė medžių 
alėja. 

Norėjo ją pamatyti — ir ne tik paskubomis, neva „tik užsukau 
pažiūrėti, kaip laikaisi“, ką darė pastarąsias dvi savaites. Negalima 
skubėti, mąstė. Galbūt ji irgi žaidžia tam tikrą žaidimą. Nežino, ką 
apie jį galvoti. Nieko tokio. 

Jis ir pats ne visada žino, ko tikėtis iš savęs, bet irgi nieko to- 
kio. 

Tik žino, kad Fibė išgyveno stiprų sukrėtimą ir dabar mėgina 
grįžti į įprastą gyvenimą. Nėra prasmės skubinti ją pasimatymais ar 
versti į lovą, kai yra tokia be galo pažeidžiama. 

Dankanas turi planų. Jam patiko planuoti, beveik taip pat, kaip 
ir taisyti, keisti ar galutinai paversti sąvoką produktu. 

Jis turi planų dėl Fibės. 

Vis dėlto šiuo metu turi ir kitų planų. 

Prieš įsukdamas į Maknamarų kiemą, pastebėjo moterį su mažu 
keistu šunyčiu. Šiandien šuniuko kaspinas raudonais ir baltais dryže- 
liais, priderintas prie plačiakraštės šeimininkės skrybėlės. Matyt, jis 
atspindi akinamai baltą kostiumėlį ir raudonus sportbačius. 

Šunelis susidomėjęs uostė, iš visko sprendžiant, užpakalį gar- 

banoto rožinio pudelio, kurį už auksinio pavadėlio vedėsi siaubingai 
storas juodaodis vyras mėlynu indiškos medvilnės kostiumu. 

Liesoji dama ir milžiniškas vyras šnekučiavosi ąžuolo pavėsyje, 
o beplaukis šunėkas kaip įmanydamas stengėsi užlipti ant rožinio 
pudelio. 

Dieve, pagalvojo Dankanas, kaip myliu Savaną. 

Jis paspaudė skambutį, laukdamas pasigrožėjo gėlių vazonais ir 
krepšeliais verandoje. Sodu ir gėlynais rūpinasi Ava, prisiminė. Kažin 
ar jam pavyktų įkalbėti ją... 

— Labas. — Jis nusišypsojo Esei, kai ši atidarė duris. — Turite 
laiko nelauktam svečiui? 

— Tu visada laukiamas, o aš visada turiu laiko jauniems gra- 
žiems vyrams. 

Per tą laiką, kol jis čia lankosi, jie spėjo pereiti prie bučinių į 
skruostą. Dabar pakštelėdamas Dankanas pajuto subtilų moters 
kvepalų dvelksmą. 

Ką reiškia, pagalvojo Dankanas, kiekvieną dieną keltis, rengtis 
ir šukuotis žinant, kad niekada neišeisi už šių durų? 

— Iš kur sužinojai, kad kepu sausainius? — paklausė Esė, ir jo 
šypsena dar labiau paplatėjo. 

— Kokius? 

— Su šokolado gabaliukais. 

— Tikrai? Viską darote pati? Kaip gerai, kad užsukau, turėsite 
degustatorių. 

— Galime pradėti. Fibė grįš tik po poros valandų, — pridūrė Esė, 
vesdamasi jį į kambarį. — Ava tvarko reikalus. Vėliau užsuks į mokyk- 
lą paimti Karlės po repeticijos. Mūsų Karlė vaidins vieną iš tų piktųjų 
įseserių Pelenėje. Jai be galo patinka vaidinti bjaurią ir valdingą. 

— Kartą buvau varlė. Ne ta, kuri pavirto princu. Tiesiog varlė. 
Retsykiais turėjau kvarktelėti. Tai buvo nepamirštamos mano gyve- 
nimo akimirkos. 

Esė nusijuokė ir stumtelėjo jį virtuvės stalo link. 

— Tikriausiai mama labai didžiavosi. 

Dankanas neatsakė. Ką galėjo? Vietoje to pauostė orą. 

— Kvepia kaip rojuje. 

— Orkaitėje dar turiu šiltų. Nori kavos ar pieno? 

— Sausainiai su pienu? Sutikčiau vėl kentėti mokykloje, kad tik 
parėjęs gaučiau sausainių ir pieno. 

Ji nuraudo pamaloninta. 

— Tu moki žavėti, a? Tai ką šiandien veikei? 

— Didžiąją dienos dalį kalbėjausi su žmonėmis. Tiesą sakant, tą 
dalį tikėjausi baigti pokalbiu su jumis. Nusižiūrėjau čia tokį pastatą. 
Jis Viktorijos rajone, netoli universiteto. Savanos meno ir dizaino 
koledžo? 

— Gali nesakyti. — Esė beveik neprisiminė, kas ir kur buvo 
už namo sienų. Visos gatvės ir pastatai jos galvoje buvo susiraizgę į 
kvadratų ir linijų labirintą. — Koks tai pastatas? 

— Tiesą sakant, kone griuvėsiai. Kaip kokia Viktorijos laikų 
dama, išgyvenusi nepaprastai sunkų metą. Tačiau po apleista išore 
vis dar galima įžiūrėti eleganciją. 

Dankanas paėmė sausainį ir atsikando. O pajutęs skonį pamiršo 
viską. 

— (O Dieve. Tekėkite už manes. 

Šį kartą Esė nenusijuokė. Sukikeno. 

— Jei moteris gali turėti tave už sausainį, stebiuosi, kad Džor- 
džijos valstijos kepyklos nedirba viršvalandžių. — Ji ištiesė pro 
Dankaną ranką ir taip pat pasiėmė vieną. Moters akys linksmai su- 
spindo. — Sausainiai vis dėlto velniškai skanūs. 

— Maldauju, ar galiu pasiimti keletą į namus? Kaip dabar galė- 
čiau valgyti traškučius? Manau, galėsime šiek tiek išskirti. 

Nuėjusi prie viryklės, ištraukė padėklą ir įkišo paruoštą kitą. 

— Paniręs į sausainių nirvaną, pamiršau, apie ką kalbėjau. A, 
tas liūdnas namas netoli universiteto. 

— Mmm. Nori jį pirkti ir suremontuoti. 

Dankanas užgėrė šiltą sausainį šaltu pienu ir nusprendė, kad tai 
tikras rojus žemėje. 

— Iš dalies tai priklauso nuo jūsų. 

Suglumusi moteris atsisuko nuo viryklės. 

— Nuo manęs? 

— Taip, ketinu jį pirkti ir suremontuoti. Noriu įkurti jame par- 
duotuvę. Taip... — Dankanas rankos mostu palydėjo paskutinį pir- 
mojo sausainio kąsnį į burną. — Žinau, ką galvojate. 


VIDURDIENIS 159 


— Negali žinoti. Aš per daug sutrikusi, kad ką nors galvočiau. 

— Gerai, tada ką pagalvotų kiti — prakeikimas, Savanoje jau 
milijonas parduotuvių. Taip ir yra, be jokios abejonės. Tačiau žmonės 
mėgsta pirkti. Dėl to irgi nėra abejonių. Tiesa? 

— Aš... aš mėgstu. Man patinka naršyti po internetines par- 
duotuves. 

— Aišku. — Dankanas paėmė kitą sausainį. — Todėl aš galvoju 
taip: vieta netoli universiteto, menas ir dizainas. Kodėl ne meno dir- 
biniai, rankdarbiai? Gerai, — tarė jis nespėjus Esei prasižioti. — Mes 
jau turime daugybę parduotuvių ir galerijų. Meno dirbinių. 

— Ko... gero. 

— Netgi stilius, apie kurį mąstau, nebus naujas. Butikiškas. 
Butik-kažkoks? Suprantate, apie ką kalbu? 

— Beveik. — Esė papurtė galvą ir vėl nusijuokė. — Dankanai, 
jei tau reikia patarimo, aš pamaloninta. Tačiau aš nieko neišmanau 
apie nekilnojamąjį turtą, vietoves ir brangių prekių parduotuves. Aš 
įjas nevaikštau. 

— Tačiau išmanote apie meną ir rankdarbius. — Gerai, jis su- 
valgys trečią sausainį, net jei po to apsivems. — Apie jų kūrimą. Apie 
pardavimą. 

— Kalbi apie mano nėrinius. — Esė sumojavo rankomis. — Tai 
tik pomėgis, už kurį man mokama. Pradėjau visiškai atsitiktinai. 

— Gerai. O jei dirbtumėte man? Turiu tokią mintį. Negi jums 
nepatinka, kai šauna kokia mintis? Man visada kyla minčių, bet 
daugumos jų nepavyksta įgyvendinti. O šią pavyktų. Mane apėmęs 
pakilimas, suprantate. 

— Matau. 

— Ši mintis — Savanos gyventojų meno dirbiniai ir amatai. 
Produktai, gaminami tik Savanoje. Tik Savanoje, — pakartojo Dan- 
kanas prisimerkdamas. — Gali būti neblogas pavadinimas. Reikėtų 
užsirašyti. Savanos menai ir amatai, — tęsė jis, traukdamas telefoną 
ir ieškodamas meniu funkcijos. — Sukurti Savanos gyventojų, eks- 
ponuojami ir pardavinėjami nuostabiame dviaukščiame mediniame 
name, simbolizuojančiame Savaną. Jis turi puikią verandą, tiksliau, 
turės. Pažįstu vyruką, kuris gamina nuostabius baldus. Su įlaidomis, 
papuoštus drožiniais. Ir dar moterį, kalančią iš geležies nuostabius 

daiktus. Tad mes galėtume... aš per daug skubu, — tarė jis, pastebėjęs 
Esės žvilgsnį. 

— Tu nori paimti keletą mano darbų savo parduotuvei? 

— Ese, aš noriu jų kibirais ir dėžėmis. Noriu, kad jais būtų iš- 
klotas visas pastatas. Kaip jūs tai vadinate — servetėlėmis? — ant 
stalų, užtiesalai ant sofų. Sakėte, kad neriate lovatieses, tiesa? O jei 
dar staltiese, ką nors panašaus? Ir drabužių. Megztinių, šalikų. 

— Na, taip, bet... 

— Suprantate, mes įrengsime kambarius. Kaip namie. Miega- 
muosius, valgomąjį, svetainę. Ir tokiu būdu rodysime jūsų darbus. 
Žinoma, ir pardavinėsime, bet tai bus dalis atmosferos, sutinkate? 
Vaikiški reikmenys vaikų kambaryje, spintose — šalikai, megztukai. 
Jei norėsite, galėsite tęsti internetinę prekybą. Tačiau mes galėtumė 
pasirūpinti, išplėsti prekybą. 

— Man sukasi galva. — Esė įsikibo stalo. — Kodėl manai, kad 
sugebėčiau? 

— Jūs jau darote tai. Tiesiog tęskite, ką darote, išskyrus pakavi- 
mą ir siuntimą. Eime su manimi. 

Dankanas sugriebė ją už rankos ir nusitempė į valgomąjį. 

— Kaip jūs tai vadinate? 

Suraukusi kaktą Esė pažiūrėjo į ilgą takelį ant valgomojo stalo, 
kurį buvo nunėrusi iš pastelinių spalvų. 

— Takelis. 

— Takelis. Supratau. Taigi, jei nunertumėte lygiai tokį patį ir 
norėtumėte parduoti, kiek jis kainuotų? 

— Ak. 

Jai reikėjo suskaičiuoti. Kartą buvo nunėrusi labai panašų vie- 
nai klientei, taip pat keletą trumpesnių. Ji pasakė apytikslę kainą. 

Dankanas linktelėjo, mintyse skubiai suskaičiavo. 

— Galėčiau mokėti penkiolika procentų daugiau ir vis dar gauti 
pakankamą pelną. 

Moters skruostai pabalo, paskui pasipuošė šiltu raudoniu. 

— Penkiolika procentų daugiau? — Esė sugriebė takelio kraš- 
tą. — Norijo dabar? Tučtuojau supakuosiu. 

Dankanas nusišypsojo. 

— Šį pasilaikykite ir pradėkite galvoti apie didesnius kiekius. 

Kas tik šaus į galvą. Man reikės laiko, kad viską sutvarkyčiau, bet 
garantuoju, kad iki Kalėdų pirkimo karštinės jau būsime įsivažia- 
ve. — Jis ištiesė ranką. — Partnerė? 


Dankano nuomone, dieną buvo galima laikyti pavykusia, jei 
apie septintą, nepaisant nieko, galėdavo atsisėsti verandoje su pica 
ir alumi. 

Jis uždegė žvakes, kad šios atbaidytų vabzdžius ir apšviestų 
verandą. Basos kojos ilsėjosi ant pinto krėslo su pagalvėle. Svetainėje 
buvo palikęs įjungtą televizorių, kad pasisukęs pro langą galėtų ste- 
bėti krepšinio rungtynes, jei panorėtų. Arba tiesiog klausytis tiesio- 
ginio reportažo ir stebeilyti į švelnią tamsą. 

Šiai dienai žmonių pakako. Jis brangino laiką vienumoje, nors ir 
mėgo bendrauti. Patiko klausytis rungtynių garsų, tačiau dar labiau 
mėgavosi nakties garsais. 

Tylus šnarėjimas tarp medžių, vabzdžių dūzgimas, nesibaigianti 
cypliukų muzika. Tai puiki vieta — veranda, kėdė ir pintas krėslas — 
ir geriausias paros laikas apsvarstyti planus. Arba nieko negalvoti. 

Gundėsi likti Esės virtuvėje, kol grįš Eibė. Kodėl to nepadarė? 
Jei per ilgai užsibūni, tampi nebemielu svečiu. Arba įkyruoliu. Jo 
nuomone, reikia išlaikyti balansą. Ir suintriguoti moterį, kad domė- 
tųsi tavimi. 

Be to, kiekvieną kartą, kai ją pamato, nori griebti į glėbį. Žinant, 
ką išgyveno, jai tai dar tikriausiai nepatiktų. 

Jis baigė picos gabalėlį ir susimąstęs pažvelgė į kitą. Tada atsi- 
gręžė į automobilio garsą. Nustebęs kilstelėjo antakius — važiuoja ne 
pro šalį, o į jo kiemą. 

Automobilis nematytas, tačiau išlipusią moterį pažino. Ir tai, 
pagalvojo Dankanas, yra geresnis būdas baigti dieną nei pica ir alus. 

— Labas, Fibe. 

— Dankanai. 

Eidama verandos link, ji pasitaisė plaukus. 

— Atsidūriau prie tilto anksčiau nei pagalvojau, kad tavęs čia 
tikriausiai nėra, bet jau buvo per vėlu apsisukti. Vis dėlto tu čia. 

— Aš dažnai čia. Aš čia gyvenu. 

— Sakei. 

— Nori picos? Alaus? 

— Ne, ne. Ačiū. 

Oficialus tonas privertė jį vėl nusistebėti. 

— Tai gal prisėstum? 

— Ne, viskas gerai, ačiū. Noriu paklausti, ką rezgi su mano mo- 
tina. 

Štai kas. 

— Paprašiau jos tekėti už manęs, bet nuo atsakymo ji išsisuko. 
Nemanau, kad rimtai įvertino mano pasiūlymą, todėl pasitenkinau 
sausainiais. 

— Man įdomu, kaip rimtai žiūri į ją — ar į save. 

— Kodėl tau nepasakius, ko širsti, nuo to ir pradėtume. 

— Aš neširstu. Aš nerimauju. 

Nesąmonė, pagalvojo Dankanas. Jis pažįsta įširdusią moterį, 
kuri stovi verandoje, pasirengusi perrėžti jam gerklę. 

— Dėl ko? 

— Mano motina trykšta entuziazmu dėl to sandorio, kurį pa- 
siūlei. 

— Tau nepatinka, kad ji džiūgauja? 

— Nenoriu, kad jai tektų nusivilti ar nudegti ir likti įskaudintai. 

Dankano balsas buvo vėsus kaip to pamiršto alaus. 

— Tai būtų natūrali džiūgavimo dėl projekto, kurį aptarėme, pa- 
sekmė. Kuriame, kiek pamenu, — pridūrė jis, — tu nedalyvauji. 

— Užtat man labai rūpi motinos psichinė savijauta. Tu atva- 
žiuoji, imi pasakoti apie kažkokią parduotuvę, kurią ketini atidaryti, 
kažkokį namą, kurį ketini pirkti, kad ji bus viso to dalis. Tavo reika- 
las, kaip tvarkai savo verslą... 
| — Labaiačiū. 

— Bet, — nesiliovė Fibė. — Tu pakėlei ją į padebesius, ir moti- 
na jau kuria planus, derina raštus, kalba, kaip galės daugiau prisidėti 
prie namų ūkio išlaidų. Kas bus, jeigu tu persigalvosi arba tau nepa- 
vyks, arba tiesiog rasi įdomesnį žaidimo partnerį? 

— Kodėl turėčiau persigalvoti? 

— Argi ne tu atidarei sporto barą, o paskui jį pardavei? 

— Pardaviau dalį, — patikslino Dankanas. 

— Paskui ta aludė. Ir dar nežinau kas. — Ir tai buvo sunkiausia 
dalis. Fibė nežinojo, o jis vedėsi motiną į teritoriją, kuri jai buvo vi- 
siškai svetima. — Tu gali šokinėti kaip kamuolys, Dankanai, viskas 
gerai, bet ne mano motina. Ji nemoka šokinėti. 

— Išsiaiškinkime. Tavo nuomone, aš esu neatsakingas ir nepa- 
tikimas. 

— Ne. Ne. — Kai pyktis nuslopo iki griaužiančio nerimo, Fibė 
atsiduso. — Tu toks atsainus, Dankanai, ir tai dalis tavo žavesio. Gali 
sau leisti būti atsainus, ir ne tik todėl, kad turi pinigų. Tu gali veikti, 
ką panorėjęs, ateiti ir išeiti, kada panorėjęs, nes neturi žmonių, ku- 
riais reikėtų rūpintis. 

— Atsainus ar nerūpestingas? 

— Sakau, ką galvoju, taigi pasakiau atsainus. Nemanau, kad esi 
nerūpestingas. Bet mano motina labai pažeidžiama ir... 

— Tavo motina nuostabi. Žinai, kartą pasakiau jai, kad nebūtų 
sau tokia griežta, bet, tiesą sakant, turėtum būti jai atlaidesnė. Negi 
manai, kad jei negali išeiti iš namų, tai ji nepakankamai nuostabi? 

— Ne, kad tave kur. — Kadangi pokalbis išslydo Fibei iš rankų, 
persibraukė jomis plaukus ir pamėgino atgauti pozicijas. — Tačiau ji 
taip mano. Juk ne kartą buvo skaudinama, stumdoma ir daužoma. 

— Tikrai neketinu daryti nieko, ką paminėjai, Fibe. 

— Tai gali atsitikti netyčia. Aš to nesakau. Tačiau jei dėl kažko- 
kios priežasties tau nepavyks nupirkti to namo, kas bus tada... 

— Šiandien jį nupirkau. 

Fibė užsikirto. Įkišau pagalį į jos ratus, pagalvojo Dankanas. 
Daugiau jis nieko nepridūrė, tik užsivertė butelį alaus ir stebėjo. 

— Na, gerai, nupirkai tą namą. O kas bus, jei pamatysi, kad ne- 
verta jo remontuoti? Arba jei... 

— Jėzau. Kas bus, jei balsas lieps man prisisegti sparnus ir 
skristi į Kubą? Gali klausinėti iki kito antradienio; tai nieko nereiškia. 
Aš pabaigiu, ką pradėjęs, velniai rautų. Nesu kvailas. 

— Tu nesi kvailas. Niekada taip nesakiau ir negalvojau. — Bet 
kažkas sakė, kažkas, kieno nuomonė buvo svarbi. — Tiesiog viskas 
taip netikėta, ir mano motinai tai kažkas nepaprasta. Mėginu nu- 

matyti kitus variantus, stengiuosi suprasti, kodėl nori įtraukti į visa 
tai mano motiną. Aš nesuprantu, ką tu darai. Nesuprantu, ko nori. Iš 
jos. Iš manęs. 

— Abu labu tokios, — sumurmėjo jis ir atsistojo. — Tikriausiai 
noriu ko nors iš tavęs, tad naudojuosi ja. Pirma atsakykime į tai. Nori 
žinoti, ko noriu iš tavęs? 

— Taip. Nuo to ir pradėkime. 

Dankanas čiupo ją į glėbį, nespėjus ištarti paskutinio žodžio. 
Velniop viską. Jis per daug susierzinęs, kad ilgiau lauktų. Jo burna 
su nekantriu pykčiu, kurį retai parodydavo, užčiaupė josios, leisdama 
suprasti, ko nori, pasiimdama, ko nori. 

Jo pyktį kurstė ir skatino ilgai slopintas alkis. 

Fibė prisispaudė prie verandos kolonos, o rankos liko suspaus- 
tos tarp jųdviejų kūnų. Ji virpėjo. Ne priešindamasi, ne iš baimės. 
Tarp baimės ir džiugaus virpulio buvo skirtumas — dabar Fibė tai 
suprato. 

Kai atšlijo, jo akys degė tokiu karščiu. 

— Ar dabar supratai? — piktai pasiteiravo jis. — Ar aišku? 

— Taip. 

— Tada... 

Dabar buvo jos eilė. Jos. Rankos laisvos, tad apkabino viena 
Dankano kaklą ir prisitraukė jo veidą prie savojo. Būtų apkabinusi 
abiem, jei būtų leidęs skaudamas petys. Kai jis vėl prispaudė ją prie 
kolonos, krimstelėjo jam į lūpą ir subangavo klubais. 

Po ištisų mėnesių seksualinio bado Fibė atsidavė malonumui. 
Tos rankos ant jos krūtų, nakties oras ant odos, kai nekantrūs pirštai 
atsegė jos marškinius, liemenėlę. Fibę užliejo didžiulė jaudulio banga, 
išsiveržusi tylia dejone. 

Ji sudrėko iš geismo, išsirietė, sveikindama jo rankas ir lūpas, 
nekantriai virpėdama, kai jis ėmė knebinėti juosmens sagą. 

Čia, Fibė troško, kad jis pamylėtų ją čia, nieko negalvodamas, 
niekuo nesirūpindamas, beatodairiškai. Viltingai ištiesė į jį rankas. Ir 
riktelėjo nuo skausmo. 

Dankanas atšoko, tarsi ji būtų trenkusi. 

— Jėzau. Jėzau. 

— Viskas gerai. Netinkamai pasukau, ir tiek. Ne... 

Tačiau jis kilstelėjo ranką, nusisuko. Perėjo per verandą, paskui 
dar kartą. Stabtelėjo ir nugėrė didelį didelį gurkšnį šylančio alaus. 

— Tau skauda. Tau vis dar skauda. Jėzau! 

Dankanas pastatė alų ir pasitrynė veidą. 

— Nėra taip blogai. Tikrai. 

— Tu dar nesveikuoji. Aš negaliu išdulkinti tavęs prie kolonos 
kaip... Gerai, gerai, minutėlę. 

Jis vėl ėmė žingsniuoti po verandą. 

— Tu mane supykdei. Tai ne pasiteisinimas, bet aš juo pasinau- 
dosiu. 

— Nereikia teisintis, kai viskas vyko abiejų noru. 

— Vis tiek. Kad ir kaip būtų, tai turėtų atsakyti į klausimą, kurį 
stengiuosi prisiminti, nors iš mano galvos ištekėjo visas kraujas. Ant- 
ras klausimas buvo... — Dankanas atsisuko į ją ir nutilo. 

Fibė stovėjo atsirėmusi į koloną, atsagstytais marškiniais, susi- 
vėlusiais plaukais, įraudusiais skruostais. 

— Oho. Rimtai. Minutėlę, — tarė jis, kai ji nužvelgė save ir 
pradėjo sagstytis. — Neskubėk, pabūk taip dar akimirką. O gal dvi. 
Kadangi man neleidžiama liestis, galėtum nors leisti žiūrėti. Tavo 
toks nuostabus kūnas. Ir kai šitaip stovi, šioje šviesoje... Gerai, žinai, 
geriau susisagstyk. Ilgiau neištversiu. 

— Tu keistas žmogus, Dankanai. 

— Esu tai girdėjęs. Aš noriu tavęs, negaliu net užmigti naktimis. 
Dėl to nesijaudinu, nors mėgstu pamiegoti. Tačiau kai kurie dalykai 
sukelia nemigą. Tu esi vienas jų. 

— Ačiū. Ko gero. 

— Tačiau grįžkime ten, kur pradėjome. Manau, ką tik įrodžiau: 
man nereikia Esės, kad prieičiau prie tavęs. Ir žinai ką? Turėtum la- 
biau ja pasitikėti. Manimi ir savimi — taip pat. 

— Tu teisus. Visiškai teisus, o aš neteisi. Man velniškai nepa- 
tinka tai pripažinti. Mano pasiteisinimas, jeigu jau jų ieškome, — aš 
labai myliu mamą. 

— Suprantu. Tau pasisekė, kad ją turi. 

Fibė persibraukė ranka plaukus. Jis kalba nuoširdžiai, suvokė. 
Dankanas įžvelgė jos motinoje moterį, kokia yra. 

— Žinau. Žmonės, daugybė žmonių mano, kad ji tarsi kokia 
našta. Tu taip nemanai. Ir aš atsiprašau, kad taip tave užsipuoliau. 

— Aš irgi turėčiau atsiprašyti, išskyrus tai, kad liečiau tavo krū- 
tis. — Ji nusijuokė. — Dabar nori alaus? 

— Geriau nereikia, aš vairuoju. Dankanai, prašau, nesuprask 
manęs klaidingai. Suprasčiau, jei tai būtų baras — tu dirbai barmenu. 
Suprasčiau, jei būtum nusipirkęs taksi įmonę, automobilių dirbtuves 
ar ką nors panašaus. Galbūt visa tai jau turi, nežinau, kaip tvarkai 
savo verslą. Ir nežinau, ką galėtum išmanyti apie vadovavimą pra- 
bangių reikmenų krautuvėlei. 

— Mes tai išsiaiškinsime, be to, vadovausiu ne aš. Turiu kai ką 
numatęs. O tu tikriausiai galvoji, velniai rautų, jis gali sau leisti pra- 
rasti porą šimtų tūkstančių. 

— Ne, tiesą sakant, galvojau, kad tikriausiai rasi būdą, kaip 
padaryti tą veiklą sėkmingą. Galvojau, kad tiesiog išsigandau, kai 
grįžusi namo motiną radau spirgančią iš džiaugsmo. 

— Ji buvo laiminga, pradėjusi susitikinėti su Roibenu. 

Dabar Fibė užsispaudė pirštais akis. 

— Aš nė nesusiejau tų dviejų dalykų, kol neatlėkiau čia ir neap- 
šaukiau tavęs. 

— Tu labai ūmi, — pasakė Dankanas be jokio pykčio. 

— Tam tikrais atvejais, matyt. Dabar, kai tai susiejau, — arba 
padarei tai už mane, — manau, kad jei tau nebūtų šovusi toji mintis, 
kurios nesuprantu, mano motina nebūtų turėjusi galimybės išmėgin- 
ti ką nors įdomaus. 

— Nebūčiau siūlęs, jei netikėčiau, kad galiu parduoti gausybę 
jos darbų. 

— Ką, jei nebūčiau užsiplieskusi, būčiau supratusi pati ir ne- 
važiavusi čionai užsipulti tavęs. Dėl to nesigailiu, nes tavo rankos 
atsidūrė ant mano krūtinės. 

Dankanas lėtai nusišypsojo. 

— Kaip manai, kada būsi visiškai sveika? 

Sveikąja ranka Fibė palietė jo plaukus. Jai patiko, kaip jie vi- 
sada atrodydavo, tarsi būtų ką tik atlėkęs tuo savo prabangiu auto- 
mobiliu. 

— Atnešiu savo privačios slaugės raštelį, leidžiantį man užsi- 
imti fizine veikla. 

— Tinka. O kol kas gal sudarytum man draugiją sekmadienį? 
Sekmadienį po pietų draugai ketina kepti kepsnius sode. Būtų puiki 
galimybė geriau pažinti vienam kitą, pabendrauti su kitais, prieš pa- 
sineriant į nevaržomą laukinį seksą. 

— Gerai. Kodėl ne? 

— Atvažiuosiu tavęs apie antrą. 

— Antrą. Man reikia namo. — Fibė pasistiebė ir neskubėdama, 
švelniai pabučiavo jį į abu skruostus. — Tikiuosi, šiąnakt negalėsi 
užmigti. 

Nueidama atsisuko ir švystelėjo per petį žavingą šypseną. Ir jis 
suprato: miegoti šiąnakt tikrai neteks. 

Kai Fibė nuvažiavo, jis vėl atsisėdo, užsikėlė kojas ant pinto 
krėslo. Valgydamas atšalusią picą ir gerdamas šiltą alų galvojo, kad 
buvo velniškai įdomi diena. 


12 


SKAMBUTIS UŽREGISTRUOTAS septintą penkiasdešimt aštuo- 
nios. Vaikis pasielgė protingai, labai protingai. Nesupanikavo, nesi- 
stengė vaidinti didvyrio. Jis pasinaudojo galva ir kojomis, paspruko 
iš namelio Gordonstoune, peršoko per tvoras, skiriančias dailius 
kiemus, ir nubėgo į savo namus prie telefono. Surinko 911. 

Išvardijo vardus, pasakė adresą, nupasakojo padėtį. Pakeliui į 
rytinį Savanos pakraštį Fibė klausėsi skambučio įrašo ir galvojo, kad 
berniukas galėtų tapti geru policininku. 

Jis liepė visiems sėsti prie virtuvės stalo. Ponas Brinkeris. Poniai 
Brinker, Džesei, Aronui, netgi mažylei. Mm, tai Penė, ji sėdi savo aukštoje 
vaikiškoje kėdutėje. Jis turi ginklą. Man regis, du ginklus. Džesė verkia. 
Jėzau, darykite ką nors. 

Kol jiedu su Saiksu lėkė gražaus gyvenamojo rajono link, gavo 
daugiau informacijos. Stiuartas Brinkeris, keturiasdešimt trejų, 
profesorius adjunktas. Trijų vaikų tėvas: Džesikai šešiolika, Aronui 

dvylika, o Penelopei dveji. Neseniai išsiskyrė su žmona Katerina, 
trisdešimt devynerių meno mokytoja, su kuria išgyveno aštuonio- 
lika metų. 

Praėjus dvidešimčiai minučių nuo skambučio užregistravimo, 
Fibė žengė per užtvaras, skiriančias įvykio vietą. Žiniasklaidos atsto- 
vai jau būriavosi kitoje pusėje. Iš jų sklido Fibei adresuoti šūksniai. 
Nekreipdama dėmesio, Fibė pamojo vienam iš uniformuotų polici- 
ninkų. 

— Leitenantė Maknamara ir detektyvas Saiksas, derybininkai. 
Kokia padėtis? 

— Keturi įkaitai, trys jų — vaikai. Dabar pagrobėjas juos laiko 
svetainėje. — Pareigūnas mostelėjo į tvarkingą baltą vienaukštį pa- 
statą, kurio kieme žydi azalijos. — Ant visų langų užtrauktos užuo- 
laidos. Nieko nematyti. Pagrobėjas turi porą ginklų. Iki šiol nė karto 
nešovė. Pirmasis pareigūnas, atvykęs į įvykio vietą, kartkartėmis 
kalbasi su juo. Kiek girdėjau, tas tipas labai mandagus, bet nekalbus. 
Berniukas, pranešęs apie įvykį, stovi štai ten su savo motina. 

Fibė pažvelgė parodyta kryptimi ir pamatė ant žemės sėdintį ir 
už galvos susiėmusį ištįsusį paaugįį. Šalia jo — moteris, tvirtai apka- 
binusi per pečius. Moters veidas blyškus it vaškas. 

— Saiksai? 

— Taip, einu pas jį. 

Fibė patraukė arčiau vidinio užtvaro pakraščio, o Saiksas nuėjo 
prie berniuko. 

— Leitenantė Maknamara, derybininkė. 

Dabar informacija sklido sparčiai. Kovinės taktikos grupė jau 
apsupusi namą, artimiausi kaimynai evakuoti. Šauliai užiminėjo po- 
zicijas. 

— Jis nelinkęs kalbėti, — tarė pareigūnas. — Stengiuosi pa- 
laikyti su juo ryšį. Atrodo, pavargęs. Liūdnas, bet ne piktas. Jiedu su 
žmona išsiskyrė — sako, kad tai buvo jos mintis. Kai kalbėjomės pa- 
skutinį kartą, padėkojo, kad paskambinau, ir padėjo ragelį. 

— Gerai, likite šalia. — Fibė peržvelgė žurnalą, situacijos ap- 
rašą, tada išsitraukė užrašų knygelę ir čiupo telefoną. — Paskambin- 
kime jam dar kartą. 


VIDURDIENIS 169 


Vyras atsiliepė po trečio signalo; iš nuovargio žodžius spauste 
spaudė. 

— Maldauju, negi tai būtina? Aš noriu pabūti su savo šeima. 
Ramiai, netrukdomas. 

— Pone Brinkeri? Čia Fibė Maknamara. Derybininkė iš Savanos 
policijos skyriaus, Čethemo rajono. Norėčiau padėti. Kaip jūs ten? Ar 
visi sveiki? 

— Viskas gerai, ačiū. O dabar palikite mus ramybėje, prašau. 

— Pone Brinkeri, suprantu, kad norite pabūti su savo šeima. 
Sprendžiant iš jūsų balso, visus labai mylite. | 

— Žinoma, myliu. Aš myliu savo šeimą. Šeimos turi gyventi 
kartu. 

— Jūs norite būti kartu su šeima, suprantu. Kodėl jums neiš- 
vedus jų į kiemą? Neišėjus visiems kartu? Pone Brinkeri, padėkite 
ginklus ir išeikite su savo šeima. 

— Negaliu. Man labai gaila. 

— Ar galite pasakyti, kodėl ne? 

— Tai mano namas. Tai vienintelis būdas mums likti kartu. Aš 
labai gerai viską apgalvojau. 

Suplanuota, ne impulsyvu, pagalvojo Fibė užsirašinėdama. Ne 
pyktis, o liūdesys. 

— Jūs atrodote pavargęs. 

— Taip. Esu labai pavargęs. Stengiausi, kiek galėjau, bet to ne- 
pakako. Labai pavargsti, kai niekada negana. 

— Esu tikra, kad darėte viską, ką galėjote. Ar nemanote, kad 
sunku priimti svarbų sprendimą, kai jautiesi pavargęs ir nusiminęs? 
Esate pavargęs ir nusiminęs. Norėčiau jums padėti, pone Brinkeri. 
Norėčiau padėti jums viską išspręsti, kad galėtumėte priimti teisingą 
sprendimą. 

— Aš išdažiau svetainę. Keitė išrinko spalvą. Man ji nepati- 
ko — pernelyg geltona. Taigi susiginčijome. Prisimeni, Keite? Mes 
ginčijomės dėl geltonų dažų štai čia, šiuose namuose, ir tu laimėjai. 
Todėl aš išdažiau. Ji buvo teisi. Čia šviesu. Keitė buvo teisi. 

Svetainė, užsirašė Fibė ir apsibraukė. 

— Jūs išdažėte svetainę. Aš visiškai nemoku dažyti. Nesugebu 
dailiai nubrėžti kraštų. Ar seniai čia gyvenate? 

— Dešimt metų. Čia gera vieta auginti vaikus. Taip mes galvojo- 
me. Geras rajonas, geros mokyklos. Mums reikia didesnio namo, bet... 

— Jūsų šeima padidėjo. — Šeima, šeima, šeima, ragino save 
Fibė. Kalbėk apie šeimą. — Kiek turite vaikų? 

— Tris. Turime tris vaikus. Penės neplanavome. Negalėjome 
sau leisti... 

— Penė jauniausia? Kiek jai? 

— Dveji. Penei dveji. 

Fibė išgirdo džiaugsmingą vaikišką balselį: 

— Tėti! 

— Čia ji čiauška? — Dabar Fibė išgirdo tramdomą Brinkerio 
kūkčiojimą ir nesustodama ėmė kalbėti. — Regis, labai miela mažylė. 
Aš irgi turiu dukrytę. Jai septyneri; nesuprantu, kada pralėkė visi šie 
metai. Myliu ją labiau už viską. Nors ji atima visą mano laiką. Tik- 
riausiai ir jūsų šeima neleidžia jums tinginiauti. 

— Darau, ką galiu. Nežinau, kodėl vis negana. Jei gaučiau visą 
profesoriaus etatą, galėtume nusipirkti didesnį namą. 

— Atrodote praradęs viltį. Tikriausiai jums labai sunku. Turite 
vyresnę dukrą, tiesa? Džesę ir dar sūnų Aroną. Jūs su žmona Keite 
tikriausiai labai didžiuojatės savo vaikais. Taip, šeima reikalauja daug 
pastangų. Suprantu. Daug rūpesčių. 

— Man reikėjo tos profesoriaus vietos. Reikėjo etato. Norėjau, 
kad Keitė tai suprastų. 

Būtojo laiko vartojimas, neviltis — nerimą keliantys signalai. 

— Papasakokite man, ką turėjo suprasti Keitė, pone Brinkeri. 

— Kad aš negaliu daugiau, nei jau darau, kad negaliu pasiekti 
daugiau, nei esu pasiekęs. Betgi to negana. Aš esu vyras, tėvas. Turiu 
stengtis, kad pavyktų. Bet „viskas žlunga; centras nebegali išlaikyti. 

— Tai Jeitsas, ar ne? — Fibė užsimerkė vildamasi, kad nesu- 
klydo. 

Akimirką stojo tyla. 

— Taip. Jūs žinote Jeitsą? 

— Šiek tiek. Taip, kartais nepavyksta, tai tiesa, arba atrodo, kad 
viskas žlunga. Centras ne visada gali išlaikyti. Visgi taip pat manau, 
kad viską galima susigrąžinti, pertvarkyti, ir centras įgaus kitokį tvir- 
tumą. Kaip manote? 

— Tik ne tada, kai visiškai sugriūva. 

— Galbūt, bet juk galima pamėginti. 

— Mano šeima iširo. 

— Vis dėlto ji yra, pone Brinkeri, ir aš girdžiu, kaip stipriai ją 
mylite, visus. Netikiu, kad norite juos įskaudinti. Ar kad norite įskau- 
dinti juos, pakenkdamas sau. Juk jūs — tėvas. 

— Savaitgalinis. Geriau žūti nei kentėti. 

— Girdžiu neviltį, jums skaudu. Tačiau nesate pasirengęs padėti 
tašką. Jūs ir Keitė aštuoniolika metų kartu, nuostabūs vaikai, kuriuos 
kartu sukūrėte. Juk nenorite visko baigti. Pernelyg juos mylite. 

— Ji manęs nebenori. Kokia prasmė? Mudu kartu viską sukū- 
rėme. Pamaniau, kad kartu turėtume ir baigti. Čia, mūsų namuose. 
Išeisime visi penki. 

Pamaniau, kad turėtume. Šį kartą būtasis laikas suteikė Fibei 
vilties. 

— Geriau visi penki išeikite į kiemą, pone Brinkeri. Jūsų vaikai 
atrodo išsigandę. Jie verkia. Judu su žmona esate tėvai, taigi esate 
atsakingi už vaikų saugumą ir gerovę. 

— Aš nežinau, ką daryti. 

— Pažiūrėkite į savo vaikus, pone Brinkeri, pažiūrėkite į žmoną. 
Netikiu, kad turite ką nors brangesnio. Jūs nenorite jų skaudinti. 
Galite priversti centrą laikytis. Pažiūrėkite į geltonas sienas. Jūs 
parūpinote šeimai tą šviesų kambarį, nors ir abejojote dėl spalvos. 
Padėkite ginklus, pone Brinkeri. Padėkite ginklus ir išveskite šeimą. 
Sakėte, kad padarėte viską, ką galėjote. Aš tikiu jumis. Ir tikiu, kad 
dar kartą pasielgsite tinkamai ir padėsite ginklus. Išveskite žmoną ir 
vaikus į kiemą. 

— O kas tada? Aš nežinau, kas bus tada. 

— Mes jums padėsime. Jums ir jūsų šeimai. Ar išvesite šeimą? 
Tai būtų teisinga vaikų atžvilgiu. 

— Aš nenoriu išeiti į tamsą be jų. 

— Jums visiškai nebūtina išeiti į tamsą. Prašau, padėkite gin- 
klus. 

— Apgailestauju. Man labai gaila. 

— Žinau. Ar galite paklausyti manęs, pone Brinkeri? 

— Taip. Taip. 

— Padėkite ginklus. Prašau, padėkite juos į šalį ir atsitraukite. 
Ar padarysite tai? 

— Taip. Gerai. Aš atsiprašau. 

Fibė užsirašė: Išeina. Pasiduoda. Perdavė šią žinią kovinės takti- 
kos grupei. 

— Viskas bus gerai. Ar padėjote ginklus? 

— Taip. Padėjau ant lentynos. Aukštai, kad Penė negalėtų pa- 
siekti. 

— Labai gerai. Noriu, kad išeitumėte pro priekines duris. Jūs 
ir jūsų šeima. Nebijokite. Niekas jūsų nelies. Tik laikykite rankas iš- 
keltas, kad visi matytų, jog pasielgėte teisingai ir padėjote ginklus. 
Lauke yra policija, bet niekas nieko jums nedarys. Ar suprantate? 

— Aš negaliu mąstyti. 

— Viskas gerai. Prašau, išveskite šeimą. 

— Aš... aš negaliu kalbėti telefonu ir laikyti iškėlęs rankas. 

Fibė užsimerkė, giliai įkvėpė. | 

— Viskas gerai. Duokite ragelį Keitei, gerai? Tada galėsite išeiti 
visi kartu. 

— Gerai. Keite? Paimk ragelį. 

— Dieve, Dieve, — moteriškas balsas bėrė žodžius. — Mes iš- 
einame. Jis neginkluotas. Prašau, maldauju, nešaudykite. Nieko jam 
nedarykite. Neskriauskite. 

— Niekas jo neskriaus. Šiandien visi liks gyvi ir sveiki. 

Kai jie pasirodė, vienintelis garsas, persmelkęs Fibę iki kaulų, 
buvo mažos mergaitės, šaukiančios tėtį, rauda. 


Kambaryje, tapusiame darbo kabinetu, jis gėrė šaltą saldžią ar- 
batą su šviežios mėtos šakele ir žiūrėjo reportažą apie įkaitų dramą 
Gordonstoune. 

O, kad jie visi mirtų. 

Brinkeriai jam nerūpėjo, nieko nereiškė. Tačiau jeigu tas inkš- 
čiantis profesorius iššaudys šeimą, o paskui paleis kulką sau į kaktą, 
Fibei teks už tai atsakyti. 

Tai tikrai būtų verta eterio laiko. 

Vėlgi, jeigu Fibę nubaustų per griežtai, gali prarasti galimybę 
pats jai atsilyginti, savaip. 

Toji kalė tikriausiai vis tiek išsisuks, net jei susimaus ir tas kvai- 
lys ištaškys pūstažandžio kūdikio, kurio nuotrauką rodo jau ne pirmą 
kartą, smegenis. 

Ji nė už ką neprisiims kaltės, nesvarbu, ką būtų padariusi. 

Laikydamas arbatos puodelį, jis atsisėdo ant darbastalio. Skam- 
butis į policiją jo skeneryje pasigirdo baigiant pusryčiauti. Jis iškart 
atkuto. Vyras, žmona, trys vaikai. Tokios kruvinos dramos susilaukia 
didelio dėmesio. 

Jis neklydo ir dabar stebėjo vietinės televizijos reportažą iš 
įvykio vietos. 

Matė, kaip nekreipdama į reporterius dėmesio pro kameras pra- 
žingsniavo Fibė, tokia pasipūtusi, velniškai reikšminga. 

Jis norėjo paleisti kulką jai į galvą. O, galvojo apie tai, netgi 
sapnavo, tikriausiai kaip dabar tas profesorius svajojo iššaudyti visą 
savo kvailą šeimą. 

Tačiau tai būtų pernelyg paprasta. Per greita, Pykšt! Ir viskas 
baigta. 

Jis turi geresnį planą. 

Šį kartą dirbdamas neišjungė televizoriaus. Paprastai laikydavo 
čia atsarginį skenerį arba radiją. Dirbant televizorius pernelyg blaš- 
ko. Vis dėlto šiandien ypatingas atvejis. 

Kai reporteris ekrane pranešė, kad Brinkerių šeima išėjo sveika 
ir gyva, kad tas mulkis pasidavė taikiai, jis stipriai suspaudė lūpas. 

— Šįkart pavyko, a? — sumurmėjo sukdamas varžtus. — Taip, 
šis atvejis buvo lengvas. Nė prakaito lašo nenubraukei, ką? Padori 
šeima, geras rajonas. Paprasčiausias mulkis, siekiantis dėmesio. Pui- 
kiai padirbėjai, ar ne? Fibe. 

Jis turėjo liautis dirbti, padėti įrankius, nes iš pykčio, įniršio vir- 
pėjo rankos. Norėjo užtraukti cigaretę. Netgi labai norėjo. Tačiau jis 
prisivertė mesti. Rodydamas valią ir dėl praktiškumo. 

Jam nereikia į nieką remtis. Negali sau leisti būti nuo ko nors 
priklausomas. Net negali niršti. Šaltas kraujas, priminė sau. Blaivi 
galva. Kai išmuš atpildo valanda, jam reikės tvirto kūno ir aiškaus 
proto. 

Todėl užsimerkė ir prisivertė nusiraminti. 

Tik išgirdęs Fibės balsą jis vėl atsimerkė ir įsmeigė degantį 
žvilgsnį į ekraną. 

— Stiuartas Brinkeris pasidavė. Jo žmona ir vaikai nenuken- 
tėjo. 

— Leitenante Maknamara, kaip įtikinote profesorių Brinkerį 
pasiduoti policijai? 

— Aš klausiausi. 

Stiklinė nuskriejo per kambarį ir sudužo į ekraną greičiau, nei jis 
spėjo suvokti. Fibės veidu nutekėjo gintarinis lietus. 

Dar reikės padirbėti, tarė sau. Lavinti savitvardą. Negalima 
leisti, kad padėtis taptų nevaldoma. Jokiu būdu. Vis dėlto pamatęs 
arbata apipiltą Fibės veidą nusišypsojo. Jos vietoje įsivaizdavo ilgas 
raudonas kraujo upes. 

Vaizdas jį nuramino, ir vėl tvirta ranka paėmė įrankius. 

Reikia baigti šį laikmatį. 


— Tai mane paveikė. Kai kurie atvejai itin sukrečia. 

Po pamainos Fibė sėdėjo su Liza prie vyno taurių „Swifty's“ 
bare. Muzikai dar buvo per anksti, todėl jų staliukas kampe skendėjo 
tyloje tarsi ramybės oazė, į kurią gali panirti ir atsipalaiduoti. 

— Kodėl? 

Fibė išsižiojo kalbėti, paskui papurtė galvą. 

— Neketinau kalbėtis apie darbą. Geriau pasikalbėkime apie 
batus ar dar ką nors. 

— Praėjusią savaitę nusipirkau batelius. Leopardo odos imita- 
cija. Nežinau, ką galvojau. Kur aš eisiu tokius avėdama? Bet apie tai 
vėliau. Papasakok man apie įvykį. Žinau, kaip būna, — tęsė Liza. — 
Dažnai kalbuosi su išprievartavimo aukomis, seksualiai išnaudotais 
vaikais. Ir kartais vieni atvejai paveikia labiau nei kiti. Turi to atsi- 
kratyti, kitaip jie įleidžia šaknis. Taigi? 

— Vaikai. Negali galvoti apie juos kaip apie vaikus. Tik kaip apie 
įkaitus. Bet... 

— Visgi jie vaikai. 

— Taip. Ir šiuo atveju buvo svarbiausia jį perkalbėti. Jis mylėjo 
šeimą. Girdėjau tai jo balse. 

— Bet kaip gali nukreipti ginklą į tą, kurį myli? 

— Esi palūžęs. Kažkas jo viduje trūko. Jis nesiautėjo, netgi ne- 
pyko. Tai nebuvo kerštas ar bausmė. Kai žmogus nesiekia atkeršyti, 
jo nuotaika gali keistis. Galbūt tai mane ir paveikė. Jaučiau, kad jis 
stovi ant bedugnės krašto. Ir netiki, kad gali atsitraukti — jo nuo- 
mone, pats to nusipelnė. 

— Bet kam temptis kartu šeimą? 

— Be šeimos jis — niekas. Šeima — jo esmė. Jis nenori mirti 
vienas. Todėl... — Fibė paėmė taurę. — Visi kartu. — Gurkštelėjusi 
vyno, atsiduso. — Neviltis jį smaugė ilgiau nei metus, viskas slydo iš 
rankų. Karjera, santuoka, viskas pamažu iro. Žmona nori didesnio 
namo, vyriausioji dukra — automobilio, jis negauna viso etato. Su- 
sitaikai su tuo arba kovoji. O jis pamažu grimzdo. Žmona rūpinasi 
vaikais ir namais, nes jis beveik nepajėgia išlipti iš lovos. Jai nusibos- 
ta, todėl jį išspiria. „Viskas žlunga; centras nebegali išlaikyti.“ Tiesiog 
nesugebėjo to ištverti. 

— Suteikei jiems dar vieną galimybę. 

— Taip. Ką gi. Bent jau visi gyvi. Tu moki klausytis. 

— Tai mudviejų darbo dalis. — Liza skambtelėjo taure į Fibės 
taurę. — Tad stenkimės. 

— Ar visada norėjai būti policininke? 

— Norėjau būti rokenrolo žvaigžde. 

— Kas nenorėjo! 

Liza nusijuokė. 

— Tiesą sakant, mokydamasi koledže porą metų priklausiau 
grupei. 

— Tikrai? Ką darei? 

— Aš turiu neblogą vamzdyną, sese. — Liza pabaksnojo nykščiu 
sau į gerklę. — Be to, buvau pametusi galvą dėl pagrindinio gitaristo. 
Kūrėme planus. Kokius kuri dvidešimties ir kurių niekada neįgyven- 
dini. Didelius, plačius. Kurdavome juos, kai nesidulkindavome. 

— Koledžas, — atsiduso Fibė. — Tai bent laikai! Kas atsitiko 
Pagrindinei gitarai? 

— Jis metė mane. Ne, taip nesąžininga ar bent jau netikslu. Jis 
atitolo, beje, gana greitai. Nes mane išprievartavo. 

— Atleisk. 

— Mano eilė nuleisti garą. Pora kvartalų nuo mūsų namų buvo 
tokia vieta. Na, kur visą laiką vykdavo vakarėliai, supranti? 

— Taip, suprantu. 

— Mane užpuolė stovėjimo aikštelėje. Dviese, juokėsi kaip 
pamišėliai. Žiauriai apspangę. Įsitempė į furgoną ir pasikeisdami 
prievartavo, o trečiasis vairavo. Paskui apsikeitė, kad ir tas galėtų 
pamėginti. Nežinau, kiek kartų tai vyko, nes netekau sąmonės jau 
po pirmojo raundo. Paskui tiesiog išmetė pakelėje. Mane rado pa- 
truliuojantis policijos ekipažas. Svirduliavau keliu suplėšytais dra- 
bužiais, kruvina, ištikta šoko, isterijos. Visa puokštė. Ir policininkai 
mane pastebėjo. 

Liza gurkštelėjo vyno, norėdama sudrėkinti išdžiūvusią gerklę. 

— Taigi. Juos sugavo, visus tris. Aš nenuleidau rankų. Nenulei- 
dau. Žinojau, kaip jie atrodė, atpažinau visas tris išperas. Sunkiausia 
buvo stovėti ir žiūrėti į juos pro tą stiklą. O Pagrindinė gitara? Jis 
negalėjo su tuo susitaikyti. Negalėjo žiūrėti į mane, liesti, būti su ma- 
nimi. Sakė, jam to per daug. Ir aš daugiau nenorėjau būti rokenrolo 
žvaigžde. 

— Kiek jie gavo? Tie išperos? 

— Tebesėdi. — Liza pirmą kartą nusišypsojo. — Bukagalviai 
pervežė mane per valstijos sieną į Pietų Karoliną. Mane prievartavo 
dviejose valstijose, furgone turėjo kokaino, visi trys jau buvo ne kartą 
nusikaltę, du paleisti anksčiau laiko. Kad ir kaip būtų, aš palikau gru- 
pę ir žengiau į šlovingą įstatymo sergėtojų pasaulį. 

— Netektis muzikos pasauliui, lobis mums. 

— Gerai, pakaks apie darbą. Papasakok man apie tą vyruką gra- 
žiu užpakaliu. Judu pora? 

— Galbūt kas nors išeis, tik nežinau, kas. — Susimąsčiusi Fibė 
pasirėmė alkūne ant stalo ir į delną padėjo smakrą. — Aš nemoku 
Airtuoti. Vaikas, darbas, vis dar jautrios žaizdos po nepavykusios 
santuokos. O jis toks žavus. 

— Pastebėjau. O kaip seksas? 

Fibė apstulbusi prunkštelėjo. 

— Smūgiuoji tiesiai į centrą. 

— Sveikas seksas yra vienas didžiausių gyvenimo malonumų. 
Patikėk žodžiais tos, kuri mato daugybę priešingų pavyzdžių. Et, jei 
nenori pasakoti... 

— Jei atvirai... — Fibė jau seniai neturi bendraamžės draugės. 
Palinkusi į priekį, pritildė balsą. — Vieną vakarą... 

Fibė trumpai papasakojo apie savo apsilankymą Dankano na- 
muose. 

— Jis sustojo? Tavo rankoje jau beveik guli aukso medalis — 
beje, jis labai seksualus — ir sustoja? 

— Dar trisdešimt sekundžių, ir tai būtų įvykę. — Fibė atsargiai 
pajudino petį. — Jei nebūčiau nesėkmingai krūptelėjusi... ką? 

— Romantiškas ir seksualus. Noriu pasakyti — kiek vyrukų su- 
stotų tokią akimirką? 

— Man teks gauti raštelį iš savo svainės, privačios slaugės, kad 
sandoris įvyktų. 

— Ar galėsiu pasilaikyti jį, kai tu baigsi? Ne, rimtai, Fibe, kai judu 
gausite tas kitas trisdešimt sekundžių, tai bus įsimintinas įvykis. 

— Aš pagalvosiu. Klausyk, man reikia namo. Pas dukrą. Tačiau 
kitą kartą mes išnagrinėsime tavo seksualinį gyvenimą. 

— Šiuo metu jį būtų galima aptarti prie žemės riešutų saujos 
poilsio kambaryje. Gal Žavusis turi draugą? 

— Paklausiu. 

— Aš laisva. 


Fibė išlipo iš automobilio kaip tik tuo metu, kai prie jo pritipeno 
Lorelė Tifani su savo neįtikėtinai kvailu šunimi. Šiandien pavadėlis 
buvo rausvas, kad derėtų prie ponios Tifani aprangos: aukštakulnių, 
plokščios skrybėlaitės, per liemenį suveržto švarkelio ir šlaunis iš- 
ryškinančių kelnių. 

— Labas vakaras, ponia Tifani. Kaip gyvuojate jūs ir Maksimi- 
lijanas Dafris? 

— Ketiname maloniai pasivaikščioti po parką. — Ponia Tifani 
pasmaukė žemyn akinius, puoštus netikrais briliantais, ir įdėmiai 
nužvelgė Fibę. — Ką tik grįžai? 

— Taip, ponia. Šiandien šiek tiek vėliau nei paprastai. 

— Kaip matau, susigrąžinai automobilį. 

— Taip. Kuriam laikui. Bijau, kad netrukus reikės rengti jam 
padorias laidotuves. 

— Kartą mano dėdė Liucijus palaidojo visą kadilaką kartu su 
keleiviais sojų lauke netoli Meikono. Taip kalbama. 

— Hmm, tikriausiai buvo nelengva. 

— Toks jau buvo tas dėdė Liucijus. Niekada nesiskųsdavo, jei 
tekdavo purvintis rankas. Šiandien mačiau tave per televizorių. 

— Tikrai? Buvo šiokių tokių rūpesčių Gordonstoune. 

— Vienas pamišėlis norėjo išžudyti visą šeimą trijų kambarių 
name. Mačiau. Kai ketini rodytis per televiziją, brangioji, reikia tin- 
kamai apsirengti. Labai tinka ryškios spalvos, skaistalai. Juk ekrane 
nenori atrodyti pilka ir nyki, ar ne? 

Kad ir kaip būtų keista, pilka ir nyki Fibė jautėsi ant šio plataus 
šaligatvio, kur Maksimilijanas Dafris grakščiai ženklino artimiausio 
ąžuolo kamieną. 

— Galir ne, bet aš neketinau rodytis per televiziją. 

— Visuomet reikia tikėtis netikėtumų. — Ponia Tifani pamo- 
javo gausiai žiedais papuoštu rodomuoju pirštu. — Nepamiršk to ir 
visada nešiokis skaistalų. Kai pasirodysi gražesnė per televiziją, gal- 
būt susigausi kokį vyrą. Vyrams patinka rausvi skruostai. Ir gražios, 
minkštos krūtinės. 

— Įsidėmėsiu. Malonaus pasivaikščiojimo jums ir Maksimilija- 
nui Dafriui. 

Kai Fibė patraukė takeliu į, jos nuomone, sąlyginai sveiką namų 
atmosferą, ponia Tifani nueidama išdainavo „ir gero vakaro tau“. 

Atsigręžusi Fibė pamatė pro šalį praeinantį vyrą. Jis kilstelėjo 
kepuraitės snapelį, sveikindamasis ponią Tifani. Per tamsaus lietpal- 
čio petį persimetęs fotoaparatą. Turistas, tingiai pagalvojo Fibė, nors 
kažin kas jame atrodė miglotai pažįstama. 

Kadangi jis buvo vyras, ponia Tifani laikė savo pareiga paflir- 
tuoti. 

Fibė šypsodamasi užlipo laipteliais. Ji nematė, kaip vyras atsi- 
suko, kilstelėjo fotoaparatą ir nutaikė į ją objektyvą. Kažką pajutusi, 
dirstelėjo per petį. Tačiau jis lyg niekur nieko keliavo toliau. Eidamas 

švilpavo kažkokią lėtą ir liūdną melodiją, miglotai pažįstamą kaip ir 
jis pats. 
Kažin kodėl Fibės nugara nuvilnijo šaltukas. 


13 


NBSIJAUS KALTA, kad sekmadienio vakarą praleis ne namuose 
ir ne su šeima. Nesijaus kalta. Šią litaniją Fibė kartojo visą dieną nuo 
tos akimirkos, kai Karlė įšoko į jos lovą sekmadienio ryto pasiglaus- 
tymams. 

Fibė išbučiavo ir išuostinėjo švelnias dukters garbanas, dar iš 
vakaro išplautas kvapniu šampūnu. Paskui abi susiglaudė, ir Fibė 
išklausė gėdingą istoriją apie Šerilinos brolį Padūkėlį, — jis taip vadi- 
namas dėl savo elgesio, — kuris tėčio lenktiniu peiliuku nupjovė dvi- 
em sesers barbėms galvas, bet paskui buvo pričiuptas ir nubaustas. 

Sukišusios nosis ant vienos pagalvės, abi išreiškė pasibaisėjimą 
tokiu nusikaltimu. 

Už ką ji nusipelnė tokios tobulos, nuostabios dukters? — svars- 
tė Fibė. Kaip galima nepraleisti kiekvienos laisvos akimirkos su šia 
neįtikėtina mažyle? 

Žinoma, vėliau, kai jos susiginčijo, nes Karlė užsimanė raudonų 
sandalų su drugeliais, kuriuos pamatė viename iš senelės katalogų, 
Fibė ėmė abejoti, ar bent dešimčiai minučių išdrįs paleisti iš akių tą 
mažą batų maniakę. 

Ji nesijaus kalta. 

Juk Karlė eina į gimtadienio iškylą savo dabartinės geriausios 
draugės namų kieme. Ava jau pasirengusi ją nuvežti, o pakeliui iš 
gėlių parodos paimti. 

O mama? Ką gi, mama taip įsigilinusi į naujų raštų kūrimą, 
verpalų ir siūlų rinkimą, kad tikriausiai nepastebėtų, net jei Fibė iš- 
skristų savaitgaliui į Antigvą. 

Nėra dėl ko jaustis kaltai. 

Tačiau šukuodama puikius Karlės plaukus, padėdama išsirinkti 

plaukų segtukus, vis tiek jautė sąžinės priekaištus. Ir kovojo su jais 
pritardama Karlės pasirinktai — po ilgų svarstymų — suknutei. 

Abejonės vėl sukilo, kai stovėjo verandoje, mojuodama išvažiuo- 
jančioms Avai ir savo žavingai dukrelei. 

Grįžusi į vidų, suskato ieškoti motinos; rado ją poilsio kambary- 
je prie kompiuterio, besijuokiančią ir greitai maigančią klavišus. 

Pokalbių svetainė, pagalvojo Fibė. Nuolatinis agorafobų drau- 
gas. Kurį laiką Fibė stovėjo atsirėmusi į staktą ir stebėjo, kaip moti- 
nos pirštai bėgioja klaviatūra, o akys džiaugsmingai spindi. 

Tai vienas saugių kanalų, jungiantis mamą su išoriniu pasauliu. 
Kartais užsuka kaimynai, aplanko seni draugai. Kartkartėmis Ava pa- 
kviečia išgerti arbatos būrelį moterų arba Fibė su Ava suplanuoja kok- 
teilių vakarėlį ar vakarienę — Dievas mato, mamai tai labai patinka. 

Žmonės jų nepamiršta. Tikrai ne. Pietūs myli savo ekscentrikus, 
o daugeliui Savanos gyventojų, kurie pažinojo Maknamaras, Esės 
elgsena — tik žavus ekscentriškumas. 

Esė Maknamara? — pasakytų jie. Iki ištekėdama už Benedikto Mak- 
namaros ji buvo Esė Karter. Taip, ištekėjo, bet nesulaukusi nė trisdešimties 
tapo našle. Kokia tragedija! Ji jau dešimtį, o gal net daugiau metų nekelia 
kojos iš Maknamarų namo Džonso gatvėje, telaimina Dievas jos širdį. Kar- 
tais išeina į verandą, vis dar graži kaip paveiksliukas. Ir labai liekna. 

Žinoma, jie niekada nematė mamos panikos priepuolių, neregė- 
jo, kaip ji prieš išeidama į verandą kaupia drąsą. Nematė jos verkian- 
čios iš dėkingumo, kai būsimoji marti paklausė, ar jiedu su Karteriu 
galėtų susituokti namuose. 

Dieve, laimink Džozę, pagalvojo Fibė. Po galais, palaimink ir 
internetą, jeigu jis padeda mamai. Jei Esė negali išeiti į pasaulį, bent 
jau pasaulis gali pasiekti ją per kompiuterį. 

— Ei, mieloji. — Esės pirštai liovėsi krutėję. — Ko nors reikia? 

— Ne. Ne, aš tik norėjau pasakyti, kad einu pasimankštinti, o 
paskui ruošiuosi vakarui. 

Nuo šypsenos Esės duobutės pagilėjo. 

— Su Dankanu. 

— Pas vieną jo draugą sode kepsime kepsnius. 

— Smagiai praleisk laiką ir nepamiršk gėlių, kurias įkišai į at- 
sarginį šaldytuvą. 

— Nepamiršiu. 

— Ir apsivilk žaliąją suknelę, — šūktelėjo Esė, kai Fibė nusisu- 
ko. — Parodyk jiems savo gražius pečius. Dievas mato, kaip sunkiai 
dirbi, kad tokie puikūs atrodytų. 

Fibė grįžtelėjo. 

— Gal ir skaistalais pasitepti, kad susigaučiau vyrą? 

— Ką čia kalbi? 

— Nieko. Prieš išeidama užsuksiu. 

Fibė užsidarė savo mažojoje sporto salėje ir valandą liejo pra- 
kaitą. 

Vėliau duše ėmė svarstyti, ar pastaruosius mėnesius mankština- 
si dėl to, kad su niekuo nesimyli. Mat pastaruosius šešis mėnesius ji 
akivaizdžiai padidino apkrovas. 

Aštuonis mėnesius — pasitaisė skalaudama plaukus. O gal de- 
šimtį? 

Jėzau, negi iš tiesų nuo tada, kai paskutinį kartą mylėjosi, pra- 
ėjo metai? Atmesdama varvančius plaukus, Fibė pradėjo įnirtingai 
skaičiuoti. 

Avos sūnaus draugo kaimynas Vilsonas — Ava organizavo pa- 
simatymą — mygė ją, kol galiausiai Fibė pasidavė. Tas vyrukas pa- 
sirodė esąs visai mielas, prisiminė. Drovoka šypsena ir maža smaili 
barzdelė. Jam patiko kaimiška muzika ir futbolas, be to, ir skyrybų 
procesas artėjo į pabaigą. 

Jie patiko vienas kitam, kad susitiktų dar keletą kartų, ir Eibė 
dukart permiegojo. Buvo gana malonu, prisiminė Fibė. Jis irgi buvo 
malonus. 

Bet paskui susitaikė su žmona. Tai irgi buvo miela, tikrai. Fibė 
girdėjo, kad jiedu net susilaukė kūdikio... 

Minutėlę, velniai griebtų. Ji užsuko dušą, pagriebė rankšluostį. 
Apsivyniojusi pabandė prisiminti, kada įvyko tos malonios, visa ko 
geriausio linkinčios skyrybos su Vilsonu. 

Iškart po Naujųjų, prisiminė. Miegojo su juo Naujųjų išvakarė- 
se, paskui dar kartą po kelių dienų. Praėjusių Naujųjų, išsižiojo Fibė. 

— O, Dieve! Nesimylėjau jau penkiolika mėnesių. — Priėjusi 
prie veidrodžio, nušluostė jį, kad matytų savo veidą. — Man trisde- 
šimt treji ir aš nesimylėjau penkiolika mėnesių. Kas man negerai? 

Ji prisidėjo prie pilvo ranką. Kas, jei ten viskas užrūdijo? Protu 
suvokė, kad tai neįmanoma, visgi mintis kėlė šiurpą. 

Kas bus, jeigu pradės mylėtis su Dankanu, o jis bus toks geras, 
kad ji ims vengti treniruoklių (šie tikrai yra sekso pakaitalas)? Ji pra- 
ras formą, suglebs, aptings. 

Tada Dankanas jos tikriausiai nebenorės. Argi jis nepagyrė jos 
kūno? Juk pagyrė. O kai kūnas suglebs, suminkštės, jis nebenorės 
mylėtis, ir tada Fibė vėl turės griebtis pilateso. 

Tai nuolat kartosis, kol galiausiai ji mirs turėdama surūdijusius 
vidurius ir pūpsančius raumenis. 

Jėzau, jai reikia gydytis. 

Nusišaipiusi iš savęs, Fibė apsivyniojo plaukus rankšluosčiu ir 
išsirinko geriausią, ypatingoms progoms skirtą kūno kremą. Kad ir 
kaip būtų, laikas išeiti iš penkiolikos mėnesių trukusios aklavietės. 

Ne su bet kuo, priminė sau. Ji ne kokia kekšė — tai akivaizdu. 
Ji vengė siuntinėti signalus kitiems policininkams, kriminalistams, 
prokurorams ar juos priiminėti. Tik nueik į pasimatymą arba permie- 
gok su kolega, ir visi apie tai sužinos. Todėl jos žaidimo laukas turėjo 
griežtas ribas. 

Tiesa ir tai, kad pirmoji ėmėsi iniciatyvos, norėdama permiegoti 
su Vilsonu. Bet Vilsonas jai patiko, patiko su juo susitikinėti. Be to, 
prieš tuos Naujuosius ji nebuvo miegojusi su vyru... 

Ne, ne, ne. Daugiau neskaičiuos, antraip išprotės. 

Tiesiog ji buvo išranki — ir gerai, ar ne? Rinkosi, su kuo susi- 
tikinėti, ir dar labiau rinkosi, su kuo miegoti. Ji gana išdidi, turi savo 
vertybes, o svarbiausia — augina dukrą. 

Tai kodėl lyg apsėsta galvoja apie seksą, ruošdamasi įprastai 
sekmadienio popietei? Apgailėtina. 

Fibė dar kartą priekabiai nužvelgė save veidrodyje. Apgailėtina 
ar ne, vis dėlto pasiteps skruostus skaistalais. Ir apsivilks tą prakeik- 
tą žaliąją suknelę. 

Ruošdamasi užtruko ilgiau nei paprastai. Ne taip ilgai kaip Kar- 
lė, Mados princesė, kuri pustėsi piknikui kieme, vis dėlto ilgiau nei 
paprastai. Pirmojo atlygio už pastangas sulaukė iš motinos — užsu- 
kusiai į svetainę dukrai ji pasiuntė plačią šypseną. 

Dabar Esė žiūrinėjo eskizus, bet liovėsi, vos tik Fibė iškilmingai 
apsisuko tarpduryje. 

— Na, kaip? 

— O, Fibe, tu kaip paveikslėlis! 

— Ne per daug? 

— Mieloji, tai paprasta suknutė, puikiai tinkanti sekmadienio 
popietei. Ja vilkėdama atrodai pritrenkiamai. Tokia gyva ir seksuali. 

— Būtent to ir siekiau. Dankanas turėtų pasirodyti po kelių mi- 
nučių. Einu, atsinešiu gėles. Tau ko nors reikia, kol neišėjau? 

— Nieko. Smagiai praleisk laiką. 

— Būtinai. Aš grįšiu, kai reikės migdyti Karlę, bet... 

— Jei ne, manau, mudvi su Ava mokėsime ją apkamšyti. Neno- 
riu, kad žvilgčiotum į laikrodį. 

Nežvilgčios, pažadėjo sau Fibė. Leis įvykiams klostytis savo 
vaga. Smagiai leis laiką ir mėgausis mintimi, kad vilkėdama šia žalia 
suknute, apnuoginančia rankas ir nugarą, atrodo gyva ir seksuali. 
Juk taip dėl jų stengėsi. 

Fibė nulipo į apačią ir nuėjo į lauko virtuvę. Pusseserei Be-sei 
gyvai esant, ši patalpa buvo naudojama nuolat. Prašmatniems vakarė- 
liams, kuriuos ji mėgdavo ruošti, konservuoti, paprastiems valgiams 
karštais vakarais gaminti. Dabar virtuve naudojosi rečiau, tačiau ant- 
rasis šaldytuvas puikiai tiko šaltiems gėrimams laikyti. Fibė išsitraukė 
geltonas saulutes, kurių buvo priskynusi dovanų šeimininkei. 

Vakaras bus gražus, nusprendė ji ir atsigręžė pasigrožėti kiemo 
gėlėmis, kuriomis rūpinosi Ava. 

— O Dieve! — Fibė išsižiojusi įsistebeilijo į negyvą žiurkę laiptų 
apačioje. 

Užgniaužusi pasibjaurėjimą, priėjo pažiūrėti iš arčiau. Jokios 
abejonės, žiurkė negyva, tačiau ji nebuvo sudarkyta, kaip Fibė tikė- 
josi. Nors taip turėtų būti, jeigu ją būtų sugavusi katė, pažaidusi, o 
paskui palikusi kieme kaip kokią bjaurią kaimynų dovaną. 

Jeigu Fibei būtų reikėję nustatyti mirties priežastį, jos nuo- 
mone, tai būtų spąstų spyruoklės smūgis tiesiai per sprandą. Nusi- 
purčiusi atsitraukė. 

Vaikai, pagalvojo Fibė, krečia bjaurias išdaigas, mėtydami per 
tvorą negyvas žiurkes. 

Įėjusi į namą, susirado batų dėžę, pasiėmė šluotą. Ir iš pasišlykš- 
tėjimo besivartančiu skrandžiu šiaip taip sušlavė kūną į dėžę. Nesi- 
gėdydama nusuko akis ir beveik užsimerkusi uždėjo dangtį, paskui 
ištiesusi priešais save nunešė dėžę į šiukšlių konteinerį. 

Virpėdama pasitraukė atbula nuo konteinerio, paskui apsisu- 
kusi puolė į namą. Grandė rankas kaip chirurgas prieš operaciją, visą 
laiką kartodama sau nebūti kvaila. Juk to siaubingo daikto ji net ne- 
palietė . 

Kai suskambėjo durų skambutis, Fibė buvo beveik apsiraminu- 
si. Skubi, pritarianti šypsena Dankano veide atliko likusį darbą. 

— Sveika, gražuole. 

— Sveikas. 

— Čia man? 

Ji įsikišo gėles į rankos linkį ir uždarė paskui save duris. 

— Tikrai ne. Jos namų šeimininkei. Ar šeimininkui. Taip ir ne- 
pasakei, pas ką mes važiuojame. 

— Šeimininkė. Kaip petys? 

— Gyja, ačiū. — Ji pasiuntė reikšmingą žvilgsnį. — Tuoj vėl 
galėsiu lenkti ranką. 

— Kai dirbau bare, pažinojau tokį vyruką. Rusą. Jo rankos buvo 
kaip dantų krapštukai. Bet niekas negalėdavo nulenkti jam rankos. 
Tam vyrukui tikriausiai nė karto neteko mokėti už gėrimus. — Dan- 
kanas atidarė automobilio dureles. — Beje, skaniai kvepi. 

— Tikrai. — Nusijuokusi Fibė įsėdo. Kai jis atsisėdo prie vairo, 
ji atsisuko. — Dabar papasakok man apie tą savo draugę, kuri mane 
maitins. 

— Geriausias žmogus, kokį tik pažįstu. Ji nuostabi. Tau patiks. 
Tiesą sakant, tai mano geriausio draugo, kuris atsitiktinai yra mano 
advokatas, motina. 

— Tavo geriausias draugas yra tavo advokatas? Kažkas nauja. 

— Susipažinau su Finu dirbdamas taksistu. Savanoje niekas ne- 
stabdo taksi gatvėje — tai turėtum žinoti, nes čia gyveni. Visgi taip 
jau būna. Aš važiavau stoti į eilę prie „Hilton“ viešbučio. Tą dieną pylė 
kaip iš kibiro. Jis pastebėjo mane, aš pastebėjau jį. Jis pamojo. Važia- 
vo į Teismo rūmus, labai skubėjo. Vėliau sužinojau, kad Finas buvo 

pradedantysis teisininkas. Taigi jam paskambino ir paprašė atvežti 
kažkokius dokumentus. Žodžiu, aš nuvežiau, o jis išsitraukė piniginę, 
kuri buvo tuščia. 

— Ach. 

— Jis baisiai išsigąsta. Kartais keleiviai bando tokiu būdu ap- 
gauti, sugalvoja kokią liūdną istoriją ar dar ką nors. Tačiau aš perma- 
tau žmones, o šis vaikinas buvo rimtai susigėdęs. Vis atsiprašinėja, 
užsirašo mano vardą, taksi licencijos numerį, prisiekinėja motinos 
gyvybe, kad atveš į taksi firmą pinigus ir dosnių arbatpinigių. Kurgi 
ne, galvoju. 

— Kodėl ne, — šypsodamasi įsiterpė Eibė. 

— Išleidžiu jį ir nusprendžiu, kad daugiau niekada nepamaty- 
siu. Juk vyrukas tikrai nesivargins dėl aštuonių dolerių. 

— Bet? 

— Taigi, bet. Vakare nuvažiavęs į firmą atsiskaityti, matau jį 
įeinantį. Duoda man dvidešimtinę. Pirmiausia aš sustingstu iš nuo- 
stabos, kad jis pasivargino ateiti, be to, dvidešimt už aštuonių dole- 
rių kelionę yra akivaizdžiai per daug. Tai ir sakau jam: bičiuli, užteks 
dešimties, ačiū. Bet jis nė už ką neima grąžos. Tada sakau, gerai, už 
kitus dešimt eime išgersime alaus. Taip ir padarėme. 

— Ir nuo tada esate draugai. 

— Taip. 

— Sakyčiau, iš dalies ši istorija atskleidžia, iš kokio molio judu 
drėbti. — Fibė apsidairė, kai Dankanas įvažiavo į gražų gyvenamųjų 
namų kvartalą Midtaune. — Aš užaugau netoliese — tiksliau, pradė- 
jau augti. Anapus Kolumbo kelio turėjome mažą dailų namuką. 

— Geri ar blogi prisiminimai? 

— (0), visokie. Bet man čia visada patiko, įvairiausių stilių namai, 
pilna vaikų. 

Jiedu įsuko į žavaus vienaukščio namo kiemą, kuris jau buvo 
sausakimšas. Priešakinė veja tvarkingai nupjauta ir apsodinta gėlių 
lysvėmis. 

— Man irgi, — tarė Dankanas. 

Jis apėjo automobilį ir padėjo jai išlipti. Fibė išgirdo vaikų šūks- 
nius, motorizuotą žoliapjovės griaustinį. Aplinkui kvepėjo bijūnais ir 
čirškinama mėsa. 

Ji būtų šitaip augusi, pagalvojo, bent jau kurį laiką. Tačiau pas- 
kui viskas pasikeitė. 

Smagiai trakštelėjusios atsidarė tinklinės durys. Į didžiulę ve- 
randą įžengė didžiai nėščia moteris šokolado spalvos oda, su gausybe 
spindinčių kasyčių. 

Iš už jos iššoko berniūkštis nušašusiais keliais. 

— Dankai, Dankai! — šūktelėjęs jis it kulka pasileido takeliu. — 
Gaudyk! — Ir pašoko į orą. 

Akivaizdžiai įpratęs prie tokių žaidimų, Dankanas sugavo vaiką 
ore ir apvertė aukštyn kojomis. 

— Šis keistas padaras, kurį matai apačioje, yra Elisas. 

— Sveikas, Elisai. 

— Labas! Padaryk tai dar kartą, Dankai. 

— Elisai Taileri, leisk Dankanui įeiti į vidų, o paskui šokinėk ant jo. 

Nors ir kybojo žemyn galva, berniūkštis vis tiek sugebėjo dra- 
matiškai išpūsti akis. 

— Taip, ponia. — Kai Dankanas nuleido jį ant žemės, vaikas 
plačiai nusišiepė. — Turim vyšnių pyrago. Eime, Dankanai. Eime! 
Jūs irgi galite ateiti, ponia. 

Tai pasakęs, berniukas nukūrė į namą. 

— Mano sūnus mėgsta būti sveikintojų komitete. Jūs tikriau- 
siai Fibė. Aš Selija. Tikiuosi, atvažiavote alkana. — Moteris atkišo 
skruostą Dankanui. — Žinau, kad tu visada alkanas. 

— Kiek vyšnių pyragų turite? — pasiteiravo Dankanas. 

— Palauk, pamatysi. Dankanas atvažiavo! — šūktelėjo Selija, 
vesdama juos į vidų. 

Jų čia visa armija, apstulbo Fibė, visokių formų ir dydžių. Kūdi- 
kiai, vos pradėję vaikščioti vaikai, ištįsę paaugliai ir senolis, kurį jie 
šaukė dėde Valteriu, vyrai, moterys ir jų keliamas triukšmas. 

Dauguma susibūrę vidiniame kieme: tysojo kėdėse, ant žolės, 
vaikėsi vaikus, kėlė juos ant ryškiai raudonų sūpynių. Pora vyrų sto- 
vėjo prie kepsninės ir žiūrėjo į dūmus su tokiu malonumu ir džiaugs- 
mu, tarsi tai būtų kažin koks stebuklas. 

Fibės akimis, čia dalyvavo penkios kartos, tačiau traukos centras 
neabejotinai buvo moteris, stovėjusi ir prižiūrėjusi jaunesniuosius 
šeimos narius, tempiančius ir statančius du stalus, kad susidarytų 
vienas ilgas. 

Ji buvo maloniai apvali, tokia, galvojo Fibė, prie kurios norėtų 
prisiglausti kiekvienas vaikas, užlipti ant kelių, padėti ant krūtinės 
galvą. Gražų moters veidą giliomis akimis, tvirta tiesia nosimi ir bur- 
na rėmino juodmedžio garbanų griūtis. 

Ji stovėjo įsisprendusi į plačius klubus, o kai didelis geltonas šuo 
nusivijo rainą katę, moteris atmetė galvą ir taip nusijuokė, kad net 
visas kūnas sudrebėjo. 

Tada atsisuko į senolį, ir jos rankos ėmė krutėti. Fibė ne iš karto 
suprato, kad ji ne šiaip mojuoja, o kalba ženklų kalba. Senolis dusliai 
sukikeno ir atsakė jai ženklais. 

Dankano ranka apkabino Fibę per pečius, ir kai ji šypsodamasi 
pakėlė į jį akis, pamatė, kad jis stebi besijuokiančią moterį. Jo veide, 
tose mėlynose giliose akyse, atsispindėjo didžiulė, besąlygiška meilė. 

Staiga Fibė pajuto silpną maudulį paširdžiuose. Tai ne tik pikni- 
kas sode. Tai kažkas svarbiau. 

Fibė vos atsispyrė pagundai pabėgti kaip toji katė, kai Dankanas 
privedė ją prie moters. 

— Ma By. 

Moteris apkabino Dankaną savo stambiomis rankomis ir prisi- 
traukė prie savęs. Atsitraukusi abiem rankomis patapšnojo jam per 
veidą. 

— Tu vis dar liesas ir vis dar baltas. 

— O tuvis dar mano gyvenimo meilė. 

Moters kūnas vėl sukretėjo iš juoko, tačiau akys švelniai žvelgė 
jam į veidą. Paskui jos pakeitė kryptį ir mąsliai nužvelgė Fibę. 

— Ma By, čia Fibė Maknamara. Fibe, Beatrisė Hektor. 

— Malonu susipažinti, ponia Hektor. Ačiū, kad pakvietėte. 

— Kažkas ją tinkamai užaugino. — Ji mirktelėjo Dankanui, o 
tada tarė Fibei: — Tu čia laukiama viešnia. Atnešei saulučių? Man 
patinka saulutės, ačiū. — Ji atsargiai paėmė puokštę. — Jų tokie 
laimingi veidukai. Tiša? Gal paimtum gėles ir atneštum vazą, kurią 
Arnetė padovanojo man Motinos dienos proga? Ji dešiniojoje spinte- 
lėje. Toji mėlyna vaza puikiai tiks saulutėms. 

By supažindino Fibę su mergaite, priėjusia paimti gėles. Fibė 
sulaukė vertinančio žvilgsnio, Dankanas — viltingo. 

— Dėdė Valteris apkurto, kai buvo sužeistas Korėjos kare, — 
paaiškino By ir ženklais pasakė jam Fibės vardą. Šiam atsakius, suki- 
keno. — Sako, kad tu gražesnė nei paskutinioji, kurią buvo atsivedęs 
šis kaulėtas baltasis. 

Fibė šypsodamasi ženklais padėkojo senoliui. 

— Tai vienas iš nedaugelio, kurį žinau, — pasakė ji, kai By pa- 
pūtė lūpas. — Labas, viso gero, ačiū. 

— Jei norėsi pasikalbėti, jis moka skaityti iš lūpų, tik reikia 
kalbėti tiesiai ir lėtai. Nors dažniausiai jis miega. O čia mano marti, 
mano antrojo sūnaus Fino žmona. Lu... 

— Aš jus pažįstu, — vienu metu ištarė Fibė ir Lu. 

— Leitenantė Maknamara. 

— Luisa Hektor, gynybos advokatė. Koks mažas pasaulis. 

— Tikrai, ir anksčiau mes buvome priešingose jo pusėse. Sveika 
atvykusi pas Ma. 

— Kadangi judvi pažįstamos, pavaišink Eibę gėrimu ir supažin- 
dink su visais kitais. — By mostelėjo smakru į pikniko stalus. — Rei- 
kia nešti maistą. 

Puiku, pagalvojo Fibė, bus ką veikti. Tinkamiausias būdas pra- 
dėti bendrauti. 

— Kuo galėčiau padėti? 

— Svečiai su lėkštėmis nelaksto. Tai šeimos darbas. Dankanai, 
reikia daugiau kėdžių. 

— Klausau, ponia. Gal pirma atnešti damoms išgerti? 

— Mes pačios pasirūpinsime, — pasakė jam Lu ir nusivedė Fibę 
į šalį. — Ką geri? 

Gerai, alkoholis — irgi bendravimo būdas. 

— Ko turite? 

Fibė gavo plastikinį atšaldyto baltojo vyno puodelį ir tiek daug var- 
dų, kad norėdama prisiminti net ketino išdėstyti juos pagal abėcėlę. 

— Nė nepamaniau, kad toji Fibė, apie kurią kalbėjo Dankanas, 
yra leitenantė iš Įkaitų ir krizių būrio. — Lu nužvelgė ją einančią per 
veją, pilną spalvingų gėlynų ir tankių krūmokšnių. — Girdėjau, kad 
prieš porą savaičių buvai sužeista. Apgailestauju. 

— Dabar jau viskas gerai. 

— Atrodai išties gerai. Graži suknelė. Leisk supažindinti tave 

su savo svainiu Zakarijumi ir vyru Finėjumi. Fibė — policininkė, tad 
žiūrėkite man. 

— Šiandien man laisvadienis. — Fibė kilstelėjo vyno puodelį ir 
paėjėjo į šoną, vengdama iš kepsninių kylančių dūmų. 

— Ar gali panaikinti baudos talonus už greičio viršijimą? — pa- 
klausė Zakarijus, ir Finas kumštelėjo jam į ranką. 

— Nekreipk į jį dėmesio. 

— Aš rimtai. Šiais metais Tiša jau turi du. — Zakarijus plačiai 
šyptelėjo Fibei. — Pasikalbėsime, kai paragausi mano viščiuko. Tada 
būsi sukalbamesnė. 

— Tavo viščiuko? 

— Vaikine, nesugebėtum išvirti nė kiaušinio, iš kurio išsirito 
šitas viščiukas. Tiesa, Lu? 

— Aš pasinaudosiu Penktąja pataisa. 

— Porelė miesto advokatų, — tarė Zakarijus Fibei, rodydamas 
įjuos nykščiu. 

— Advokatas su tuščia pinigine, — tarė Fibė. 

— Tu niekada šito neatsikratysi. — Lu nusikvatojo ir, krutinda- 
ma petį ir klubą, bedė pirštu į vyrą. — Veltėdis. 

„— Mano nuomone, toji istorija parodė jo įgimtą garbės jaus- 
mą, — įsiterpė Eibė, ir Finas švystelėjo baltais dantimis. 

— Man ji patinka. Palik ją čia. Tu, — jis parodė į žmoną, — gali 
eiti. 

— Mam! — Priejų atbėgo mergytė. Virš abiejų ausyčių stirksojo 
garbanotos uodegėlės. — Herou nelipa iš medžio! Liepk jam nulipti. 

— Jis nulips, kai pats panorės. Pasisveikink su panele Makna- 
mara, Live. 

— Kaip gyvuojate? 

— Puikiai, o tu? 

— Katinas nelipa iš medžio. 

— Jiems patinka tupėti aukštai, — tarė jai Fibė. 

— Kodėl? 

— Kad galėtų jaustis viršesni už mus. 

— Bet Vilis sako, kad jis nudribs ir nusilauš sprandą. 

— Nagi, Live, juk žinai, kad jis taip kalba tik norėdamas tave pa- 
erzinti. — Lu peštelėjo dukters uodegėlę. — Palauk, kol šis viščiukas 

atsidurs ant stalo. Katinas kaipmat atbėgs. O dabar bėk, nusiplauk 
rankas, tuojau valgysime. 

— Jūs tikrai žinote, kad jam ten patinka? — pasiteiravo mažoji 
Fibės. 

— Tikrai. — Fibė nulydėjo akimis nubėgančią Livę. — Kiek jai 
metų? 

— Kitą birželį bus septyneri. 

— Mano dukrytei irgi septyneri. 

— Berniukai! — per kiemą sudundėjo Ma By balsas. — Ar baig- 
site šiandien tą viščiuką? 

— Jau nešam, Ma, — kartu atsiliepė vyrai ir ėmė krauti keps- 
nius ant lėkštės. 

Ant stalo buvo bulvių salotų, pupų, kopūstų, raudonųjų pupe- 
lių, kukurūzų duonos ir kopūstų salotų. Fibė pametė skaičių, kiek jai 
buvo persiųsta lėkščių ir dubenėlių. Aplinkui skambėjo ginčai — daž- 
niausiai draugiški — ir pokštai. Daugumos ji nesuprato, nes buvo 
susiję su šeimos istorija, kuri, kaip jai pasirodė, įtraukė ir Dankaną. 
Vaikai inkštė arba skundėsi, dažniausiai vienas kitu. Kūdikiai kaip 
lėkštės ir dubenėliai keliavo iš rankų į rankas. 

Nieko panašaus į jos šeimą, pagalvojo Fibė, į tą tvarkingą būrelį, 
kur net per pačius paprasčiausius pietus Maknamarų namuose toną 
nustato moterys. Vargšas Karteris, galvojo ji, amžinai nustelbiamas. 

Prie jų pikniko stalo niekada nebuvo senolio, kuriuo visi rūpin- 
tųsi, kol jis užmigs kėdėje, ar dviejų padykėlių spindinčiomis akimis, 
kovojančių dėl kukurūzų burbuolės. 

Jausdamasi šiek tiek ne savo aplinkoje, Fibė šnekučiavosi su 
Selija apie jos vaikus — ji jau augino du ir laukėsi trečio. Livė nusi- 
šypsojo jai, kai katinas pagaliau nusileido iš medžio ir atslinko prie 
stalo prašyti maisto. 

Vienu metu Dankanas ir Finas ėmė karštai ginčytis dėl krepši- 
nio, mosuodami šakutėmis ir svaidydamiesi ne pačiais gražiausiais 
žodžiais. Kol jiedu įžeidinėjo vienas kito smegenis ar vyriškumą, nie- 
kas nekreipė dėmesio. 

Jie ne tik draugai, suprato Fibė, kai įžeidimai pasiekė absurdo ribą. 
Broliai. Nepaisant jų kilmės, išsilavinimo, odos spalvos, visgi jie broliai. 
Niekas taip nekariauja tarpusavyje kaip broliai — kraujo ar širdies. 

Ji pietauja su Dankano šeima. 

Tai ne tik svarbu, suprato Fibė. Tai reikšminga. 

— Ar tu ponios Elizabetos Maknamaros, gyvenusios Džonso 
gatvėje, giminaitė? 

Fibė krūptelėjo, pabudusi iš savo minčių, ir pažiūrėjo į By. 

— Taip. Ji buvo mano tėvo pusseserė. Pažinojote ją? 

— Žinojau, kas ji tokia. 

Kadangi By balsas aiškiai išdavė jos neigiamą nuomonę apie 
Besę Maknamarą, Eibės pečiai įsitempė. Savanoje daugelis visus šei- 
mos narius mėgo piešti ta pačia spalva. 

— Aš tvarkiau ponios Taidbar namus Džonso gatvėje, — tęsė 
By, — kol ji pasimirė, o, jau prieš kokį tuziną metų. 

— Nepažinojau ponios Taidbar, tik esu apie ją girdėjusi. 

— Iš kurgi. Ji ir ponia Maknamara NESIKALBĖJO. 

Moteris itin pabrėžė paskutinį žodį. 

— Taip, pamenu tą nesantaiką. Kažkokie nesutarimai dėl sodų 
klubo komiteto. 

Tai buvo senas ginčas, prasidėjęs dar iki jiems atsikraustant į 
Maknamarų namus. Laikui bėgant jis tik dar labiau pagilėjo, ir nie- 
kam, kas gyveno po pusseserės Besės namų stogu, nebuvo leidžiama 
bendrauti su Taidbarais. 

— O ponia Tifani? Ji turėjo savo tvarkytojus, bet padėdavau jai 
per pokylius arba, kai prireikdavo pagalbos. Ji dar gyva? 

— Taip. — Fibė vėl atsipalaidavo. Žavioji keistuolė ponia Tifani 
buvo kur kas saugesnė pokalbio tema. — Spalvinga kaip visada. 

— Mano laikais ji gyveno su ketvirtu vyru. 

— Paskui turėjo dar vieną ir, man regis, šiuo metu dairosi šeš- 
tojo. 

— Ji niekada nekeitė pavardės, ar ne? Kad ir kiek jų tempėsi 
prie altoriaus, vis tiek liko Tifani. 

— Tai jos antrojo vyro pavardė, — paaiškino Fibė. — Ši jai pri- 
lipo, nors paskui vyrai keitėsi. Jai patinka šios pavardės spindesys. 
Bent jau pati taip sako. 

By lūpos sukrutėjo. 

— Jūsų pusseserė, kaip pamenu, nelabai sutarė su ponia Ti- 
fani. 

— Pusseserė Besė nedaug su kuo sutarė. Ji buvo... sunkaus būdo. 

— Kokie esame, tokie. Kai dirbau pas ponią Taidbar, kartais 
matydavau tavo mamą, pasisveikindavome. Tu panaši į ją. 

— Šiek tiek. Mano dukra panašesnė. Karlė — tikra senelės kopija. 

— Tikriausiai gražuolė. Pasakyk mamai, kad By Hektor siunčia 
linkėjimų. 

— Būtinai. Ji apsidžiaugs. Mamai labai patinka Dankanas. 

— Mums jis irgi patinka. — Vyrai tebesiginčijo, tad By palinko 
šiek tiek arčiau. — Ką ketini daryti su tuo vaikinu? 

— Dankanu? — Gal paveikė vynas, o gal įdėmus By žvilgsnis, 
tačiau Fibė pasakė tai, kas pirmiausia šovė į galvą. — Aš dar neapsi- 
sprendžiau, ką leisiu jam daryti su savimi. 

By griausmingai nusikvatojo. Storais pirštais ji patapšnojo Fibei 
per petį. 

— Jis buvo atsivedęs čia ir kitų gražių merginų. 

— Numanau. 

— Bet nė viena nesulaukė mano pritarimo — iki šiandien. 

— Ak. — Fibė nusprendė, kad ne pro šalį dar gurkšnelis 
vyno. — Ar aš laimėjau konkursą? 

By lengvai šyptelėjo ir taukštelėjo rankomis per stalą. 

— Jei norite pyrago ir ledų, turime nukraustyti stalą. — Visiems 
sujudus, By atsigręžė į Fibę. — Griebk lėkštes ir nešk į virtuvę. 

Fibė suprato: ji priimta į šeimą. 


Vakaras baigėsi glamonėmis su Dankanu prie jos namų durų. 

— Aš negaliu pakviesti tavęs užeiti. — Kai jis pakeitė bučinio 
kampą, iškepė dar daugiau smegenų ląstelių. — Tai, mmm, eufemiz- 
mas, kitaip tariant, mes negalime užlipti į mano kambarį ir nurengti 
vienas kito. 

— Kada? — Jo rankos slydinėjo kūnu, kankindamos abu. — 
Kur? 

— Aš... nežinau. Nemanyk, kad atsikalbinėju ar gudrauju. Ne- 
kenčiu to žodžio. Karlė. Motina. — Fibė mostelėjo ranka į namą. — 
Viskas taip sudėtinga. 

— Pavakarieniaukime. Pas mane. 

Kai Dankano lūpos nukeliavo kaklu, jos kaulai virto koše. Vaka- 
rienė jo namuose — tai tikrai sekso kodas. 

Ačiū Dievui. 

— Ar tu gaminsi? 

— Ne, noriu, kad gyventum. Užsakysiu picą. 

— Pica tinka. 

— Kada? 

— Aš... rytoj negaliu. Turiu... — Taip, reikia viską apgalvoti. 
Būti praktiškai, atsargiai. — Antradienį. Antradienio vakarą. Atva- 
žiuosiu po darbo. Jei tik... 

— Kas nors neužsikars ant stogo ar nepaims įkaitų. Suprantu. 
Antradienį. — Dankanas atsilošė. — Kokią picą mėgsti? 

— Nustebink mane. 

— Gerai. Labanakt, Fibe. 

— Taip. Palauk. — Fibė vėl jį apkabino ir įsisiurbė į lūpas, kol 
geismas viduje virto skausmu. — Taip. 

Ji neatsigręždama įlėkė į vidų, kol nepadarė ko nors beprotiška, 
pavyzdžiui, nenuplėšė nuo jo drabužių, tada svaigstančia galva užlipo 
į viršų. Tas vyras tikrai moka bučiuotis, ji vos neišsilydė. Ir, reikia pri- 
pažinti, labai laukia antradienio nakties, o šis laukimas verčia spar- 
čiau plakti širdį ir šildo pilvą. 

Jei kada nors ir svaigo taip dėl vyro, tai to neprisimena. Tai šį 
tą sako. 

Iš šeimos kambario sklido televizoriaus garsai ir Karlės juokas. 
Dar ne laikas į lovą, pagalvojo Fibė. Bet jai reikia minutėlės, tik minu- 
tėlės ar dviejų vienumoje, kad sutramdytų tą kvailą šypseną. 

Vakaras buvo gražus, ir ji atidarė langą. Netrukus, pagalvojo 
Fibė, bus įjungti kondicionieriai, o visi langai ir durys aklinai uždary- 
ti, kad į vidų nepatektų drėgno ir karšto Savanos vasaros oro. 

Prieš eidama pas savo mergaites, nusprendė persirengti. 

Išsirengusi iki apatinių, Fibė išgirdo švilpavimą. Jis sklido per 
atvirą langą ir atnešė netikėtą vėsą. 

Ta melodija. Ta pati melodija. Vyras su fotoaparatu. 

Iš atminties atklydo vienišo vyro, stovinčio Riverio gatvėje, 

vaizdas. Bet tai negali būti tas pats žmogus, a? Kol ji priėjo prie tera- 
sos durų ir apsidairė, švilpavimas nutilo. 

Ant plataus balto Džonso gatvės šaligatvio nesimatė jokio žmo- 
gaus. 


14 


NUSILEIDUS KAVOS, MOTERŲ BALSAI — jie priminė PFibei 
džiaugsmingus paukščius — čirpė ir klegėjo virtuvėje. Kadangi tarp 
jų čiulbėjo ir Karlė, Fibė minutėlę žavėdamasi pasiklausė. Paprastai 
pirmadienio rytais taip nebūna. 

Mergaitei patiko mokykla, bet ne pirmadienio rytais. 

Tačiau pakliuvusi į madų šou Fibė suprato, kodėl jos dukrytė 
tokia džiaugsminga. Naujas megztukas — bet koks naujas drabužis 
— visada pakeldavo Karlei nuotaiką. 

Šis, kurį mergaitė dabar demonstravo kaip projekto „Podiumas“ 
finalininkė, buvo blyškiai, beveik neįžiūrimai melsvas. Tarsi megztas 
iš debesų, pagalvojo Fibė, banguoja ant pečių ir rankų, verpetuoja 
ties liemeniu. 

Apsisukdama Karlė pastebėjo motiną. 

— Žiūrėk, mama! Žiūrėk, ką man padarė senelė! 

— Jis nuostabus. — Fibė piršto galiuku palietė rankovę. Minkš- 
tas kaip debesis. — Mama, tu ją lepini. 

— Toks mano darbas. Tačiau tai pavyzdys. Reklaminis modelis. 
Ketinu nunerti keletą suaugusiesiems, bet pradėjau nuo vaikiško. 

— Senelė sakė, kad dar nuners tokią pat rankinę. 

— Gali iškart pasiduoti, — patyliukais tarė Ava, paduodama 
Fibei kavą. — Prieš jas nelaimėsi. Gal nori karštų pusryčių? 

— Ne, ačiū. Užteks skrebučio. 

— O gal geriau paragausi šitų? — Ava kilstelėjo keksiukų krep- 
šelį. — Ką tik iškepiau. 

Fibė paėmė vieną ir atsikando. 

— Oaš darpiktinuosi, kad lepinama Karlė. Karle, valgyk pusry- 
čius. Pakeliui į darbą nuvešiu tave į mokyklą. 

— Šiandien turime vežti Popę ir Šeriliną. 

— Taip. Žinau. 

— Galiu aš nuvežti, jei skubi, — pasisiūlė Ava. 

— Ne, viskas gerai. A, tiesa, rytoj norėsiu pavakarieniauti su 
Dankanu, jeigu jūs nieko prieš. | 

Fibė pastebėjo, kaip Ava ir Esė linksmai susižvalgė už Karlės, 
kuri pylėsi į dubenį dribsnius. 

— Kas yra? 

— Nieko, — Esė nutaisė nekaltą veidą. — Žinoma, mes nieko 
prieš. Tikrai. Ava, man regis, tu skolinga man penkis dolerius. 

— Jūs lažinotės... — Fibė užsičiaupė, išvydusi smalsias Karlės 
akis. 

— Ar dabar jis tavo vaikinas? 

— Aš per sena turėti vaikiną. 

— Mano trečios geriausios draugės Selinos mama turi du vai- 
kinus. Selina girdėjo, kaip mama sakė, esą žongliruoja jais taip, kad 
kairė ranka nežino, ką daro dešinė. 

— Anksčiau ar vėliau tos dvi rankos susitiks ir viena į kitą nusi- 
brozdins krumplius. Bet šito prašau nepakartoti, — pridūrė Fibė. — 
Aš tiesiog einu vakarieniauti su draugu. 

Ir pasimylėti, pagalvojo ji. Gali būti, kad daug ir smagiai. Gal nu- 
sipirkti sargių? Jis tikriausiai turės. 

Dieve, dar vienas rūpestis. 

— Aš pasiilgau tokių pasimatymų, — tarė Ava. — Tiesiog pa- 
sėdėti prie stalo, pasikalbėti. Eisite į restoraną? 

— A, ne. — Gal nusipirkti naujų apatinių? — Valgysime picą ar 
kažko panašaus. 

— Kaip miela. Draugiška. 

— Aš mėgstu picą, — viltingai įsiterpė Karlė. 

Kaltė, kaltė, kaltė. Puiku. Tik leisk nuraminti tuos virpulius pa- 
pilvėje, vaikeli, ir aš tau atsilyginsiu. 

— Na... 

— Mes juk kartą per savaitę valgome picą, — priminė jai Esė. 

Šviesdama ta pačia linksma šypsenėle, Esė paėmė ąsotį ir įpylė 
Karlei sulčių. 

Ir vos tik Fibė pagalvojo: puiku, mama, išgelbėjai, Esė smogė iš 
kitos pusės. 

— Turėtum kurią dieną pakviesti Dankaną vakarienės, Fibe. 

— O... Aš... 

— Jaukiai šeiminei vakarienei. Vakar grįžusi pasakojai, kad jis 
nusivedė tave pas savo šeimą. Turėtum atsilyginti. Kodėl tau nepa- 
klausus, kuris vakaras jam tiktų? 

— Gal ir galėčiau. 

Sudėtinga, sudėtinga. Kodėl viskas turi būti taip sudėtinga? 
Negi suaugusi moteris negali užmegzti paprasčiausio romano? 

Atsakymas, žinoma, buvo ne. Ne tada, kai tame pačiame name 
gyvena dukra, motina ir dar viena garbinga moteris. 

— Baik pusryčiauti, Karle, juk nenorime pavėluoti. Tiesa, norė- 
jau paklausti. Ar į mūsų gatvę neatsikraustė naujų gyventojų? 

— Lizetės ir Morgano Frajų duktė Mirė atvyko aplankyti 
tėvų — sklinda gandai, esą ji iš tiesų paliko savo niekam tikusį vyrelį, 
sužinojusi, kad klube su teniso partnere jis ne tik tenisą žaidžia. — 
Ava įpylė Fibei dar kavos. — Ir Delė Porter pasamdė prancūzę auklę 
savo dvyniams. Dieve padėk tai panelei. 

— Ką veiks Delė? — nusistebėjo Esė. — Grįš į darbą? 

— Ji sako, kad auklė išmokys vaikus svetimos kultūros ir ji galės 
daugiau laiko skirti savanorės darbui. Savanorės darbas, kaip visi 
žino, yra vaikščiojimas po parduotuves penkias dienas per savaitę. 

— Ne, aš kalbu apie vyrą. Ar atsirado kaimynystėje naujų vyrų? 

— Ir tu panorai žongliruoti? — susijuokė Ava. 

— Ne, — šypsodamasi Eibė papurtė galvą. — Pasirodė, kad pa- 
mačiau naują veidą, ir tiek. — Bet iš tiesų jo veido nematė, pagalvojo 
Fibė. — Švilpavo kažkokią melodiją. Betgi kokią? Esu ją girdėjusi, 
tačiau negaliu prisiminti. 

Vos tik Eibė ėmė niūniuoti, Esė ją nutraukė. 

— Vidurdienis. Žinai, kaip mėgstu senus filmus. Čia melodija iš 
Vidurdienio su Gariu Kuperiu ir Greise Keli. Dieve, kokia graži ji buvo. 
Ojis irgi tikras gražuolis. „Nepaliki manęs, o brangioji“, — uždainavo 
Esė gražiu skambiu balsu. 

— Taip, taip. Ta pati. Keista, kad jis švilpavo tokią dainą. Ką 
gi. — Paslaptis atskleista. — Karle, paskubėk. 

Vos tik jos įsėdo į automobilį, Eibė atsisuko į Karlę. 

— Tau nepatinka, kad susitikinėju su Dankanu? Ar su kuo 
kitu? 

— Ne. Bet jei tu per sena turėti vaikiną, kodėl susitikinėji? 

Tiesiai į dešimtuką, ar ne? 

— Aš tik norėjau pasakyti, kad kažkaip kvaila, kai suaugusi mo- 
teris vadina savo draugą vaikinu. — Tuo labiau išsiskyrusi, auginanti 
vaiką, pagalvojo Fibė. — Manyčiau, „draugas“ skamba priimtiniau. 

— Selinos mama giriasi savo vaikinais. Anksčiau ji turėjo tris, 
bet... 

— Aš nesu Selinos mama. Ir nežinau, ar man patinka, kad gir- 
dint tau ji tiek daug kalba apie savo vaikinus. 

— Dažniausiai ji kalbasi su draugėmis, bet Selina girdi. Paskui 
papasakoja man. 

— Och, — išvažiuodama iš kiemo Fibė atsiduso. — Selinai ne- 
smagu, kad jos mama dažnai išeina? 

— Jai patinka auklė. Terei penkiolika, taigi jos kartu dažosi, žiū- 
ri televizorių. O tie vaikinai kartais atneša Selinai dovanų arba kur 
nors nusiveda. Pavyzdžiui, vienas nusivedė ją į „Six Flags“. 

— Aš girdžiu, ką tu galvoji, — nusijuokė Fibė. — Tu, maža sa- 
vanaudėe. 

Karlė girdėjo tai ne pirmą kartą, todėl irgi nusišypsojo. 

— Bet jei neprašai dovanos ir nesakai, prašau, prašau, nusivesk 
mane į „Six Flags“, tada nesi savanaudė. Ar ne? Senelė visada sako, 
kad jei kas nors duoda tau dovaną, reikia padėkoti ir apsidžiaugti, 
kad dovanojęs žmogus būtų pamalonintas. Net jei dovana tau nepa- 
tinka. Taip elgiasi gerai išauklėti žmonės. 

— Tu gudruolė, Karle Ane. Slidi kaip ungurys. Didžiuojuosi 
tavimi. 


Kai Fibė sugrįžo nuraminusi dar vieną grasinusį nusižudyti 
žmogų, nors iš tiesų tai tebuvo liūdnas ir apgailėtinas bandymas su- 
laukti dėmesio, Saiksas pamojo jai iš skyriaus kambario. 

— Tik perspėju, leitenante. Jūsų kabinete sėdi žiurkė. 

— Mano kabinete VRB? 

— Vienas iš jų. Atėjo prieš kelias minutes. 

— Ačiū. 

Turėjo žinoti, kad taip bus. Žinojo, pasitaisė Eibė. Tačiau vis tiek 
bjauru. 

Leitenantas Blekmenas iš Vidaus reikalų biuro buvo žilstelėjęs 
penkiasdešimtmetis. Jo pilvas nudribęs, veido oda raudona, o rankos 
plonos ir sausos. 

— Atsiprašau, leitenante, kad teko palaukti. Ar mes buvome 
susitarę susitikti? 

— Nieko tokio. Pamaniau, kad iš pradžių galėtume pasikalbėti, 
užuot atlikę oficialią apklausą. Jeigu jūs linkusi atlikti viską oficialiai, 
galime tuo pasirūpinti. 

Pibė tučtuojau apsigaubė mandagios Pietų moters šydu. Papras- 
tai tai padėdavo. 

— Nežinau, ar aš mieliau norėčiau oficialios apklausos, kol ne- 
sužinojau, apie ką norėtumėte pasikalbėti. 

— Apie pareigūno Arnoldo Mykso pareiškimus ir kaltinimus 
jums. 

— Arnoldas Myksas jau nėra policijos pareigūnas, kaip jūs gerai 
žinote. 

— Buvo, kai pateikė šiuos pareiškimus ir kaltinimus, kaip jūs 
irgi gerai žinote. Tikiuosi, jaučiatės geriau. 

— Taip, dėkoju. Leitenante Blekmenai, jei ketiname kalbėtis ne- 
oficialiai, gal norėtumėte kavos? 

— Ne, ačiū. Iki tol, kai buvote užpulta, jūs nušalinote pareigūną 
Arnoldą Myksą nuo tarnybos? 

— Taip. 

— Jūsų priežastys, dėl kurių ėmėtės šių veiksmų? 

— Visiškai aiškiai išdėstytos byloje. — Fibė nusišypsojo kaip 
žmogus, linkęs bendradarbiauti. — Norite kopijos? 

— Aš turiu. 

Šiknius, pagalvojo Fibė, nesiliaudama šypsotis. 

— Tai gerai. 

— Pareigūnas Myksas užginčijo jūsų argumentus dėl nušalinimo. 

Fibė atsilošė, liovėsi šypsojusis ir sugriežtino toną. 

— Mes abu žinome, kad jis patykojo mane, užpuolė ir sužalojo. 
Taip pat žinome, kad buvo sudarytas sandėris. Ir įtariu, kad abu žino- 
me, jog Arnoldas Myksas turi rimtų bėdų dėl paklusnumo — ypač jei 
viršininkė moteris — ir dėl pykčio valdymo. Kodėl tai tęsiate? 

Tamsios Blekmeno akys liko įsmeigtos į ją. 

— Myksas pateikė rimtus kaltinimus jums ir šio skyriaus kapi- 
tonui. 

Jos pyktis geidė pašokti ir kirsti. O tai, žinojo Fibė, tik dar labiau 
pakurstytų ugnį, kurią reikia kuo skubiau užgesinti. 

— Taip. Jis išsakė juos čia, šiame kabinete, tiesiai man į akis. 

— Jūs palaikote asmeninius santykius su kapitonu Deividu 
Makvy, ar ne? 

— Tikrai taip. Palaikau su kapitonu, kurį pažįstu ir gerbiu dau- 
giau nei dvidešimt metų, asmeninius ir platoniškus ryšius. Jei būtu- 
mėte pasidomėję šiuo reikalu, manimi, tada žinotumėte, kokiomis 
aplinkybėmis atėjau dirbti kapitonui Makvy. 

— Jūs atsisakėte darbo ETB ir perėjote dirbti į šį skyrių. 

— Taip, dėl daugelio priežasčių. Beje, nė viena jų neprieštarauja 
departamento nuostatams. Dirbu šiame skyriuje beveik septynerius 
metus be jokių nuobaudų ar papeikimų. Tikiu, kad mano reputacija, 
jau nekalbant apie kapitono, yra nepriekaištinga. Ir jos tikrai nesu- 
terš negarbingo policijos pareigūno kaltinimai, kurio atsakas į su- 
drausminimą buvo užpuolimas ir sumušimas. 

Blekmenas išpūtė skruostus, pirmą kartą parodydamas bent 
šiokius tokius jausmus. 

— Suprantu, kad šis pokalbis jums nemalonus, leitenante. 

— Nemalonus? Leitenante Blekmenai, kaip policijos pareigūnė 
ir kaip moteris manau, kad šis pokalbis pasibjaurėtinas. 

— Pastebėjau. Taip pat pareigūnas Myksas tvirtina, kad bandė- 
te seksualiai priekabiauti ir naudojotės savo pareigomis, siekdama jį 
įbauginti. 

— Apie tai esu girdėjusi. — Gana, nusprendė Fibė. — Aš nie- 
kaip nepriekabiavau prie Arnoldo Mykso. Galite tikėti jo žodžiu arba 
galite tikėti manuoju. Įdomu, kokiais būdais „šio pareigūno“ tėvas ar 
senelis paveikė Vidaus reikalų biurą, kad byla būtų tiriama toliau. 


200 NORA ROBERTS 


— Skundai buvo pateikti dėl jūsų ir kapitono Makvy. 

— Turėtumėte atsižvelgti į tų skundų šaltinį. Prisiminkite, kad 
kapitonas Makvy šiam departamentui ir miestui tarnauja daugiau 
nei dvidešimt penkerius metus, todėl tikrai nenusipelno, kad jo re- 
putaciją juodintų toks kalės vaikas kaip Arnoldas Myksas. 

— Leitenante... 

— Aš dar nebaigiau. Noriu, kad įtrauktumėte tai į šio pokalbio 
protokolą. Noriu, kad įrašytumėte, jog, mano asmenine ir profesine 
nuomone, Arnoldas Myksas yra apsimelavęs šunsnukis, bandantis 
pridengti savo negarbingą ir nusikalstamą elgesį, suteršdamas gero 
žmogaus ir gero policininko reputaciją. 

Fibė pašoko. 

— O dabar prašau išeiti. Man reikia dirbti. Jei norėsite dar kartą 
pasikalbėti, pokalbis bus oficialus ir jame dalyvaus mano atstovas. 

— Kaip norite. 

— Taip, būtent. Geros dienos, leitenante Blekmenai. 

Fibei prireikė keturiasdešimt penkių sekundžių prisipažinti, jog 
yra pernelyg įširdusi ir įžeista, kad sėdėtų kabinete ir tvarkytų doku- 
mentus. Negelbės nė apsimetinėjimas, kad tvarko dokumentus. 

Tad ji pasigriebė rankinę ir išlėkė iš kabineto, lydima smalsių ir 
užjaučiamų policininkų žvilgsnių. 

— Išeinu, — tarstelėjo Fibė naujajai sekretorei. — Būsiu po 
valandos. 

Ji norėjo veikti. Fibė žinojo ir suprato, kad oras ir pasivaikščio- 
jimas yra du gyvybiškai svarbūs dalykai, padėsiantys nusiraminti. Ji 
išėjo paskubomis, kol ko nors nepasakė ar nepadarė, dėl ko vėliau 
gailėtųsi. Kurį laiką jai reikia pabūti ne policininke, pagalvojo. 

Juk galėjo pasirinkti lengvesnį kelią. Psichologiją, psichiatriją. 
Juk svarstė abi galimybes. Bet ne, per visus mokymosi metus jos pa- 
sirinkimai vis grįždavo į tą patį tašką. 

Fibė žinojo, kad dėl to jos motina praleido daug bemiegių naktų. 
Dievas mato, tai nebuvo pats geriausias vienišos motinos pasirinki- 
mas. Tikrai nebuvo protinga. Jai reikėjo išlaikyti šeimą, ir galėjo pa- 
daryti tai stilingiau, imdama mokestį už akademines valandas, užuot 
leidusi naktis darbe. 

Ir dėl ko? Dėl ko? Kad ją apkaltintų žmogus, pats užpuolęs ir 
sužalojęs? Kad dar nė nespėjus išnykti mėlynėms dėl tų kaltinimų ją 
tardytų kolegos? 

Fibė nurijo tai, kas, jos nuomone, tebuvo tekštelėjimas per pirš- 
tus žmogui, kuris puolė kumščiais. Ji susitaikė su skyriaus politika, 
gelbėdama jo gerą vardą, ir, jei atvirai, pajuto šiokį tokį palengvėjimą, 
kad nereikės dalyvauti teisme ir iš naujo visko išgyventi. 

Bet šitai? Šitai vargu ar pajėgs nuryti. 

Ir kur dabar jos pasirinkimai? — klausė savęs Fibė, sukdama į 
sąlyginai vėsią Čipevos aikštę. Galėtų parodyti departamentui špygą 
ir išeiti. Užbraukti tuziną mokymosi ir darbo metų — gero darbo, 
priminė sau. 

Galėtų pareikalauti išsamaus, oficialaus tyrimo ir paleisti į orą 
visą bjaurastį tiems, kurie tokius dalykus gaudyte gaudo kaip ba- 
lionus. Arba galėtų prisiminti, kad kartais išdidumas būna mažiau 
svarbus už tai, ką reikia padaryti. 

Fibė sudribo ant suoliuko — to paties, ant kurio sėdėdamas 
Forestas Gampas laukė autobuso. 

— Dėžė saldainių, kad tave kur,* — sumurmėjo ji. 

Fibė jautėsi nusiraminusi. Gerai, nusprendė ji, kad tam žiurkei 
Blekmenui pasakė tai, ką norėjo, kai dar nebuvo nurimusi. Gerai, 
kad apsigynė, parodė, kad nesileis mindžiojama biuro, politikų, senų 
draugų tinklo ar kitų veiksnių. | 

Tegu jis sau knaisiojasi. Ji neturi ko slėpti. 

Grįš į darbą, juk ten jos vieta. Tiesą sakant, jis nebuvo vieninte- 
lis pasirinkimas. Ji to norėjo. 

Tačiau kitas penkias minutes sėdės čia — kaip Forestas — ir 
stebės pasaulį. Kad ir koks sumautas, vis dėlto tai jos pasaulis. 

Fibė dirstelėjo į moterį, prisėdusią šalia, paskui giliai įkvėpė. 
Puošni balta skrybėlė dengė nuostabias kaštonines garbanas. Plačios 
išraiškingos lūpos padažytos subtilia ką tik prinokusio persiko spal- 
va. Iš po plonos baltos suknelės kyšojo ilgos kojos, apautos aukšta- 
kulnėmis basutėmis su dirželiais. 


* Citata iš filmo „Forestas Gampas“: „Mano mama visuomet sakydavo, kad gyvenimas 
kaip saldainių dėžė — niekada nežinai, kokį gausi.“ 

Holivudo žvaigždės dažnai atvykdavo į Savaną, tačiau ne kiek- 
vieną dieną pamatysi Džuliją Roberts, jaukiai įsitaisiusią ant suolelio 
šalia tavęs. Ypač kai Džulija turi išsikišusį Adomo obuolį ir labai di- 
deles rankas. 

— Tikiuosi, neprieštaraujate, kad prisėdau. — Balsas tingus, 
pietietiškas ir tikrai ne moteriškas. — Tie bateliai mane žudo. 

— Visiškai ne. Beje, bateliai nuostabūs. 

— O, labai ačiū! — Keturių colių kulniukai pasikėlė nuo žemės ir 
pasikraipė į šonus, parodydami persiko spalva nulakuotus pirštų na- 
gus. — Pamačiau juos „Jezebel's“ ir negalėjau atsispirti. Žinau, turint 
tokią silpnybę, ten geriau neiti. Bet jie stovėjo vitrinoje, tiesiai prieš 
akis, tiesiog negalėjau nenusipirkti. 

Fibė nusišypsojo prisiminusi Karlę. Jos dukra puikiai suprastų, 
koks tai jausmas. 

— Bet jais avėdama negali eiti daugiau nei penkis žingsnius. Aš 
ne ji. — Fibės kompanionė pasmaukė žemyn madingus akinius nuo 
saulės. — Daugelis žmonių mus painioja, nes mudvi su Džulija esame 
panašios. 

— Tai jau tikrai. 

— Betji ištekėjusi dama, turi žavingų vaikučių. O aš vis dar lais- 
va. — Mirktelėjusi moteris ištiesė Fibei ranką. — Marvela Star. 

— Fibė Maknamara. 

— Man regis, esu jus mačiusi čia, Fibe, — jūsų tokie nuostabūs 
plaukai. Vaikštinėju po parką beveik kasdien. Žinote, netoliese yra 
policijos nuovada. 

— Taip, žinau. 

— Kaip man patinka uniformuoti vyrai. Parke patruliuoja raito- 
ji policija. Uniformuotas vyras ant žirgo. — Marvela geidulingai atsi- 
duso, atsilošė ir pamojavo ranka sau prieš veidą. — Iškart praskystu. 
Aš dirbu „Chez Vous“. Ar esate buvusi „Chez Vous“, mieloji? 

— Ne, nesu. 

— O, kurį vakarą būtinai ateikite, pažiūrėsite programą. Kadan- 
gi pasirodymai vyksta vakarais, dienomis dažniausiai miegu, tačiau 
po pietų mėgstu pasivaikščioti po parką, paspoksoti į savo polici- 
ninkus. — Moteris pasirausė persikų spalvos krepšyje ir išsitraukė 
citrininių ledinukų. — Saldainiuką? 

— Ačiū. 

Jos ėmė draugiškai čiulpti citrininius ledinukus, ir netrukus 
Fibė pasijuto daug geriau. 

— Jūs irgi netoliese gyvenate? — pasiteiravo Marvela. 

— Ne, tiesą sakant, aš čia dirbu. Policijos nuovadoje. Aš polici- 
ninkė. 

— Eik tu sau! — Marvela kumštelėjo jai į ranką. — Tikrai? Paro- 
dykite ginklą. 

Fibė šypsodamasi atvertė švarko kampą, kad matytųsi ginklas. 
Marvela nustebusi švilptelėjo. 

— Tokia gražutė, niekada nebūčiau pagalvojusi. Bet, matyt, mes 
abi žinome, kad išvaizda būna apgaulinga — svarbu tai, kas viduje. 

— Taip, mes abi tai žinome. 

— Gal pažįstate kokį uniformuotą vyrą, kuriam patiktų tokio 
stiliaus moteris kaip aš? 

— Tas, kuriam nepatiktų, daug prarastų. 

— Jūs labai miela! 

— Jei sutiksiu tokį, atsiųsiu į „Chez Vous“. Neabejoju, kad toliau 
pati susitvarkysite. 

— (D, tai tiesa, Fibe. Tikra tiesa. 

Kol Fibė sėdėjo, jis fotografavo. Tai bent sėkmė! Jau nesitikėjo, 
kad pamatys ją vėl vaikštančią parke. Bet štai ji, prisidengusi akis 
tamsiais akiniais. Gaila, kad jų nemato. Bet vis tiek pasisekė. Jis tik 
žvalgėsi, o čia, tik pažiūrėkite, ateina Fibė. 

Eina sparčiai kaip jankė — kojos švytruoja, klubai siūbuoja. 
Įkaitusi, tuo neabejojo. Mintis, kad ji pyksta, irzta, maloniai jau- 
dino. 

Įdomu, ar jai patiko ta maža dovanėlė, kurią paliko. Gaila, labai 
gaila, kad negalėjo palaukti ir pamatyti jos reakcijos, radus negyvą 
žiurke. 

Tačiau dar bus laiko, daug laiko susipažinti artimiau. Susitikti. 
Akis į akį. 

Jis nežinojo, apie ką, velniai rautų, ji plepėjo su tuo transvesti- 
tu, tačiau galėjo padaryti daugiau nuotraukų. Fibė tokia įsigilinusi, 
kad tikrai jo nepastebės. 

Kai Fibė atsistojo ir nuėjo, įkandin jis pasiuntė bučinį. 
— Iki greito pasimatymo, brangioji. 


Deivas palaukė, kol beveik baigėsi pamaina, tada ją pasikvietė. 
Kai Fibė įžengė į kabinetą, jis kalbėjosi telefonu ir perspėjamai kils- 
telėjo pirštą. 

— Taip ir spėjau, taip. Dėkoju. Vėliau paskambinsiu. 

Padėjęs ragelį, pasisuko su kėde į kairę, paskui — į dešinę, ste- 
bėdamas Fibės veidą. 

— Aš trumpai. Tikriausiai nori eiti namo. 

— Pirmadienio namų darbai dažnai tampa kantrybės ir ne- 
vilties išbandymu. Penktadieniais paprastai jau viską suprantame, 
tačiau per savaitgalį vėl viską pamirštame. Kokie nors rūpesčiai, 
kapitone? 

— Žinau, kad su tavimi kalbėjosi iš VRB. 

— Taip. 

— Ir žinau, kad esi įpykusi. 

— Taip. 

— Nieko iš to nebus, Fibe. Nes nieko nėra. Tačiau Myksai turi 
draugų departamente ir miesto taryboje. Jie stengiasi išsaugoti nors 
šiokį tokį veidą. 

— O mano ir tavo veidai turi atremti smūgius, — atšovė ji. 

— Man labai gaila, kad prie sužeidimų prisidėjo įžeidimai. Ti- 
kiuosi, susidorosi. 

— Norėjau viską mesti ir imtis kokio nors verslo, pavyzdžiui, tap- 
ti psichiatre. Galbūt patarėja santuokos klausimais. — Fibė pastebėjo, 
kaip jo lūpose suvirpo šypsena. — Tačiau prisiminusi savo patirtį šioje 
srityje persigalvojau ir nusprendžiau, kad bus geriau, jei nueisiu pas 
vudu žynę ir nusipirksiu užkeikimą. Vis dar svarstau tokią galimybę. 

— Pranešk, ką nuspresi. Tai tik dūmai, Eibe. Tu tai žinai. 

— Dūmai gali palikti dėmes ir juodulius. Be to, jie žudo. Negi 
negirdėjai Sveikatos ministerijos perspėjimo? 

— Seržantas Myksas pasinaudojo ryšiais. Įtaisė sūnų į apsaugos 
tarnybą. Tai didelis pažeminimas tokiam vyrui kaip Arnis. Didelis pa- 

žeminimas ir jo tėvui, matančiam, kaip žlunga visa, ką jis tiek metų 
kūrė. Manau, jis mėgina atsikeršyti. 

Deivas vėl ėmė sukiotis su kėde, nes Fibė tylėjo. 

— Jei tik laikysiesi savo pozicijos, jam nieko nepavyks. Eik 
namo, pamiršk tai. Jau gana to, kad turėsi galynėtis su daugybos 
lentele ar nežinia kokio ilgio dalybos stulpeliu. 

Nėra prasmės ginčytis ar diskutuoti, pagalvojo Fibė, ypač kai jis 
teisus. Jai tereikia laikytis savo pozicijos. 

— Kartais pirmadieniais turime mokytis žodžių. Karlė tiesiog 
negali pakęsti, kai kas nors liepia mokytis žodžių. Ką tu veiksi? 

— Baigsiu tvarkytis, tada eisiu namo, gersiu alų ir valgysiu „Al- 
kano vyro“ vakarienę. 

— Užsuk vakarienės pas mus. Tu... — Pamačiusi jo veido išraiš- 
ką, Fibė nutilo apimta pykčio ir liūdesio. — Tai dabar bus taip? Dėl 
šių kvailų įžeidimų? Mes negalime būti draugai? 

— Žinoma, mes draugai. Niekas nesikeičia ir niekada nepa- 
sikeis. Tačiau šiuo metu bus geriausia, jei liksiu ištikimas „Alkano 
vyro“ vakarienei. Tegul prasisklaido dūmai, Fibe. Pažadu, jie nepaliks 
nė menkiausios dėmelės ant mūsų. 

— Aš labai rimtai manau, kad reikia susirasti vudu karaliene. 

Deivas nusišypsojo ta ramia, kantria šypsena, kurią ji taip my- 
lėjo, kuria pasikliovė. 

— Mes gerai dirbame. Ir toliau taip dirbsime. Beje, kalbant apie 
tai, šiandien koledže puikiai pasidarbavai. 

— Netikras aliarmas. Buvo pranešta, kad bendrabutyje studen- 
tė užsibarikadavo su peiliu, šautuvu ir vaistų buteliuku. Kai įkalbėjau 
ją išeiti, mergina teturėjo manikiūro žirklutes, neužtaisytą dvidešimt 
antrojo kalibro pistoletą ir buteliuką prakeiktų virškinimą gerinančių 
vaistų. 

— Tai galėjo būti užtaisytas ginklas, medžioklinis peilis ir bar- 
bitūratų buteliukas. Juk žinai. Įkalbėjai ją išeiti, o tai svarbiausia. 
Keliauk namo. 

Tiesiog kai kuriomis dienomis, galvojo Fibė, eidama prie auto- 
mobilio, jautiesi padariusi daugiau nei paprastai. 

Keista, nutarė Ava, kad vyras, su kuriuo susitikinėja jos draugė 
— tiesą sakant, netgi šįvakar vakarieniauja — kviečia ją susitikti? 

Ji nežinojo, kodėl sutiko susitikti. Gal iš smalsumo, mandagu- 
mo, 0 gal čia kaltas tas nerūpestingas jo žavesys. Tikriausiai pastara- 
sis, pripažino eidama Viteikerio gatve. 

Ava sąmoningai nusprendė nevažiuoti automobiliu. Būtų sunku 
rasti vietą pastatyti, be to, važiuodama negali spoksoti į vitrinas, ar 
ne? Bent jau saugiai. 

Ojai patinka žvalgytis į vitrinas. Juodvi su Ese visiškai sugadino 
Karle. 

Be to, tai visiškai netoli. O Savana balandžio mėnesį nuostabi. 

Ava mylėjo Savaną. Mylėjo Maknamarų namus — giliai širdyje 
tai buvo ir jos namai. Žinoma, mylėjo ir savo mažą dailų namuką 
Vakarų Četheme. Gyvenimas kaip pasakoje, bent jau Ava taip gal- 
vojo. Su sėkmingu vyru, nuostabiu sūneliu. Ir, žinoma, auksiniu 
retriveriu. 

Tačiau pasirodė, kad jis nebuvo toks tobulas, ir tai buvo skaudus 
smūgis. Nesibaigiantis svetimoteriavimas nebuvo gražu — bet ji 
buvo tokia akla, kad nieko nepastebėjo, ko! galiausiai viskas neiškilo 
aikštėn. 

Taip ji grįžo į Maknamarų namus. Tik be vyro ir šuns. Šuns 
ilgėjosi, su šypsena pagalvojo Ava. Ir buvo dėkinga, kad turėjo kur 
eiti, kad jos sūnus turėjo namus, kuriuose galėjo augti, o ji galėjo būti 
naudinga. 

Ir nors kartais dar trokšta, kad tas neištikimas niekšas žūtų ko- 
kioje nors baisioje avarijoje, jos pyktis, palyginti su tomis dienomis, 
kai melsdavosi, kad tą nedorėlį pervažiuotų traukinys, akivaizdžiai 
išblėses. 

Tai pažanga. 

Ji buvo tokia įsigilinusi į savo mintis, kad vos nepraėjo pro šalį. 

— Ei! Ava! 

Ava stabtelėjo, apsidairė ir pamatė Dankaną, nulipantį kažkokio 
apgriuvusio namo laiptais. 

Ką čia tos vitrinos, pagalvojo ji, vertindama grynai moteriškai. 
Nenuostabu, kad Fibė nenuleidžia akių nuo šios prekės. Lieknas kū- 
nas, susitaršę plaukai, žudanti šypsena. 

Nors ji nemanė esanti gera vyrų žinovė, neabejojo, kad šis pri- 
lygsta savo įpakavimui. 

— Atsiprašau. Užsisvajojau. O varge. Ar čia tas namas, kurį pir- 
kai? Ta vieta, apie kurią pasakojai Esei? 

— Taip. — Dankanas atsigręžė ir pažiūrėjo į namą kaip į kokią 
mielą seną tetulę. — Tik jam reikia pagalbos. 

— Tai jau tikrai. 

Pusė langų užkalti lentomis, o priekinė veranda kabojo kaip 
seno žmogaus pagurklis. Šlykščiai gelsvi dažai — kiek jų apskritai 
buvo likę — luposi ir trupėjo nuo medienos. 

— Turėsi daug darbelio, — tarė ji. 

— Tai pusė malonumo. Kaip tik apie tai ir norėjau su tavimi pa- 
sikalbėti. 

— Apie ką? 

— Eikš. Šie laiptai ganėtinai tvirti. — Dankanas paėmė ją už 
rankos. — Pastato būklė dar gera. Žinoma, šį tą reikia paremontuoti. 
Bet tik kosmetiškai. 

— Reikės nemažai „Max Factor“, Dankanai. 

— Max... a, taip. Supratau. Taip, reikės gerokai padažyti, bet aš 
turiu minčių. Viena jų yra vaizdas nuo gatvės. Jūsų — Maknamarų — 
namai nuo gatvės puikiai žiūrisi. Girdėjau, kad aplinką tvarkai tu. 

— Didžiąją dalį. 

Išsitraukusi iš rankinės butelį vandens, Ava pasiūlė jam. 

— Nešiojiesi rankinėje vandens? 

— Iš to, ką nešiojuosi savo rankinėje, galėčiau atidaryti nedidelę 
smulkmenų krautuvėlę. Niekaip nesuprantu, kaip jūs, vyrai, sutalpi- 
nate viską į kišenes. Ar norėtum? Turiu du buteliukus. 

— Ne. Ačiū. Taip... sodas. Tavo gėlynai. 

— Mmm. — Gerdama vandenį, Esė nužvelgė priekinės vejos 
kemsynus, išvešėjusius vijoklius. — Šiek tiek padeda Esė. Fibė tam 
neturi laiko, nebent retsykiais išrauna vieną kitą piktžolę. Man la- 
biausiai tai prie širdies, todėl daugiausia ir triūsiu. 

— Man irgi patinka rūpintis augalais. 

— Tikrai? 

Dabar ji šypsodamasi pažiūrėjo į Dankaną. 

— Pajutau tai, kai pradėjau triūsti aplink namą, kuriame gyve- 
nu. Nesu beviltiškas. Vis dėlto tu daug geresnė. Tad pamaniau, kad 
galėtum man padėti. 

— Čia? 

— Manau, kad teks pradėti nuo nulio. Čia beveik viskas sume- 
dėję arba negyva, išskyrus, žinoma, piktžoles. Jas reikia išnaikinti. 
Norėčiau kelių naujų pagrindinių augalų ir ko nors gražaus. Galbūt 
žemaūgių žydinčių medelių, nedidelio gluosnio kitoje pusėje. Vijok- 
lių, apsivijusių pinučius. 

Suglumusi Ava apžiūrinėjo apgailėtinos išvaizdos namą. 

— Kokius pinučius? 

— Tuos, kuriuos pastatysiu. Arba ant altanos. Man nepaprastai 
patinka altanos. — Įsijautęs Dankanas pažvangino smulkiais kišenė- 
je. — Taip pat norėčiau vazonų ir lovelių palangėse. Daug — nepa- 
gailėkime — vazonų ir lovelių. Dar yra kiemas už namo. Jis nedidelis, 
tad planuoju pastatyti jame mažą dailų staliuką su kėdėmis, kažką 
panašaus. Aplinkui galėtų būti pora lysvių. Vazoninių medelių ir pa- 
našiai. Ką manai, ar galėtum man padėti? 

— Aš sutrikusi. Tu nori, kad padėčiau sutvarkyti aplinką? 

— Noriu pasamdyti tave, kad padėtum sutvarkyti aplinką. 

Netekusi amo, Ava nugėrė didelį gurkšnį vandens. 

— Dankanai... Kodėl manai, kad galėčiau įgyvendinti tokį pro- 
jektą? Aš nesu specialistė. Tik sodininkė mėgėja. 

Tai jis sodininkas mėgėjas, pagalvojo Dankanas. Tai, ką daro 
Ava, prilygsta Esės darbui su vąšeliu ir siūlais. Ji kuria meną. 

— Man nereikia kraštovaizdžio specialisto. Prieš juos nieko ne- 
turiu, tikrai. Tačiau noriu, kad čia jaustųsi namų atmosfera, galbūt 
šiek tiek stulbinanti. Individuali. Man patinka, ką sukūrei Džonso 
gatvėje. Kažko panašaus norėčiau ir čia. Pažiūrėk. 

Jis ištraukė iš lagaminėlio aplanką ir padavė Avai. 

— Čia eskizai — namo, aplinkos, verandų — kokie jie yra. Taip 
pat mano sumanymai, ką esu numatęs. Tai ne galutiniai sprendimai, 
tik mintys. Ir numatomas biudžetas. 

Užvaldyta smalsumo, Ava atvertė aplanką ir pervertė lapus, kol 
priėjo prie biudžeto. 

-— Man reikia prisėsti. 

— Gerai. 

Dankanas atsisėdo ant laiptų šalia jos. Jam patiko sėdėti ant 
laiptų ar atvirame prieangyje mieste ir stebėti pro šalį slystantį gyve- 
nimą. Todėl patenkintas sėdėjo, kol Ava tylėjo. 

— Dankanai, tu nepaprastai mielas žmogus, bet manau, turi 
psichikos bėdų. — Kai jis nusijuokė, Ava papurtė galvą. — Kaip gali 
siūlyti tokį didelį projektą žmogui, neturinčiam patirties. 

— Na, tas didumas sąlyginis. Turiu dar vieną didelį projektą, 
apie kurį galbūt pakalbėsime kitą kartą. Noriu, kad tai atrodytų 
kaip namai. — Dankanas norėjo, kad šis pastatas turėtų savo gy- 
venimą. — Manau, tu tai galėtum padaryti. Aš šį tą išmanau apie 
sodininkystę ir... 

Prunkštelėjusi Ava bedė į jį pirštu. 

— Išvardyk bent pusę tuzino augalų, kuriuos matei Maknamarų 
namuose. 

— Verandoje stovi urna su heliotropu, tamsiai raudonu flioksu, 
lobelija ir saldžiuoju laibeniu. 

Tada jis išvardijo vazonus, krūmokšnius ir lysves priešais namą. 
Ava prisimerkusi žiūrėjo į jį pro tamsius akinius. 

— Tu viską užsirašei? 

— Aš pastebiu dalykus, ypač tuos, kurie mane domina. Pagalvok 
apie tai. Dar turiu porą savaičių. Galbūt tau kils kokių minčių, galėtu- 
mejas aptarti. Galėčiau... — Dankanas dirstelėjo į laikrodį ir susirau- 
kė. — Turiu eiti. Po poros valandų atvažiuos Fibė, tad reikia... 

— Eiti, — sumurmėjo Ava. — Aš čia dar kurį laiką pasėdėsiu, 
jei tu nieko prieš. 

— Žinoma, apsidairyk. — Jis atsistojo, atsisuko ir dar kartą nu- 
žvelgė namą. — Labai norėčiau jį prikelti. Tad pagalvok, gerai? 

— Pagalvosiu. 

Kai jis įsėdo į automobilį ir nuvažiavo, Ava vėl atsisėdo. Danka- 
nas tikriausiai išsikraustė iš proto, galvojo sėdėdama. Paskui atsisto- 
jo, apžiūrėjo namą, atsargiai apėjo svyrančią verandą. 

Prisiminė kiemą, kurį turėjo tame tvarkingame sklype Vakarų 
Četheme. Kaip jai patiko ten darbuotis. Kaip tampė dirvožemį, trą- 
šas, durpes. Kaip kasė, sodino, prakaitavo, ravėjo. Kūrė namus. Kūrė 
tobulą paveikslą nė neįtardama, kad sode slepiasi gyvatė. Nenujaus- 
dama, kad teks palikti tą pasakų kampelį, kurį taip sunkiai kūrė. 

Argi nebūtų puiku, jei ką nors panašaus sukurtų čia? Jei nu- 
grandytų tuos negyvus, bjaurius padarus ir sukurtų šį tą gražaus? 
Tiesiog dėl grožio. 

Taip, apsisprendė Ava. Verta pagalvoti. 

JI VOS NEATKALBĖJO SAVĘS, kad neitų pas Dankaną. Žinoma, 
tai būtų nesąmonė. Juk norėjo eiti. Labai, labai norėjo baigti tai, ką 
prieš keletą vakarų pradėjo jo verandoje. 

Tačiau Protingoji Fibė nusprendė pasiginčyti su Geidulingąja 
Fibe — ir, kad ją kur, pakeliui į namus, ruošdamasi pasimatymui, 
ir netgi dabar, važiuodama į salą, pateikė keletą labai svarių argu- 
mentų. 

Jiems derėtų geriau pažinti vienas kitą. Be abejo, Dankanas 
labai patrauklus, įdomus vyriškis. Betgi kam skubėti? Argi nebūtų 
racionaliau — šifruoju: saugiau — susitikti dar keletą kartų viešoje 
vietoje, užuot lėkus pas jį į namus, kur galutinis rezultatas neišven- 
giamas? 

Fibė galėjo į tai atsakyti, ir atsakė. Dankanas jai patinka, maloni 
draugija stipriai traukia fiziškai. Jai trisdešimt treji. 

Bet iš tikrųjų, ką žino apie jį — kas slypi po ta išore? Gal jis koks 
maniakas, kuris naudodamasis savo patrauklumu kas savaitę grobia 
lengvatikes moteris. Gal jis vyriškoji Selinos motinos versija, žongli- 
ruojantis keliomis vienu metu. Ar ji nori būti vienu tų kamuolių ore? 

Koks, velniai rautų, skirtumas. Negi ji negali susitikinėti su vyru 
— negali permiegoti su vyru, nereikalaudama ar nesitikėdama ab- 
soliutaus išskirtinumo? Ji nusipelno šiek tiek džiaugsmo ir vyriškos 
draugijos, ir prakeikto sekso. 

Tad užsičiaupk, kad tave kur. 

Dankanas kišasi į jų gyvenimą. Bent jau jos dvilypė cinizmo ir 
įtarumo antena taip dūzgia. Galimybė motinai pardavinėti rankdar- 
bius, darbo pasiūlymas Avai. Kas toliau? Gal pasisiūlys nupirkti batų 
parduotuvę Karlei? 

Žinoma, tai juokinga. Ji per aštriai reaguoja. Pernelyg saugo šei- 
mą. Tikriausiai nei motinai, nei Avai nešovė į galvą, kad jis kišasi. Be 
to, abi tikrai išmano darbus, kuriuos Dankanas joms siūlo. 

Bėda ta, kad ji gali iškreipti Dankano veiksmus, šiuos santykius, 
viską, ką tik jis daro. Jei ir toliau įtarinės, kabinėsis. Užuot pasinau- 
dojusi galimybe, pasidžiaugusi akimirka. 

Be to, jau per arti jo namų, kad dabar apsisuktų kaip kokia ner- 
vinga kvaiša ir spruktų namo. 

Jiedu pasikalbės, tiesiog pasikalbės apie tai, kas vyksta, ką jis 
siūlo Avai. Pavalgys picos, galbūt išgers vyno ir kaip du subrendę, su- 
augę žmonės pasikalbės, kur gali — jei išvis gali — tai nuvesti. 

Jeigu Protingosios Fibės tai netenkina, tegu lipa lauk iš auto- 
mobilio ir pėdina namo. 

Sukdama į Dankano kiemą dar pagalvojo, kad pirmą kartą lan- 
kydamasi jo namuose buvo ištikta šoko. Antrą kartą jau buvo tamsu. 
Dabar, aiškioje šviesoje, būdama blaivaus proto, Fibė išvydo jį visiš- 
kai kitokį. 

Namas nuostabus: aukšti langai, drožti balti papuošimai ant 
blyškiai melsvos medienos. Grakščios terasos ir verandos. Ir, žinoma, 
tvirtai elegantiškas portikas su baltomis kolonomis. Kur jiedu vos 
nepadarė to, kas jos ginčą su savimi būtų pavertęs niekais. 

Tas žavingas stogelis, nuo kurio gali stebėti pelkes ir druskingas 
lygumas, sodą, upę. 

Ir, žinoma, sodas. Apvalios, pailgos, dygliuotos formos. Fibė 
turėjo sutikti, kad Dankanas išmano apie sodininkystę arba samdo 
tam visą pulką žmonių. Nors iš esmės tai tas pat. Juk nebūtina kasti 
ir sodinti, karpyti ir ravėti, kad įvertintum gražios aplinkos galią. 

Ši nuostabi maža salelė alsavo gyvybe, saule ir pavėsiu, žiedais 
ir kvapais, žaluma ir įvairiomis spalvomis, supančiomis namą, kuris 
atrodė didingas ir jaukus. 

Tam reikėjo vaizduotės, nusprendė ji. 

Fibė patraukė takeliu, mėgaudamasi svajinga, romantiška at- 
mostera ir tikėdamasi, kad picą valgys ir vyną gers verandoje, kur 
šiltas drėgnas oras, o vėjas atpučia svaiginančius kvapus. 

Dankanas atidarė duris ir, atsistojęs tarpduryje, tarp baltų pa- 
puošimų, stebėjo ją ateinančią. 

— Gailiuosi, kad nepasipuošiau balta plevenančia suknele, — 
šūktelėjo Fibė, — ir balta plačiakrašte skrybėle, kaip tas „lyg iš akies 
trauktas Džulija Roberts“ transvestitas, su kuriuo vakar maloniai pa- 
plepėjau. Arba mano skrybėlaitė galėtų būti papuošta žibuoklėmis. 

— Atrodai beveik tobula, net jei nesi — kiek žinau — transves- 
titė. 

— Gal tai buvo transseksualė. Nedrįsau klausti vos susipažinusi. 

— Kad ir kaip būtų. Graži suknelė. 

— Ačiū. — Nors ir dažnai ją rengdavosi eidama į tėvų susirin- 
kimus, vis dėlto šią akimirką paprasta medvilninė suknelė puikiai 
tiko. — Tau buvo sunki diena. 

— Kaip pažiūrėsi. 

Vyras ištiesė ranką ir įsivedė ją į vidų. Ji to nenumatė. Tai tiek, 
vėliau pagalvos, apie instinktus — policininkės ir moters. Tačiau 
dabar, prispausta prie sienos, jausdama jo lūpas ant savųjų, Fibė ne- 
įstengė galvoti. 

Galėjo sulaikyti jį už pečių, neva sakydama, oho, bičiuli, nesku- 
bėk, tačiau nieko nelaukusi apkabino vyro kaklą. 

Ir laukimas baigėsi. 

Dankano rankos paniro į jos plaukus, nuslydo pečiais ir susiliejo 
su jos kūnu su tokiu ryžtu ir jėga, kad visos mintys apie oho išskriejo 
pro langą ir negrįžo. 

Protingoji Fibė neturėjo ką pasakyti. 

Jis taip skaniai kvepia, o kūnas puikus — kietas, tvirtas ir vyriš- 
kas. Tą akimirką Fibę užvaldė jo lūpos ir jos pačios kraujas, iš malo- 
niai šilto tapęs kunkuliuojančiai karštu. 

Galbūt jis būtų sustojęs — jeigu ji būtų išsitraukusi ginklą ir nu- 
taikiusi į galvą, tada galbūt būtų sustojęs. Tačiau Dankanas lyg per 
miglą išgirdo, kaip jos rankinė dusliai dunkstelėjo ant grindų. 

Tada Fibė surakino jį savo glėbyje tomis stipriomis nuogomis 
rankomis, o dantys kandžiojo ir maigė jo apatinę lūpą. Ji dejavo ir 
virpėjo. Ir jos kvapas, rodės, pasklido lyg gundantis kvietimas, tapęs 
valią naikinančiu narkotiku. 

Dankanas užvertė suknelę, apnuogino nuostabias kojas, perbė- 
go rankomis šiltu kūnu per jį dengiantį mažą nėrinių lopinėlį. Paskui 
po juo. 

Čia ne šilta, čia karšta. Karšta, drėgna ir atvira. Fibės klubai 
judėjo, spaudėsi prie jo, jos tylus laukinis urzgimas šovė tiesiai jam į 
pilvą. Pirštai skaudžiai įsirėžė į Dankano pečius. 

Kitą akimirką jiedu jau karštligiškai atseginėjo vyro kelnių už- 
trauktuką. 

Dabar, dabar, dabar. Šią minutę. O Dieve! Fibė nežinojo, ar pa- 
sakė tai garsiai, ar tik pagalvojo. Pojūčiai jos viduje skriejo per greitai, 
per aukštai, kad galėtų bent šiek tiek pasipriešinti, blaiviai pagalvoti. 
Tiesiog abejojo, ar išgyvens kitas dešimt sekundžių, jeigu jis tuoj pat 
neįsiskverbs į ją. 

O kai įsiskverbė, įsiveržė, Fibė pamiršo išgyvenimą. 

Skubūs, beveik įnirtingi smūgiai, vienas po kito. Jie užpildė 
seniai pamirštas tuščias vietas, sušildė atvėsusius kampus. Tai buvo 
antpuolis, ačiū Dievui už jį. 

Su žemejos nesiejo niekas, jokia protinga mintis. Dankanas laikė 
jos rankas virš galvos, suknelė buvo užraitota iki juosmens. Jis plakė 
ją į duris, kol galiausiai orgazmas susprogdino Fibę į gabalėlius. 

Išsiliedamas jis trūkčiojamai sušnopavo į ausį, tada prispaudė 
ją prie durų. Kai galva šiek tiek prablaivėjo, Fibė suprato, kad taip 
Dankanas stengiasi išsilaikyti ir ją išlaikyti. 

— Ačiū, — iškvėpė ji. 

— Mažiausiai penkiasdešimt procentų malonumo buvo mano. 

Kai Fibė susijuokė, vyras atsitraukė, nubraukė nuo jos veido 
plaukus ir pažiūrėjo. 

— Buvau numatęs kitokią vakaro eigą. Iš pradžių. 

Fibė jau galėjo matyti gana aiškiai ir, o Dieve, kokia graži jo akių 
spalva. 

— Vakaro eigą. 

— Na, supranti, pora taurių gėrimo suaugusiesiems verandoje 
arba pasivaikščiojimas po sodą. Vakarienė, pokalbis. Tačiau paskui 
suvokiau, kad visą tą laiką galvočiau tik apie seksą, o tai sugadintų 
mano apetitą. 

Kalbėdamas Dankanas paglostė jos koją, ir Pibė vėl suvirpėjo. 
Jis rūpestingai išlygino suknelę. 

— Taip galvojau aš, — tęsė jis, — bet paskui pamaniau, kad ir tu 

gali turėti panašių minčių. Sėdėtum prie stalo ir gadintumeisi apeti- 
tą. Kas gi taip priima svečius?.. 

— Mat kaip. Vadinasi, turėčiau suprasti, kad mes puolėme 
vienas ant kito prie lauko durų, nes tu nenorėjai pasirodyti esąs ne- 
mandagus? 

Jis nusišypsojo. 

— Žinoma. Tik dėl to. Jau gali stovėti? 

— Manyčiau. 

Dankanas atsitraukė, pažiūrėjo po kojomis. Tada pasilenkęs pa- 
kėlė nuo grindų perplėštas kelnaites. 

— Vaje, — tarstelėjo jis. 

Fibė nusijuokė. 

— Nežinau, kam iš viso varginausi puoštis gražiais apatiniais. 

— Vieną akimirką jie buvo pastebėti. Galiu paskolinti savo 
trumpikes. 

— Nereikia, bet vis tiek ačiū. Aš trumpam į vonią. 

— Taip, žinoma. Klausyk, Fibe... — Dankanas nerūpestingai 
susikišo suplėšytas kelnaites į užpakalinę kelnių kišenę. — Planuo- 
damas vakaro eigą, ketinau viską atlikti šiek tiek formaliau. 

Fibė klausiamai nusišypsojo. Kai pagaliau suvokė, šypseną veide 
pakeitė nuostaba. 

— (0), Dieve. 

— Aš užsimiršau, — pradėjo jis. — Aš... 

— Abu užsimiršome. — Priblokšta pasitrynė tarpą tarp krūtų, 
kur jos širdis porą kartų nerimastingai apsivertė. — Aš vartoju piliu- 
les, bet... 

— Bet, — linktelėjo Dankanas. — Galiu tik pasakyti, kad pa- 
prastai būnu daug atsargesnis. Galime pasitikrinti kraują, jei neri- 
mauji. Taip pat galiu pasakyti, kad tai pirmas kartas, kai lauko durys 
buvo panaudotos tokiam įdomiam tikslui. Turėčiau nutepti jas bron- 
za, bet dabar tegaliu atsiprašyti ir pasakyti, kad mielai paaukosiu 
kraujo mėginį, jei tik tu jausiesi ramiau. 

— Tiesiog nuo šiol būkime atsargesni. 

— Gerai. 

Ji pasiėmė nuo grindų rankinę. 

— Tuoj grįšiu. 

Fibė apžiūrėjo save veidrodyje. Įkaitę skruostai, patenkintos 
katės akys, susitaršę plaukai. Viskas puiku, pagalvojo. Dievas mato, 
buvo tikrai gera. Tačiau negali leisti sau elgtis taip nerūpestingai. Kitą 
kartą, pažadėjo sau, rankinėje turės sargių. 

Kai ji išėjo, Dankano nebuvo nei vestibiulyje, nei svetainėje. Pa- 
šaukė jį vardu ir ėmė ieškoti, tada išgirdo atsaką iš virtuvės. Vakarėlių 
salė, nusprendė ji. Didžiulis senovinis baras, daugybė minkštasuolių, 
įrėmintos senų žurnalų skelbimų reprodukcijos. Viskas dekoratyvu 
ir stilizuota. 

Čia buvo ir kortų stalas, kuris atrodė antikvarinis, kaip ir baras, 
keletas spintelių su įvairiais niekučiais. Tarp šių niekučių, nusišypso- 
jusi pastebėjo Fibė, buvo PEZ ledinukų automatas. 

— Džentelmenų klubas, — tarė ji. 

— Tam tikra prasme. — Vyras išėjo iš už baro su dviem vyno 
taurėmis. — Alkana? 

— Maniau, jau pasirūpinai tuo. 

Dankanas patenkintas šyptelėjo. 

— Tai gerai, nes aš užsakiau picą, bet liepiau pristatyti maždaug 
po valandos. Pamaniau, gal norėsi išgerti lauke ar sode. Pažiūrėti, 
kaip leidžiasi saulė. 

— Būtent šito ir norėčiau. 

Jiedu išėjo pro stiklines duris į užpakalinę verandą. Ir ten apsi- 
dairiusi Fibė gurkštelėjo vyno. 

— Skanu — aš apie vyną, — patikslino ji. — Visa kita? Čia kaip 
pasakų kampelis, ar ne? 

— Daug slaptų vietelių. Kai pradėjau, negalėjau sustoti. 

— Tai... — Nulipusi žemyn, Fibė perėjo per kiemą. — Kodėl 
nesamdai to, kas suprojektavo tavo sodą, kad sukurtų aplinką ir prie 
parduotuvės, kurią ketini atidaryti? 

— Kalbėjai su Ava. 

— Ji pašiurpusi ir apstulbusi. 

— Matai, koks reikalas. Šitai? Čia mano projektas. Net ne pro- 
jektas, tiesiog mintis. Žinoma, man padėjo ją įgyvendinti, pamažu 
viskas rutuliojosi ir keitėsi, kol pagaliau įgavo šią formą. 

— Gražu. — Fibė lėtai apsisuko. — Kaip sakiau, netgi įmantru, 
o griežtų formų nebuvimas suteikia dar daugiau žavesio. 

Dabar Dankanas žiūrėjo į ją, tik į ją. 

— Tavo buvimas čia suteikia žavesio. 

Fibė padarė mandagų reveransą. 

— Jūs toks galantiškas. 

— Tada būčiau sugalvojęs ką nors romantiško apie žiedus ar 
pumpurus. 

— Tau puikiai pavyko. Grįžtant prie Avos? 

— Taip, Ava ir mano planas. Nemanau, kad turėsiu laiko 
krapštytis prie projekto, ir man tikrai nereikia samdytos komandos 
protingų minčių. Norėjau moters, kuri supranta namą, vietovę ir iš- 
mano, kaip išdėstyti augalus, kad jie vešėtų, ir spalvas, kad praeiviai 
sakytų: „Štai čia tikroji Savana“ Man patinka, ką Ava sukūrė aplink 
jūsų namus. 

Dankanas stumtelėjo dekoruotus geležinius vartelius. Fibė tuč- 
tuojau suprato, ką jis turėjo galvoje kalbėdamas apie slaptas vieteles. 
Tai buvo maža salelė saloje, kupina ramybės ir šnabždesių, su mažu 
tvenkiniu, jame plūduriuojančiomis vandens lelijomis ir įmantria 
sparnuotos fėjos statulėle. 

Nuėjusi prie mažo balto marmuro suolelio, atsisėdo. 

— Tai nėra tik geras darbas? 

— Man nesunku daryti gerus darbus ir nekreipti dėmesio į 
įtarias mintis, kokios sukasi tavo galvoje. Tačiau aš dar noriu pasi- 
pelnyti, projektams pasirinkdamas tinkamus žmones. 

— Ar esi kada nors pasirinkęs netinkamą? 

— Keletą kartų. Nemanau, kad Ava būtų vienas tokių. 

— Nebūtų. Kai gyveno su vyru, jie turėjo namą Vakarų Čethe- 
me, ten buvo sukūrusi nuostabiausią sodą. Apie ją netgi rašė Sout- 
hern Homes... Tu tai žinojai, ar ne? 

Jo duobutės pagilėjo. 

— Gal ir užkliuvo akis. 

— Tu gudresnis nei atrodai, ir tai komplimentas. 

— Tu irgi. — Dankanas palinko ir nerūpestingai pabučiavo. — 
Gal nori pasivaikščioti, nueiti iki prieplaukos? 

— Taip, mielai. 

Plytomis kloti takeliai, altanos ir pinučiai, blankstančios ir 

žąlančios varinės urnos ir skambi vakaro muzika, vėjeliui judinant 
stiklo varpelius. 

Saulė jau leidosi, dažydama pelkę mirguliuojančiomis spalvo- 
mis. Nuo prieplaukos matėsi kiti namai, kiti sodai ir, Fibės manymu, 
mažas berniukas, sėdintis ant tiltelio krašto su meškere rankose. 

— Ar tu kada nors tai darai? Žvejoji nuo tiltelio? 

— Aš prastas žvejys. Mieliau sėdžiu ant kranto su alumi ir lei- 
džiu kam nors kitam skandinti sliekus. 

Ji atsisuko, pastebėjo, kaip toli jie nuėję. 

— Teritorija didesnė nei maniau. — O štai ten dar ir spindintys 
baseino vandenys, pastebėjo Fibė. — Yra ką veikti. Man vis dar sun- 
ku įsivaizduoti tave kaip kaimo džentelmeną. Kada papasakosi tą ilgą 
istoriją, kaip atsidūrei čia? 

— Ji ne tokia jau įdomi. 

— Ne tokia įdomi tau ar man? 

— Ko gero, abiem. 

— Dabar, žinoma, sukilo mano smalsumas, ir jei jo nepaten- 
kinsi, turėsiu pati ką nors sugalvoti. Pavyzdžiui, kad pastatei visa tai 
moteriai — meilė be atsako, sudaužyta širdis — ir ji paliko tave dėl 
kito vyro. 

— Beveik pataikei. 

Fibė akimirksniu surimtėjo. 

— Atsiprašau, prastas pokštas. Gal grįžkime į namą, kaip ma- 
nai? Nenorėčiau, kad pražiopsotume picą. Norėčiau valgyti verando- 
je arba sode, — tęsė ji, kai jiedu pasuko nuo prieplaukos. — Argi... 

— Pastačiau jį savo motinai. 

— O... 

Balse Fibė išgirdo gilų skausmą, bet daugiau nieko nepasakė. 

— Tai nėra istorijos pradžia. Motina mane pagimdė septynio- 
likos. Galėtume tai pavadinti dideliu netikėtumu. Mano tėvas buvo 
ne ką vyresnis. Kažkodėl jie — ar ji — nusprendė gimdyti ir susi- 
tuokti. Be abejo, esu dėkingas už pirmąją šio sprendimo dalį, tačiau 
santuoka tikriausiai nebuvo protingiausias žingsnis. Jiedu visą laiką 
pykosi, kol buvo kartu. Jis buvo tinginys, ji kalė, jis per daug gėrė, ji 
nesirūpino namais. Tokios buvo Sviftų linksmybės ir žaidimai. 

— Vaikui sunku augti, kai šeimoje tokia trintis. 

— Taip, bet matai, jie abu buvo teisūs. Jis buvo tinginys ir per 
daug gėrė. Ji buvo kalė ir apsileidusi. Kai man buvo dešimt, tėvas išė- 
jo. Buvo ir anksčiau keletą kartų išėjęs, ji irgi. Tačiau šį kartą negrįžo. 

— Nori pasakyti, kad daugiau jo nematei? 

— Daugelį metų. Motina niršo. Keršijo jam, susitikinėdama su 
kitais, darydama ką nori. Svarstydavau, ar ji apskritai žino, kad ir aš 
esu. Tad norėdamas jai priminti, įsiveldavau į įvairiausias bėdas. Daž- 
niausiai susimušdavau. Penkerius metus buvau rajono mušeika. 

Fibė tylėdama kilstelėjo ranką ir švelniai palietė randą virš an- 
takio. 

— Taip, mūšio randas. Nieko tokio. 

— Jis suintrigavo mane, kai pamačiau tave pirmą kartą. Čia 
randas, ten duobutės. — Fibė palietė jo burnos kampą. — Priešingy- 
bės. Tavyje daug priešingybių, Dankanai. Kas atsitiko šeštais metais? 
Kaip praradai mušeikos titulą? 

— Tu pastabi. Nusižiūrėjau tokį vaikėzą, kuris buvo daug stip- 
resnis nei atrodė. Jis neišspardė man užpakalio, bet, o varge, mes 
kaip reikiant pešėmės. 

— Ir paskui tapote geriausiais draugais, — baigė Fibė. — Argi 
ne taip atsitinka vyrams? 

— Nemėgstu būti nuspėjamas, bet panašiai. Kol mudu talžėme 
vienas kitą ir jau buvau bepradedąs galvoti, kad mano mušeikos ti- 
tulas tuoj bus nuplėštas, atėjo jo tėvas. Tvirtas vyras, išskyrė mus. 
Jei mes norį tęsti, tada turime apsimauti pirštines ir daryti tai kaip 
vyrai. To vaikio tėvas boksuodavosi už pinigus. Nenuostabu, kad 
Džeikas vos neišspardė man subinės. 

— Ir kas laimėjo ringo karaliaus titulą? 

— Nė vienas. Mes taip ir neapsimovėme pirštinių. Džeiko tėvas 
nusitempė mane į savo namus, nuprausė virtuvės kriauklėje, o jo 
žmona paruošė ledo paketą ir limonado. Dar nenusibodo? Sakiau, 
kad istorija ilga. 

— Nė kiek. 

— Ką gi, teks tau dar įpilti, kad išklausytum pabaigą. 

Dankanas paėmė jos taurę. Atsirėmusi į turėklą, Eibė palaukė, 
kol jis grįžo su pilnomis taurėmis. 

— Kur baigiau? 

— Džeiko virtuvėje gėrei limonadą. 

— Ir klausiausi pamokslo. Tai buvo pirmas kartas, kai kažkas — 
neskaitant mokytojų, kurių nuomonė tomis dienomis man visai ne- 
rūpėjo, — bandė su manimi kalbėtis. Tada aš supratau, kad būdamas 
rajono mušeika esu nuolat mušamas. O kokia prasmė? Motina nė 
nepastebėdavo, kai grįždavau namo kruvinas. Todėl nusprendžiau 
atsisakyti čempiono vardo. 

— Kiek tau buvo, penkiolika? 

— Maždaug. 

— Per jaunas, kad suprastum gyvenimo prasmę, bet aš supran- 
tu jaunatviškas proto prošvaistes. 

Dankanas pažiūrėjo į ją. 

— Neabejoju. 

— Taigi mes turime šį tą bendra. Atsikrausčiau į Maknamarų 
namus po vieno iš savųjų, apie tai papasakosiu kitą kartą. Ką darei 
atsistatydinęs iš blogiečių? 

— Susiradau darbą, manydamas, kad taip įsiteiksiu jai — savo 
motinai — ir kad tai bus ne taip skausminga kaip nubrozdinti krum- 
pliai. 

— Išmintingas sprendimas. — Bet taip ir neįsiteikė jai, pagalvo- 
jo Eibė, girdėjo tai vyro balse. — Kokį darbą? 

— Nurinkinėjau nešvarius indus nuo stalų ir atiduodavau jai pusę 
uždarbio. Buvo visai neblogai. Mūsų santykių tai nepakeitė, vis dėlto 
buvo pakenčiama. Pradėjau galvoti, kad taip gyvena visi tokie kaip 
mes. Vieniši tėvai, bandantys išgyventi. Tiesiog ji neturi man laiko. 

Kurį laiką Dankanas tylėjo. Netoliese ėmė klykauti lėlys. 

— Bet tu, vieniša motina, žinai, kad tai netiėsa. 

— Žinau, kad taip neturėtų būti. 

— Kai sukako aštuoniolika, motina liepė man išeiti. Taip ir pa- 
dariau. Laikas ėjo, ir vieną dieną aš paėmiau keleivį, kurio piniginė 
buvo tuščia. Viena vedė prie kita, ir aš susipažinau su jo šeima. Jis 
neturėjo tėvo, mirė, kai Finas buvo dar mažas, tačiau rezultatas buvo 
toks pat. Tėvo nebuvo, tačiau motina — o, patikėk, ji skyrė sūnui visą 
savo laiką. 

Fibė prisiminė Ma By, jos dideles rankas, tvirtą žvilgsnį. 

— Net jei tu norėjai, kad to nedarytų. 

— Net jeigu. Ji turėjo būrį vaikų, tačiau negailėjo jiems laiko. 
Man irgi. Tada supratau, kad ne visi taip gyvena. Tiesiog buvo pa- 
prasčiau tuo tikėti arba to norėti. Tačiau taip nebuvo. 

— Tikriausiai atvežė picą. — Jis atsistūmė nuo turėklo. — Tuoj 
grįšiu. Jei tai Teto, jis mėgsta pašnekėti. 

— Nieko tokio. 

Fibė gurkšnojo vyną ir žvalgėsi po sodą, virš kurio jau žiebėsi 
pirmosios žvaigždės. Pastatė namą, pasodino sodą, sukūrė visą tą 
grožį, kad motina pagaliau atkreiptų į jį dėmesį. Bet, žinojo Fibė, tai 
nepadėjo. 

Kodėl jis liko? — svarstė. Juk gyvenimas čia turėtų skaudinti. 

Dankanas grįžo su pica, pora lėkščių ant dėžės viršaus ir serve- 
tėlėmis. 

— Leisk, padėsiu. Ar baigsi pasakoti? 

— Manyčiau, galime peršokti ir eiti tiesiai prie laimėjimo. 

Jis uždegė žvakes, o ji išdėliojo lėkštes ir servetėles ant pinto 
stalo. 

— Vietiniam berniokui pasisekė, ir tik todėl, kad pirko pakuotę 
alaus ir loterijos bilietą. Reikia atšvęsti. Tikriausiai dvi dienas gėriau. 
O išsiblaivęs pirmiausia nuėjau pas Ma By. Nupirkau jai tokį mažą 
žalvarinį ąsotį, kaip tas su džinu. Liepiau jį patrinti ir sugalvoti tris 
norus. Buvau pasirengęs visus išpildyti. 

— Koks tu mielas, — tyliai tarusi, Fibė atsisėdo prie stalo. 

— Maniausi esąs velniškai protingas. Ji sutiko sugalvoti tris 
norus. Pirmas buvo, kad aš neprašvilpčiau pinigų kaip koks mulkis 
ir nepamirščiau turįs smegenų. Antras, kad pasinaudočiau šia gali- 
mybe, šia dovana ir susikurčiau gyvenimą. Tikriausiai atrodžiau kaip 
balionas, kurį pradūrė, nes ji vis juokėsi ir juokėsi tapšnodama man 
per ranką. Tada pasakė, kad jei aš norįs jai ką nors padovanoti, kad jei 
norįs ją pradžiuginti, norėtų poros raudonų aukštakulnių batelių at- 
virais galais. Devinto dydžio. Argi ne gražiai atrodytų sekmadieniais 
bažnyčioje avėdama raudonus batelius? 

— Tikriausiai tu ją labai myli. 

— Taip. Todėl stengiausi laikytis duoto žodžio ir išpildyti visus 
jos norus. Raudoni bateliai buvo lengva. Sunkiau nebūti mulkiu. Pa- 
siūlymai pilasi iš visų pusių. Taip jau būna, ir dalydamas pinigus gali 

pasijusti svarbus. Kol — sulig pirmais smūgiais į veidą — pradedi 
suvokti, kad tai tiesiog velniškai kvaila. 

— O tunesi kvailas. Visiškai ne. 

— Buvo akimirkų. — Dankanas įdėjo į jos lėkštę gabalėlį picos, 
paskui įsidėjo sau. — Nupirkau šią žemę savo motinai, pastačiau 
namą. Ji vis kalbėdavo, kad norėtų dingti iš to prakeikto miesto. 
Galėjau jai padėti, ir argi nebūčiau pakilęs jos akyse? Žinoma, visą tą 
laiką duodavau jai pinigų. Iškeldinau iš buto į mažą gražų namuką, 
kol šis buvo statomas. Apsireiškė ir mano tėvas kaip koks nekviestas 
svečias. Bet aš nesusigraudinau. Daviau jam dvidešimt penkis tūks- 
tančius — tiek paprašė. Tačiau paprašiau Fino, kad sudarytų sutartį. 
Daugiau jis negrįš ir neprašys pinigų. Negaus, o jei bandys, paduosiu 
jį į teismą už persekiojimą ar dėl kitų priežasčių. Tikriausiai būčiau 
nieko nelaimėjęs, tačiau tėvas nebuvo pats protingiausias kaime, tad 
paėmė tuos dvidešimt penkis tūkstančius ir iškeliavo. 

— Tau tikriausiai buvo skaudu. 

— Turėjo būti, bet nebuvo. — Dankanas suvalgė gabalėlį picos, 
atsigėrė vyno. — Kai namas buvo beveik baigtas, atsivežiau čia mo- 
tiną, nes jau buvo matyti, koks jis bus. Pasakiau, kad šis namas jai. 
Apstatysiu, kaip tik panorės. Jai niekada daugiau nereikės dirbti. 
Motina apėjo tuščius kambarius. Tada paklausė manęs, kodėl, velniai 
rautų, aš manąs, kad ji norėtų gyventi čia, dideliame kaip daržinė 
name. Sakiau, kad ji dar neįsivaizduoja, kaip jis atrodys. Kad pasam- 
dysiu namų tvarkytoją, virėją, ką tik norės. Motina atsisuko, pažiū- 
rėjo į mane ir tarė: „Gali duoti tai, ko noriu? Nupirk namą Vegase ir 
duok man penkiasdešimt tūkstančių. Štai ko aš noriu.“ 

— Tuo metu aš to nepadariau. Vis vyliausi, kad kai namas bus 
baigtas, motina persigalvos. Tada atsivežiau ją dar kartą, įkalbėjau 
atvažiuoti. Aplinka jau buvo sutvarkyta, kai kurie kambariai įrengti, 
tad tikėjausi, kad motina pajus tikrąją namo atmosferą. 

Fibė švelniai palietė jo ranką. 

— Bet ji norėjo ne to. 

— Ne, ne to. Ji norėjo namo Vegase ir penkiasdešimties gabalų. 
Mėginau derėtis. Pagyvenk čia pusę metų ir, jei nepersigalvosi, duo- 
siu tau šimtą tūkstančių. Ji sutiko, o po pusmečio pasikvietė mane 

čia. Jau buvo susikrovusi daiktus. Turėjo nekilnojamojo turto agento 
telefono numerį, su kuriuo tarėsi, ir jau buvo išsirinkusi namą. Aš 
galįs pasirūpinti namo pirkimu, o čekį atsiųsiąs į „Caesars“. Tada nu- 
sprendžiau, kad gana man tų antausių, metaforiškai kalbant. Liepiau 
Finui sudaryti kitą sutartį, tada nuvažiavau į Vegasą, nupirkau namą, 
atidaviau dokumentus, kuriuos motina nė nemirktelėjusi pasirašė. 
Pasiėmė čekį, ir viskas. 

— Kada tai buvo? 

— Prieš penkerius metus. Ji susirado barmenės darbą ir suža- 
vėjo kažkokį turčių. Šis apmokėjo tėvo paiešką ir skyrybas. Prieš porą 
metų jiedu susituokė. 

— O tu gyveni čia. 

— Pagalvojau, gaila apleisti tokią vietą. Iš pradžių norėjau par- 
duoti, bet ji tarsi suaugo su manimi. Be to, man tai buvo gera pamo- 
ka. Juk kartais negauni to, ko nori, ir nesvarbu, sąžininga tai ar ne. 
Tad geriau pasiieškok ko nors kito. 

Nuostabu, pagalvojo Fibė. Vienas vakaras patenkino jos abi 
— protingąją ir geidulingąją — puses. Ji ne tik patyrė stulbinamą 
seksą, ne tik pažino šį vyrą geriau, bet ir pradėjo suprasti. 

— Nebūtina nė sakyti, kad motina tavęs nenusipelnė. 

— Ne. Galbūt ji nusipelnė mušeikos, bet nenusipelnė to, kuo aš 
tapau, beje, draugų padedamas. 

— Ar tu nupirkai tą namą Ma By, kuriame svečiavomės sekma- 
dienį? 

— Tą padarėme visi vaikai — įskaitant mane — prieš trejus 
metus. Supranti, Ma By sutiko priimti jį iš visų mūsų, iš šeimos, bet 
nebūtų priėmusi iš vieno. Jei supranti skirtumą. 

— Taip. O Džeikas? Kas nutiko jam? 

— Jis tapo rangovu ir dirba man, kai išsirenku sklypą. Jo tėvas, 
palikęs ringą, ėmėsi statybų verslo. Džeikas tapo jo partneriu. Jam 
sekasi. 

— Neabejoju. — Fibė paslaugiai įdėjo jam į lėkštę dar gabalėlį 
picos. — Tu moki pasirinkti žmones. 

— Taip. — Jis uždėjo ranką ant josios. — Išskyrus keletą nu- 
vylusių išimčių, aš tikrai sugebu pasirinkti žmones. 

DANKANUI LYDINT JĄ prie automobilio, oras buvo pilnas garsų: 
cypsėjimo, klaksėjimo, nakties sūkuriavimo. 

— Tai... gal norėtum kurį vakarą paplaukioti? 

— Būtų labai miela... kurį vakarą. Man šiek tiek sunku dažnai 
išeiti vakarais. Be to, tau kol kas labai sekasi, nes dar nė per vieną 
mūsų pasimatymą nebuvau iškviesta į darbą. 

Atsisukusi Fibė atsirėmė į automobilį. 

— Tu sunkini sau padėtį, susitikinėdamas ne tik su policininke, 
bet ir su vieniša mama. 

— Sunkumai man nebaisūs, ypač kai moki juos supaprastin- 
ti. — Dankanas pasilenkė ir pabučiavo ją. — Kurį vakarą. 

— Gerai. — Fibė paėmė durelių rankenėlę, tada staiga atsigrę- 
žė. — Kodėl tau neatėjus pavakarieniauti pas mus šią savaitę? Nepa- 
žadu, kad bus paprasta, bet tu jau pakerėjai mano mamą. 

— Tikrai? Ką gi, jei nepavyks su tavimi, suviliosiu ją. — Jis užki- 
šo plaukų sruogą Fibei už ausies ir švelniai spragtelėjo į mažą auksinį 
auskarą. — Ji kepa velniškai skanius sausainius. 

— Taijau tikrai. Gal ketvirtadienį? Joms pakaktų laiko tinkamai 
pasiruošti, o ir manęs nespėtų išvaryti iš proto su savo klausimais. 

— Ketvirtadienis tinka. 

Fibė pakreipė galvą. 

— Tau nereikia pažiūrėti į darbo kalendorių? Ar neturi kokių 
susitikimų? 

— Ketvirtadienis tinka, — pakartojo Dankanas ir šį kartą bu- 
čiuodamas uždelsė, kol jos pilve vėl susisuko karštas kamuolys. 

— Hmm... — Fibė suspaudė lūpas. — Geriau jau važiuosiu, kol 
nenusprendžiau, kad galiu likti. Nes negaliu, — tarė atstumdama Dan- 
kaną, kai jis prasižiojo kalbėti. — Ketvirtadienį. Šeštą valandą. — Nusi- 
juokė sėsdama į automobilį. — Nepamiršk, kad penktadienį į mokyklą. 

— Tikiuosi, man nereikės ruošti namų darbų. Važiuok atsargiai, 


Fibe. Ir negalvok apie mane. Kitaip dar susijaudinsi, nuvažiuosi nuo 
kelio. 

Ji juokdamasi nuvažiavo — matyt, to jis ir siekė. Visgi teks su- 
rizikuoti, nes jis suteikė daug peno mintims. 

Linksmas, įdomus ir nerūpestingas iš išorės. Geras lovoje... ar 
prie durų. Nors ir negalėtų pasigirti labai didele seksualine patirtimi, 
vis dėlto ji ne tokia jau ir maža. Be to, juk buvo ištekėjusi. 

Tačiau dar niekada nebuvo patyrusi to, ką patyrė su Dankanu 
šįvakar. 

Jis nevaržo savęs, tačiau nėra lengvabūdis. Rojus buvo lengva- 
būdis, ir daugiau ji nenori, kad tai pasikartotų. 

Laimėjęs pinigų, nepaliko savo draugų. Finas — jo advokatas, 
Džeikas — rangovas. Dankanas nepamiršta draugų. Fibei lojalumas 
buvo gyvybiškai svarbus dalykas. 

Taip, jis geras ir ištikimas, bet ne šuniškai. Per daug jame klodų, 
per daug krypčių. 

Vienas klodų — senos nuoskaudos. Kaip Dankanui pavyko jas 
palaidoti? Fibė puikiai žinojo, ką reiškia senos nuoskaudos ir kaip 
sunku jas užgniaužti. Jis nedemonstruoja savo žaizdų didžiuodama- 
sis, kaip daugelis daro. Galbūt kartkartėmis prisimena — juk ji irgi 
neišvengia prisiminimų. Tačiau neatrodo, kad Dankanas leistų toms 
senoms žaizdoms, tiems seniems randams valdyti gyvenimą. 

Šiuo atveju jam tikriausiai sekasi geriau nei jai. 

Ar pinigai padeda užsimiršti? Žinoma, padeda. Būkime atviri. 
Tačiau Fibė jautė, kad ir be jų šiam vyrui būtų viskas pavykę. Pinigai 
atvėrė galimybes, mąstė Eibė. Arba bent jau privertė suprasti, kad jis 
turi siekių ir gali juos įgyvendinti. 

Ji visada turėjo siekių, kurių daugelis — labai specifiniai. Ir dau- 
gumą pavyko įgyvendinti. Vargu ar jos domėjimasis vyru truktų ilgai, 
kad ir koks geras būtų prie durų, jeigu jis neturėtų tikslų ir siekių. 

Betgi ką ji žino apie Dankano tikslus ir siekius? Barai, planuose 
— parduotuvė. Palyginti su šulinio gelme, tai labai maži lašeliai. Ką 
dar jis daro? Ko dar nori? Kur link eina? 

Ir vėl knisasi, atsiduso Fibė. Tampo audinio klostes ir bando su- 
dėlioti jai patinkančią formą, arba tokią, su kuria galėtų dirbti. 

Dėl šios savybės tapo puikia derybininke, pripažino Fibė, ir mo- 
terimi, kuriai — iki šiol — asmeninis gyvenimas nesisekė. 

Tai kodėl nenuskriejus pavėjui? Kodėl tiesiog nepasileidus pa- 
sroviui, užuot mėginus pakeisti tėkmės kryptį? Ne pati lengviausia 
užduotis, bet juk galėtų pasistengti. 

Ketvirtadienį Dankanas ateis vakarienės. Galbūt kitą vakarą jie 
išsiruoš paplaukioti. Jiedu susitikinės, mėgausis vienas kito draugija 
ir, prašau, Dieve, vėl mylėsis. Ir tiesiog pažiūrės. 

Pažiūrės. 

Sustojusi priešais namą, jautėsi puikiai kaip niekada. Užsuks 
pas Karlę, kuri geriau jau miegotų, paskui galbūt nusineš į viršų arba- 
tos ir valandėlę moteriškai paplepės su mama ir Ava. 

Niūniuodama Fibė užrakino automobilį ir pasuko takeliu. 

Staiga išsigandusi pašoko. Jai vos pavyko užgniaužti cyptelėji- 
mą — kitaip to nepavadinsi. Policininkė ar ne, vis dėlto ji moteris, 
velniai rautų. Bet kuri moteris sucyptų, pamačiusi ant laiptų tysančią 
dviejų pėdų ilgio gyvatę. 

Tikriausiai guminė, tarė patapšnodama sau per širdį, kad ši vėl 
pradėtų plakti. Greičiausiai kuris nors kaimynų berniūkštis nuspren- 
dė iškrėsti bjaurią išdaigą moterų šeimynėlei. 

Tas akiplėša Džonis Poteris iš Aberkorno gatvės, jam kaip tik 
pakeliui. Teks su juo pasikalbėti. Griežtai pasikalbėti... 

Ne guminė, suprato Fibė prislinkusi artyn. Ne žaislinė gyvatė iš 
parduotuvės. Tikra, riešo storumo, ir nors Fibė negalėjo pačiupinėti 
jos pulso ar paskambinti koroneriui, gyvis atrodė labai negyvas. 

Galbūt tik miega. 

Fibė pasitraukė per žingsnį ir, neatitraukdama akių nuo gyvatės, 
jeigu ši kartais sujudėtų, persibraukė ranka plaukus. Ji tikrai negyva, 
tokia bjauri, tiesiog siaubinga. Jei būtų gyva, pabustų ir nušliaužtų, 
bet kur. Gal net į namą. 

Taip pagalvojusi Fibė puolė atgal prie automobilio ir atidarė 
bagažinę, per petį vis atsigręždama į gyvatę. Tą akimirką nepaprastai 
gailėjosi, kad neturi prie savęs ginklo, nors abejojo, ar pataikytų, jei 
gyvatė imtų šliaužti. 

— Laikas į šaudyklą, — sumurmėjo ji, traukdama iš bagažinės 
skėtį. — Greičiau į šaudyklą treniruotis. Visiškai tai apleidau. Prakei- 
kimas. Aš tikrai nenoriu šito daryti. 

O kas belieka? Bėgti pas kaimynus, išsitraukti mobilųjį ir pa- 
skambinti Karteriui. Atvažiuok paimti nuo laiptų negyvą arba mie- 
gančią gyvatę? Labai tau ačiū. Dieve. Dieve. 

Sunkiai rydama seiles, Fibė prislinko prie gyvatės ir beveik ne- 
žiūrėdama bakstelėjo jai skėčio galu. 

Šį kartą cyptelėjimo nepavyko užgniaužti. Spurdančia širdimi 
ji atšoko. Gyvatė gulėjo nejudėdama, bjauri ir juoda. Dar porą kartų 
bakstelėjusi, Eibė oficialiai paskelbė apie jos mirtį. 

— Gerai, viskas gerai. Dabar tiesiog padaryk tai. Negalvok. Tie- 
siog... Oi! 

Skėčio smaigalį ji pakišo po gyvate ir tvardydamasi, kad ne- 
drebėtų rankos, pakėlė. Benešant gyvatė du kartus nukrito, ir Fibė 
keikdamasi vis pašokdavo, tarsi būtų užlipusi ant karštų anglių. Pra- 
verstų židinio žnyplės, suvokė, bet jeigu nueis į vidų jų paimti, gali ir 
neišeiti. 

Fibei pavyko išeiti pro šoninius vartelius ir pereiti per kiemą. 
Dabar jos gerklę kuteno ne tik šleikštulys, bet ir isteriško juoko bur- 
buliukai. Įmetė gyvatę kartu su beveik nauju skėčiu į konteinerį. Ir 
užtrenkė dangtį. 

Tikriausiai yra koks nors municipaliteto nutarimas, draudžian- 
tis mesti nesupakuotas negyvas reptilijas į atliekų konteinerį. Et, 
velniop jį, nusprendė. Padarė, ką galėjo. 

Jei reikės, paskambins į šiukšlių išvežimo įmonę. Papirks šiuk- 
šlininką. Pasiūlys jam savo seksualines paslaugas. 

Fibė pasitraukė nuo konteinerio. Kojos pačios nunešė ją iki už- 
pakalinės verandos laiptų, kur ji leido sau susileisti. Prakeikta katė. 
Ji išsiaiškins, kieno katė bastosi po kiemus, žudo gyvūnus ir palieka 
lavonus jos kieme. 

Tačiau kur Savanos mieste katė galėjo rasti tokią didelę gyvatę? 
Ne, tai koks kvailas vaikis, štai kas. Džonis Porteris arba jo šutvė. 

Praradusi norą gerti arbatą ar plepėti, Fibė atsistojo, ketindama 
eiti tiesiai į lovą. 

Jau prie durų išgirdo švilpavimą, ir šį kartą šaltukas persmelkė 
iki pat pilvo. 

Jis vos nesprogo iš juoko! Negalėjo prisiminti, kada paskutinį 
kartą taip smagiai juokėsi, net ašaros tekėjo iš akių. Turėjo ne kartą 
jas šluostytis, kad aiškiai matytų per naktinio matymo objektyvą. 

Velniai rautų, kaip ji pašoko! Tikriausiai vos neprivarė į kelnes. 
Šonkaulius skaudėjo nuo tramdomo juoko, nes negalėjo kvatotis visa 
gerkle. 

Tikėjosi, kad išsigandusi peršoks gyvatę, bet, dievaži, reikia pri- 
pažinti, kad ji nulipdyta iš kietesnio molio. Tuo linksmiau ir įdomiau. 

Jam taip pasisekė, kad aptiko tą juodą gyvatę, ypač kai sutraiš- 
kęs galvą kastuvu suprato, jog galės ją panaudoti. O dabar turėjo 
pripažinti: nežinojo, kad bus taip smagu stebėti, kaip Fibė su ja su- 
sidoros. 

Galėjo galvą guldyti, kad ta kalė neužmigs pusę nakties, o ga- 
liausiai užmigusi sapnuos gyvates. 

Ojis? Eis namo, išryškins nuotraukas ir dar kartą gardžiai pasi- 
juoks. Paskui miegos kaip kūdikis. 


Fibė miegojo prastai. O galvoje sukosi tiek minčių ir versijų, kad 
prieš auštant pasidavė ir paskambino Karteriui. 

Atsiliepus Džozei, Fibė pažėrė krūvą atsiprašymų ir mainais su- 
laukė mieguisto burbtelėjimo. Tada ragelyje pasigirdo kimus Karterio 
balsas. 

— Atsiprašau. Atleisk. Turėjau palaukti tinkamesnio laiko ir 
tada skambinti. 

— Per vėlu. 

— Aš atsiprašau, bet reikia, kad atvažiuotum ir kai ką pamatytum. 

— Ką? Undinėlę? Trigalvę žuvį? Naują jaguarą, kurį nupirkai 
pagauta seseriškos meilės ir atsidavimo? Nes kitaip? Chrrr. 

— Liaukis knarkęs, Karteri. Tempk savo subinę iš lovos, užsi- 
mesk ką nors ir važiuok čionai. Tučtuojau. Nenoriu, kad pažadintum 
kitus, tad ateik per užpakalinį kiemą, girdi? 

— Gerai, gerai. Valdinga ragana. Žiūrėk, kad būtų kavos. 

Jis atvažiuos. Bambėdamas, bet atvažiuos. Todėl Fibė pasku- 
bomis apsirengė ir nutipeno į apačią virti kavos. Netrukus išslinko į 
kiemą su dviem puodeliais rankose laukti brolio. 

Naktį praūžė dvi audros su griaustiniais — girdėjo abi. Kiemo 
plytelės tebebuvo drėgnos po lietaus, kuris protarpiais pylė lyg iš 
kibiro. Ore tvyrojo migla, tačiau per valandą ar dvi šis gražus šydas 
išsisklaidys ir viskas vėl ims spindėti. 

Gurkšnodama kavą Fibė stebėjo vandens lašus, varvančius nuo 
tamsiai raudonų mažo persiko lapų, kurį Ava pasodino prieš metus. 

Išgirdusi Karterio žingsnius ant takelio, atidarė sunkius lietos 
geležies vartelius dar iki jam prieinant. 

Brolio plaukai buvo susivėlę, akys pabrinkusios. Jis dėvėjo 
sportines kelnes ir marškinėlius su Savanos vaizdu, buvo apsiavęs 
nutrintais sportiniais bateliais. Tačiau Karteris jai buvo gražesnis už 
riterį spindinčiais šarvais. 

Jis niūriai pažiūrėjo į Fibę ir čiupo kavą. 

— Kur tas sumautas lavonas? — piktai pasiteiravo. 

— Šiukšlių konteineryje. 

Karteris užspringo pirmu gurkšniu kavos. 

— Ką? 

— Tame. 

Ji parodė į konteinerį, tačiau artyn nėjo. 

— Fibe, tu ką nors nužudei? Nori, kad padėčiau palaidoti Avos 
sode? 

Ji tiesiog dar kartą parodė į konteinerį. Gūžtelėjęs Karteris nu- 
kėlė dangtį. Jam krūptelėjus, kava kliūstelėjo per kraštus, ir Fibė pa- 
tyliukais apsidžiaugė. Tačiau paskui brolis įkišo ranką ir, nors Fibė iš 
pasibjaurėjimo užsikosėjo, ištraukė negyvą gyvatę. 

— Nieko sau. 

— O, prašau, negi būtina, — Fibė cyptelėjo ir skubiai atšoko, 
kai jis atsisuko ir juokdamasis pakrutino gyvatę. — Baik! Karteri, 
kad tave kur. 

— Negaliu susilaikyti. Velniškai didelė gyvatė atšliaužė į Džon- 
so gatvę, į Avos sodą. 

— Radau ją ne sode. Gal liausiesi žaidęs? Ji gulėjo ant priešaki- 
nių laiptų, jau negyva. 

— Aha. — Karteris atsuko į save gyvatės galvą, tarsi kalbėtųsi 
su ja. — Ir ką gi ten veikei, dičke? 

— Iš pradžių pamaniau, kad ją nudobė katė. Neseniai kieme 

radau žiurkę. Katė... Betgi gyvatė velniškai didelė, tad ėmiau galvoti, 
kad katei būtų per sunku tokią įveikti. O gal ir ne. Tik kodėl ta pra- 
keikta katė palieka gyvius prie mūsų namų? Paskui pagalvojau... 

— Katė būtų galėjusi nugalabyti šią dičkę, tik jei būtų turėjusi 
nemenką kuoką. — Karteris pakrutino gyvatės galvą priešais Fibės 
veidą. — Katė galėjo ją apkramtyti, bet tikrai negalėjo suploti į blyną 
galvos. 

— Taip. — Fibė iškvėpė. — Aš ir pagalvojau, kad čia kažkas ne 
taip. — Tada paspyrė dėžę, kurią buvo atnešusi iš namų. — Gal galė- 
tum įdėti tą šlykštynę į dėžę ir įmesti į konteinerį? Ir neliesk manęs, 
nieko neliesk, kol nenusiplausi rankų. 

Karteris įmetė gyvatę į dėžę. 

— Sakei, kad radai ją ant priešakinių laiptų? 

— Taip. — Karteris jau nesišypsojo. Taip jau geriau, patenkinta 
pagalvojo Fibė. — Grįžau apie vienuoliktą vakaro ir... 

— Iš kur? 

— Buvau pasimatyme, jei jau turi viską žinoti. 

— Su tuo loterijos laimėtoju. 

— Jo vardas Dankanas, taip. Kad ir kaip būtų, tas gyvis tysojo 
ant laiptų. Tai reiškia, kad kažkas ją ten padėjo. 

— Koks nors kvailas vaikiščias. 

— Džonis, pažįsti Džonį Porterį, kuris gyvena už kampo? Jis 
pirmas mano įtariamųjų sąraše. 

— Nori, kad pasikalbėčiau su juo? 

— Ne, pati tai padarysiu. Negalėjau prisiversti lįsti į konteinerį 
ir dar kartą žiūrėti į tą šlykštynę iš arti. 

— Tam ir yra broliai. — Karteris įmetė dėžę į konteinerį, uždarė 
dangtį, tada atsisuko, nutaisęs klastingą šypseną. — Vargšelė Fibė. 

— Nedrįsk manęs liesti tomis gyvatuotomis rankomis. Aš rimtai. 

— Tik noriu apkabinti sesutę, nuraminti... 

— Tik paliesk nors pirštu, ir tavo kiaušai atsidurs gerklė- 
je. — Fibė gindamasi kilstelėjo kumščius. — Žinai, kad galiu tave 
suraityti. 

— Dar pažiūrėsim. Aš jau kurį laiką treniruojuosi. 

— O, eik į vidų ir nusiplauk rankas. Gauni taškų už gelbėjimo 
operaciją tokią ankstyvą valandą. 

Ji nusivedė brolį į vidų ir atsirėmė į spintelę, kol tas kriauklėje 
plovėsi rankas. 

— Karteri, mano galvoje sukasi dar viena versija. Kad tai nebu- 
vo koks kvaištelėjes vaikėzas kaip Džonis Porteris. 

Jis žvilgtelėjo į Fibę. 

— Galvoji, kad ne kvaištelėjęs, o visiškas mulkis. 

— Taip. Tiesiog bjaurios išdaigos, nepavojingos, bet vis tiek... 
Buvo ir dar vienas bjaurus atsitikimas, — tarė ji, galvodama apie 
lėle. — Aš pasikalbėsiu su Džoniu, bet mane kankina tokia... nema- 
loni nuojauta, kaip mes tai vadiname. Todėl norėjau paprašyti, kad 
pasivaikščiotum aplink namą, galbūt po pamokų — bent kurį laiką. 
Tau nebūtina užeiti, nes žinau, kaip būna. Užsuki trumpam, bet su- 
gaišti porą valandų. Vis dėlto jei galėtum pasisukioti čia, kai manęs 
nėra, jausčiausi geriau. 

— Juk žinai, kad padarysiu tai. Mieloji, jei tikrai nerimauji... 

— Nemaloni nuojauta, — pataisė Fibė. — Nerimo dar nejaučiu. 
Regis, man tai primena... 

— Tai, ką darydavo Roibenas. — Kietai sučiaupęs lūpas, Kar- 
teris nusišluostė rankas. — Iš padangos išleistas oras, nuodais api- 
purkštos mamos sodintos gėlės prie namų. 

Fibė paglostė brolio ranką. Karteris visada skaudžiau prisimin- 
davo praeitį. 

— Taip. Smulkios niekšybės. Jei tai daro Arnis Myksas, tikiuosi, 
jam greitai nusibos. 

— Arba jis imsis ko nors rimčiau. — Dabar brolis palietė ją, 
piršto galiuku perbraukė po akimi, kur mėlynės jau buvo išnyku- 
sios. — Jis vėl gali tave užpulti, Fibe. 

— Jis ne toks tipas, kad pultų atvirai, ir, patikėk, Karteri, dau- 
giau jis neužklups manęs nepasirengusios. Aš nesu tokia bejėgė, 
kokia buvo mama. 

— Ne, tu pasirūpinai, kad tokia nebūtum, bet vis tiek per jį atsi- 
dūrei ligoninėje. 

— Jis nedrįs to pakartoti. — Fibė spustelėjo brolio ranką. — 
Pažadu. — Ji papurtė galvą, kol Karteris nespėjo dar ko nors pasa- 
kyti. — Mama ateina. Tu buvai pabėgioti, gerai? Trumpam užsukai 
kavos. Jeigu ji apie tai sužinos, negalės net į kiemą išeiti. 

Žinodamas, kad Fibė teisi, Karteris linktelėjo ir, motinai įėjus į 
virtuvę, pasistengė nutaisyti linksmą veidą. 
— Tik pažiūrėkite! Abu mano vaikučiai! 


Lėlės tyrimas atsidūrė aklavietėje. Tokį modelį nustota gaminti 
prieš trejus metus, ir nė viena parduotuvė Savanoje ar jos apylinkėse 
jais nebeprekiavo. Žinoma, dar buvo eBay, sendaikčių turgūs, kiemo 
išpardavimai, kitų įvairiausių vietų. Tačiau tai nebuvo gyvybės ar 
mirties klausimas, todėl Policijos departamentas nenorėjo švaistyti 
laiko, pastangų ir pinigų tai nustatyti. 

Džonis Porteris buvo įtarinėjamas be pagrindo, nes pasirodė, 
kad visą tą savaitę jis leido turistiniame žygyje su klase. 

Žinoma, buvo ir kitų rūpestį keliančių berniukų, bet Fibė ne- 
žinojo, kurį įtarti. Be to, kodėl kažkas — įskaitant Džonį — dukart 
taikytųsi į jos namus? Ir tik į jos, sprendžiant iš to, ką sužinojo ap- 
klausinėjusi kaimynus. 

Todėl nusprendė po darbo pavaikštinėti po aikštę ir parką įtem- 
pusi ausis — galbūt išgirs ką nors švilpaujant tą liūdną melodiją. Tą 
vakarą prie terasos durų ji įsirengė asmeninį stebėjimo postą, jei kas 
nors nuspręstų pamėtėti dar vieną dovaną. 

Pasidėjusi ant kelių žiūronus, suposi ir jautėsi kaip ponia Semp- 
son iš Gastono gatvės, kuri supdamasi pro svetainės langą stebi visus 
ir viską. 

Jei nemaloni nuojauta dar labiau sustiprės, paprašys, kad pa- 
trulių automobilis porą kartų per naktį pravažiuotų pro jos namus, 
galbūt netgi kokį kartą ar du per dieną. Name buvo įrengta patikima 
signalizacija — to primygtinai reikalavo pusseserė Besė. Paprastai 
nakčiai ji apsiginkluodavo ir visada apeidavo namus, kai visi kiti jau 
gulėdavo lovose. 

Tai buvo ne vienintelis pusseserės Besės įnoris. 

Žmonės — tikri netikėliai, visi iki vieno. Tokia buvo pusseserės 
Besės nuomonė. Tačiau tu esi mūsų kraujas, tad teks tave pakęsti. 

Žinoma, mama irgi buvo netikėlė, prisiminė Fibė. Tiko tik tam, 
kad ką nors atneštų, paduotų, valytų ir vergautų mainais į stogą virš 
galvos, virš jos vaikų galvų. 

Karteris buvo beveik žemiau pusseserės Besės paniekos. Pus- 
seserės Besės nuomone, jo košmarai ir naktinės baimės po įvykio 
su Roibenu rodė, kad jis yra silpnas ir negryno kraujo — žinoma, iš 
mamos pusės. Tikras Maknamara niekada neverkšlentų per miegus, 
net jeigu jam tik septyneri. 

Tačiau Fibė buvo kitokia. Jeigu gindavo Karterį arba nesugebė- 
davo suvaldyti liežuvio, pusseserė Besė ją pateisindavo. Ši bent jau 
turi drąsos. 

Todėl Fibė turėjo mokytis groti pianinu, nors to nenorėjo ir ne- 
sugebėjo, lankyti šokių pamokas, kurios jai beveik patiko. Pokalbiai 
apie meną ir muziką, kelionės į tinkamas parduotuves, tinkamus 
salonus, netgi keista ir prabangi savaitė Paryžiuje. Pasibaigusi siaubą 
keliančiu kvailu debiutančių pokyliu. 

Sutiko jame dalyvauti tik po ilgų derybų su pussesere Bese dėl ap- 
mokėjimo už Karterio mokslus koledže. Buvo verta paaukoti vieną savo 
gyvenimo vakarą, kad užtikrintų ketverius Karterio mokslo metus. 

Žinoma, pusseserė Besė įnirtingai priešinosi Fibės sprendimui 
dirbti FTB. Niekaip nenorėjo išleisti jos į šiaurę, taip toli iš savo 
gniaužtų. Tačiau, kad ir kaip būtų keista, jai patiko Rojus. 

Visgi pusseserės Besės veide švytėjo piktdžiugiška šypsena, kai 
Fibė grįžo į Maknamarų namus su kūdikiu ir be vyro. 

„Nieko nuostabaus, kad negali išlaikyti vyro, kai sieki karjeros. 
Moteris privalo pasirinkti: vyras arba karjera.“ 

„Nesąmonė. Mano darbas neturi nieko bendra su santuokos 
žlugimu.“ 

Pusseserė Besė merdėjo. Fibė matė tai, užuodė. Per tas savaites 
nuo jos paskutiniojo apsilankymo pusseserė Besė dar labiau sudžiū- 
vo; oda kabojo ant kaulų. Tik akys tebebuvo gyvos ir piktos. 

„Jis vedė tave dėl šito namo. Negali jo už tai kaltinti. Vedybos iš 
išskaičiavimo yra protingas žingsnis.“ 

„Aš nenoriu šito namo.“ 

„Jis tavo, tiksliau bus tavo. Taip nusprendžiau. Užrašiau tau šį 
namą prieš dvejus metus. Tau, tavo verksniui broliui ir silpnavalei 
motinai. 

„Atsargiau. — Fibė žengė prie lovos. — Tu kalbi apie mano 
šeimą.“ 

„Tavo. — Rodės, kad jai sunku netgi pirštą pajudinti. — Ne 
mano. Tu — mano kraujas, ir šis namas liks mano kraujui. Aš viską 
sutvarkiau.“ 

„Puiku“ 

Išdžiūvusias pusseserės Besės lūpas iškreipė šypsena. Fibei 
atrodė, kad jos kūnas tiesiog tirpsta akyse. Taip gyvenimą baigė ir 
Piktoji ragana. Ištirpo. Ištirpo. 

„Dabar tu galvoji, kad viską pakeisi. Kai aš atsidursiu po velėna. 
Galvoji, kad tai ilgai netruks. Dėl pastarosios dalies tu teisi. Man ne- 
daug liko.“ 

„Apgailestauju. — Nepaisant visų nesutarimų, Fibė pajuto 
sąžinės graužatį. — Žinau, kad tau skauda. Ar galėčiau kaip nors pa- 
dėti?“ 

„Vis dar turi jautrumo. Nieko, laikui bėgant surambėsi. Namas 
atiteks tau. Negalvok, kad galėsi atiduoti jį motinai ar broliui. Aš 
viską sutvarkiau taip, kad negalėsi. Esu atidėjusi pinigų namui iš- 
laikyti. Gausi juos iš advokatų. Jie patikimame fonde, tad negalvok, 
kad galėsi žarstyti juos į kairę ir į dešinę. Tie pinigai skirti tik namui 
išlaikyti. 

„Nenoriu ir tavo pinigų.“ 

„Tada tau pasisekė, nes negausi nė cento. Nė vienas negausite. 
Viskas atiteks namui. Po savo mirties galėsi palikti, kam norėsi. Tik 
su sąlyga: jei laikysiesi sutarties. Gyvensi čia, panele, jei nori, kad 
tavo motina turėtų stogą virš galvos. Tu nuolat gyvensi čia. Jokiu 
būdu negalėsi pertvarkyti jo į motelį, parduotuvę ar muziejų. Tai na- 
mas, kuriame nuo šiol tu gyvensi“ 

Ji neįrėmė ginklo į galvą, galvojo Fibė, neprikišo peilio prie ger- 
klės. Ne, ne, pusseserė Besė buvo per daug klastinga, kad naudotų 
tokius akivaizdžius metodus. Tačiau ji paėmė įkaitais tuos, kuriuos 
Fibė labiausiai mylėjo. 

„Man nereikia nei tavo namo, nei pinigų, nei tavo pritarimo. Su- 
prask mane. Aš galiu ir išlaikysiu savo vaiką taip, kaip norėsiu. O ne 
taip, kaip tu įsakysi.“ 

„Tu paklusi, kitaip tavo motina išeis dar šiandien. Iš šių namų, 
iš kurių jau šitiek metų nedrįsta kojos iškelti. Manai, aš nežinau? Iš- 

varysiu ją per valandą, besispardančią, klykiančią. Tikriausiai po to 
kurį laiką jai reikės gydytis psichiatrinėje, ar ne?“ 

„Kodėl tu taip elgiesi? Juk ji nepadarė tau nieko bloga, tik rūpi- 
nosi. Dabar jau ištisus mėnesius prausia, maudo tave, nešioja nakti- 
puodį. Per visą savo gyvenimą ji nė karto nepadarė niekam bloga.“ 

„Bet būtų nusipelniusi daugiau pagarbos, jei būtų padariusi. 
Galbūt aš nebūčiau taip pasielgusi. O tu padarysi, kaip sakau. Tik 
tokiu atveju tavo motina galės likti. Jei išeisi, ji bus išmesta. Aš visus 
jus priėmiau. Tad galiu ir išmesti.“ 

„Tu visada taip sakai“ 

„Šis kartas, — kreivai šyptelėjo pusseserė Besė, — paskutinis.“ 


Fibė krūptelėjo ir pabudo. Ar ji girdėjo švilpaujant? Girdėjo ar 
tik įsivaizdavo? | 

Nukreipė žiūronus į gatvę, parko pusėn, bet nieko nepamatė. 

Pasitrynė akis, sprandą. 

Pusseserė Besė. Ar dar ilgai ji gyveno po šio jųdviejų pokalbio? 
Kelias savaites. Sunkias, varginančias savaites, per kurias daugiausia 
kliedėjo arba miegojo. 

Tačiau pakankamai ilgai, kad Fibė sužinotų — iš advokatų, tes- 
tamento ir dokumentų, kad kai kurie punktai nesvarstytini... 

Fibei nepavyko dar kartą blaiviai pasikalbėti su senąja dama. 

Ir štai ji po šitiek metų sėdi tame name, žiūri pro langą. 

Ir, regis, visada sėdės. 


17 


REZAS DŽONSONAS TURĖJO šį tą įrodyti. Ir ketino padaryti 
tai šiandien. Ką „Lordai“ sau mano, kad drįsta ateiti į jo teritoriją? 
Skriausti jo vaikinus? Juk atėjo į jo teritoriją. Tai ką, jie vaikščios į 
vakarų pusę ir kraus savo mėšlą tiesiai ant jo slenksčio? 

O neee. Reikia pamokyti juos pagarbos. 

Jo brolis ligoninėje, gali mirti. Suvarpė T-Bounui pilvą, tie 
močkrušiai, apšaudė, kai jis su vaikinais nuėjo į „Lordų“ teritoriją 
atsilyginti. 

Tačiau T-Bounas liepė Rezui nesikišti, nes jis dar nepasiekęs 
aukšto lygio. Galbūt, galbūt jeigu būtų ten buvęs, dabar brolis negu- 
lėtų ligoninėje merdėdamas. 

Rezas žinojo, ką daryti. Akis už akį. 

Jis važiavo Hičo gatve, priešo teritorija. Automobilis vogtas, o 
Rezo mėlyna kepuraitė, gaujos uniformos dalis, gulėjo ant sėdynės. 
Jei kuris nors iš „Lordų“ slankioja gatve, jis gali pamatyti „Būrio“ 
narį. Tačiau dar ne laikas. Jis dar nepasirengęs. 

Reikia veikti paslapčia, velniai rautų. 

Juk vargais negalais prasiskynė kelią į gaują. Nors brolis turi joje 
autoritetą, Rezui teko įrodyti, ko yra vertas. Jis neprilygstamas kovo- 
tojas, kaunasi kumščiais ir kojomis. Tiesiog niekada nepasiduoda. 

Taip pat sugeba vogti automobilius, yra patikimas narkotikų 
prekeivis, nes pats to mėšlo nevartoja. Tačiau iki šiol vis dar bjaurisi 
ginklais ir peiliais. 

T-Bounas sakė, kad jis nesugebėtų nieko nušauti, todėl vakar 
vakare ir nepasiėmė kartu. 

Tačiau dabar po sėdyne guli 45-ojo kalibro pusautomatis su šo- 
viniu vamzdyje. Ir Rezas nedreba. 

Paleis tą kulką į tarpuakį tam, kuris sužeidė brolį. Jei kas nors 
pasimaišys po kojomis, ką gi, ir tuos nušaus. Netiesioginė žala, taip 
sakant. 

Nuvažiuos pas juos dieną, apsirengęs gaujos uniforma. O jei ne- 
grįš, ką gi, taip lemta. 

Rezui šešiolika. 

Jis sustabdė automobilį priešais gėrimų parduotuvę. Žinojo, 
kad Klipas kaip „kabinetu“ naudojasi jos sandėliu. Rezui teko čia 
būti, turėjo šiokių tokių reikaliukų, malė šūdą. Kekšės norėjo įsitrinti 
į gaują, todėl net pačiulpė jam. 

Jis apeis iš kitos pusės, štai ką padarys. Pašalins sargybinius, jei 
tokių bus. Paskui įgrius pro duris. Ir tam išperai paleis į kaktą kulką. 

Brolis galės juo didžiuotis. Išgirdęs, kad už jį buvo atkeršyta, 
T- Bounas turės dėl ko gyventi. 

Rezas užsimaukšlino kepuraitę ir išdidžiai pasuko snapelį deši- 
nėn. Tada užsikišo už diržo šautuvą ir pridengė ilgais mėlynais marški- 
niais. Lipant iš vogto automobilio, ginklas svėrė kaip gera patranka. 

Jo mėlyni marškiniai geltonomis juostomis. Iš kišenės kyšojo 
ryškiai geltona skarelė. Spalvos skelbė, kad Rezas priklauso vakarų 
pusei, „Būriui“. Genamas įniršio, skausmo, įsitikinimo savo teisumu, 
jis perbėgo Hičo gatvę. 

Jis pasirengęs. Velniškai nusiteikęs ką nors pritrėkšti. Pasiųsti 
į aną pasaulį. 

Galbūt tai matyti jo veide. Rezas stengėsi, kad matytųsi. Paste- 
bėjęs, kaip nuo prieangio į jį sužiuro būrelis moterų, nutaisė piktą 
grimasą, sužvairavo, ir visos tučtuojau sugužėjo vidun. 

Taip, kalės. Verčiau bėkite. Slėpkitės. 

Žingsniuodamas trumpu skersgatviu aplink gėrimų parduotu- 
ve, išsitraukė iš už diržo ginklą. Tikindamas save, kad rankos virpa 
ne iš baimės, o iš džiugaus jaudulio. Rezas galvojo apie T-Bouno veidą 
ligoninėje. 

Brolis jau miręs, net jeigu tas aparatas ir kvėpuoja už jį. O mama 
sėdi šalia lovos, laiko Bibliją ir verkia. Nieko nesako, nejuda, tik sėdi 
ir verkia, 

Taip galvodamas Rezas iššoko iš už kampo ir riktelėjo. Jo pirštas 
ant gaiduko virpėjo. 

Tačiau užpakalinių durų niekas nesaugojo. 

Ausyse aidėjo širdies dūžiai. Eidamas per nuo karščio suminkš- 
tėjusį asfaltą ir po kojomis jausdamas besipinančias piktžoles, jis 
nieko negirdėjo. Atgalia ranka nusišluostė burną, kur buvo subėgę 
prakaito lašai. Už T-Bouną, pagalvojo, ir ėmė stipriai spardyti duris, 
kol tos atsidarė. 

Ginklas iššovė tarsi gyvas kūnas, krūptelėjęs rankoje. Nė nepa- 
juto, kada pirštas nuspaudė gaiduką. Atrodė, kad jis sprogo savaime, 
išmušdamas skylę sienoje virš įlenkto metalinio stalo. Tačiau ten nie- 
ko nebuvo, niekas nebuvo nušautas į tarpuakį. 

Rezas drebančia ranka nuleido ginklą ir apsidairė tuščiame 
kambaryje. Dabar visi vadins jį kvailiu ir juoksis. Tada ir T-Bounas 
taps kvailiu, o to negali būti. 

Reikia kažką daryti. 

Kai atsidarė vidinės durys ir į kambarį įžengė vyras, Rezas žino- 
jo, ką turi daryti. 


— Įkaitų pagrobėjas vardu Čarlis Džonsonas, gatvėje vadina- 
mas Rezu. — Detektyvas Riksas iš Organizuotų nusikaltimų tyrimo 
skyriaus teikė informaciją Eibei. — Buvo šaudoma, bet apie sužeis- 
tuosius nepranešama. Jis laiko įkaitais keturis žmones. 

— Kojis nori? 

— Kraujo. Vakar vakare įvyko ginkluotas susirėmimas tarp va- 
karų pusės „Būrio“, įkaitų pagrobėjo gaujos, ir rytų „Lordų“. Vyresnijį 
įkaitų pagrobėjo brolį suželdė trys kulkos. Jo būklė kritiška. Tas Re- 
zas nori, kad rastume vyruką, kuris tai padarė. Tokį Džeromą Klipą 
Sagetą. Kai atvesime Sagetą, jis išleis įkaitus. 

— Kiek jam metų? 

— Šešiolika. Iki šiol nėra smurtavęs. Jo byloje tik smulkūs nusi- 
kaltimai. Vyresnysis — kita istorija. Rimtas banditas. 

— Gerai. — Fibė peržiūrėjo užrašus, žurnalą. Užkandinėje, kur 
buvo įrengtas ryšio centras, ji atsidarė savo lagaminėlį. — Ar su tavi- 
mi jis kalbasi? 

— Vis gieda tą pačią giesmę, bet taip. Pirma stadija. Duokite 
man, ko reikalauju, kitaip skaudžiai sumokėsite. Jis nustatė laiką, 
kuris baigsis po dvidešimties minučių. 

— Taip. 

Fibė paėmė telefono ragelį. Vaikinas atsiliepė po pirmojo signalo. 

— Atvedėte tą močkrušį? 

— Rezai, čia Fibė Maknamara. Aš derybininkė. 

— Dėjau ant tavęs, kale. 

Vaiko balse skambėjo įniršis, visgi po juo slėpėsi baimė. 

— Tu įpykęs. Suprantu. Ir aš turiu brolį. 

— Manai, kad man rūpi tavo brolis? Geriau atveskite tą moč- 
krušį, kuris jį nušovė, kitaip nudėsiu vieną iš čia esančių šūdžių. 

— Mes jo ieškome, Rezai. O kol kas gal gali pasakyti, ar viduje 
visi sveiki? Ar niekam nereikia medikų pagalbos? 

— Reikės. Reikės sumauto lavonmaišio, štai ko, — pagrobėjo 
balsas bangavo iš siaubo ir pykčio. 

— Juk tu dar nieko nenuskriaudei, Rezai, ar ne? Mes norime, 
kad visiems būtų gerai, kad niekas nenukentėtų. 

— Nebus gerai, kol neįsodinsiu kulkos į Klipo smegenis. Kai tai 
padarysiu, viskas bus baigta. 

— Suprantu, tu nori nubausti žmogų, kuris, manai, sužeidė 
tavo brolį. 

— Aš žinau, ką jis padarė. Šeima man pasakė. Manai, kad mano 
šeima meluoja? 

— Nori pasakyti, kad tavo šeima matė, kas nutiko T-Bounui? 

— Taip, velniai rautų. Du buvo nušauti, o T-Bounas merdėja. 
Tas šūdo gabalas, kuris tai padarė, turės stoti prieš mane. Atvesk jį 
čia, girdi? Atvesk, kitaip kas nors mirs. 

Šeima = gauja, užsirašė Fibė. Išdidumas ir kerštas. 

— Nori, jog surastume tą žmogų ir atvestume tau, kad galėtum 
pats jį nubausti. 

— Kiek kartų turiu tai kartoti? 

— Noriu būti tikra, kad teisingai supratau, Rezai. Stengiuosi 
suprasti, ką tie žmonės, kuriuos laikai, turi bendra su tavo broliu. Ar 
manai, kad jie irgi prie to prisidėjo? 

— Jie man nieko nereiškia. 

— Nieko nereiškia? 

— Netiesioginė žala. Tučtuojau galiu kurį nors vieną nušauti, jei 
manai, kad kalbu nerimtai. 

— Žinau, kad kalbi rimtai, Rezai. Bet noriu, kad suprastum: jei 
kurį nors nuskriausi, mes negalėsime tau padėti, negalėsime duoti, 
ko nori. Taip pat stengiuosi susisiekti su ligonine. Pasikalbėti su gy- 
dytojais, kurie rūpinasi tavo broliu. Pamaniau, gal tau būtų įdomu, 
kaip T-Bounas laikosi. Ar matei jį šiandien? 

Fibė įtraukė jį į pokalbį apie brolį, kalbino, kol pasibaigė jo duo- 
tas laikas. Didvyrio garbinimas. Besąlygiška ištikimybė. Kai Rezas ėmė 
pasakoti apie motiną, verkiančią prie brolio lovos, jai pavyko ištrauk- 
ti daugiau informacijos. Daugiau jokių brolių ar seserų, tėvo irgi nėra. 

Tučtuojau suraskite motiną! Užrašė ji ant lapelio ir įbruko Riksui 
į ranką. 

— Gal išalkai, Rezai? Galiu paprašyti, kad atneštų sumuštinių. 


VIDURDIENIS 239 


— Čia yra alaus ir traškučių. Manai, aš kvailas? Manai, nežiūriu 
televizoriaus? Čia niekas nejeis, išskyrus Klipą. 

— Niekas nejeis, nebent tu leistum. 

— Gal aš ir nežudysiu tų šūdžių. O gal žudysiu. Tačiau iki tol jie 
jau gulės savo myžaluose. Man nusibodo su tavimi kalbėtis. Kai kitą 
kartą skambinsi, turėsi pasakyti, kad radai tą močkrušį. 

Pagrobėjas padėjo ragelį, ir Fibė atsitiesė. 

— Ar pavyko rasti tą Klipą? 

— Jis pasislėpė. Mano žmonės ieško. 

— Jei pasakytume įkaitų pagrobėjui, kad Sagetas areštuotas, 
sulaikytas, gal tai atvertų duris. Praneškite man, vos tik jį rasite. 

Fibė dirstelėjo į baltą laikrodį ant sienos. Be penkiolikos pen- 
kios. 

Ji buvo beveik tikra, kad į vakarienę vėluos. 


Patenkintas savimi Dankanas paskambino į Maknamarų namų 
duris. Kai duris atidarė Esė ir moters veide nušvito plati šypsena, jis 
dar labiau apsidžiaugė. 

— Ojergutėliau! Kas gi čia? 

Jis prakalbo iš už didžiulio krepšelio su raudonomis aguonomis. 

— Spėkite iš trijų kartų. Kur norėtumėte jas pastatyti? 

— Statyk tiesiog čia, paskui nuspręsime. Kokios gražios! Eime į 
svetainę. Tu pačiu laiku. Ir vyno atnešei? 

— Nedažnai tenka vakarieniauti su keturiomis gražiomis mote- 
rimis. Man tai ypatinga proga. 

— Mums irgi. — Esė paėmė vyną. — Tu dar nepažįsti mano 
marčios, ar ne? Džoze, čia Dankanas Sviftas. 

— Tai dabar jau penkios gražios moterys. Malonu susipažinti. 

— Penktoji užimta, — tarė Karteris, įnešdamas padėklą su 
vieno kąsnio sumuštiniais. Paskui jį įsekė Karlė su kitu, mažesniu, 
padėklų. — Kaip sekasi, Dankanai? 

— (Gerai. Labas, Karle. 

— Mama vėluos. Ji dirba. 

— Ką padarysi. Bet čia tiek maisto, kad aš mielai palauksiu. O, 
tau kai ką turiu. 

Mergaitės žvilgsnis susmigo į mažą rožinį dovanų maišelį vyro 
rankoje. 

— Dovaną? 

— Dovanėlę vienai iš šeimininkių. 

— Labai ačiū, — mandagiai padėkojo Karlė, stebima atidaus 
senelės žvilgsnio. Paskui cyptelėjo iš džiaugsmo, pamačiusi plaukų 
sagę. Ji atrodė kaip puokštė — iš raudonų ir baltų gėlyčių, perrištų 
plonu baltu kaspinu. 

— Kokia graži! Man patinka. Ačiū! — Pamiršusi mandagumą, 
Karlė apkabino Dankano liemenį, paskui nekantraudama atšoko. — 
Ar galiu ją įsisegti? Senele, prašau, ar galiu ją įsisegti? 

— Bėk, įsisek. 

Karlė puolė iš kambario, tačiau pakeliui stabtelėjo ir per petį nu- 
sišypsojo Dankanui. 

— Argi tu ne gudruolis? — tarstelėjo Esė. 

— Žmonės sako, kad taip. 

Penkiolika po šeštos Fibė vėl paskambino į namus ir liepė Avai 
jos nelaukti. Net jeigu viskas baigsis gerai, nėra prasmės laikyti kitus 
alkanus, kol ji tvarkys dokumentus ir rašys ataskaitą. 

Fibė baigė gerti atšalusią kavą, širdyje dėkodama, kad kažkas 
sugalvojo pasinaudoti užkandinės virtuve. Priešais ją sėdėjo Opalė 
Džonson, Rezo motina. Pareigūnai šiek tiek užtruko, kol ją surado, 
nes moteris sėdėjo ant suoliuko už ligoninės ir meldėsi už sūnaus 
gyvybę. 

Dabar moteris buvo čia, pilnoje pareigūnų užkandinėje, kad pa- 
dėtų kitam sūnui. 

Pažanga. Nors Rezas vis dar atsisakinėjo išeiti ir išleisti įkaitus, 
Fibė girdėjo pokyčius vaikino balse, žodžiuose. Rezo ryžtas silpo. 

— Jis sės į kalėjimą, taip? 

— Jis liks gyvas, — atsakė Fibė. — Jis dar nepadarė nieko bloga. 

Opalė nieko nereginčiomis akimis įsistebeilijo pro užkandinės 
langą. Moteris buvo liesa kaip pagalys, tamsus veidas dėmėtas nuo 
ašarų, akys paklaikusios iš nerimo. 

— Aš taip stengiausi. Dariau, ką galėjau. Dirbau dviejuose 
darbuose, verčiau berniukus lankyti mokyklą, bažnyčią. Tačiau 

mano Franklinas vis tiek nuėjo savais keliais. Ir pasiėmė kartu Čarlį. 
„Būrys“, — tą žodį Opalė Džonson spjaute išspjovė. — Negalėjau jų 
sulaikyti. 

— Ponia Džonson, mes padarysime viską, ką galime, kad jūsų 
sūnui nieko neatsitiktų. Kad niekam nieko neatsitiktų ir kad jis gau- 
tų dar vieną šansą. 

— Jie mano, kad elgiasi kaip vyrai. — Įkritusios moters akys 
nukrypo į Fibę. — Gauja, narkotikai, žudymai. Mano, kad tai labai 
vyriška. 

— Dabar aš dar kartą jam paskambinsiu. — Fibė greitosiomis 
per stalą palietė Opalės ranką. — Gerai? 

— Ar turite vaikų, panele? 

— Aš Fibė. Taip, turiu dukrą. Jai septyneri. 

— Vaikai plėšia iš tavęs širdį. O ji guli ten, apdraskyta ir pavar- 
gusi, bet vis tiek plaka dėl jų. Kad ir kokie jie būtų. 

— Pamėginkime jį ištraukti. 

Fibė jau rinko numerį, kai į vidų atskubėjo Riksas. 

— Suėmėme Sagetą. Jam pateikti kaltinimai narkotikų ir ginklų 
laikymu. Paėmėme ginklą iš buto, kuriame jis slėpėsi — kalibras ati- 
tinka tą, iš kurio buvo šauta į Frankliną Džonsoną. Atliksime balisti- 
nę ekspertizę. 

— Gerai. Tai gerai. — Fibė pažiūrėjo Opalei į akis. — Tai labai 
gerai. Noriu, kad padėtumėte man, ponia Džonson. Žmogus, kuris 
sužeidė jūsų sūnų, kuris pašovė Čarlio brolį, yra suimtas. Jis bus nu- 
baustas. Mes turime įtikinti Čarlį, kad to gana, kad jis privalo išeiti. 
Gerai, pradedame. 

Fibė paskambino į gėrimų parduotuvę. Dabar Rezo balse buvo 
justi daugiau nuovargio nei ryžto. Dar vienas geras ženklas. 

— Rezai, turiu gerų žinių. 

— Mano brolis pabudo? 

— Tavo brolio būklė nepasikeitė, o tai reiškia, kad jam nepablo- 
gėjo. Jis stiprus, ar ne? 

— Stipresnio nėra. 

— Tai gerai. Noriu tau pasakyti, kad Klipas suimtas. 

— Jūs sučiupote tą niekingą žiurkę močkrušį? 

— Nekalbėk šitaip su šia moterimi! — sudrausmino jį Opa- 
lė. — Nekalbėk tokių negražių žodžių, girdi? 

— Jis šaudė į T-Bouną. Vadinu taip, koks jis ir yra, nesvarbu, su 
kuo kalbėčiau. 

Fibė kilstelėjo ranką ramindama Opalę. 

— Tavo motina labai nusiminusi, Rezai. Dabar jai tenka neri- 
mauti dėl tavęs ir dėl T-Bouno. Tačiau, manau, galime viską išspręsti, 
kad niekas nenukentėtų. Policija Klipui pateikė kaltinimus, todėl 
dabar jis kalėjime. Jis... 

— Atveskite tą kalės vaiką pas mane! 

— Žinau, kad nori jį pamatyti. Galiu tuo pasirūpinti. Jei padėsi 
ginklą ir išeisi, pasirūpinsiu, kad tave nuvežtų pas jį. Galėsi pamatyti 
jį už grotų. 

— Aš noriu matyti jį ant žemės. Noriu jį ten paguldyti. 

— Atrodai pavargęs, Rezai. Buvo ilga diena, visiems. Dar noriu 
pasakyti, kad jie rado ginklą, tą patį, iš kurio Klipas šovė į tavo brolį. 
Dabar atliekami tyrimai. Jei tyrimai patvirtins, kad tai tas pat gin- 
klas, iš kurio buvo sužeistas T-Bounas, policija pateiks kaltinimus pa- 
sikėsinimu nužudyti. Žinai, kiek jis sėdės už grotų? Daugybę metų. 
Galbūt visą likusį gyvenimą. Jeigu mano brolis būtų buvęs taip su- 
žeistas, aš norėčiau, kad tas žmogus sėstų ilgam. Labai ilgam. 

— Jis degs pragare. 

— Džordžijos valstija tam tikra prasme irgi yra pragaras. Rezai, 
sakė, kad jis slėpėsi. Slėpėsi. Įdomu, ką pasakys jo gauja, kai sužinos, 
kad Klipas slapstėsi. 

— Tu mane maustai, velniai rautų? 

— Liepiau tau taip nekalbėti! Ji sako gryną tiesą. Aš buvau čia, 
argi nebuvau, kai jie atėjo ir pasakė? Vaikinas, šovęs į tavo brolį, sėdi 
kalėjime. O dabar išeik iš ten, girdi? — Opalė vėl pravirko. — Išeik, 
nes aš nepakelsiu, jei ir kitas mano berniukas pasrus kraujais. 

— Neverk, mama. Aš noriu nuleisti jam kraują, kaip jis nuleido 
T-Bounui. 

— Kalėjimas blogiau nei kraujo praliejimas, — tarė Fibė. — To- 
kiam vyrukui kaip Klipas. Dabar jis prarado ir autoritetą, ir reputa- 
ciją. Pasirodė esąs bailys. Bailys, ilgus metus mokėsiantis už tai, ką 

padarė. Rezai, motinai tavęs reikia. Ji nori, kad padėtum ginklą ir 
išeitum. Parodyk, kad nesi bailys. Tu gali tai padaryti. 

— Nuvesi mane pas tą niekšą? Parodysi jį už grotų? Tikrai? 

— Tikrai. Duodu žodį. 

— Aš irgi sėsiu į kalėjimą, kaip ir jis. Tai neteisinga. 

— Ne taip, kaip jis, visiškai ne taip. Tu dar nieko nenuskriaudei, 
Rezai. Nė vieno žmogaus. O tai labai svarbu. Jei dabar išeisi, kaip aš 
tau pasakysiu, labai padėsi sau. 

— Kaip man išeiti? 

— Nuleisk ginklą. — Fibė davė ženklą Kovinės taktikos grupei, 
kad įkaitų pagrobėjas pasiduoda. — Prieš išeidamas palik ginklą, 
gerai? 

— Jūs ten ginkluoti? 

— Taip, čia yra ginkluotų pareigūnų. Bet tu nesijaudink. Iškelk 
rankas, kad visi matytų, ir eik pro duris. Jei išeisi, nebūsi bailys, tie- 
sa? Išeik iškėlęs rankas. Ar padarysi tai? 

— Gerai. Aš išeinu. Dedu ragelį. 

— Pasimatysime kieme, Rezai. 

Fibė padėjo ragelį, atsistojo. 

— Eime pasitikti jūsų sūnaus. — Ji paėmė Opalę už rankos ir 
nusivedė prie užkandinės durų. — Dabar paklausykite. Kai Rezas iš- 
eis, į jį bus nukreipti ginklai. Jis bus apsuptas, paguldytas ant žemės, 
bus uždėti antrankiai. Tokia tvarka. 

Fibė nužvelgė langus ir stogus, pastebėjo Taktinės grupės šau- 
lius. Kol Rezas nebus nuvežtas į policiją, negali rizikuoti ir prileisti 
motiną per arti. 

— Jūs likite čia, su šiuo pareigūnu. Mes ilgai neužtruksime. Pas- 
kui ateisiu ir pasirūpinsiu, kad būtumėte nuvežta pas Čarlį. 

— Ačiū, ačiū už viską, ką padarėte. Ačiū. 

Fibė nuskubėjo į kiemą ir nužvelgė gėrimų parduotuvės fasadą. 
Pamačiusi, kaip atsidarė durys ir pro jas iškeltomis rankomis išžengė 
vaikinas, Fibė su palengvėjimu giliai atsiduso. 

Šūvis nuaidėjo it kurtinantis sprogimas. Akimirkai ji sustingo 
ir tiesiog žiūrėjo, kaip Čarlio kūnas krūpteli, susvyruoja ir pargriūva. 
Paskui išgirdo savo riksmą ir puolė prie jo, nors kiti policininkai nėrė 
į priedangą. 

Kažkas ją pargriovė ir prispaudė prie žemės. Sunkiai gaudydama 
kvapą, Fibė išgirdo riksmus parduotuvėje, paskui šūksnius aplinkui: 
— Šaudo! Šaudo! 


Tai buvo nuostabu! Ir taip apgailėtinai lengva. Tereikėjo praslysti 
ir atrodyti, lyg būtum vienas jų. Ne taip jau sunku buvo susirasti gerą 
vietą ir išlaukti. 

O ji sugaišo šitiek laiko, kol įkalbėjo tą mulkį išeiti. Veltui, ar ne, 
kale? 

Sumautas šūdžius nusipelno mirties. Gaujos — miesto amaras. 

Galėjo paleisti kulką ir į ją. Kuo lengviausiai. Bet šitaip buvo 
geriau. Taip baigė vieną reikalą ir pratęsė žaidimą. 

Jis tikrai nesitikėjo, nežinojo, kad bus taip smagu. Kam viską 
taip greitai baigti? 

Palikęs ginklą, dar kartą praslydo. Kuo lengviausiai, pamosa- 
vęs pažymėjimu, ištirpo panikos apimtoje minioje, pasitraukė kuo 
toliau. 

Tik pirma stabtelėjo pažiūrėti į Fibę. Ji pašoko nuo žemės, nu- 
bėgo prie kitų, susibūrusių prie tos sumautos gėrimų parduotuvės 
durų, ir suklupo prie negyvo vaikino. 

O tas vaikis guli it akmuo. 

Žiniasklaidai tai patiks, galvojo jis, eidamas vakarų pusėn, kur 
buvo palikęs automobilį. Išgliaudys istoriją kaip voverė riešutą. 

Taip, leitenantė kalė Maknamara įkalbėjo tą mulkį išeiti. Tiesiai 
į kulkų krušą. 

Nusipirks pakuotę alaus, maisto ir važiuos namo. Žiūrėti žinių. 


Kai Fibė grįžo namo, balsai sklido iš svetainės. Vakarienė seniai 
pasibaigusi, pagalvojo ji. Indai suplauti ir sudėti. 

Svetainėje tiekiama kava su brendžiu — Vedžvudo servizas, 
Bakarato grafinas ir taurės. 

Viskas pasiskolinta iš šykščiosios Elizabetos Maknamaros pa- 
likimo. 

Norėjo eiti tiesiai į viršų, įšliaužti į lovą. Arba po ja. Bet negalėjo. 
Tiesiog negalėjo. Todėl priėjo prie durų. 

Karteris pasakojo kažkokią istoriją — sprendė iš to, kaip judėjo 
jo rankos. Brolis žino tokių įdomių istorijų. Fibė žinojo, kad jis tikėjo- 
si tapti rašytoju, kurti laisvu laikų. Tačiau mokytojo darbas atimdavo 
didžiąją laiko dalį. 

Šalia jo Džozė vartė akis, bet juokėsi. Taip miela, jie taip myli 
vienas kitą. Dar tokie jauni ir įsimylėję. 

Ir mama atrodo laiminga. Rami ir patenkinta, nes jos pasaulis 
pilnas žmonių, kurie suteikia jai laimės. Šalia jos — Ava, prisėdusi ant 
mamos kėdės atramos, gurkšnoja kavą iš žavaus Vedžvudo puodelio. 

Jos mažoji dukrelė įsitaisiusi ant sofos šalia Dankano. O jergu- 
tėliau, kokiomis akimis žiūri Karlė, šypsodamasi jam? Iš visko spren- 
džiant, jos mažylę aplankė pirmasis susižavėjimas. 

O ponas Dankanas Sviftas, argi jis neatrodo, lyg būtų namuose, 
atsipalaidavęs, nerūpestingas, mirkčioja jos dukrelei, tarsi juodu sie- 
tų kažkokia didelė paslaptis. 

Per kiek kvartalų nuo čia yra Hičo gatvė? 

Ar gali būti, kad jas skiria visas pasaulis? 

Dankanas pirmasis ją pastebėjo. Jo akys akimirkai nušvito, tada 
taip pat greitai apsiniaukė. Argi ji tokia permatoma? 

Jis atsistojo, priėjo. 

— Ar gerai jautiesi? 

— Ne. Aš nesužeista, bet gerai nesijaučiu. Atsiprašau, kad pra- 
leidau vakarienę, — tarė Fibė į kambario gilumą. 

— Mama, mes taip smagiai leidome laiką! O Dankanas sakė... 

Karlė nutilo ir puolė prie jos. Fibė pamatė, kaip ryškiai mėlynos 
dukros akys įsmigo į kraują ant jos kelnių. 

Galėjo persirengti nuovadoje, bet grįžo namo su kraujo — Čar- 
lio Džonsono kraujo — dėmėmis ant kelnių. 

— Jis ne mano. Aš nesužeista, tikrai ne. Bet dabar labai noriu, 
kad apkabintum. Šią minutę man labai reikia, kad Karlė stipriai stip- 
riai mane apkabintų. 

Fibė pritūpė ir suspaudė dukrą glėbyje. Kurį laiką taip tupėjo. 
Jos vaikas čia, saugus ir šiltas glėbyje. To nepasakysi apie kitus. 

Atšlijusi Fibė pabučiavo Karlei į skruostus. Paskui stodamasi pa- 

— Man nieko nenutiko. Pažiūrėk į mane, mama. Man nieko ne- 
nutiko. Nieko. Supranti? 

— Taip. 

— Karteri, įpilk mamai limonado. O tu, mama, sėsk. Žinau, ma- 
nai, kad aš per daug dalijuosi su Karle tuo, ką darau, kas vyksta. Man 
labai gaila, kad dėl to mes nesutariame. Ką gi. Man praverstų šis tas 
stipresnio nei limonadas. 

— Atnešiu vyno ir ko nors užkąsti. — Priėjusi Ava spustelėjo 
ranką. — Tu irgi geriau prisėsk. 

— Taip. Prisėsiu. Tik pirma noriu persirengti. Tuoj grįšiu, — 
tarė ji Karlei. 

Fibei išėjus, Dankanas paskubomis žvilgtelėjo į Esę. 

— Ese, tikiuosi, jūs neprieštarausite, bet aš ketinu ją palydėti. 

Nelaukęs leidimo, jis pasivijo Fibę ant laiptų. 

— Aš tik pasikeisiu kelnes. 

— Aš nesiruošiu sumesti greituko, kol tu tai darysi. Atrodai 
velniškai pavargusi. 

— Buvo bloga diena. Labai bloga. Dar negaliu apie tai kalbėti. 
Vėliau papasakosiu visiems iš karto. 

— Aš tik pabūsiu šalia, tau nebūtina kalbėti. 

Kambaryje Fibė susirado medvilnines kelnes, o iškruvintas nu- 
sitraukė ir įmetė į skalbinių krepšį. 

— Mama tikriausiai atliks kokį mokslinį stebuklą ir išvalys to 
vargšo vaikino kraują iš šių kelnių. 

Ji prisidėjo ranką prie kaktos, pajutusi užplūstantį liūdesį. Ta- 
čiau kai Dankanas norėjo ją apkabinti, atsitraukė ir papurtė galvą. 

— Ne, jokių guodžiančių apkabinimų. Ir jokių ašarų. Jei norėsiu 
verkti, turėsiu palaukti. Mama sunerimusi. Ir nenurims, kol nenu- 
lipsiu žemyn. 

— Tada eime. 

Juodu kartu nulipo. Ava jau buvo padėjusi ant padėklo užkan- 
džių lėkštę ir taurę vyno. 

— Viską parodys per žinias, — pradėjo Fibė. — Tikriausiai jau 
parodė. Hičo gatvės įvykiai. Gaujų nesutarimai. Įkaitai. Tam vaikinui 

buvo šešiolika. Tik šešiolika. Kupinas skausmo, pykčio, nesuvokian- 
tis, ką daryti. Prireikė laiko, kad įkalbėčiau jį, vis dėlto man pavyko, 
įkalbėjau pasiduoti, pasakiau, kad viskas bus gerai. Ir jis išėjo, taip, 
kaip liepiau. Neginkluotas, iškeltomis rankomis. Ir kažkas į jį šovė. 
Nušovė jį, stovintį iškeltomis rankomis, pasiduodantį. Jo motina 
buvo ten, gana arti, tikriausiai matė, kaip tai atsitiko. 

— Arjis pasveiks? — paklausė Karlė. 

— Ne, mieloji. Jis mirė. 

Nespėjus man prieiti, pagalvojo Fibė. 

— O kodėl jį nušovė? 

— Nežinau. — Ji paglostė Karlei galvą, tada pasilenkusi pabu- 
čiavo. — Tiesiog nežinau. Mes nežinome, kodėl ir kas, dar ne. Apie 
tai kalbės per televiziją. Norėjau, kad visi žinotumėte, kas atsitiko. 

— Geriau nebūtų atsitikę. 

— O, mažutė, ir aš to norėčiau. 

Karlė prisiglaudė prie mamos. 

— Pavalgiusi pasijusi geriau. Tu visada taip sakai. 

— Aš taip sakau. — Fibė tariamai godžiai pasmeigė kažką nuo 
lėkštės. Nesvarbu, kas tai, vis tiek nejautė skonio. Tačiau valgė neva 
gardžiuodamasi. — Ir, be abejo, esu teisi. O dabar visi nusiraminkite 
ir papasakokite, kaip praleidote vakarą. 

— Dėdė Karteris ir Dankanas surengė muzikinę dvikovą. 

— Dvikovą? 

— Taip sakė dėdė Karteris. Pianinu. Buvo linksma. O teta Džozė 
pasakojo anekdotą apie viščiuką. 

— Tik nesakyk, kad tą. 

— Man patiko. 

Dankanas prisivertė nusišypsoti. Jis suprato, ką Fibė darė, turė- 
jo daryti. Ramino visus, stengėsi, kad namiškiai atsipalaiduotų. 

— O Dankanas sakė, kad šeštadienį mudvi galėtume paplaukio- 
ti jo laivu, jei tik tu pasakysi, kad galime. Tai ar galime? Prašau? Aš 
dar niekada neplaukiojau laivu. Niekada. 

— Akivaizdu, kad esi apleistas ir nuskriaustas vaikas. Many- 
čiau, tikriausiai galėtume. 

— Taip! 

— O dabar, regis, kažkam laikas į lovą. 

— Betgi mes turime svečių. 

— Ir mandagų, pasiaukojantį vaiką. Ir kaip man taip pasisekė? 
Nagi, palinkėk visiems labos nakties, o aš tuoj ateisiu. 

Karlė slampinėjo po kambarį, vilkindama laiką, viltingai dairy- 
damasi į kitus suaugusiuosius užtarimo. Prisigretinusi prie Dankano, 
gailiai atsiduso. 

— Gaila, kad turiu eiti miegoti, bet dėkoju, kad atėjai vakarienės. 

— Ačiū, kad mane pakvietėte. Tai pasimatysime šeštadienį, 
taip? 

Patempta lūpa tučtuojau išsilygino. 

— Taip. Labanakt. 

Vos tik dukra išėjo, Fibė padėjo šakutę. 

— Gal aš geriau eisiu. 

Dankanas atsistojo. Pasigirdo mandagūs prieštaravimai, abipu- 
sės padėkos, bučiniai į skruostus ir atsisveikinimai. 

— Palydėsiu tave. 

Buvo taip gera išeiti į orą. Įkvėpti jo. 

— Atleisk, kad sugadinau vakarą. 

— Taip negalvok. — Dankanas apkabino ją per pečius, ir abu pa- 
lengva nužingsniavo prie automobilio. — Tau tikriausiai sunku. 

— Buvo siaubinga. — Akimirkai Fibė leido sau atsipalaiduoti, 
atsiremti į jį. — Nežinau, ar kada nors tai pamiršiu. Gal ir nereikėtų. 
Nesuprantu, kaip tai galėjo atsitikti. Kai kas jau kalba, kad tai pada- 
rėme mes. O mes įtariame, kad tai vieno iš kitos gaujos narių darbas. 
Mes radome ginklą. AK-47. Jis ne mūsiškių. Jie suvarpė tą vaikinuką. 
Akimirksniu. Vienas iš įkaitų viduje irgi buvo sužeistas. Jis pasveiks, 
bet... — Fibė įkvėpė ir atsitraukė. — Čia ne vieta apie tai kalbėti. 

— Jei norėsi, pasikalbėsime kitur. 

— Namuose aš stengiuosi kuo mažiau apie tai kalbėti. — Fibė 
atsigręžė į namą. — Kai galiu. Tai... dėl šeštadienio. 

— Užvažiuosiu tavęs ir Karlės apie dešimtą. Tinka? 

— Labai miela, kad pasiūlei jai tokią pramogą. Nenoriu, kad 
jaustum pareigą... 

— Nereikia. — Dankanas pridėjo pirštą jai prie lūpų. — Ne- 

daryk to. Žinai, jei mudviem nepavyks ir Esė mane atstums, tada 
palauksiu kokius penkiolika metų Karlės. 

— Dvidešimt. Mažiausiai. 

— Kietašiknė. — Jis atlošė Fibės veidą. — Visgi matydama, 
kokį pasirinkimą čia turiu, turėtum gerai pagalvoti. — Ir pabučiavo 
ją labai ilgu, švelniu bučiniu. 

— Iki šeštadienio. 

— Iki. Paimsiu jums, raudonplaukėms, keletą galonų kremo nuo 
saulės. 

Fibė jam pamojavo, kurį laiką pastovėjo. Tada nuėjo prie namo 
ir atsisėdo ant laiptų. Reikia eiti į vidų, galvojo, apkamšyti Karlę, dėl 
viso pikto užmesti akį į mamą. Tačiau neįstengė pajudėti. 

Iš namo išėjo Karteris. Jis tylėdamas atsisėdo šalia ir paėmė jos 
ranką. 

Jiedu dar kurį laiką sėdėjo kartu. 

DĖL ŽINIASKLAIDOS AUDROS Fibė buvo teisi. Ji siautėjo te- 
levizorių ekranuose, laikraščių antraštėse, internete. Po mirties 
Čarlis Džonsonas tapo gaujų karų, rasizmo, policijos korupcijos ir 
nekompetentingumo simboliu — atsižvelgiant į tai, kieno pusę pa- 
laikydavai. 

Fibė atsakė į gausybę reporterių skambučių ir pirmą kartą per 
savo karjerą sulaukė grasinimų mirtimi. 

Be to, ją dar kartą apklausė Vidaus reikalų biuras. 

— Kaip laikaisi? 

Deivas stebėjo, kaip Fibė piešė linijas ant aprasojusios šaltos 
arbatos stiklinės. Jam pavyko ištraukti ją iš skyriaus papietauti. 

— Vis matau, kaip jis išeina iškėlęs rankas. Tą sekundę pagalvo- 
jau: gerai padirbėjai, Eibe. Duok penkis. Paskui išgirstu šūvį, vaikino 
kūnas ima purtytis kaip lėlės. Dar akimirka, ir viskas nuėjo velniop. 

— Tu puikiai padirbėjai. — Pamatęs jos išraišką, Deivas papurtė 
galvą. — Tikrai. Dėl to nė neabejok. 

— Derybininkai yra komandos dalis, Deivai. Kas mane to mokė? 
Komanda nuvylė tą vaikinuką, įkaitus. Visus nuvylė. 

— Kažkas ten atsitiko; mes dar nežinome kas. Tu viską atlikai 
be priekaištų. Nėpaisant to, žuvo vaikinas, vienas įkaitas buvo sužeis- 
tas. Nė vienas Taktinės grupės narys nepanaudojo ginklo. Ginklas, iš 
kurio buvo šauta ir kurį radome, ne mūsų. Nepaisant to, — pakartojo 
Deivas, — mes atsakingi už nesėkmę. Kažką pražiūrėjome, kažkas 
praslydo per evakuaciją. 

— Vakar vakare tarp rytinės ir vakarinės miesto pusių vėl įvyko 
susirėmimai, — pastebėjo Fibė. — Vėl buvo šaudyta. Jie naudojasi tuo 
vaikinu, kad pateisintų žudynes. Juo naudojasi žiniasklaida ir orato- 
riai, akcentuojantys rasizmą. Baltieji prieš juoduosius. Ir nežinau, ar 
galiu tvirtinti, kad rasizmas neturi su tuo nieko bendra, nes tai tikrai 
vienas iš gaujų karų elementų. Tačiau aš netikiu, kad Čarlis Džonsonas 
buvo nušautas dėl odos spalvos. Ir jis nenusipelnė šitaip mirti. 

Kurį laiką, kol padavėja dėjo ant stalo lėkštes su sumuštiniais, 
Fibė tylėjo. 

— Franklinas Džonsonas mirė šį rytą. 

— Žinau. | 

— Opalė Džonson neteko abiejų sūnų. Jos vaikai negyvi. Dėl 
pirmojo mes nekalti, bent jau ne tiesiogiai. Suradome ir areštavome jį 
nužudžiusį žmogų. Ar būtume taip skubėję, ar išvis būtume skubėję, 
jei Čarlis nebūtų užgrobęs tos gėrimų parduotuvės? Nežinau. Ir tai 
neduoda man ramybės. 

— Aš irgi nežinau, bet darau, ką galiu. Tu irgi. Mes gelbėjame 
tuos, kuriuos galime, Fibe. | 

— Galbūt. — Ji paėmė keptą bulvytę ir perlaužė pusiau. — Pa- 
sakiau jam, kad viskas bus gerai. Jei jis išeis, viskas bus gerai. 

— Tu nesuklydai. Turėjo būti gerai. Dabar vaikinas turėtų sėdėti 
areštinėje, o jo advokatas tartis su prokuroru. Suklydo Taktinė gru- 
pė, ir mes tai išsiaiškinsime. Bus ištirta kiekviena incidento minutė. 
Kiekvienas judesys, žodis. O kol kas teks atlaikyti visuomenės pyktį, 
viešųjų ryšių atstovų košmarą ir stebėti, kad šis sujudimas neperaug- 
tų į maištą ir gaisrą. Šiandien po pietų kartu su Taktinės grupės vadu 
dalyvausi spaudos konferencijoje. Abu perskaitysite trumpą praneši- 
mą ir atsakysite į klausimus. Konferencija bus trumpa, bet ji būtina. 

— Ir su vizualinėmis priemonėmis. Aš baltoji moteris, vadas — 
juodaodis vyras. — Deivui prasižiojus, Fibė kilstelėjo ranką. — Aš 
neneigiu, kad vizualinė dalis ne mažiau svarbi nei pranešimas. At- 
liksiu savo dalį. Kelintą valandą? 

— Trečią. 

Fibė linktelėjo. 

— Gerai. Dar spėsiu nuvažiuoti į Hičą. Noriu apžiūrėti nusikal- 
timo vietas. Abi. 


Fibė stovėjo prie lango, pro kurį buvo šauta, — tai patvirtino 
kriminalistų tyrėjų komanda. Langas siauras, suveriamas, antrame 
pastato aukšte, priešais gėrimų parduotuvę. 

Pasak ataskaitų, visų penkiolikos butų gyventojai buvo evakuo- 
ti, o Greitojo reagavimo būrio nariai išsidėstė ant stogo ir trečiame 
aukšte. Kadangi tai buvo vidinės ribos, pastate ar šalia jo negalėjo 
likti jokių civilių. 

Tačiau tai nebūtų pirmas kartas, kai ribos pažeidžiamos. 

Snaiperis turėjo pakankamai gerą vaizdą ir kampą, galvojo Fibė. 
Žinoma, nuo stogo ar iš trečio aukšto būtų patogiau, tačiau ir iš čia 
neblogai. 

Ypač jei tikslas buvo pašalinti neginkluotą žmogų, išėjusį į gerai 
matomą vietą. O taip, ne taip ir sunku pataikyti, kai taikinys stovi 
nejudėdamas, iškėlęs rankas. Tik ir laukia, kada bus patiestas. 

— Šiame bute gyvena Rijana Kertis, vieniša mama, — jai už nu- 
garos prakalbo detektyvas Saiksas. — Du vaikai, penkerių berniukas 
ir trejų mergaitė. Neteista. Šaudymo metu visi buvo už barikadų. 
Liudininkai patvirtino. Moters draugas tuo metu buvo darbe. Irgi 
patvirtinta. 

Fibė linktelėjo. 

— Skaičiau jos parodymus. Ji sakė, kad į duris paskambino 
policininkas ir liepė išeiti. Pasak moters, name buvo pilna policijos, 
kieme irgi. Pasiėmusi vaikus moteris nuskubėjo pas savo seserį, gy- 
venančią už poros kvartalų. 

— Ji neprisimena, ar užrakino duris. Negali prisiminti, ar jas 
apskritai uždarė. Sakė, kad viskas vyko taip greitai, o ji buvo labai iš- 
sigandusi. 

— Kažkas kitas irgi buvo varomas lauk, — mąstė Saiksas, — bet 
nenorėjo praleisti spektaklio. Įslinko čia. 

— Ginkluotas? — Fibė atsisuko. — Tas, kas čia įslinko, atėjo pa- 
sirengęs, nebent įtartume, kad vieniša motina su dviem mažais vai- 
kais sandėliuke tarp šluotų laiko AK-47. Ir kodėl jis pasirinko taikinį, 
užuot paklojęs krūvą policininkų? 

— Šiame pastate gyvena „Lordų“ nariai, šiame kvartale jų gyve- 
na dar daugiau. Visi jie bus atidžiai patikrinti. 

Čarlio tai neprikels, pagalvojo Fibė. Paskui susitvardė. Kas pa- 
daryta, padaryta. Dabar reikia žiūrėti, ką galima ištaisyti. 

— Iš kur šaulys žinojo, kad viduje būtent Čarlis Džonsonas? — 
Fibė dairėsi po apverstą, netvarkingą butą. 

— Gal tiksliai nežinojo. Tik kad „Būrio“ narys. 

— Gerai, tada iš kur jis tai sužinojo? Matė, kaip Čarlis, vilkėjęs 
„Būrio“ uniformą, įėjo. Žurnale įrašyta, kad pirmasis ekipažas į įvy- 
kio vietą atvyko po dešimties minučių. Ir taip greitai tik todėl, kad 
viena iš šalia stovinčio namo pirmo aukšto gyventojų išgirdo šūvius. 
Ji tvirtina mačiusi, kaip Čarlis ėjo per gatvę likus kelioms minutėms 
iki pirmojo šūvio. 

— Šaulys jį pamato arba gauna žinią. Pasiima ginklą, o paskui 
atsitiktinai užsiima gerą snaiperio poziciją. 

— Būtina sužinoti, ar jie gavo šio buto ir šio pastato telefoninių 
pokalbių išklotines. Reikia pasidomėti, ar iš čia buvo skambinta po 
to, kai namas turėjo būti evakuotas. Žinoma, gali būti, kad skambino 
iš mobiliojo, bet ką gali žinoti. 

Fibė nuėjo prie mažo lango miegamajame, kuriuo aiškiai dalijosi 
vaikai. Iš šito kampo matyti užkandinė, kurioje ji sėdėjo kalbėdamasi 
su Čarliu. 

— Įdomu, kiek gaujos narių galėtų atsispirti pagundai nušauti 
policininką? Atsispirti iki to momento, kol nepasirodo taikinys — 
kol neįkalbu jo pasirodyti. Betgi kodėl jie nemėgino pašalinti ir kelių 
policininkų, jei jau pradėjo? Būtų daugiau kraujo, daugiau sąmyšio, 
daugiau prakeiktų taškų, jei jau kalbame apie tai. Tačiau vienintelė 
kita kulka netyčia pataikė į įkaitą viduje. Keista, ar ne? 

Saiksas papūtė lūpas. 


VIDURDIENIS 253 


— Keista. O kodėl jūs manote, kad tai nebuvo gaujos kerštas? 
— Vėliau pasakysiu. 


Fibė patikrino pastato gyventojus ir pasiėmė į namus pilną laga- 
minėlį bylų. Skubėjo grįžti iki sutemstant. 

Fibė norėjo, kad visa šeima saugiai užsidarytų namuose iki sau- 
lėlydžio, jei kartais neramumai mieste peraugtų į maištą. Jei kartais 
tie kvartalai, skiriantys Hičo ir Džonso gatves, nepajėgtų išlaikyti 
antplūdžio. 

Ji sulaužė savo taisyklę ir, nors paliko ginklą ant lentynos spin- 
toje, pirmiau jį užtaisė ir nuleido saugiklį. 

Kai Karlė užmigo, Fibė patikrino užraktus, signalizaciją, tada 
įsitaisė prie savo stalo. Ji neišjungė televizoriaus, jei rodytų žinias, 
tik pritildė garsą ir ėmėsi skaityti įvykio žurnalą, ataskaitas, liudinin- 
kų parodymus. 

Kai suskambo jos mobilusis, atsiliepė negalvodama, mintyse 
tebenagrinėdama namo Hičo gatvėje diagramą. 

— Fibė Maknamara. 

— Dankanas Sviftas. Sveika, gražuole. 

Mintis, kad kažkas vadina ją gražuole, kai aplink vien balistiniai 
tyrimai, diagramos ir kita medžiaga iš nusikaltimo vietos, privertė 
nusišypsoti. 

— Sveikas, Dankanai. 

— Tik norėjau įsitikinti, kad vis dar turiu rytojaus įgulą. 

— Iš tos įgulos per daug nesitikėk, bet taip, mes plauksime. Jei 
atsisakyčiau, Karlė tikriausiai nekalbėtų su manimi iki aštuoniolik- 
tojo gimtadienio. 

— Tylėjimas — grėsmingas ginklas. Kiekvieną kartą turiu mal- 
dauti pasigailėti. 

— (era žinoti. 

— Ir kvaila pripažinti. Kad ir kaip būtų, šiandien buvau susiti- 
kęs su Einu ir pakviečiau jį su šeimyna prisidėti prie mūsų. Tu nieko 
prieš? 

— Žinoma, ne. Karlė džiaugsis turėdama bendraamžę draugę. 
Ji myli mane, tačiau po kurio laiko su manimi jai pasidaro nuobo- 

du. — Atsistojusi Fibė nuėjo prie terasos lango. — Skamba kaip iš- 
kyla. Manau, man ne pro šalį paiškylauti. 

— Taip ir pamaniau. Šiandien mačiau tave per televiziją. Ar bū- 
siu lėkštas, jei pasakysiu, kad atrodei seksualiai? 

Ji nusijuokė. 

— Taip, ačiū tau. Padėtis velniškai nemaloni, Dankanai. Vel- 
niškai. 

— Gal man trumpam užsukus? Aš vėl būsiu lėkštas, įslinksiu į 
tavo kambarį ir prablaškysiu didvyrišku seksu. 

Fibei prieš akis stojo kvailas vaizdas, kaip Dankanas lipa siena 
įjos terasą. 

— O Dieve, skamba nuostabiai. Bet ne. Tu namie? Saloje? 

— Taip, turėjau šį tą nuveikti, todėl esu čia. Visgi didumą jau 
atlikau, o likusi dalis gali palaukti. Jei nenori didvyriško sekso, tada 
galėtume kaip paaugliai pasiglamžyti svetainėje arba pažiūrėti nepa- 
dorų filmą. 

— Norėčiau ir to, ir kito. Tikriausiai visko. Tačiau nenoriu, kad 
važiuotum į miestą, tik ne šiąnakt. Mieste verda neramumai. Tu sau- 
gus ten, kur esi, jei kartais jie imtų kunkuliuoti. — Fibė išjungė savo 
kambario signalizaciją, kad galėtų išeiti į terasą. — Šįvakar šilta. Ne 
karšta, bet šilta, ir tai gerai. Karštis tik pablogintų padėtį. 

— Žinai, šiandien toje spaudos konferencijoje tu atrodei ne tik 
seksualiai, bet ir puikiai laikeisi. Tik aklas galėjo nesuprasti, kaip tau 
tai rūpi. 

— Tokių aklų daug. Varge, aš įvarysiu tau depresiją. 

— Ką tu dėvi? — po akimirkos pasiteiravo jis. 


— Ką? 
— Mėginu pralinksminti tave telefoniniu seksu. Ką dėvi? 
— O, hmm... — Eibė nužvelgė savo medvilnines kelnes ir marš- 


kinėlius. Negerai. — O, beveik nieko, tik tokį trumpą juodą apatinu- 
ką, kurį nusipirkau vienoje brangioje parduotuvėje. 

— Gražu. Po juo kas nors yra? 

— Tik pora lašų kvepalų... šen ten. 

— Labai gerai. 

— O tu? Ką tu dėvi? 

— Spėk. 


VIDURDIENIS 255 


— Džinsus. Tik džinsus, šimtą kartų skalbtus „Levi“. Nusmuku- 
sius ant klubų, nerūpestingai atsegta saga. 

— O Dieve. Tikriausiai tu pamišėlė. 

Linksmai prunkštelėjusi, Fibė atsisėdo. Pagaliau mazgas, spau- 
des skrandį, atsirišo. 

— O, tos petnešėlės vis slysta man nuo pečių. Nuo tų subtiliai 
pakvepintų grietinėlės baltumo pečių. Tikriausiai man nederėtų 
rymoti prie turėklo šitaip apsirengusiai. Mano švelnios, bet jau stan- 
grėjančios krūtys gali... vaje... išsprūsti. Ką kaimynai pamanys? 

— Fibe, tu mane žudai. 

— Mielasis, aš dar tik pradedu. 


Ryte ji be vargo nustūmė mintis apie darbą į atokų kampelį. 
Mirtis ir liūdesys, galvojo Fibė, verčia vertinti mėlyną dangų, saulėtą 
dieną ir džiugų vaiko balselį. 

O Karlės balsas, vos pamačius laivą, pasakė viską. 

— Jis didelis! Ir gražus! Tai bus pati smagiausia iškyla. 

— Tada geriau pradėkime, — tarė Dankanas. 

— O kur burės? Sakei, kad tai burinis laivas. 

— Dabar jos suvyniotos. Išskleisime, kai išplauksime. — Dan- 
kanas įlipo į laivą, tada ištiesė ranką mergaitei. — Prašom. Sveika 
atvykusi į laivą. 

— Ar galiu apsižvalgyti? 

— Žinoma. 

— Tik nieko neliesk, — šūktelėjo Fibė. — Jis didelis ir gražus. 
Tikriausiai turėjau pasiteirauti tavęs, ar tikrai moki jį valdyti. 

— Esu apsivertęs tik keturis kartus. Juokauju. Visada norėjau 
buriuoti. Ateidavau čia ir stebėdavau laivus. O kai nusprendžiau įsi- 
gyti savo, lankiau kursus, nes įgyvendinęs gyvenimo svajonę neno- 
rėjau nuskęsti. Visgi vaikams reikės apsivilkti gelbėjimosi liemenes. 
Bifui irgi. 

— Kas tas Bifas? 

— Štai jis, — parodė Dankanas. 

Fibė pamatė Finą, jo žmoną ir dukrytę, ateinančius per dokus. 

Prieky jų, vedamas su pavadėliu, risnojo trumpakojis draugiško veido 
buldogas. 

— Fino šuo. Jis mano, kad buldogas suteikia orumo. Galėčiau 
su tuo sutikti, jei tik šis taip nesiseilėtų. 

Bifas kaip įgudęs jūreivis įšoko į laivą ir ėmė vizginti pasturgalį, 
kol Dankanas neišglostė jo nuo galvos iki uodegos. 

— Kokia nuostabi diena iškylai. Ketinu visiškai nieko neveik- 
ti. — Lu pasirąžė. — Sveika, Fibe. Tikiuosi, prisidėsi prie manęs. 

— Mielai. Sveikas, Finai. Labas, Live. 

— Šuniukas! — Karlė išsiropštė iš kajutės apačioje ir griūte už- 
griuvo Bifą. — O, koks mielas! Kuo jis vardu? Mama, ar galime laikyti 
šuniuką? 

— Ji nepaprastai drovi, — paskelbė Fibė. — Tikiuosi, jai at- 
leisite. 

— Tai Bifas. — Ne tokia drąsi kaip Karlė, Livė stovėjo įsikibusi 
motinai į ranką. — Jam patinka, kai glostai pilvą. 

Karlė išsišiepė ir pamalonino jau leipėjantį iš malonumo Bifą. 

— Apačioje yra lovų, stalų, virtuvė, vonios kambarys, viskas. 
Nori pamatyti? 

'— Jau esu mačiusi. 

— Pažiūrėkime dar kartą. Su Bifu. 

Livė pažiūrėjo į motiną. 

— Galir galėtume. 

— Gražūs batukai, — tarė Karlė lipdama laipteliais. — Gal duo- 
si pasimatuoti? Tu galėsi pasimatuoti manuosius. 


Kažkas nauja, galvojo Fibė, kai jie atsišvartavo nuo prieplaukos 
ir keldami bangas nuslydo vandeniu. Mergaitės smagiai trypčiojo lai- 
vagalyje, o ne pernelyg orus šuo tupėjo ant dešiniojo borto suolelio, 
užvertęs savo juokingą snukį. 

Dar labiau Fibę sužavėjo vaizdas, kai išskleistos baltos burės 
ėmė plevėsuoti ore. Ji, kaip ir šuo, užvertė galvą. 

— „Mimozos“, — paskelbė Lu, padavė taurę Fibei ir atsisėdo 
šalia. 

— O, Dieve. Tikriausiai aš rojuje. Ar mums teks kilnoti bures ir 
dirbti kitus jūrininkų darbus? 

— Tik jei panorėsime. Finas nė velnio nesupranta, ką reikia 
daryti, nebent Dankanas pasako, bet jam patinka apsimesti, kad 
supranta. — Lu nusišypsojo į vyrų pusę. — Tačiau jis viskam pasi- 
rengęs. Aš mėginau įkalbėti Danką, kad pirktų motorinę valtį. Bet jis 
būtinai norėjo su burėmis. — Lu giliai atsiduso ir ištiesė neįtikėtinai 
ilgas kojas. — Kartais jį sunku perkalbėti. 

— Seniai jį pažįsti. 

— Pažįstu ir be galo myliu. Tad jei įskaudinsi jį, rasiu būdą, kaip 
atsilyginti. O dėl viso kito mes puikiai sutarsime. 

— Ar žmonės dažnai jį skaudina? 

— Nedaugelis ir nedažnai. Jis turi puikų radarą. Prieš kelerius 
metus pro tą radarą praslydo viena moteris. Atrodė tokia gerutė. — 
Lu gurkštelėjo kokteilio. — Negalėjau jos pakęsti. Tačiau Dankui ji 
patiko, o toji puikiai mokėjo riesti istorijas apie savo sunkią dalią. 
Prieš palikdama jį, išviliojo keletą tūkstantėlių. 

— Ir ką jis darė? 

Lu spragtelėjo pirštais. 

— Jis ramus žmogus, tačiau nepakenčia melo. 

— Ar tai perspėjimas, Lu? 

— Susierzinai. Gerai. Dabar dar labiau man patinki. Ir tavo duk- 
rytė patinka. Vakar mačiau tavo spaudos konferenciją. — Lu kilste- 
lėjo antakius, kai Fibė nutaisė šaltą ir bereikšmį veidą. — Pirmiausia 
norėčiau pasakyti, kad aš nematau tik balta ir juoda. Esu advokatė, 
tad mano gyvenime vyrauja pilka spalva. Antra, antai tas vyras šalia 
manojo yra mano šeima, ojis — baltasis. Ir baigiant, manau, kad pui- 
kiai pasirodei toje sunkioje, net delikačioje situacijoje. Tai viskas, ką 
norėjau pasakyti. Gražūs bateliai, — tarstelėjo Lu, mostelėjusi į Fibės 
sandalus. — Norėčiau pasimatuoti. 

Fibė atsipalaidavo, nusijuokė ir ėmė mėgautis iškyla. 

Jie papietavo ant vandens, maudėsi, plaukiojo. Karlė patyrė di- 
džiausią džiaugsmą gyvenime, kai jai buvo leista pasukti vairalazdę. 

— Smagu? — pasiteiravo Dankanas, kai Fibė priėjo prie jo laivo 
pirmagalyje. 

— Tai viena geriausių dienų pastaruoju metu. 

— Galime ją pratęsti. Plaukiame pas mane. Karlę nuvarginsime, 
kur nors paguldysime, o patys sugulsime kur nors kitur. 

— O Bifas su kompanija? 

— Juos paprasčiausiai išmesiu per bortą. — Dankanas pasilen- 
kęs pabučiavo jos besijuokiančią burną. — Tik tark žodį. 

— Matai, man tavo draugai per daug patinka, kad mesčiau juos 
per bortą. 

— To ir bijojau. 

— Bet aš pakviesiu tave išgerti kieme, kai palydėsi mus namo. 

— Aš priimsiu kvietimą. Klausyk... 

Jis uždėjo ranką jai už galvos ir pratęsė bučinį. 

— Ką? — išspaudė Fibė. 

— Nieko. 

— Kodėl žmonės užsimerkia, kai bučiuojasi? — pasigirdo Kar- 
lės balsas, ir atsisukusi Eibė pamatė įdėmiai juos stebinčią dukrą. 

— Nežinau. — Dankanas mąsliai susiraukė. — Pamėginkime 
kitaip. — Atsimerkęs ir šypsodamasis, jis vėl prisitraukė Fibę buči- 
niui. — Taip irgi gerai. 

— Mama sako, kad ji per sena turėti vaikiną. 

— Karle... 

— O kaip tu manai? — paklausė Dankanas, nutraukdamas Fi- 
bės protestą. 

— Man atrodo, jei kvieti ją į pasimatymus ir visą laiką bučiuoji, 
tai turėtum būti jos vaikinas. O Ava senelei sakė, kad gerai, jog mama 
patiria šiek tiek romantikos, nes... 

— Karle, eik, pasiimk dar vieną sausainį arba dar ką nors įsikišk 
į burną. 

— Sakei, kad daugiau nevalgyčiau sausainių. 

— Aš persigalvojau. 

— Gana jiems ten kikenti, — tarė Fibė, mojuodama Finui ir 
Lu. — Tauirgi, — pridūrė ji Dankanui. 

— Mus sieja romantiški jausmai? — pasiteiravo jis. Tada griebė 
Fibę į glėbį ir ėmė sukti ratu. — Tai pašokime. 

Garsus Eino švilpimas prisidėjo prie ūžesio ausyse, ir Fibė šiaip 
taip išsivadavo. 

— Daugiau romantikos viešumoje negaliu ištverti. Taigi suval- 
gysiu dar vieną sausainį. 


Romantika, pagalvojo Fibė, paskutinį kartą pabučiavusi Dan- 
kaną nakčiai. Tai dar sudėtingiau nei romanas, jokių abejonių. 
Tačiau būtų kvaila apsimetinėti, kad jų nesieja jausmai. Ar kad jai 
nemalonu. 

Todėl neanalizuos ir nespėlios. Tiesiog mėgausis. 

Fibė nusirengė galvodama, kaip bus malonu po dienos, pra- 
leistos ant vandens, palįsti po dušu. Kai suskambo telefonas, beveik 
tikėjosi, jog tai Dankanas skambina prabėgus vos kelioms minutėms 
po išsiskyrimo, kad pasakytų ką nors juokinga. 

Pamačius skambintojo numerį, Fibės širdis smuktelėjo. 

— Labas, Rojau. 

Netrukus ji jau piktai žirgliojo į virtuvę, kur išsitraukė iš šaldik- 
lio pusę galono ledų. | 

Kai įėjo Esė, Fibė kimšo ledus tiesiai iš pakelio. 

— O! Susipykai su Dankanu. 

— Aš nesusipykau su Dankanu. Nesusipykau su niekuo. Tik už- 
simaniau tų prakeiktų ledų. 

— Ramiau, — perspėjo ją Esė su metaline gaidele balse. — Tu 
valgai ledus tik tada, kai esi nusiminusi. Dankanas ką tik išėjo pro 
duris, tad... 

— Juk pasakiau, kad nesusipykau su Dankanu. Jis nėra mano 
visatos centras. Vyrai nėra mano visatos centras, ir aš ne... — Fibė 
išgirdo save, beveik pamatė bjaurių žodžių ašmenis, pjaustančius 
stiklo šukes. — Atleisk. Aš nusiminusi. — Ji klestelėjo ant stalo ir pa- 
kabino dar ledų. — Dar nepakankamai suvalgiau, kad apsiraminčiau, 
pasijusčiau geriau arba apsivemčiau ir neišsiliečiau ant kitų. 

Nuėjusi prie stalčiaus Esė išsitraukė kitą šaukštą. Paskui atsi- 
sėdusi pakabino ledų tiesiai iš pakelio. 

— Kas atsitiko? 

— Skambino Rojus. Jis vėl veda. 

— O... — Esė pakabino kitą šaukštą, pilnesnį. — Ką nors, ką 
mes pažįstame? Kad žinotume, kam nusiųsti savo užuojautas? 

— Ačiū, mama. Jis veda kažkokią Mizę. Ar gali patikėti? Jai dvi- 
dešimt ketveri. 

— Kokia nors pliuškė, neabejoju. Vargšelė. 

— Toji pliuškė iš turtingos šeimos, ir jie išvyksta į Kanus, o gal 
Marselį. Tą akimirką man ėmė ūžti ausyse. Jos šeima turinti ten nuo- 
savybės, tad padėsiąs ją valdyti. O paskui sako, kad nestraksėčiau, jei 
kitus porą mėnesių perlaidos dukrai vėluos. Dėl pasikeitusios gyve- 
namosios vietos, bankų ir panašiai. 

— Iki šiol jis visada mokėdavo laiku. 

— Taip, nes jam automatiškai atskaičiuodavo iš sąskaitos, todėl 
nereikėdavo nė pagalvoti. Apie ją. — Fibės veide ir balse nebeliko 
pykčio. Tik liūdesys. — Mama, jis net nepasiteiravo apie Karlę. Ne- 
paklausė, kaip ji, nepagalvojo, kad galėtų pats pasakyti dukrai arba 
pakviesti į vestuves. 

— Ji ir neitų. Ir tau, mieloji, nepatiktų, jei eitų. 

— Ne čia esmė. Tikrai. Žinau, kad be reikalo piktinuosi, nes 
niekas juk nepasikeis. Išskyrus tai, kad tas kalės vaikas veda de- 
šimčia metų už mane jaunesnę Mizę ir nė nesiteikia prisiminti 
dukters. 

— Kaip ten sakydavo mano senelė? Skunko smarvė nesikeičia. 
Gruboka, bet tinka. Jo gyvenimas toks gilus kaip seilių krūva — tai 
irgi grubu. Mergaitė nenusimins, Fibe. Karlės širdyje Rojus tik guzas 
prie širdies. Neleisk, kad jis taptų tokiu prie tavosios. 

— Tu teisi. Žinau, kad teisi. Karlė nespėjo prie jo priprasti, kad 
ilgėtųsi. 

— O štai tu spėjai. 

— Tai buvo iliuzija. — Fibė iškrapštė iš pakelio dar šaukštą ledų. 
Apžiūrėjusi jį suvalgė. — Galbūt tai dar blogiau. Jis negali pasikeisti. 
Net jei yra prakeiktas šūdžius. Ačiū. 

Rojus nevertas net jos pykčio, galvojo Fibė, eidama į dušą. Ta- 
čiau skambutis priminė, kodėl romantiški jausmai yra toks slidus da- 
lykas. Geriau, kur kas geriau žiūrėti į viską paprastai, neįsileidžiant į 
širdį. Kad niekas neliktų įskaudintas. 

Galbūt laikas pristabdyti santykius su Dankanu. Vis dar paveik- 
ta nuostabios dienos jau susitarė su juo dėl kito pasimatymo. Nieko 

tokio. Paaiškins, kad neieško nieko daugiau nei draugystė, bendravi- 
mas ir seksas. 
Kokiam vyrui tai galėtų nepatikti? 


19 


JOS PRAŠYMU Fibei buvo pranešta, kada bus atiduotas Čarlio 
Džonsono kūnas. Gavusi žinią, paskambino į laidojimo namus. 

Nepaisydama priešiškumo ir viešos nuomonės, ji privalo iš- 
reikšti pagarbą. Galėtų padaryti tai greitai ir diskretiškai. Tai reiškia, 
kad reikės atšaukti pasimatymą su Dankanu, bet viskas gali būti tik 
į gera. 

Reikia šiek tiek laiko, kad jausmai atvėstų, nusprendė ji. Sustoti 
ir apgalvoti. 

Fibė surinko Dankano numerį ir, mintyse išvadinusi save baile, 
pajuto palengvėjimą, kai įsijungė jo balso paštas. 

— Dankanai, čia Fibė. Atleisk, bet šį vakarą aš negaliu. Kai kas 
atsitiko... — Taip nesąžininga, priminė sau. Jis nenusipelnė tokio 
„kai kas atsitiko“. — Tiesą sakant, šiandien Čarlio Džonsono laido- 
tuvės, tad noriu nueiti. Susitiksime kitą kartą. Vėliau pasikalbėsime, 
gerai? Dabar turiu eiti į susitikimą. 


Užpakalių dangstymas vyko pagal visas taisykles, ir Fibė nega- 
lėjo apkaltinti departamento išsisukinėjimu. Arba, galvojo, jie ieško 
atpirkimo ožio. Ji buvo visiškai pasirengusi prireikus apginti savo 
veiksmus. Susitikime dalyvavo kritinių situacijų grupės komanda ir 
Vidaus reikalų tarnybos atstovai. 

Buvo užduodami klausimai, išklausomi atsakymai. Peržiūrai 
pateiktas jos žurnalas, išklausytas įvykio įrašas. Fibė klausėsi savo, 
vado Harisono, Čarlio ir Opalės balsų, pokalbių tarp jos, antrojo de- 
rybininko ir vado, vado įsakymų taktinės grupės nariams. 

— Leitenantė Maknamara aiškiai pranešė, kad įkaitų pagro- 
bėjas sutiko pasiduoti ir išeiti neginkluotas. Tokia informacija buvo 

gauta ir priimta. — Vadovas kilstelėjo rankas. — Ryšys vyko be 
trukdžių. Taktinės grupės vadas nedavė įsakymo šauti, ir šovė ne šio 
departamento nariai. 

Pareigūnas trumpam nutilo. 

— Šauta iš ginklo, kuris nebuvo išduotas nė vienam komandos 
nariui, iš vietos, į kurią nebuvo paskirtas nė vienas minėtos koman- 
dos narys. Pastate, iš kurio buvo paleistos kulkos, gyvena nustatyti 
priešiškos gaujos nariai, o kiti nustatyti arba įtariami nariai gyvena 
vietovėje, kuri buvo įvykio epicentre. Tai faktai. Tačiau yra ir kitų. 
Buvo peržengtos saugomos teritorijos ribos. Ir šis faktas kelia dau- 
giau klausimų. Kas, kaip ir kada? Dėl šio pažeidimo departamentas 
sulaukė kritikos ir spėlionių, gali būti, kad bus pradėta civilinė byla. 

— Šiuo metu mes tikriname kas, — pradėjo Harisonas. Tai buvo 
rūsčios išvaizdos ir elgsenos vyras, kalbantis giliu bosu, tinkamu įsa- 
kymams duoti. — Vykdoma visų „Lordų“ ir „Būrio“ gaujų narių ap- 
klausa. Tai ilgas procesas, pone. 

— Klausimas, kaip? 

Vadovas žiūrėjo tiesiai į Taktinės grupės vadą. 

— Visas pastatas buvo evakuotas. — Harisonas atsistojo, pri- 
ėjo prie diagramos. — Štai čia į pastatą įėjo trijų žmonių grupė. 
Civiliai buvo evakuoti už barikadų. Kadangi ši vieta netiko įvykio 
vietai stebėti, mano žmonės pasiskirstė ant stogo ir trečiame aukšte. 
Kiti komandos nariai buvo nusiųsti į pastato pietinę pusę, nes iš ten 
geriausiai matyti gėrimų parduotuvės fasadas. Dalis žmonių užėmė 
pozicijas čia, kad apsaugotų užnugarį. Ir šonuose. 

— Visi pastatai buvo ištuštinti, arba manyta, kad ištuštinti, 
buvo nustatyti perimetrai ir pozicijos. Štai čia ir čia derybų metu kilo 
neramumų. Kai kurie stebėtojai šūkavo ir grasino. O čia įvyko grum- 
tynės tarp vietinių gyventojų. 

Vyras nerangiai išsitiesė ir atsisuko. 

— Gali būti, kad kažkas prasmuko per pirmąjį pasirengimo eta- 
pą. Vis dėlto, mano manymu, labiau tikėtina, kad kažkas jau buvo vi- 
duje, įslinko į tuščią butą ir užėmė snaiperio poziciją. Grupės užduotis 
buvo kuo skubiau į saugią vietą evakuoti civilius. Tokiomis aplinky- 
bėmis grupė nepajėgi patikrinti kiekvienos spintos ar palovio. Jei kas 
nors turėjo tikslą likti nepastebėtas, galėjo tai padaryti ir padarė. 

— Kažkas, ginkluotas AK-477? 

Harisonas kiečiau sučiaupė lūpas. 

— Taip, pone, kaip tik taip. 

— Vadove, — prakalbusi Fibė sugavo nerimastingą Deivo žvilgs- 
nį. — Jūs klausėte, kaip, kas ir kada. Aš manyčiau, kad ne mažiau 
svarbu — kodėl. Žinodami gaujų nesutarimus, panaudotą ginklą, 
kad jo serijos numeris buvo nutrintas, kad už tai atsakingas „Lordų“ 
gaujos narys arba jiems prijaučiantysis, mes galime spėlioti. Tačiau aš 
buvau grįžusi į įvykio vietą, stovėjau prie lango, pro kurį buvo šauta. 
Peržiūrėjau diagramas, perskaičiau ataskaitas, išklausiau įrašus. 

— Kaip ir aš, — priminė jai vadovas. 

— Tada turėtumėte žinoti, kad visą tą laiką kieme buvo tuzinai 
policijos pareigūnų ir kitų tarnybų atstovų. Pareigūnai buvo puikiai 
matomi snaiperiui. Tačiau jis nė į vieną nešovė. Nušovus Džonsoną, 
nebuvo sužeistas nė vienas policijos pareigūnas. Beveik visos kulkos 
susmigo į Čarlį Džonsoną. Manau, mūsų Taktinė grupė sutiks, kad 
šaudyta velniškai taikliai. 

— Jis žinojo, ką daro, — sutiko Harisonas, atremdamas klau- 
siamą Fibės žvilgsnį. 

— Kaip derybininkė ir asmuo, besidomintis žmonių elgsena, 
turiu pasakyti, kad snaiperis pasižymėjo nepaprasta savitvarda. Kam 


žudyti Čarlį Džonsoną? — tęsė Fibė. — Jis stovėjo ant žemiausio 
„Būrio“ laiptelio. 
— Džonsonas išniekino jų teritoriją, — atsiliepė vadovas. — 


Reikalavo jų vado. Tai nepagarba. 

— Taip. Sutinku. Gali būti, kad jie norėjo vaikiną pašalinti, pasi- 
naudoti juo kaip pavyzdžiu. Tačiau jei vienas jų jau buvo pastate — ar 
kitaip prasmuko — ginkluotas, ar nemanote, kad tam reikėjo gero 
išankstinio plano? Plano, pone, o ne šiaip tinkamos progos. 

— Jūs įtariate sąmokslą, leitenante? 

Fibė išgirdo nerimą vadovo balse. Jis labiau politikas nei polici- 
ninkas, žinojo Fibė, o politikams sąmokslai nerūpi. 

— Tiesiog mąstau, kad gali būti kitų galimybių. Gali būti, kad 
Džonsonas buvo atviliotas ir pakištas. Kažkas iš gaujos pamatė tai 
ir nusprendė pasinaudoti galimybe sukelti chaosą ir nesantarvę. 
Arba... 

Vadovui kilstelėjus ranką, Fibė nutilo. 

— Leitenante, mes stengiamės sumažinti įtampą, o ne pakurs- 
tyti. Reikia atsakyti dar į daugybę klausimų. O kol kas svarbiausia — 
išsiaiškinti mūsų atsakomybę. Žurnalų, radijo ryšio įrašai, ataskaitos 
rodo, kad jūs elgėtės tinkamai. Taigi. — Pareigūnas atsisuko į kritinių 
situacijų grupės vadą. — Kai nuaidėjo šūviai... 

Po susitikimo Fibė nuskubėjo tiesiai į šaudyklą, kad išlietų nusi- 
vylimą. Ji nustatė taikinį, užsidėjo ausų apsaugas ir išpyškino apkabą. 

Pamačiusi rezultatą atsiduso. Nustačiusi taikinį ėmė šaudyti. 

— Tu visada buvai prasta šaulė. 

Apžiūrinėdama taikinį, Pibė nusismaukė ausų apsaugas ir gūž- 
telėjo Deivui. 

— Velniškai prasta. Per mažai treniruojuosi. 

— Geram derybininkui retai tenka išsitraukti ginklą, o dar re- 
čiau — panaudoti. Ypač jeigu jis klausosi ir kalba taip gerai kaip tu. 
Todėl — nes tu taip darai — man įdomu, ką mėginai pasakyti susi- 
tikimo metu. 

— Uždavinėjau klausimus, kaip kažkas mane mokė. Mėginau 
įsitikinti, kad matymo laukas nėra toks siauras, jog nepastebėtume 
to, kas gali būti už langinių. Nesuprantu, kas ten atsitiko, ir negaliu 
taip paprastai susitaikyti su lengvu sprendimu. 

— Ar tau nešovė į galvą, kad nesupranti ir negali susitaikyti, 
nes padarei tai, ką turėjai padaryti? Tu jį įkalbėjai pasiduoti. Bet vis 
tiek jo netekai. Jau pakankamai ilgai dirbi šį darbą, kad žinotum, kaip 
veikia dar viena prarasta gyvybė. 

Kalbėdamas Deivas nusistatė sau naują taikinį. Iššaudęs apka- 

— Tu irgi prastas šaulys. 

— Taip, bet tu blogesnė. Kaip miegi? 

— Visaip būna. Aš žinau požymius, Deivai. Taip, jaučiu kai ku- 
riuos tipiškus — nusivylimą, stresą, nerimą, irzulį. Tačiau aš žinau 
juos ir žinau priežastis. Tik nežinau, kodėl mirė tas vaikinas. Štai 
kodėl prakalbau per susitikimą. 

— Fibe, vadovas nėra tas asmuo, kurį galėtume pavadinti kūry- 
bišku mąstytoju. Jis labiau politikas nei policininkas... 

— Pagalvojau tą patį. Matyt, mus sieja šis tas daugiau nei pras- 
tas taiklumas. 

Deivas susijuokė ir patrynė jai pečius. 

— Patikėk, jis labiau nerimauja dėl viešųjų ryšių ir civilinės at- 
sakomybės nei dėl to, kodėl mirė šešiolikmetis banditas. 

— Tu palaikai mane. — Ji įsidėjo kitą apkabą. — Žinau tai, Dei- 
vai. Ir esu dėkinga. 

— Tu ir Karteris esate mano palikimas. — Kažkas ėmė šaudy- 
ti kitoje linijoje, palyginti su tyliu Deivo balsu, tas garsas nuaidėjo 
šaižiai. — Kai būsiu pasirengęs išeiti, norėsiu, kad perimtum mano 
pareigas. 

Deivas norėjo vaikų; jo žmona — ne. Nors jis niekada to nesakė, 
Fibė žinojo, nes jį pažinojo. Tad juodu su Karteriu buvo jo vaikai. 

— Tau nepatinka, kai aš per dažnai kalbu ir sakau ne tai, ką nori 
girdėti viršūnės, nes tokiu būdu tarsi šaudau sau į kojas. Beje, tai tik- 
riausiai sugebėčiau padaryti tikrąja šio žodžio prasme, nes šaudykla 
gan ankšta. 

— Vadovas nori viską užglaistyti. Jeigu dėl to jam reikės paau- 
koti Harisoną, taip ir padarys. Jis paaukotų tave, bet nėra pagrindo. 
Trumpai tariant, Fibe, logika ir aplinkybės sako, kad tai susiję su gau- 
jų karais. Atsitiktinis nusikaltimas. Štai tokią giesmę jis giedos. 

— Galbūt kai kam derėtų įsiklausyti, ką užgožia toji giesmė. 

Fibė vėl nusitaikė ir šovė. 


Kvaila, vėliau galvojo Fibė. Kvaila baksnoti pirštu ten, kur re- 
zultatai tik suerzins visas puses. Tai politikų ir viešųjų ryšių atstovų 
žaidimas, priminė sau rengdamasi pilką kostiumėlį — juodas atrodė 
pernelyg arogantiškai. 

Ji neturi daugiau ko pridurti. Juk visą laiką buvo užkandinėje, 
išskyrus keletą minučių iki perimant derybas ir tą siaubingą pabaigą. 

Pirmadienio rytais įžaidėjai nepopuliarūs, tarė sau Fibė. 

Ji nueis į Čarlio Džonsono laidotuves, o paskui prisivers viską 
pamiršti. Jokių komentarų, pasižadėjo, nebent departamentas nu- 
tartų kitaip. Betgi ką ji galėtų pasakyti? 

Fibė susegė plaukus į kuodą. Tai nenublankins spalvos, mąstė ji, 
tačiau susegti plaukai atrodo tvarkingiau nei palaidi. 

Ji įžengė į šeimos svetainę. Mama nėrė sėdėdama priešais tele- 
vizorių, o Karlė tysojo ant grindų, vartydama knygelę su paveiksliu- 
kais. Šuniukai, suprato Pibė su nerimu širdyje. 

— Išeinu. Neturėčiau ilgai užtrukti. 

— Mama! Palauk, mama, pažiūrėk! Kokie gražūs, ar ne? 

Karlė pašoko laikydama atverstą knygelę. Puslapyje vartėsi ne- 
paprastai žavūs minkšti kamuoliukai. 

— Taip, mieloji. Labai gražūs. Tačiau juos reikia šerti, girdyti, 
vesti pasivaikščioti, valyti paskui juos, treniruoti ir... 

— Tujuk sakei, kad vieną dieną galėsime turėti šuniuką. 

— Sakiau galbūt vieną dieną. — Ir tik tada, kai negalės išlaikyti 
tų didelių žydrų maldaujančių akių žvilgsnio. — Ir aš nesu tikra, kad 
toji diena atėjo. Dabar negaliu apie tai kalbėti, turiu eiti. Be to, tai 
nebus tik mano sprendimas. Aš visą dieną būnu darbe, o tu — mo- 
kykloje, todėl prieš nusprendžiant reikės tai aptarti su senele ir Ava. 
Kur Ava? 

— Knygų klube. — Esė suglumusi žvilgtelėjo į Fibę. — Ji minėjo 
per pietus. 

— A, taip. Pamiršau. — Ne, prisipažino Fibė. Per pietus ji ne- 
girdėjo nė žodžio. Matyt, ne tik liovėsi įdėmiai klausytis, bet išvis 
klausytis. Laikas susiimti. — Klausyk senelės. — Fibė pasilenkusi 
pabučiavo Karlei į pakaušį. — Netrukus grįšiu. 

Išeidama ji spėjo nugirsti gudriausią, saldžiausią Karlės balselį. 

— Senele, tau juk patinka šuniukai, ar ne? 

Tai turėjo būti juokinga. Ji norėjo, kad būtų juokinga. Tačiau li- 
pant žemyn galvoje sukosi tik viena mintis: Karlė manipuliuos kitais 
dviem suaugusiaisiais, kol galų gale namuose atsiras koks nors batus 
graužiantis, balas darantis, vidury nakties inkščiantis šunėkas. 

Prakeikimas, jai patinka šunys. Tačiau ji nepasirengusi prisiimti 
dar daugiau atsakomybės. 

Fibė žinojo, kad šią vasarą Ava su sūnumi planuoja keliauti į 
Vakarus. Ava to nusipelnė, tikrai. Tai reiškia, kad dešimtį dienų ne- 
bus kam eiti į parduotuvę, banką, valyklą, vežioti Karlės, tvarkyti kitų 
nesibaigiančių reikalų. 

Taigi Fibei teks rūpintis nenuorama septynmete ir agorafobe. Ji 
nenorėjo tapti beširde pabaisa, į šią kompaniją nepriimančia šuns. 

Tačiau tokia jautėsi, todėl kai atidarė lauko duris, jos veidas 
buvo gana niūrus. 

Dankanas žengė paskutinį žingsnį į portiką. 

— Tiksliai apskaičiavau. 

— Ką tu čia veiki? Negavai mano žinutės? Atleisk, bet... 

— Gavau. Aš važiuoju kartu. 

— Į laidojimo namus? — Purtydama galvą, Fibė tvirtai uždarė 
paskui save duris. — Ne, nevažiuoji. Kodėl turėtum? Juk tu jo nepa- 
žinojai. 

— Aš pažįstu tave, o tu neturėtum važiuoti viena. Kodėl turė- 
tum? 

— Galiu susitvarkyti ir viena. 

— Galėtum, bet ar turėtum? Jei tave taip erzina mano buvimas 
šalia, gali apsimesti, kad manęs nėra. Į tokią vietą negalima eiti vie- 
nai. Tai kvaila, o tu tokia nesi. 

Fibė išsitraukė akinius nuo saulės ir užsidėjo. 

— Paprastas profesionalumas ir atsakingumas nėra kvailystė, 
labai ačiū. 

— Gerai. — Jautri vieta, vėl pagalvojo Dankanas. Kodėl jam tai 
patinka? — Ar nori stovėti ir ginčytis, ar važiuoti? 

— Aš nevažiuosiu į to vargšo vaikino laidotuves prabangiu por- 
šu su kažkokiu turtuoliu, vilkinčiu Armani kostiumą. 

— Pirma. — Dankanas žengė į šoną ir mostelėjo ranka. Prie ša- 
ligatvio stovėjo juodas sedanas. — Antra, tai Hugo Boss, o gal Calvin 
Klein. Vis neišmokstu jų atskirti — dabar, kai pagalvoju, galbūt tai ir 
Armani. Ir nors aš turtingas, tačiau užaugau nelabai toli tos vietos, 
kur vargšas vaikis praleido savo trumpus šešiolika metų. Ne rūmuose 
Džonso gatvėje. Tad juokiasi puodas, mieloji. 

Akimirką Fibė spoksojo į jį, paskui papurtė galvą. 

— Dar prieš kelias minutes manęs neprajuokino tai, kas turėjo 
prajuokinti. O dabar man atrodo juokinga. Arba absurdiška. 

Fibė ištiesė ranką ir atvertė jo švarko atlapus, kur buvo etiketė. 

— Dėl dizainerio neklydau. Niekada neabejok mažos madų ži- 
novės motina. 

— Taškas tavo naudai. 

— Ne, tavo. — Irzli ir nepakanti, pagalvojo Fibė. Taip, požymius 
ji žino. — Ačiū, kad važiuosi kartu. Norėjau išlieti pyktį, kad nejaus- 
čiau tokio liūdesio. Ir kai ką pamiršau. 

— Ką? 

— Su manimi tai nesusiję. — Fibė nulipo laipteliais. — Vadina- 
si, turi blizgantį juodą sedaną. Oru. 

— Norėjau atvažiuoti pikapu, bet pagalvojau, kad netiks. O 
universalas tiesiog per didelis. — Dankanas truktelėjo pečiais, ati- 
darydamas dureles. — Aš vyras. Turiu automobilių. Jau tokie mes 
esame. 

— Kadangi automobilis, kurį aš turiu, grasina tapti metalo 
krūva, esu dėkinga už galimybę pasinaudoti vienu iš tavo vyriško 
parko. — Jis laikė ranką ant durų rankenėlės, ir Eibė uždėjo ant jos 
savąją. — Esu įpratusi visur eiti viena, todėl tikriausiai ir galvoju, 
kad turėčiau. Betgi ne visada to noriu, esu dėkinga, kad supratai tai 
anksčiau už mane. 

Fibė atrodė tokia sutrikusi, kad Dankanas pasilenkęs pabučiavo 
ją į lūpas. 

— Aš atlieku tavo asmenybės tyrimą. 


Laidojimo namai nedideli, o stovėjimo aikštelė jau pilna auto- 
mobilių ir žmonių. Kiek atokiau būriavosi reporteriai. Vieni ėmė 
interviu, kiti ieškojo, ką pakalbinti. 

— Tikriausiai yra kitas įėjimas, — tarė Dankanas. 

Išvengti žiniasklaidos buvo svarbiausia, tad Eibė tam jau buvo 
pasirengusi. 

— Yra šoninės durys, patikrinau. Tikėjausi pro jas įslinkti ir iš- 
slinkti. Aš tik penkioms minutėms. Čia bus departamento atstovų. 
Tokia jų pareiga — šiuo atveju ir rūpinimasis įvaizdžiu. Oficialiai 
manes čia nėra. 

— Supratau. — Dankanas susirado vietą gatvėje, tada dirstelėjo į 
jos aukštakulnius. — Ar pajėgsi jais avėdama nužingsniuoti kvartalą? 

— Aš moteris. Tokios jau mes esame. 

Kai jiedu stovėjo ant šaligatvio ir Dankanas paėmė už rankos, 
Fibė pažiūrėjo jam į akis. Ir antrą kartą nuo judviejų pažinties pra- 
džios ji pagalvojo, a, tebūnie. Velniop viską. 

— Kas yra? 

— Nieko, nieko, — Fibė nukreipė akis. 

Velniškai netinkamas laikas širdžiai spurdėti, nutarė ji, velniš- 
kai netinkamas laikas paslysti ir suklupti. Jie eina parodyti pagarbos 
mirusio vaikino motinai. O ji štai stačia galva neria į meilės sūkurį. 

Visiškai neprotinga. 

— Tu tikra, kad to nori? 

Žinoma, nenoriu. Jeigu ji nepajėgia susitaikyti su mintimi apie 
šuniuką, kaip, po galais, susidoros su meile? Tačiau Dankanas nemo- 
ka skaityti minčių, tad kalba ne apie didelį, ilgą gurkšnį, kurį ji ką tik 
nurijo. 

— Noriu, dėl Čarlio ir jo motinos. Iš dalies ir dėl savęs. Man to 
reikia. Man nepatinka, kai pykstu ir liūdžiu, ir man labai sunku ilgam 
užgniaužti šiuos jausmus. 

Praslysti pro šonines duris buvo gana paprasta. Tačiau, nespė- 
jusi pasveikinti savęs, kad išvengė nemalonumų kieme, Fibė suprato 
susidūrusi su kitais viduje. 

Būrelis žmonių buvo susirinkę nedideliame kambarėlyje šalia 
pagrindinės šarvojimo salės. Išgirdę durų cyptelėjimą, jie atsisuko. 
Pokalbiai tučtuojau nutilo. 

Čia ne tik jų veidai balti, pastebėjo Fibė. Tokių yra ir daugiau. 
Tačiau jos veidas rodytas per televiziją. Vienų žvilgsniuose Fibė pa- 
stebėjo atpažinimą, kitų — apmaudą. 

Būrelis prasiskyrė, praleisdamas aukštą vyrą, o galbūt prasisky- 
rė dėl iš jo sklindančio pykčio. 

— Jums čia ne vieta. Nešdinkitės, kol... 

— Nekalbėk už mane. — Į priekį prasiyrė Opalė. Ji atrodė de- 
šimčia metų senesnė nei užkandinėje, giliai įkritusiomis akimis, tarsi 
jos jau nesitikėtų išvysti šviesos. — Nekalbėk nei už mano berniuką, 
nei už mane. 

— Čia vieta tik šeimai. Mūsų žmonėms. 

— Dabar nori kalbėti apie šeimą, mano broli? Kur buvo šeima, 

kai man jos reikėjo? Tu buvai Šarlotėje. Tavęs nebuvo čia, tarp mūsų 
žmonių. Todėl nekalbėk už mane, — Opalė nutilo. — Leitenante 
Maknamara. 

— Ponia Džonson, atsiprašau, kad įsiveržiau. Norėjau parodyti 
pagarbą jums ir Čarliui. Aš nepasiliksiu. 

— Leitenante Maknamara. — Opalė žengė į priekį, apkabino 
Fibę ir tyliai ištarė: — Ačiū, kad atėjote. Ačiū, kad nepamiršote. 

Jausmai kuteno Fibei gerklę, gėlė akis, skaudino širdį. 

— Aš niekada nepamiršiu. 

— Gal malonėtumėte eiti su manimi? — Gniauždama Fibės 
ranką, Opalė atsisuko. Kalbėjęs vyras stovėjo užtvėręs kelią. — Ne- 
daryk man gėdos. Nedaryk man gėdos, nes tai bus paskutinis kartas, 
kai žiūriu tau į veidą. 

— Tavo sūnūs negyvi, Opale. 

— Mano sūnūs negyvi. Ir aš turiu kai ką pasakyti. 

Per gedėtojų minią moteris žengė prie priekinių durų. Jos ranka 
gniaužė virpančius Fibės pirštus. 

— Opale... 

— Aš tiek daug visko bijojau, — tarė Opalė. — Beveik visą savo 
gyvenimą. Galbūt, jei būčiau buvusi drąsesnė, viskas būtų susiklostę 
kitaip. Nežinau ir negaliu abejoti Dievo valia. Tačiau šitai aš padary- 
siu. Ir galbūt, galbūt imsiu mažiau bijoti. 

Kai ji žengė pro priekines duris su Fibe, reporteriai sušurmulia- 
vo, kameros suburzgė. Svarbiausias dalykas, pagalvojo Fibė, visiškai 
sužlugdytas. Tačiau šalia jos stovėjo moteris, netekusi savo sūnų, 
glaudėsi prie Fibės ir jai nė velnio nerūpėjo protokolas. 

— Aš turiu kai ką pasakyti, — Opalės balsas trūkčiojo, o jos 
ranka tarsi gnybtai stipriai spaudė Fibės. 

— Jūs visi skambinėjate į mano namus, į mano motinos namus. 
Skambinėjate man į darbą. Prašiau jūsų gerbti mano privatumą, ta- 
čiau vis tiek neklausote. Aš kenčiu didelį sielvartą ir prašiau jį gerbti. 
Betgi jūs vis tiek vaikštote aplink mano namus, mano mamos namus, 
skambinėjate telefonu. Norite, kad papasakočiau, kas manyje, ką gal- 
voju, ką jaučiu. O kai kurie jūsų netgi siūlėte pinigų, kad tik sutikčiau 
pasikalbėti. 

Pasipylė klausimai. Ar jūs... Ką jūs... Kaip jūs... Opalės ranka 
sudrebėjo it tampoma spazmų ir tas tamsias, įkritusias savo akis ji 
įsmeigė į Eibeę. 

— Leitenante Maknamara. 

— Eime atgal į vidų, Opale, — sumurmėjo Fibė. — Nuvesiu jus 
atgal, pas šeimą. | 

— Pastovėkite šalia manęs, prašau. Ar pabūsite šalia, kad galė- 
čiau tai padaryti? 

Opalė užsimerkė, tada pakėlė balsą, tarsi norėtų perrėkti minią. 

— Noriu kai ką pasakyti, pasakyti nemokamai, tad jei norite iš- 
girsti, verčiau nutilkite. Mano sūnūs negyvi. 

Stojus tylai Fibė išgirdo, kaip Opalė užgniaužė raudą. 

— Mano abu berniukai negyvi. Abu nužudyti. Jų kūnus pasi- 
ėmė ginklai ir kulkos, tačiau pirmiausia juos pasiėmė kas kita. Jie 
neturėjo jokios vilties. Jie degė įniršiu, pykčiu, kalte ir neapykanta, 
bet neturėjo vilties, kuri visa tai atvėsintų. Labai norėjau jos duoti, 
tačiau nesugebėjau įžiebti. Jūs norite, kad ką nors kaltinčiau. No- 
rite, kad badyčiau pirštu, rėkčiau, verkčiau ir keikčiau. Jūs to neiš- 
girsite. Norite, kad apkaltinčiau gaujas? Iš dalies jos kaltos. Policiją? 
Iš dalies jie kalti. Tačiau iš dalies ir aš kalta, kalti ir mano abu negyvi 
vaikeliai. Apkaltinti galima daug ką. Tačiau man tai nerūpi. Man tai 
nesvarbu. 

Moteris išsitraukė iš kišenės nosine ir nusišluostė ašaras. 

— Žinau, kad ši moteris, stovinti šalia manes, kalbėjosi su mano 
berniuku, klausėsi jo. Ištisas valandas. O kai atsitiko tas siaubingas 
dalykas, atėmęs iš manęs sūnų, kurio daugiau niekada nepamatysiu, 
nubėgo prie jo. Jai nerūpėjo, kas kaltas. Tiesiog nubėgo prie jo ir ban- 
dė padėti. Ir kai aš vėl galėjau matyti, pamačiau šią moterį, laikančią 
glėbyje mano sūnų. Štai kas svarbu. Daugiau aš neturiu ką pasakyti. 

Nekreipdama dėmesio į vieną paskui kitą beriamus klausimus, 
Opalė pasuko prie durų. Fibei apkabinus moterį per pečius, jos kūnas 
lengvai drebėjo. 

— Dabar eisiu pas savo Čarlį. 

— Gerai, Opale. — Perėmusi dalį moters svorio, Fibė palydėjo ją 
į šarvojimo salę. — Eime pas Čarlį. 

Šiek tiek linkstančiais keliais Pibė grįžo prie automobilio. Keis- 
ta, galvojo ji, kaip sąnariai dažnai priima stipriausią emocinio sukrė- 
timo smūgį. 

Tylėdamas Dankanas paglostė jos ranką ir užvedė variklį. 

— Turiu paskambinti, — tarė ji ir išsitraukė telefoną. Vėl impul- 
syviai, priminė sau. Šiomis dienomis ji daug ką daro impulsyviai. — 
Mama? Šiek tiek užtruksiu, jei tau manęs nereikia. Taip, gerai. Pasa- 
kyk Karlei, kad grįžusi užsuksiu jos pabučiuoti. Būtinai. Iki. 

Ji giliai įkvėpė. 

— Nieko prieš? 

— Aišku, ne. Kur nori važiuoti? 

— Manau, geriausia būtų pas tave. Galėsi paruošti man šaltą 
alkoholinį gėrimą. O kai jį išgersime, galėsi nusivesti mane į lovą. 

— Tai puikiai įsipaišo į mano darbo grafiką. 

— Tai gerai, nes, regis, būtent to trūksta manajame. — Fibė 
atsilošė, pervertė klausimus, besisukančius jos galvoje. — Dankanai, 
ką manai apie vyrą, kuris nori vesti moterį, vardu Mizė, dešimčia 
metų jaunesnę už jį? 

— Arjos krūtys didelės? 

Žiūrėdama pro stoglangį, Fibė sutramdė šypseną. 

— Tokios informacijos neturiu. 

— Tai gana svarbu. Kas veda Mizę? 

— Karlės tėvas. 

— O). 

Užuojauta ir netikrumas, pagalvojo Fibė, viename garse. 

— Žinau, kad man neturėtų rūpėti, bet rūpi. Žinau, kad išgy- 
vensiu, o tai mane guodžia. Jis persikrausto į Europą — tai mane 
siutina ir su tuo nesusitaikysiu, nors žinau, kad tai kvaila. Nesvarbu, 
ar jis būtų čia pat už kampo, ar už tūkstančio mylių, vis tiek nepamils 
to mielo vaiko ir neapsimetinės, kad myli. 

— Vis dėlto jeigu jis būtų čia pat už kampo, kaip sakai, tu vis 
tikėtumeisi, kad galbūt laikui bėgant jis pamiltų. 

— Taip. — Pibė suvokė: tai tiesa. — Opalė negalėjo įžiebti savo 


VIDURDIENIS 273 


sūnums vilties, o vaikinams jos reikėjo. Aš negaliu — negalėjau — 
paleisti savosios, net jeigu ji tik nereikalingas svoris. 

— Kaip jaučiasi Karlė? 

— Karlei nerūpi. — Jie važiavo virš vandens, kur po tiltu šen 
ten šmėsčiojo laivai. — Jos požiūris blaivesnis nei mano. 

— Ji turi tave. Vaikas žino, kad yra besąlygiškai mylimas, todėl 
dėl kitko nesijaudina. 

Jis nepatyrė tos besąlygiškos meilės, prisiminė Fibė, tačiau su- 
sikūrė savo požiūrį. 

— Aš dar nesakiau jai apie vestuves. Pasakysiu, kai liausiuosi 
siusti. Regis, jis nė nebūtų man pranešęs, bet turėjo perspėti, kad 
perlaidos už vaiką vėluos, kol jis pakeis bankus. Juk reikės keisti pra- 
keiktus dolerius į eurus ir atgal. Kad ir ką jis ten darytų. 

— Tu siunti, kad jis išvyksta į Europą. 

— A, aš siuntu, nes siuntu. — Staiga visas tas reikalas pasirodė 
juokingas. — Man nerūpi, kas ta moteris, tačiau nė vienai nepatiktų 
būti iškeistai į modelį Mizę. Ypač kai tas modelis toks jaunas. 

— Galvą guldau, kad modelio Mizės išlaikymas brangiai kai- 
nuos ir ji nemokės taip gerai tvarkytis su sunkumais. 

— Guodžianti mintis. Pasakoju visa tai dėl to, kad šis reikalas 
veikia mano bendrą nuotaiką, kuri yra nerami ir įsitempusi, net šiek 
tiek agresyvi. — Vos vos šypsodamasi ji pakreipė galvą, tyrinėdama 
Dankano profilį. — Įdomu, ką manai apie agresyvias moteris. 

— Ar man lemta sužinoti? 

— Įtariu, kad taip. 

— O varge. 

Kai jiedu įžengė į vidų, Fibė nusprendė, kad šaltas gėrimas 
gali palaukti. Kai baigs, abiem reikės galono šalto gėrimo. Kadangi 
Dankanas buvo apdairiai pasirišęs kaklaraištį, sugriebė už jo ir ėmė 
tempti laiptų link. 

— Miegamasis viršuje, ar ne? Praėjusį kartą taip toli nenuėjome. 

— Į dešinę, koridoriumi tiesiai, paskutinės durys kairėje. 

Kai Fibė grįžtelėjo per petį, jos akys spindėjo. 

— Lažinuosi, kad vaizdas gražus. Kurį laiką negalėsime skirti 
jam pakankamai dėmesio, bet esu tikra, kad jis gražus. 

Ji įsitraukė jį į kambarį. Spėjo pamatyti erdvų plotą, sodrias 
spalvas, aukštus langus. Ir didelę geležinę lovą. 

— Nagi. — Atsisukusi atpalaidavo kaklaraiščio mazgą. — Gali 
šiek tiek skaudėti. 

— Mano pakantumas skausmui didėja mums besikalbant. 

Juokdamasi Fibė nutraukė nuo jo švarką ir numetė į šoną. Tada 
nustūmė jį prie lovos ir lengvai stumtelėjo sodindama. Paskui nesku- 
bėdama, tyčia gaišdama laiką, apsižergė, ir griežtas dalykinis sijonas 
užsivertė apnuogindamas šlaunis. 

— Duokš čionai tą burną. 

Kramtė jo lūpas, glamonėjo liežuviu, ir visos tos nevaržomai 
besikeičiančios emocijos susiliejo į vieną kietą geismo kamuolį. Jos 
pirštai skubiai sagstė jo marškinius, sagą po sagos, kol delnai palie- 
tė nuogą kūną. Dažnėjantis kvėpavimas, nekantrios rankos ant jos 
kūno skatino jaustis nenugalimai. 

Leido jam nuplėšti švarkelį, nuvilkti per galvą palaidinę. Tada 
išsirietė kviesdama jo lūpas ir rankas puotauti, imti. Dankano prisi- 
lietimai vertė virpėti iš nekantrumo. 

Fibė buvo apsivijusi jį rankomis ir kojomis. Labiausiai gun- 
dančiais pančiais. Vienas nerūpestingas jo pirštų prisilietimas, ir 
jos plaukai pasklido ant pečių it raudonas gaivus lietus. Dar vienas 
judesys, ir baltos šilkinės krūtys atsidūrė jo rankose. 

Energizuojantis šilkas, pagalvojo Dankanas. Ji visa tokia švelni, 
minkšta, viskas jos viduje kunkuliuoja geismu. 

Fibė susijuokė, kai jis parvertė ją ant nugaros. Paskui sudejavo 
iš malonumo, kai jo rankos ėmė tyrinėti jos kūną. Dabar Dankanas 
neskubėdamas nusmaukė jos sijoną žemiau klubų, per kojas, kiekvie- 
ną judesį palydėdamas burna. Jos vidinės šlaunys tokios stangrios ir 
šiltos. Pakinkliai tokie jautrūs, kad virpa vos prisilietus. 

O kai grįždamas tuo pačiu keliu atgal rado jos slėpiningąjį tašką, 
virpėjimas peraugo į drebėjimą. 

Fibę užliejo juodas ir gilus malonumas. Pojūčiai susiliejo į aud- 
ringą, putojančią upę. Ji krito į ją, skendo, kol Dankanas ištraukė į 
paviršių, bet tik tam, kad panardintų dar kartą. 

Ji ritosi kartu, rankomis slysdama drėgnu nuo prakaito kūnu; 

burna, nekantri, godi, ieškojo jo. Kol pagaliau Fibė vėl jį apsižergė ir 
priėmė vidun. Giliai giliai, kur dunksėjo širdys. Jų kūnai susirakino. 

Fibė šuoliavo ant jo įnirtingai ir ilgai. Kai palinkdavo į priekį 
arba atsilošdavo atgal, Dankano rankos prilaikydavo jos klubus. Vyro 
akyse mirgėjo nepaprastas jos kūno grožis, o kūną valdė nenumaldo- 
mas geismas. 

Dankanas matė ir jautė tik ją. Daugiau niekas aplink neegzista- 
vo, tik ji, kai nežiūrėdamas šoko per paskutinę dantytą keterą. 

Kai Fibė sudribo ant jo, tiesiog suglebo galūnė po galūnės, Dan- 
kanas tesugebėjo silpnai sudejuoti. 

— Aš pamiršau, — ji nutilo gaudydama kvapą. 

— Aš ne — šį kartą nepamiršau. Vieną kostiumą nusivelki, kitą 
apsivelki. 

Fibė slopiai nusijuokė. 

— Ne, aš ne apie tai — beje, turi gerą atmintį. Norėjau pasakyti, 
kad pamiršau, kaip man patinka seksas. 

Dankanas įrėmė kaktą jai į petį tikėdamasis, kad pamažu jo 
smegenys ras kelią namo. 

— Būsiu laimingas kaip galima dažniau galėdamas tau pri- 
minti. 

— O Dieve, Dankanai, viską atiduočiau už stikline vandens. 
Pusę stiklinės. Gurkšnį. 

— Gerai, gerai, nemaldauk. Tai mane trikdo. 

Dankanui apvertus, Fibė ritosi, kol išsitiesė ant pilvo. 

— Tu mano didvyris, — sumurmėjo į pagalvę ir užsimerkė. 

Išgirdusi jį grįžtant į miegamąjį, nusišypsojo. Ir stryktelėjo išsi- 
gandusi, kai ledinis vanduo nutekėjo jos nugara. 

— Dankanai! 

— Ką? — Jis stovėjo nekaltai šypsodamasis, su stikline ranko- 
je. — Sakei, kad nori vandens. Nesakei, kur tu jo nori. 

Prisimerkusi ji atsiklaupė ir ištiesė ranką. Tada nugėrė didelį 
gurkšnį, susijuokė ir timptelėjo jį už plaukų. 

— Labai juokinga. 

Traukė vyrą už plaukų, kol abiejų lūpos susitiko. Tada likusį 
vandenį išpylė jam ant galvos. 

KAI DANKANAS SUSTABDĖ automobilį, Eibė pasilenkė prie jo. 

— Ačiū, kad važiavai kartu. — Ji švelniai pabučiavo. — Ačiū už 
seksą. Ir ačiū, kad parvežei namo. 

— Prašom. O dėlantros dalies? Pasirengęs bet kuriuo metu. 

— Papildomas ačiū. — Fibė dar kartą pabučiavo. — Už supra- 
timą, kad dažniausiai turiu grįžti anksčiau už Pelenę. 

Dankanas piršto galiuku apvedė aplink jos ausį. 

— Jei nupirksiu tau stiklo kurpaites, kaip manai, gal galėsime 
praleisti naktį kartu? 

Juokdamasi ji išlipo iš automobilio. 

— Žinai, mėginau įkalbėti save neskubinti to, kas vyksta tarp 
mūsų. 

— Tikrai? — Dankanas irgi išlipo, tad kurį laiką jiedu stovėjo 
žiūrėdami vienas į kitą iš priešingų automobilio pusių. — Kodėl? 

— Mėginu prisiminti. Matyt, turėjau priežasčių. Dankanai, ma- 
nęs taip lengvai nenušluosi. 

— Paliksiu šluotą sandėliuke. 

Per vėlu, pagalvojo ji. Per vėlu. 

— Tau tai sekasi geriau nei man. 

— Kas? 

— Tai, kas vyksta tarp mūsų. 

Forsaito parke švietė žibintai, o gatvėje driekėsi permatomi 
šešėlių kamuoliai. Avos gėlės taip kvepino orą, kad šis atrodė dar 
tvankesnis. Per atvirus pravažiuojančio automobilio langus širdį 
draskė „Delta Blues“. 

Štai stovi ir žiūri į žmogų, galvojo Eibė, kuris taip sužadino 
jausmus, kad ėmė pastebėti smulkmenas, kurių anksčiau dažniausiai 
nepastebėdavo. Ir tos mažos detalės buvo tarsi spalvinga uždanga pa- 
sibaigus Trečiam jos asmeninio spektaklio veiksmui. 

Ir ji nerimauja, nes nėra visiškai tikra, kaip šis spektaklis pasi- 
baigs. 

— Ar tau kas nors sudaužė širdį? Ne, dabar neatsakyk, — skubiai 
pridūrė Fibė. — Tai gali būti viena iš tų ilgų istorijų, o man reikia eiti. 

— Susitinkam rytoj vakare, ir aš papasakosiu tau apie savo iš- 
kankintos širdies sopulius: 

— Kiek tame bus tiesos? 

— Jei nori sužinoti, turėsi eiti su manimi į pasimatymą. 

— Tu tiesiog pernelyg žavus, kad atsispirčiau. — Atsidususi 
Fibė žvilgtelėjo į namą. — Rytoj negaliu — sąžinė neleidžia. Man ne- 
smagu dažnai išeiti iš namų vakarais. 

— Išsirink bet kurį vakarą. 

— Negi nesi girdėjęs, kad reikia vaidinti sunkiai prieinamą? 

Jis apėjo automobilį. 

— Aš nevaidinu. 

Jos širdis skaudžiai dunkstelėjo. 

— Ne, nevaidini. Aš... nežinau. — Išraudusi Eibė vėl metė 
žvilgsnį į namą. — Šią savaitę bus sunkoka. Ketvirtadienio vakarą 
Karlės vaidinimas mokykloje, o penktadienį prasideda mokyklinės 
atostogos, tad... 

— O aš galiu ateiti? — Dankanas prisislinko arčiau ir palietė ją. 
Tik pirštų galiukais perbraukė per ranką, tačiau Fibė jau norėjo virpė- 
ti ir dūsauti. — Į vaidinimą. 

Fibė nusijuokė. 

— Patikėk manimi, tau nebūtina aukotis ant pradinės mokyklos 
vaidinimo altoriaus. 

— Būtų visai smagu. — Dankanas nusišypsojo, pajutęs jos ne- 
rimą. Argi ji ne pati įdomiausia, prieštaringiausia moteris? — Pelenė, 
ar ne? Piktoji įseserė. 

— Iš kur žinai? 

— Esė sakė. Ketvirtadienį vakare. Kelintą valandą? 

— Septintą, bet... 

— Septintą pradžia? Man atvažiuoti tiesiai į mokyklą ar užsukti 
paimti jus visas? Užteks vietos tau, Karlei, Avai ir... Esė negali važiuo- 
ti, — susiprato, ir jo nerūpestinga nuotaika išblėso. — Jai turėtų būti 
sunku. 

— Taip. Labai sunku. Mes viską nufilmuosime, bet tai ne tas 
pat. Dankanai, jei iš tiesų nori važiuoti, — o tai labai miela, — geriau 

atvažiuok tiesiai į mokyklą. Turėsiu nuvežti Karlę valanda anksčiau, 
kad spėtų persirengti ir panašiai. Paimsiu tau bilietą ir paliksiu vesti- 
biulyje. Visgi tau nebūtina to daryti. 

Nebūtina, suintriguotas pagalvojo Dankanas, kai ji žengė žings- 
nį atgal. Ir tučtuojau nusprendė, kad nė laukiniai arkliai nesulaikytų 
jo nuo pasimatymo su Pelene ketvirtadienį. 

— Man regis, nesu buvęs nė viename vaikiškame mokyklos 
spektaklyje. 

— Bent viename tikrai turėjai būti. 

— Kartą vaidinau raugėjančią varlę. Lyg per miglą prisimenu, 
kad paskui pavirtau rope, o gal ridikėliu. Tačiau tai buvo tokia trau- 
ma, kad pasistengiau viską pamiršti. Kokie tavo planai savaitgaliui? 

— Ak, šeštadienį Karlė kuria planus važiuoti pas dabartinę ge- 
riausią savo draugę pažaisti. Tačiau dar tiksliai nežinau. 

— Puiku. Gal jos padarys man paslaugą? Šeimos pramogų cen- 
tras. Žaidimų pasaulis. Girdėjai apie tokį? 

— Taip, esu ten buvusi. 

— Ar Karlei patiko? Nepatiko? Supranti, galvoju investuoti, 
bet dar nenusprendžiau, ar imti jau įrengtą vietą kaip toji, ar su- 
kurti ką nors nauja. Šviežia. Galėtume šeštadienį nuvažiuoti. Vaikai 
išmėgintų. 

Ji spoksojo į Dankaną, tarsi jam būtų išaugusi antra galva. 

— Tu nori praleisti šeštadienį pramogų centre su pora mažų 
mergaičių? 

— Kai taip kalbi, jaučiuosi šiek tiek iškrypęs. Tiesą sakant, būtų 
geriau daugiau nei pora. Kalbinu Finą, kad atvestų Livę, galbūt dar 
keletą vaikų. Ką apie tai manai? 

— Nujaučiu, kad Karlei labai patiktų. Kodėl nori investuoti į 
pramogų centrą? — paklausė Fibė, kai jiedu pasuko prie namo. 

— Na, svarbiausia, kad būtų smagu. Jei ketini, minutėlę. 

Jis sugriebė Fibę už rankos ir truktelėjo atgal. Ant viršutinio 
laiptelio, apšviestas lempos šviesos, gulėjo negyvas triušis. Kailis 
aplink kaklą suteptas sukrešėjusiu krauju, juoduojančiu ant rudo 
kailio. 

— O Dieve, ir vėl. Reikia... Tik neliesk, — šūktelėjo Fibė, — ran- 
komis. 

— Liečiu rankomis, o ne kojomis. Tai tik pokštas. — Dankanas 
pakėlė triušį už užpakalinių kojų. — Ką nori pasakyti — vėl? 

Nepasitikėdama skrandžiu, Fibė nukreipė į šoną akis. 

— Luktelėk, aš tuoj ką nors atnešiu. Maišą, dėžę. Jėzau. Nunešk 
jį už namo, gerai? Aš tuoj ateisiu. 

Fibė puolė į namą, o Dankanas, suraukęs kaktą, apžiūrėjo triušį. 
Nesumaitotas, mąstė apžiūrinėdamas. Tikrai nenumuštas ant kelio. 
Jis atsisakė medžioklės dar paauglystėje po savo pirmos ir vieninte- 
lės išvykos su pora bičiulių. 

Jam patiko jausti ginklą, patiko šūvio garsas, netgi atatranka 
— tačiau visiškai nežinojo, ką veikti su kruvinu taikinio kūnu. 

Šis greičiausiai nušautas, mąstė Dankanas, iš mažo kalibro šau- 
tuvo. Bet kodėl kažkam prisireikė nušauti triušį ir atnešus numesti jį 
ant Fibės laiptų? 

Jis pasuko į vidinį kiemą, kur netrukus atskubėjo ir Fibė, nešina 
plastikiniu pirkinių maišeliu. 

— Mesk jį čionai. 

— Gal papasakotum, kaip tas negyvas triušelis atsidūrė ant 
tavo laiptų? 

— Nežinau, bet jei tai tęsis, man teks įrengti sumautas kapinai- 
tes. Prieš porą savaičių radau žiurkę, prieš kelias dienas — gyvatę, 
tad šis jau trečias. 

— Gal kažkuo neįtikai kaimynų vaikams? 

— Ne. Aš jau patikrinau. Tai ne vietinių padaužų darbas. Nagi, 
mesk jį į maišą. 

Išgirdęs moters balse nerimą ir pasišlykštėjimą, Dankanas įdėjo 
kūną į maišą. 

— Tikriausiai norėsi jį ištirti. Esu beveik įsitikinęs, kad jame 
rasi kulką. 

Fibė giliai atsiduso. 

— Pagalvosiu ryte. Eime į vidų, nusiplausi rankas. 

Jis eis į vidų, pagalvojo Dankanas, tačiau ne tik tam, kad nusi- 
plautų rankas. 

Dankanas nusekė paskui, prie virtuvės kriauklės. 

— Turi alaus? — paklausė. 

— Ne. Taip. Nežinau. 

Nusišluostęs rankas, lyg niekur nieko nuėjo prie šaldytuvo ir 
atidarė. Beveik vien mergaitiškas maistas, kaip tik taip ir manė. Daug 
vaisių, šviežių daržovių, jogurto indeliai, nugriebtas pienas. Kam ap- 
skritai nugriebti pieną? Išsiaiškins kitą kartą. 

Alaus nerado, užtat ištraukė atidarytą butelį Kalifornijos balto- 
jo vyno. 

— Kur taurės? 

— O... 

Eibė pasitaisė plaukus ir nuėjo prie spintelės. Ieško taurių iš 
mandagumo, pagalvojo jis. Būtų labiau apsidžiaugusi, jei nusišluos- 
tęs rankas jis būtų atsisveikinęs. Kad galėtų viską apgalvoti, surikiuo- 
ti mintis. 

Jai nepasisekė, nusprendė Dankanas. Jis ne toks. 

Įpylęs vyno atsisėdo prie mažo staliuko. Jis žinojo: iš mandagu- 
mo ji turės prisėsti šalia. 

— Ačiū, kad padėjai atsikratyti to triušio, — pradėjo Fibė. — 
Nekenčiu saves už tai, kad esu tokia bailė. 

— Kas atsikratė žiurkės? 

— Aš — gėdingai cypčiodama ir krūpčiodama. Kai radau gyva- 
tę, paskambinau Karteriui. Matyt, tai viršijo mano jėgas. 

— Ar pranešei apie tai? 

Ji išpūtė žandus. 

— Pamaniau, kad žiurkę atitempė kokia katė. Negalvojau apie 
tai. Iš pradžių tą patį galvojau ir apie gyvatę, kol Karteris nepasakė, 
kad jos galva sutraiškyta. Tada pasikalbėjau su rajono padaužų vado 
motina. Tačiau tai ne jo darbas. Todėl rytoj nusivešiu tą daiktą į dar- 
bą, parašysiu pareiškimą ir paprašysiu, kad patikrintų. 

— Ar dar kas nors, išskyrus Myksą, turi priežastį tave erzinti? 

Fibė gurkštelėjo vyno. 

— Tu greitas. 

— Tam nereikia didelio proto, Fibe. Regis, teks pasikalbėti su 
tuo Arniu. 

Ne tik greitas, suvokė ji. Įsiutęs. Kupinas tylaus, šalto įniršio. 

— Ne kalbėtis su juo ketini, ir tai ne tavo reikalas. Ne tavo, — 
tvirtai tarė ji. — Suprantu, ką jauti... Atvirai, nelabai suprantu, ką 

jauti, bet apie tai pasikalbėsime kitą kartą. Jei iš tiesų tai Arnis Myk- 
sas, tada geriausiai kalbėtis su juo neoficialiai oficialiu būdu. Jei imsi 
grūmoti jam kaip mano... 

— Mums teks sugalvoti, kaip mane vadinti, — sausai tarstelėjo 
Dankanas, — nes tau nepatinka „vaikinas“. 

— Kad ir kaip būtų, jis įgytų pranašumą, o aš pasirodyčiau silp- 
na. Jeigu tai jo darbas, negaliu sau leisti atrodyti silpna, negaliu su- 
teikti jam pasitenkinimo, kad parūpino man ypač bjaurių akimirkų. 

— Bet taip yra. 

— Gaila, kad negaliu paneigti. Manau... 

— Ką manai? 

Fibė vėl gurkštelėjo vyno. Nebuvo pratusi pasakoti kitiems apie 
savo reikalus. Sunkumus. Namai turėjo likti saugi zona. 

— Man regis, kažkas stebi namą. Porą kartų jaučiau, tarsi į 
mane kažkas žiūrėtų, maža to — girdėjau. Jis švilpauja. 

— Atsiprašau? Švilpauja? 

— Žinau, skamba keistai ir kvailai. Visgi man atrodo, kad kaž- 
kas vaikštinėja aplink namus ir švilpauja vis tą pačią melodiją. Jei tai 
Myksas, o aš neturėjau progos pamatyti iš arčiau, tai jis labai rizikuo- 
ja susilaukti didesnės bausmės. Gali būti, kad paprašė draugo arba 
kam nors sumokėjo. Tačiau tai didelė ir kvaila rizika. 

— Jis gavo skaudų spyrį į užpakalį. Gal Myksui atrodo verta 
rizikuoti. Tokie dalykai gali tapti nevaldomi, ar ne? 

— Taip, žinoma, — Fibė pakėlė galvą, mintyse matydama savo 
šeimą, saugiai įsitaisiusią nakčiai. — Aš neatmetu galimybės. Rytoj iš 
pat ryto pasikalbėsiu su reikiamais žmonėmis. 

— Galiu likti nakvoti. Atskirame kambaryje, atskiroje lovoje. 

— Labai miela, kad pasisiūlei. Tačiau jei liksi, ryte turėsiu aiš- 
kinti namiškiams, kodėl. Šiuo metu dar nenoriu nieko jaudinti, ypač 
mamos. Jai ir taip sunku. Iš pradžių užpuolimas, paskui šaudymai — 
jai tai dideli smūgiai. Nemanau, kad kelias pastarąsias dienas ji buvo 
išėjusi į kiemą. Negaliu nė pagalvoti, kad mama atsisakytų ir šito. 

Dankanas ilgai žiūrėjo į savo taurę, tada nugėrė dar gurkšnį. 

— Man rodos, aš per daug išgėriau. Neturėčiau vairuoti. Kaip 
pareiginga įstatymo sergėtoja ir šių namų šeimininkė turėtum mane 

Tos švelnios mėlynos, giedros ir rimtos akys įsmigo įją. 

— Viskas paprasta, Fibe, jei tu leisi, kad taip būtų. 

— Nesuprantu, kodėl vyrai galvoja, kad moterys negali apsigin- 
ti ir apginti namų. 

Dankanas tik šyptelėjo. 

— Negi reikia aiškinti tau apie penio galią, kai ką tik patyrei jo 
stebuklus? 

Ji pabarbeno pirštais į stalą. 

— Gali miegoti Styvo, Avos sūnaus, kambaryje. Tačiau jei tu nie- 
ko prieš, mes nesakysime, kad likai miegoti, nes buvai girtas. Tiesiog 
buvo vėlu, ir mes pamanėme, kad bus paprasčiau likti, nei važiuoti 
tokį kelią atgal į salą. 

— Puiku. Mano girtumą pasitaupysime kitam kartui. Ar galiu 
paklausti kai ko, kas yra ne mano reikalas? 

— Žinoma, gali, jei tik galėsiu atsakyti, kad tai ne tavo reikalas. 

— Ar Esė gydosi? 

— Gydėsi, — atsiduso Fibė. — Labai sunku rasti specialistą, 
kuris gydytų namuose, net jei pacientė agorafobė, todėl didesnė dalis 
gydymo vyko telefonu. Kurį laiką ji reguliariai bendravo su gydytoju 
telefonu, gėrė vaistus. Manėme, kad darė pažangą. 

— Bet? 

— Gydytojas įkalbėjo ją išeiti. Trumpam, dešimčiai minučių, 
kur nors už namo, į pažįstamą vietą. Jie išsirinko Eorsaito parką. Ji 
tik nueis iki fontano ir atgal. Mama nuėjo, nugalėjo save, bet paskui 
ją ištiko didžiulis panikos priepuolis. Mama to ir bijo — kad priepuo- 
lis prasidės viešoje vietoje, kad ji apsijuoks, nežinos, kur eiti. Negalė- 
jo atgauti kvapo, negalėjo rasti kelio atgal. Aš ją sekiau. Mačiau, kaip 
išėjo, ir išsekiau paskui, kai jos beveik nebuvo matyti. Todėl kai ėmė 
panikuoti, ne iš karto suradau. 

Fibė vis dar puikiai tai prisiminė. Mama buvo paklaikusi iš siau- 
bo, nesiorientavo aplinkoje. Smarkiai besitrankančia širdimi Fibė 
puolė per šaligatvį ir veją, išstumdė į šonus apstulbusius turistus. 

— Ji gaudė orą ir bėgo. Parkrito. Jautėsi siaubingai. Žmonės 
mėgino padėti, tačiau tai dar labiau ją išgąsdino ir pažemino. 

— Man labai gaila. 

— Parvedžiau ją atgal. Liepiau užsimerkti, stipriai apkabinau ir 

parvedžiau. Nuo tada mama nebuvo išėjusi toliau kiemo. Tai nutiko 
prieš ketverius metus. Po to ji nesutiko tęsti gydymo. Kai primeni, 
susierzina, — šyptelėjusi pridūrė Fibė. — Mama puikiai jaučiasi na- 
muose. Ji laiminga namuose. Kodėl nepalikus jos ramybėje? Tad mes 
ir palikome. Nežinau, ar teisingai pasielgėme, bet palikome. 

— Ganėtinai teisingai. Kartais tie teisingi dalykai keičiasi, todėl 
turi daryti tai, kas teisinga dabar. 


Apie tai Eibė galvojo vėliau, kai parodė jam kambarį, rado laisvą 
dantų šepetuką ir pasirūpino švariais rankšluosčiais. 

Teisingi dalykai keičiasi, tai tiesa. Kartais tai, ką manai esant 
teisinga, pakrypsta į blogąją, bet neišvengiamą, pusę. Kažin ar Dan- 
kanas yra teisingas dalykas, bet vis dėlto jį įsimylėjo. 

Tikriausiai užmynė jai ant kojos per tą pirmąjį pasimatymą, 
paskui spustelėjo stipriau, kai jiedu sėdėjo aludėje juokdamiesi ir mė- 
gaudamiesi muzika. Vienur susvyruoji, kitur netenki pusiausvyros ir, 
žiūrėk, neišvengiamai krenti. 

Dabar, galvojo Fibė, laikas nuspręsti, kas yra teisinga ir kaip tai 
padaryti. Dabar. 


Didžiausias privalumas vienišam vyrukui pabusti moterų šei- 
moje, nusprendė Dankanas, yra sotūs, naminiai pusryčiai. Ir visai 
nieko, kai apie tave šokinėja lyg aplink karūnuotą naująjį Moterų 
šalies princą, o tu geri kavą ir šviežiai spaustas apelsinų sultis. 

Prie viryklės sukosi Ava. Iš visko sprendžiant, taip būna kiekvie- 
ną rytą. Tačiau pagerbdama vyrišką draugiją Esė išdėliojo, jo nuomo- 
ne, geruosius indus, su priderintomis lininėmis servetėlėmis. 

Esė puldinėjo, pylė į įmantrią cukrinę cukrų, nešė grietinėlę, į 
spindintį ąsotį pilstė šviežiai išspaustas sultis, statė ant stalo mažą 
keturkampę vazelę gvaizdūnių. Dankanas įtarė, kad Esei malonu taip 
pat kaip ir jam, nes ji šokte šokinėjo po virtuvę. 

— Neįkyrėk Dankanui, Karle. Jis dar nebaigė gerti nė pirmojo 
puodelio kavos. 

— Puiki kava, — tarė Dankanas. 

— Kodėl neduodi man dar dribsnių? — nerimo Karlė. 

— Ava kepa omletą. Bet gali valgyti dribsnius, jei nori. 

— Man tas pat. 

Dankanas kumštelėjo Karlei į šoną. Nors ir patempusi lūpą, 
raukinukais puoštais geltonais marškinėliais ir mėlynomis kelnėmis 
dėvinti mergaitė atrodė graži kaip paveiksliukas. 

— Laukia sunki diena darbe? 

Karlė dėbtelėjo jo pusėn. 

— Aš einu į mokyklą. O šiandien aritmetikos testas. Nesupran- 
tu, kodėl mes visą laiką turime dauginti ir dalyti. Tai tik skaičiai. Jie 
nieko nedaro. 

— Tau nepatinka skaičiai? Man patinka. Skaičiai labai gražu. 

Karlė purkštelėjo. 

— Man nereikalingi skaičiai. Aš būsiu aktorė. Arba stilistė. 

— Gerai, jei būsi aktorė, kaip suskaičiuosi eilutes? 

Dankanas sulaukė dar vieno pikto žvilgsnio. 

— Visi moka skaičiuoti. 

— Tik jei skaičiai gražūs. Paskui turėsi suskaičiuoti, kiek už- 
dirbsi, kad galėtum nusipirkti namą Malibu, po to, kai sumokėsi savo 
agentei ir asmens sargybiniams, kad saugotų tave nuo paparacų. Dar 
privalėsi turėti palydą, vaike, ir apskaičiuoti, ar galėsi išsikviesti as- 
meninę stilistę, kai ruošiesi į „Oskarų teikimo ceremoniją. 

Karlė susimąstė. 

— Gal geriau aš tiesiog būsiu stilistė. Tada turėsiu išmanyti tik 
apie drabužius. O aš išmanau apie drabužius. 

— Koks tavo komisinis atlyginimas? 

Šį kartą, užuot dėbtelėjusi, mergaitė suraukė kaktą. 

— Nežinau, kas tai yra. 

— Tai tavo uždarbis po to, kai parduosi Dženifer Aniston vin- 
tažinę Chanel suknelę. Tau atitenka dalis jos kainos. Tarkim, suknelė 
kainuoja penkis tūkstančius, o tu gauni dešimt procentų. Be to, jai rei- 
kia batelių ir rankinės. Tai kokie tavo komisiniai? Reikia apskaičiuoti. 

Dabar Karlė smalsiai prisimerkė. 

— Aš gaunu kiekvieną kartą, kai jie ką nors perka? Kiekvieną 
kartą gaunu pinigų? 

— Esu įsitikinęs, kad viskas vyksta būtent taip. 

Mažame veiduke sušvito susidomėjimas, irzlumas akimirksniu 
dingo. 

— Aš nemoku apskaičiuoti procentų. 

— Aš moku. Turi lapą popieriaus? 

Kai įėjo Fibė, visa šeima buvo susibūrusi aplink stalą. Garuo- 
jantis omletas, meistriškai Avos iškepti prancūziški skrebučiai, traški 
šoninė sveiką apetitą turinčius žmones kvietė sėsti ir valgyti. 

Dankanas valgė kaire ranka, o Karlė, prisistūmusi prie jo kėdę, 
rymojo prie skubiai rašančios dešinės. 

— Jai reikia auskarų! Taip, ir auskarų. 

— Gerai. Kiek kainuoja tie auskarai? 

— Milijoną dolerių! 

— Tu stilistų šėtonė. — Dankanas kilstelėjo galvą ir nusišypso- 
jo. — Labas rytas. 

— Mamal Mes skaičiuojame procentus, kad žinočiau, kiek už- 
dirbsiu, kai tapsiu stiliste. Aš jau uždirbau šešis tūkstančius komi- 
sinių. 

— Dženifer Aniston eina į „Oskarų“ teikimo ceremoniją, — pa- 
aiškino Ava. — Ją reikia aprengti. 

— Na, žinoma. 

— Jai reikia kelių kostiumų įvairiems pasirodymams. 

Fibė apėjo stalą ir perskaitė Dankano sąrašą. 

— Džen išlaidauja. 

— Skaičiuoti smagu. 

Eibė išvertė akis į dukrą. 

— Aš tikriausiai papuoliau į paralelinę planetą, kur skaičiuoti 
smagu, o antradienio rytais tiekiami omletai. 

— Sėskis, — tarė jai Esė. — Tavąjį laikome orkaitėje, kad neat- 
vėstų. 

Fibė žvilgtelėjo į laikrodį. 

— Turiu laiko tik keliems kąsniams. Skaičiuoti smagu, — pa- 
kartojo ji, sėsdama šalia dukters. — Kaip čia yra, kad nebuvo smagu, 
kai bandėme skaičiuoti triušiukus ir kačiukus? 

— Pinigus skaičiuoti smagiau. 

Fibė paėmė puodelį kavos ir papurtė galvą. 

— Atsargiau, Dankanai. Ji tikra aukso ieškotoja. 

— Jeigu jai paklius dar pora tokių klienčių kaip Dženifer, galės 
išlaikyti mane. Tik pažiūrėk, kokia tu graži šį rytą. Netgi gražesnė nei 
Avos omletai — o tai šį tą sako. Ko gero, Savanoje nėra vyro, kuris 
matytų gražesnį vaizdą nei aš šioje virtuvėje. 

Fibė išrietė antakius. 

— Ava, ko įdėjai į jo omletą? 

— Kad ir kas tai būtų, pasistengsiu, kad gautų to kiekvieną 
kartą. 


Jis tiesiai iš dėžės valgė šaltus dribsnius, užgerdamas karčia 
juoda kava. Šįryt nenusiskuto. Neišsimaudė po dušu. Jis žinojo, kad 
stovi ant slidaus skardžio į depresiją. 

Troško, kad sugrįžtų pyktis. Pyktis ir ryžtas. Tačiau šie jausmai 
gali pasiklysti toje liūdnoje depresijos duobėje. Taip ne kartą jau 
buvo. 

Žinoma, jis turi vaistų. Tačiau mieliau vartoja spidą*, kurį perka 
iš draugo draugo. Nors ir žino, kad stimuliuojamieji narkotikai nėra 
geras pasirinkimas. Kai kūnu teka svaiginančios sultys, gali pridaryti 
skubotų ir neapgalvotų dalykų. 

Jau pasielgė neapgalvotai, ar ne? Tiek to, nušovė tą kvailą triušį. 
Bet turėjo pasitaupyti jį — palaikyti keletą dienų šaldiklyje ir tik tada 
pamėtėti Fibei vidurnaktį. 

Per tą skubėjimą jo vos nepamatė. Betgi jis buvo toks įsiutęs! 

Jai visiškai nekliuvo už Džonsoną. Nei nuo departamento, nei 
nuo žiniasklaidos, nei nuo visuomenės. To kvailo mulkio motina pa- 
darė Fibę savo geriausia drauge. Ir tos ašaros, tas apgailėtinas pareiški- 
mas prie laidojimo namų, vis kartojamas per žinias ir pokalbių laidas. 

Dabar toji suknista kalė atrodo kaip sumauta Motina Teresė, o 
ne ambicinga, valdinga, klystanti kekšė, kokia yra iš tikrųjų. 

Jis leido pykčiui nugalėti, o tai klaida. Leidosi jo taip užvaldo- 
mas, kad nuvažiavo tiesiai prie tos kalės namų ir numetė negyvą triu- 
šį. Norėjo įmesti jį į verandą, bet ranka taip drebėjo, kad nepataikė. 


* Spidas (šnek.) — stimuliuojamasis narkotikas. 

Jau norėjo eiti paimti, žengė žingsnį, kai gretimame name užsi- 
degė šviesa. 

Jis matė save — netgi dabar jautėsi pažemintas — besislepiantį 
krūmuose, kol ta pamišusi kalė vedžiojo savo bjaurų šunėką. 

O juk žinojo, žinojo, kad ji kiekvieną vakarą vedžioja tą šunį. 
Žinojo, bet nepaisė. Pakluso savo pykčiui. 

Kas, jei toji pamišėlė ar jos bjaurus šunpalaikis jį matė? Tam dar 
ne laikas. 

Jau beveik įsivaizdavo, kaip abu juos nužudo. Nusuka sprandus, 
trakšt kaip saliero kotą, ir palieka ant Fibės laiptų. 

Tačiau dar ne laikas. 

Jis turėjo planą. Planą ir tikslą. Darbotvarkę. 

Dabar pyktis atslūgo, o tikslas susiliejo su grėsminga nesėkmės 
nuojauta. Be reikalo švaistė laiką tam „Būrio“ šūdžiui. Be reikalo 
kvailai rizikavo ir panaudojo kulkas. 

Tai nieko nepakeitė. 

Apsidairęs po dirbtuves, vos neapsiverkė iš nevilties. Niekas iš 
to, ką padarė, nieko nepakeitė. Jis prarado tai, kas buvo svarbu, o 
Fibė nieko neprarado. 

Jam teliko mėtyti negyvus žvėriūkščius ant jos laiptų. 

Reikėjo nužudyti tą pamišėlę senę ir jos šunį, nusprendė. Reikė- 
jo. Tai būtų šį tą pasakę. 

Išsitraukęs vieną juodą tabletę, apžiūrėjo. Tik vieną, pagalvojo. 
Tik vieną, kad atgautų ryžtą. 

Juk laikas pranešti apie save. Laikas liautis mindžius savo mėšlą 
ir judėti į priekį. 

Džonsonas jos nesustabdė. Sustabdys kas kita — arba kas nors 
kitas. 


— Dvidešimt antras kalibras. — Kriminalistas, liesas vyrukas, 
vardu Otis, ištiesė jai kulką. — Kaip triušiui gana didelis. 

— Vienas šūvis? 

— Taip. — Otis susirūpinęs pažiūrėjo į Fibę. — Norite, kad at- 
likčiau balistinę ekspertizę? Ištirčiau... auką? 

— Tiesą sakant, taip. Jei kas nors krečia tokias išdaigas, man 
nejuokinga. Ir manau, kad tai dar ne viskas. Todėl labai padėtum, jei 
pasakytum ką nors daugiau apie triušį ar kulką. 

— Jokių rūpesčių. Kai ką nors sužinosiu, pranešiu. 

Fibė nuėjo į savo kabinetą ir parašė oficialų pareiškimą dėl įvy- 
kio. Tada nunešė kopiją Saiksui ir viską jam papasakojo. 

— Nori, kad pasikalbėčiau su Arniu? 

— Ne, bent jau kol kas. Norėčiau, kad kai ką išsiaiškintum, jei 
gali. Kaip jam sekasi apsaugininko darbas, kokios darbo valandos. Ar 
užsuka į mano rajoną. Jis mėgsta kalbėti, — pridūrė Fibė. — Jei tai jo 
darbas, tikriausiai kam nors pasigyrė. Kam nors, su kuo geria ar dirba. 

— Pasidomėsiu. 

— Ačiū. Ačiū, Buliau. 

Tai geriausia, ką ji gali padaryti, nusprendė Fibė. Bet ne viskas. 

Grįžusi į kabinetą, sudarė sąrašą, nurodydama laiką ir datą, įvy- 
kius, kurie, jos nuomone, buvo susiję. Tada pridėjo savo spėliones. 

Žiurkė — simbolis — skundikas, išverstakailis, paliekantis 
skęstantį laivą. 

Gyvatė — simbolis — blogis, klasta, atnešusi pragaištį į rojų. 

Triušis — simbolis — bailumas, bėgimas. 

Galbūt ji per toli užsimojo, mąstė, tačiau geriau klysti iš atsargu- 
mo, nei tiesiog klysti. 

Švilpavimas maskuoja balsą, jis nori likti neatpažintas. Ką reiš- 
kia toji melodija? Nepalik manęs. Kas buvo paliktas? Kas paliko ar 
gali palikti? 

Vidurdienis. Vienas žmogus stoja prieš korupciją ir bailumą 
(triušis simbolizuoja bailumą?). Žiurkė apleidžia miesto žmones. Gy- 
vatė — korupcija. Kuperis vaidina šerifą (ar ne? Reikia išsinuomoti 
tą prakeiktą filmą), paskutiniame epizode jis stovi vienas. 

Ar čia svarbesnis filmas, ar tik daina, nesiliovė svarstyti Fibė. Ji 
susirado dainos žodžius, atsispausdino bylai, kurią pradės. 

Vidurdienis buvo tam tikras galutinis terminas, ar ne? Padaryk 
tai iki to laiko arba sumokėk. 

Fibė atsilošė kėdėje. Jeigu tai Arnis Myksas, vargu ar jis galvotų 
apie simbolius ir slaptas reikšmes. Tai tiesiog ne jo stilius. 

Visgi pradės bylą. O pakeliui į namus išsinuomos Vidurdienį. 


BAIGIAMOJI 
STADIJA 


Aš nežinau, koks likimas manęs lau kia. 

ŠŪKAUJANTYS VAIKAI ir žaibiškai besikeičiančios mažų mer- 
gaičių nuotaikos, rodės, nė kiek neišmušė Dankano iš vėžių. Tiesą 
sakant, jis taip ramiai jautėsi vaikų pasaulyje, kad Fibė ėmė dvejoti, 
ar šį vyrą išvis įmanoma išmušti iš vėžių. 

Užtat žaidė jis kaip maniakas. Nesvarbu, kas tai būtų — kom- 
piuteriniai žaidimai, mini golfas, šaudyklės, jis visiškai pasinerdavo. 
Jai irgi patiko žaidimai, Dievas mato, nesėdėdavo susidėjusi rankų 
pramogų centre. Tačiau, kiek pamena, kiekvieną kartą išeidavo skau- 
dama galva, sutrikusiu nuo keistų maisto kombinacijų skrandžiu ir 
geliančiomis kojomis. 

Jausdama visus tris požymius, Eibė atsisėdo ant suolelio, kol 
Dankanas priiminėjo visų norinčiųjų žaisti iššūkius mini golfo lauke. 

Karlė švytėjo iš džiaugsmo, o kiti vaikai, kuriuos jie atsivežė į 
pramogų centrą, būrėsi aplink, tarsi Dankanas būtų Hamelino fleiti- 
ninkas. Fibė svarstė: ir kaip jame telpa vaikas, valandų valandas vai- 
ruojantis virtualius automobilius ar mušinėjantis raudoną kamuo- 
liuką į besisukančius plastikinio malūno sparnus, ir verslininkas, 
tiriantis galimybę investuoti? 

Šalia jos dribtelėjo Lu. 

— Geriau būčiau pasidariusi manikiūrą. Tokios vietos išsunkia 
visą energiją, o aš žinojau, kad jis įkalbės mane ateiti. 

— Finas irgi atrodo suplukęs. 

— Ne Finas. — Lu siurbtelėjo per šiaudelį dietinio sodos van- 
dens. — Žinau visus jo triukus. Dankano. Žinau visus, bet, velniai 
rautų, jam vis pavyksta mane apgauti. 

Fibė stebėjo jį nuo suolelio. Dankanas išsėdėjo per visą pradinės 
mokyklos Pelenės spektaklį, neparodęs nė lašelio nuobodulio. O pas- 
kui užsispyrė pavaišinti raudonplaukę įseserę ledais. 

Žinoma, Karlė pakvaišusi dėl jo. 

O dabar jis linksmina būrį klegančių vaikų mini golfo lauke, tar- 
si tai jam teiktų didžiausią malonumą. 

— Dankanas visiškai neatrodo pavargęs, — pastebėjo Fibė. 

— Jei galėtų, jis tikriausiai apsigyventų čia. — Lu ištraukė iš 
batelių maudžiančias pėdas. — Tik pažiūrėk, klūpi ant to seno žalio 
kilimo ir žiūri į skylutę tarsi koks Taigeris Vudsas. Vaikai ryja jį aki- 
mis kaip ledus su sirupu, perspėju tave, pabaigoje jis to primygtinai 
reikalaus. 

Fibė prisidėjo ranką prie skrandžio. 

— O Dieve. 

— O tikro golfo nežaidžia. Finas nusitempė jį keletą kartų, bet 
Dankanas puolė klausinėti: „O kur malūnas?“ arba „Kada pasieksime 
trolių tiltelį?“ — Lu nusikvatojo. — Tai žeidžia Fino orumą, kaip tik 
to Dankanas ir siekia. 

Fibė nusišypsojo, beveik girdėdama Dankaną taip sakant. 

— Taijis tiesiog norėjo ateiti ir pažaisti. Investavimo klausimas 
buvo tik masalas. 

— O ne, Dankanas rimtai apie tai galvoja. Dabar jis svarsto vi- 
sus užir prieš. 

Papūtusi lūpas Fibė stebėjo Dankaną, besiginčijantį su Finu dėl 
kirčių skaičiaus. 

— Taip, matau. 

— Aš rimtai. — Lu kumštelėjo Fibę. — Jis bus apskaičiavęs, 
kiek vaikų ir suaugusiųjų čia apsilankė, kurie žaidimai buvo popu- 
liarūs, kurie — ne. Kertu lažybų, kad bus paklausęs vaikų, kas jiems 
patiko. Mes dar nespėsime apsivalgyti ledų, o Dankanas jau bus ap- 
skaičiavęs, ar verta šito imtis. 

— Niekaip negaliu įsprausti jo į verslininko rėmus. 

Lu šypsena kupina meilės. 

— Jo rėmai saviti. 

— Akivaizdu. 


— Be to, jis turi gražų užpakaliuką. 

— Nesiginčiju. 

— Jis žiūri į tave veršiuko akimis, kaip sako mano mama. 

— Tikrai? Man sunku įžiūrėti per visas tas širdutes, besisu- 
kiojančias priešais akis. Tik norėjau karšto romano, — prisislinkusi 
prie Lu, Fibė prakalbo tyliau. — Pagalvojau, aš nusipelniau to, velniai 
griebtų. 

— Kas nenori? — Lu irgi pasisuko į ją. — Papasakok ką nors 
įdomaus. 

— Gal kitą kartą. Supranti, nežinau, ar pajėgsiu susitvarkyti su 
tuo, kas vyksta čia. — Fibė prisidėjo ranką prie širdies. — Nežinau, 
ar sugebėsiu, ar turėsiu vietos... 

— Kodėl? Tu... 

— Minutėlę. — Fibė kilstelėjo ranką. — Tu ištekėjusi ir, iš visko 
sprendžiant, laimingai. Turi gražią dukrą ir bjaurų šunį. Turi didelę 
šeimą, panašias karjeras, kurios papildo viena kitą, ir išskirtinį skonį 
bateliams. 

— Taip. — Papūtusi lūpas Lu apžiūrėjo savo vario spalvos bate- 
lius aukštais keturkampiais kulnais. — Šie bateliai nuostabūs. 

— Aš išsiskyrusi, turiu darbą, kuris nuolat mėto mane į įvairias 
puses, šeimą, kurią myliu, bet kuri atima daug laiko. Mano pagrindas 
netvirtas, be to, reikalauja daugybės laiko ir pastangų. Yra nemažai 
priežasčių, dėl kurių niekada negalėsiu rūpintis tik savimi. Tiesiog 
savimi. 

— Manai, kad Dankanas nepajėgs susidoroti su sunkumais tavo 
gyvenime? 

— Nesu tikra, ar jis norės, ir kodėl turėtų. Šią akimirką jis susi- 
žavėjęs ir suintriguotas. O ir seksas nuostabus. Tačiau manęs kasdien 
laukia daugybė pareigų. Yra dalykų, kurių negaliu pakeisti. Tiesiog 
negaliu. 

Lu susimąsčiusi siurbtelėjo per šiaudelį. 

— Ar tu visada viską smulkiai analizuoji ir išrenki aštresnius 
akmenukus? 

— Taip. Profesinis įprotis. Suprantu, kad žmogui, kuris pasku- 
bomis apžvelgia vaizdą ir mato tik spindinčius grynuolius, su manimi 
turėtų būti sunku. Aš vis stengiuosi... atkalbėti save nuo šito įpročio. 
Pasitrauk nuo atbrailos, Fibe. Tavo gyvenimas ganėtinai geras, už- 

pildytas, tad susitaikyk su tuo. Jei žengsi žingsnį, kelio atgal nebus, 
bent jau neskausmingo. 

— Meilė kaip savižudybė? 

— Galbūt taip ir yra. Arba išeini pakėlęs rankas, arba priimi pa- 
sekmes. 

— Arba išeini laisvas, užuot tapęs įkaitu. 

— Būtent. Aš žinau, ką darau, visą laiką turiu žinoti. Mane vel- 
niškai erzina ir trikdo nežinojimas, ką su juo darau. 

— To negaliu tau pasakyti. Bet manau, kad būtų visai smagu 
sužinoti. 


Linksmybės vargina. Karlė pasidavė ir visą kelią namo miegojo 
ant užpakalinės sėdynės. 

— Jeigu ji bus per giliai įmigusi, kad padėkotų tau, galiu pasaky- 
ti, kad šios dienos Karlė niekada nepamirš. 

— Aš irgi. 

— Pastebėjau. Berniukai ir jų žaislai. Ji pakvaišusi dėl tavęs. 

— Jausmas abipusis. 

— Pastebėjau ir tai. Dankanai, noriu paprašyti paslaugos ir, 
tikiuosi, suprasi, kodėl to prašau. 

— Žinoma. Suvalgei per daug dešrainių ir nori, kad sustočiau 
nupirkti vaistų. 

— Suvalgiau tik vieną dešrainį, o vaistų turiu namie. Dankanai, 
aš rimtai. Noriu pasakyti — tiksliau, paprašyti: jei mums nepavyktų 
arba susipyktume ir nuspręstume, kad tas kitas yra šėtono išpera, ne- 
palik Karlės staiga. Duok jai laiko, kad apsiprastų. Bjauru taip kalbėti 
po tokios puikios dienos, bet... 

— Tu vis galvoji — koks ten jo vardas — apie Ralfą. 

— Rojų, — pataisė Fibė. — Taip, iš dalies. Nors tu visiškai į jį 
nepanašus. 

— Jei tai tiesa, turėtum žinoti, kad to nereikia prašyti. Žinau, ką 
reiškia, kai tave palieka ar atstumia. 

— Tu žinai. — Eibė palietė jo ranką. — Aš nervinga, pernelyg 
rūpestinga mama. 

— Jai pasisekė, kad turi tokią. — Dankanas pažiūrėjo į Fibę. — 
Net jei tu pasirodysi esanti šėtono išpera. 

Kai jie privažiavo prie namo, Fibė pakrutino pavargusius kojų 
pirštus. 

— Gal užeisi, išgersi taurę vyno kieme? 

— Būtent to ir tikėjausi. 


Po savaitės Fibė sėdėjo Dankano sode. Karlė liko miegoti savo 
naujos antros geriausios draugės Livės namuose, o tai reiškė, kad 
Fibė galės likti nakčiai pas Dankaną. 

Jie išsimaudė ežere, pasimylėjo. Paskui pavakarieniavo ir vėl pa- 
simylėjo. Dabar buvo beveik vidurnaktis — visiškai nesvarbu! — o ji 
sėdėjo vešliame sode su vyno taure rankoje ir gėrė jazminų kvapą. Vil- 
kėjo permatomą chalatėlį, už kurį buvo sumokėjusi aiškiai per daug. 

Vis dėlto jei moteris negali paišlaidauti tokia proga, tai kada gali? 

Naktis ūžė nuo garsų, lengvas vėjelis sklaidė karštį, o nusi- 
penėjęs mėnulis lėtai slinko per dangų, nubarstytą žvaigždėmis ir 
permatomais debesėliais. Dankanas įjungė muziką, ir per sodo gar- 
siakalbius pasklido Bonės Rait balsas. 

Fibė gurkšnojo vyną ir tingiai mąstė, ar nepasimylėjus dar kartą. 

— Jaučiuosi lyg atostogaučiau, — tarė ji Dankanui. 

— Reikėjo įdėti į gėrimus tuos mažus skėtukus. — Dankano 
balsas buvo tingus kaip jos nuotaika. — Ir uždėti kokią plokštelę 
metalinių būgnelių. Tik aš neturiu nei skėtukų, nei metalinių būgnų 
muzikos. Ne, geriau reikėjo klausytis Džimio Bafeto ir gerti „Marga- 
ritas“. 

— Ir taip gerai. Nuostabu. Tikriausiai čia ir liksiu. — Fibė pasu- 
ko galvą ir nusišypsojo. — Tau teks pradėti imti iš manęs nuomą. 

— Atsiimsiu mainais. 

— Aš taip džiaugiuosi, kad šįvakar niekur nenorėjai eiti. Klubai, 
barai, filmai. Taip miela tiesiog pabūti namuose. 

— Klubai, barai, filmai niekur nepabėgs. Malonu paprasčiausiai 
atsipalaiduoti. 

— Tavo savaitė buvo gana įtempta. 

— Ava tikra vergvaldė. Po tuo gražiu veideliu slypi Simono 
Legri* širdis. Vakar tikriausiai apžiūrėjau visus Savanos medžius ir 


* Žiaurus vergvaldys iš romano „Dėdės Tomo trobelė“. 

krūmokšnius. Visus brėžinius ir planus. Velėnas. Fontanus. Statulas. 
Paukščių voneles, lesyklas, inkilus. Viską. Jai nepriimtina sąvoka 
„daryk, ką nori“. 

— Ava minėjo, kad buvai nusivežęs ją į tą seną sandėlį. Tą, kurį 
planuoji perdaryti į butus ir parduotuves. 

— Taip. Tikėjausi, kad jai kils kokių minčių ir bus per daug užsi- 
ėmusi, kad temptų mane į dar vieną medelyną. Gal ryte paplaukioki- 
me? Netgi galėtume nuplaukti į Savaną. 

— Skamba puikiai. Viskas tiesiog puiku. 

— Duok man porą minučių. — Dankanas pasislinko arčiau ant 
plataus šezlongo, tada užkišo pirštą už jos plono chalatėlio. — Ir aš 
pasistengsiu, kad viskas būtų tobula. 

Fibė tuo nė kiek neabejojo, ypač kai jo lūpos surado josios, o 
rankos pradėjo kelionę jos kūnu. Nežiūrėdama ištiesė ranką su taure 
ir pastatė ant staliuko. Tada panėrė pirštus į vyro plaukus. 

Vėjelis maloniai glostė odą; iškart po ja virpėjo muzika. Kai at- 
lošė galvą, atsiduodama jo bučiniams, danguje kybojo baltas mėnulio 
apskritimas. 

Fibė nuslydo žemyn, ir kai abiejų lūpos vėl susitiko, jis įėjo į ją. 
Dabar lėtai, neskubėdamas, tingiai. Ji liko atsimerkusi, kad galėtų 
matyti save Dankano akyse. Kilo ir leidosi, kilo ir leidosi siūbuojama 
ilgų susijaudinimo ir malonumo bangų. Kai pasiekė keterą, Fibės 
akys tebebuvo įsmigusios į Dankano. 

Kodėl, svarstė ji, kodėl norėtų būti kažkur kitur? 

— Dar kartą, — sumurmėjo Dankanas, tada vėl godžiai įsisiur- 
bė įjos lūpas. Eibės širdies ritmas sulėtėjo, kaulai suminkštėjo. 

Aš myliu tave. Šie žodžiai veržte veržėsi jai iš gerklės. 

Tai geri žodžiai, tarė sau Fibė. Geri, stiprūs, kurie nusipelnė būti 
ištarti. Tačiau galbūt nėra pats geriausias laikas ir vieta ištarti juos 
pirmą kartą, kai vis dar esi susiliejusi su vyru jo sode ant šezlongo. 

Fibė suėmė vyro veidą delnais. 

— Tu buvai teisus. Dabar viskas tobula. 

— Būti su tavimi... — Dankanas pasuko galvą ir pabučiavo jai į 
delną. 

Šis gestas privertė jos širdį suspurdėti. Pilve kažkas suplazdeno. 

— Būti su manimi? 


VIDURDIENIS 297 


Jis įsmeigė akis. 

— Fibe... 

Suskambo jos mobilusis. 

— Prisikalbėjau! — Fibė išsirangė iš po jo. — Nereikėjo sakyti, 
kad viskas tobula. — Mintyse sukosi Karlė, motina, brolis. Ji čiupo 
telefoną. — Fibė Maknamara. 

Deivo balsas neatrišo nerimo mazgo, kol ji neįsitikino, kad tai 
ne šeima. 

— Bonaventūre? Kur? — Neturėdama po ranka nei popieriaus, 
nei rašiklio, Fibė dėjosi viską galvon. — Taip. Būtent manęs? Aš pas 
draugą Vitfildo saloje. Atvažiuosiu kaip galėdama greičiau. Gerai. 
Taip, gerai. Po penkių minučių būsiu pasirengusi. 

Tiesą sakant, kalbėdama Fibė jau skubėjo į namą. 

— Pasakyk jam, kad aš jau pakeliui. Ne, ne, nereikia. — Ji žvilg- 
telėjo į Dankaną, kuris atidarė jai duris. — Galiu gauti labai greitą 
automobilį, bet man reikia įrangos. Paskambinsiu pakeliui. 

Ji padėjo ragelį. 

— Man reikia pasiskolinti tavo poršą. 

— Jokių bėdų, bet jis nuomojamas su vairuotoju. 

— Aš negaliu vežtis tavęs ten. 

— Gali, — pataisė jis, bėgdamas laiptais į viršų. 

— Dankanai. — Iskubėjusi į miegamąjį, Fibė nusimetė chalatą 
ir pasičiupo savo drabužius. — Bonaventūro kapinėse prie paminklo 
prisirakinęs žmogus. Regis, jis vilki liemenę su sprogmenimis. 

— Jeigu jis ketina susisprogdinti, tikiuosi, iš anksto užsisakė 
vietą. Bonaventūro kapinės beveik pilnos. 

— Jis įkaitas, — atšovė Fibė rengdamasi. — Bent jau taip tiki- 
na ir dar sako, kad pritvirtinęs prie jo bombą asmuo liepė nustatytą 
valandą paskambinti 911 ir paprašyti manęs. Jei aš neatvyksiu iki 
pirmos, nuspaus jungiklį. 

— Tai dar viena priežastis, dėl kurios vairuosiu aš. Tu nežinai au- 
tomobilio, aš žinau, be to, aš geriau žinau kelius. Nuvešiu tave ten, kur 
reikia. Kada paskutinį kartą vairavai šešias pavaras turintį automobi- 
lį? — griežtai pasiteiravo Dankanas, išvydęs jos akyse prieštaravimą. 

Fibė apsimovė batus, linktelėjo. 

— Tu teisus. Važiuojam. 

Bus geriau, jeigu savo poršą kaip pragaro šunį salos keliais vai- 
ruos Dankanas. Ji galės susisiekti su Deivu, užsirašyti informaciją. 

— Jis tvirtina negalįs pasakyti savo vardo, kol tu neatvažiuo- 
si, — kalbėjo Deivas. — Sako, kad ant jo pritvirtinti ne tik sprogme- 
nys, bet ir radijo laidai, todėl tai padaręs žmogus gali viską girdėti. Jis 
turįs ausinę ir mikrofoną. 

— Jis meluoja? 

— Aš taip nemanau. Būsiu ten po penkių minučių, bet, iš visko 
sprendžiant, jis velniškai išsigandęs. Įvykio vietoje esantis pareigū- 
nas praneša, kad ant vyro veido, viršutinės kūno dalies, rankų ir kojų 
matyti švieži sumušimai. Kol kas jis nepasakė, kas, kaip, kada ir kodėl 
tai padarė. Sako negalįs. Pasakys tik tau. 

— Sprendžiant iš to, kaip mes važiuojame, būsiu po penkiolikos 
minučių. Prie kieno antkapio jis pririštas? 

— Džoselinos Ambus, 1898-1916. 

— Nepanašu, kad jis pasirinktas atsitiktinai. Tai kažką reiškia. 

— Aiškinamės. 

— Papasakok man daugiau apie tą vyrą. 

— Baltasis, per trisdešimties metų, rudi plaukai, rudos akys. 
Tvirto kūno sudėjimo. Tarsena vietinio gyventojo. Jokių papuošalų 
ar tatuiruočių. Rankos ir kojos surakintos, grandinės įkaltos į žemę 
kuolais. Jis dėvi šortus, basas. Nuo tada, kai jį rado pareigūnai, vyras 
dukart palūžo. Verkė kaip vaikas. Jis maldauja, kad neleistume jam 
mirti. Maldauja, kad kuo greičiau atgabentume tave. Fibę. 

— Jis vadina mane vardu? Tarsi pažinotų? 

— Kaip suprantu, taip. 

— Pasakykite jam, kad aš greitai būsiu. — Automobilis riaumo- 
damas įlėkė į posūkį, ir Fibė įsirėmė į prietaisų skydelį. — Pasirūpink, 
kad tas, kuris klausosi, išgirstų, kad aš tuoj būsiu. — Ji pažiūrėjo į 
laikrodį. — Žinau, jau beveik pirma, bet mes spėsime. Būtinai per- 
duok, kad atvažiuoju. Dešimt minučių, kapitone. 

— Ašjau vietoje. Pasirūpinsiu viskuo, kol tu atvyksi. 

Padėjusi ragelį, pažiūrėjo į Dankaną. 

— Spėsim. — Neatitraukdamas akių nuo kelio, jis dūmė siauru 
dviejų juostų keliu šimto dešimties mylių per valandą greičiu. — Ar 
esi turėjusi panašią situaciją? 

— Ne. Ne tokią. — Priekyje Fibė pastebėjo šviesas ir vėl pa- 
skambino Deivui. — Matau patrulių šviesas. Pranešk jiems, kad ne- 
sustosime prie vartų. Tegu vienas jų mus palydi. 

Poršas padarė posūkį, prigludo prie kelio ir vėl šovė pirmyn. 
Mėnulio šviesoje lyg puošnios statulos liejosi samanomis apaugę me- 
džiai. Ore tviskėjo karštis, o palei žemę driekėsi plonas rūko šydas. 
Pro palinkusius medžius mirgėjo šviesos. Poršas sustojo už patrulių 
automobilio, Fibė iššoko. 

— Tu toliau nevažiuok, — šūktelėjusi Dankanui, puolė pro ant- 
kapius ir sparnuotus angelus. 

Deivas skubiai prišoko prie jos ir sugriebė už rankos. 

— Išminuotojai nustatė mažiausią saugų atstumą. Niekas ne- 
gali jo peržengti. Jokių diskusijų. 

— Gerai, supratau. Padėtis pasikeitė? 

— Atvykau vos prieš dvi minutes. 

— Leisk man pradėti. 

Fibė lėtai prisiartino. Nors kapas buvo apšviestas, aplinkui juo- 
davo tamsos duobės. Kažkas padavė jai liemenę; apsivilko ją, žiūrėda- 
ma į ant kapo verkiantį vyrą. 

Virš jo tūnojo angelas, rūstaus veido, plačiai išskleistais spar- 
nais. Prie krūtinės laikė liutnią. 

Vyras sėdėjo po angelu, veidu įsikniaubęs į suriestus kelius. Jo 
garsus, netramdomas verksmas užgožė vabzdžių dūzgimą. Aplinkui 
buvo pribarstyta raudonų rožių, Eibės nuomone, šviežių. 

— Aš Fibė Maknamara, — prakalbo ji, ir vyras pakėlė galvą. 

Ji sustojo, sustingo it įbesta dar nė nepasiekusi juostos, žymin- 
čios saugų atstumą. Viskas joje virto ledu, bet staiga užliejus panikos 
bangai vėl atitirpo. 

— Rojus. 

— Jėzau! — Deivas suspaudė jos riešą. — Nemačiau jo vei- 
do. Nepažinau. — Nors abejojo, ar būtų. — Fibe, tu negali eiti ar- 
čiau, — tarė Deivas, nekreipdamas dėmesio į paklaikusius Rojaus 
šūksnius. — Negali artintis. 

— Supratau. Aš supratau. — Tačiau jos odą išpylė panikos pra- 
kaitas. — Rojau, nusiramink. Tau reikia nusiraminti. Giliai įkvėpk ir 

nurimk. Aš jau čia. — Kalbėdama skubiai rašė ant lapo. Patikrinkite 
mano šeimą! Pasiųskite policininką. Karlė čia. Ji brūkštelėjo Fino adre- 
są. — Viskas bus gerai. 

— Jis nužudys mane. Nužudys. 

— Kas? 

— Nežinau. O Dieve, nežinau. Kas čia vyksta? 

— Arjis girdi mus, Rojau? 

— Sako, kad girdi. Taip, girdi. Tu... suknista kalė. Turiu kartoti, 
ką jis sako, kitaip mane susprogdins. 

— Viskas gerai. Jeigu jis girdi mane, ar gali pasakyti, ko nori? 

— Aš... aš noriu sukišti šiuos sprogmenis į tavo skylę, šliundra tu. 

— Ar mes pažįstami? 

— Tu man kainavai, — tarė Rojus ašarotu veidu. — Dabar aš 
tau atsilyginsiu. 

— Ką aš tau kainavau? 

— Tu prisiminsi. Fibe, padėk man, dėl Dievo meilės, padėk. 

— Gerai, Rojau. Gerai. Leisk man kalbėtis su juo. Tikriausiai tu 
pyksti ant manęs. Gal pasakytum, kodėl? 

— Dar ne... ne laikas. 

— Tu mane kvietei, aš atvažiavau. Tikriausiai ko nors nori iš 
manęs, nori kažką pasakyti. Jei paaiškintum, kodėl... 

— Eik velniop, — sukūkčiojo Rojus. 

— Jaučiu, kad dar nenori su manimi kalbėtis. Ar nieko prieš, jei 
pasikalbėsiu su Rojumi? Ar galiu užduoti Rojui klausimų? 

— Jis juokiasi. Juokiasi. Jis... prašom, maloniai paplepėkit. Aš 
noriu alaus. 

— Rojau, kaip čia patekai? 

— Jis... atvežė. — Užtinusiomis nuo ašarų akimis Rojus apsi- 
dairė. — Man regis. Mano automobiliu. 

— Koks tavo automobilis? 

— Mersedesas. E55. Ką tik jį nusipirkau. Ką tik... 

— Gerai. — Fibė užsirašė automobilio modelį. Suraskit, parašė 
ji. — Jis atvairavo tavo automobilį iš Hilton Hedo? 

— Buvau automobilio bagažinėje. Nieko nemačiau. Jis užrišo 
man akis, užkimšo burną. Grįžau namo, įvažiavau į garažą. Į gara- 
žą. Ginklas. Prie galvos. — Rojus vėl nuleido sužalotą veidą sau ant 

kelių. — Jis išlindo iš už nugaros. Paskui nieko neprisimenu. Kai 
atsigavau, negalėjau nei matyti, nei kalbėti. Vos įstengiau kvėpuoti. 
Bagažinėje, užkimšta burna. Trūko oro. 

Fibė atsiduso palengvėjusia širdimi, nes Deivas grįžo ir parašė: 
Visi saugūs. Policininkas prie durų. 

— Kada tai nutiko? 

— Nežinau. 

— Gerai, viskas gerai. Kaip patekai čia, kur dabar esi? 

— Išgirdau, kaip atsidarė bagažinė. — Drebėdamas jis pakėlė 
galvą. Fibė matė vabzdžius, aplipusius jo kūną. — Jis kažką uždėjo 
man ant veido — aš apsvaigau, bandžiau priešintis. Tada trenkė į vei- 
dą. Kai pabudau, buvau čia, štai toks. Jis kalbėjo mano galvoje. Gal- 
voje. Aš rėkiau, šaukiau, bet niekas neatėjo. Jis kalbėjo man, aiškino, 
ką daryti. Mano telefonas, jis paliko man telefoną, liepė paskambinti 
911, padiktavo, ką sakyti. Skambink tik kartą, nurodė, ir sakyk, ką 
liepiu, kitaip nuspausiąs mygtuką. 

— Tu taip ir nematei jo, — tarė Fibė, rašydama pilną Rojaus 
vardą, adresą, telefono numerį. Paskui pridėjo klausimą: Ar seniai 
dingęs? Dukart apibrėžusi padavė Deivui. 

— Rojau.... 

Tačiau jis jau kūkčiojo. 

— Aš nieko nepadariau. Kodėl taip atsitiko? 

— Tu man nepadedi, Rojau. Rojau! — Fibė prakalbo garsiau, kad 
išgirstų. — Privalai nusiraminti. Mums labai svarbu dirbti išvien, kad 
galėtume tai sutvarkyti. Norėčiau dar kartą pasikalbėti su juo, jeigu 
pasirengęs. Gal jis galėtų pasakyti man kokį vardą — nebūtinai savo, 
tiesiog kokį nors, koks jam patinka. Tada žinočiau, kaip į jį kreiptis. 

— Man bloga. Aš... Ne! Ne! Nereikia! Prašau, nedarykite to! — 
Išplėtęs akis, Rojus ėmė muistytis. — Prašau, o Dieve... Gerai... Gerai. 
Aš... man nusibodo klausytis tavo inkštimo, tu niekam tikusi kvaiša. 
Jei tęsi, susprogdinsiu tave į gabalus, ir viskas bus baigta. 

— Jei tai padarysi, nesužinosiu, kodėl norėjai, kad atvykčiau. 
Kodėl pyksti. Ar pasakysi kokį nors vardą? 

— Jis... — Rojus kaleno dantimis. — Ž-žinoma, Fibe. Gali va- 
dinti mane Kuperiu. 

Nors širdį užgulė sunkumas, Fibė aiškiai užrašė vardą ir pridūrė: 
Vidurdienis. 

— Gerai, Kuperi. Kadangi negaliu kalbėtis su tavimi tiesiogiai, 
negaliu žinoti, kaip tu jautiesi. Ar gali papasakoti, kaip jautiesi? 

— Galingas. Padėties šeimininkas, velniai rautų. 

— Tau svarbu jaustis padėties šeimininku? 

— Velniškai teisingai. 

— Argi nesijaustum dar didesniu padėties šeimininku, jei kal- 
bėtume akis į akį? 

— Dar ne laikas. 

Fibė žiūrėjo į iškankintas Rojaus akis, klausėsi jo duslaus balso ir 
stengėsi įlįsti į galvą žmogaus, kurio negalėjo nei matyti, nei girdėti. 

— Ar gali pasakyti, iš kur mes pažįstami, Kuperi? Kaip susipa- 
žinome? 

— Tai tu man pasakyk. 

— Gerai. Ką tau pasakyti? 

— Ar tau rūpi šis... nieko vertas kalės vaikas? 

Gudru, pagalvojo Fibė. Jį gali paskatinti bet kuris atsakymas — 
labai rūpi, nelabai. 

— Tu kalbi apie Rojų? 

— Juk žinai, kad kalbu apie suknistą Rojų mulkį Skvairą. 

— Jis mano buvęs vyras. Nenoriu, kad nukentėtų jis ar kas nors 
kitas. Tu dar niekam nepadarei bloga, Kuperi. Galime išspręsti tai be... 

— Pasakyk tai Čarliui Džonsonui. Tu matei... matei... o Dieve, 
gerai... Ar matei, koks atrodė nustebęs, kai į jį susmigo kulkos? 

— Ar sakai, kad esi atsakingas dėl Čarlio Džonsono mirties? 

— Ar tu, po perkūnais, nesupranti sumautos anglų kalbos, kale? 
Ašjį patiesiau. Ne pirmas kartas, kai padedi ką nors patiesti, a? Taip? 
Ir ne paskutinis, tai pažadas. Maldauju, — švokštė Rojus. — Prašau, 
prašau. — Vyras po išskleistais angelo sparnais sudrebėjo. 

— Tu pažinojai Čarlį Džonsoną? 

— Tik dar vienas niekam tikęs nusikaltėlis. Bet tu įkalbėjai jį 
išeiti, ar ne? Įkalbėjai pasiduoti, kol nenušovė įkaitų. Tie įkaitai buvo 
nieko verti, mėšlo krūvos, bet tu juos išgelbėjai, tiesa? 

— Ko aš neišgelbėjau, Kuperi? Ar tos rožės jai? Kokio tau bran- 
gaus Žmogaus aš neišgelbėjau? 

— Pagalvok, Fibe, išsiaiškink ir maldauk atleidimo. Galbūt tau 
pavyks išsigelbėti. 

— Maldauju atleidimo dabar. Jei aš nepakankamai stengiausi, 
jei nesugebėjau ko nors išgelbėti, prašau atleidimo. Paaiškink, ką nori 
išgirsti, ir aš pasakysiu. 

— Geriau pradėkime. Sakyk... ką? Ne, ne, ne! — Rojus pamėgi- 
no atsistoti, bet sugebėjo tik atsiklaupti. — Maldauju. Gerai, gerai. 
Pasakyk, kad laikas baigėsi. Viso, Fibe. 

— Kuperi, jei tu... 

Sprogimo banga pakėlė Fibę į karštą orą, ir ji nukrito kniūbsčia 
ant svetimo kapo. 

Ji žinojo, kas zvimbia virš galvos ir dunksi į žemę. Angelo gaba- 
lai. Rojaus gabalai. 

Galvoje paskubomis pralėkė padriki vaizdai. Pirmoji pažintis, 
vakarėlis, plati šypsena, kuria ją apakino. Štai jie mylisi didelėje 
viešbučio lovoje, kurį jis paslapčia užsakė savaitgaliui, šalia rožės, 
šampanas. Akimirka, kai jų lūpos susitiko pirmą kartą tapus vyru ir 
žmona. Šokiai. Šviesos. 

Ir aklina tamsa. 

Kažkas ją šaukia. 

Fibė pasirėmė ant alkūnių. Akies krašteliu pastebėjo Dankaną. 
Štai jis, laiko apkabinęs. Lyg per rūką Fibė išgirdo kitų žmonių šūks- 
nius, skubius žingsnius, siųstuvo traškėjimą. 

Ji nesistengė ištrūkti iš Dankano glėbio; nebuvo prasmės. 

— Kąaaš padariau? — sušnabždėjo ji. — O Dieve, ką aš padariau? 

FIBĖ LIEPĖ JAM EITI NAMO. Tai įsiutino. Kuo jį laiko, velniai 
griebtų? 

Dankanas nekantriai vaikštinėjo koridoriumi. Jis negalėjo nu- 
sėdėti; neįstengė nusiraminti ir meldė Dievo, kad negalėtų galvoti. 
Deja, galėjo, ir vyro mintys vis grįždavo prie tos akimirkos, prie tos 
ojėzaudievetumano akimirkos, kai žmogus virto... niekuo. 

Mėsos ir kaulų gabalai gabaliukai, ir kažkas panašaus į siaubingą 
raudoną rūką. 

Jis neprisiminė, kad būtų sujudėjes. Tik pajuto kažką panašaus 
į staigų oro smūgį, garsus, zvimbimą ir šūksnius, dunksėjimą — sta- 
tulos gabalai išsilakstė į šonus, trenkdamiesi į žemę, kliudydami me- 
džius, kitus antkapius ir statulas. 

Dankanas žinojo, kad tai, ką matė kybant nėriniuotuose tiland- 
sijų voratinkliuose, buvo Rojaus gabalai. Jis tarėsi matęs, kaip nu- 
skriejo atkirsta angelo galva, krauju aptaškytu veidu, taikiai ir liūdnai 
šypsodamasi. O gal tik įsivaizdavo. 

Neprisiminė, kaip puolė bėgti, kaip prišoko prie Fibės. Tik prisi- 
minė, kad laikė ją glėbyje, kol aplinkui siautėjo chaosas. Prisiminė, 
kaip Fibė pasakė: Ką aš padariau? Ji nesiliovė to kartojusi, kol kažkas 
— Deivas, pagalvojo jis, kapitonas — prišokęs atplėšė jį nuo Fibės. 

Ar tu sužeista? Sužeista? Štai ko jis pirmiausia paklausė, Danka- 
nas beveik neabejojo tuo. Vyro veidas buvo baltas kaip to angelo. 

Paskui viskas susiliejo. Visi kažkur skubėjo, šūkavo, kaukė si- 
renos. 

Ir Fibė liepė jam važiuoti namo. Stovėdama vidury to košmaro. 
Velniop. 

Ji su kapitonu, štai ką jie pasakė. Su kapitonu Makvy ir kitais. 
Jis palauks. Palauks, velniai rautų. 

Dankanas norėjo išgerti. Norėjo išsivemti. Norėjo tik paliesti ją 
ir dar kartą įsitikinti, kad jie sveiki ir gyvi. 

Tačiau galėjo tik laukti. 

— Dankai. 

Jis atsigręžė, pamačius iš lifto išeinantį Finą, širdis suplakė 
smarkiau. Dėl nepaaiškinamos priežasties, pamačius draugą, kojos 
sulinko, ir jis sudribo ant suolo. 

— Jėzau. O Kristau. 

— Kaip tu? — Finas stipriai suspaudė Dankano ranką ir atsi- 
sėdo šalia. — Tu kraujuoji. Tave sužeidė? 

— Tai ne mano kraujas. — Tik mažas suvenyras iš Bonaventūro, 
maža prisiminimo dovanėlė apie Rojų. — Bet, man regis, turės pra- 

eiti dar šiek tiek laiko, kol galėsiu pasakyti, kad jaučiuosi gerai. Jėzau, 
Finai. Prakeikimas. 

— Kas, po galais, atsitiko? Ar jie žino, kas atsitiko, velniai rautų? 

— Jis susprogo. Tiesiog... Viskas ne taip, kaip kine. Žmogau, nė 
iš tolo. — Dankanas persibraukė ranka plaukus. — Kaip Lu? Vaikai? 

— Gerai. Vaikai miega. Prie namo budi policija. Tai buvo Karlės 
tėvas? 

— Rojus. Rojus Skvairas. Jis buvo prirakintas prie antkapio ir 
apkamšytas sprogmenimis. Vargšas. Jį ištempė iš garažo, sumušė, 
galbūt apsvaigino narkotikais. Fibė per Rojų kalbėjosi su tipu, kuris 
tai padarė. Jis turėjo... — Dankanas beviltiškai parodė sau į ausį. 

— Taip, supratau. — Žiūrėdamas į draugo veidą, Finas išsitrau- 
kė iš kišenės gertuvę. — Truktelėk, brolau. 

— Pabučiuočiau tave už tai, bet nesu labai romantiškai nusi- 
teikęs. — Dėkingas Dankanas paėmė gertuvę ir nurijo gerą gurkšnį 
viskio. — Jis... Rojus... verkė, maldavo. O tas tipas... Kuperis, — pri- 
siminė Dankanas. — Liepė Fibei vadinti jį Kuperiu. Nepasakė, ko no- 
rėjo, nepaaiškino kodėl. Paskui tikriausiai liepė Rojui atsisveikinti. Ir 
susprogdino bombą. Tas vyras išlakstė į gabalus, Finai. Prakeikimas, 
jis tiesiog išsitaškė. 

— Dankanai, ar prieš išvažiuodamas iš namų įjungei signalizaciją? 

— Ką? Ne. — Ar įjungė? Ne. — Mes labai skubėjome. 

— Gerai, aš tuo pasirūpinsiu. Kai kam paskambinsiu, nusiųsiu 
žmones, kad apieškotų namus ir įjungtų signalizaciją. 

Dankanas bejėgiškai atlošė galvą. 

— Jis sučiupo buvusį Fibės vyrą, negi gali ateiti ir manęs? 

— Geriau pasisaugoti, ar ne? 

— Taip. 


Kabinete Fibė sėdėjo įsitempusi kaip styga. Jos šeima saugi, 
namai saugomi. Gali dėl to nesijaudinti. Rojus negyvas; negali to pa- 
keisti. Tiesiog reikia išguiti iš galvos, širdies ir kūno kaltę. 

— Hilton Hedo policijos skyrius atlieka tyrimą. Jų kriminalistai 
tikrina namą ir garažą. Ieškome aukos automobilio. 

— Tas kapas turi kažką simbolizuoti. 

— Ieškome informacijos. 

— Noriu, kad būtų saugoma mano šeima, ir ne tik šiąnakt... 

— Fibe, — tyliai prakalbo Deivas. — Ji bus saugoma. 

— Gerai. Jis buvo susižadėjęs. Žinau tik jos vardą — Mizė. Ne- 
žinau, ar jie kartu gyveno, ar... 

— Bus pasirūpinta. 

Taip, žinoma, bus. 

— Toks asmeninio pobūdžio išpuolis kyla iš asmeninės nuo- 
skaudos. Ką aš įsiutinau, įžeidžiau, kam grasinau? 

— Reikės pasikalbėti su Arnoldu Myksu. 

— Taip. — Fibė giliai įkvėpė. — Jį reikia apklausti ir patikrinti, 
kur buvo tuo metu. Tačiau tai ne jo darbas. Jis buvo blogas policinin- 
kas, smurtautojas ir šiaip visiškas mulkis. Bet ne žudikas. Jei tai, ką 
šiąnakt man pasakė Kuperis, yra tiesa, vadinasi, tai mažiausiai antra 
žmogžudystė. Šaltakraujiška. Myksas veikia iš įniršio, neplanuoda- 
mas toli į ateitį, nesigilindamas į pasekmes. 

— Kažkas veikia jo paliepimu. Su arba be jo žinios. 

— (Galbūt. Bet aš manau, kad čia labiau asmeninis reikalas. Tu 
įskaudinai mane, aš įskaudinsiu tave ir dar labiau. Aš kažką padariau 
arba nepadariau. Kažko neišgelbėjau. 

Užsimerkusi ir užspaudusi pirštais vokus, Eibė tematė Rojų. 
Tada nuleido ant kelių rankas. 

— Nesėkmė, profesinė nesėkmė, kurią jis priėmė kaip asmeninę. 
Ko aš neišgelbėjau, Deivai? Kada? Kaip? Reikia peržiūrėti mano bylas, 
visas iki vienos. Įkaitai, įkaitų grobėjai, policininkai, stebėtojai — gal 
kas nors buvo sužeistas ar žuvo per įvykį, kuriame buvau derybininkė. 
Manau, tai bus moteris, — patylėjusi pridūrė Fibė. 

— Kodėl? 

— Nes jis Garis Kuperis. Nes Rojus buvo prirakintas prie mo- 
ters kapo. Mes negalime atmesti nė vieno, bet aš manau, kad tai bus 
moteris. Jis moka arba yra apmokytas elgtis su ginklais ir sprogme- 
nimis. Gal jis buvo apmokytas karinėje arba teisėsaugos institucijoje. 
O gal pats išmoko. Jis tai suplanavo. Rojus nebuvo impulsyvus ar 
neapgalvotas sprendimas. 

Fibė trenkė kumščiu sau per šlaunį. 

— Aš negalėjau jo girdėti. Kaip galiu klausytis ir žinoti, ką atsa- 

kyti, kaip nuraminti, kai negaliu girdėti žmogaus balso, intonacijos, 
emocijų? 

— EFibe, tai ne tavo kaltė. 

— Tai kodėl jis nuspaudė mygtuką? Ar uždaviau netinkamą 
klausimą, pasirinkau klaidingą taktiką? Jis sugaišo tiek laiko, padėjo 
tiek pastangų, rizikavo, kad atgabentų Rojų, kad priviliotų mane, 
o paskui viską baigė? Reikia išklausyti įrašą, išsiaiškinti, ką pasa- 
kiau — ar nepasakiau, — kas privertė jį viską baigti. 

Deivas pasisuko su kėde taip, kad galėtų žiūrėti tiesiai jai į akis. 

— Juk žinai, kad visko būna. 

— Normaliomis sąlygomis mes visi stengiamės suprasti, kad 
visko būna. Tačiau šįkart aplinkybės nenormalios. Šį kartą tai liečia 
mane. 

— Galbūt atsakymas visai ne tame, ką pasakei ar nepasakei. 

— Ne. Jis nužudė du žmones, nes jie buvo susiję su manimi. Aš 
turiu žinoti, kodėl. Mes turime rasti atsakymą, Deivai, nes jis gali ir 
nepasitenkinti dviem. Jis vaikšto aplink mano namus. — Fibė vėl už- 
simerkė. — Kitą kartą gali pasirinkti žmogų, kurį myliu. 

— Jam nepavyks net prisiartinti prie jų. 

— Ne, kai nustatysime jo tapatybę, rasime, sustabdysime. Aš... 
reikia susisiekti su Rojaus sužadėtine. Ir turiu pasakyti Karlei. Turiu 
rasti būdą pasakyti Karlei. 

— Pirmiausia keliauk namo ir išsimiegok. Pailsėk, Fibe. Galbūt 
ne pro šalį būtų pasikalbėti su psichologu. 

— Derybininko darbe kaltę dėl netinkamai atliktų pareigų 
geriausiai gydo darbas, mokslas ir pratybos. — Fibė silpnai šyptelė- 
jo. — Vienas išmintingas žmogus dažnai tai kartoja. 

— Galir kartoju, bet šiuo atveju pirmiausia tau reikia išsimiego- 
ti. Apie visa kita pasikalbėsime vėliau. 

Išėjusi iš Deivo kabineto, nuėjo tiesiai į moterų tualetą ir paga- 
liau leido sau išsivemti. Smarkiai išsivemti. 

Ištuštinusi skrandį, lipnia nuo prakaito oda, ašarotomis akimis, 
atsirėmė į kabinos duris ir sėdėjo, kol atgavo kvapą. Ji neverkė. Pa- 
prastos palengvėjimo suteikiančios ašaros nebūtų padėjusios. Ji tik 
sėdėjo ant grindų, įrėmusi nugarą į duris, kol įsitikino, kad daugiau 
nevems. 

Tada atsistojusi nuėjo prie kriauklės, nusiprausė veidą ir pil- 
nomis rieškučiomis vandens išsiskalavo burną. Jis žiūrėjo jai į akis, 
galvojo žiūrėdama į savąsias veidrodyje. Vyras, kurį kažkada mylėjo, 
žiūrėjo į ją baimės ir maldavimo kupinomis akimis. Vyras, su kuriuo 
turi vaiką. 

O dabar jo nėra. Nėra, galvojo Fibė, nes kažkada jį mylėjo ir pa- 
gimdė vaiką. Ne dėl jo paties nuodėmių, bet todėl, kad kartą sutiko jį 
per vakarėlį ir įsimylėjo. 

Ji turi rasti atsakymus. Ieškos, kol ras. 

Nusišluosčiusi veidą ir nusibraukusi sudrėkusius plaukus, Fibė 
pasuko į savo kabinetą. Deivas teisus — važiuos namo. Tik pasiims 
bylas. Nepanašu, kad užmigtų, tad galės padirbėti, galbūt rasti kokį 
atsakymą. 

Ji net nepastebėjo Dankano, kol šis nepašoko ir nepriėjo. 

— Reikėjo važiuoti namo. 

— Tik nepradėk man aiškinti, gerai? 

— Ką? 

— Kad tave kur, Fibe. — Jis paėmė ją už rankų, paskui staigiu 
judesiu prisitraukė prie savęs. — Tiek to, vėliau pasiginčysime. Dabar 
trumpam apsikabinkime. 

— Atleisk. Man labai gaila, kad tau teko tai išgyventi. 

— Taip, man, kurgi ne, o tau? — Dankanas atstūmė ir įdėmiai 
pažiūrėjo jai į veidą. Fibės akys paraudusios, paakiai pajuodę. — Nu- 
vešiu tave namo. 

Ji neturi automobilio, prisiminė. 

— Pirma turiu pasiimti kai ką iš kabineto. 

— Aš palauksiu. 

— Dankanai, — ji nutilo, pamačiusi ateinantį Finą su telefonu 
rankoje. 

— Karlė. 

— Jai viskas gerai. Gerai. — Finas išskėtė rankas ir apkabino 
Fibę. — Ji miega. Priešais namą budi patrulių ekipažas, dar pora poli- 
cininkų už namo, o viduje mano piktoji žmonelė ir gražusis šunelis. 

Fibė nustebo, išgirdusi save susijuokiant. 

— Ačiū. Reikėtų užsukti ir parsivežti ją namo. 

— Mieloji, dabar ketvirta valanda ryto. Kai kikenimas nutilo, 

buvo jau beveik vidurnaktis, tad neabejoju, kad mergaitės miegos 
ilgai. Kai atsikels, mudu su Lu parvešime ją namo. Pirma paskambin- 
sime, tada parvešime. Ką pasakysi? 

— Gerai. Gerai. Nėra prasmės jos žadinti... Nėra prasmės. Aš 
tokia dėkinga tau, Finai, ir Lu, labai atsiprašau. 

— Nėra reikalo nei dėkoti, nei atsiprašinėti. 

— Man reikia pasiimti keletą daiktų. Aš greitai. 

Finas nulydėjo ją akimis. 

— Ji gan tvirtai laikosi. 

— Ji stipri. Iš pat pradžių tai krito man į akį. Namuose viskas 
gerai? 

— Viskuo pasirūpinta. Ką gi, važiuosiu. Pailsėk, girdi? Vėliau 
pasikalbėsime. 

Dankanas lengvai trinktelėjo jam į petį. 

— Ačiū. 

Kai Eibė grįžo, Dankanas paėmė iš jos dokumentų prigrūstą 
lagaminėlį. 

— Gera mintis. Kurį laiką padirbėsi namuose. 

— Čia papildomas darbas. 

— Fibe, para turi tik dvidešimt keturias valandas. 

— Todėl reikia išnaudoti jų kiek įmanoma daugiau. Toks polici- 
ninko darbas, Dankanai. 

— (O), tik nereikia šito mėšlo. 

Akimirką Fibė tylėjo, liepdama sau neatsiliepti. Tačiau išėjus iš 
lifto jos kantrybė trūko. 

— Regis, šiai nakčiai tau pakaks mėšlo. 

— Taip, ir negaliu pasakyti, kad tai man rūpi. 

— Tada geriau važiuok namo. Galiu grįžti pati. 

— Dar kiek, Fibe, ir aš griebsiu kastuvą, kuriuo kasinėju tą 
mėšlą, ir trenksiu tau per galvą. Man irgi buvo nelengva naktis, tad 
žiūrėk, kur statai koją. 

— Juk liepiau važiuoti namo, argi ne? Sakiau... 

Daugiau nespėjo ištarti nė žodžio, nes neteko kvapo, kai jis, 
smarkiai apsukęs, prispaudė ją prie automobilio. Kartą ar du matė 
Dankaną susierzinusį, netgi piktą. Tačiau tai buvo pirmas kartas, kai 
pamatė jį rimtai supykusį. 

Vyro akys svaidė tokius žaibus, kad atrodė, jog galėtų sutvarkyti 
keletą vyrų ir pasikviestų dar. 

— Juk išsiaiškinome, kad man patinka agresyvios moterys — 
ačiū už tai. Man patinka stiprios ir protingos moterys. Moterys, 
kurios sugeba tvarkytis pačios. Akivaizdu, kad man patinka moteris, 
kuri žino, ko siekia, žino, kaip tai padaryti. Supranti? 

— Tu spaudi mano rankas, Dankanai. 

Jis šiek tiek atleido gniaužtus. 

— Tačiau man nepatinka, kai man nurodinėjama, ką turiu da- 
ryti, kaip turėčiau jaustis ar ką galvoti. Man, velniai rautų, nepatinka 
būti ignoruojamam, kai... 

— Aš nenorėjau... 

— Užsičiaupk, Fibe. Aš dar nebaigiau. Man nepatinka būti 
ignoruojamam, kai protinga, stipri, žinanti, kaip tvarkytis, moteris 
nusprendžia, kad jai daugiau manęs nereikia. Man nepatinka ir aš 
nesitaikstysiu, kai man sakoma, kad ne mano reikalas, kiek ir kaip 
dirba policija, kai šiąnakt stovėjau ir mačiau, kas liko iš to vargšelio. 
Tad pirmyn, Fibe, pasakyk dar kartą, kad važiuočiau namo. 

Fibė nurijo nervingą atodūsį, nespėjusi jo nuslėpti. 

— Maniau, kad šiąnakt daugiau negalėsiu žiūrėti tau į akis. 

— Ką? Kodėl? 

— Nebuvau tikra... maniau, kad palūšiu, o jei taip atsitiktų — 
arba dar blogiau, — kad tu į mane kitaip žiūrėsi. Nežinau. Tai ne pro- 
tas, tai jausmai, supranti? Manyje tiek daug prakeiktų jausmų. 

— Kurgi ne. Pirmiausia, Fibe, jei būtum palūžusi... 

— Juk sakiau, neieškok logikos. — Fibė stumtelėjo jį, mėginda- 
ma išsilaisvinti. — Nestovėk čia, aiškindamas man apie logiką. 

— Taip. 

Minutėlę Dankanas dvejojo, tada išsitraukė iš kišenės Fino ger- 
tuvę. 

— O Dieve. Ačiū. — Fibė užsivertė, paragavo, tada nugėrė didelį 
gurkšnį. — O Jėzau. — Ji atsirėmė į automobilį. — O Jėzau, Danka- 
nai. 

— Aš niekada... — Paėmęs gertuvę jis paskubomis gurkštelė- 
jo. — Viskas buvo visiškai ne taip, kaip įsivaizdavau. Kas atsitinka 
žmogui. 

— Išminuotojai tai vadina rožine migla. 

Dankanas užsuko gertuvę ir atidarė dureles. 

— Ar anksčiau buvai tai mačiusi? 

— Ne taip, kaip šį kartą. — Fibė luktelėjo, kol jis atsisėdo prie 
vairo. — Buvo keletas kartų, kai pavėlavome atvažiuoti arba kai kas 
nors nepavykdavo. Tačiau niekada nebuvau mačiusi... nieko pana- 
šaus. Aš taip siutau, taip pykau. Kad jis vėl veda ir išvyksta į Europą, 
nė nepagalvojęs apie Karlę. — Ji pasitrynė akis. — Jei būtume 
sugebėję likti draugai ar bent bendravę draugiškai, jei nebūčiau 
jautusi tų jausmų, galbūt dabar taip blogai nesijausčiau. Tačiau aš 
pykau antjo. | 

— To Bonaventūre nemačiau. Tu negalvojai, kad pyksti. Galvo- 
jai, kaip išgelbėti jo gyvybę. 

— Nepakankamai stipriai galvojau. O tai žalinga, — tarė Fibė, 
nespėjus jam prasižioti. — Žinau. Tai nuolaidžiavimas sau ir egoiz- 
mas. Dankanai, ar manytum, kad kalbu nesąmones, jei pasakyčiau, 
kad mums kurį laiką geriau nesusitikinėti? Kalbu taip todėl, kad ti- 
pas, nužudęs Rojų, gali nuspręsti, jog daug smagiau būtų imtis žmo- 
gaus, kuris šiuo metu šalia manęs. Tokiu atveju mums būtų geriau 
nesimatyti. 

— Tu nesusitikinėjai su Rojumi. 

— Taip, bet... 

— Taip, manau, tai nesąmonė. Ir jei aš gerbiu tavo apsisprendi- 
mą tvarkytis pačiai, norėčiau, kad atsilygintum tuo pačiu. 

Fibė nieko neatsakė, tik išsitraukė ženklelį, kai jiedu privažiavo 
prie namo. 

— Pirma leisk pristatyti mus patruliams. 

Fibė išlipo ir nuėjo per gatvę. Kol ji kalbėjosi, Dankanas laukė 
prie automobilio. Fibė tikriausiai pastebėjo, galvojo jis, kad name 
dega šviesos. Regis, šiąnakt niekam nesiseka miegoti. 

— Neliepiu tau važiuoti namo, — pradėjo ji, — nes nenoriu 
gauti tuo kastuvu. Tik pasakysiu, kad tau nebūtina likti. 

Atsakydamas Dankanas tik papurtė galvą. Kai jie užlipo į veran- 
dą, Ava atidarė duris. 

— Aš taip džiaugiuosi, kad tu grįžai! — Ji išpuolė basa ir apka- 
bino Fibę. — Mums pranešė, kad tu nesužeista. 

— Aš sveika. Kaip mama? 

— Aš čia. — Papilkėjusiu veidu Esė stovėjo per pėdą nuo pravirų 
durų. — Fibe. Fibe. 

Vadinasi, kurį laiką ji negalės įžengti net į verandą, pagalvojo 
Eibė, tada įsmuko į vidų ir apkabino mamą. 

— Viskas bus gerai. Pažadu. 

— Jie sakė, kad kažkas atsitiko, kažkas bloga. Karlė... 

— Sveika ir gyva. Juk žinai, kad jai viskas gerai. Karlė miega. 

— O... ir Karteris su... 

— Mama. Mama. Kvėpuok. Kvėpuok. Pažiūrėk į mane. Klausyk. 
Visi sveiki ir gyvi. Karteris, Džozė, Karlė. Tu su Ava. Aš irgi čia. Dan- 
kanas čia. Jis mane parvežė. 

Kalbėdama Fibė pastebėjo, kad mamai prasideda panikos prie- 
puolis. Jos kvėpavimas pasidarė negilus ir trūkčiojantis — iš gerklės 
veržėsi trumpos, skausmingos aimanos. Kūnas ėmė drebėti, o veidą 
išpylė prakaitas. 

— Ava. 

Fibė ir Ava bendromis jėgomis pasodino Esę ant grindų. 

— Mama. Aš čia, mama. Jauti mano ranką? — Kai Dankanas 
pagriebė nuo sofos užtiesalą ir apgaubė juo drebančius Esės pečius, 
Fibė pakėlė akis. — Jauti mano rankas, mama? Aš trinu tavo rankas. 
Girdi mano balsą? Dabar giliai įkvėpk. 

Pamažu, žingsnis po žingsnio, minutė po minutės, Esė ėmė 
rimti. 

— Gerai, viskas gerai. — Fibė prisitraukė mamą, glostydama jos 
plaukus. — Giliai kvėpuok. Na, štai. 

— Aš niekaip negalėjau susivaldyti. Atsiprašau, Fibe. 

— Šš. Dabar viskas gerai. 

— Ese, gal gurkšnelį vandens? 

Esė pažiūrėjo į Dankaną, pritūpusį šalia su stikline vandens. 

— O, Dankanai. Man taip gėda. 

— Atsigerkite vandens. Išvirsiu visiems arbatos. 

— (O, bet... 

— Juk neversite manęs jaustis taip, tarsi būčiau svečias, ar ne, 
Ese? 

Moteris papurtė galvą, ir jos skruostu nuriedėjo ašara. 

— Fibe, aš labai atsiprašau. Atleisk. Neturėtum grįžusi namo 
rūpintis manimi. Atrodai tokia pavargusi. 

— Mes visi pavargę. Nagi, dabar mudvi su Ava padėsime tau 
nueiti iki sofos. 

— Ava, gal geriau tu pasirūpink arbata. Tas vargšas jaunuolis. 
Ką jis pagalvos apie mus? 


— Nesijaudink dėl Dankano. — Ava padėjo Esei atsisėsti ant 
sofos. — Tau šalta? 
— Ne, dabar viskas gerai. Aš... — Ji persibraukė ranka veidą ir 


susiraukė, pajutusi prakaitą. — Tik pažiūrėkite į mane! Prakaituoju 
kaip per menopauzę. 

— Atnešiu vėsų rankšluostį. 

— Aš negalėjau jo sustabdyti, — tarė Esė dukrai, kai jos liko 
vienos. 

— Žinau. 

— Tu norėtum, kad gerčiau vaistus, bet dažniausiai jaučiuosi 
gerai. Tiesiog labai susirūpinau. Mes abi labai susirūpinome. Kas ga- 
lėjo pagalvoti, kad mane apims tokia panika, kai tu namie, kai žinau, 
kad tau nieko neatsitiko. 

Esė ištiesė ranką ir paglostė dukros veidą. 

— Atsitiko kažkas labai baisaus. 

— Taip, kai kas labai baisaus. Mama, aš turiu vaistų. Galėtum 
išgerti tabletę. Nenoriu, kad vėl susijaudintum. 

— Dabar jau viskas gerai. Sakei, kad Karlė, Karteris ir Džozė 
sveiki ir gyvi. Deivas? 

— Jam irgi viskas gerai. 

— Gerai. Gerai. Visa kita išgyvensiu. 

Sugrįžo Ava, nešina nedideliu baltu dubeniu ir drėgnu rank- 
šluosčiu. 

— Geriau prisėsk, Ava. 

Ji ėmė pasakoti apie Rojų. Nors Esės veidas išbalo kaip popie- 
rius, priepuolis nepasikartojo. Abi su Ava sėdėjo ant sofos, susikibu- 
sios už rankų. Dankanas įėjo, tylomis išdalijo arbatą, tada atsisėdęs 
palaukė, kol Fibė baigė pasakoti. 

Atsistojusi Esė priėjo prie Fibės ir prisėdo ant kėdės atramos. 
Apkabino dukros pečius, palenkė į save jos galvą ir ėmė glostyti. 

— O, mama. 

— Apgailestauju, vaikeli. Man labai gaila. Kaip siaubinga. Varg- 
šas Rojus. Vargšas Rojus. Tas vyras buvo niekam tikęs kaip buliaus 
speneliai, bet jis nenusipelnė tokios mirties. 

— Mamai! 

— Žmonės, sakantys, kad negražu blogai kalbėti apie mirusiuo- 
sius, yra veidmainiai, nes — galvą guldau — jų mintys nedoros. 

Pakėlusi galvą, Esė pamatė Dankaną, tramdantį šypseną. 

— Tik pažiūrėk į save, nusivaręs nuo kojų, ar ne? Tačiau durys 
užrakintos. Tvirtai užrakintos, ir mes čia saugūs. Tau reikia pailsėti. 

— Taip, mums visiems reikia pailsėti. — Fibė paėmė Esę už ran- 
kos. — Niekada neleisiu, kad tau kas nors atsitiktų. 

— Visi einame miegoti. Dankanai, tu lieki. Čia saugu. Eime, 
vaikeli. Dankanas pabus su tavimi. Geriau išsimiegosi. 

Fibė nustebusi išrietė antakius, tačiau išeidama Esė tik papurtė 
galvą. 

— Tarsi nežinočiau, kad judu jau radote kelią į lovą. Netrukus 
tekės saulė. Mums visiems reikia pailsėti. Pusryčiai bus vėlyvi. 

Ava virš Esės galvos linktelėjo Fibei, tada apkabino Esę per lie- 
menį. 

— Kiaušinių ir kumpio apkepas? Ką manai, Ese? Ir šviežios 
uogos. 

Kai Ava nuvedė Esę į miegamąjį, Fibė lengviau atsiduso. 

— Kuriam laikui ji užsisklendė nuo blogiausio. Tai pernelyg bai- 
su, todėl mama stengiasi negalvoti. 

— Gana protinga mintis. 

Fibė pasuko į miegamąjį. 

— Jei turės apie ką galvoti, nors tai būtų paprasčiausias kiauši- 
nių ir kumpio apkepas, nepanikuos. Tačiau laikui bėgant tai išsiverš. 

— Fibe. 

Ji atsisėdo ant lovos krašto ir, nusitraukdama batus, atsargiai 
pažiūrėjo į Dankaną. 

— Tai, kas atsitiko šiąnakt, kas galėjo atsitikti... Tai kiekvienam 
įvarytų baimės. 

— Taip. Dieve, aš pernelyg pavargusi, kad nusirengčiau. 

Ji išsitiesė ant užtiesalo ir susirietė. Dankanas atsigulė už nu- 
garos ir ją apkabino. 

— Nesitikėjau, kad mūsų pirmąją naktį kartu miegosime apsi- 
rengę. 

— Dankanai? Noriu pasakyti, esu dėkinga, kad stumi į šoną 
bet kokį mėšlą, kai mane apima toji „dink iš akių ir leisk viską daryti 
pačiai“ nuotaika. 

Dankanas nusišypsojo jai į plaukus. 

— Rytoj nusipirksiu dar porą atsarginių kastuvų. 

— Gera mintis. — Fibė paėmė jo ranką ir prisispaudė tarp krū- 
tinės. 

Netrukus paaiškėjo, kad Esė buvo teisi. Šalia jo Fibė iš tiesų 
miegojo geriau. 


23 


KARLĖ SUSIRANGĖ ANT KELIŲ, o Fibė sūpavo ją ir glostė kaip 
tada, kai dukra buvo mažutė. Fibė žinojo, ką reiškia netekti tėvo, iš- 
girsti, kad jis išėjo ir niekada negrįš. Vaikui sunku suvokti mirties ir 
amžinybės sąvoką. 

Tačiau Fibė nežinojo, negalėjo žinoti, ką reiškia netekti tėvo, 
kurio iš tiesų niekada neturėjai. Arba netekti bet kokio žmogaus taip 
staiga ir tokiu žiauriu būdu. 

Kad ir kaip ji stengėsi sušvelninti detales, vis tiek buvo baisu. Ir 
tos detalės pamažu prasiskins kelią kaip dvokiantis vanduo pro plyšį 
sienoje, kuris pamažu plėsis nuo kaimynų šnabždesių, reportažų per 
televiziją, kitų vaikų klausimų mokykloje. 

Nėra kur slėptis, pabėgti. Todėl geriausiai būti kiek įmanoma 
atvirai. 

— Jam skaudėjo? — paklausė Karlė. 

— Nežinau. Tiesiog nežinau. Tikiuosi, kad ne. 

— Kodėl jis mirė čia, nors čia negyveno? 

— Nežinau. Tačiau stengsiuosi išsiaiškinti. 

Karlė prisiglaudė arčiau. 

— Ar blogai, kad nemylėjau jo? 

— Ne, mažute. — Fibė tvirčiau apkabino dukrą. — Ne. 

— Nemylėjau jo, bet nenorėjau, kad mirtų. 

— Žinau. Aš irgi. 

— Kai mirė Popės senelis, ji turėjo eiti į laidotuves, kur jis gulėjo 
negyvas didelėje dėžėje. Ar man reikės eiti į laidotuves? 

— Ne. Nežinau, ar išvis jos bus, kur, kada. Mes nebuvome... tai 
ne mums spręsti. Jei sužinosiu, ir tu norėsi nueiti... 

— Aš nenoriu. Ar nieko tokio? Prašau, aš nenoriu eiti. 

— Viskas gerai. — Išgirdusi baimę Karlės balse, Fibė vėl pradėjo 
sūpuoti dukrą. — Nesijaudink, mieloji. 

— Kas, jeigu jis tave nuskriaus? Tas žmogus, kuris nuskriaudė 
Rojų, jei... 

— Aš neleisiu, kad taip atsitiktų. Karle... 

— Tas kitas nuskriaudė tave. Sužalojo tau veidą ir ranką. — Vir- 
pančiu nuo ašarų balseliu dukra uždėjo delnus Fibei ant skruostų. — 
Kas bus, jeigu jis grįš ir vėl nuskriaus tave arba nužudys, kaip nužudė 
Rojų? Mama? 

— Jis negrįš ir nieko man nepadarys. Policija pasirūpins, kad 
taip neatsitiktų. Juk toks mano darbas, ar ne, Karle? Turi manimi 
pasitikėti, tikėti, kad pasirūpinsiu tavimi, senele ir Ava... ir savimi. 
Netgi Karteriu su Džoze. Mes būsime atsargūs. Neverk, paklausyk 
manęs. Paklausyk, gerai? Mes būsime labai atsargūs, — švelniai kal- 
bėjo Fibė. — Kurį laiką prie mūsų namų budės policija, net viduje, jei 
dėl to jausiesi saugiau. 

— Jei jis ateis į namą, ar policininkai jį nušaus? Tu nušausi? 

O varge. 

— Jis neateis į namą. O jei ateitų, mes padarysime viską, ko 
reikia, kad būtume saugūs. Pažadu. Būsime labai atsargios, gerai? Tad 
nepamiršk, ką pasakojau tau apie kalbėjimąsi su nepažįstamaisiais, ne- 
sėsk į kitus automobilius — netgi neik arti jų. Nesvarbu, ką jie tau kal- 
bėtų, ką sakytų. Ką reikia daryti, jei kas nors pakviestų pasivažinėti? 

— Garsiai rėkti ne ir bėgti tolyn. 

— Būtent. Viskas bus gerai, vaikeli, aš išsiaiškinsiu, kas nu- 
skriaudė Rojų. Tada jis sės į kalėjimą. Ir daugiau niekada neišeis. 

— O tu greitai išsiaiškinsi? 

— Pasistengsiu. Ir dėdė Deivas pasistengs. Visi policininkai, su 
kuriais aš dirbu. Visi padės. 

Patenkinta, nusiraminusi Karlė padėjo galvą ant Fibės krūtinės. 

— Ar tau liūdna, mama? 

— Taip. Liūdna. 

— Tu bijai? 

Tiesą, pagalvojo Fibė, tik paprastą tiesą. 

— Bijau tiek, kad būčiau atsargi ir kad labai pasistengčiau suži- 
noti, kodėl taip atsitiko. Žinai, kas būna, kai aš labai stengiuosi? 

Karlės lūpose suvingiavo šypsena. 

— Tu padarai darbą. 

— Būtent. — Fibė apkabino dukrą ir pakartojo, šįkart labiau 
sau. — Būtent. 


Sulaukusi skambučio, turėjo išeiti. Buvo sunkiau, daug sunkiau 
palikti šeimą nei manė. Prie durų policija, priminė sau. Tačiau nė vie- 
nas policininkų neatstos jos. Apie savikontrolę pagalvos kitą kartą, 
tarė sau Fibė. Tačiau šią akimirką ji norėjo persiplėšti į dvi dalis, kad 
viena liktų stovėti prie namo ir saugotų visus jame esančiuosius. 

Be to, buvo nesmagu prašyti Karterio ir Džozės laikinai per- 
sikraustyti pas jas. Bus saugiau ir efektyviau, jei žmonės, kuriems, 
Fibės nuomone, gresia didžiausia rizika, gyvens po vienu stogu. 

Tačiau velniškai nemalonu prašyti to poros, kuri vis dar gyvena 
medaus mėnesį. 

Visgi jie persikels. Fibė žinojo, kad turbūt nėra tokio dalyko, ku- 
rio Karteris dėl jos nepadarytų. Juo labiau kai tai liečia ir jo žmonos 
saugumą. 

Tačiau ateis rytas, ir visi jie turės gyventi savo gyvenimus. Eiti į 
darbą, turgų, banką. Ji nusprendė neleisti Karlės į mokyklą, — tegul 
porą dienų pasilepina, — kol įsitikins, kad dukrai saugu už namų 
ribų. 

O dabar laikas nusileisti į apačią ir pranešti šeimai, kad jai reikia 
išeiti. Pibė nustebo, pamačiusi svetainėje Dankaną, besikuždantį su 
Karteriu ir Džoze. Manė, kad jai nusivedus Karlę į viršų papasakoti 
apie tėvą Dankanas išvažiavo namo. 

Jai įėjus, visi liovėsi kalbėtis ir atsigręžė. 

— Ką čia rezgate? — apsimestinai nerūpestingai pasiteiravo 
Fibė. — Dankanai, nemaniau, kad tu vis dar čia? 

— Nusprendžiau dar kurį laiką pabūti. Kaip Karlė? 

— Ji tvirtas paukštukas. Viskas bus gerai. Dabar nuėjo pas mano 
mamą į virtuvę. Karteri, Džo... Bjauri situacija, ką čia bepridursi. Duo- 
siu jums telefono numerį, kurį abu turite įsivesti į savo mobiliuosius. 
Tai tiesioginė linija su nuovada, atsilieps budėtojas, atsakingas už jūsų 
saugumą. Jei kas nors, bet kas jums pasirodytų keista, skambinkite. 
Dankanai, būčiau dėkinga, jei tu irgi įsivestum tą numerį. 

— Negi tikrai manai, kad tas pamišėlis bandytų ką nors padary- 
ti vienam mūsų? — paklausė Džozė. 

— Tiesiog nenoriu rizikuoti. 

Paprastai žvalus Džozės žvilgsnis buvo sunerimęs. Ligoninės 
slaugytojai, ištekėjusiai už mokytojo, grasinimai mirtimi nėra įpra- 
stas dalykas. 

— Dabar tu važiuoji pas ligonį, taip? 

— Taip. Dirbsiu nuo septintos iki ketvirtos, vėžiu sergantis ligo- 
nis. Privačiame name Bulio gatvėje. 

— Gerai, netoli mano nuovados. Būtų gerai, jei užrašytum visus 
duomenis, pavardes — kitų slaugytojų, namo gyventojų, pamainos 
laiką. Tas pat tau, Karteri: tavo pamokų tvarkaraštis, susitikimai, 
viskas. Dankanai... 

— Mano dienotvarkė tikriausiai ne tokia griežta. 

— Ką manai apie asmens sargybinį. Nors laikinai. 

— Tikrai nenoriu, kad paskui mane vaikščiotų koks griozdas. 
Mano namai saugomi; tuo pasirūpinta. Tau ir taip pakanka rūpesčių. 
Aš savimi pasirūpinsiu. 

— Aš nesu tokia egoistė, kad pasakyčiau, jog viskas dėl manęs. 
Taip nėra. Bet aš labai įsiutusi, todėl galiu drąsiai tvirtinti, kad su- 
žinosiu, kas mėgina mane prigriebti per man brangius žmones. Tai 
viena priežasčių, kodėl turiu išeiti. 

— Tu išeini? — Karteris tučtuojau prišoko prie jos ir paėmė 
už rankos. — Fibe, esmė ta, kad jis bando prigriebti tave. Sukvietusi 
visus į krūvą, atimi iš jo galimybę pakenkti mums. Ir suteiki jam dar 
didesnę galimybę eiti tiesiai prie tavęs. 

— Jei arba kada tai atsitiks, aš būsiu pasirengusi. Karteri, aš tu- 
riu dukrą, kuriai manęs reikia. Neketinu elgtis neapgalvotai ar kvai- 
lai. Deivas atvažiuoja manęs paimti, važiuoju į nuovadą, kur būsiu 
apsupta kitų policininkų. 

— Aną kartąirgi buvai apsupta policininkų, bet atsidūrei ligoni- 
nėje, — pastebėjo Džozė. 

— Tu teisi, bet šį kartą nebūsiu toks lengvai prieinamas taiki- 
nys. Būtent dėl Arnio Mykso turiu važiuoti į nuovadą. Jis atvedamas 
apklausai. Man reikia ten būti. Likite čia ir elkitės kaip įmanoma ra- 
miau ir įprasčiau. — Ji paglostė Karteriui skruostą. — Rojus nebuvo 
pasirengęs. Kodėl turėjo būti? O mes esame. Ir mes tai išgyvensime. 
Juk tai ir darome kiekvieną dieną, ar ne? Gyvename. 

— Mama mirtinai įsibauginusi. 

— Žinau. Nieko nepadarysi. Pasikliauju tavimi. Ir aš ramiau at- 
sikvėpsiu, žinodama, kad namuose yra slaugė. Tu nuimi nuo manęs 
didele naštą, Džoze. 

— Mes susitvarkysime, — patikino ją Džozė. — Ką tik kalbėjo- 
mės, ką galėtume padaryti, kad atmosfera namuose taptų kaip įma- 
noma normalesnė. Maistas, žaidimai, muzika. Verslas, — pridūrė ji 
šypteldama Dankanui. 

— Pamaniau, kad mudu su Ese galėtume sukurti verslo planą. 

— Puiku. Tai gerai. Užimkite jas, gerai? O kai paklaus, pasa- 
kykite, kad aš su Deivu. Netrukus grįšiu. Dankanai, gal palydėtum 
mane? 

— Žinoma. 

Fibė luktelėjo, kol jiedu išėjo į verandą. 

— Privalau tai pasakyti, — pradėjo ji. — Būtų protingiau, sau- 
giau ir tikrai geriau, jei važiuotum namo, laikytumeisi atokiau. Ne tik 
nuo manęs, bet ir nuo mano šeimos. 

Dankanas linktelėjo, žvalgydamasis po gražią, medžių juosiamą 
gatvę. 

— Rojui tai nelabai padėjo, a? 

— Ne. — Šiurkštoka pagalba, suprato ji. Tiesiai prie reika- 
lo. — Tu gali išvykti bet kur ir neribotam laikui. Gali kuriam laikui 
išvažiuoti iš Savanos, ir niekas, išskyrus tavo artimuosius, nežinotų, 
kur esi. 

— Pasipustyk padus ir bėk. 

— Tai ne bėgimas, užtat kur nors Taityje išsaugotum savo 
kiaušus. 

— Pirmiausia lengva tau kalbėti, kai neturi kiaušų, taip sakant. 
Nevažiuosiu į jokį Taitį. Mano namai Savana, turiu čia planų, kurių 
neketinu — gerai, nenoriu — atidėlioti. Ir aš nepaliksiu raudonplau- 
kių, kad galėčiau gurkšnoti „Mai Tai“. Juk tu tai žinojai. 

— Įtariau, — pataisė Fibė. — Visgi turėjau pasakyti. Taip pat 
tikiu, kad gali pasirūpinti savimi, bet tai nereiškia, kad jaudinsiuosi 
mažiau — tu irgi tai žinojai. Todėl turiu paprašyti, kad registruotu- 
meisi kas dvi valandas. Trumpu skambučiu, žinute, nesvarbu kaip, 
bet aš noriu, kad tai darytum. 

— Sutinku, jei ir tu darysi tą patį. 

Pibė nustebusi kilstelėjo antakius. 

— Nori, kad tau atsiskaitinėčiau? 

Ji atvertė švarko kraštą, kur prie diržo buvo prisegtas ženklelis. 

— Taip, labai gražus. Aš paskambinu tau, po dviejų valandų tu 
paskambini man, tada aš vėl paskambinu. Štai taip. 

Ji pabarbeno pirštais į ženklelį, nenuleisdama nuo jo akių. 

— Būtum geras policininkas. Sutarta. Štai. — Ji ištiesė lape- 
lį. — Čia tas numeris. Būčiau dėkinga, jei pasirūpintum, kad visi įsi- 
vestų jį į savo mobiliuosius ir namų liniją. 

Fibė apsidairė: nužvelgė gatvę, medžius, automobilius, pažiūrė- 
jo parko pusėn. 

— Gali būti, kad jis stebi namą. Jis gali būti bet kur. 

— Tai tada tegul mato. 

Jis prisitraukė Fibę ir įsisiurbė jai į lūpas. Kai jau norėjo atsi- 
traukti, Fibė tvirtai apkabino jo kaklą. 

— Net nemėgink ko nors imtis. Jokios rizikos. Net jei atrodytų, 
kad gali pavykti, nemėgink. 

— Ohoho! 

Fibės nervai buvo tokie įtempti, kad net atpažinusi Lorelės Ti- 
fani balsą akimirksniu uždėjo ranką ant ginklo. Tačiau kai atsisuko ir 
pamojavo, nuskambėjo nerūpestingas balsas. 

— Laba diena, ponia Tifani. 

— Kaip tikri balandėliai! Gražų vyruką pasičiupai, Fibe. Prieš 
kelerius metus būčiau pavogusi jį tau iš panosės. 

Pasipuošusi geltonais narcizais marginta suknute, ponia Tifani 
pasiuntė Dankanui vylingą šypsnį. Maksimilijanas Dafris puikavosi 
prie suknelės priderintais pavadėliu, antkakliu ir kaspinėliu. 

— Ponia. Tai tokia gundanti moteris kaip jūs turėtų saugotis, 
kad jos nepavogtų. 

Ponia Tifani mergaitiškai sukikeno. 

— Ak, tu! Laikyk jį tvirtai, Fibe. Mes su Maksimilijanu Dafriu 
einame pasivaikščioti į parką, jei norėtumėte prisidėti. 

— Gaila, bet negalime. 

— Negaliu tavęs kaltinti. Jei turėčiau šalia tokį gražų vyrą, susi- 
rasčiau geresnės veiklos nei šuns vedžiojimas. Iki. 

— Normalu, — sumurmėjo Fibė, kai porelė nukulniavo. — Pa- 
saulyje dar daug normalumo. 

— Savana — toks pasaulis, kuriame šuo su geltonu kaspinu yra 
gana normalus reiškinys. Prieš kelias dienas mačiau tą beplaukį šunė- 
ką tursenantį ant rožinio pudelio. Tikriausiai tai irgi normalu. 

— Maksimilijanui Dafriui — taip. Rožinis pudelis tikriausiai 
bus Ledi Delovej, kuri neatsakingai dažnai gundo Maksimilijaną Daf- 
rį — nors jis ir neturi pagrindinio įrankio — ir kitus šunis, įskaitant 
keletą savo moteriškos lyties pažįstamų. 

Fibė žvilgsniu nulydėjo ponią Tifani, įeinančią į parką. 

— Kaip norėčiau, kad ir mes galėtume nuveikti ką nors malo- 
naus ir normalaus, kaip antai, pasivaikščioti parke ir spoksoti į kvai- 
lai atrodančius šunis. 

Privažiavus Deivui, Dankanas paglostė Fibės ranką. 

— Būk atsargi, Fibe. Netrukus mes gyvensime normaliai. 

— Tikiuosi. 

Ji dar kartą pažiūrėjo į Dankaną, į namą ir nuėjo prie Deivo 
automobilio. 

— Kaip visi? — pasiteiravo Deivas. 

— Laikosi. 

— Ponas Laimingasis neatsitraukia nė per žingsnį. 

Atsigręžusi ji pamatė Dankaną, tebestovintį verandoje. 

— Taip. Jis tai sugeba. Sugeba neatsitraukti. Kaip ir tu, — pri- 
dūrė ji. — Visus šiuos metus tu palaikai mano šeimą. Ir dėl to tampi 

taikiniu, Deivai. Tu artimas man ir mano šeimai, daug artimesnis nei 
buvo Rojus. 

— Aš saugausi. 

Jis patraukė ranką nuo vairo ir patapšnojo per Fibės. 

— Pasistenk. — Ji atsisuko į Deivą. — Tapai man tėvu, kai 
buvau dvylikos. Tėvu, į kurį lygiavausi, nuo kurio priklausiau ir, dau- 
geliu atvejų, stengiausi mėgdžioti. Jei jis mane pažįsta, o turėtų, tai 
žino. 

Šį kartą Deivas spustelėjo jos ranką. 

— Didžiavausi tavimi dar iki mums susitinkant akis į akį. Ir my- 
liu tave kaip savo dukrą. Neleisiu, kad jis pasinaudotų manimi ir tave 
įskaudintų. Gerai? 

— Taip. Taip. Gerai. — Fibė giliai atsiduso ir nusprendė pakeisti 
temą. — Kodėl jie atvedė Arnį? Maniau, apklaus neoficialioje aplin- 
koje, namuose. 

— Jie taip ir padarė, bent jau mėgino, bet kai jis užsipuolė vie- 
ną iš detektyvų, atsitempė į nuovadą. Tas niekšelis pats kiša galvą į 
kilpą. 

— Jis greitai sudega, — atsiliepė Fibė. — Tas, kuris nužudė 
Rojų, dega ilgai. Ilgai ir šaltai. Arnis Myksas neatitinka profilio, 
Deivai. 

— Gal ir ne. Bet gali būti, kad turi draugą ar šeimos narį, kuris 
veikia jo liepimu. Padarykime viską, kaip priklauso, Fibe. Žingsnis po 
žingsnio. 


Jis nepaprašė advokato. Kad įrodytų esąs kietas, nusprendė 
Fibė, stebėdama Arnį pro vienpusį stiklą. Ir kvailas. Arnis gana ilgai 
buvo policininkas, kad žinotų, ko gali tikėtis, bet norėjo pasirodyti 
kietuolis, neva nieko čia tokio. 

Jis dėvėjo pilkus marškinėlius, džinsus ir nutrintus sportbačius, 
buvo nutaisęs rūgščią veido miną. Nesiskutęs, tad šiurkštūs dygliai 
ant smakro atitiko jo akių išraišką. Velniop jus visus, sakė žvilgsnis. 

Arnis Myksas sužeidė ir pažemino ją, tykojo pasislėpęs ir smur- 
tavo. Eibė žinojo, kad mazgas krūtinkaulyje yra normali, natūrali 
reakcija į žmogų, kuris surakino jai rankas, sumušė ir išrengė. 

Tačiau vis tiek negalėjo atsipalaiduoti. 

— Tau nebūtina to daryti. — Deivas uždėjo ranką jai ant peties, 
spustelėjo. 

— Būtina. 

— Kartą jau mateisi su juo, Fibe. Nėra ko įrodinėti. 

— Aš turiu tai padaryti. Turiu matyti, kai jis bus apklausiamas. 
Žiūrėti jam į akis, klausytis balso. Tik taip įsitikinsiu, kad jis nužudė 
Rojų. Arba žino, kas tai padarė. 

— Pasakysiu tai, ką turiu pasakyti. Tu neskolinga Rojui. 

— Galbūt ne. Bet skolinga Karlei. Viskas bus gerai. 

Ko gero, ji perdėjo sakydama, kad viskas bus gerai, tačiau išken- 
tė, ir tai buvo neblogai. Ji stebėjo Saiksą ir Lizą, užduodančius Arniui 
įvairiausius klausimus, tikrinančius jo atsakymus. Visi trys žino, kaip 
žaisti šį žaidimą, galvojo Fibė. Bet Arnis neatsilaikys prieš du. 

— Nepaneigsi, kad nesutari su leitenante Maknamara, — lyg 
niekur nieko tarė Saiksas. 

— Senos naujienos. 

— Kai vyras taip sumuša moterį, naujienos niekada nepasensta. 
Vyras, kuris gali taip pasielgti... — Saiksas nutilo, papurtė galvą. — 
Mano nuomone, toks vyras gali padaryti bet ką. 

— Tau reikėtų pasitikrinti savo nuomonę. 

— Pasakysiu tau savąją, Arni, — Liza apėjo ir prakalbo jam už 
nugaros. — Tu sumautas bailys. Toks niekšiškas bailys, kuris gali iš- 
sprogdinti kokį nors bejėgį vargšelį. Ar pasijutai galingas? Pasijutai 
svarbus? 

— Net nepažinojau to mulkio. Jau sakiau. Neliečiau jo. Kodėl 
turėčiau? Man regis, palikdamas tą visažinę kalę, jis pasielgė gan pro- 
tingai. Sutikęs pavaišinčiau jį gėrimu. 

— Jis tau nieko nereiškė, tiesa? — Liza pasilenkė prie Myk- 
so. — Nieko. Jis buvo tik įrankis, kad paerzintum leitenantę. 

— Man nereikia jos erzinti. Kaip sakiau, tai senos naujienos. 

— Kaip tau patinka vaidinti nuomojamą policininką krūvai 
jupių turistų Calvin Klein kostiumais, Arni? Ši naujiena tikrai nepa- 
senusi. 

Arnio veidas patamsėjo — iš pykčio, pagalvojo Fibė, ir ne tik. Iš 
gėdos. 

— Tai laikina. 

— Tikrai? Tikiesi, kad tėtušis grąžins tave į darbą? — Tapšno- 
damas delnais sau per pilvą, Saiksas nusikvatojo. — Pasvajok, Arni, 
ir tu tai žinai. Viskas baigta, tu nutraukei šeimos grandinę. Jei per 
kokią kalę netekčiau savo ženklelio, tikrai norėčiau atsilyginti. Gal 
pasakytum, kur buvai praėjusią naktį, Arni? Kur buvai nuo dešimtos 
valandos vakaro iki trečios ryto? 

— Jau sakiau. Namuose su žmona. 

— Kvaila meluoti, nemanai? Jokios prošvaistės. — Saiksas pa- 
barbeno sau į smilkinį. — Ypač kai žmona nepatenkinta tavimi. — 
Saiksas pastūmė jam bylą. — Pareiškime žmona sako, kad nežino, 
kada parėjai namo, bet kai ji vienuoliktą valandą nuėjo miegoti, tavęs 
dar nebuvo. 

— Ji klysta. — Gūžtelėjęs Arnis užvertė galvą ir įsispoksojo į 
lubas. — Aš buvau poilsio kambaryje, užmigau žiūrėdamas televi- 
zorių. 

— Ji užrakino duris, Arni. Prieš eidama miegoti apėjo visus 
kambarius. Jei tu buvai ten, knarkei priešais teliką, kur buvo tavo 
automobilis? 

— Žmona jo nepamatė. Žinau, ji pyksta ant manęs. Dėl to taip 
ir elgiasi. 

— Jis meluoja, — pareiškė Fibė. — Meluoja, kad buvo namie. 
Ir nervinasi. 

— Taip pat ji neprisimena, kur buvai tą dieną, kai buvo nušau- 
tas Džonsonas. Gaila. 

— Turėjau laisvą dieną, velniai rautų. — Pro yrantį abejingumą 
prasimušė pyktis. — Tvarkiau reikalus. 

— Taip, reikalai, — pritarė Liza. — Pavyzdžiui, įsitaisyti prie 
lango ir nušauti neginkluotą jaunuolį, išėjusį pakeltomis rankomis. 

— Velniop viską. Dėjau ant jūsų. Manęs neparišite vien dėl to, 
kad toji kalė Maknamara nori daugiau kraujo. Jūs tik lankstotės ir 
keliaklupsčiaujate, darote viską, ko toji nori. Jei būčiau norėjęs ką 
nors nužudyti, galite būti tikri, tai būtų buvusi ji. 

— Nužudyti buvusį vyrą jos akyse — gana patogus būdas at- 
keršyti. Arba nužudyti Džonsoną, kai leitenantė ištisas valandas įkal- 

binėjo jį pasiduoti. — Saiksas atkišo pirštą lyg ginklo vamzdį. — Tu 
turi dvidešimt antrojo kalibro pistoletą, Arni. Nereikėjo palikti šovi- 
nio tame triušyje. 

— Ką? Koks triušis? Apie ką čia kalbat, velniai rautų? 

— Dėl šito jis nemeluoja. — Fibė papurtė galvą. — Tikrai nesu- 
pranta, apie ką jie kalba. 

— Kai patikrinsime kulką ir ginklą, galėsime pridėti kaltinimus 
dėl persekiojimo. Tavo lygtinio nuteisimo sąlygos bus pažeistos. Sėsi 
į kalėjimą. Ir šį kartą tėtušis nesugebės tavęs ištraukti. 

— Palikite mano tėvą ramybėje. 

— Tu nepaliksi, — atšovė Liza. — Tuoj pulsi jam skambinti. 
Mes palyginsime kulką, išimtą iš triušio. Dar yra negyva gyvatė, 
žiurkė. Sudarkytos lėlės nepakako. O paskui nuo gyvūnų perėjai prie 
Rojaus Skvairo. 

— Lėlė, — tyliai ištarė Fibė, ir Saiksas prisimerkė. 

— Tu kažką žinai apie lėlę, ar ne? Kai paminėjau ją, išprakai- 
tavai. 

— Nesuprantu, apie ką kalbi. 

— Sudarkei lėlę, kaip ketinai sudarkyti leitenantę, — tęsė 
Saiksas. — Paskambinai naktį į Maknamaros duris ir palikai lėlę ant 
slenksčio. Paskui negyvą žiurkę ir taip toliau, iki Rojaus Skvairo. Taip, 
užuodžiu tam tikrą modelį. 

— Nesąmonė. Galbūt ir pamečiau jai lėlę, tai kas? Tai buvo prieš 
kelias savaites, bet nuo tada prie jos namų nesiartinau. Nesiartinau 
prie Maknamaros nuo tada... 

— Kai sumušei ją laiptinėje? — baigė Saiksas. — Nuo tada, kai 
užmovei jai ant galvos maišą ir išrengei? Tu čia neturi draugų, Arni. 
Niekas nenori tau padėti, todėl meluok toliau. Man dėl to net geriau. 
Nusitiesi sau kelią į kamerą, ir šį kartą niekas tau nepadės. Tavęs ten 
laukia adata, tu, mėšlo krūva. 

— Tu iš proto išsikraustei, velniai rautų. — Dabar Arnis atrodė 
baltas kaip paklodė ir gausiai prakaitavo. — Aš nieko nežudžiau. Ne- 
nušoviau jokio prakeikto triušio. 

— Mes turime motyvą, priemones, galimybę. Taip, meluok toliau, 
subingalvi. Juk žinai, kaip apygardos prokurorui patinka, kai bailys žu- 
dikas inkščia ir meluoja. Jis skirs didžiausią bausmę, jokios abejonės. 

— Aš nepažinojau to kalės vaiko. Nesu buvęs Hilton Hede, kur, 
kaip sakei, jis gyveno. Neturi ko man prikišti. 

— Duok mums laiko. Man niekada nepatiko, kaip tas šūdžius 
išsisuko po incidento su leitenante, o tau, Liza? 

— O, aš norėjau, kad jį rimčiau papurtytų. Šį kartą... 

— Tai ji dėl visko kalta. — Arnis atgalia ranka persibraukė bur- 
ną. — Puikiai tai žinote. Ji bando mane pakišti, štai ką daro. Pama- 
čiau tą prakeiktą lėlę sendaikčių turguje, pasinaudojau ja, kad turėtų 
apie ką pamąstyti. Aš nieko nenužudžiau, net nesu buvęs tame pra- 
keiktame Hilton Hede. Maknamara bando mane pakišti. Tegu eina 
velniop. Praėjusią naktį buvau toli nuo Bonaventūro. 

— Kur, Arni? Įrodyk ir galėsi eiti. 

— Turiu paną, na, ir ką? Mano žmona visiškai nuo manęs atsiri- 
bojo, atsisako mylėtis. Todėl susiradau tokią, kuri sutinka. Praėjusią 
naktį buvau jos namuose. Ir dulkinau iki antros ryto. 

— Vardas. — Liza pastūmė per stalą bloknotą. — Adresas. Pa- 
klausime, ar gerai ją išdulkinai. 

— Ji turi vyrą, supranti? Jis kelioms dienoms buvo išvykęs 
į Mertl Byčą žaisti golfo, todėl ir pasinaudojome jųdviejų namais. 
Pirma turite leisti man pasikalbėti su ja, pasakyti, kad tai rimta, kad 
visko nesumautų. Jeigu jos vyras sužinos, užmuš. Ji turi būti tikra, 
kad niekam nepasakysite jos vardo. 

— Pirma leisti tau pasikalbėti su ja, perspėti? — Saiksas panie- 
kinamai prunkštelėjo. — To nebus, Arni. Jei sakai tiesą, nepainiosi- 
me jos į tai. Regis, judu vienas kito verti. 

— Mano žmona jau kalba apie skyrybas, ir viskas tik dėl tos 
Maknamaros... 

— O taip, visa tai — Maknamaros kaltė. Ji prisiprašė sumuša- 
ma, kad galėtų išmesti tave iš darbo. Rašyk vardą, Arni. 

— Ji „Terrance, Inc.“ vadovė. Eikite pas ją į darbą, ne į namus. 
Pasikalbėkite kabinete. Pažadėkite, kad būsite diskretiški. 

Saikso akys buvo rūsčios kaip dangus. 

— Tau niekas nieko nežadės. Užpuolęs leitenantę Maknamarą 
laiptinėje, praradai visų palankumą. Nepamiršk šito, šūdžiau. Čia tu 
neturi draugų. Jei nori išgelbėti savo subinę, rašyk vardą. Kitaip sėsi 
už pareigūno užpuolimą ir sėdėsi, kol mes viską išsiaiškinsime. 

Kol jis rašė, Fibė atsisuko į Deivą. 

— Tai ne jis. Jis kiaulė, be to, kvailas. Vis dėlto jis nenužudė Čar- 
lio Džonsono ir Rojaus. Jis neturi nei tiek drąsos, nei sumanumo. — 
Tada atsigręžė atgal į stiklą. — Jam iš tiesų patinka mane skaudinti. 
Jis vis dar norėtų kaip nors atsilyginti. Tačiau Arniui nebūtų šovę į 
galvą, kad nužudydamas tą vaikiną ar Rojų mane įskaudintų. Jis vi- 
siškai manęs nesupranta. Tas, kuris tai padarė, supranta. 

— Patikrinsime tą moterį, pažiūrėsime, ar ji patvirtins Mykso 
alibi. 

— Gerai. Važiuoju namo. Reikia peržiūrėti bylas. Jis ten bus. 
Kažkurioje. 

Tą akimirką, kai Fibė žengė iš stebėjimo kambario, iš apklausų 
patalpos išėjo Liza. 

— Kaip tik ėjau pasikalbėti su tavimi. Turi minutę? 

— Žinoma. 

— Gal eime... — Liza apsižvalgė, mostelėjo į moterų tuale- 
tą. — Ten. 

Kai jos įėjo, Liza atsirėmė į kriauklę. 

— Tau tikriausiai nelengva tai stebėti. Stebėti jį. Toji stiklo sie- 
na — per menkas barjeras. 

— Taip. Bet aš turėjau tai padaryti. 

— Tai ne jis, Fibe. 

— Ne, ne jis. Judu su Buliumi puikiai pasidarbavote. Mykso 
alibi pasitvirtins, ir mes galėsime atmesti šią versiją. 


— Kaip tu nepalūžti? 
— Atvirai? Nežinau. — Fibė persibraukė ranka veidą, pasitaisė 
plaukus. — Visą savo šeimą laikau uždarytą namuose kaip kokius 


įkaitus. Neturiu kito pasirinkimo. Rojaus žudikas mus visus pavertė 
įkaitais, bet aš nežinau jo sąlygų. Nežinau, ko jis nori, kodėl. Negaliu 
derėtis dėl visų saugumo, kai nežinau sąlygų. 

— Gal nori kavos? — klausdama Liza kilstelėjo ranką ir žvilgte- 
lėjo į laikrodį. — Turiu pusvalandį, kol Bulius baigs apklausą. 

— Aš taip blogai atrodau? 

— Atrodai kaip žmogus, kuriam būtų ne pro šalį puodelis kavos 
ir draugas. 

— Norėčiau, bet turiu važiuoti namo. Tik ištrauk kaištį, ir ratas 

nuslys. Šiuo metu aš esu tas kaištis šeimoje. Gal galėtum pranešti, jei 
arba kai Mykso alibi bus patvirtintas? 

— Žinoma. 

Fibė atidarė duris ir vėl uždarė. 

— Norėčiau, kad tai būtų jis. Norėčiau, kad tai būtų tas kalės 
vaikas. Rojus negyvas, negaliu to pakeisti. Dalis manęs trokšta, kad 
tai būtų Myksas ir viskas būtų baigta, žinočiau, kad mano šeima 
saugi. Tačiau kita dalis, tokia pat aktyvi ir veikli, trokšta, kad tai 
būtų jis, ir galėtume jį pasodinti. Ilgam. Ir ne dėl Rojaus, supranti? 
Kad jis atkentėtų už kiekvieną minutę toje laiptinėje. Maniau, jau 
susitaikiau su tuo. Tačiau stovėdama ir žiūrėdama į jį supratau, kad 
nesusitaikiau. 

— Suprantama. 

— Tikrai? 

— Svarstyklės išsilygina, kai tavo širdis pakužda, kad taip yra. Tie- 
siog susitaikyk su jam skirta bausme. Tau nebūtina dėl jos džiaugtis. 

— Aš tikrai nesidžiaugiu. — Kažkas atsipalaidavo jos krūtinėje, 
nes jau galėjo pasakyti, ką jaučia, išsilieti suprantančiam žmogui. — 
Man visiškai tai nepatinka. Jam reikėtų kurį laiką pagyventi baimėje 
ir neviltyje, tada galbūt... — Fibė papurtė galvą. — Tiek to, pamirš- 
kim. Šią akimirką turiu pakankamai rūpesčių. 

— Turėtum pasikalbėti su psichologu. Pagalvok apie tai. 

— Pagalvosiu. Būtinai. Tik pirma turiu išnarplioti šį reikalą, — 
Fibė šyptelėjo. — Tai buvo geriau nei kava. Ačiū, kad išklausei, Liza. 

— Visada prašom. 


24 


JI NUSTŪMĖ ŠALIN MINTIS, numalšino nerimą, kuris suvešėjo 
matant, girdint, stebint Arnį Myksą. Dabar tam ne laikas ir ne vieta. 
Fibė žinojo: nerimas grįš, susimes į spurdančius mazgus paširdžiuo- 
se. Kai tai atsitiks, teks rasti būdą juos atrišti. 

Dabar jos laukia daugybė kitų, neatidėliotinų reikalų. 

Privažiavusi namus, sustojo ir išlipo iš automobilio. Kodėl, 

svarstė Fibė, kartais atrodo, tarsi namas dunksotų? Paprastai ji ištisas 
savaites, netgi mėnesius, grįždavo į jį kaip į namus — gražią, didingą 
vietą, kur auga jos vaikas, gyvena mama, draugė. Vietą, kur valgoma, 
miegama, gyvenama, retsykiais netgi linksminamasi. 

Argi svarbu, kad ne ji pasirinko čia gyventi, būti? Pagaliau tai 
tik namas. Tik plytos ir stiklas. Pusseserės Besės vaiduoklis seniai 
iškeliavo. 

Pasirinkimo neturėjimas, mąstė ji. Viskas tik dėl pasirinkimo ir 
galimybių neturėjimo. 

Nors jos laukė viduje, Fibė nuėjo į vidinį kiemą. Kuo toliau nuo 
patrulių automobilio, toliau nuo to grėsmingai dunksančio plytų ir 
stiklo veido. 

Bent jau čia būta pasirinkimo laisvės, nors visą ją paliko Avai. 
Sodas, takeliai, jaukūs kampeliai, grakštūs stalai, įmantrios statulos. 

Fibė atsisėdo ant verandos laiptų ir pamėgino įsivaizduoti tą 
žavų kiemą kur nors kitur. Galbūt Naujajame Orleane arba tiesiog 
kitoje Savanos gatvėje. O gal Atlantoje ar Šarlotėje. 

Koks skirtumas... 

Didelis skirtumas, pripažino. Labai didelis. 

Ji išgirdo atsidarant duris, bet neatsisuko. Tik prisėsk pamąsty- 
ti vienumoje, pagalvojo. 

Šalia prisėdo Karteris, įspraudė jai į ranką taurę vyno. Nepratarė 
nė žodžio. 

Klausydamasi elegantiškos fontanų muzikos, gurkštelėjo. 

— Mano prasta nuotaika. 

— Todėl ir atnešiau vyno. Nori, kad eičiau į vidų? 

— Ne. Nusprendžiau pakrapštyti seną šašą. Pusseserę Besę, 
šį namą ir jos užkabintas spynas, kurių negaliu atrakinti. Nieko ne- 
galima padaryti, todėl gera proga paniurnėti, nes nebūtina ieškoti 
išeities. 

— Būtent tai darai visais kitais atvejais. 

Fibė pažiūrėjo į brolį. 

— Aš tai darau, ar ne? 

— Jau nepamenu, kada pradėjai tai daryti. Roibenas buvo pir- 
ma aiški demarkacijos linija, bet, man regis, darydavai tai ir anksčiau. 
Tik aš neprisimenu. 

Ji trumpam padėjo galvą Karteriui ant peties. 

— Viskas pasikeitė, kai mirė tėtis. Šito meto aš neprisimenu. 
Žinai, ji galėjo mums padėti. Pusseserė Kalė. Jei būtų pagelbėjusi 
mamai, nebūtų buve jokio Roibeno. Betgi nepadėjo, ir dabar nėra 
prasmės svarstyti, kaip viskas būtų pasisukę. 

Kurį laiką Fibė sėdėdama gėrė vyną ir žiūrėjo į fontanus. 

— Mama dėl mūsų labai stengėsi, kiekvieną dieną. 

— Žinau. 

— Jai turėjo būti labai sunku. Kai galvoju apie tai, negaliu įsi- 
vaizduoti, kaip ji gyveno. Rūpesčiai, darbas, skausmas. Baimė. Tačiau 
mama visada būdavo šalia. O tada sutiko žmogų, kuris privertė ją 
patikėti, kad yra ypatinga, kuris iš pradžių labai gražiai elgėsi. Ir tai 
vos nepražudė ir mamos, ir mūsų. Nenuostabu, kad mama užsklendė 
visas duris. 

— Dėl to niekada jos nekaltinau. 

— Ne, ne, tu nekaltinai, o aš kartais kaltinu. Dieve, kartais 
man taip gėda. Nesvarbu, ką žinau, tiesiog kartais mane siutina, 
kad mama nesutinka išeiti į gatvę, nueiti į turgų, kiną, po galais. Kur 
nors. Nesvarbu, kad negali. Kartais... 

Fibė papurtė galvą, gurkštelėjo vyno. 

— Dabar, pavyzdžiui, galvoju, kad negaliu kur nors išsiųsti jos ir 
Karlės. Man nereikėtų taip rūpintis, jeigu galėčiau jas įsodinti į lėktu- 
vą ir išsiųsti, kol viskas baigsis. 

— Reikia dar kartą pakalbėti su ja apie gydymąsi. Ne dabar, — 
tarė Karteris, nespėjus Fibei atsakyti. — Ne dabar, kai tokia įsitem- 
pusi. Vėliau, kai... kaip sakei, viskas baigsis. Mes su Džoze galėtume 
įsikelti. Ne tik laikinai. 

— Tu nesijaustum laimingas. 

— Fibe. 

— Nesijaustum. O aš čia laiminga... dažniausiai. Tiesiog dabar 
man velniškai sunkus laikotarpis. Viskas taip susipainiojo. Ne Arnol- 
das Myksas nužudė Rojų. Žinojau tai dar iki važiuodama į nuovadą. 
Tačiau stebėdama jį vėl įsiutau ir išsigandau. Visgi geriau pykti nei 
bijoti, todėl sėdžiu čia ir stengiuosi sukoncentruoti savo pyktį. 

— Tau gerai sekasi. 

— Tai svarbiausia. 

Kiemo gilumoje ryškus kaip brangakmenis kolibris flirtavo su 
vijokliniais sukučiais, aplipusiais pinučių sieną. Jis gali rinktis bet 
kurį žiedą, galvojo Fibė, gali skristi kur panorėjęs. 

Žmonės — ne paukščiai. 

— Kaip mama? 

— Neria. Prieš išeidamas Dankanas liepė jai apskaičiuoti, kiek 
ji galėtų nunerti ir kiek tai kainuotų. Dievas žino. Tinkamiausias už- 
siėmimas, kai nori atsikratyti įkyrių minčių. Jis tai sugeba. Įdarbinti 
žmones. 

Fibė kilstelėjo antakius. 

— Tai komplimentas ar nusiskundimas? 

— Jis man patinka. Įvėlė Karlę į diskusiją apie akcinę bendrovę. 
Mados konsultavimo. Ji neapsakomai susižavėjo. 

— Kaip ir dera būsimai asmeninei stilistei. 

— Jis žino, kokį mygtuką paspausti. Tai talentas, to jis turi su 
kaupu. Žinoj imas, kaip, kada ir kur nuspausti mygtuką, rodo, iš kokio 
molio esi drėbtas. Todėl, Fibe, jis man labai patinka. 

— Jaučiu jam šį tą daugiau. 

— O, tikrai? — Brolis prisimerkęs ilgokai tyrinėjo jos veidą. — 
Ir tai tave verčia nerimauti, nes?.. 

— Aš nesakiau, kad nerimauti. 

Karteris pavartė akis ir pabaksnojo pirštu į sesers tarpuakyje 
įsirėžusią raukšlę. 

— Ji sako kitaip. 

Fibė gūžtelėjo ir pasitrynė kaktą. 

— Liaukis, Karteri. Kartą jau susimoviau. 

— Rojus buvo kvailys. Visi turi teisę kartą suklysti. Beje, atsi- 
prašau, kad taip pasakiau, nes ką tik prisiminiau, kad jis miręs. Vis 
tiek. 

— Miręs ar gyvas, vis tiek kvailys. Tiesa. Tačiau aš susimo- 
viau, — pakartojo Fibė. — Daug dėmesio reikalaujanti karjera daž- 
nai sujaukia asmeninius planus. 

— Jei vyrukas susitikinėja su policininke, turi tai numatyti. Ne 
tai neduoda tau ramybės. Atleisk. Mėgink dar kartą. 

— Septynmetė dukra. Nesakau, kad ji yra kliūtis ar kelia man 
rūpesčių. Tiesą sakant, dukra — didžiausia mano gyvenimo meilė. 

Vis dėlto ji irgi tam tikras faktorius. Karlės laimė turi būti svarbiau- 
sia. Sunku užmegzti rimtus, ilgalaikius santykius, kai kartu su mote- 
rimi turi priimti ir kito vaiką. 

Karteris spragtelėjo pirštais, atmesdamas jos mintį. 

— Žmonės daro tai kasdien. Keletą kartų per dieną. Galėčiau 
ištraukti tau iš interneto statistiką. 

— Taip, bet tie žmonės — ne aš, ne Karlė ar Dankanas. Nepa- 
mirškime ir šio namo. Dankanas turi nuostabų namą Vitfildo saloje. 
Pasistatė. Niekada negalėčiau ten gyventi, net jei mūsų santykiai 
pereitų į aukštesnį lygį. Negaliu palikti šito namo. Dar yra mama. 
Imi mane, imi ir ją. Gali pasirodyti, kad vienas iš šių faktorių nėra 
labai svarbus, tik viena plona linija. Tačiau sujunk jas ir gausi didelį, 
sudėtingą, neišnarpliojamą kamuolį. Ir galiausiai? Aš nežinau, ar jis 
jaučia man tą patį. 

— Galėtum paklausti. 

— Taip, lengva tau kalbėti. Tu vyras. — Ji giliai atsiduso. — Ką 
gi, man pavyko įgramzdinti save į depresijos liūną, kuris padėjo pa- 
miršti blogą nuotaiką, o pastaroji buvo atitraukusi mintis nuo šios 
siaubingos situacijos. Laikas vėl grįžti į siaubingą situaciją. — Fibė 
atsistojo. — Man reikia padirbėti. — Pasilenkusi pabučiavo Karteriui 
į skruostą. — Ačiū už vyną ir visa kita. 

— Vynas buvo tavo, bet visa kita visada tavo paslaugoms. 

Galėjo būti ir blogiau, galvojo Fibė. Ava su Džoze sukinėjosi 
virtuvėje, o motina su Karle aptarinėjo raštus ir siūlus, tad kurį laiką 
Fibė galėjo netrukdoma padirbėti. 

Kaip policininkų apsuptas namas, galvojo ji, mūsiškis gyvena 
gana normaliu ritmu. 

Ryte susisieks su FTB, nupasakos padėtį ir paprašys atsiųsti 
bylų kopijas, kuriose ji buvo įkaitų išlaisvinimo komandos narė. 

Praėjo daug laiko, mąstė atsiversdama naujesnes bylas. Tačiau 
reikia peržiūrėti visas. 

Kiekviena skaitoma byla grąžindavo Fibę į praeitį. Stebėtina, 
kaip aiškiai prisiminė kiekvieną smulkmeną. Nesvarbu, kad tai vyko 
prieš ketverius, penkerius metus. Vos tik atsiversdavo bylą, iškart 
viskas stodavo prieš akis. 

Savižudybės, buitiniai ginčai, nepavykę apiplėšimai, kivirčai 
dėl vaikų globos, pasipiktinę darbuotojai, kerštas, finansiniai nusi- 
kaltimai, skausmas, psichinis ar dvasinis nestabilumas. Bet kuris šių 
veiksnių ir visi kartu galėjo įžiebti įkaitų pagrobimą. 

Ir kartais, kad ir kaip stengdavosi, derybos nepavykdavo. Ji su- 
simaudavo. 

Fibė sugrupavo bylas pagal metus ir pradėjo nuo pirmųjų metų 
Savanos policijoje. 

Per tuos metus nepavyko išgelbėti trijų žmonių. Vienas nusižu- 
dė, taip pat žuvo vienas įkaitas ir vienas įkaitų pagrobėjas. Nesvarbu, 
kad tuzinai kitų buvo išgelbėti. Ji neteko trijų, ir dabar atmintyje vėl 
atgijo kiekvienas atvejis. 

Taip gyvai, kad Fibė pradėjo iš naujo analizuoti savo veiksmus, 
žodžius, intonacijas. Čia per ilga pauzė, čia — per trumpa. 

Tai daryti beprasmiška, žinojo. Netgi pavojinga. 

Visgi iš jos rankų išslydo trys gyvybės. Ar Rojus žuvo dėl vie- 
nos jų? 

Fibė atvertė kitą bylą su žuvusiųjų vardais, metais, vietomis, 
aplinkybėmis. Paskui ėmė braižyti schemą, sujungdama vardus as- 
menų, susijusių su aukomis asmeniniais ar profesiniais ryšiais. Įrašė 
ir derybininkų komandos vardus. 

Buvo įpusėjusi antrųjų metų bylas, kai į durų staktą pasibeldė 
Ava. 

— Išeik įkvėpti oro. Ir pavalgyti. 

— Viskas gerai, Ava. Tikrai. 

— Ne, negerai. Niekas nesijaučia gerai. Bet mums reikia kvė- 
puoti, valgyti ir miegoti. — Ava priėjo prie stalo. — Tavo motina ir 
dukra turi matyti, kad darai tai, bent jau kartkartėmis. 

— Gerai, ateisiu. Ava, žinau, kad kartu su Styvenu vasarą ketini 
važiuoti į Vakarus. Pagalvojau, galėtum tai paspartinti. Juk semes- 
tras baigiasi po kelių dienų. Galėtum nuvažiuoti pas jį anksčiau, ir... 

— Bėgti nuo pavojaus, jeigu jis kartais kiltų? Žinant, kad mes 
įstrigusios šiame name nežinia kuriam laikui, gana neapdairu įsi- 
utinti mane jau pačią pirmą dieną. 

— Ava, nenoriu tavęs siutinti. Tik stengiuosi atsikratyti 

vienu, tiesą sakant — dviem žmonėmis, nes Styvenas irgi grįš namo. 
Padarytum man paslaugą, jei judu išvyktumėte atostogauti jau dabar. 

Ava pakreipė galvą. 

— Nedarysiu tau jokių paslaugų, Fibe. Nepaliksiu Esės su Karle, 
ir tuo viskas pasakyta. Jei būtum tik tu, važiuočiau, nes tu — pati 
savarankiškiausia moteris, kokią pažįstu. Kartais netgi erzini savo 
savarankiškumu. Pavyzdžiui, dabar. 

Fibė pasimuistė kėdėje. 

— Tu irgi neturėtum siutinti manęs pačią pirmą dieną. 

— Tikiuosi, išvengsiu to ir pasakysiu, kad aš jau kalbėjau su Sty- 
venu ir liepiau važiuoti į Bar Harborą su bendramokslio šeima, su 
kuria jis puikiai sutaria. Jis grįš tik birželį. Jei iki to laiko niekas ne- 
išsispręs... — Ava pasitaisė savo vešlius plaukus. — Sugalvosiu kitą 
būdą, kaip sulaikyti sūnų. 

— Vadinasi, nepasakei jam, kodėl taip lengvai išleidi į Meiną. 

— Styvenas man toks pat vaikas, kaip Karlė tau, nesvarbu, kiek 
jam metų. Neleisiu, kad įsipainiotų į tai. Manęs reikia Esei, o Karlė, 
nors ir turi tavo savarankiškumo, yra tik maža mergaitė, kuriai irgi 
reikia manęs. Po galais, Fibe, tau irgi. Todėl liaukis stumdžiusi mane 
it kokį bevertį daiktą. 

— Jei tavęs nebranginčiau, nenorėčiau, kad išvažiuotum. Ga- 
lėtum pasiimti Karlę ir... — Fibė susiėmė rankomis galvą. — Žinau, 
kad nieko neišeitų. Žinau, bet vis tiek to noriu. Jei išsiųsčiau Kar- 
lę, ji nusimintų ir išsigąstų, tikriausiai labiau nei dabar. Mama išsi- 
kraustytų iš proto. Žinau tai, Ava. Kaip žinau ir tai, kad negaliu palikti 
mamos vienos namuose. Man reikia tavęs čia, betgi aš myliu tave ir 
noriu, kad išvažiuotum. 

— Nagi, aš ant tavęs nepykstu. — Ava apėjo stalą, apkabino 
iš nugaros Fibę ir prispaudė prie jos veido skruostą. — Mes visi įsi- 
tempę. 

— To jis ir nori, — tyliai ištarė Fibė. — Kad ir kas jis būtų, to 
labiausiai nori. 

— Tada susėdę prie stalo ir skaniai pavalgę pasiųstume jam tam 
tikrą žinutę. Iškepiau viščiuką ir išmokiau Džozę daryti dantytas bul- 
vytes. 

— Tai reiškia, kad aš dar kartą turėsiu progą parodyti jam špy- 
gą, nes suvalgiusi dvi porcijas tų prakeiktų bulvyčių privalėsiu eiti 
pasportuoti. 

— Geriau valgyk tik vieną, nes turi pasilikti vietos braškių tortui. 

— O Dieve, kodėl tu mane kankini? 

— Kai man liūdna, aš gaminu, — Ava atsitiesė. — Šiandien vel- 
niškai daug prigaminau. 


Buvo nuostabu. Jis negalėjo patikėti, kaip viskas buvo tobula ir 
nepakartojama. Kiekviena minutė, kiekvienas kvėptelėjimas nuo tos 
akimirkos, kai įmetė tą niekingą Rojų į jo brangų universalą, iki tos, 
kai tas padugnė iškeliavo pragaran. 

Geriau, daug geriau nei to banditėlio nužudymas. Anas įvyko 
per greitai ir ne taip dramatiškai. 

Gaila, kad nematė Fibės veido, kai Rojus išlėkė į orą. Tai būtų 
suteikę papildomo malonumo. 

Žiūrėjo į jį dabar, į veidą, prismeigtą prie dirbtuvės sienos. 
Veidą tarp kitų veidų. Visi jos. Eibės Maknamaros. Grįžtanti namo 
po sunkios dienos, sugadinusi kitų žmonių gyvenimus. Stovinti ir 
besikalbanti su savo kvaiša kaimyne. Vaikščiojanti su savo išlepinta 
niurzgle po parką arba Riverio gatve. Besiseilėjanti su tuo turtuoliu, 
kuris dabar ją dulkina. 

Kadangi jis vis dar šventė savo sėkmę, atsidarė dar vieną butelį 
alaus ir kilstelėjo, sveikindamas Fibės veidus. 

— Na ką, prakaituoji, kale? O taip, prakaituoji. Kol baigsiu, iš- 
liesi kibirus prakaito. 

Ji mėgins išsiaiškinti, galvojo jis. Krapštys smegenis, kas tai 
galėjo padaryti. Kas norėtų nužudyti vargšelį Rojų? Kas galėtų taip 
žiauriai pasielgti? Cha cha! 

Girdėdamas jos balsą savo galvoje, jis taip juokėsi, kad net turėjo 
atsisėsti. 

Gaila, kad nepradėjo dulkintis su tuo turtuoliu porą mėnesių 
anksčiau. Turėdamas daugiau laiko, daugiau informacijos, labiau pa- 
sistengęs, būtų galėjęs nusitaikyti į jos naująjį draugužį, o ne į buvusį 
vyrą. 

Visgi gal dar galima ką nors sugalvoti. Reikia tik pamąstyti, pa- 
planuoti. Galbūt pasinaudoti galimybe arba tokią sukurti. 

— Kaip susiklostys, taip ir padarysiu, — sumurmėjo. — Viskas 
pagal planą, Fibe. — Jis vėl kilstelėjo butelį. — Dabar laikas skai- 
čiuojamas atgal. Tik tak, tik tak. Sulig paskutiniuoju „tik“ viskas virs 
krauju ir dūmais. 

Kaip atsitiko jai, pagalvojo, ir vyro akyse stojo kitas veidas. Ne- 
ištverdamas deginančio skausmo, jis pravirko. 


Po vakarienės, kai dukra gulėjo saugiai apkamšyta lovoje, kai 
paskutinį kartą paskambino kapitonas, Eibė vėl atsisėdo prie stalo ir 
įsistebeilijo į bylas. 

Dabar viduje buvo atsivėrusi skylė, tarsi kažkas gyvybiškai svar- 
baus būtų iš jos išskobta. 

Reikia ieškoti esmės, o ne eiti ratais aplink. Jei tik pavyktų vėl 
susikoncentruoti ties vardais, aplinkybėmis, priežastimis. Tačiau toji 
tuščia skylė nesitraukė ir grasino įsiurbti ją visą. 

Fibė pakėlė ragelį ir surinko Dankano numerį, nė nepaklaususi 
savęs, kodėl jam skambina. Arba kodėl, kai jis atsiliepė, tos skylės pa- 
kraščiai ėmė virpėti. 

— Aš... Dankanai. 

— Fibe. Ką tik galvojau apie tave. Svarsčiau, ar turėčiau paskam- 
binti, ar kuriam laikui palikti ramybėje. Tu namie? 

— Taip. — Ranka, laikanti ragelį, irgi norėjo virpėti. — Namie. 
O tu? 

— Taip. Tikrini mane? 

— Aš nenorėjau... — Ko? — Įkyrėti. 

— Įjunkim atbulinę pavarą. Paklausčiau, kas negerai, bet atsa- 
kymas akivaizdus. Ar atsitiko dar kas nors? 

— Ką tik kalbėjausi su Deivu. Namuose visi įsitaisę, kaip tik 
įmanoma tokiomis aplinkybėmis. Nenorėjau nieko jiems sakyti, kai... 
Jėzau. Paskambinu ir vapu nesąmones. Atleisk. Turėčiau užsiimti... 
kuo nors kitu. 

— Ką tau pasakė Deivas, ko nenorėjai jiems sakyti? 

— Tu greitas. Man patinka šis tavo bruožas. Tikriausiai laikui 
bėgant ims erzinti. Jei tik sulauksime to laiko. Jis paskambino, kad 
pasakytų — man reikėjo žinoti — kad jie nustatė... minutėlę. — Fibė 
nuleido ragelį ir sutramdė neramų kvėpavimą. — Ant sprogmenų 
buvo laiko matuoklis. Ant Rojaus. Nuotolinis valdymas buvo tik pa- 
pildomas variantas. Jei kartais būtų nusprendęs susprogdinti anks- 
čiau. Dankanai, laiko matuoklis buvo nustatytas pirmai valandai 
trisdešimt penkioms minutėms. Jis nė neketino palikti Rojaus gyvo. 
Nesvarbu, ką būčiau dariusi, ką sakiusi, vis tiek viskas būtų taip pa- 
sibaigę. 

Stojo tyla, ji išgirdo, kaip Dankanas atsiduso. 

— Jis davė pakankamai laiko, norėdamas būti tikras, kad spėsi 
atvažiuoti. Davė sau laiko, kad galėtų pažaisti su tavimi. Jis norėjo 
tave pamatyti. Nedelsiant. Tu tai žinai, Eibe. 

— Jis norėjo, kad aš derėčiausi, meilikaučiau, maldaučiau. Taip 
pat norėjo, kad po to, kai viskas bus baigta, sužinočiau, kad viskas 
veltui. Viskas, ką darysi, bus beprasmiška, nes viskas jau nuspręsta. 
Laikrodis tiksi. 

— Dėl pastarosios dalies jis suklydo, nes tai, ką darei, buvo 
verta. 

— Jis mane mirtinai išgąsdino. O kaip tik to ir norėjo. 

— Jei tikėjaisi, kad liepsiu nebijoti, paskambinai ne tam vyru- 
kui. Ką ketini daryti? 

— Ką ketinu daryti su savo baime? 

— Ne, ką ketini daryti, kad rastum jį ir daugiau nereikėtų bijoti. 

— Skaitau bylas, ieškau... Tai nepasakysi, kad būčiau stipri ir 
drąsi? 

— Mačiau tave dirbančią, todėl žinau, kad esi ir stipri, ir drąsi. 
Tačiau viskam yra ribos. Gal man atvažiuoti? Galėčiau paskaityti 
bylas. 

Fibė pasisuko su kėde į langą, kad matytų vis labiau tamsėjantį 
vakarą. 

— Tu siūlaisi atvažiuoti, kad man nereikėtų jaustis stipriai ir 
drąsiai. — Tuštuma joje ėmė trauktis. — To man ir reikėjo. 

— Duok man pusvalandį... 

— Ne, ne, nevažiuok. Matyt, tiesiog norėjau, kad pasakytum 
tai. Norėjau išgirsti, kad... kad turiu pasirinkimą, — suprato Fibė. — 
Leisk kai ko paklausti ir nepamiršk, kad esu gera klausytoja, todėl 
suprasiu, jei meluosi. Atsižvelgdamas į susiklosčiusias aplinkybes, ar 
gailiesi, kad tada pakvietei mane išgerti? 

— Atsižvelgdamas į susiklosčiusias aplinkybes, manau, kad tai 
buvo geriausias ėjimas, kokį esu padaręs. 

Fibė nusišypsojo. 

— Galbūt antras geriausias, po minties nusipirkti alaus ir lote- 
rijos bilietą. 

— Sakyčiau, tai du lygiaverčiai ėjimai. Fibe, gal nedirbk daugiau 
šįvakar? Pamiegok. 

— Taip, gal taip ir padarysiu. 

— Nežinau, ar aš geras klausytojas, bet žinau, kai man meluoja. 

— Galbūt padarysiu tai po poros valandų. Ačiū, kad pasakei tai, 
ką norėjau išgirsti. 

— Būsiu netoliese, jei panorėtum dar ką nors išgirsti. 

— Labanakt, Dankanai. 


Po trumpos, neramios nakties Fibė nusprendė dirbti namuose. 
O tai, žinojo ji, reikš beveik nedirbti, nes buvo nusprendusi nors ke- 
lias dienas neleisti Karlės į mokyklą. 

Net jei pavyks įtikinti dukrą kuo nors užsiimti, Pibė žinojo, kad 
vis tiek negalės susikaupti — ir jausis kalta, kad užsibarikaduoja nuo 
dukters. Ir motinos. 

Ne, geriau važiuos į darbą, kur daug produktyviau padirbės. 
Namą saugo policija, tad nėra dėl ko jaudintis. Nebent jis praslystų 
pro policininkus, galvojo Fibė, mėgindama makiažo priemonėmis 
sukurti stebuklą. Tačiau nepraslys, o jei praslystų, name įrengta si- 
gnalizacija. 

Toks tipas, kuris sugeba padaryti bombą su nuotoliniu valdymu 
ir laikmačiu, signalizaciją tikriausiai sugebėtų išjungti. 

Bet jis to nepadarytų, tarė sau. 

Nepadarytų. 

Fibė liovėsi kamavusis su plaukais ir paprasčiausiai surišo juos 
į uodegą. 

Ji dės visas pastangas, kad rastų Rojaus žudiką, rastų ir suimtų. 
Visi kiti darbai palauks, numatyti praktiniai užsiėmimai bus atidėti. 

Miego trūkumas reiškė, kad ji turėjo ganėtinai ilgą vardų sąrašą. 
Jau šį rytą ims belstis į namų duris, klausinėti, aiškintis. Galbūt spės 
tai padaryti iki pamainos pabaigos, ramino save, rinkdama bylas. 
Jeigu ne, dirbs, kol baigs. 

Išeidama iš kambario Fibė nusprendė, kad dar gana anksti, tad 
nulips į apačią, išsivirs kavos ir paliks raštelį, kol niekas neatsikėlė. 

Stabtelėjusi prie Karlės kambario durų, kyštelėjo į vidų galvą. 

Dukra gulėjo skersai lovos, nusispardžiusi antklodę. Nučiupi- 
nėtas meškutis, su kuriuo Karlė dažniausiai miegodavo, snaudė prie 
mergaitės pirštų galiukų. 

Fibė patenkinta uždarė duris. Jei įslinktų vidun užkloti Karlės ir 
pabučiuoti, visas jos planas nueitų perniek. Rytais Karlė miega labai 
jautriai. Tučtuojau atsimerktų mėlynos akys ir pasipiltų klausimai. 

Fibė nutipeno koridoriumi į apačią. Kava, vėl pagalvojo ji, ir gal- 
būt mažas indelis neriebaus jogurto — vis mėgina įtikinti save, kad 
jį mėgsta. Tada paliks ant šaldytuvo raštelį, perspės budėtojų ekipažą 
ir dings. 

Jai įėjus į virtuvę, nuo viryklės atsisuko Esė. Abi moterys aikte- 
lėjo ir pašoko. 

— Maniau, tu miegi, — tarė Fibė. 

— Aš maniau, kad tu miegi. — Esė pastukseno sau į krūtinę. — 
Gali mane nušauti arba mirtinai išgąsdinti, bet geriau to nedarytum. 
Nušauti, — pakartojo, linktelėdama į ranką, kurią Fibė laikė ant 
ginklo. 

— Atsiprašau. — Fibė patraukė ranką. — Dar tik šešios ryto, 
mama. Kodėl nemiegi? — Pamačiusi tylų motinos žvilgsnį, Fibė pa- 
purtė galvą ir priėjo. — Mama. — Apkabinusi motiną ėmė siūbuo- 
ti. — Prakeikta velniava. 

— Tu apsirengusi į darbą. 

Fibė nepaleido mamos iš glėbio, tik atsimerkė. 

— Man reikia į nuovadą. 

— Geriau nevažiuotum. Liktum namuose. Norėčiau... Ne, ne- 
plekšnok ramindama per petį. — Esės balsas sugriežtėjo ir ji dar 
stipriau apkabino Fibę. — Tu vis dar esi mano mažoji mergaitė, ir 
aš labai norėčiau uždaryti tave saugiai namuose. Po šiuo stogu visa 
mano šeima, norėčiau — žinau, tai kvaila ir savanaudiška, bet norė- 
čiau, kad visi liktume čia. 

Esė ją paleido. 

— Tačiau žinau, kad tai neįmanoma. Įpilsiu tau kavos. 

Fibė prasižiojo sakyti, kad pati įsipils, bet užsičiaupė. Užimtos 
rankos, žinojo, padeda mamai slopinti nerimą. 

— Žinau, kad bijai, mama. 

— Žinoma, bijau. Būtų kvaila nebijoti. Niekam tikusi Rojaus 
subinė išlėkė į orą. — Ji grįžtelėjo per petį siekdama puodelio. — Vis 
galvoju, kad taip kalbėdama turėčiau jausti sąžinės graužatį, bet ne- 
jaučiu. Mano nuomone, buvai jam per švelni. Bet nieko tokio, nes 
kaltinau Rojų už mus abi. Tačiau aš bijau dėl tavęs, vaikeli. Dėl mūsų 
visų. 

Esė įpylė kavos, su grietinėle ir cukrumi, kokią mėgo Fibė. 

— Žinau, nerimauji, kad man pablogės. 

— Taip, — sutiko Fibė. — Juk aš vis dar tavo mažoji mergaitė, 
tiesa? O tu visada būsi mano mama. 

— Sėskis, vaikeli. Paruošiu tau pusryčius. 

— Neturiu laiko. Suvalgysiu tik jogurto. 

— Tujo nemėgsti. 

— Žinau. Tačiau stengiuosi pamėgti. — Fibė ryžtingai atidarė 
šaldytuvą ir nesirinkdama paėmė indelį. Išsitraukusi šaukštelį, atsi- 
rėmė į spintelę. — Suprantu, kad po to, kas atsitiko, tu bijosi išeiti į 
kiemą ar į priešakinę verandą, bet... 

— Jau kurį laiką dėl to turiu bėdų. — Tingiai paėmusi skudurėlį, 
Esė ėmė valyti ir taip švarų stalviršį. — Ypač kai reikia išeiti į verandą 
ir į miegamojo terasą. Širdis ima daužytis, — tarė ji. — Žinau, kad be 
reikalo bijau, bet tai nė kiek nepadeda mano širdžiai. Tačiau tu turi 
suprasti, kad aš jaučiuosi patenkinta savo gyvenimu čia, namuose. 
Man nereikia to, kas už jo. 

Fibė pakabino jogurto. Šis buvo rūgštus, kaip ir jos mintys. 

— Pasaulio? 

— Susikūriau gražų pasaulį čia, viduje, o jei noriu sužinoti, kas 
vyksta išorėje, tam turiu kompiuterį. Mieloji, leisk iškepti tau kiau- 
šinienės. 

— Ne, užteks šito. — Ji gurkštelėjo kavos, norėdama nuplauti 
skonį. — Ar tave apima panikos priepuoliai, kai manęs nebūna na- 
muose? 

— Tik lengvi. Kartais. Fibe, yra tik viena priežastis, dėl kurios 
norėčiau galėti išeiti pro šias duris. Kad tu galėtum, jei to nori. Kad 
galėtum išeiti iš šių namų. Jei galėčiau, ar taip ir padarytum? 

— Mama, neturiu laiko apie tai kalbėti. 

— Dar nėra nė pusės septynių, o jei skubi, gali atsakyti greitai. 

Fibė atidarė spintelę ir išmetė nesuvalgytą jogurtą į šiukšlių 
kibirą. 

— Nežinau. Kai kuriomis dienomis — taip. Norėčiau išeiti iš šių 
namų, kad įgelčiau pusseserei Besei. Ji neturėjo teisės, jokios teisės 
vaikyti tave kaip šunį ir nieko neduoti. 

— Ji priėmė mane ir mano vaikus, kai to labai reikėjo. 

— Ir tu mokėjai, mokėjai už tai kiekvieną dieną. 

— Manai, man buvo svarbu? — Mažas baltas randas aiškiai išsi- 
skyrė paraudusiame veide. — Manai, kada nors man tai rūpėjo? 

— Turėjo rūpėti. 

— Čia tavo nuomonė, Fibe. Tu esi principinga, be to, linkusi 
brėžti griežtas linijas. 

— Mama... 

— Galbūt tau to reikia, galbūt reikia tų griežtų linijų. Vis dėlto, 
mano brangioji mergyte, argi nepadarytum visko, kad Karlė būtų 
saugi ir aprūpinta? Argi nepalikai Rojaus, nors visi žino, kaip ne- 
mėgsti pralaimėti? Argi neišėjai iš FTB, nes manei, kad dukrai bus 
geriau, jei dirbsi vietinėje policijoje? Dėl jos, dėl manęs — nemanyk, 
kad to nesuprantu. Ar skaičiavai, ko atsisakei? 

— Tai ne tas pat, mama. Ji elgėsi su tavimi kaip su šiukšle; ne ką 
geriau ir su Karteriu. 

— Visada, kai tik pradėdavo kankinti tą vargšą vaiką, linkėda- 
vau jai ypatingos vietos pragare. Betgi jis turėjo namus, maisto, tave 
ir mane. Karteris turėjo Avą, Dieve padėk jai. 

— Namas turėjo atitekti tau be jokių sąlygų. 

— Jis ir yra beveik mano, nors ir su sąlygomis, bet mano. Ar taip 
jo nekenti, Fibe? 

— Ne. — Ji atsiduso. — Ne. Kartais mane erzina pati mintis, 
kad pusseserė Besė tampo virvutes netgi nuo to specialiai jai rezer- 
vuoto staliuko pragare. Ji žinojo, kad sutiksiu, ir tai mane labiausiai 
nervina, mama, nes ji pasirodė esanti teisi. Karlė myli šį namą. Ji 
myli kiemą, savo kambarį, gatvę ir parką. Todėl ne, aš neskaičiuoju, 
kiek praradau. Ar bent jau tik tada, kai būnu supykusi. Tad nežinau, 
mama, ar išeičiau, jei galėčiau. 

Fibė išgėrė kavą. 

— Turiu važiuoti į darbą. 

— Taip. 

Esė liko stovėti kur stovėjusi, įsiklausydama į Fibės žingsnius 
koridoriuje, prieškambaryje. Išgirdo atidarant ir uždarant duris. 
Tada priėjo prie lango ir nužvelgė kiemą su gražiomis gėlėmis, krū- 
mokšniais, elegantiškais fontanais ir jaukiomis pavėsinėmis. 

Tačiau matė tik bedugnę juodą duobę. 


25 


FIBĖ ATVYKO GNA ANKSTI, kad spėtų peržiūrėti daugiau bylų 
ir įrašyti į sąrašą dar keletą vardų. Federalai galėjo apsunkinti darbą, 
bet Fibė pažinojo nemažai žmonių vietiniame biure, kad išvengtų kai 
kurių formalumų. 

Dešimt metų, galvojo ji, praėjo nuo darbo FTB iki šių dienų Sa- 
vanos policijoje. Beveik trečdalis gyvenimo. Daugiau nei trečdalis, jei 
skaičiuosi mokslo metus koledže, akademijoje. 

Tačiau ji jau dešimt metų dirba policijoje. 

Per tą laiką neteko keturiolikos gyvybių. 

Mama teisi, pripažino Fibė. Jai nepatinka pralaimėti, o štai per 
beveik vienuolika metų pralaimėjo keturiolika kartų. 

Nesvarbu, kad trys jų mirė nuo sužeidimų, patirtų dar iki jai at- 
vykstant į įvykio vietą. Ir jeigu tai nesvarbu jai, nė kiek neabejojo, kad 
tai nerūpi ir Rojaus žudikui. 

Taigi visus šiuos pralaimėjimo atvejus teks peržiūrėti. 
Ji atsistūmė nuo stalo, ketindama imtis darbo, bet tą akimirką į 
duris pasibeldė Saiksas. 


— Leitenante? 
— Įeik. A, taip, Arnis Myksas. Alibi pasitvirtino? 
— Taip. Ta pati istorija. — Saikso veidas įgavo rūgščią miną, 


tarsi jis būtų nurijęs ką nors neskanaus. — Maža to, toji moteris turi 
smalsią kaimynę. Taigi kaimynė matė, kaip Arnis atėjo į tos moters 
namus sekmadienio vakarą, prieš dešimtą. Ji taip pat žino, kokiu 
automobiliu jis važinėja, nes matė jį ir anksčiau. Arnis pasistatė auto- 
mobilį už kvartalo, bet moteris pastebėjo jį, kai maždaug apie vidur- 
naktį išvedė savo šunį Lulu. 

— Mat kaip. 

— Anksti ryte vėl turėjo išvesti šunį. Ar kada nors pagalvoji, 
kodėl žmonės laiko šunis, jei jiems tenka dar prieš aušrą traukti už- 
pakalius iš lovos, kad tie galėtų palaistyti petunijas? 

— Tiesą sakant, taip. Pastaruoju metu gana daug apie tai gal- 
voju. 

Saikso akys linksmai žybtelėjo. 

— Dukra nori šuniuko? 

— Tu velniškai geras detektyvas, Buliau. Taip. 

— Taigi. Tas šunėkas atlikinėja savo reikalus, ir kaip tik tada jo 
mamytė pamato Arnį... — Saiksas pervertė užrašų knygutę ir rado 
reikiamą puslapį. — „Ištursenantį iš Meilyn Hetavėj namų kaip kokį 
gaidį iš mėšlo krūvos.“ 

— Ką gi, vadinasi, Myksas švarus. 

— Velniškai gaila. Bet turiu pasakyti, kad toji Meilyn dieviš- 
komis krūtimis, riešuto didumo smegenimis ir sužeisto pitbulio 
rūstybe jam dar atsirūgs. — Saiksas šyptelėjo. — Tikiu, kad užkurs 
jam tikrą pragarą. Tas pat jo laukia namuose, todėl šiuo metu Myksui 
tikrai svyla padai. 

— Tarp mūsų kalbant, smagu tai girdėti. 

— Eisiu pasikalbėti su kriminalistais, gal jiems pavyko ką nors 
rasti aukos automobilyje. Jei tas išgama pametė nors plauką, jie tik- 
rai ras, leitenante. 

— Gal galėtum padaryti tai pakeliui. Man reikia patikrinti kai 
kurias versijas. Tavo pagalba labai praverstų. Pirma aplankytume kai 
kuriuos žmones, o likusius apklaustume telefonu. Pakeliui viską pa- 
aiškinsiu. 

Fibė pasiėmė rankinę, bet pastebėjusi įeinantį seržantą Myksą 
vėl padėjo. 

— Duok man keletą minučių, detektyve. 

Apsidairius jo veidas įsitempė. 

— Mielai pastovėsiu čia, palauksiu, kol galėsi eiti. 

— Nereikia. Tik duok man minutėlę. 

Jo veido išraiška sakė, kad laukdamas stebės jos kabinetą. 
Saiksas ir Myksas susidūrė tarpduryje ir nužvelgė vienas kitą kaip, 
pagalvojo Fibė, pora aršių mišrūnų. Beveik tokia pati laikysena ir 
jautrumas, pagalvojo ji, kai reikia apginti savo teritoriją. 

Tačiau metodai labai skiriasi. 

Saiksas prakalbo neatitraukdamas akių nuo Mykso. 

— Lauksiu savo vietoje, leitenante, kai būsite pasirengusi. 

— Ačiū, detektyve. Seržante? 

— Leitenante. 

Fibė ramiai pažiūrėjo į seržantą Myksą, kai šis tvirtai uždarė 
kabineto duris. 

— Kuo galiu padėti jums šį rytą? 

— Jūs buvote sužeista, — pradėjo vyras, — ir mano sūnus dėl 
to neteko ženklelio. Jo žmona ir sūnus labai nusiminę ir sutrikę. 

— Apgailestauju, kad jūsų marti ir vaikaitis išgyvena nema- 
lonius jausmus dėl to, kad jūsų sūnaus dėka atsidūriau ligoninėje, 
seržante Myksai. — Po jos pietietiškai meiliu balsu slėpėsi šaltas 
pyktis. — Mano šeimą tai irgi labai sukrėtė. Ypač mano septynmetę 
dukrą. 

— Nepaisant to, kokiomis aplinkybėmis buvote sužeista, ne- 
galima pamiršti, kad prisisegęs ženklelį prisiimi tam tikrą riziką. 
Moteriai, auginančiai mažą vaiką, reikėtų apsvarstyti tai prieš einant 
dirbti į teisėsaugos struktūras. 

— Suprantu. Ir suprantu, iš ko jūsų sūnus mokėsi požiūrio į mo- 
teris policininkes. Ar turite dar ką nors pasakyti, seržante, nes kad ir 
ką manytumėte apie mano darbo pasirinkimą, man reikia dirbti. 

Mykso veide nešmėstelėjo nė menkiausia pykčio, kuris degė 
viduje, kibirkštėlė. Štai toji savitvarda, pagalvojo Eibė, kurios taip 
trūko jo sūnui. 

— (Gerai pagalvokite, kaip ketinate toliau žaisti. 

— Ar tai dar viena nuomonė, ar grasinimas? 

— Aš negrasinu, — ramiai atrėmė Myksas. — Jūsų žaizdos, kaip 
matau, jau užgijo. O mano sūnus prarado ir ženklelį, ir reputaciją. 

— Užtat jis nesėdi kalėjime. 

— Ar šito siekiate? Todėl nusiuntėte žmogų į jo darbovietę? Jūs 
atsiuntėte žmones į jo namus ir šeimos, kaimynų akivaizdoje išsitem- 
pėte apklausti. Apklausėte jo žmoną. 

— Nesvarbu, ko aš siekiu. Ankstesni veiksmai davė mums pa- 
grindo apklausti jį dar kartą, beje, jis nebūtų buvęs ištemptas iš namų 
šeimos ir kaimynų akivaizdoje, jei nebūtų užpuolęs detektyvo Saikso. 
O gal šitos protokolo dalies negavote? — Fibė pakreipė galvą. — Gal 
atsiųsti jums kopiją? 

— Jeijis buvo išprovokuotas... 

— Kaip tėvas galite teisinti jį kiek norite. Tačiau kai ateinate 
į šį kabinetą vilkėdamas uniformą, atstovaujate ir šiam skyriui. Pa- 
tarčiau jums apie tai pagalvoti. Pastebėjau, nesiskundžiate, kad taip 
pat nusiunčiau žmogų apklausti jūsų sūnaus meilužės, siekdami pa- 
tikrinti jo alibi. O gal jūsų sąraše jos nėra? 

Šį kartą vyro veide plykstelėjo nuostaba ir nepasitenkinimas. 
Paskui akys prigeso. 

— Buvo sudarytas sandoris, leitenante Maknamara. Jei per- 
sekiosite mano sūnų, skųsiuosi apygardos prokurorui, policijos vir- 
šininkui ir merui. 

— Jūs turite teisę skųstis kam tik norite, seržante. — Pykčio 
liežuviai tarsi karšti ašmenys laižė Fibės nugarą. — Tačiau pirmiausia 
pasakysiu štai ką: užuot atsakęs į klausimus namuose arba paprašęs, 
kad apklausa būtų atlikta kitur, jūsų sūnus plūdosi ir grasino dviem 
mano pareigūnams, paskui vieną jų užpuolė. Galėčiau pasirūpinti, 
kad lygtinis teistumas būtų peržiūrėtas ir jis atliktų bausmę Džordži- 
jos valstijos kalėjime. 

Fibė nutilo, leisdama žodžiams kyboti ore. Tada, įsirėmusi į 
stalą, palinko į priekį. 

— Beje, seržante Myksai, būkime atviri. Daugiau nieko ir ne- 
norėčiau. Bet kol kas... Kol kas tik pasiūlysiu: užuot vaikščiojęs čia 
ir švaistęsis žodžiais ar bandęs įbauginti mane savo žvejybos ir golfo 
bičiuliais, verčiau suraskite sūnui gerą psichiatrą. Neatrodo, kad tas 
pykčio valdymo kursas jam padėtų. 

— Jei manote, kad pavyks apkaltinti jį tuo nužudymu... 

— Nemanau. Jis čia niekuo dėtas. Ir atmetę jo — žmogaus, 
jaučiančio man ypatingą neapykantą, — kandidatūrą, dabar galime 
susikoncentruoti ties kitomis versijomis Rojaus Skvairo nužudymo 
byloje. Dabar prašau man atleisti, nes kaip tik ketinu to imtis. 

— Nereikėjo tempti jo iš namų su antrankiais. 

Jis atrodo pavargęs, pastebėjo Fibė. Ji irgi jautėsi panašiai. Pyk- 
tis suteikia jėgų, bet šiam ėmus sekti jį pakeičia nuovargis, lengvai 
galintis virsti kartėliu. 

— Nebūtų reikėję, jei jis nebūtų išvadinęs detektyvės Albertos su- 
knista kekše ir kitais panašiais žodžiais ir užpuolęs detektyvo Saikso, 
grasindamas nuleisti kraują. Jūsų sūnus bandė pulti ir Albertą, tad 
pareigūnai buvo priversti jį sulaikyti. Regis, jūsų sūnui dvidešimt sep- 
tyneri? Labai tikiuosi, kad po dvidešimties metų mano dukra bus tikrai 
suaugusi, kad apgintų save ir tam jai nereikėtų mamos. 

Fibė piktai atidarė duris. 

— Daugiau nevaikščiokite čia, mojuodamas kardu. Eikite tie- 
siai į Vidaus reikalų tarnybą, pas viršininką, merą ar patį Džordžijos 
valstijos gubernatorių. Tačiau daugiau nesirodykite čia dėl savo ap- 
gailėtinos atžalos. 

Fibė nužingsniavo į būrio kambarį. 

— Detektyve Saiksai? Eikite su manimi. 

— Klausau. 

Saiksas atsistojo ir pažiūrėjo į seržantą Myksą, nė nemėginda- 
mas slėpti pašaipios šypsenos. Tada nuskubėjo paskui Fibę. 


Pradėjo nuo seniausios bylos. Tuo metu ji buvo specialioji 
agentė Maknamara. Ką tik baigusi Kvantiką. Rojų sutiko tik po kelių 
savaičių, prisiminė. 

Buvo graži diena, vėlyvas ruduo, pūtė švelnus vėjelis. 

Plaukai buvo ilgesni, ar ne? Taip, žemiau pečių, ir sukdavo juos į 
kuodą, manė, kad taip oficialiau atrodo. Profesionaliau. 

Ir todėl, kad paleidusi juos dienai baigiantis pasijusdavo seksua- 
lesnė. 

Ava tebegyveno priemiestyje. Karteris, gerokai ūgtelėjęs, mokė- 
si gimnazijoje. O mamos pasaulis buvo susitraukęs iki šešių kvartalų, 
bet tada niekas apie tai nekalbėjo. 

— Nevykęs pagrobimas. Iš ligoninės Biloksyje moteris išsinešė 
ką tik gimusį kūdikį, mergytę. Apsimetė sesele. Atsivežė kūdikį čia, 
į Savaną, ir tvirtino, kad tai jos vaikas. Vyras didžiai nustebo, nes 
manė, kad žmona buvo išvykusi aplankyti sesers. Ji pasakė, kad rado 
kūdikį paliktą, kad tai esą Dievo ženklas, nes per aštuonerius santuo- 
kos metus jai nepavyko pastoti, nors nevaisingumui gydyti išleido 
kelis tūkstančius dolerių. 

— Jis patikėjo? 

— Ne. Bet mylėjo ją. 

Fibė sustojo prie šviesoforo. Per automobilio variklio burzgimą 
prasimušė kanopų klaksėjimas. Į parką įsuko raitas policininkas. 

— Per žinias vyras pamatė reportažą apie pagrobtą mergytę ir 
viską suprato. Mėgino kalbėtis su žmona Brenda Ane Folk, trisde- 
šimt ketverių. Tačiau moteris nenorėjo nieko girdėti. Negi nematąs, 
kad mergaitė turi jos akis? Vyras paskambino jos seseriai, kurios 
žmona taip ir neaplankė, taip pat tėvams, kurie išsigando ir susirūpi- 
no. Tada, neišmanydamas ką daryti, pamėgino atimti kūdikį. 

Fibė sustojo priešais tvarkingą biurų pastatą. Kai Saiksas pasi- 
vijo ją ant šaligatvio, tęsė pasakojimą. 

— Moteris paėmė vyro revolverį, nusitaikė jam į galvą ir liepė 
padėti kūdikį, nes mergytei laikas miegoti. 

— Pirmas žingsnis iš kelio. 

— Ir gana didelis. — Įėjusi į pastatą, Eibė nuspaudė lifto mygtu- 
ką. — Jis bijojo, kad nenukentėtų kūdikis, tad padėjo mažylę į šalį ir 
stengėsi perkalbėti žmoną, bet ši šovė. 

— Iš kelio ir nuo skardžio. 

— Taip. Laimė, pataikė į rankos bicepsą, kulka perėjo kiaurai. 
Tada užsirakino su kūdikiu kambaryje, o duris užstūmė staliuku. 

Vyras paskambino pagalbos telefonu, kurį buvo matęs per žinias. Ne- 
trukus atvažiavau aš, derybininkė. 

— Kūdikis liko gyvas? 

— Taip, gyvas ir sveikas. Klykiantis — buvo gerokai išalkęs, bet 
sveikutėlis. — Fibė suvokė: ji dar girdi to vaiko verksmą. — Deja, 
Brenda Anė Folk neišgyveno. Po dviejų valandų derybų, kai pradėjau 
tikėti, kad man pavyks ją perkalbėti, moteris pasakė mananti, kad 
laikas pasiduoti. Sakydama „pasiduoti“, ji turėjo galvoje nusišauti. 

Fibė žengė iš lifto, peržvelgė pavardes ant durų, tada pravėrė 
tas, ant kurių buvo parašyta Compass Travel. 

Tai buvo nedidelė agentūra su dviem stalais prie priešingų sienų 
ir ilgu stalu kambario gilumoje. Lentynose gulėjo krūvos brošiūrų, o 
sienas puošė didžiuliai plakatai, vaizduojantys egzotiškas vietas. 

Fibė tučtuojau atpažino Folką, nors jo plaukai buvo praretėję, o 
ant nosies galiuko kabėjo akiniai. Vyras baksnojo kompiuterio klavi- 
šus, bet Fibė papurtė galvą moteriai prie stalo ir pasuko prie Folko. 

— Atleiskite, ponas Folkas? 

— Taip. Mielai jums padėsiu, jei šiek tiek palauksite. Arba Šar- 
lotė gali jums padėti. 

— Atsiprašau, pone Folkai, bet man reikia pasikalbėti su jumis. 

Fibė gniaužė rankoje ženklelį, kad vyras galėtų matyti. 

— O... Ką gi, tada... 

Fibė pastebėjo, kaip sutrikimą vyro veide pakeitė atpažinimas, 
paskui — nuostaba. Ir seno skausmo šešėlis. 

— Prisimenu jus, — tarė jis. — Jūs buvote... kalbėjotės su Bren- 
da, kai ji... 

— Taip. Tuo metu dirbau FTB. Aš Fibė Maknamara. Čia detek- 
tyvas Saiksas. 

— Kojūs norite? 

— Atleiskite, pone Folkai, ar negalėtume pasikalbėti akis į akį? 

Jis nusiėmė akinius ir pasidėjo ant stalo. 

— Šarlote? Gal galėtum užkabinti lentelę „Uždaryta“ ir užrakin- 
ti duris? Mes su Šarlote susižadėję. Neturiu nuo jos jokių paslapčių. 
Ji žino viską, kas nutiko Brendai. 

Šarlotė užrakino duris ir nedelsdama priėjo prie Folko. Tai buvo 

daili, tvirtai sudėta moteris; Fibė spėjo, kad jai turėtų būti apie ke- 
turiasdešimt. Moters ranka su paprastu, apskritu deimantu puoštu 
žiedeliu palaikančiai palietė Folko petį. 

— Kas čia vyksta? — griežtai pasiteiravo ji. 

— Jūs tuokiatės? 

— Po dviejų savaičių. 

— Sveikiname. Pone Folkai, žinau, kad išgyvenote labai sunkų 
metą. Jūs pasielgėte teisingai, bet aš nesugebėjau padėti. 

— Pasielgiau teisingai? — Jis sugniaužė Šarlotės ranką ant savo 
peties. — Ne. 

— Pitai... 

— Ne, neteisingai, — pakartojo vyras. — Neieškojau Brendai 
pagalbos. Žinojau, kaip ji troško kūdikio... Maniau, kad žinojau, — 
pasitaisė. — Bet nepadėjau. Nemačiau, nenorėjau matyti. Mes pui- 
kiai gyvename, ar ne? Taip visada jai sakydavau. Nupirkau kačiuką, 
tarsi pakaitalą. 

— (O), Pitai, ne... 

Vyras papurtė galvą. 

— Susituokę gyvenome aštuonerius metus, dar dvejus iki to 
buvome kartu, o aš nežinojau, kas dedasi jos viduje. Tas siaubingas 
troškimas. Nemačiau, kad ji stovi ties riba. Važiuoji pas seserį, ką gi, 
puiku. Štai ką galvojau. Tą pačią minutę liovėsi šlavusi ir išskubėjo. 
Negi neturėjau pastebėti, kad kažkas ne taip? 

— Šito negaliu pasakyti, pone Folkai. 

— Kažkas joje trūko, o aš nė nesistengiau sutaisyti. Brenda ne- 
galėjo taip gyventi, negalėjo gyventi graužiama tos širdgėlos, žinoda- 
ma, kad jūs atimsite kūdikį. 


— Skaudus atvejis, — pastebėjo Saiksas, kai jiedu išėjo į tvankų 
orą. 

— Bjauru versti jį viską prisiminti iš naujo. 

— Bjauru ištaškyti kokį nors vargšelį į gabalus. — Saiksas susi- 
raukė. — Atsiprašau, leitenante, užsimiršau. 

— Nieko tokio. Ką manai apie Folką? 

— Jis neatpažino tavęs, kai priėjai, o mūsų vyrukas būtų atpa- 

žinęs. Galbūt jis geras aktorius, bet man pasirodė, kad nevaidino. Jis 
turi puikią moterį, gerą darbą, sakyčiau, padorų gyvenimą. Nema- 
nau, kad norėtų sugadinti viską dėl keršto. 

— Sutinku. — Fibė išsitraukė akinius tamsintais stiklais. — Ki- 
tas mano sąraše — geografiškai — yra banko apiplėšimo auka. Trys 
vyrai pakeliui iš Atlantos apiplėšė porą bankų, tada išmėgino laimę 
čia, bet įkliuvo. Jų automobilio numerius pastebėjo patrulių ekipažas 
ir pranešė mums. Iš pradžių jie panaudojo ginklus ir sužeidė vieną 
moterį. Po kelių valandų derybų man pavyko juos įkalbėti, kad leistų 
paimti sužeistąją. Tačiau jau buvo per vėlu. Moteris mirė pakeliui į 
ligoninę. 

— Kuo čia dėta tu? 

— Ji mirė, ir to pakanka. — Fibė vėl atsidarė rankinę, kaip tik 
tą akimirką suskambo telefonas. Pamačiusi nepažįstamą numerį, su- 
siraukė. — Fibė Maknamara. 

— Sveika, Fibe. 

Ji davė ženklą Saiksui, kuris tučtuojau išsitraukė savo telefoną 
ir paskambinęs į skyrių paprašė nustatyti, iš kur skambinama Fibei. 

— Kas čia? 

— Tavo slaptas gerbėjas, mieloji. Kaip gerai, kad Rojus turėjo 
įsivedęs tavo telefono numerį. Norėjau tiesiog pasikalbėti, pažiūrėti, 
kaip jautiesi. Kai šįryt išėjai iš nuovados, atrodei nusiminusi. 

Suspaudusi telefoną tarp ausies ir peties, ji išsitraukė iš ranki- 
nės užrašų knygutę. 

— Betgi tu įžūlus, jei drįsti sukiotis aplink policiją. 

Džordžijos akcentas. Patenkintas savimi, sarkastiškas tonas. 

— Manęs tai nejaudina. Žinai, Rojus sakė, kad tu velniškai gera 
lovoje. 

— Paskambinai, kad pakalbėtum nešvankybes, o gal turi dar ką 
nors pasakyti? 

Mieloji. Gera lovoje. Patinka bauginti moteris. 

— Tiesiog stumiu laiką. Beje, nešvaistyk veltui savojo, mėgin- 
dama atsekti šį skambutį. Argi ne puiku, kad šiais laikais gali bet kur 
nusipirkti vienkartinį telefoną su jau apmokėta sąskaita? Nemačiau, 
kad šįryt tavo gražutė dukrelė eitų į mokyklą. Tikiuosi, nesusirgo? 

Užrašų knygelė rankoje sudrebėjo ir nukrito ant šaligatvio. Fibė 
vos spėjo nuryti įniršį, absoliučiai akinantį raudoną jo blyksnį. 

— Šnipinėji mažas mergaites? Kaip žema tai girdėti iš tokio pro- 
tingo Žmogaus. 

Stengdamasi kalbėti kuo ramiau, pritūpusi pakėlė užrašų kny- 
gelę ir toliau rašė tupėdama. 

Stebi namą, šeimą. Nori, kad tai žinočiau. 

— Kodėl mums nesusitikus ir nepasikalbėjus akis į akį? Apie 
rimtus reikalus? 

— Susitiksime, pažadu. Mūsų laukia ilgas, malonus pokalbis. 
Tik tu nežinosi, kada, kaip ar kodėl, kol tai neatsitiks. 

— Kas ji buvo? Tu ją mylėjai? Kaip ji mirė? 

— Pakalbėsime apie tai. Žinai, galėjau nutrėkšti tą tavo draugu- 
žį tą vakarą, kai romantiškai vakarieniavote laive. Turėjau galimybę. 
Galbūt padarysiu tai kitą kartą. Galbūt uždegsiu sau žalią šviesą. Iki, 
Fibe. 

— Jis padėjo ragelį, — tarė ji Saiksui. 

— Nepadėk savojo, jie bando susieti jį su tavo signalu. 

— Neregistruotas telefonas. Kalbėdamas tikriausiai judėjo. 
Girdėjau automobilių ūžimą. Ir tikriausiai išmetė telefoną. Per daug 
gudrus, kad jį pasiliktų. 

Fibė apsidairė, nužvelgė eilę mažų krautuvėlių. Jis galėjo būti bet 
kur. Kalbėdamas su ja galėjo pravažiuoti pro šalį. Iš kur jai žinoti? 

Ji lėtai išsitiesė, peržvelgė savo užrašus. 

— Manau, jis policininkas. 

— Ką? 

— Jis protingas, bet ir pasipūtęs. 

— Protingas ir pasipūtęs lygu policininkas? 

— Jam reikia parodyti, kad yra protingesnis ir geresnis. — Fibė 
pabaksnojo rašikliu į užrašus. — Jis sakė, kad galėjo nutrėkšti, kaip 
išsireiškė, Dankaną tą vakarą, kai mes vakarieniavome Dankano lai- 
ve. Turėjau galimybę, pasakė. Ir kad galbūt uždegsiąs sau žalią šviesą 
kitą kartą. 

— Kaip tai... Minutėlę. — Saiksas atsitraukė per žingsnį, klau- 
sydamasis balso iš ragelio. — Jie susekė jį Riverio gatvėje, — tarė jis 
Fibei. — Ėjo į vakarus, paskui dingo. 

— Jis įmetė telefoną į vandenį, štai kas. Nedidelė investicija į 
telefoną, tačiau rezultatai geri. Man įstrigo paskutinis sakinys. Jis 
nepasakė: aš galėjau nušauti tavo draugužį, jis pasakė „turėjau gali- 
mybę“. Taip kalba policininkai arba kariškiai. 

Fibė kilstelėjo ranką, nespėjus Saiksui atsakyti, ir ėmė vaikšti- 
nėti pirmyn atgal šaligatviu. 

— Taip, bet kuris, kas žiūri televiziją, gali prisigaudyti žargono, 
tačiau jis pasakė tai labai natūraliai. Nemanau, kad ketino tai sakyti, 
tiesiog norėjo spustelėti mano mygtukus ir jam išsprūdo. Žalia švie- 
sa. Paprastai civiliai taip nesako. Jis policininkas arba kariškis, arba 
buvęs. 

— Arnis švarus. 

— Tai ne Arnis Myksas. Ir ne koks nors sumautas moterų nie- 
kintojas. Jis iš šių bylų. Iš kažkurios. Reikia paskambinti Dankanui, 
pasakyti, kad pasisaugotų. O paskui, tu prakeiktas kalės vaike, mes 
rasime tave, niekše. 

Saiksas žvilgsniu palydėjo ją, piktai žingsniuojančią į automobilį 
ir įnirtingai maigančią telefono mygtukus. Geriau neprieštarauti įpy- 
kusiai raudonplaukei, pagalvojo jis, todėl tepasakė, „klausau, ponia“ 
ir nusekė iš paskos. 


Dankanas įėjo į Ma By namus nepasibeldęs. Į šias duris jam nie- 
kada nereikėdavo belstis. Šūktelėjo, tačiau viduje buvo tylu, neveikė 
nei televizorius, nei radijas, tad jis žengė per kambarius. 

Jei ji būtų viduje, viskas būtų įjungta, nes Ma By vadino juos 
savo kompanija. Ji nelabai mėgo tylą. Dankanas ėjo per kambarius, 
tarsi tai būtų jo namai, ir pastebėjo Ma pro virtuvės langą. 

Ji klūpojo priešais gėlių lysvę, prisidengusi galvą plačia šiaudine 
skrybėle su gėlėmis išmargintu kaspinu, o plačias ir dosnias rankas 
saugojo ryškiai rožinės guminės pirštinės. 

Dankano širdį užplūdo šiltos meilės banga. 

Ma By suteikė jam motiniškos šilumos, kai jau buvo suaugęs 
vyras, šeimą, kurios dalimi niekada nesitikėjo tapti, namus, kurių 
daugiau niekur nebuvo radęs. 

Jis žinojo, kad šaldytuve ras ąsotį arbatos, o išsišiepusios karvės 
formos vazelėje — sausainių. Dankanas paėmė porą stiklinių, įdėjo 
į jas ledukų, ištraukė lėkštelę sausainiams. Tada nunešė viską ant 
mažo staliuko po raudonu skėčiu ir pasuko per kiemą pas ją. 

Ma By dainavo savo žemu, kimiu balsu. Jis atpažino melodiją 
ir pastebėjęs prie marškinių prisegtą MP3 grotuvą nusprendė, kad ji 
pritaria Otisui. 

Dankanas pamažu pasilenkė ir ištiesė ranką, tikėdamasis neiš- 
gąsdinti. Ir krūptelėjo, kai ji prakalbo. 

— Berneli, ar neturi ko veikti? 

— Nemaniau, kad girdėjai mane. 

— Negirdėjau. — Kai jis pritūpė šalia, Ma By išjungė muziką. — 
Bet tu vis tiek meti šešėlį. — Įdėmiai jį nužvelgė. — Tai tinginiauji 
šiandien, Dankanai? 

— Šįryt buvau susitikime dėl sandėlio projekto, vėliau bus kitas. 
Tačiau jei vyras negali skirti laiko Airtui su savo gyvenimo meile, kam 
tada išvis gyventi? 

Nusišypsojusi Ma By kumštelėjo jam į šoną. 

— Gražiai suoki. Ką gi, flirtuok raudamas tas prakeiktas pikt- 
žoles. 

Nors skrybėlė saugojo veidą nuo saulės, ant jos smilkinių spin- 
dėjo prakaito lašai. Gana ravėti tokiame karštyje, nutarė Dankanas. 

— Paskui išravėsiu už tave, bet dabar paflirtuokime prie arbatos 
ir sausainių. 

Ma By papūtė lūpas ir pažiūrėjo staliuko pusėn. 

— Atrodo viliojamai. Padėk atsistoti. 

Kai jiedu įsitaisė prie stalo, Ma susikišo rožines pirštines į pri- 
juostės kišenes ir godžiai nugėrė gurkšnį arbatos. 

— Šiandien tvanku, — tarė ji. — Po pietų bus dar tvankiau. 
Tikiuosi, tie tavo susitikimai vyksta viduje. 

— Kai kurie taip, kai kurie ne. Kodėl tau šią vasarą neišplaukus 
į kruizą, Ma By? Arba kur nors kitur. 

— Man patinka čia. Ką sugalvojai? Juk neatėjai tik tam, kad 
paflirtuotum su manimi. Nerimauji dėl savo raudonplaukės? Finėjas 
papasakojo, kas atsitiko jos buvusiam vyrui. Sakė, kad buvai ten, kai 
tai įvyko. 

— Tai buvo... nemoku apsakyti, kas. 

Dankanas atsigėrė arbatos. 

— Blogis, štai kas. Žmonės taip dažnai svaidosi tuo žodžiu, kad 
jis neteko savo juodumo. Tačiau tai yra blogis. Negali užmigti? Galiu 
išvirti žolelių arbatos, padėtų. 

— Ne, viskas gerai. Šis reikalas bjaurus, Ma. Tas tipas sakosi 
nužudęs vaikiną iš rytinės pusės, kuris buvo paėmęs įkaitus gėrimų 
parduotuvėje. Nušovė po to, kai Fibė įkalbėjo jį pasiduoti. Taip, aš dėl 
jos nerimauju. Eibė žino, ką daro, bet... 

— Kai žmogus tau svarbus, turi nerimauti. 

— Kol ji dirba, visa šeima sėdi užrakinta name Džonso gatvėje. 
Jos motina... jai tiek teko išgyventi. 

Dankanas pradėjo pasakoti ir pats nepajuto, kaip išsipasakojo. 
Ką žinojo, ką numanė, ką pastebėjo. 

— Mergiotei nelengva. Žinoma, bet kuri moteris, viena augi- 
nanti vaiką, turi stengtis už du. Ir dar jos motina tokios būklės. — 
Ma susimąsčiusi nukreipė žvilgsnį į kiemą. — Nežinau, ką daryčiau, 
jei negalėčiau eiti kur noriu, kada noriu. Užsukti pas kaimynę ar 
nuvažiuoti į turgų. Baimė — sunki našta. Kaip ir atsakomybė. Tai su- 
dėtinga, Dankanai, jau nekalbant apie tą siaubingą atsitikimą. 

— Jos turi kažkokią sistemą, kuri dažniausiai veikia. Tačiau 
Fibė — toji jungtis, supranti? Fibė žino, ką reikia daryti. Tą ir pama- 
čiau pačią pirmą minutę, kai tądien ji įžengė į Savižudžio Džo butą. 
Ji... tarsi magnetas. 

— Ji tau labai patinka, ar ne? 

Jis šyptelėjo, keldamas prie burnos stiklinę. 

— Taip. Deja, pasirinkau netinkamą metą. Tokiomis aplinky- 
bėmis sunku merginti moterį. — Dankanas gūžtelėjo. — Tai gali pa- 
laukti. Dabar svarbiausia rasti tą kalės vaiką. 

— Tai Fibės darbas. — Vėdindama veidą skrybėle, Ma žiūrėjo į 
jį. — Tau sunku sėdėti sudėjus rankas ir leisti jai dirbti. 

— Taip. Taip. Bent jau šiomis aplinkybėmis. Kai pagalvoju, Jė- 
zau — atsiprašau, varge, — pasitaisė jis, kai Ma prisimerkė. — Tas 
tipas nori ją nužudyti. Nori, kad ji kentėtų. Kai žmogus tau svarbus, 
negi turi sėdėti rankas sudėjęs, kol kažkas į jį kėsinasi? 

Ma perlaužė sausainį ir pusę ištiesė Dankanui. 

— Ar todėl ir atėjai? Nori, kad pasakyčiau, ką turi daryti? 

— Ne. Ne visai. Ji labai panaši į tave. Daro, ką reikia daryti, rū- 
pinasi savo šeima. Ir velniškai nemėgsta, kai sakai, ką daryti arba ko 
nedaryti. Stengiuosi rasti būdą padėti taip, kad ji to nejustų, — Fibės 
toks charakteris, kad gali įspirti man iš išdidumo ar pykčio. 

— Mmm... hmm. Kaip ir dabar su manimi, ateini ir galvoji: Ma 
By jau pakankamai prisibuvo saulėje; jai reikia prisėsti ir išgerti šal- 
tos arbatos. Taigi tu viską suorganizuoji, užuot pasakęs: baik dirbti, 
prisėsk — ir mes nepradedame ginčo. 

Atsikąsdamas sausainio Dankanas kreivai šyptelėjo. 

— Kažkas panašaus. 

— Tu gudrus, berneli. Visada tuo žavėjausi. Ką nors sugalvosi. 
Dabar eik, paravėk, o aš išgersiu dar arbatos. 

— Klausau, ponia. 

Jam atsistojus, suskambo telefonas. 

— Fibė, — tarė jis, pažiūrėjęs į ekraną. — Sveika. Aš ką tik... 

Pildamasi arbatą, Ma stebėjo Dankano veidą. Ji pažinojo savo 
berniuką ir pamatė susierzinimo blyksnį jo akyse. Ne tik Fibė turi 
charakterį, pagalvojo. 

— Šiandien turiu porą susitikimų. Ne, neatšauksiu. Dėl... Fibe, 
liaukis. Palūkėk. Pirmiausia nepamirškime, kad tu man ne viršinin- 
kė, nes aš tau nedirbu. Ne, tau... tu patylėk vieną prakeiktą minutę. 
Aš neketinu perkelti savo susitikimų vien todėl, kad kažkoks psichas 
gali pamėginti surasti mane Savanoje, o paskui galbūt nuspręsti man 
pakenkti. Tikrai nebėgsiu namo ir neužsirakinsiu kaip kokia isteriška 
merga. Jei kartais nepastebėjai, aš turiu kiaušus. 

Ma nuleido galvą, papurtė ir atsiduso. 

— Seksistas, kurgi ne. Apsauginis įkalinimas? Na, jau ne. Pra- 
šom, pirmyn, mėgink. Pažiūrėsim, kam geriau pavyks. Nori apie tai 
pasikalbėti — pasikalbėsime, velniai rautų. Akis į akį. Vėliau. Dabar, 
leitenante Maknamara, aš užsiėmęs. Iki pasimatymo. 

Dankanas padėjo ragelį ir įkišo telefoną į kišenę. 

— Nori, kad viską mesčiau, eičiau namo ir slėpčiausi kaip koks 
bepautis bailys. Grasina, kad užsiundys ant manęs farus ir paso- 
dins — dėl mano paties saugumo. Velniop viską. 

— Kam skambini? — griežtai paklausė Ma, kai jis vėl išsitraukė 
telefoną. 

— Tavo sūnui, savo advokatui. Pažiūrėsime, kaip jai patiks... 

— Padėk telefoną, kvaily. Tiesiog padėk. Eik, išrauk keletą pikt- 
žolių, kol atvėsi. 

— Aš nepakęsiu... 

— Tu nepakęsi, ji nepakęs. Puiku, puiku. Pasikalbėsite apie 
tai vėliau, akis į akį, kaip sakei. Kol kas nėra reikalo visko gadinti 
skambinant advokatams. Kai pamatysi ant slenksčio farus, tada ir 
paskambinsi Finėjui. O dabar eik, reikia išravėti tą lysvę. 

Vaikai, pagalvojo Ma, kai Dankanas niurnėdamas nuėjo daryti 
ką lieptas. Įsimylėję žmonės pusę laiko pešasi kaip vaikai. 

Kaip jai trūksta būtent šito. 


26 


SKYRIAUS PATALPOSE ant didelės baltos lentos Fibė braižė 
schemą. Brėždama diagramas, žymėdama vardus stengėsi pamiršti 
pokalbį su Dankanu. 

Užsispyręs, kvailas patinas. Įžūliai priminė turįs kiaušus, nors ji 
tik norėjo, kad jis imtųsi tinkamų ir būtinų apsaugos priemonių. 

Niekada nebūtų pagalvojusi. Tai tik dar kartą įrodo, kaip gali 
klysti dėl žmogaus. 

Jeigu jam nuneš galvą arba tuos prakeiktus pautus, tegul kaltina 
save. 

Stabtelėjusi Fibė užsimerkė ir liepė sau nusiraminti. 

To nebus. Jeigu ji nežino, kur rasti Dankaną, iš kur, po galais, 
tai sužinos Rojaus žudikas? Be to, kodėl jis turėtų švaistyti laiką ir 
energiją, lakstydamas po miestą ir ieškodamas Dankano, o paskui 
rizikuotų padaryti kokią nors kvailą klaidą ir išsiduoti? 

Jis per daug protingas. 

Tas niekšas turi planą, tuo Eibė neabejojo. Ir nebūtų pametėjęs 
užuominos, jeigu jo pagrindinis taikinys būtų Dankanas. Gali būti, 
kad nusitaikė ir į Dankaną, bet ne dabar. 

Ji negali leisti sau panikuoti, nes žino, kad iš to nieko gera. 

Tik ramus, racionalus mąstymas padės rasti atsakymus. 

Fibė įtraukė į bylą dar vieną detektyvą ir patyrusį policininką. 

— Mes manome, — pradėjo ji, nesiliaudama rašyti ant len- 
tos, — kad šis Nenustatytas asmuo yra susijęs su viena ankstesnių 
kritinių situacijų, kuriose dalyvavau kaip derybininkė, auka. Mes 
žinome, kad Rojų Skvairą jis pasirinko, pagrobė ir nužudė būtent dėl 
mano ryšio su auka. Taip pat žinome, kad jis nusimano apie sprogme- 
nis. Jis nuvažiavo į Hilton Hedą ir grįžo į Savaną Rojaus automobiliu, 
kuris buvo rastas paliktas ir švariai nuvalytas oro uosto stovėjimo 
aikštelėje, kur, galime manyti, laikė savo automobilį arba išvažiavo 
taksi. Dar nežinome, kaip jis nuvyko į Hilton Hedą. 

Fibė atsisuko. 

— Detektyve Pitersai, reikia patikrinti, ar Savanoje buvo išnuo- 
motas automobilis į vieną pusę, vėliau paliktas Hilton Hede. Taip pat 
reikia patikrinti, ar kas nors pirko bilietą į vieną pusę traukiniu, auto- 
busu arba lėktuvu. Arba bilietą į abi puses, bet buvo panaudotas tik 
į vieną pusę. Gali būti, kad jis skrido užsakomuoju reisu. Nežinome, 
kiek pinigų jis turi. Sužinokite, ką įmanoma, iš privačių oro linijų, 
skridusių į Hilton Hedą pastarąją savaitę. 

— Kodėl jis nesinaudojo savo automobiliu? — ėmė svarstyti 
Saiksas. — Jeigu jį turi. Juk kelias ne toks ir tolimas. Kam naudotis 
aukos transportu? 

— To mes irgi nežinome. Gali būti, kad jis neturi automobilio. 

— Arba, — prakalbo naujasis komandos narys Nablis, — jis per 
mažas, kad suaugęs, surištas užkimšta burna vyras galėtų važiuoti 
joje keturiasdešimt penkiasdešimt mylių. 

— Per mažas, — pakartojo Fibė. 

— Arba universalas be bagažinės, kuriame nepaslėpsi pagrob- 
tojo. — Nablis dar labiau atkišo savo ir taip jau atsikišusią apatinę 
lūpą. — O gal jam tiesiog patinka, kad mes turime sukti galvas ir 
gaišti laiką aiškindamiesi. 

— Visiškai įmanoma. — Fibė atsigėrė vandens iš butelio. — 
Taip pat įmanoma, kad NA gali būti baigęs policijos arba karinius 
mokymus. Jis žino, kaip mes dirbame, todėl galėjo tyčia visa tai su- 
galvoti, kad duotų mums papildomo darbo. Jis nekvailas. Sugebėjo 

praslysti pro užtvaras, kol kalbinau Džonsoną, pašalinti taikinį ir 
pasprukti nepastebėtas. 

— Gal jis vilkėjo uniformą, — tarė Saiksas. — Arba turėjo pa- 
žymėjimą. 

— Taip. Jis praėjo pro postus, pateko į pastatą ir įslinko į Rija- 
nos Kertis butą. Šis buvo tuščias: moteris su vaikais evakuota ir ne- 
prisimena, užrakino duris ar ne. Kad ir kaip būtų, jis pateko į vidų. 
Išsirinko tą butą, tą langą. Kodėl? 

— Žinojo, kad matomumas iš jo ne pats geriausias, todėl Greito- 
jo reagavimo būrys juo nesinaudos. 

— Sutinku. — Fibė nusisuko į lentą. — Raudonos rožės ant 
kapo — mums nepavyko nustatyti, kieno jis — rodo NA ryšį su mo- 
terimi, greičiausiai negyva. Štai čia visų moterų aukų vardai, kurių 
netekome per derybas, kai aš dirbau šiame departamente ir anksčiau 
FTB. 

— Brenda Anė Folk, savižudė. Jos vyrą patikrinome, jis švarus. 
Turėjo brolį ir tėvą, Rojaus pagrobimo ir nužudymo metu abu buvo 
Misisipėje. Šiuo metu daugiau neturime informacijos, kas sietų ją su 
kuo nors kitu, turėjusiu motyvą ar galimybę. Su jos vardu susiję kiti 
vardai yra kitų teisėsaugos institucijų darbuotojai, dalyvavę tame in- 
cidente. Tačiau nėra žinių, kad tarp jų ir Brendos Folk būtų ryšys. 

— Galjis neturi ryšio nė su viena jų, — įsiterpė Saiksas. — Gal- 
būt tai tiesiog pakvaišęs policininkas arba federalas. Išsirinko vieną 
jų, — tęsė jis, mostelėjęs į lentą. — Ir/arba jus, leitenante, nes taip 
jam liepė balsas. 

— Tokiu atveju bus dar sunkiau jį rasti. Chronologine tvarka 
antroji auka yra Kristina Vendė. Ji buvo „Saulėlydžio“ organizacijos, 
nedidelės, ekstremistinės teroristų grupuotės, narė. Prastai organi- 
zuotos, mažai finansuojamos, tačiau jie vis dėlto sugebėjo įsiveržti į 
Galfstrymo aeronautikos korporaciją ir paimti penkiolika įkaitų. 

— Prisimenu tą atvejį. — Nablis atkišo pirštą. — Jūs ten daly- 
vavote. 

— Taip. Jų reikalavimai buvo radikalūs ir ekstremalūs, kaip ir 
pati grupė, be to, prastai apgalvoti. Po dvylikos valandų derybų, per 
kurias paaiškėjo, kad mažiausiai vienas įkaitas buvo rimtai sužeistas, 
o gal net mirė, buvo nuspręsta šturmuoti pastatą. 

— Įkalbėjote juos, kad išleistų nėščią moterį ir vaikus. Prisi- 
menu. 

— Taip, jie sutiko paleisti du vaikus ir septintą mėnesį nėščią 
moterį, taip sumažindami įkaitų iki dvylikos. Dviem Taktinės grupės 
nariams pavyko patekti į pastatą per antrojo aukšto langą ir pašalinti 
du teroristus. Vendė ėmė šaudyti į pareigūnus ir pati buvo nušauta. 
Vienintelis gyvas likęs teroristas suimtas. Jis vis dar atlieka bausmę. 

Fibė prisiminė tos dienos siaubą. Riksmus, šūvius. 

— Vendės tėvas buvo kariškis, bet neseniai atsistatydino. Jis 
niekada nepritarė dukros veiksmams, be to, tuo metu nebuvo Sa- 
vanoje. Vis dėlto ta moteris galėjo turėti ryšių su kitais kariškiais ir 
likusiais iširusios „Saulėlydžio“ organizacijos nariais. 

Fibė persibraukė plaukus. 

— Paprašiau, kad šiuo reikalu pasidomėtų FTB. Žinau, — tarė 
pamačiusi kolegų išraiškas. — Tai mūsų byla. Tačiau tokiame tyrime 
biuras turi didesnių ir svarbesnių išteklių nei mes. 

— Kita auka — Filipa Delrėj žuvo per automobilio užgrobimą. 
Automobilį, kuriame buvo jos penkiametė duktė, užgrobė du vyrai. 
Sekėme juos iki garažo vakarų pusėje, bet jie spėjo patekti į vidų. 
Derybos buvo sėkmingos: mergaitė paleista, o pagrobėjai pasidavė. 
Sesers mirties metu Delrėj brolis tarnavo armijoje Vokietijoje. Dabar 
jis gyvena Savanoje, taip pat ir Delrėj vyras. Moters brolis Rikardas 
Sančesas tarnauja raitojoje policijoje. 

— Pažįstu jį. — Uniformuotasis pareigūnas kilstelėjo ranką. — 
Pažįstu Riką Sančesą. Jis geras vyrukas. 

— Tikiuosi, jūs teisus, bet vis tiek reikės apklausti. 

Fibė matė, kad policininkams nepatinka apklausti kitus parei- 
gūnus. 

— Aš su juo pasikalbėsiu, — daug negalvodama nusprendė 
ji. — Toliau turime Andželą Brentin, žuvusią per mėginimą apiplėšti 
banką. Ji buvo sužeista operacijos pradžioje, pirmieji siūlymai su- 
teikti medicininę pagalbą buvo atmesti. Po keturių valandų derybų 
pavyko sužeistąją ištraukti, bet pakeliui į ligoninę Brentin mirė. Jos 
vyras Džošua Brentinas buvo išvykęs į Niujorką darbo reikalais. Pra- 
ėjus devyniolikai mėnesių po žmonos mirties, vedė dar kartą, bet 

išsiskyrė. Jis niekada netarnavo armijoje ar kitose teisėsaugos struk- 
tūrose. Andžela Brentin neturi jokių ryšių su kitais gyvais vyrais. 

— Apie tai daug rašė, — prisiminė Saiksas. — Ne tik apie bankų 
apiplėšimų seriją, bet ir apie Brentino žmoną. Jis žinomas Savanoje 
žmogus, turtingas, įtakingas. Kaip pamenu, sklandė gandai, kad 
žmonos mirtis išgelbėjo jį nuo bjaurių skyrybų. 

— Netrukus kalbėsiuosi su Brentinu. Pareigūne Landou? Norė- 
čiau, kad dar kartą pasikalbėtumėte su Rijana Kertis iš Hičo gatvės. 
Galbūt ji dar ką nors prisiminė. Taip pat pasikalbėkite su kaimynais. 
Pasiimkite kartu bet kurį pareigūną. Aš duosiu leidimą. Detektyve 
Saiksai, norėčiau, kad pasikalbėtumėte su Taktinės grupės nariais, 
dalyvavusiais tame pačiame incidente. Manau, su jumis jie bus... at- 
viresni nei su manimi. Nenoriu pridaryti jiems rūpesčių. Tik noriu 
žinoti, kad galbūt kuris nors pastebėjo kitą pareigūną, uniformuotą 
arba tiesiog su ženkleliu, kurio iškart nepažino. Jei kuris nors atsi- 
sakys kalbėti, siūlau parodyti porą nuotraukų iš nusikaltimo vietos 
Bonaventūre. Po to, kai Rojus Skvairas susprogo į gabalus. 

— Pasirūpinsiu tuo, leitenante. 

— Dėkui. — Įėjus Deivui, Fibė linktelėjo. — Prie darbo. 

Deivas rankos mostu pakvietė ją į kabinetą, ir Fibė įžengė į jį 
pirma. 

— Per tokį trumpą laiką daug nuveikei, Fibe. Ar kiek nors miegi? 

— Šiek tiek. Jei atvirai? Vos užsnūdusi, iškart pabundu. Matau 
Rojų, prirakintą prie to kapo, sprogimą. Geriau jau nemiegoti ir ką 
nors veikti. Kai dirbu, ne taip bijau. 

— Kaip šeima? 

— Nežinau. Kiek galėsiu laikyti juos uždarytus tame name? 
Mama džiaugiasi, — pavargusiai, beveik karčiai nusijuokė Fibė. — O 
visi kiti? Tiesiog nežinau. Ketinu eiti pasikalbėti su liudininkais, ku- 
riuos kažkas sieja su tomis keturiomis aukomis. Tikiu, kad kas nors 
išlįs į paviršių. Žinau, kad išlįs. 

— Pasiimk kartu vieną vyrų. 

— Neturiu laisvų. Mums ir taip trūksta žmonių, nes pora saugo 
mano namus, vežioja į darbą Karterį su Džoze. 

Prisiminus tai, po galvą, širdį ir pilvą pasklido šleikštulys. 

— Ir žinau, kad tai negali ilgai tęstis. Mes neturime pakankamai 
žmonių ir pinigų, kad tai tęstųsi amžinai. 

— Šiandien jie ten, tad galvokime apie šiandieną. Kaip Ava... 
visi kiti? 

— Visi, taip pat ir Ava, stengiasi gyventi kaip įmanoma geriau. 
Galėtum jai paskambinti arba užsukti. Ava apsidžiaugtų. 

— Kągi. Hmm. — Deivas susikišo rankas į kišenes. — Pats tave 
palydėčiau, bet turiu susitikimą rotušėje. Jei galėtum rinktis iš sky- 
riaus, ne tik iš būrio, ką rinktumeis? 

Galbūt, galbūt jis arba Ava žengs pirmą žingsnį dar nesulaukę 
pensijos, tačiau ji dėl to nesilažintų. 

— Saiksą, bet jau pasiunčiau jį kalbėtis su Taktinės grupės vy- 
rukais. Lizą Albertą. Žinau, ji dirba Lytinių nusikaltimų skyriuje, bet 
moka klausytis. Tik nežinau, gal ji labai užsiėmusi, ar... 

— Aš sužinosiu, pažiūrėsiu, ar ji galėtų padėti. Pailsėk dešimt 
minučių, paskambink į namus. Pasijusi geriau, praskaidrinsi galvą. 

— Tu teisus. Duodu tau penkias, pats paskambink, taip pat pa- 
sijusi geriau. 


Su Sančesu jie susitiko Forsaito parke ir, vedini protingų akių 
žirgu, paėjėjo pasikalbėti pavėsyje. Tvankus ryto oras virto alinančia 
kaitra, tad sodri ruda žirgo oda žvilgėjo nuo drėgmės. 

Palyginti netoli nuo Maknamarų namų, pagalvojo Fibė. Gana 
arti, kad uniformuotas raitas policininkas galėtų stebėti jos namus. 

Sančesas buvo maždaug penkių pėdų aštuonių colių ūgio, kieto 
mušeikos kūno sudėjimo. Po kaire akimi švietė mažas lenktas randas, 
o įtempta, atkakli žandikaulio linija rodė užsispyrusį charakterį. 

Ar tas vyras su kepuraite, švilpautojas, buvo aukštesnis? Galbūt 
coliu ar dviem. Bet ar gerai įsižiūrėjo, kad galėtų užtikrintai pasakyti? 

— Automobilis buvo jai nė motais, — tarė Sančesas, pasakoda- 
mas apie seserį. — Ji tik norėjo ištraukti Marisą. Sesuo priešinosi, 
nes negalėjo palikti savo kūdikio, taigi tie niekšai dūrė jai peiliu ir 
kraujuojančią paliko mirti gatvėje. 

— Kai tai atsitiko, jūs buvote Vokietijoje? 

Vyras linktelėjo Lizai. 

— Man leido grįžti į laidotuves. Mano motina... maniau, ji irgi 
neišgyvens. O svainis dar ilgai vaikščiojo kaip šmėkla. 

— Tuo metu jums buvo tik devyniolika. Jūsų specializacija buvo 
ginklai. 

— Tikėjausi siekti karininko karjeros. Pamatysiu pasaulio, 
dalyvausiu karuose. Bet kai Filipa... baigiau savo keliones ir grįžau 
namo. 

— Ir po poros metų įstojote į raitąją policiją. 

— Teisingai. — Vyras prisimerkė. — Ką tai reiškia, leitenante 
Maknamara? Ją nudūręs niekšas tebesėdi. Ar atėjote pasakyti, kad 
jis paleidžiamas? 

— Ne. 

— Ar galite pasakyti, kur buvote vakar vakare, pareigūne Sanče- 
sai? Tarp vienuoliktos ir trečios? 

— Galėčiau, — ramiai atsiliepė jis. — Tačiau noriu žinoti, kodėl. 
Noriu žinoti, kodėl klausiate, kur buvau tuo metu, kai Bonaventūre 
buvo susprogdintas žmogus. 

— Klausiu, nes Bonaventūre buvo susprogdintas žmogus. 

— Ką tai turi bendra su manimi? 

— Pirma leiskite man paklausti. Jūs nepasakėte, kaip tądien pa- 
vyko išsigelbėti jūsų dukterėčiai, o štai jūsų sesuo buvo nužudyta. 

— Jau sakiau, tie niekšai nužudė Filipą, nes ji priešinosi. Po- 
licininkai pasivijo juos prie garažo; jame pagrobėjai buvo užsirakinę 
kartu su Marisa. Policija apsupo objektą, privertė atiduoti vaiką ir 
įkalbėjo pasiduoti. 

— Kas įkalbėjo juos pasiduoti? — pasiteiravo Fibė. 

— Policija. — Žirgas pakinkavo galva, išgirdęs nekantrumą 
šeimininko balse, ir Sančesas automatiškai paglostė jį nuraminda- 
mas. — Policija išgelbėjo mergaitei gyvybę. Tokie žmonės? Žmonės, 
kurie žudo motinas, bandančias apsaugoti savo kūdikius? Kas būtų 
sutrukdę jiems nužudyti ir mažylę? Policija išgelbėjo Marisą. Todėl aš 
ir esu policininkas. 

Ne, tai ne tas vyrukas, pagalvojo Fibė ir, susižvalgiusi su Liza, 
pastebėjo kolegės pritarimą. 

— Aš derėjausi su pagrobėjais, kad jūsų dukterėčia būtų pa- 
leista. 

— Jūs? — Iš pradžių jis pablyško, tada dar labiau nuraudo. — 
Nežinojau, kad ten dalyvavo derybininkai. — Vyro balsas pasidarė 
kimesnis. 

— Jūs nesidomėjote smulkmenomis? 

— Aš... kai grįžau... visi buvo ištikti šoko, gedėjo. Viskas vyko 
tarsi per miglą. Paskui turėjau grįžti į dalinį. Kai buvau demobilizuo- 
tas ir grįžau namo, nenorėjau iš naujo klausinėti. Nenorėjau gręžiotis 
į praeitį. Norėjau... aš norėjau... 

— Būti tuo, kuris gelbėja gyvybes, padeda žmonėms, pateku- 
siems į bėdą. 

— Taip, ponia, — po akimirkos atsiliepė jis ir linktelėjo Lizai. — 
Klausėte, kur buvau praėjusią naktį. Savo merginos bute. Štai. — Jis 
išsitraukė bloknotą, rašiklį. — Čia jos vardas, telefono numeris, ad- 
resas. Ar dar ką nors norėtumėte sužinoti? 

— Ne, tai viskas. Dėkojame, pareigūne Sančesai. 

Kai Fibė paėmė lapelį, jis išsitraukė iš kišenės piniginę. 

— Dabar Marisai dešimt. Dešimt metų. Štai jos nuotrauka. 

Vyras atvertė piniginę, ir Eibė pamatė tamsiaplaukės, tamsiaa- 
kės gražuolės veiduką. 

— Ji gražutė. 

— Panaši į mamą. — Sančesas įsikišo piniginę ir ištiesė ran- 
ką. — Ačiū jums, nuo mano sesers. 


— Gyvenimas keistas, ar ne? — tarė Liza, kai abi ėjo plačiu taku 
prie Fibės automobilio. — Tu pakeitei šito vyro gyvenimo kryptį. 
Niekada jo nepažinojai, nesikalbėjai — iki šiandien, bet jis daro tai, 
ką daro, galbūt net yra toks, koks yra, bent jau iš dalies dėl to, ką tu 
padarei vieną dieną prieš penkerius metus. 

— Galbūt. Tai tokia pat tiesa kaip ir ta, kad dėl to, ką padariau 
kažkurią kitą dieną, dabar du žmonės negyvi. 

Liza pasekė Fibės žvilgsnį namo Džonso gatvėje link. 

— Nori užsukti, pažiūrėti, kaip jie? 

— Ne. Važiuojame pasikalbėti su vyru. O paskui paieškosime 
Brentino. 

Delrėjus buvo tylus, švelnių akių vyras. Po penkių minučių Fibė 
nutarė, kad jis neišdrįstų sutraiškyti net voro, ką jau kalbėti apie šal- 
takraujišką žmogžudystę. 

O štai Džošua Brentinas padarė visiškai kitokį įspūdį. 

Dvidešimt minučių jis privertė jas laukti savo biurų su vaizdu į 
upę pastato priimamajame. Iš šiaurės rytų ritosi melsvai violetinių 
debesų kamuoliai. Artinosi smarki audra, pagalvojo Eibė. 

Puošni siauraklubė asistentė palydėjo jas į kabinetą su vaizdu į 
upę, kurio baldai labiau priminė elegantišką svetainę nei verslo biurą. 

Ta elegancijos ir pinigų samplaika atsispindėjo vyre, kuris, Fi- 
bės akimis, tarsi buvo gimęs su puikiai sukirptu kostiumu. Žilstelėję 
plaukai atidengė aukštą, aristokratišką kaktą; lūpoms nusišypsojus, 
aštrios it vanago akys išliko rimtos. 

— Ponios. Atsiprašau, kad priverčiau laukti. — Atsistojęs už se- 
novinio stalo, jis mostelėjo ranka į lenktą sofą ir krėslus. — Šiandien 
labai užimta diena. 

— Dėkojame, kad skyrėte laiko, pone Brentinai. Aš leitenantė 
Maknamara, čia detektyvė Alberta. | 

— Prašom, prisėskite. Prisipažinsiu, visiškai nenutuokiu, kuo 
nusipelniau dviejų gražiausių pareigūnių apsilankymo. 

— Tirdami bylą, susidūrėme su tam tikromis detalėmis, kurios 
mums priminė banko apiplėšimą, pasibaigusį tragiška jūsų žmonos 
mirtimi. 

— Tikrai? — Įsitaisęs kėdėje Brentinas kilstelėjo antakius. — Ko- 
kiomis? 

— Negaliu atskleisti tyrimo smulkmenų. Pasak informacijos 
byloje, kai mirė žmona, jūsų Savanoje nebuvo. 

— Tiesa. Buvau išvykęs verslo reikalais. Į Niujorką. 

Fibė apsižvalgė po kabinetą. 

— Jūs turbūt daug keliaujate verslo reikalais. 

— Taip. 

— Dėl banko, kuriame buvo nužudyta jūsų žmona. Jei neklystu, 
tai nebuvo tas bankas, kuris tuo metu tvarkė jūsų verslo ir asmenines 
sąskaitas? 

— Ne, nebuvo. Nesuprantu, ką tai turi bendra su tiriama byla, 
leitenante. 

— Mes tik norime dar kartą pasitikrinti kai kurias detales ir tik- 
rai labai atsiprašome, kad esame priversti priminti tą tragišką įvykį, 
suteikusį jums tiek skausmo. 

Nors neatrodo, kad tave tai jaudintų, pagalvojo Fibė. Ne taip, 
kaip vargšelį Folką, išgyvenantį dėl Brendos mirties. 

— Liudininkų parodymai teigia, kad ponia Brentin vis dėlto 
turėjo sąskaitą tame banke. Tiesą sakant, tą dieną ji ir atėjo į banką 
pasiimti pinigų ir uždaryti sąskaitą. Galbūt papasakotumėte apie tai, 
pone Brentinai, tai nutiko prieš trejus metus. Mes dar nesikreipėme 
į banką dėl informacijos. 

— Ką čia pasakoti? — Vyras pakrutino pečius. — Andžela turė- 
jo nedidelę asmeninę sąskaitą. Įvairioms smulkmenoms, galima sa- 
kyti. Keletą tūkstančių dolerių. Kažkoks siaubingas likimo kaprizas 
ją atvedė į banką būtent tą dieną, kai buvo vykdomas apiplėšimas. 

— Jūs nežinojote apie tą sąskaitą? 

— Nesakau, kad nežinojau. Sakau, kad tai buvo tarsi jos tau- 
pyklė. 

— Atsiprašau, bet man smalsu, kam tokio turtingo vyro žmonai 
reikia atskiros taupomosios sąskaitos. 

— Matyt, jai patiko jaustis savarankiškai. 

— Tačiau, pasak bylos, kai judu susituokėte, žmona nedirbo. 

— Ne, nedirbo. — Brentinas nekantriai kilstelėjo ranką nuo at- 
ramos. — Ji rūpinosi namais, priiminėjo svečius, dalyvavo labdaros 
organizacijų veikloje. Bijau, kad daugiau niekuo negalėsiu jums pa- 
dėti, tad jei malonėtumėte... 

— Tačiau ponia Brentin norėjo iš karto pasiimti visus pini- 
gus, — neatlyžo Fibė. — Štai kas man pasirodė keista skaitant bylą. 
Tiesiog keista. 

— Deja, neijūs, nei aš negalime jos paklausti. 

— Labai gaila. Tikriausiai žmona norėjo nupirkti jums dovaną 
arba išleisti tuos pinigus kokiam nors kvailam niekučiui. Aš visada 
ištaškau pinigus smulkmenoms. Tikriausiai ji turėjo artimų draugių. 
Mes, moterys, mėgstame papliurpti, aptarti kvailas smulkmenas, 
apie kurias nepasakojame vyrams. 

— Nesuprantu, kuo čia dėta ta kvaila smulkmena. 

— Jūs teisus. Per daug nukrypau. Kažkodėl tai neduoda man 
ramybės. Man nepatinka, kai ko nors nežinau. Ką gi, labai padėtu- 
mėte, jei atsakytumėte, kur buvote praėjusią naktį, ir mes tuoj pat 
paliktume jus ramybėje. Praėjusią naktį po vienuoliktos? 

Kurį laiką tvyrojo ledinė tyla. 

— Man nepatinka šio klausimo potekstė. 

— O, čia nėra jokios potekstės. Atsiprašau, jei jums taip pasi- 
rodė. Tiesiog labai padėtumėte, jei pasakytumėte, kur buvote. Ki- 
taip... — Fibė pažiūrėjo į Lizą. 

— Tai užgrauš mus abi, — plačiai nusišypsojo Liza. — Tada teks 
atimti iš jūsų dar daugiau brangaus laiko. 

— Iki po vienuoliktos buvau teatre su drauge, paskui ėjome iš- 
gerti. Grįžau namo apie pirmą ryto. Jei daugiau neturite... 

— Tik vieną trumpą klausimėlį. Jūsų draugės vardas. Kad vis- 
kas būtų aišku ir mes jūsų netrukdytume. 

— Katerina Nordik. — Vyras atsistojo. — Turiu paprašyti jus 
išeiti. Jei turite daugiau klausimų, paskambinsiu savo advokatui. 

— Nebūtina. Dar kartą atsiprašome, kad pažadinome slogius 
prisiminimus. Dėkojame, kad skyrėte mums laiko. 

Eidama per priimamąjį, Liza pažvelgė į Fibę. 

— Jis man nepatiko. 

— Ir man! Susireikšminęs pasipūtėlis. Ir argi neįdomu, kad jis 
nenorėjo pasakoti apie mirusios žmonos drauges, tą banko sąskaitą? 
Sakyk, Liza, jei būtum labai turtingo vyro žmona, ar taupytum pini- 
gus atskiroje sąskaitoje? 

— Dėl saugumo, jei tas turtingas vyras sugalvotų mane palikti, 
arba atvirkščiai. 

— Irjei jų santuokai iškilusi grėsmė? 

— Draugė žinotų. Aš užuodžiu čia dar kai ką. Šaltas kaip žuvis 
vyras, galvą dedu, dar ir labai valdingas, todėl pinigus reikia taupyti 
paslapčia, vyras, kurio dažnai nebūna namuose, kol tu kapstaisi gėly- 
nuose ir priiminėji svečius. 

— Meilės romanas. 

— Mes ne tik gražiausios, bet ir ciniškiausios pareigūnės. 

— Hmm. — Leisdamasi liftu, Fibė susimąstė. — Man neatro- 
do, kad mirusi žmona buvo jo gyvenimo meilė. Susidarė įspūdis, kad 
Brentinas pamiršo ją kaip kokį susitikimą. Tačiau jei ji turėjo meilu- 
žį... gal planavo su juo pabėgti. Todėl ir ištuštino sąskaitą. 

— Tačiau atsidūrė netinkamu metu netinkamoje vietoje. Mo- 
ters žudikas su sėbrais kalės iki gyvenimo pabaigos, tačiau sugniuž- 
dytam meilužiui to gali nepakakti. Juk reikia kažką kaltinti. 

— Tuo labiau kad visi liko gyvi, išskyrus ją. Aš nesugebėjau jų 
įkalbėti, kad įsileistų medikus. O paskui buvo per vėlu. 

— Jie nesutiko įsileisti, — pataisė ją Liza. — Aš irgi skaičiau 
bylą, Fibe. 

— Jei kažkas ją mylėjo, jei kažką graužė kaltė, kad nuėjo į ban- 
ką dėl jo, „nesutiko įsileisti“ nieko nereiškia. Paieškokime Andželos 
draugių, pasikalbėkime su jos kirpėja, asmeniniu treneriu. Su kuo 
paprastai kalbasi nelaimingos moterys. Jeigu ji turėjo meilužį, kas 
nors tikrai žinos. 

— Galiu sužinoti, kas buvo jos geriausia draugė. — Eidama per 
vestibiulį į gatvę, Liza išsitraukė telefoną. — Turiu draugą, kuris 
dirba laikraščio redakcijoje. Paprašysiu, kad ištrauktų straipsnį apie 
Brentinų vestuves. Geriausia draugė tikriausiai buvo pamergė arba 
bent jau dalyvavo vestuvėse. 

— Kaip patogu turėti tave šalia. 

— Vyrukas, su kuriuo gyvenau, irgi taip galvojo, kol neparo- 
džiau jam durų. 


Glenis Kolbi buvo aukšta liekna blondinė, dėvinti džinsais ir 
drobiniais marškinėliais. Jos fotografijos studija glaudėsi rekons- 
truoto pastato netoli Gryni aikštės trečio aukšto kampe. Palei sienas 
riogsojo įvairi butaforija ir gausybė iškamšų. 

Paskambinusi padėjėjui Dabu, nedidukui vyrukui sruogelėmis 
dažyta uodega ir angeliška šypsena, paprašė atnešti visiems šalto 
gėrimo. 

— Man vis dar jos trūksta. Praėjo jau daugiau kaip treji metai, o 
man vis dar šauna į galvą, kad reikia paskambinti Andžei. Tačiau jos 
nebėra. 

Štai jausmai, kurių taip trūko Džošua Brentinui. 

— Judvi ilgai draugavote? — pasiteiravo Eibė. 

— Nuo keturiolikos metų. Glenis, Andžė ir Dabas — nuodėmin- 
ga trijulė. Ketinome kartu išgarsėti. 

— Žinau jūsų darbus, — įsiterpė Liza. — Jūs fotografavote 
mano vaikelio besilaukiančią pussesere. Nuostabios nuotraukos. 
Paskui dar fotografavote ją su mažuoju sūneliu. Jūsų gera reputacija 
tikrai pelnyta. 

— Mums neblogai sekasi, ar ne, Dabai? 

Pastatęs stiklines, vyrukas spustelėjo jos ranką. 

— Andžė? Ji buvo saldžioji širdies dalis. 

— Mes buvome taip susitarę, — tęsė Glenis. — Andžė fotogra- 
fuodavo vestuves, o aš — nėščiąsias ir vaikus. Manėme, kad būtų 
smagu skatinti tęstinumą. Be to, jai labai patiko fotografuoti vestu- 
ves, turėjo akį. O Dabas... 

— Aš vadovauju verslui. 

— Maniau, kad tuo metu, kai įvyko nelaimė, Andžė nedirbo. 

— Ne. Džošua nepatiko, kad ji dirba. O gal nepatikome mes. — 
Glenis kreivai pažiūrėjo į Dabą ir reikšmingai pakrutino antakius. — 
Bloga įtaka. 

— Jis manęs dar labiau nemėgo, — įsiterpė Dabas. — Homo- 
fobas. 

Glenis kumštelėjo jam į ranką. 

— O, tau taip patinka būti pirmuoju sąraše. Jis ir manęs nemė- 
go. Džošua nuomone, aš kekšė. 

— O aš kekšius. Mano koziris stipresnis. Jiedu susipažino ves- 
tuvėse, kur Andžė dirbo, — tesė Dabas. — Tai buvo svarbus visuome- 
nės įvykis ir nemenkas užsakymas mums. 

— Tuo metu mes dirbome tik aštuntą mėnesį. 

— Andžė buvo graži. Labai graži ir miela. 

— Ir be galo žavinga. Džošua ją akimirksniu pakerėjo. — Glenis 
išskėtė rankas. — Daugybė gėlių — daugiausia raudonų rožių, kurias 
Andžė labiausiai mėgo. Vakarienės žvakių šviesoje, romantiški sa- 
vaitgaliai. Po šešių savaičių jiedu susižadėjo. Po trijų mėnesių Andžė 
tapo ponia Džošua Brentin. 

— Tada viskas ir prasidėjo. — Dabo burna įsitempė. — Brenti- 
nas privertė ją mesti darbą. Kaip gali blyksėti fotoaparatu — kaip jis 
sakė — vestuvėse, kai pati turėtų būti viešnia? 

— Ji turinti kitų pareigų ir taip toliau, ir panašiai, — vardijo Gle- 
nis, trukteldama pečiais. — Dėl vyro ji atsisakė visko. Andžė jį dievi- 
no. Vyrui nepatiko, kad ji bendrauja su mumis, tad pasistengė tai ap- 
sunkinti. Brentinas turi ypatingą gebėjimą manipuliuoti žmonėmis. 
Kartais, kai susitikdavome papietauti, Andžė vyrui nieko nesakydavo, 
arba kartu vakarieniaudavome, kai Džošua būdavo išvykęs. 

— Pavojingi ryšiai, — pridūrė Dabas. 

— Kadajji užmezgė romaną? 

Glenis išplėtė akis. 

— Iš kur jūs žinote? 

— Kodėl jums nepapasakojus? 

— Tai nebuvo pigus romaniūkštis. Nieko panašaus, ji buvo ne 
tokia. Džošua norėjo, kad viskas būtų pagal jį. Neleido Andžei būti sa- 
vimi, ir ji darėsi vis nelaimingesnė. Džošua norėjo, kad žmona lauktų 
jo dvidešimt keturias valandas per parą, bet pats darė, ką panorėjęs. 

— Ramiau, — tarė Dabas, glostydamas Glenis petį. 

— Gerai. — Glenis giliai įkvėpė. — Gerai. Andžė buvo nelai- 
minga, o jis nenorėjo nieko girdėti. Neleido kalbėtis su psichologu, 
nepritarė gydymui, kai ją apimdavo depresija. Tuo metu Andžė ne- 
turėjo savo pinigų. Viskas buvo jo vardu. Suvokusi, kad skyrybos bus 
vienintelė išeitis, ateidavo čia porą kartų per savaitę, jei pavykdavo, ir 
dažniau. Padėdavo statyti dekoracijas, ryškindavo nuotraukas, dary- 
davo viską, ką reikėdavo, o mes mokėjome jai grynaisiais. 

— Ji su kažkuo susipažino. Nesakė, nei kaip, nei kur, nei su kuo, 
tačiau jautėsi laiminga. — Dabas išsitraukė melsvą nosinaitę ir pa- 
davė Glenis, kad ši galėtų nusišluostyti akis. — Andžės akys vėl ėmė 
švytėti. 

— Kada nušvito jos akys? 

— Maždaug likus pusmečiui iki mirties. Meiliai vadino jį Lan- 
celotu. 

— Kaip jie susisiekdavo? 

— Ji nusipirko telefoną su iš anksto apmokėta sąskaita. Tai 
buvo jo mintis, ar ne, Dabai? 

— Taip, Andžė sakė, kad tas vyras žino, ką reikia daryti. Betgi 
kaltieji dėljos mirties kalėjime. Kokia prasmė dabar kelti viską iš pra- 
eities? 

— Tai padės mums tiriant kitą bylą. Gal galėtumėte dar ką nors 
papasakoti apie tą vyrą? 

— Man regis, jis turėjo butą vakarų pusėje, ten jiedu susitik- 
davo. — Pažiūrėjusi į Dabą, Glenis sulaukė pritarimo. — Mačiau ją 
dieną prieš mirtį. Ji skraidė padebesiais. Sakė, kad nusprendė išsi- 
kraustyti iš namų, išsiskirti. Esą kai tik viskas bus baigta, jiedu su 
Lancelotu susituoksią. Andžė ketino pasiimti visus savo pinigus, iš- 
važiuoti į Reno ir iki skyrybų įsikurti ten. Norėjo, kad viskas įvyktų 
kuo greičiau. Ji visada visko norėdavo greitai. 

— Gal dar ką nors pamenate apie jį, gal draugė dar ką nors sakė? 
Svarbi net menkiausia smulkmena. 

— Man atrodo, jis rimtai treniravosi. Andžė pasakojo, kad jis 
puikiai sudėtas, kad palaiko fizinę formą. Patardavo ir jai, kaip spor- 
tuojant sustiprėti fiziškai. 

— Mėlynos akys, — prisiminė Dabas. — Kartą nupirko jam 
marškinius, sakė, kad tiks prie akių. Jie buvo mėlyni, sportinio sti- 
liaus. Gražūs. Ir dar jis mokėjo gaminti valgį. 

— Taip, tikrai. Sakė, kad ruošdamas maistą jis atrodo labai sek- 
sualiai. Prisimenu, mane tai nustebino, nes jis neatrodė toks. 

— Kodėl ne? 

— Sprendžiant iš to, ką ji pasakodavo, susidarė įspūdis, kad jis 
labai vyriškas, tikras mačio. Jei atvirai, man buvo neramu dėl Andžės. 
Mums abiem. Jis atrodė visiška priešingybė Džošua, ir mes patyliu- 
kais svarstėme, ar tik Andžė nebėga nuo vilko prie meškos. Karštako- 
šis, stiprus, tvirtas. Darbininkas. 

— Kodėl sakote darbininkas? 

— Kartais Andžė vadindavo jį savo mėlynuoju riteriu. Nors gal 
dėl akių. Tačiau man susidarė įspūdis, kad jis dirba fizinį darbą. 

O galjis turėjo mėlyną uniformą, pagalvojo Fibė. 

— Spaudė Andžę palikti vyrą. Jam nepatiko, kad ji miega su kitu 
vyru, nors Andžė nesimylėjo su Džošua. Sakė, kad vien pagalvojęs 
apie tai, Lancelotas kraustosi iš proto, ir, man regis, Andžei tai pa- 


VIDURDIENIS 371 


tiko. Ji vėl jautėsi seksuali ir svarbi. Tačiau man tai dvelkė kitokios 
rūšies manipuliacija. 

— Jai reikėjo atokvėpio, — tarė Dabas. — Andžei reikėjo laiko, 
kad atsigautų. Tačiau tas tipas privertė ją pasijusti dievaite, nepakei- 
čiama ir nesunaikinama. Jei bus su juo, nieko bloga jai nenutiks. Taip 
buvo jai pažadėjęs. 

— Bet atsitiko, — tyliai ištarė Glenis. — Atsitiko blogiausia. 

— Po draugės mirties jis nebandė su jumis susisiekti? 

— Ne. 

— Kur jos fotoaparatai? 

— Nežinau. Andžė laikė juos pas tą paslaptingąjį vyrą. Turėjo du, 
kurį laiką tikrinau internetinį turgų, lombardus, dėvėtų daiktų par- 
duotuves. Jei kartais jis ketintų parduoti. Būtų miela turėti jos dalelę. 

— Atpažintumėte juos? 

— Taip, bent jau jeigu patektų man į rankas. Ant savo įrangos ji 
nupiešdavo mažą rožės žiedelį. Vietoj parašo. Raudonos buvo Andžės 
mėgstamiausios. 


— Ant kapo, kur buvo prirakintas Rojus, gulėjo raudonos ro- 
žės. — Bent jau tiek sutampa, patenkinta svarstė Fibė. — Lancelo- 
tas — mūsų vyrukas. 

— Taip. Dabar tik liko rasti mėlynakį tvirto sudėjimo vyrą, ku- 
ris moka gaminti ir gyvena vakarų pusėje. Arba gyveno prieš trejus 
metus. | 

— Nepamirškim, kad jis policininkas. Kaip policininkas iš 
vakarų pusės gali susipažinti su liūdnąja princese iš Gastono gat- 
vės? — Užsimerkusi Fibė ėmė galvoti. — Ji dalyvaudavo labdaros 
organizacijų veikloje, lankydavosi iškilminguose pobūviuose. Daug 
policininkų papildomai uždarbiauja kaip privatūs apsaugininkai. Pa- 
žiūrėkime, kas pateikė dokumentus per pastaruosius trejus metus — 
patikrinkime policininkus nuo trisdešimties iki keturiasdešimties, 
juk jis turi būti jaunas ir mažai keliaujantis, nes planuoja atkeršyti. 

— Jei mes laikomės šios versijos, eidama į banką ponia Brentin 
privalėjo turėti tą antrą mobilųjį telefoną. Moters asmeninius daik- 
tus turėjo grąžinti vyrui. 

— Taip. — Kaip ji pati apie tai nepagalvojo, nustebusi Fibė link- 
telėjo Lizai. — Tu teisi ir, jei taip, vyras tikriausiai patikrino gautus ir 
rinktus telefono numerius. Jis greičiausiai žino. Paspirginkime jam 
šiek tiek padus, patikrinkime tą kitą kampą. Tada grįšime pas jį. 

Lipdama į automobilį, Fibė pažiūrėjo į iš rytų atslenkančius de- 
besis. Audros neteks ilgai laukti. 

— JIS GALI BŪTI iš kitų teisėsaugos struktūrų, karinės ar 
netgi sukarintos organizacijos, — tarė Fibė. — Visgi manau, kad 
jis — policininkas. Garis Kuperis — šerifas. Nelinkęs atsisakyti nei 
Greisės Keli, nei garbės. Taip turėtų būti. Tačiau tą dieną, kuri galėjo 
simbolizuoti vestuvių datą, dieną, kai Andžela Brentin atgavo nepri- 
klausomybę ir žengė į kito vyro glėbį, moteris nužudoma. Žinoma, ją 
nužudo nusikaltėliai, bet žvelgiant mylimojo akimis — aš. Filme tai 
buvo miestelio žmonės. Nesiėmiau jokių veiksmų arba neleidau, kad 
jų būtų imtasi. Kaltė dėl bailumo yra viena filmo temų. 

— Tu nebuvai nei kalta, nei bailė, — nesutiko Deivas. 

— Jam aš esu viskas. Ir ta mintis kamuoja jį jau trejus metus. 
Daugybė laiko ką nors sugalvoti. Lancelotas ne tik įtaisė ragus visaga- 
liui karaliui, bet buvo ir Geneveros gynėjas. Gelbėdavo ją, kai Artūras 
negalėdavo arba nenorėdavo. Šis vyrukas įsivaizduoja esąs didvyris, 
dar svarbiau — Andželos didvyris. Ir jis negali susitaikyti su nesėkme 
arba lemtimi. Jis turi ką nors kaltinti. Ir kaltina mane. 

— Toliau — kapas, ant kurio buvo nužudytas Rojus. Džoselin 
Ambuso buvo jauna būsimoji nuotaka. Mirė prieš pat vestuves, nu- 
skendo upėje per audrą. Užuot sutikusi tekėti už tėvo išrinkto jauni- 
kio, nusprendė pabėgti su meilužiu į Tybio salą. Jam patinka simbo- 
liai: angelas, saugantis kapą, — Andžela, jaunos moters, bėgančios 
pas tikrąją meilę, kapas, raudonos rožės. Jam patinka užuominos. 
Nori, kad galų gale sužinočiau, kodėl. Turiu suprasti, kaip jam tai 
svarbu. 

— Aš gausiu tau pavardes. 

— Džošua Brentinas. Jis nenorės pripažinti, kad žmona jį ap- 
gaudinėjo. Tai niekinga ir bjauru. Išdidumas jam svarbesnis nei dviejų 
nepažįstamųjų gyvybės — ar bet kurio kito, kas gali tapti taikiniu. 

— Pripažinti nereiškia patvirtinti. — Deivas pakreipė galvą. — 
Jeigu jis mano, kad tu jau žinai. 

Fibė nusišypsojo. 

— Ne, nereiškia, ačiū, kad priminei. Manau, galiu priversti jį pa- 
tikėti, kad žinau daugiau, nei iš tiesų yra. 

— Paskambinsiu ir sužinosiu, kiek prireiks laiko reikiamai in- 
formacijai surinkti. 

— Ačiū. O aš paskambinsiu namo, perspėsiu, kad galiu grįžti 
vėliau. 

Fibė išėjo iš kabineto, tačiau vos tik spėjo išsitraukti telefoną, 
pro duris iškišo galvą Deivas. 

— Personalo skyriuje neveikia kompiuteriai. Regis, diegia naują 
programą. Gali užtrukti kelias valandas. 

— Dėl Dievo, negi jie neturi popierinių bylų? 

— Tokias peržiūrėti tikriausiai užtruktų dar ilgiau. Važiuok 
namo, pabūk su šeima, pavakarieniauk. Man praneš, kai bus galima 
naudotis kompiuteriais. 

— Gerai, gerai. Gal važiuojame kartu? Pavakarieniautume? 

Pasiūlymas viliojo, tačiau Fibė atrodė tokia pavargusi. 

— Kitą kartą. Atsipūsiu namuose, išgersiu alaus, pažaisiu krep- 
šinį. Jei tavo įtarimai teisingi, tai bus proveržis mūsų byloje, beje, 
gana greitas. Važiuok, pasikaupk jėgų. 


Vos išėjęs į lauką, Deivas pasigailėjo nepaprašęs Fibės, kad pa- 
vėžėtų iki namų. Nors iki jų tik trys kvartalai, jam pasiseks, jei spės 
grįžti iki audros. 

Prakeikimas, juk galėjo priimti kvietimą pavakarieniauti. Jis 
norėjo sužinoti, kaip laikosi Ava. Norėjo pamatyti... 

Netinkamas metas, priminė sau. Jai, jiems visiems dabar pats 
krizės įkarštis. 

Kai jiedu susitiko pirmą kartą, Ava buvo susižadėjusi. Jis nė ne- 

ketino jos įsimylėti. Tikrai. Vis dėlto įsimylėjo. Tačiau nieko nedarė, 
vėl priminė sau, gūždamasis prieš vėją. Liko šeimos draugu. Senasis 
gerasis Deivas. 

Kai Ava ištekėjo ir pagimdė kūdikį, įtikino save nemylįs jos. 
Taip, įtikino, paskui ir pats vedė. 

O Ava išsiskyrė. 

Visą laiką netinkamas metas. Nors dėl to pats gerokai kaltas. 
Nors ir kaip norėjo išsaugoti savo santuoką, nors ir kaip stengėsi, 
visada žinojo, kad Ava liks jo širdyje. 

Dabar, vos tik Deivas pradėjo galvoti, kad galbūt, tik galbūt Ava 
ir visi kiti Maknamarų namuose pateko į keblią padėtį. 

Kas jam lieka? Likti šeimos draugu? Senasis gerasis Deivas, ku- 
ris eina į savo tuščius namus pasišildyti „alkano vyro“ pietus. 

Trūksta tik liūdnos smuiko raudos. 

Plakamas vėjo, lenkiančio ir siūbuojančio medžių šakas, Deivas 
pėdino šaligatviu, piktindamasis kvaila savigrauža. Jei būtų buvęs 
atidesnis, būtų iškeitęs šį kostiumą į treningą. Tada bent jau būtų 
galėjęs lieti širdgėlą bėgdamas. 

Dangų perskrodė žaibas, grėsmingai sudundėjo griaustinis. 

Vėl blykstelėjus žaibui, jis paspartino žingsnį, tikėdamasis grįžti 
namo nenutrenktas ir neperšlapęs. 

Vėjas bent jau atvėsino orą. Visą dieną slėgė sunkus, lipnus 
karštis. 

Jau matė savo namą, įsivaizdavo, kaip nusivilks kostiumą, atsi- 
kimš šalto alaus. 

Jis įsuko į siaurą alėją, vedančią durų link. Išgirdęs nekantrų 
pypsėjimą, atsisuko. Prie šaligatvio pričiuožė prašmatnus raudonas 
sportinis automobilis. Deivas nutaisė mandagią šypseną. 

Megė Grant, dukart išsiskyrusi, linkusi flirtuoti. Dažniausiai tik 
erzindavo, tačiau šį kartą Deivas norėjo kuo greičiau sprukti į vidų, 
užsirakinti ir pabūti vienas. 

Jis linksmai pamojavo, bet nesustojo. 

Megė dar kartą supypsėjo — pypt pypt, šįkart nekantriau. Dei- 
vas įkišo raktą į spyną ir sukdamas dar kartą pamojavo. 

— Ei! Deividai! Kaip gerai, kad tave pamačiau. Man reikia tvir- 
to, stipraus vyro pagalbos. 

Dar dešimt sekundžių, pagalvojo Deivas. Dešimt sekundžių, ir 
jis jau būtų viduje, nepasiekiamas. 

— A... mano telefonas skamba, Mege. Leisk... 

— Užtruksi tik minutėlę. Turiu tiek krepšių. Nežinau, ką galvo- 
jau. Bet kurią akimirką prapliups lietus. Gal pabūtum mano didvyris 
ir padėtum sunešti visus į vidų? — Moteris atidarė bagažinę ir pa- 
siuntė jam žavią šypseną. — Prašau? 

— Žinoma. — Liurbis, vėpla, stuobrys, išbarė save. — Jokių 
rūpesčių. 

— Kyla smarki audra. — Megė nubraukė nuo veido plaukus. — 
Tokį vakarą geriausiai tūnoti namuose su draugu ir vyno taure. 

Dabar dar teks kaip nors atsikratyti draugystės ir vyno, pagal- 
vojo Deivas, žengdamas atgal į alėją. Ant žemės paptelėjo pirmi dideli 
lietaus lašai. Vėjas plakėsi, sūkuriavo ir jis nusikeikė, išgirdęs, kaip 
su trenksmu atsidarė namo durys. Akimirką dvejojo: pirma baigti tą 
prakeiktą gerą darbą ar pulti atgal uždaryti durų. Sukdamasis kitapus 
gatvės pastebėjo vyrą. 

Mėlyna kepuraitė, akiniai nuo saulės, lietpaltis. 

Tą akimirką pasaulis sprogo. 


Pamačiusi prie namų Dankano automobilį, Fibė nežinojo, ką 
galvoti. Viena dalis pajuto palengvėjimą: dabar žinojo, kur jis ir kad 
yra saugus. Kita dalis žiauriai niršo, kad šį rytą jis buvo toks nesu- 
kalbamas. 

Tada ji žengė į vidų, tolyn nuo siautėjančios audros, ir išgirdo 
smagų dukters juoką. Sunku pykti, kai girdi laimingą vaiko juoką. 

Nuėjusi į svetainę, pamatė Karlę, Karterį ir Dankaną, tysančius 
ant grindų ir žaidžiančius „Monopolį . Matyt, Karlė žudė abu vyrus. 

— Negali būti, kad aš vėl nepataikiau, — skundėsi Danka- 
nas. — Šie kauliukai blogi. Š... nesąmonė. 

— Tu norėjai pasakyti žodį iš š. 

Dankanas nerūpestingai šyptelėjo Karlei. 

— Kokį žodį iš š? 

— Šū... 

— Karle Ane Maknamara! 

— Labas, mama. Aš baigiu numauti paskutines dėdės Karterio 
ir Dankano kelnes. 

— Matau. Kur visi kiti? 

— Moterys virtuvėje, kur joms ir vieta. — Karteris plačiai nusi- 
šypsojo seseriai. — Eik, moterie, atnešk mums ko nors užkąsti. 

— O, ir kokio gi užkandžio norėtum? — Priėjusi arčiau Fibė pa- 
sidėjo rankinę. — Tik pirma leisk man, — ji pliaukštelėjo Karteriui 
per galvą, — įkrėsti tau proto. Ir niekas negaus jokių užkandžių prieš 
vakarienę. Kuriai, tikiuosi, ketini likti, — tarė ji Dankanui. 

— Kvietimas buvo pagarsintas ir priimtas. Ar ir man trenksi per 
galvą? 

Žiburėlis tamsiose akyse perspėjo ją, kad Dankano pyktis dar 
neatslūgęs. Ką gi, puiku. 

— Dar pažiūrėsim. Taip pat tikiuosi, kad laiku atlikai visus tuos 
savo svarbius darbus. 

— Taip. O tu? 

— Beveik. 

— Mama, ko tu pyksti ant Dankano? 

— O, priežasčių susidarytų visas sąrašas. Einu į viršų persireng- 
ti. Karle, kai baigsi triuškinti šiuodu, gal padėtum padengti stalą? Tai 
reiškia, kad vyrams teks nurinkti ir suplauti indus. 

— O kąji veiks virtuvėje? — paklausė Dankanas Karlės. 

— Aš... atsiliepinėsiu į skambučius, — tarė Fibė, kai netikėtai 
rankinėje suskambo telefonas. Išsitraukusi jį atsiliepė: — Fibė Mak- 
namara. 

Jos veidas prarado spalvą taip greitai, tarsi kas būtų išjungęs 
šviesą. Drebančiu balsu beriant kitus žodžius, Dankanas jau stojosi 
nuo grindų. 

— Kas atsitiko? Kaip... — Ji nusisuko. — Kaip jis? Ne. Ne. Kur? 
Važiuoju. 

Dankanas pastebėjo, kad atsisukus jos veidas vėl buvo ramus. 
Tačiau akyse slypėjo baimė. 

— Man reikia eiti. 

— Betgi tu ką tik grįžai. 

— Žinau. Man labai gaila, mažute. — Fibė pasilenkė ir tvirtai 
apkabino Karlę. — Atleisk. Bėk, pasakyk senelei, kad nelauktų manęs 
vakarienės. Grįšiu, kai tik galėsiu. 

— Kas nors negerai? 

— Dėdei Deivui atsitiko nelaimė, tad man reikia važiuoti, pa- 
žiūrėti, kaip jis. Tučtuojau. 

Didelės Karlės akys prisipildė ašarų. 

— Ar jam labai blogai? 

— Tikiuosi, ne. Jį nuvežė į ligoninę, ten juo bus pasirūpinta. 
Tačiau aš turiu važiuoti, mažute. Paskambinsiu, kai tik galėsiu. Bėk, 
pasakyk senelei, kad paskambinsiu, kai galėsiu. Karteri, — tarė ji, kai 
dukra išskubėjo. 

— Aš viskuo pasirūpinsiu. Dėl mūsų nesijaudink. Avarija? 

— Ne. — Fibė suspaudė brolio rankas. — Niekur neikite. Pra- 
šau. Pasirūpink, kad niekas niekur neitų. Aš paskambinsiu. 

— Nuvešiu tave. 

Ji nesiginčijo su Dankanu, tiesiog puolė pro duris į lauką. 

— Jį nuvežė į „Memorial“ ligoninę. Jis pritaisė sprogmenį prie 
Deivo namų durų. Tas kalės vaikas užminavo Deivo namų duris. Jie 
taip mano. Nežino... 

— Išsiaiškinsime. 

— Jis gyvas. — Kai Dankanas išlėkė į gatvę, Fibė užsimerkė. — 
Gyvas. — Ji nerimastingai gniaužė rankose telefoną, tarsi bijotų, kad 
kas nors paskambins ir pasakys kitaip. — Jei užminavo duris, vadi- 
nasi, turėjo patekti į vidų. Jis turėjo patekti į Deivo namus. 

— Jis nepateks į Maknamarų namus, Eibe. 

— Jis to ir nenori. — Jos viduje siautėjo baimė, skausmas, 
kaltė. — Viskas bus ne taip. Jeigu jis būtų norėjęs patekti, nebūtų 
manęs perspėjęs. Jis sugalvojo kažką kita. Nori, kad aš kraujuočiau. 
Nori, kad man skaudėtų, kai imsis vykdyti, ką sugalvojęs. Ir man 
skauda, Dankanai. 

Fibė įpuolė pro priimamojo duris, mosuodama ženkleliu, kad 
matytų slaugės. 

— Deividas Makvy. 

— Jums reikia atsiklausti... 

— Ne. Jūs atsiklauskite. Tučtuojau. 

— Leitenante. 

Ji atsisuko ir prišoko prie Saikso. 

— Kurjis? Kokia būklė? 

— Dabar pas jį gydytojai. Nedaug ką tesužinojau, bet kalbėjau- 
si su jį atvežusiais greitosios pagalbos darbuotojais. Lūžusi ranka, 
vietomis apdegęs kūnas, plėštinės žaizdos. Daugiausia nerimo kelia 
galvos trauma. Taip pat gali būti pažeisti vidaus organai. Kai paskam- 
bino, aš dar buvau skyriuje. Atvažiavau paskui greitąją. 

— Du sargybinius į priimamąjį. Kiti du turi lydėti visur, kur tik 
jį veš. 

— Jau pasirūpinau. — Saiksas linktelėjo Dankanui už Fibės 
nugaros. — Leitenante, turime liudininkę. Kaimynė. Ji irgi sužeista, 
patyrė didelį sukrėtimą. Dabar gydytojas siuva jos žaizdas. 

— Noriu pamatyti ją tuojau pat, kai tik išeis. Detektyve... Bu- 
liau, man reikia patikimo žmogaus nusikaltimo vietoje. Noriu, kad 
pasikalbėtum su išminuotojais, kriminalistais. Žinau, kad nenori jo 
palikti. — Fibė spustelėjo kolegos ranką. — Jei tavęs prireiktų čia, 
pažadu iškart paskambinti. Tačiau man reikia, kad nusikaltimo vietą 
apžiūrėtų žmogus, kuriuo galiu pasitikėti. 

— Gerai. Gerai. — Saiksas pasitrynė susirūpinusį veidą. — Pa- 
sakyk jam, kad aš šalia. Visur budi policininkai, tad pasakyk, kad mes 
šalia, 

— Būtinai. Ačiū tau. 

— Prisėsk, — tarė Dankanas, kai Saiksas išėjo. 

— Nemanau, kad galėsiu sėdėti. Aš moku laukti, bet turiu ką 
nors žinoti... Tiesiog noriu žinoti. 

Pamačiusi vežimėlį ir gydytojų komandą, Fibė stipriai suspaudė 
Dankano ranką. Ji pripuolė prie Deivo. Jo veidas buvo žaizdotas ir 
apdeges, ties kairiuoju smilkiniu žiojėjo žaizda. Kruvina buvo ir jį 
dengianti paklodė. 

— Kaip jis? Kur vežate? 

— Jūs šeimos nariai? 

— Taip. 

Jaunas gydytojas sparčiai stūmė vežimėlį lifto link. 

— Jį reikia operuoti. Vidinis kraujavimas. Kai viskas baigsis, 
kas nors jums praneš. 

Fibė pamojo dviem uniformuotiems pareigūnams. 

— Jie eis kartu. Jūs laukite prie operacinės durų. Ateisiu, kai tik 
pasikalbėsiu su liudininke. 

Fibė pasitraukė ir nulydėjo akimis į liftą žmogų, kuris didesnę 
gyvenimo dalį buvo jos tėvas. 

— Tai geriausia ligoninė mieste. — Dankanas uždėjo ranką jai 
ant peties. — Viena geriausių valstijoje. Jam labai pasisekė. 

— Taip. O, kaip norėčiau sugniužti. Norėčiau leisti sau verkti, 
kol jie ateis pasakyti... Reikia nusiųsti policininkus prie jo namų. Visi 
mane pažįstantieji žino, ką man reiškia Deivas. 

— Nors minutėlę. — Dankanas švelniai apkabino. — Nors mi- 
nutėlę leisk sau pabūti silpnai. 

Fibė virpėdama prisiglaudė prie jo. Dankanas laikė ją savo tvir- 
tame, patikimame glėbyje. 

— Man taip baisu. Nežinau, ką daryti, aš labai bijau. 

— Tiesiog įsikibk į mane, kol sugalvosi. 

— Tik niekur neik, gerai? — Ji tvirčiau apsikabino Dankaną. — 
Ar pabūsi su manimi? 

— Žinoma, pabūsiu, Fibe. — Jis suėmė už smakro ir kilstelėjo 
jos veidą į save. — Aš būsiu šalia. 

Atsidususi padėjo galvą jam ant peties. Kokia palaima, suvokė 
Fibė, turėti šalia stiprų žmogų. Kitą stiprų žmogų šalia. 

— Tikriausiai buvau pamiršusi, kaip man reikia kito žmo- 
gaus. — Fibė atšlijo. — Kaip gerai, kad tada prisiminiau, kad tuo 
žmogumi galima pasikliauti. 

Ji pastebėjo Megę, išeinančią iš procedūrų kabineto. 

— Tai Deivo kaimynė. — Fibė giliai atsiduso. — Ką gi. Pir- 
myn. — Ji žengė porą žingsnių į priekį. — Mege? 

Išgirdusi savo vardą, Megė krūptelėjo ir apsižvalgė. Tada verk- 
dama puolė į Fibės glėbį. 

— Nagi, viskas gerai. Nurimk. — Kol Fibė dairėsi nuošalesnės 
vietelės, Dankanas jau vedė jas prie kėdžių. 

— Sėskitės, — tarė jis Fibei. — Eisiu paieškoti kavos. 

— Gerai, būtų ne pro šalį. Mege, prašau, liaukis verkusi. Man 
reikia, kad liautumeis verkti. — Fibė tvirtai suėmė Megę už pečių. — 
Nusiramink, pasikalbėkime. 

— Deividas. Jis tikriausiai negyvas. O Dieve! 

— Jis gyvas. Jį operuoja. Gydytojai juo pasirūpins. Tik nepra- 
dėk vėl verkti. Rimtai. Giliai įkvėpk. Iškvėpk. Daryk, ką sakau, girdi? 
Įkvėpk. Iškvėpk. Gerai. Taip jau geriau. O dabar papasakok, kas atsi- 
tiko. Nuo pat pradžių. 

— Aš nežinau. — Megė ėmė gniaužyti rankas, moters veidu vėl 
pasruvo ašaros. — Prisiekiu, nežinau. 

— Pasakok, ką žinai. Tu buvai pas Deividą, prie jo namų? 

— Ne. Taip. Noriu pasakyti, kad buvau mieste su drauge — tu 
pažįsti mano draugę Delę, tą, kuri buvo su manimi pas Deivą, kai 
praėjusią vasarą kepėme sode kepsnius? Mudvi papietavome, apsi- 
pirkome. Grįžau namo prieš pat audrą ir pamačiau Deivą. 

Moteris užsidengė rankomis veidą, bet Fibė negailestingai jas 
atplėšė. 

— Žinau, tu nusiminusi, bet turi kalbėti, turi papasakoti. Kur 
buvo Deivas, kai jį pamatei? 

— Ėjo alėja savo durų link. Aš pyptelėjau, jis pamojavo. Pama- 
niau, kad galėtų padėti man sunešti pirkinius, todėl dar kartą pyp- 
telėjau ir pašaukiau. Griaudėjo griaustinis, jis jau rakino paradines 
duris. Vis dėlto atsisuko. Deividas toks mielas. 

Stengdamasi neprarasti kantrybės, Fibė įbruko Megei į ranką 
pluoštą nosinaičių. 

— Tai jis neįėjo į vidų? 

— Jis... jis apsisuko ir žengė atgal padėti man. Tada atsivėrė 
namo durys. Taip, prisimenu, kaip atsivėrė durys. Vėjas buvo labai 
smarkus, o Deividas jas tikriausiai jau buvo atrakinęs. Ir tada, o Die- 
ve, Fibe, tos durys taip driokstelėjo! 

Nusišluosčiusi veidą, Megė ėmė sukti iš nosinaičių virveles. 

— Nežinau, kaip tai atsitiko, prisiekiu Dievu, nežinau. Mane... 
mane tarsi kas sviedė į šoną. Pargriuvau. Nusibrozdinau kelius, o 
mano ranka. — Ji ištiesė aptvarstytą ranką. — Penkios siūlės. Betgi 
Deividas... Deividas. 

— Prašom, Eibe. — Dankanas grįžo su kava. — Ponia? Pama- 
niau, kad galbūt norėtumėte kavos. 

— O, kaip miela. — Megė instinktyviai pasitaisė plaukus. — La- 
bai ačiū. Jergutėliau, tikriausiai atrodau siaubingai. 

— Atrodote puikiai, — patikino ją Dankanas, dėdamas ant 
staliuko tarp kėdžių grietinėlę ir cukrų. — Nežinojau, kokią kavą 
mėgstate. 

— Labai saldžią, — atsakė Megė. — O, ir jūs pasirinkote tokią 
pat. Jūs iš policijos? 

— Ne, ponia. Aš tik draugas. Paliksiu jus kalbėtis su Fibe. 

— O gal galėtumėte pasilikti? Nieko negaliu sau padaryti, tie- 
siog kai šalia vyras, jaučiuosi saugiau. 

— Mege, čia Dankanas. Dankanai, kodėl tau neprisėdus? Taigi, 
Mege, kiek laiko praėjo nuo akimirkos, kai durys atsidarė, iki spro- 
gimo? 

— Jergutėliau, nežinau. Kelios sekundės. Gal penkios? A, jis 
stabtelėjo. Taip, teisingai, Deividas stabtelėjo ir, kai durys atsidarė, 
atsigręžė. Man regis, ketino grįžti jas uždaryti. Gal net žengė žingsnį 
ar du namo pusėn, kai... O, Dieve, Fibe. Jei jis būtų grįžęs... 

— Tačiau negrįžo. Tai, kad pašaukei, išgelbėjo jam gyvybę. Pa- 
galvok apie tai, Mege. Tu atitraukei jį nuo tų durų, ir Deividas liko 
gyvas. 

— O varge. — Moters veide atsispindėjo visa jausmų gama. 
šokas, siaubas, palengvėjimas, pasididžiavimas. — Ne, nepagalvojau 
apie tai. Jaučiausi tokia priblokšta ir išsigandusi. 

— Sakei, kad buvai išvažiavusi. Ar prieš išvažiuodama pastebė- 
jai ką nors, kokį nors žmogų? 

— Ne. Norėjau išvažiuoti vidurdienį, bet susivėlinau, tad išvy- 
kau maždaug penkiolika po dvylikos. Delė labai pyksta, kai vėluoju, 
todėl skubėjau. Nesižvalgiau, todėl nieko ir nepastebėjau. 

— O ryte? 

— Visą rytą praleidau namuose. Kurį laiką kalbėjau telefonu su 
mama, todėl ir susivėlinau. Toji moteris mėgsta pakalbėti. Paskui iš- 
lėkiau tiesiai į prekybos centrą. Tik šiek tiek pavėlavau, bet Delė vis 
tiek mane išbarė. 

Nusivylusi Megė atsiduso ir gurkštelėjo kavos. 

— Gal kalbėdamasi su mama žiūrėjai pro langą? — bandė pa- 
dėti Fibė, — arba gal pastebėjai nematytą automobilį, žmogų, bet 
skubėdama nesusimąstei. 

— Šįryt nemačiau nė gyvos dvasios — tokią karštą, alinančią 
dieną niekam nepatinka vaikščioti. Išskyrus, aišku, UPS vyruką. 

Fibė ištiesė ranką ir suspaudė Megės riešą. 

— Kur matei UPS vyruką, Mege? 

— Einantį gatve. 

— Jis buvo su automobiliu? 

— Ne. Ar mačiau jo automobilį? Neprisimenu. Aš taip skubėjau. 
Tik greitosiomis pamojau jam ir paklausiau, ar neturįs man siunti- 
nio. 

— Tikriausiai matai šios įmonės darbuotojus kelis kartus per 
savaite. 

— Ko gero. Nors šis buvo nematytas; jaunesnis ir dailesnis, tad 
paklaususi dar šūktelėjau savo pavardę. Jis pasakė, ne, ponia. Šian- 
dien ne. Tada įšokau į automobilį ir nurūkau. 


— Kaip jis atrodė, Mege? 

— Tamsiaplaukis, „trijų dienų“ barzdele. Gražios kojos. Tvirto 
sudėjimo. Aš pastebiu jaunus patrauklius vyrus, — šypsodamasi 
Dankanui pridūrė Megė. 

— Aukštas? 


— Hmm. Nežinau. Gal penkių pėdų dešimties? Ne toks aukštas 
kaip Dankanas. Tačiau tvirtas. Tas UPS vyrukas, kuris paprastai at- 
važiuoja, labai mielas, bet apkūnokas. O šis raumeningas. 

— Kokio amžiaus? 

— Vajetau, gerai neįsižiūrėjau. — Megė pasitaisė plaukus, tarsi 
tai padėtų jai galvoti. — Trisdešimt penkerių? Gal šiek tiek vyresnis. 

— Ar atpažintum, jei pamatytum dar kartą? 

— Nesu tikra. Jis buvo su akiniais nuo saulės. Dėl Dievo, Fibe, 
negi manai, kad jis turi ką nors bendra su tuo, kas atsitiko Deivi- 
dui? — Megė prisispaudė ranką prie širdies. — Taigi jis galėjo nu- 
žudyti mane gatvėje! Buvau vos už kelių pėdų. 

— Nežinau, bet paprašysiu, kad padirbėtum su policijos daili- 
ninku. Kuris nors policininkas nuveš tave į nuovadą, o ten pasitiks 
dailininkas. Pasėdėk su Dankanu, kol aš viskuo pasirūpinsiu. 

Fibė pašoko ir nuskubėjo, o Megė liko sėdėti mirksėdama. 

— Švenčiausias Jėzau. Gaila, kad šioje kavoje nėra burbono. 

— Kitą kartą, — pažadėjo Dankanas, — prigriebsiu ir gertuvę. 

Susitarusi dėl policijos dailininko ir Megės nuvežimo, Fibė at- 
skubėjo į laukiamąjį pas Dankaną. 

— Šiandien ten nedirbo jokie nauji paštininkai, — tarė jam. — 
Siuntų automobilis į tą kvartalą buvo išsiųstas tik po antros valan- 
dos. Megė matė jį, kalbėjosi. Tačiau jis dėl to nė kiek nesijaudino. 

— Vyras gali užsiauginti barzdą, gali ją nusiskusti. — Dankanas 
mąsliai pasitrynė smakrą. — Pakeisti išvaizdą. 

— Mūsų dailininkas geras. Padarys du fotorobotus. Juk turėjo 
žinoti, kad jį gali kas nors pamatyti. Jei ne Megė, koks nors kitas 
kvartalo gyventojas. Jis pakankamai protingas, kad tai žinotų, bet 
tuo visiškai nesirūpina. 

Pamačiusi iš lifto išlipančią slaugę, Fibė patraukė tiesiai prie jos 
ir parodė pažymėjimą. 

— Noriu žinoti, ar yra žinių apie kapitoną Deividą Makvy. 

— Jis vis dar operacinėje. 

— Noriu, kad kas nors nueitų, pažiūrėtų, kaip jis, ir praneštų 
man. Prašau. 

— Pažiūrėsiu, ką galima padaryti. Jei palauksite laukiamajame, 
pranešiu. 

Laukiamajame buvo pustuzinis policininkų, kuriuos Fibė iškart 
pažino. Paskubomis šnektelėjusi su kiekvienu, įsitaisė kampe, iš kur 
galėjo matyti duris. 

— Man reikia paskambinti, — tarė ji Dankanui. 

— Nori kavos? Apačioje visai negėrei. Paklausčiau, ar nori val- 
gyti, bet tu pasakysi, kad ne, todėl neklausiu. 

— Išgerčiau ko nors šalto. Matyt, baimė įkaitino mano vidų. 
Mielai išgerčiau ko nors šalto. Beje, Dankanai, — tarė nespėjus jam nu- 
eiti. — Kai vėl galėsiu blaiviai mąstyti, norėsiu daug ką tau pasakyti. 

— Įskaitant pastabas ir skundus dėl mano nepaklusnumo įsa- 
kymams? 

Fibė prisivertė nusišypsoti ir išpūtė akis. 

— Nesuprantu, apie ką kalbi. 

— Tai gerai. — Dankanas pakštelėjo jai į lūpas. — Tada norėčiau 
tai išgirsti. Netrukus grįšiu. 

Pirmiausia ji paskambino Saiksui ir liepė apklausti Deivo kai- 
mynus apie apsimetėlį paštininką. Labai norėjo pati pasikalbėti su 
išminuotojais ir kriminalistais, tačiau priminė sau, kad ne veltui ten 
siuntė Saiksą. 

Ir kadangi negalėjo priversti nei slaugės, nei gydytojo ateiti ir 
pasakyti, kad viskas bus gerai, prisivertė nusiraminti ir sukaupti visą 
likusį optimizmą kitam skambučiui. 

— Ava. 

— Dieve, Fibe. Ar jis... 

— Deivas operuojamas ir, sprendžiant iš to, ką žinau, kol kas 
viskas gerai. 

— Operuojamas! O Dieve, kas atsitiko? Kaip tai nutiko? 

— Dabar negaliu smulkiai papasakoti, bet noriu, kad žinotum ir 
pasakytum visiems kitiems, kad juo rūpinamasi. 

— Aš noriu atvažiuoti. Noriu pati pamatyti. Dėl to su Karteriu 
siaubingai susiginčijome. Fibe, negali tikėtis, kad sėdėsiu rankas su- 
dėjusi, kai Deivas sužeistas. 

— Privalau tikėtis. Man labai gaila. Jis irgi to tikėtųsi. Netgi 
reikalautų. Ava, pažadu, pažadu, kai tik jį išveš iš operacinės, tau 
pirmai paskambinsiu. Man reikia, kad pasirūpintum mama. Visais. 
Aš pasikliauju tavimi. 

— Žiauru taip kalbėti su manimi. — Avos balsas virpėjo nuo 
ašarų. — Juk žinai, kad pasirūpinsiu. Bet... prašau, pasakyk jam, pa- 
sakyk, kai galėsi, kad aš... kad mes... meldžiamės už jį. 

— Būtinai. Paskambinsiu, kai tik sužinosiu ką nors daugiau. 

Praėjo dar beveik valanda, kol jie gavo šykščių žinių — operacija 
vyksta sėkmingai. 

Dar po valandos pasirodė Saiksas ir pateikė išsamesnių naujienų. 

— Ant durų buvo vielinis sprogdiklis. Penkių sekundžių delsa. 

— Jis norėjo, kad Deivas įeitų į vidų. Tada būtų daugiau šansų 
jį nužudyti. — Beviltiškai mėgindama palengvinti spaudimą galvoje, 
Fibė masažavo nosies tiltą. — Ką jis panaudojo? 

— Tą patį, ką ir Rojui. Išsprogdino duris, priešakinius langus, 
dalį stogo. Svetainę pavertė trečiuoju pragaro ratu. Jei Deivas būtų 
vos trimis pėdomis arčiau, dabar jį laidotume, leitenante. 

— Turės nupirkti Megei vežimą gėlių, o paskui bėgti nuo jos pa- 
siūlymų apsinuoginti. Ką sako kiti kaimynai? 

— Dauguma dieną buvo darbe. Radau vieną liudininką, kuris 
grįžo namo, nes buvo susitaręs su santechniku. Laukdamas pamatė 
gatve einantį įtariamąjį. Išvaizdos negalėjo apibūdinti, nes nelabai 
ką įžiūrėjo, išskyrus UPS uniformą. Tačiau laikas atitinka Megės nu- 
rodytąjį. 

Saiksas išpūtė skruostus. 

— Gaisrininkai atvažiavo greitai, namą spėjo išgelbėti. Tačiau, o 
Jėzau, jis atrodo siaubingai. 

— Deivas myli tą namą, — pridūrė Fibė. 

— Pažįstu vieną vyruką, — įsiterpė Dankanas. — Jis puikiai 
remontuoja namus. Galėčiau paprašyti, kad pažiūrėtų, jei norite. 

— Būtų neblogai. Deivas viena bėda turėtų mažiau. — Fibė vėl 
pažvelgė į duris. — Taip, tikrai būtų neblogai. Ar žinoma, kaip jis pa- 
kliuvo į vidų? 

— Regis, išstumtas užpakalinis langas. Taip jis pateko į vidų. 
Užpakalinės durys nebuvo užrakintos, tad tikriausiai jis spruko pro 
ten ir nesivargino užrakinti. Tai... 

Saiksas pašoko sekundėlę vėliau nei Fibė. Tikriausiai vienas iš 
gydytojų, pagalvojo ji. Tokia autoritetinga povyza. 

Fibė žengė į priekį. Ne dėl to, kad tai leido jos rangas. Visi polici- 
ninkai laukiamajame žinojo, kad jos susirūpinimas — asmeninis. 

— Dėl Deivo Makvy, — tarė ji. — Aš Fibė Maknamara. 


Gydytojai sustabdė kraujavimą ir išgelbėjo blužnį. Jam sutrenk- 
ti inkstai, sulaužyta ranka, lūžę du šonkauliai, sukrėstos smegenys, 
daugybė plėštinių žaizdų ir nudegimų. 

Tačiau širdis stipri. Gydytojas jai pasakė, kad Deivo širdis stipri, 
tačiau Fibė tai jau žinojo. 

Sėdėdama šalia jo lovos Fibė laukė. Ir prisiminė, kaip Deivas 
kadaise sėdėjo šalia, kol ji laukė savo motinos. 

— Jie mėgino mane išspirti, — pasakojo Fibė, kol jis miego- 
jo. — Jie nežino, su kuo turi reikalų. Neišeisiu, kol tu nepabusi ir 
neištarsi mano vardo. Tik tada žinosiu, kad viskas gerai. Policininkai 

duoda kraujo. Jie rikiuojasi į eilę, nes tu buvai labai gobšus ir per 
daug jo pasiėmei. Megė jį matė — tau galas, brangusis. Tu jai didžiai 
skolingas. 

Fibė paėmė jo ranką ir lūpomis palietė pirštus. 

— Mes visi jai be galo skolingi. Netrukus man atsiųs jo nuo- 
trauką. Sumedžiosime tą kalės vaiką kaip kokį pasiutusį šunį. Prisie- 
kiu. — Fibė trūkčiojamai atsiduso. — Jokių atsikalbinėjimų. Noriu, 
kad pabustum, Deivai. — Ji prispaudė vyro ranką sau prie skruos- 
to. — Noriu, kad pabustum ir ištartum mano vardą. 

Praėjo dar pusvalandis, kol vyras pagaliau sujudėjo, pirštai jos 
rankoje krustelėjo. Fibė pašoko ir palietė jo veidą. 

— Deivai. Ar gali atsimerkti? Čia Fibė. Pabusk ir atsimerk. — 
Kai jo blakstienos suvirpėjo, jau buvo bekviečianti slaugę, bet panoro 
akimirką pabūti su juo viena. — Deivai, pagaliau. Čia Fibė. 

— Žinau. — Jo balsas buvo duslus ir veblenantis kaip seno gir- 
tuoklio. — Girdėjau tave. Kas yra, velniai rautų? 

— Tau viskas gerai. — Stebėdama, kaip Deivo akys pamažu su- 
sitelkia ties ja, Fibė paglostė vyro plaukus. — Tu sužeistas, bet viskas 
bus gerai. Tu ligoninėje. Kai kas lūžę, sumušta, tad gulėk ramiai. Pa- 
kviesiu slaugę. 

— Palauk. Kas... lijo. Ar lijo? 

— Siautė velniška audra. 

— Kas atsitiko? 

— Jis užminavo tavo namų duris. Jis įėjo į tavo namą, Deivai. 
Man labai gaila. 

— Durys su trenksmu atsivėrė. — Deivas akimirkai užsimerkė, 
tarp jo antakių įsirėžė skausmo ir susikaupimo raukšlė. — Prisime- 
nu, kad su trenksmu atsidarė durys. 

— Kadangi esi geras kaimynas, ėjai takeliu, norėdamas padėti 
Megei sunešti pirkinius. Taip likai gyvas. Vadinasi, ne visi geri darbai 
sulaukia bausmės. Tu pasveiksi. 

— Aš jį mačiau. 

— Tu... ką? 

— Aš jį mačiau. — Deivo pirštai pamėgino suspausti jos ran- 
ką. — Kitoje gatvės pusėje. Durys atsidarė, aš sustojau ir pamačiau jį 
kitapus gatvės. 

— Megė irgi jį matė, tad galėsime sudaryti dar vieną fotorobotą. 

— Aš jį pažįstu. Tu buvai teisi. Protinga mergiotė. Visada tokia 
buvai. 

— Deivai, Deivai. — Norėdama atkreipti jo dėmesį, Fibė prakal- 
bo garsiau. — Jis policininkas? Sakai, kad jis policininkas? 

— Greitojo reagavimo būrys. Buvęs Greitojo reagavimo būrio 
narys. Pats išėjo? Buvo pervestas? Nežinau. Neprisimenu. Volkeris? 
Ne, ne. Volkenas. Kartą gėriau su juo alų, regis, per atsisveikinimo 
vakarėlį. Gėrėme alų prie baro, kalbėjomės apie krepšinį. Volkenas. 
Volkenas, — dar kartą pakartojo Deivas, žiūrėdamas Fibei į akis. — 
Paskubėk. 

Prišokusi prie durų, pakvietė slaugę. 

— Jis pabudo, ir jam ima skaudėti. Tu, — ji bedė pirštu į sar- 
gybinį prie durų. — Niekur nesitrauki, girdi? Nesvarbu, žemės dre- 
bėjimas, varlių lietus ar Aukščiausiojo apsireiškimas — nesitrauki iš 
vietos, kol kas nors neatvyks tavęs pakeisti. Nieko neleisti į palatą 
nepatikrinus pažymėjimo, o tada įeiti kartu. 

— Klausau, ponia. 

— Dankanai. — O Dieve, pagalvojo ji, kaip gera turėti žmogų, ku- 
ris tavęs nepalieka. — Kertu lažybų, kad tavasis poršas labai greitas. 

— Tu velniškai teisi. 

— Dabar mes jį išmėginsime. Žinau, kas jis, — tarė ji, kartu su 
Dankanu skubėdama lifto link. 


28 


DŽERALDAS DENISAS VOLKENAS. Po penkių sekundžių pokalbio 
su vadu Harisonu Fibė sužinojo visą vardą. Pagelbėjus Harisonui, po 
trijų minučių ji jau žinojo paskutinį žinomą Volkeno adresą. 

— Jo ten nerasime, — tarė padėjusi ragelį. — Jis per daug pro- 
tingas. Vis dėlto jie nusiųs ten komandą, kad įsitikintų. Dabar jis kaž- 
kur kitur. Kitoje giliai iškastoje vietoje. Važiuok, — tarė Dankanui, 
paskubomis berdama adresą. 

— Pas ką? 

— Jis draugavo su Maiklu Vinsu, treniravosi su juo — taip sakė 
Harisonas. Noriu pasikalbėti su Maiklu Vinsu. O Dieve! — Kai Dan- 
kanas išlėkė iš už kampo, Fibei užgniaužė kvapą. — Tu tikrai moki 
vairuoti. 

— Dar plaku velniškai gerus martinio kokteilius. 

— Kai tai baigsis, galėsi sumaišyti man visą kibirą. 

— Su džinu ar degtine? 

Ji nusijuokė, tiesiog užsidengė rankomis veidą ir nusijuokė. 

— Sprendžia barmenas. Dankanai, kai nuvažiuosime ten, pas 
Maiklą Vinsą, ar palauksi manęs? Ar paskambinsi į Mano namus ir 
pasakysi jiems, kad Deivas atsibudo, kad kalbėjausi su juo? Pasakysi 
jiems, kad jam viskas gerai? 

— Pasakysiu. Palauksiu. 

Ašaros gėlė jai akis. 

— O taip, vėliau norėsiu tau daug ką pasakyti. 

Vinsas gyveno mažame tvarkingame namuke pietų priemiesčio 
pakrašty. Vyras atidarė duris, vilkėdamas languotas pižamines kel- 
nes, suirzusia veido išraiška. Veidas išsilygino, vos tik Fibė parodė 
savo ženklelį ir prisistatė. 

— Kas atsitiko, leitenante? 

— Noriu pasikalbėti apie Džeraldą Volkeną. 

— Džerį? Seniai jo nemačiau. Jis persikėlė į Montaną. Kas nu- 
tiko? 

— Norėčiau trumpam užeiti. 

— Žinoma, prašom, bet mes ką tik užmigdėme kūdikį... dar vie- 
ną beviltišką kartą. Turėsime elgtis tyliai. Prisiekiu, tas vaikis girdi, 
kaip aš kitame kambaryje kasausi užpakalį. 

— Kiek jam metų? 

— Šeši mėnesiai. Jam dygsta dantys, o tai reiškia, kad mudu su 
žmona beveik nemiegame. Dalyvavau kartu su jumis vienoje įkaitų iš- 
laisvinimo dramoje. Tas reikalas su Džonsonu buvo velniškai skaudus. 

— Taip. Ar žinote, kaip susisiekti su Volkenu? 

— Ne, Po to, kai išvyko, negavau iš jo jokių žinių. 

— Girdėjau, kad judu draugai. 

— Buvome. Maniau, kad buvome. — Truktelėjęs pečiais, Vinsas 
klestelėjo į fotelį ir plačiai nusižiovavo. — Atsiprašau. Sėskitės. Dže- 

ris turėjo būti vyriausiasis pabrolys mano vestuvėse, bet išvyko likus 
dviem savaitėms iki jų. Net nepasakė man, kad pateikė prašymą. Po 
poros dienų atsiuntė sumautą elektroninį laišką, neva atleisk, jis iš- 
vykstąs ieškoti savo sielos ir panašiai. Dvi savaitės iki vestuvių, o jis 
išvyksta ieškoti savo sielos. Jei būčiau nesužinojęs, kad išėjo iš būrio, 
būčiau pagalvojęs, kad paprasčiausiai prisigėrė. 

Akivaizdu, kad Maiklas kenčia nuo miego stygiaus. Fibė prisimi- 
nė tas dienas — naktis, nesibaigiančias naktis su neramiu kūdikiu. 

— Ar Džeris daug gėrė? 

— Kartais užgerdavo. Kai dirbi tokį darbą kaip mūsų, reikia kaip 
nors atsipalaiduoti. 

— Ką žinote apie tą ištekėjusią moterį, su kuria jis turėjo ro- 
maną? 

Vinsas sukluso. 

— Ką tai reiškia? 

— Jūs dalyvavote Džonsono įkaitų dramoje. Tą šūvį paleido 
Volkenas. 

Mieguistos akys prablaivėjo, vyras fotelyje įsitempė. 

— Prakeikimas, negali būti. 

— Esu tikra, kad girdėjote apie įvykį Bonaventūre. Volkenas 
prirakino Rojų prie antkapio ir nužudė. Šiandien sunkiai sužeistas 
kapitonas Makvy. 

— Makvy? Kaip? Kas atsitiko? 

— Prie jo namo durų buvo pritvirtintas sprogmuo. Palankiai 
susiklosčius aplinkybėms, kapitonas Makvy ne tik išgyveno, bet ir 
atpažino Volkeną. Taigi, jei žinote, kur yra Volkenas, turite pasakyti, 
kad galėtume jį rasti, kol dar kas nors nenukentėjo. 

— Nežinau. Jėzau visagali. Džeris? — Vinsas vėl sudribo fotely- 
je. — Kapitonas Makvy atpažino Džerį? 

— Taip. 

— Jėzau. Jėzau. Paskutinius mėnesius darbe jis buvo įsitempęs. 
Kartais įtampa padeda, bet... 

— Jus kažkas neramino? — paragino jį Eibė. 

— Galima sakyti, taip. Suprantate, man užteko ir savų rūpesčių, 
vestuvės ir visa kita. Mes taip dažnai nesusitikdavome. Vis dėlto jis 

buvo geras policininkas. Turėjo blaivią galvą. Kartais užsiplieksdavo, 
tačiau darbe likdavo nepajudinamas. 

— Jis turėjo moterį. 

— Taip, — Vinsas iškvėpė žodį. — Susipainiojo su ja ir daugiau 
apie nieką negalėjo galvoti. Įsikalė sau į galvą, kad išvažiuos su ja į 
Vakarus — kur vyrai vyriški ir visa kita. Nusipirks ūkį Montanoje. 
Pamaniau, kad jie taip ir padarė. Kad jiedu su ta moterimi išvažiavo 
į Montaną. 

— Kuo ji buvo vardu? 

— Jis vadino Gven arba Genevere. Niekam jos nerodė. Man 
buvo neramu... 

— Dėlko? 

— Taip negerai, leitenante. Turiu pasakyti, taip negerai. Jis 
buvo policininkas, komandos narys, draugas. 

— Kapitonas Makvy buvo operuojamas daugiau nei tris va- 
landas. 

— Gerai. — Vinsas pasitrynė smakrą. — Gerai, gerai. Tiesiog 
kai Džeris per daug išgerdavo arba kurį laiką negalėdavo su ja pasi- 
matyti, pasidarydavo nervingas. Kartais net nusikalbėdavo. 

— Pavyzdžiui? 

— Kalbėdavo, kad būtų paprasčiau tiesiog nušauti tą tipą, jos 
vyrą. Bet nerimtai, nes paskui imdavo kalbėti, kaip jiedu tiesiog pa- 
lauks, kol turės pakankamai pinigų ūkiui. Jau ir pavadinimą buvo 
sugalvojęs. 

— Kamelotas? 

— Taip, taip, nes ji buvo Geneverė. Džeris buvo pamišęs dėl jos. 
Tikriausiai ji tampė jį už virvutės, todėl buvo toks nervingas. 

— Ne, nemanau, kad ji taip darė. Ar Džeris turėjo daugiau drau- 
gų, šeimą? 

— Jis sutarė su visais būrio vyrais. Laikė juos broliais. Sakyda- 
vo, mes ginklo broliai. 

Štai kodėl nebuvo sužeistas nė vienas pareigūnas, o Čarlio 
Džonsono kūnas krito suvarpytas kulkų. 

— Šeima? 

— Jis turėjo... turi, nežinau, kaip išsireikšti... motiną ir patėvį, 
tačiau jie nėra artimi. Kiek pamenu, Džeris pasakojo, kad kai jam 

buvo dvidešimt, šeima išvažiavo į Kaliforniją, o jis liko čia. Jis sutarė 
su visais, — pakartojo Vinsas, — bet, išskyrus mane, su niekuo arti- 
miau nebendravo. Buvo vienišius. Man regis, jis šiek tiek nusiminė, 
kai susipažinau su Meridžėj. Mano žmona. Paskui susipainiojo su ta 
moterimi, tiek apie jį ir tegirdėjau. 

Fibė atsistojo. 

— Jeigu jis paskambins arba pamatysite, tučtuojau praneškite 
man. Supratote? 

— Leitenante, jeigu jis visa tai padarė, tada jis tikriausiai išsi- 
kraustė iš proto. Aš turiu žmoną ir kūdikį. Galite manimi patikėti: 
jei Džeris atsilieps, nedelsdamas pranešiu. Neketinu rizikuoti savo 
šeima. 

Išėjusi iš namo, Fibė išsitraukė telefoną. Dankanas laukė atsi- 
rėmęs į automobilį, susikišęs rankas į kišenes ir žiūrėdamas į dangų, 
kur pro plonėjančius debesis bandė žiebtis žvaigždės. 

Fibė priėjo, atsirėmė į automobilį šalia jo ir rymojo, kol pasikal- 
bėjo su komandos vadu, su gydytojais apie Deivo būklę ir galiausiai 
su Saiksu apie paskutines naujienas. 

Baigusi įsikišo telefoną į kišenę ir dar kurį laiką stovėjo, žiūrėda- 
ma į mirksinčias žvaigždes. 

— Tu siaubingai kantrus vyras, Dankanai. 

— Dažniausiai būna verta laukti. 

— Kad ir kaip būtų baisu, taip galvoja ir Volkenas, o jis jau gana 
seniai laukia. Šis vyrukas buvo artimiausias jo draugas. Tiesą sakant, 
skaitant tarp eilučių, pasakyčiau, vienintelis Volkeno draugas. Vie- 
nišius, gerai sutaręs su kitais, darbe nesikarščiuodavęs, mėgdavęs 
išgerti, nelabai kreipęs dėmesį į draugo sužadėtuves. Tačiau per tuos 
trejus metus jis nė karto nepaskambino savo vieninteliam draugui. 
Dabar neturi jokių draugų. Taip jam geriau. To jis ir nori. 

— Tiesiog privalome jį iškasti iš po žemių, nes jis kažkur mieste. 
Tai ne mano darbas, bent jau ne tas, kurį geriausiai išmanau. — Fibė 
persibraukė rankomis plaukus. — Todėl turiu būti kantri ir laukti, 
kol kiti jį ras. 

— Kai buvau mažas, mėgdavau žaisti beisbolą. 

Fibė suglumusi pažvelgė į Dankaną. 

— Atsiprašau? 

— Labai mėgdavau žaisti, galėjau pasiųsti kamuolį toli toli. Ir 
bėgti kaip vėjas. Tačiau mano lazda buvo žalia ir glebi kaip senas 
salieras. Todėl, kai reikėdavo mušti, tekdavo pasikliauti kitais. Mes 
darome tai, ką galime, Eibe. 

— Myliu jį labiau, nei mylėjau savo tikrąjį tėvą. — Fibė pasitry- 
nė drėgnas ir pavargusias akis. — Savo tėčio beveik neprisimenu. Tik 
tiek, kad jodinėdavau jam ant nugaros, jis mane kutendavo ir kvepėjo 
Dial muilu. Tačiau negirdžiu jo balso galvoje ir kartkartėmis turiu pa- 
žiūrėti į nuotraukas, kad prisiminčiau veidą. Kai galvoju apie tėvus, 
pirmiausia galvoju apie Deivą. 

— Eikš, mieloji. — Dankanas paėmė ją už rankos. — Parvešiu 
tave namo. 

— Šiandien daugiau nieko negaliu padaryti. Ničnieko. 

— Tu išsimiegosi, o rytoj pagalvosi, ką daryti. 

— Tu liksi su manimi. — Įsėdusi į automobilį pažiūrėjo į jį. — 
Sakei, kad liksi. 

— Žinoma, galiu likti. 


Dankanas tikėjosi vėl permiegoti Avos sūnaus kambaryje, todėl 
nustebo, kai Fibė, žvilgtelėjusi į Karlės kambarį, paėmė jį už rankos ir 
įsitraukė į savo miegamąjį. 

Uždariusi paskui save duris, ji pridėjo prie lūpų pirštą. 

— Kai mylėsimės, turėsi tylėti. 

— Paprastai triukšmauji tu. — Dankanas stumtelėjo ją lovos 
link. — Bet jei per daug įsijausi, tiesiog užkimšiu tau burną. 

— Geriau pamėgink taip. — Fibė pasistiebė ir pabučiavo jį į lū- 
pas. — O Dieve! — žodį iškvėpė kartu su atodūsiu. — Dieve, noriu 
jausti tave visą. Viduje, aplink save, po savimi. Noriu būti apsupta, 
Dankanai. Apsupta, kad daugiau apie nieką negalėčiau galvoti. 

Jis atsargiai paguldė ją ant lovos, nubraukė nuo veido plaukus. 
Lūpos nuslydo jos kakta, skruostais, smakru. Tada paniro į lūpas. 

Dankanas jautė, kaip ji pamažu atsipalaiduoja. Nežymus virpu- 
lys pečiuose ištirpo. Fibė kilstelėjo rankas, kad jis galėtų nutraukti 
marškinėlius. Jo rankos nuslydo šonais. Ir atsitrenkė į ginklą. 

— O, man regis, tu ginkluota ir labai pavojinga. 

— Velnias. Pamiršau. 

Atstūmusi jį Fibė pasivertė ant šono, nusisegė ginklą ir kartu su 
dėklu pasidėjo ant naktinio staliuko. 

— Juk nepalieki jo taip, kai Karlė šalia? 

Dar vienas tvinksnis į širdį, pagalvojo suimdama į delnus jo 
veidą. 

— Ne. Ant viršutinės spintos lentynos yra seifas. Bet durys už- 
rakintos, tad tegu guli čia. 

— Gerai. Taigi, man rodos, ketinau... — Dankanas prisitraukė 
ją. — Pabučiuoti, — pratarė įsisiurbdamas. 

Jie nusirengė šnabždėdamiesi. O paskui visiškai nutilo. 

Dankanas apsupo, kaip ji ir prašė, prisilietimais ir pojūčiais, 
karščiu ir judesiais. Tamsoje Fibės rankos ir lūpos slydinėjo jo kūnu, 
ieškodamos, ko jai reikėjo. 

Maži malonumai virto kankinamu skausmu, o skausmas ištir- 
po šilkiniuose malonumuose. Laikas ėjo, ir galbūt tos žvaigždės jau 
švytėjo, bet jų šviesos Fibei nereikėjo. Visos dienos baimės ir įtampa 
išgaravo. | 

Fibė tiesėsi į jį, ir sulig kiekvienu judesiu Dankanas galėjo girdėti 
jos atodūsius. Paskui ji apsupo jį tuo nepaprastai maloniu karščiu, pa- 
ėmė į nelaisvę ir skandino, kol jis neteko kvapo. 

Matė jos akis, spindinčias tamsoje, stebinčias jį per tą nepa- 
kartojamą kūnų šokį. Koks nepaprastas malonumas jausti odą prie 
odos, nors ritmas išliko lėtas ir neskubrus. Susiliejusios lūpos slopino 
dejones ir rijo aikčiojimus. 

Kai Fibė paskutinį kartą pakilo, kad nertų į tamsą, Dankanas 
panėrė veidą į jos plaukus ir lyg oro godžiai įtraukė jų kvapo. 


Reikėtų atsikelti, padėti į vietą ginklą, atrakinti duris. Bet, O 
Dieve, kokia palaima gulėti nuogai, kūnas prie kūno, kol mintys dar 
išsibarsčiusios, o širdis nepaliauja daužytis. 

Kaip ji galėjo taip ilgai be šito apsieiti? Be to intymumo, ma- 
lonumo, sąlyčio? Kaip gyveno be jo? Be pokalbių, paramos, humoro 
jausmo ir supratimo. Argi nenuostabu, kad šiuo gyvenimo etapu rado 
jai tinkantį žmogų? Tiesiog tinkantį — kūnu, protu ir širdimi. 

Gali būti, kad pastaruoju metu jautėsi pernelyg jausminga ir 
netvirta. Tačiau ji rado žmogų, kuris padėjo tvirtai atsistoti ant kojų. 
Žmogų, kuris gali atsakyti į klausimus ar parodyti kelią, nes, o Jėzau, 
ji nė nesuvokė, kokia pavargusi buvo viena nešti tą naštą. 

— Tu padėjai man sutvirtėti, Dankanai. 

— Tai gerai. Tikriausiai. 

— Man labai gerai. — Fibė paglostė jo nugarą iki užpakalio ir 
atgal. — Labai gerai. Galbūt esu paveikta sekso euforijos, tačiau šią 
akimirką jaučiuosi taip, tarsi galėčiau susidoroti su tuo, kas vyksta ir 
kas dar vyks. Viskas bus gerai, nes taip turi būti. 

Dankanas kurį laiką tylėjo, paskui perbraukė pirštu per jos petį. 

— Aš vėl priėmiau į darbą Savižudį Džo. 

— Tu... Hmm. 

— Einas supyks, bet tai tik pusei etato. Kelios valandos per sa- 
vaitę. Dabar jis ne toks pamišęs, gydosi. — Dankanas pakėlė galvą ir 
pažiūrėjo į ją. — Tu gelbėji gyvybes, Fibe, išgelbėjai jam gyvybę. Štai 
ką tu darai. Kiek žmonių galėtų tai pasakyti? Kad gelbėja gyvybes? 
Taip, viskas bus gerai. 

— Nesu tikra, kad noriu išgelbėti jo. Volkeno. Anksčiau to nie- 
kada nejaučiau, visada — nors ir labai trumpam — pajusdavau gai- 
lestį dėl žmogaus mirties. Per visus šiuos metus nesu į nieką nutai- 
kiusi ginklo. Niekada nesu iššovusi už šaudyklos sienų. Tačiau dabar 
žinau, kad galėčiau, žinau, kad nedvejočiau, jeigu tik jį pamatyčiau. Ir 
tas žinojimas, Dankanai, manęs neslegia. 

— Kodėl turėtų? 

— Nes mano ne toks darbas. Prieš daugelį metų, kai Roibenas 
buvo paėmęs mus įkaitais, galvojau: jei galėčiau paimti iš virtuvės 
peilį, jei pavyktų kaip nors pasprukti, smeigčiau jam. Jei galėčiau, 
nužudyčiau už tai, ką mums padarė. Už tai, kad laikė mus įkalintus, 
už tą kraują ant mamos veido, už baimę Karterio veide. Tai buvo vie- 
nintelis kartas mano gyvenime, kai taip jaučiausi. Tačiau kai viskas 
pasibaigė, man labai palengvėjo, kad Roibenas liko gyvas. Jis sės į ka- 
lėjimą, taip ir turi būti, taip jam ir reikia, bet liko gyvas. Tame name 
niekas nežuvo. Nežinau, ar jausiu tą patį, kai baigsis ši istorija. 

— Aš jau... penkiolika metų su niekuo nesimušiau... neskaitant 
peštynių su tuo puskvaišiu Džeiko pusbroliu. Niekam netrenkiau į 

veidą, niekam rimtai neaplamdžiau kaulų. Tačiau jei pasitaikytų pro- 
ga, jei pavyktų pričiupti Volkeną, muščiau, kol imtų kraujuoti. O kai 
pamatyčiau, kad akys užsivertė, dar gerokai apspardyčiau. Paprastai aš 
taip nesielgiu, Fibe, tačiau šis žinojimas manęs irgi nė kiek neslegia. 

Ji stebeilijo į Dankaną, nes nors balso tonas buvo ramus ir ne- 
rūpestingas, Eibė žinojo, kad jis kalba rimtai. Dankanas turi tokią 
savybę. 

— Ką gi. Pasirodo, mes porelė smurtautojų, ar ne? 

— Kažkas panašaus. Skirtumas tik tas, kad mes nenaudojame 
smurto be tikslo. Žinai, ką pasakysiu? Jei tau pavyktų Volkeną pri- 
čiupti, nusitaikyk į jį ir lauk, kol aš atvažiuosiu. Aš primušiu, o kai jau 
gulės ant žemės, galėsi porą kartų gerai įspirti. 

Fibė nesusilaikiusi prunkštelėjo. 

— Dieve, tai neturėtų būti juokinga, ir aš tikrai neturėčiau 
jaustis geriau. Visgi taip yra. Ir kadangi esame taip nusiteikę, geriau 
padėsiu ginklą į seifą, kur jam ir vieta. 

Išsirangiusi iš po jo Fibė paėmė nuo stalelio ginklą. Tada su- 
mirksėjo nuo netikėtai plykstelėjusios šviesos, kai Dankanas įjungė 
stalinę lempą. 

— Turėjau tai pamatyti. — Vyras neskubėdamas ją nužvelgė. — 
Nuoga raudonplaukė su ginklu. Mane tai taip jaudina, kad galėčiau 
pradėti antrąjį raundą. 

Ji tik papurtė galvą ir nuėjo prie spintos. 

— Prieš kelias valandas nebūčiau patikėjusi, kad galėčiau baigti 
dieną čia šitaip. Gyvenimas — keista kelionė, kaip kažkas neseniai 
pastebėjo. 

— Man patinka jos kalneliai ir pakalnės. Beje, prisiminiau, ko 
norėjau tavęs paklausti. Kai viskas baigsis, kaip manai, ar galėtum 
kelioms dienoms išvykti su manimi? 

Planuoti natūralu ir žmogiška, pagalvojo Fibė, dėdama į seifą 
ginklą. Šyptelėjo, pagalvojusi apie Paryžių, Romą, Taitį ar Belizą. 

— Gal ir galėčiau. Turi ką nors numatęs? 

— Disnėjaus šalį. 

Dusliai dunkstelėjęs ginklas iškrito Fibei iš rankos į seifą. Ji liko 
stovėti, spoksodama į nieką. 

— Tu nori keliauti į Disnėjaus šalį? 

— Tai mano vaikystės svajonė. Sėdėdavau lovoje ir svajoda- 
vau. Man atrodė, kad ten labai smagu. Spalvos, muzika, karuselės, 
žmogaus dydžio filmukų herojai. Vaikystėje ten niekada nesilankiau. 
Vėliau porą kartų buvau nuvažiavęs, tik tam, kad pasakyčiau, jog esu 
buvęs. 

Fibė atsargiai pastatė seifą ant lentynos. 

— Ir buvo smagu? Viskas buvo, kaip įsivaizdavai? 

— Taip, gana smagu. Žinoma, jei esi iš kokios nors Surūgėlių 
šalies, tada jokių vilčių. Tačiau pamaniau, kad Karlei turėtų patikti, ar 
ne? Tikriausiai tai geriausia vieta pasaulyje, kai esi septynerių. Bent 
jau aš taip galvojau, kai buvau tokio amžiaus. 

Fibė išlindo iš drabužinės ir atsigręžė į jį. Dankanas sėdėjo ant 
lovos, visiškai nuogas, susivėlęs, su svajinga šypsena veide, galvoda- 
mas ne apie šviesų miestą Paryžių ar romantiškas atostogas, bet apie 
stebuklingus kalnus ir skraidančius dramblius. 

— Tu nori nuvežti Karlę į Disnėjaus šalį? 

Dankanas pakreipė galvą, paskui gūžtelėjo. 

— Tuirgi gali važiuoti. Nupirksiu tau peliuko ausis. 

Virš jų kybo grėsmė, pagalvojo Fibė. Labai reali, visai šalia. Dėl 
ryšio su ja Dankanas tapo pagrindiniu taikiniu. O jis planuoja, kaip 
nusivežti Karlę į Disnėjaus šalį. 

Priėjusi prie lovos, atsisėdo šalia. Tada paėmė Dankaną už ran- 
kos ir pažiūrėjo į akis. 

— Dankanai. — Meilė užliejo ją tarsi atodūsis. — Dankanai. 

Jo duobutės sumirksėjo. 

— Fibe. 

— Ar vesi mane? 

— Ar aš... ką pasakei? 

Jo ranka nežymiai krūptelėjo, veidas irgi įgavo atitinkamą iš- 
raišką. Jai tai buvo nė motais. 

— Tu esi geriausias vyras, kokį pažįstu, o tai šį tą reiškia, nes 
aš jau turiu Karterį ir Deivą — jie tikrai geri vyrai. Tu sugebi mane 
prajuokinti, verti mąstyti. Esi dosnus ir protingas — tai svarbi kom- 
binacija, nes atskirai šie bruožai gali erzinti. O labiausiai žaviuosi ir 
gerbiu dėl tavo įgimto lojalumo. 

— Pamiršai paminėti seksą. 

Dabar Fibė nusišypsojo. 

— Ne, nepamiršau, nė akimirkai. Kadangi jau pradėjau girti, pa- 
sakysiu, kad niekada neturėjau geresnio, ir tai, be abejo, veikia mano 
pasiūlymą. Mano gyvenimas sudėtingas, aš turiu daugybę pareigų. 
Tu esi vienintelis, su kuriuo galiu jomis dalytis visiškai neabejoda- 
ma. Vienintelis, kurį myliu pakankamai. O aš tave myliu, Dankanai. 
Labai myliu. Palauk, palauk, — suskubo Fibė, pamačiusi pokytį jo 
akyse. — Noriu baigti. Man patinka tavyje viskas, ką paminėjau, ir 
būtent tai norėjau tau šįvakar pasakyti. Pasiūlymo neplanavau. Ta- 
čiau Disnėjaus šalis man visiškai apsuko galvą. 

— Disnėjaus šalis buvo paskutinis lašas? 

— O taip. Žinau, mes nelabai seniai pažįstami. Tik nuo... 

— Švento Patriko dienos. 

— Švento Patriko dienos. Todėl tu tikriausiai norėsi pagalvoti, 
be to, reikia palaukti, kol viskas išsispręs, bet... 

— Kur žiedas? 

— Žiedas? 

— Tai kokios čia piršlybos, velniai rautų? — pasipiktino Danka- 
nas. — Tu nenupirkai man žiedo? 

Fibė garsiai iškvėpė. 

— Buvau šiek tiek užsiėmusi. 

Jis aiškiai perdėdamas giliai atsiduso. 

— Nežinau, ar galiu rimtai svarstyti tavo pasiūlymą, kai nėra 
žiedo. Tačiau šį kartą galbūt padarysiu išimtį, tik šį kartą. — Danka- 
nas pasilenkė ir pabučiavo jos besišypsančias lūpas. — Ketinau pasi- 
piršti tau Disnėjaus šalyje. 

— Tu... Tikrai? 

— Ketinau apsvaiginti tave ant karuselės arba įbauginti ant 
Visatos kalnų ir smogti, kol tavo gynyba būtų nusilpusi. Žinoma, 
būčiau turėjęs ir žiedą. 

Fibė parvertė jį ant lovos ir apsižergė. 

— Mėgstu viską išsiaiškinti iki galo. Ar tai reiškia taip? 

— Tu pavergei mane tą minutę, kai įžengei į Savižudžio Džo 
butą. 

Ji įtariai prisimerkė. 

— Ką tu žinojai, juk galėjau būti ištekėjusi, su šešiais vaikais 
arba lesbietė. 

— Tada būčiau džiūvęs dėl tavęs iki gyvenimo pabaigos. Visgi 
man pasisekė. Jau kurį laiką sekėsi, ir visą tą laiką artėjau prie tavęs. 
Tu pavergei mane, Fibe, jau pirmąją akimirką, ir nuo tada aš skendau 
meilėje nė nesidairydamas šiaudo. 

Dankanas užkišo jai už ausies plaukų sruogą. 

— Manęs nebaugina sunkumai, o pareigos yra gyvenimo dalis, 
jei gyveni teisingai. Mes gyvename teisingai, tu ir aš. Todėl taip, aš 
priimu tavo bežiedį pasipiršimą. 

Fibė pabučiavo jį į lūpas, tada prisiglaudė prie skruosto. 

— Juk dar nė neužsiminiau apie sunkumus. Aš turiu gyventi 
šiame name. Negaliu... 

— Man patinka šis namas. Tai nėra sunkumas, tai nuostabus 
senas namas Džonso gatvėje. 

— Mano mama... 

— Ji nuostabi. Jei negalėčiau turėti tavęs, siekčiau jos. Aš jai 
patinku. — Dankanas nuvedė pirštu per Fibės nugarą. — Kaip ir 
kitoms moterims. 

Atšlijusi Fibė pažiūrėjo į jį. 

— Tikiuosi... noriu, kad būtum Karlei tėvas. 

— Įsižeisčiau, jei nenorėtum. Atsipalaiduok, Fibe. — Dankanas 
traukė Fibę prie savęs, kol jos galva atsidūrė jam ant krūtinės. — Čia 
derybos nereikalingos. Sandoris sudarytas. 

— Aš tokia laiminga. Kažkaip keista jaustis laimingai, kai aplink 
tiek blogio. 

— Mes viską ištaisysime. Tą abu neblogai sugebame. 

— Jau beveik rytas, — sumurmėjo ji, žiūrėdama į langą. — Be- 
veik laikas vėl viską pradėti iš naujo. 

— Užsimerk. Užsimerk, kol jautiesi laiminga, ir pamiegok. 

Ji pabudo nuo į akis tvieskiančios saulės ir daužymo į duris. 
Ačiū Dievui, kad paliko jas užrakintas. 

Fibė stipriai papurtė Dankaną, išgirdo jį suniurzgant, tada šoko 
iš lovos. 

— Minutėlę, mieloji. 

— Mama, kodėl durys užrakintos? Mama, ar tau viskas gerai? 

— Viskas gerai. — Fibė prišoko prie spintos ir išsitraukė chala- 
tą. — Tiesiog puiku, Karle. Eik į apačią. Aš tuoj nusileisiu. 

— Tavo durys užrakintos, mama. Pasakysiu senelei. 

— Ne! — Jėzau švenčiausias. — Ne, palauk minutėlę. — Fibė 
kaip vėjas išlėkė iš drabužinės. Plačiai žiovaudamas, Dankanas stovė- 
jo prie sujauktos lovos ir tingiai movėsi džinsus. Sutrikusi Fibė pri- 
dėjo prie lūpų pirštą, tada atrakino duris ir pravėrė per plyšelį. 

— Aš miegojau, mieloji. Vėlai grįžau. Netrukus nusileisiu į apačią. 

— Tavo durys buvo užrakintos. 

— Taip, ko gero. Aš... 

— Lauke Dankano automobilis. Bet apačioje jo nėra, Styveno 
kambaryje irgi. 

— O, taip. Gal paprašytum, kad Ava iškeptų pusryčiams vaflių? 

— Ar Dankanas čia? — Karlė mėgino įžiūrėti pro siaurą plyšį. 
Fibė stengėsi užstoti vaizdą kambaryje. — Ar jis miegojo su tavimi? 

Tas vaikas kaip šuo su kaulu, pagalvojo Fibė. Nespėjus atsakyti, 
Dankanas tarė: 

— Mus pričiupo, — ir pravėrė duris plačiau. — Labas, Karle. 

— Labas. Mamos durys buvo užrakintos, aš negalėjau įeiti. 

— Mes labai vėlai grįžome, — pakartojo Eibė. 

— Kodėl tu miegojai mamos kambaryje? — paklausė Karlė 
Dankano. 

— Šį rytą tu turi tiek daug klausimų, o aš dar net kavos neiš- 
gėriau. 

— Sakei, kad reikia klausti, — priminė Karlė mamai. — Susap- 
navai blogą sapną, Dankanai? Kartais, kai susapnuoju, miegu mamos 
lovoje. 

— Žinai ką? — Dankanas kumštelėjo Fibei į šoną. — Leisk man 
tavęs kai ko paklausti. Ką pasakytum, jei tavo mama ir aš susituok- 
tume? 

Karlė įtariai nužvelgė Dankaną, paskui mamą. 

— Jūs įsimylėję ir norite miegoti kartu? 

— Teisingai. 

— Tu būtum mano patėvis? 

— Būčiau. 

— O kai tuoksitės, ar nupirksite man naują suknelę? 

— Būtinai. 

Ji nusišypsojo, ir Fibė pastebėjo dukros akyse gudrią kibirkš- 
tėlę. 

— Kai mano draugė Dy gavo patėvį, tai gavo ir mažą broliuką 
Viljamą. Ar galėsiu irgi tokį gauti? 

— Gali išeiti sesutė, bet galėsime pavadinti ją Viljamu. 

Karlė kikendama papurtė galvą. 

— Mergaitės nebūna Viljamai. Galėtume pirma įsigyti šuniuką 
ir jį pavadinti Viljamu, o tada... 

— Tu pernelyg įsivažiavai, vaike, — perspėjo mergaitę Fibė. 

— Mes čia kalbamės, — tarė Dankanas Fibei, tada pritūpė, kad 
jo veidas būtų viename lygyje su Karlės. — Pažiūrėsim, ką galėsiu pa- 
daryti. Jei pavyks, ką duosi man? 

Karlės veidukas išraudo, tada ji labai atsargiai lūpomis palietė 
Dankano skruostą. 

— Toks mažas pakštelėjimas už kūdikį ir šunį? Jūs, Maknamarų 
moterys, esate tikros šykštuolės. 

Mergaitė vėl sukikeno, dar labiau išraudo, apkabino Dankaną ir 
įspaudė jam į žandą garsų, lipnų bučinį. 

Nė karto, galvojo Fibė žiūrėdama, nė karto nematė Karlės ir 
Rojaus apsikabinusių. Nė karto nematė mažosios tokios laimingos 
tėvo glėbyje. 

— Dabar jau panašiau. Apsivilksiu marškinius, kad moterys ne- 
apalptų, pamačiusios mane nusileidžiantį. — Jis pastatė Karlę ant 
žemės. — Mes tuoj ateisime. 

— Gerai. — Mergaitė išlėkė iš kambario, per petį metusi jam 
plačią šypseną. 

— Regis, ji neprieštarauja. Dabar pažiūrėsime, ką pasakys Esė... 
Kas yra? — Dankano veide šmėstelėjo išgąstis, nes atsisukęs pamatė 
ašarotą Eibės veidą. — Ką padariau? 

Ašaros taip gniaužė gerklę, kad ji tik papurtė galvą ir stipriai ap- 
kabino mylimąjį. Paskui dar stipriau. 

— Žinai, mes gyvenome ir be tavęs, — pagaliau išspaudė ji. — 
Gyvenome. Bet, o Dieve, su tavimi viskas atrodo kur kas geriau. 

— Džiaugsmo ašaros, — Dankanas atsiduso palengvėjusia šir- 
dimi. — Suprantu. 

— Didelio džiaugsmo. 
— Tai gerai. Tai... kaip dėl šuniuko? 


29 


LAIKAS BUVO APSKAIČIUOTAS TOBULAI, vieta pasirinkta dėl 
laimingo atsitiktinumo. O gal, pagalvojo jis, tai buvo likimo pirštas. 
Andžė, stebinti iš aukštybių, vedžioja jo rankas. 

Tai įvyks šiandien. 

Gaila, velniškai gaila, kad Makvy gabalai neišlakstė po Barnardo 
gatvę. Ta kekšė kaimynė sutrukdė. Visgi gerai papurtė tą niekšelį, pa- 
galvojo jis, apimtas pasitenkinimo. O taip, tas šūdžius skriejo kaip 
koks sumautas supermenas. 

Reikėjo didelių valios pastangų, kad susilaikytų neišsitraukęs iš 
po lietpalčio ginklo ir nesuvaręs kelių kulkų į tą kalės vaiką ir jo kekšę 
kaimynę, gulinčius ant šaligatvio kraujo klane. 

Nors tai būtų suteikę didžiulio pasitenkinimo, būtų buvę teisin- 
ga, galėjo sugadinti likusią plano dalį. O žaidimo pabaiga jau matyti. 

Būtų geriau, jei Makvy mirtų, o tai visai įmanoma. Dar būtų 
gerai, jei turėtų laiko ir galimybę pašalinti Maknamaros draugužį, 
tiesiog šiaip, dėl visa ko. Ir velniškai gaila, kad tenka atsisakyti plano 
prirakinti prie stulpo priešais namą, kuriame jie užaugo, jos ištižėlį 
broliuką su sprogmenų prikimšta liemene. 

Bailiai, pora bekiaušių bailių — štai kas jie, slepiasi tame name 
po moterų sijonais. Jie neverti jo laiko, tarė sau Volkenas, neverti 
pastangų. 

Jis rūpestingai krovėsi įrangą. 

Dabar tikriausiai jo jau ieško. Tegul ieško. Po poros valandų 
žinos, kur jį rasti. O jis bus ten, kur norėjo būti, darys tai, ką supla- 
navo. 

Kol baigs, visi sužinos, kad Fibė Maknamara nužudė angelą, 
tarsi pati būtų ją nušovusi. O kai tai baigsis, ir viskas baigsis. 

— Jis įteikė pareiškimą ir išsikraustė iš buto. Nuomos sutartis 
turėjo baigtis po dviejų mėnesių, tad jis paliko čekį, — sėdėdama prie 
Deivo lovos, Fibė pasakojo, ką sužinojusi. — Tuo metu turėjo dvi kre- 
ditines korteles. Per trejus metus nė viena nebuvo panaudota. Su nie- 
kuo nebendravo, nei su savo geriausiu draugu, nei su buvusiu vadu. 
Turėjo atsiskaitomąją sąskaitą ir maždaug šešis tūkstančius joje, taip 
pat seifą banke. Viską pasiėmė tą pačią dieną, kai išėjo iš skyriaus. Jo 
vardu buvo registruotas ševroletas. Pardavė automobilį už aštuonis 
tūkstančius grynųjų Derikui Mynsui, gyvenusiam tame pačiame 
name. Stengiamės jį rasti, bet nemanau, kad iš to būtų naudos. Jo 
vardu registruoti du ginklai: devynių milimetrų „Smith 8: Wesson“ ir 
trisdešimt antrojo kalibro „Remington“. Draugas sako, kad jis turėjo 
trisdešimt trečiojo kalibro medžioklinį šautuvą su teleskopu ir tėvo 
paliktą dvidešimt antrojo kalibro pistoletą. 

— Mėgsta ginklus. 

— O taip. Jis patyręs snaiperis, apmokytas dirbti su sprogmeni- 
mis. Prieš stodamas į Greitojo reagavimo būrį, dirbo mūsų išminuo- 
tojų būryje. Jis kažkur Savanoje arba netoliese, bet, mūsų žiniomis, 
tu vienintelis jį matei. 

Fibė kilstelėjo rankas. 

— Nežinau, ką daryti. Aš derybininkė, o ne seklė. 

— Dėlionė yra dėlionė, Fibe. Viskas susideda iš gabaliukų. 

— Turiu tik keletą. Jis kaltina mane dėl Andželos Brentin mir- 
ties, galbūt dėl to, kad daugiau nėra ko kaltinti. Tą dieną jis buvo 
komandos narys, Deivai. Jis dalyvavo įkaitų išlaisvinimo operacijoje, 
kai ji mirė. Visi buvo apsupę banką, laukė įsakymo pulti. Mes neži- 
nojome nei įkaitų, nei sužeistųjų vardų. Jis nežinojo, kad Andžela 
viduje, mirusi ar mirštanti, o laikas ėjo. 

— Neveiksnumas. Bejėgiškumas. — Deivas linktelėjo ir užsi- 
merkė, nes net menkiausias judesys sukeldavo skausmą pakaušy- 
je. — Lancelotas neišgelbėjo Geneverės. 

— Būtent su tuo jis ir negali susitaikyti. Kad buvo ten, laukė, 
kol ji nukraujavo. Kol aš liepiau laukti, kol kalbėjausi su jos žudikais, 
įkalbinėjau, kad išeitų iškeltomis rankomis. Dėl mano priimtų spren- 
dimų jie išgyveno, o ji mirė. Štai kuo jis tiki. Nori tuo tikėti. Tačiau tai 
nepadeda jo rasti. 

— Kam jam reikėjo Rojaus? 

Galvok, paliepė sau Fibė. Įsijausk į jo asmenybę. 

— Dėl mūsų ryšio — mudu turėjome vaiką, buvome vedę. Vy- 
ras — simbolis. Prie Brentino prisikasti sunkiau, daug sunkiau nei 
prie Rojaus. O Rojus buvo mano. Tas vyras nori sunaikinti tai, kas 
mano, kaip aš sunaikinau tai, kas buvo jo. 

— Ne tik dėl moters. — Deivas ištiesė ranką į stiklinę vandens, 
o kai Fibė pakėlė ją prie lūpų, įsikando šiaudelį ir ėmė siurbčioti. — 
Ačiu. Ne tik dėl moters, — pakartojo kapitonas. — Buvo sužlugdytas 
jo įvaizdis. Nepasinaudojo proga. Vykdė įsakymus, laukė kartu su 
kitais, užuot vienas išėjęs į gatvę ir visus iššaudęs. 

— Tačiau šį kartą pasistengs. Jis laikosi tam tikros eigos, — gar- 
siai mąstė Fibė. — Rojus, paskui tu. Visi žino, kad mes artimi. Tavo 
dėka tapau derybininke. Vadinasi, per tave buvau prie banko. 

— Gal pakviesti slaugę? — paklausė ji, kai Deivas pasimuistė ir 
susiraukė iš skausmo. — Tau reikėtų pailsėti, reikėtų... 

— Ne. Teęsk. Bent jau turiu apie ką galvoti. Jei pakviesi slaugę, ji 
ateis su adata ir išsiurbs dar kraujo. Prisiekiu, ligoninė niekuo nesi- 
skiria nuo vampyrų buveinės. Jiems vis negana kraujo. Tęsk. 

Trokšdama kaip nors padėti, kalbėdama Fibė tvarkė ir lygino 
paklodę. 

— Gerai. Tie negyvi gyvūnai — kad suterštų mano namus, kad 
sumenkintų mano savisaugos jausmą. Gyvatė, triušis, žiurkė. Tik- 
riausiai jis gyvena kur nors užmiestyje. Kitaip kas nors pastebėtų, 
jei šaudytum į triušius. Būtų protingiau gyventi kur nors užmiestyje, 
tylioje, nuošalioje vietoje. Niekas nelenda į akis, pernelyg nesikiša, 
ypač jei su niekuo nebendrauji. Jei sutari, — tęsė ji. — Kaip sutarė 
su komandos nariais. Tam vyrui reikia automobilio. Vis dar tiriame, 
kaip jis pateko į Hilton Hedą. 

Fibė nusisuko į langą. Miestas išsidriekęs, galvojo ji, keliai veda 
į priemiesčius, priemiesčiai užleidžia vietą pelkėms ir miškams. Tiltai 
veda į salas. 

Tiek daug vietų, kur galima pasislėpti. 

— Visi miesto, salų policininkai turi jo nuotrauką. Tikriausiai jis 
žino, kad tu likai gyvas, kad matei jį ir kad yra ieškomas. Mano nuo- 

mone, jis turi dvi išeitis — viską mesti ir bėgti arba įvykdyti planą. 
Taigi nemes ir nebėgs. 

— Tau reikia būti pasirengusiai, kai ateis tavęs. 

Fibė linktelėjo. 

— Stengiuosi. — Ji atsisuko. — Aš taip ir nepaklausiau, kaip 
jautiesi šį rytą. 

— Džiaugiuosi, kad esu gyvas. 

— Turėjau surišti šeimą, kad neatlėktų čia. Ir man įsakyta įsa- 
kyti tau, kad prisistatytum, kai tik tave išleis. Mama ir Ava išlepins, 
kol sveiksi. 

— Ar tai reiškia, kad gausiu persikų pyrago? 

— Galiu garantuoti. Kada pakviesi Avą į pasimatymą? 

— Atsiprašau? 

— Kada judu liausitės mėtę ilgesingus žvilgsnius vienas kitam 
į nugarą? Abu suaugę, išsiskyrę žmonės. Man atrodo, ji visiškai ne- 
miega naktimis. 

— Na, aš... 

— Nežinau, kiek kartų ryte ji klausė manęs apie tave, ginčijosi, 
norėdama ateiti aplankyti, ir liepė perduoti, kad galvoja apie tave. 

— Ji draugė, sena draugė. 

— Deivai, mano mama tavo draugė. — Iš nevilties Fibė sugniau- 
žė kumščius. — Negi meluosi man, gulėdamas, galima sakyti, mirties 
patale, kad jauti Avai tą patį, ką ir mano mamai? 

— Nemanau... 

— Ko tu nori? — Fibė vėl ėmė tvarkyti lovą. — Žinau, kaip išsi- 
aiškinti, ko nori žmonės, patirdami emocinį stresą. Jei gėda pasakyti 
man, — velniškai malonu matyti tave raustantį, — tai aš pasakysiu 
tau. Kai atsistosi ant kojų, pakviesi Avą romantiškai pavakarieniauti 
žvakių šviesoje. 

Deivas vėl pasimuistė, tik šį kartą ne iš skausmo. 

— Tiesą sakant, vakar pakeliui į namus galvojau apie ją... apie 
tai. Galvojau, kad dabar tam netinkamas metas. 

— Dažniausiai pusę laiko būna netinkamas metas. — Šypsoda- 
masi Fibė suglostė jo plaukus. — Aš paprašiau Dankano, kad vestų 
mane. Jis pasakė taip. 

Deivo burna prasižiojo ir vėl užsičiaupė. 

— Šį rytą tu kupina netikėtumų. 

— Pati stebiuosi. Myliu jį taip, tarsi būčiau laukusi visą gyveni- 
mą, tiesiog laukusi, kad galėčiau pradėti savo likusį gyvenimą. Juk 
nuvesi mane prie altoriaus? Esu tikra, kad šis vyras skirtas man. 

— Aš irgi to tikiuosi. — Deivas paėmė ją už rankos. — Džiau- 
giuosi dėl tavęs. 

— Aš irgi. Tu labai ilgai laukei, Deivai. Pakviesk Avą į pasimaty- 
mą, kad pradėtum savo likusį gyvenimą. 


Kai Pibė išėjo iš Deivo palatos, Liza atsistūmė nuo sienos. 

— Ačiū, kad leidai pabūti su juo vieniems. 

— Viskas gerai. Kaip jis? 

— Gana gerai, kad nesinervinčiau. Dar kartą ačiū, kad sutikai 
man padėti. 

— Vėlgi, jokių rūpesčių. Tas Volkenas mėgino nužudyti vieną 
mūsų. Skyriuje nėra žmogaus, kuris neprisidėtų. Jis negali ilgai 
slėptis. 

— Ir neketina bėgti. — Fibė žengė į lipnų karštį. — Toji audra 
visiškai neatvėsino oro. Tik padarė jį drėgnesnį. 

— Vasara Savanoje. Mylėk ją arba bėk. Atsiliepk, — tarė Liza, 
kai suskambo kolegės telefonas. — Aš vairuosiu. 

— Manau, tai jis. — Ji ištiesė telefoną, kad Liza matytų ekraną. 
Pastaroji linktelėjo, paėjėjo atokiau ir išsitraukė savo telefoną. — 
Fibė Maknamara. 

— Kaip laikosi Deivas? 

— (Gerai, ačiū. Tu susimovei. 

— Ne. Viskas keičiasi, Fibe. Juk žinai, kad nebūna pastovios 
krypties vėjo. Pasitaiko, kad ir nepavyksta. Žinau, ieškai manęs. 

— Regis, tai tavęs nejaudina, Džeri. 

— Nė kiek. Nerasite manęs, kol nebūsiu pasirengęs. Ar tu su 
liemene, Fibe? 

Jos širdis neramiai krūptelėjo, ir ji parodė Lizai slėptis už auto- 
mobilio. 

— Velniškai karšta vaikščioti su liemene, Džeri. O tu? 

— Būčiau galėjęs įsegti vieną kulką tau į pakaušį, kitą — į bru- 
netės. Tačiau turiu kitų planų. Dar pasikalbėsime. 

— Jis buvo čia, — tarė Fibė. — Stebėjo, kaip įėjome, išėjome. 
Nemanau, kad jis dar čia. 

Būčiau galėjęs, negalėčiau, pagalvojo ji. Nuleidusi akis pamatė 
rankoje ginklą. Ranka nežymiai virpėjo. Į pakaušį. Vadinasi, įeinant. 
Dabar jo čia jau nėra. 

Kai telefonas vėl suskambo, širdis pašoko iki gerklės. 

— (Čia Saiksas, — tarė Lizai. — Ką sužinojai? — paklausė. 

— Praėjusį ketvirtadienį oro uosto „Budget“ įmonė išnuomojo 
tojotą kažkokiam Graimsui. Šeštadienį po pietų automobilis buvo 
paliktas Hilton Hede. Dabar žiūriu į vairuotojo pažymėjimo kopiją. 
Tai Volkenas. Tamsesni plaukai, akiniai, bet tai jis. Apmokėjo Visa 
kortele. Vairuotojo pažymėjime — Montanos adresas, tačiau kredito 
kortelės sąskaita siunčiama į Tibį. 

— Jis ten. Informaciją ir adresą perduok vadui Harisonui. Mud- 
vi su Liza prisidėsime prie komandos ten. — Fibė įšoko į automobi- 
lį. — Sakyk adresą. 


Ma By linksmai šypsojosi, perkeldama virtuvės telefono ragelį 
prie dešiniosios ausies. 

— Ar tai reiškia, kad pagaliau turėsiu baltų anūkų? 

— Pradėsi nuo tos, kuriai jau septyneri. Paskui pažiūrėsime, 
kaip klosis. Tai ar padėsi man išrinkti tą blizgantį daikčiuką? 

— Man labai patinka blizgantys daiktai, o mano skonis plačiai 
žinomas. Tikiuosi, sugebėsiu pasinaudoti išskirtiniu skoniu rinkda- 
ma tau blizgutį. 

— Šiandien? Turiu porą susitikimų, bet vėliau galėčiau užva- 
žiuoti tavęs. Paskui parvežčiau ir... 

— Negi aš neturiu gražios mašinytės, stovinčios čia pat, kieme? 
Galiu pati nuvažiuoti, kur noriu. Tai kur man važiuoti? 

— Pamaniau, jei nerasiu jo „Mark D's“ Aberkorno gatvėje, tai 
nerasiu niekur. 

— „Mark D's? — Ma By garsiai švilptelėjo. — Ten reikia didelių 
pinigų. 

— Aš turiu didelių pinigų. Tiesą sakant, jau paskambinau, ir po- 
nas Di asmeniškai pasitiks mus ir parodys savo išskirtinius dirbinius. 

Ma By nusikvatojo. 

— Tu tikrai nepakartojamas. 

— Tai ji nepakartojama. Dar norėčiau ką nors nupirkti Karlei. 
O čia aš visiškas neišmanėlis. Norėčiau ko nors, kas tiktų mažai mer- 
gaitei, bet galbūt kartu su ja augtų. Pamaniau, jei pirkčiau du daiktus, 
galėčiau... na, supranti, gauti pigiau. 

— Tu būsi puikus tėtis. Kelintą susitinkame? 

— Galėčiau spėti iki vidurdienio. Jei gerai pasidarbuosi, pavai- 
šinsiu pietumis. 

— Sutarta. Nepamiršk savo didelių pinigų, berneli, nes man 
delnai niežti, kaip norisi išleisti juos už tave. 

Ma By padėjo ragelį ir patenkinta pasitrynė rankas. Dirstelėjusi 
į laikrodį nusprendė, kad prieš pasiruošdama kelionei į „Mark D's“ 
dar turi laiko paskleisti naujieną. 


Fibei atvykus, taktinė komanda jau buvo vietoje. Gera vieta, pa- 
galvojo apsidairydama. Tolokai nuo paplūdimio, nenaujas, šiek tiek 
apleistas namas. 

Šiandien jau antrą kartą ji išsitraukė ginklą, o taktinė komanda 
išsidėstė priešais duris. 

— Automobilio nėra, — pranešė Harisonas. — Nei dviračio ar 
motociklo. 

— Vadinasi, nėra ir Volkeno. Čia nėra, bet daugiau jis neturi kur 
grįžti. 

Neramiai besitrankančia širdimi Fibė laukė, kol komandos na- 
riai apieškos namą. 

— Leitenante. — Prie jos atskubėjo Saiksas. — Gavome prane- 
šimą iš Transporto policijos. Jis turi šešerių metų kadilaką visureigį. 
Gavau jo numerius. 

— Puiku, detektyve. 

— Viskas gerai, — paskelbė Harisonas. 

Tikriausiai išsinuomojo namą su baldais, nusprendė Fibė. Bal- 
dai seni ir pigūs, bet tinkami naudoti. Tvarkinga, pastebėjo. Jokio 

šlamšto, jokios netvarkos. Lova paklota kariškai, o ant staliuko šalia 
jos padėta įrėminta Andželos Brentin nuotrauka ir viena raudona 
rožė. 

Karys romantikas, padarė išvadą užsirašinėdama. 

— Antrasis miegamasis užrakintas, — pranešė Harisonas. — 
Langas uždengtas. Mes tikriname, ar ant durų nėra vielinių minų. 

— Spartietiška, kaip manote? Kariška tvarka. Lauko štabo as- 
ketizmas. Reikia pasikalbėti su namo šeimininku, kaimynais. — Fibė 
nuėjo prie spintos. — Jo drabužiai čia, tvarkingai sukabinti. 

— Vonioje likę tualetiniai reikmenys, dantų pasta, skutimosi 
kremas, — tarė Harisonas. Vyro veidas įsitempęs, o akys rūsčios. — 
Jis neketina bėgti. 

— Ne. — Fibė išgirdo, kaip su trenksmu atsidarė antrojo miega- 
mojo durys. — Tačiau tai nereiškia, kad jis čia grįš. 

— Leitenante? — Tarpduryje pasirodė vienas iš komandos na- 
rių. — Manau, norėsite tai pamatyti. Radome jo irštvą. 

Kai koridoriumi perėjo į kitą kambarį, Fibei gyslose sustingo 
kraujas. Visa siena nukabinėta jos nuotraukomis: veidai, įvairiau- 
sios išraiškos. Štai stovi priešais savo namą, kalbasi su ponia Tifani, 
vaikštinėja su Karle parke, stovi su motina verandoje. 

Visa jos šeima, tikriausiai Šventojo Patriko dieną. Ji Dankano 
glėbyje tą vakarą, kai jiedu vakarieniavo laive. Sėdi ant suolelio kaip 
Forestas Gampas Čipevos parke viena, paskui su Marvela. Apsipirki- 
nėja, valgo, vairuoja. 

Sudrebėjusi Fibė nusisuko. 

Ant kitos sienos kabėjo didžiulė Andželos nuotrauka, o po ja ant 
staliuko stovėjo žvakių ir raudonų rožių pilna vaza. 

Fibė apžiūrėjo darbastalį, ilgą stalą, lentynas. Ant jų tvarkingai 
išrikiuoti gulėjo nešiojamasis kompiuteris, policijos skeneris, įvairių 
chemikalų, laidų, laiko mechanizmai, juosta, virvė ir įrankiai. Paste- 
bėjo ir medžioklinį šautuvą. 

— Jis pasiėmė pistoletus. 

— Turi porą perukų, akinius, netikrą barzdą, makiažo rinki- 
nį, — prieidama vardijo Liza. — Jokių užrašų. Gal čia, — tarė linkte- 
lėdama į kompiuterį. 

— Kodėl jis nieko nepasiėmė? Kodėl nepasiėmė to, kas svar- 

bu? — Negalėdama atsikratyti drebulio, Fibė stengėsi nežiūrėti į 
nuotraukomis nukabinėtą sieną. — Bent jau galėjo pakeisti gyvena- 
mąją vietą. Juk supranta, kad žinome jo vardą, turime nuotrauką, 
rasime namus. 

— Jis negalėjo žinoti, kad nustatėme jo asmenybę, kol nepasi- 
kalbėjo su tavimi, — pastebėjo Liza. 

— Jis visada būna žingsniu priekyje. Kodėl dabar staiga atsi- 
liko? Kodėl brangią, lengvai pernešamą įrangą paliko čia? 

Paėmusi fotoaparatą, Fibė apvertė ir pamatė mažą rožės žiedelį. 
Andželos fotoaparatas. 

— Jis ketino grįžti ir pasiimti. 

Fibė atsargiai padėjo fotoaparatą į vietą. 

— Nemanau. Man atrodo, jis čia neturi ką veikti, o mes esame 
būtent ten, kur jis nori, kad būtume. Betgi kur jis? 

Ji nuėjo prie kitos sienos, nusagstytos Savanos vaizdais. Ban- 
kai, parduotuvės, muziejai, restoranai, iš išorės ir vidaus. 

— Jis nieko nedaro veltui. Viskas turi tikslą, net jeigu krapšto 
nosį. Kodėl fotografavo šiuos vaizdus? 

— Ir kur kiti? — nusistebėjo Liza. — Matai, čia kabėjo kitos 
nuotraukos. 

— Jeigu jas pasiėmė, vadinasi, jam reikėjo. Jis fotografuoja 
vietoves, nes jos kažką reiškia arba gali reikšti. Taikiniai. Tai skaitme- 
ninės nuotraukos, ar ne? 

Fibė atsigręžė į kompiuterį. 

— Reikia patikrinti, kas jame, rasti laikmenas, nuotraukas, 
kurias pasiėmė. Tai taikinys. — Ji prisidėjo ranką prie tvaksinčios 
širdies. — Manau, jis pradeda paskutinę plano dalį, uždega sau žalią 
šviesą. Šiandien. Tai turi įvykti šiandien. 

Žvilgtelėjusi į laikrodį, pajuto nugara nubėgantį šaltuką. Be 
penkių vienuolikta. 

— Beveik vidurdienis. Turime valandą jį rasti. 


Susikišęs rankas į kišenes Dankanas pabarškino monetas. Sta- 
tybų inžinieriai, architektai ir Džeikas apžiūrinėjo kiekvieną sandėlio 
kampelį. 


410 NORA ROBERTS 


— Reikia paskubėti, Finai. 

— Tai tu juos pakvietei. 

— Taip, taip, bet tai buvo anksčiau. 

— Jei manai, kad Ma supyks, jog vėluoji, ir ji viena turi slampi- 
nėti po juvelyrinę parduotuvę, tai pamiršai, su kuo turi reikalą. 

Dankanas išsitraukė iš kišenės ranką ir pažiūrėjo į laikrodį. 

— Dešimt po vienuoliktos. Reikėtų jai paskambinti, pasakyti, 
kad atvažiuosiu pusę pirmos. 

— Ji tikriausiai jau pakeliui, nes susitarė susitikti su Lu, — Fi- 
nas nusišiepė, pamatęs suglumusį Dankano žvilgsnį. — Jei manai, 
kad Ma nepuolė pūsti rago ir trimituoti apie naujienas, vos padėjusi 
ragelį, tai blogai manai, berneli. Betgi žinoma, ar vyras, perkantis su- 
žadėtuvių žiedą, gali galvoti? 

— Tai tavo darbas. 

— Taip. Užtat man gerai. — Jis paplekšnojo Dankanui per 
petį. — Štai kaip tai daroma, Dankai. Jei vėluosi, Ma ir Lu kuo pui- 
kiausiai leis laiką kartu. Lu sakė pasiimsianti visą pietų valandą, o jei 
reikės, ir dvi. Tad, Dieve, padėk tau. 


Fibė nekantriai mindžikavo už kompiuterių laboratorijos durų. 
Žingsniu priekyje, galvojo. Jis vis dar priekyje. 

— Kažkokioje vietoje, kuri jam kažką reiškia ir susijusi su An- 
džela. Tai labiau asmeniška nei susiję su manimi. 

Jos šeima saugi, priminė sau. Viduje, saugoma ir saugi. Juk 
tikrino vos prieš dvidešimt minučių? Juk kalbėjosi su Karle, mama, 
netgi su budinčiais patruliais? 

— Bankas, kuriame buvo nužudyta Andžela, atidžiai stebimas. 
Jeigu mėgins į jį patekti, iškart suimsime. 

Dirstelėjusi į Lizą, Fibė linktelėjo. 

— Jis tai žino. Visgi jei tai jo taikinys, tikrai nesustos. Mano, kad 
kol mes atvyksime, jis jau bus gerokai pasistūmėjęs į priekį. Tačiau 
man neramu, kad taikinys toks akivaizdus. Manau, tai įvyks kažkur 
kitur. Galbūt restorane, kur jiedu susipažino, viešbutyje, motelyje, o 
gal viename iš parkų. Tai turi būti aiškus pareiškimas, Liza. 

Vaikštinėdama pirmyn atgal, Fibė stengėsi sudėlioti paveikslą. 

— Žmogaus susprogdinimas Bonaventūre — tai pareiškimas. 
Kitas — bandymas padaryti tą patį policijos kapitonui vos keli kvar- 
talai nuo skyriaus. 

— Jis mėgsta efektingus, įspūdingus pareiškimus. Suprantu. 
Šis turėtų būti efektingiausias. — Kaip ir Fibė, Liza stebeilijo pro 
stiklinę laboratorijos sieną. — Tai irgi suprantu. 

— Rotušė, Teismo rūmai, policijos skyrius? 

— Visi perspėti. Tačiau jei tai asmeniška, kaip tu manai, tada 
tai netinka. 

— Tu teisi. Teisi. Jis negali prieiti prie Brentino, betgi Brentinas 
jam nelabai ir rūpi. Andžela ketino jį palikti, Brentinas nereikalingas. 

— Dėl visa ko Brentino namų ir biuro apsauga pasirengusi. 

— Ar ilgai jie dar ieškos tų laikmenų? Net jeigu ištrynė, jos vis 
tiek turi kur nors būti. Prakeikimas, iki vidurdienio liko tik dvidešimt 
minučių. 


>» 


Be dešimties dvyliktą Ma By ir Lu įžengė į „Mark D's“ — ne- 
kantraudamos pasižvalgys po parduotuves, o paskui šventiškai 
papietaus. Ma buvo pasipuošusi vaikščioti po parduotuves skirtais 
bateliais ir lengva raudona suknele. Pasidažiusi ypatingoms progoms 
skirtu lūpdažiu ir pasikvepinusi savo mėgstamais prancūziškais kve- 
palais. 

— Žinai, būčiau susidorojusi su šia užduotimi ir viena. 

Lu prunkštelėjo. 

— Manai, leisiu tau vienai linksmintis? Tu jau esi tai dariusi su 
savo berniukais, o man tai pirma proga prisidėti prie sužadėtuvių 
žiedo pirkimo. Argi čia ne puiku? — Ji lengvai kumštelėjo Ma, kai abi 
stabtelėjo apsidairyti. — Visas šis spindesys, viskas taip oru, subtilu. 

— Užtat viskas čia ir brangu. 

— Taip, bet tos mažos juodai sidabrinės „Mark D's“ dėžutės? 
Jos kai ką sako. Kai per Kalėdas Finėjas padovanojo man tą apyrankę, 
cypiau kaip mergiotė. Tą naktį jam velniškai pasisekė. 

Dabar prunkštelėjo Ma. 

— Nematau, kad iš to būtų naujų vaikaičių. 

— Mes galvojame. 

— Galvokite greičiau. Aš nejaunėju. — Ma užvertė galvą į kriš- 
tolinių sietynų trio. — Tu teisi, čia tikrai gražu. Apsižvalgykime, kol 
atvažiuos Dankanas. 


Arnis Myksas nuobodžiavo. Jo nuomone, čia jis buvo ne kas ki- 
tas, o orus durininkas, stebintis į parduotuvę plūstančius turistus ir 
turtingus Savanos gyventojus. Tie turistai — tikra rakštis subinėje, 
ateina čia tik paspoksoti. O turtuoliai, daugiausia kalės, vaikšto už- 
rietusios nosis. 

Tarsi sisiodamos nepritūptų, kaip ir visos kitos. 

Senis galėjo viską sutvarkyti. Pagalvojus apie tai, nuoskauda 
grauždavo gerklę. Paspaudyti mygtukus, patampyti virvutes, ir jis 
būtų atgavęs darbą; dabar nereikėtų čia stypsoti ir dairytis vagišių. 

Per šias žeminančio darbo savaites tik porą kartų teko parodyti, 
ką sugeba. 

Būtų gerai, jei koks mulkis sugalvotų ateiti ir apiplėšti šią vietą. 
Išsipildytų jo sumauta svajonė. Sumaltų tą niekšą į miltus, galite tuo 
neabejoti. Sučiuptų jį, taptų didvyriu. Pakliūtų į televiziją. 

Ir grįžtų į darbą, kur ir yra jo vieta. 

Pamatęs į parduotuvę įeinančias dvi juodaodes moteris, panie- 
kinamai sučiaupė lūpas. Ta senė, avinti žemakulniais, čia tikriausiai 
nė antrankių grandinėlės neįpirktų. Jaunoji karšta — jei patinka Hali 
Beri tipas — ir atrodo gana prašmatniai. Galbūt ji ir turi platininę 
kortelę. 

Tikriausiai užėjo tik pasižvalgyti, nusprendė Arnis stebėdamas. 
Daugiau nei pusė žmonių užsuka čia tik paspoksoti. 

Myksas nužvelgė pirkėjų būrelį. 

Po parduotuvę slampinėjo koks tuzinas žmonių, varvinančių 
seilę prie vitrinų. Trys pardavėjai, kurie bučiuodami užpakalius ir 
įkalbinėdami žmones pirkti tai, ko jiems nereikia, uždirba didesnius 
prakeiktus komisinius nei jis, stoviniavo už prekystalių arba išlįsdavo 
atrakinti kurios nors vitrinos. 

Parduotuvė stebima vaizdo kameromis, aplinkui pilna signaliza- 
cijos pultelių. Net kabinete, kur, kaip Arnis žinojo, šiandien sėdi pats 
savininkas, laukdamas kažkokio kliento pilnomis kišenėmis. Arnis 
nugirdo tą gandą. 

Pilnosios Kišenės bus palydėtos į kabinetą, kad prasčiokai ne- 
galėtų stebėti, kaip jis žaidžia su briliantais. O jei norės, kad jį matytų, 
— kai kuriems tai teikia pasitenkinimą, — pasodins prie specialaus 
stalo kampe. 

Petsė, blondinė prie vitrinos, sakė, kad kartą kabinete buvo ap- 
tarnauta Džulija Roberts. Ir Tomas Henksas. Prie specialaus stalo. 

Gal jam pakabinti Petsę, vis šioks toks užsiėmimas. Jo santuo- 
kai galas, o sprendžiant iš to, kaip klostosi reikalai su Meilyn, ačiū tai 
kalei Maknamarai, jam nieko neišdegs. 

Laikas apsižvalgyti po gardą ir išsirinkti iš bandos naują telyčai- 
tę. Sprendžiant iš jos žvilgsnių ir užpakalio vizginimo praeinant pro 
šalį, Petsė būtų nieko prieš. Galbūt kurį vakarą po darbo pakvies ją 
pasivažinėti. Pažiūrės, kokia ji lovoje. 

Išgirdęs lengvą varpelio skimbtelėjimą, Myksas atsigręžė į du- 
ris. Pamatęs rudą uniformą, tyliai nusikeikė. Prakeiktas pasiuntinys. 

Jis žengė durų link. 


Išgirdusi „Jailhouse Rock“ melodiją, Lu išsitraukė telefoną. Pa- 
mačiusi ekrane vardą, mirktelėjo Ma. 

— Sveikas, meiluti. 

— Sveika, gražuole. Tu ten su Ma? 

— Mes grožimės visa virtine žiedų su deimantais. Kur tu? 

— Vėluoju. Bet jau važiuoju, tik niekaip negaliu atsikratyti tos 
siurbėlės. Jis spiriasi važiuoti kartu. 

— Ta siurbėlė maždaug šešių pėdų, ištirpusio juodojo šokolado 
akimis? 

— Ūgis maždaug toks. Mes važiuojame per miestą. Tikriausiai 
užtruksime dar kokias penkiolika minučių. 

— Neskubėk ir perduok tam rudaakiui, kad nusižiūrėjau aus- 
karus su rubinais, kurie jam kainuos. Po penkiolikos ar dvidešimties 
minučių būsiu radusi dar ką nors, kas kainuos dar daugiau. 

— Tada neskubėsiu. Kodėl aš vienas šiandien turėčiau leisti 
pinigus? 


Kai Fibė gavo nuotraukas, buvo beveik vidurdienis. Ji persisvėrė 
per programuotojo petį. 

— Kai kurios jų kabėjo ant sienos. Ten like įspaudai. Kitų ne- 
buvo. Šio motelio. 

— Jis už Ogltorpo prekybos centro, — pasakė programuoto- 
jas. — Matote, nufotografavęs jį iš išorės, iš vidaus vestibiulį ir šį 
kambarį. 

— Jie naudojosi tuo kambariu pasimatymams, kai negalėdavo 
susitikti bute. O šis restoranas... žinau jį, tai nedidelis italų restora- 
nėlis. Irgi už prekybos centro. Jiedu nesirinkdavo populiarių vietų, 
kad nepatektų į jos vyro pažįstamų akiratį. Tačiau neatrodo, kad į 
kurią nors būtų nusitaikęs. Jos nėra svarbios, kaip, pavyzdžiui, Bo- 
naventūras. Netinka, minutėlę. 

Fibė sugniaužė programuotojo petį. 

— Pala, tai „Mark D's“ juvelyrinė. 

— Iš vidaus ir išorės, iš priekio ir galo. Nemanau, kad leidžiama 
fotografuoti „Mark D's“ viduje. 

— Ne, apsaugos ir draudimo įmonių reikalavimu. Ne, jie tikrai 
neleistų fotografuoti. Čia užpakalinės durys, priešakinės. — Fibės 
pilvo raumenys įsitempė. — Tučtuojau siųskite ten ekipažą. Liza, su- 
sisiek su Turto fondu, išsiaiškink, kokius papuošalus Andžela turėjo. 
Ir, o Jėzau, gaukime jo kreditinės kortelės išrašus — trijų mėnesių 
iki Andželos mirties. Puikiai pasidarbavote, — tarė programuoto- 
jui. — Važiuojam. 

Šešios minutės, pastebėjo išskubėdama. Šešios minutės iki vi- 
durdienio. Galbūt jie dar nepavėlavo. 


— Ei, drauguži, kada pagaliau suprasite, kad prekes reikia pri- 
statyti iš pat ryto, prieš atidarant parduotuvę? 

— Aš tik vykdau įsakymus. — Jis įstūmė vežimėlį su trimis 
didelėmis dėžėmis. Tada pabrėžtinai ramiai atsisuko į Arnį. — Tą pa- 

darysi ir tu, nebent nori gauti kulką į pilvą. Užrakink duris, mulki, — 
įsakė jis, uždėdamas ranką ant Arnio ginklo. — Manasis „S82W“ nu- 
taikytas tiesiai į tavo bambą. Kulka paliks velniškai gražią skylę, jei 
tučtuojau nepadarysi to, ką sakau. Vėliau galėsi pagalvoti. 

— Kokio velnio... Aš tave pažįstu. 

— Taip, aš irgi buvau policininkas. Padarykim šitaip. 

Jis kilstelėjo ginklą ir vožė juo Arniui į veidą. Arnis pargriuvo. 
Dar nespėjus nuaidėti pirmiesiems šūksniams, jis atsisuko į salę, 
laikydamas rankose abu ginklus. Ir nusišypsojo, kai visiškai pagal 
planą vienas iš pardavėjų nuspaudė signalizacijos mygtuką. Nuaidėjo 
sirena, parduotuvės durys užsirakino. 

— Visi ant grindų. Tučtuojau! — Vyras paleido į lubas šūvių 
seriją, suvarpydamas krištolinius sietynus. Klykdami žmonės puolė 
ieškoti priedangos arba tiesiog krito, kur stovėję. — Išskyrus tave, 
blondine. 

Jis nukreipė ginklą į Petsę. 

— Ateik čia. 

— Prašau. Maldauju. 

— Mirk ten arba ateik čia. Duodu penkias sekundes. 

Ašarodama Petsė puolė prie jo. Jis viena ranka apkabino mergi- 
nos kaklą, kita pridėjo prie smilkinio ginklą. 

— Nori gyventi? 

— Taip. Dieve. O Dieve! 

— Ar parduotuvėje dar kas nors yra? Tik pameluok, ir iškart 
nužudysiu. 

— Aš... ponas Di, — sukuūkčiojo ji. — Kabinete. 

— Jis turi ten monitorių, ar ne? Ir dabar gali mus matyti. Ge- 
riau pakviesk jį, blondine. Jeigu nepasirodys per dešimt sekundžių, 
praras savo pirmąją darbuotoją. 

— Nėra reikalo. — Markas išėjo iš kabineto pakėlęs rankas. Jis 
buvo maždaug šešiasdešimties, neaukštas, smulkaus kūno sudėjimo, 
su dabitiškais žilais ūseliais ir vešlia žilų garbanų kupeta. — Nėra 
reikalo jos skriausti. Nereikia nieko skriausti. 

— Tai priklausys nuo taves... pradžiai. Ateik čia, surakink savo 
apsauginį, rankas už nugaros. 

— Jis sužeistas. 

— Jei nepadarysi, ką sakau, jis mirs. Noriu, kad visi iškraustytų 
savo kišenes — po vieną, pradedant nuo tavęs. — Jis spyrė į petį vy- 
rui havajietiškais marškiniais ir rusvai žalsvos spalvos šortais. — Iš- 
imk viską ir išversk kišenes. Jei kuris mėgins išsitraukti mobilųjį, 
ginklą, sumautą kramtomosios gumos pakelį, šausiu. Kuo tu vardu, 
mieloji? 

— Petsė. Aš Petsė. 

— Kaip miela. Šausiu Petsei į ausį. Versk kišenes, tučtuojau! — 
riktelėjo. 

— Jam reikia gydytojo, — tarė Markas, priklaupęs prie Ar- 
nio. — Aš atrakinsiu vitrinas. Gali imti, ką nori. Policija jau važiuoja. 
Signalizacija. 

— Taip, tai labai patogu. — Jis jau girdėjo sirenas, prasimušan- 
čias pro parduotuvės signalizacijos kauksmą. Greičiau nei jis tikėjosi, 
bet nieko tokio. — Dabar, Markai, išjungsi signalizaciją, bet durų ne- 
atrakinsi. Supratai? Tik pamėgink mane apmauti, ir Petsės smegenys 
išsitaškys ant šių gražių, blizgančių grindų. Tu. — Jis vėl paspyrė 
arčiausiai gulėjusį vyrą. — Kelkis. Stumk tą vežimėlį į šiaurės rytų 
kampą. 

— Aš... aš nežinau, kuris yra šiaurės rytų. 

Volkenas užvertė akis. 

— Ana tas, dešinysis, tešlagalvi. Judinkis! Tu, trauk tą savo nie- 
kam tikusį pimpį. — Volkenas atsitraukė nepaleisdamas iš gniaužtų 
Petsės, tada ją paklupdė. — Atnešk pirkinių krepšelių, Petse. Surinksi 
visą šlamštą, kurį tie žmonės atsinešė, sukrausi į krepšelius ir padėsi 
ant prekystalio. Visi kiti — ant pilvų! O, tik ne tu, Markai, atleisk. 
Šiaurės rytų kampas. Aš stebiu tave, Petse. Elkis gražiai. Markai, pa- 
imk telefoną. — Vyras smakru mostelėjo į stalą. — Paskambink 911. 
Kalbėsi, ką liepsiu. Nieko daugiau ar mažiau. Supratai? 

— Taip. 

— Gerai. — Volkenas užsikišo už diržo Arnio ginklą ir atplėšė 
vieną dėžę ant vežimėlio. — Matai, kas čia, Markai? 

Pažiūrėjęs į dėžę, Markas išbalo kaip kreida. 

— Taip. 

— Čia dar ne viskas. Skambink. 

KAI EIBĖ BUVO UŽ POROS MINUČIŲ KELIO nuo juvelyrinės par- 
duotuvės, pasigirdo signalizacijos kauksmas. Kai išlipo iš automobi- 
lio, taktinė komanda jau užiminėjo pozicijas, o jai buvo perduotas 
911 skambučio tekstas. 

Čia Markas Di, noriu pranešti apie kritišką padėtį. Mano parduotu- 
vėje yra ginkluotas vyras, jis paėmė įkaitais mane ir dar šešiolika žmonių. 
Jis turi ginklų ir sprogmenų. Sako, kad jei per penkias minutes nesulauks 
skambučio iš leitenantės Fibės Maknamaros, nušaus vieną įkaitą. Už 
kiekvieną kitą uždelstą minutę nušaus dar po vieną. Jei su juo mėgins su- 
sisiekti kas nors kitas, vėl nušaus įkaitą. Jei bus bandoma įeiti į šį pastatą, 
detonuos sprogmenis. Leitenantė Maknamara turi lygiai penkias minutes 
nuo dabar. 

Fibė išsitraukė mobilųjį. 

— Duokite man parduotuvės numerį. 

— Ryšys beveik parengtas, — tarė jai Harisonas. 

— Nenoriu, kad jis žinotų, ar aš jau čia. Kuo mažiau, jo nuomo- 
ne, žinome, tuo ilgiau galėsime delsti. 

Ji surinko duotą numerį, įkvėpė ir nuspaudė mygtuką. 

— Geriau čia būtų Fibė. 

Atsiliepė po pirmojo signalo, pastebėjo ji ir pasižymėjo: nekan- 
trauja pradėti. 

— Taip, čia Fibė, Džeri. Man pranešė, kad nori su manimi pasi- 
kalbėti. 

— Su tavimi ir niekuo kitu. Jei dar kas nors mėgins man pa- 
skambinti, nušausiu įkaitą. Tai pirmoji sąlyga. 

— Niekas, išskyrus mane, tau neskambins. Supratau. Gal pa- 
sakysi, kaip jaučiasi kiti? 

— Žinoma. Velniškai išsigandę. Verkia. Vienam vyrukui žiauriai 
skaudės galvą, kai išeis. Jei išeis. O, man regis, tu jį pažįsti, Fibe. Ar- 
nis Myksas? Esi su juo šokusi, ar ne? 

Jos skubiai rašanti ranka krūptelėjo. 

— Ar nori pasakyti, kad Arnoldas Myksas yra vienas įkaitų ir 
kad jis sužeistas? 

— Tą ir sakau. Beje, jis turi aksesuarą. Tokį patį, kokį buvau pa- 
gaminęs Rojui. Pameni Rojų? 

Šį kartą jis pasirinko ne jos mylimą, bet nekenčiamą žmogų, 
pagalvojo Fibė. Velniškai protingas, suktas būdas padidinti savo 
šansus. 

— Nori pasakyti, kad apdėjai sprogmenimis Arnoldą Myksą? 

— O taip. Užkroviau ant jo visą mėšlo vežimą. Jei kas nors pa- 
mėgins įeiti į pastatą, išlėks į orą kartu su visais kitais. Nemanau, kad 
senis Arnis tau labai rūpėtų, a? Tas vyrukas buvo užpuolęs tave, ar 
ne? Bailys. Ką pasakytum, jei atsilyginčiau jam už tave? 

— Neatrodo, kad būtum linkęs daryti man gera, Džeri. Gal pasi- 
kalbėkime apie tave ir mane, apie tai, ko tu nori? 

— Mes dar tik pradedame. Verčiau tu greitai sukis, Fibe. Turiu 
čia kai ką nuveikti. Paskambink man po dešimties minučių. 

— Paruoškite ryšį, — paliepė Fibė. — Vade, pristatykite čia 
Maiką Vinsą, tučtuojau. 

— Supratau. — Harisonas perdavė nurodymus. — Mes matome 
dalinį vaizdą, ant grindų suskaičiavome dešimt įkaitų. Negalime pa- 
tvirtinti, ar ten yra dar septyni. Vidinė apsaugos sistema užrakino 
visą pastatą. Prie užpakalinių durų pritaisyta vielinė mina. 

— Nemėginkite jos išminuoti. Jis sužinos. Ir turės pretekstą 
nužudyti įkaitą arba detonuoti prie Mykso pritvirtintus sprogmenis. 
Jis nori su manimi pažaisti, nori atsilyginti. Leisime jam tai, kiek 
galėsime. 

Jis paliko sutvarkytus namus, pagalvojo Fibė, ir rožių Andželai. 

— Vade, jis neketina išeiti iš ten gyvas. Jis pasiryžęs nusižudy- 
ti, pasiaukoti. Ir tokiu būdu atkeršyti man. Prarastume septyniolika 
įkaitų, įskaitant ir mane sužalojusį žmogų. Žinau, ką jis daro. Man 
reikia laiko viską apgalvoti. 

— Ryšys paruoštas, derybininko pultas štai toje moteriškų dra- 
bužių parduotuvėje, — parodė Saiksas. 

— Gerai, man reikia visko, ką apie jį žinome ir ką manome, kad 
žinome. Kuo greičiau raskite Maiką Vinsą. Lik su manimi, Saiksai. 
Kalbėsiu aš. Jis nenori kalbėtis su niekuo kitu, išskyrus mane, — tęsė 

Fibė, skubėdama į parduotuvę. — Reikia, kad šertum mane informa- 
cija ir sulaikytum, kai nukrypsiu ne į tą pusę. Jis linkęs pažaisti, tad 
neskubės, jeigu mes neskubinsime. Padėsi interpretuoti jo žodžius, 
klausytis, dėl visko padėsi. Jis žino, kaip viskas vyksta, ir laukia, kada 
suklysiu. Apie tai pagalvojus, jam net seilės trykšta. 

— Jis neturi ko prarasti, leitenante. 

— Ne, jis jau prarado. Nori priversti mane prakaituoti, o paskui 
išsprogdins viską, taip pat ir save. Tai ne derybos. Tačiau kuo ilgiau 
jis galvos, kad aš taip manau, tuo daugiau laiko turėsime įkaitams 
išgelbėti. 

— Manai, jis žinojo, kad Arnis dirba apsaugininku? 

— Taip. 

Fibė įžengė į parduotuvę, kur tarp lengvų vasarinių suknelių, 
dailių aksesuarų, brangių rankinių ir madingų basučių buvo įrengta 
jos darbo vieta. 

— Manau, jis apsidžiaugė pamates Arnį prie durų. Tikriausiai 
pagalvojo, jog tai ženklas, kad išsirinko tobulą paskutinę tribūną. — 
Nusitraukusi megztuką, numetė jį šalin. — Mes jau žinome, kodėl jis 
ten, ko nori. Ir vis tiek žaisime. Pradėk rašyti. 

Atsisėdusi prie tuščio stalo, užspaudė pirštais akis. 

— Jis šaltas, racionalus, ryžtingas. Nusiteikęs savižudiškai. 
Nori mirti. Tai būtų dar viena savižudybė dėl policininko kaltės, šįsyk 
dėl konkretaus policininko — manęs. Jei suklysiu, visi mirs. Mano 
nesėkmė — jo motyvas, bet jis tuo nesitenkins, jei mes nesiderėsime, 
nesikalbėsime, nežaisime žaidimo. 

Fibė žvilgtelėjo į laikrodį. Lygiai dešimt minučių, tarė sau. Jei 
paskambintų minute anksčiau ar vėliau, Volkenas pasinaudotų tuo 
kaip pretekstu. 

Ji įsakė sau galvoti blaiviai ir ramiai. Kai pro duris įėjo Liza, Fibė 
skaičiavo paskutines dvi minutes. 

— Už barikadų tavo vaikinas Dankanas su savo advokatu Fi- 
nėjumi Hektoru. Sako, kad turi tučtuojau su tavimi pasikalbėti. Tai 
skubu. 

— Aš negaliu... 

— Fibe, jis sako, kad viduje yra du žmonės, kuriuos jie pažįsta. 

— Atveskite jį čia, tik greitai. 

Minutė penkiolika sekundžių, pastebėjo ji, įėjus Dankanui ir 
Finui. 

— Ten mano mama, — išpyškino Finas. — Mano mama ir 
žmona. 

Tai buvo tarsi kirtis į gerklę. 

— Tu įsitikinęs? 

— Jos laukė manęs. — Dankanas stovėjo petys į petį su Finu, 
sunkiai tramdydamas jaudulį. — Likus kelioms minutėms iki vidur- 
dienio kalbėjau telefonu su Lu, nes vėlavau. Jos buvo viduje. Laukė 
manes. Jėzau, Fibe... 

— Jos sveikos. Jis nepalietė nė vieno, išskyrus apsauginin- 
ką. — Pibės delnai sudrėko nuo prakaito. — Jos protingos moterys, 
nieko neatsitiks. 

— Jeijis žino, kas jos... — pradėjo Dankanas. 

— Nežino. Jis negalėjo žinoti, kad jos ten bus. Jam rūpi ne jos. 
Dabar pasitraukite. Nieko nesakykite, nieko nedarykite. Jis nežino, 
kas jos, nežino apie mano ryšį su jomis, o tai svarbiausia, jei norime, 
kad jos liktų saugios. Dabar turiu paskambinti. Jis neturi girdėti, kad 
šalia yra dar kas nors. 

Ji pamojo įėjusiam Maikui Vinsui. 

— Neprašau jūsų išeiti. Prašau tik pasitikėti manimi ir leisti 
dirbti savo darbą. Saiksai, viduje yra žmogaus teisių advokatė Luisa 
Hektor ir jos anyta Beatrisė Hektor. Aš skambinu jam, — atsisukusi 
tarė Vinsui. — Noriu, kad pasiklausytumėte. Jei turėtumėte ką pasa- 
kyti, ką nors pridurti, padėti, paklausti, užrašykite čia. Nekalbėkite. 
Nenoriu, kad jis girdėtų jūsų balsą. 

— Jėzau Kristau, leitenante, negaliu patikėti, kad Džeris šitaip 
elgtųsi. 

— Patikėkite. — Fibė pastūmė jam popieriaus lapą, pieštuką, 
tada surinko numerį. 

— Pačiu laiku. 

— Tai kuo galiu padėti, Džeri? 

— Gal pradžiai parūpink automobilį ir lėktuvą, laukiantį manęs 
oro uoste. 

— Ar tikrai šito nori, Džeri? — Ji perskaitė raštelį, kurį jai pa- 
kišo Saiksas. — Automobilio, lėktuvo? 

Penkiolika įkaitų, surakintų ratu. Sprogmenys rato viduryje. 

— Ojei norėčiau? 

— Juk žinai, kad pasistengčiau. Galbūt netgi gaučiau automobi- 
lį. Kokio norėtum, Džeri? 

— Man patinka kraisleriai. Ypač „Crossfire“. Gražus pavadini- 
mas, be to, aš renkuosi amerikietiškus. 

— Taigi norėtum „Chrysler Crossfire“. 

— Galbūt. Su visa įranga. 

— Pamėginsiu gauti, Džeri. Bet žinai, kad už tai turėsi man ką 
nors duoti. Abu žinome, kaip viskas vyksta. 

— Velniop, kaip viskas vyksta. Ko nori už automobilį? 

— Turėčiau paprašyti, kad paleistum kai kuriuos įkaitus. Tuos, 
kuriems reikia gydytojų pagalbos, arba vaikus. Džeri, ar viduje yra 
vaikų? 

— Aš neprasidedu su vaikais. Jei būčiau norėjęs pagrobti vaiką, 
būčiau pagrobęs tavąjį. Per pastaruosius porą metų turėjau daugybę 
progų. 

— Ačiū, kad nenuskriaudei mano dukters, — tarė Eibė, jaus- 
dama, kaip stingsta kraujas. — Džeri, ar paleistum keletą įkaitų, jei 
gaučiau tau automobilį? 

— Ne, velniai rautų. 

Jis tyliai nusijuokė. 

— Ką duotum, jei gaučiau tau mašiną? 

— Ničnieko. Man nereikia tavo sumauto automobilio. 

Ji sugniaužė rankoje vandens butelį, kurį kažkas buvo pastatęs 
priešais, bet negėrė. 

— Tai nenori automobilio? 

— Galėjau užminuoti tavąjį. Galvojau apie tai. 

— Kodėl neužminavai? 

— Tada dabar nesikalbėtume, ar ne, tu, kvaila kale. 

Nuotaikos svyravimai. Iš pradžių tonas draugiškas, paskui priešiš- 
kas. Vartoja narkotikus? 

— Kaip suprantu, nori su manimi pasikalbėti. Tai sakyk, Džeri, 
ką aš galiu padaryti, kad padėčiau šiomis aplinkybėmis? 

— Gali išsitraukti savo ginklą, susikišti į burną vamzdį ir nu- 
spausti gaiduką. Ką pasakysi? Jei kalbėdama telefonu išsitaškysi sau 
smegenis, paleisiu visas įkaites moteris. Noriu išgirsti atsakymą. 

— Jei tai padaryčiau, negalėtume kalbėtis. Juk sakei, kad nori kal- 
bėtis tik su manimi, niekuo kitu. Jei kas kitas mėgintų tave kalbinti, nu- 
žudytum įkaitą. Ar nori kalbėtis su kuo nors kitu, Džeri, ar su manimi? 

— Manai, kad užmegsi su manimi ryšį? 

— Manau, kad turi man kažką pasakyti. Aš čia, klausau tavęs. 

— Aš tau nė velnio nerūpiu. Ir ji nė velnio nerūpėjo. 

— Suprantu, kad kaltini mane dėl to, kas atsitiko Andželai. 

— Tu leidai jai numirti, o tai tas pat kas nužudymas. Kol tu čiul- 
bėjai su tais, kurie ją peršovė, Andžela mirtinai nukraujavo. Galėjau 
juos nudėti. Galėjau nudėti juos pirmąją valandą, bet neleidai. 

Meluoja. Tikriausiai dabar tiki, kad turėjo galimybę. Nori tikėti, kad 
galėjo ją išgelbėti. 

— Niekas nežinojo, kad ji rimtai sužeista, Džeri. Jie mums me- 
lavo. 

— Tu turėjai žinoti! 

Įniršis. Skausmas. 

— Tu teisus, Džeri. Turėjau žinoti. Turėjau žinoti, kad jie me- 
luoja. — Fibė perskaitė kitą pakištą sakinį. — Žinau, kad mylėjai ją, 
o Andžela mylėjo tave. 

— Nieko tu nežinai. 

Sutikite su juo, užrašė Maikas Vinsas. Nesakykite, kad suprantate 
ar žinote. Tai tik dar labiau jį siutina. 

— Žinoma, iš kur man žinoti? Tu teisus. Kaip galiu suprasti tokį 
ryšį? Dauguma žmonių apie tai gali tik pasvajoti. Tačiau aš tikrai su- 
prantu, kad norėjote būti kartu. Turėjote būti kartu, Džeri. Turėjote 
kartu pabėgti ir būti laimingi. 

— Lyg tau tai rūpėtų, velniai rautų. 

Vyro balsas buvo ramesnis, ir ji linktelėjo Vinsui. 

— Žinai, galbūt aš norėjau turėti tai, kas siejo tave ir Andželą. 
Aš nebuvau laiminga su Rojumi. Jis niekada nemylėjo manęs taip, 
kaip tu mylėjai Andželą. 

— Ji buvo mano gyvenimas, po galais. Jei būčiau paleidęs tą 
šūvį, mes ir dabar turėtume gyvenimą. Tu išgelbėjai tuos, kurie ją nu- 
žudė, bet jos neišgelbėjai. 

— Aš nuvyliau ją. Nuvyliau tave. Tu nori mane įskaudinti. Su- 
prantu, kodėl. Tačiau argi tai, ką tu dabar darai, išlygins svarstykles? 

— Jų negalima išlyginti, tu, prakeikta kekše. Gal geriau paleisiu 
kulką į tarpuakį tam šikniui Arniui. Ar tada svarstyklės išsilygins 
tavo pusėn? 

Fibė stvėrė vandenį, bet tik tam, kad pasitrintų šaltu buteliu 
kaktą. 

— Nužudydamas jį, manęs neįskaudinsi, Džeri. 

— Noriu, kad maldautum manęs to nedaryti, kaip maldavai 
Bonaventūre. Paklausyk! Girdi? — riktelėjo jis, kai kažkas šūktelė- 
jo. — Laikau vamzdį prie jo kaktos: Maldauk manęs, kad nepaspaus- 
čiau gaiduko. 

— Kodėl turėčiau, Džeri, po to, ką jis man padarė? Kai pati gal- 
vojau, kad padaryčiau tai, jei tik galėčiau. 

— Juk žinai, ką jie pasakys, jeigu tai padarysiu? 

— Taip. Sakys, galbūt ji nelabai stengėsi, nepadarė visko, ką 
galėjo, nes giliai širdyje norėjo, kad jis mirtų. Aš labai norėjau, kad 
jis mirtų. Bet žinai, Džeri, man nerūpi, ką jie pasakys. Paspausk gai- 
duką, nušauk jį, ir padėtis pasikeis. Nuo mano pečių nukris didžiulė 
našta. Žinai, kaip viskas vyksta. Tu nušauni įkaitą, taktinė grupė 
imasi darbo. Tai nori nuspausti gaiduką? Aš nieko neprarasiu. Ar to 
nori, Džeri? 

— Palauk ir pamatysi. 

Jis padėjo ragelį, ir Fibė įsikniaubė į delnus. 

— Jėzau, leitenante, — aiktelėjo Vinsas. — Jūs leidote jam nu- 
žudyti įkaitą. 

— Todėl jis to nedarys. — Dieve, prašau, neleisk man suklys- 
ti. — Jei būčiau prašiusi, maldavusi, jis būtų padaręs. Ir perkėlęs 
sprogmenis ant kito įkaito. 

Į vidų įsiveržus seržantui Myksui, Fibė atsistojo. 

— Manai, negirdėjau? Manai, negirdėjau, kad siūlei jam nužu- 
dyti mano sūnų? 

Jis puolė prie Fibės. Saiksas, Vinsas ir Dankanas vos spėjo jį su- 
laikyti. Myksas nesiliovė plūdęsis. 

— Per tave mano sūnus atsidūrė ten. Jeigu jis mirs, kalta būsi tu. 

— Jis ten ne dėl manęs, bet jei mirs, taip, aš būsiu kalta. Išves- 
kite jį. Išveskite jį iš čia. 

— Kada ketini pasikalbėti su juo apie įkaitus? — Už rankos ją 
sugriebė Finas. — Kodėl tau nedavus jam ko nors, bet ko, kad jis pa- 
leistų moteris. 

— Aš negaliu... 

— Ten mano žmona, mama. Dėl Dievo meilės, turi jas iš ten iš- 
traukti. 

— Aš jas ištrauksiu. — Fibė negalėjo leisti sau matyti tamsių, 
įdėmių Ma By akių ir tingios, geidulingos Lu šypsenos. — Netrukus 
vėl paskambinsiu, ir mes derėsimės, kol visi įkaitai bus paleisti. Finai, 
privalai išlikti ramus. Jei negali, liepsiu tave iš čia išvesti. Man labai 
gaila. — Ji nukreipė akis į Dankaną. — Apgailestauju. 

— Tujas ištrauksi, — Dankanas ištiesė ranką ir palietė jos pirš- 
tus. — Ištrauksi. Finai, už barikadų tavo sesuo, likusi šeima irgi jau 
važiuoja. Eik, pabūk su jais. 

— Aš privalau žinoti, kas vyksta. — Netekdamas savitvardos, 
Finas užsidengė rankomis veidą. — Turiu nors kažką žinoti. 

— Ateisiu ir papasakosiu, — patikino Dankanas, tada atsisuko 
į Fibę. 

— Taip, žinoma. Eik pas šeimą, Finai, pasakyk jai, kad tavo mama 
ir Lu sveikos ir gyvos. Mes jus informuosime. — Ji pamojo pareigū- 
nui. — Palydėkite poną Hektorą pas jo šeimą. Jeigu jis norės grįžti, 
palydėsite atgal. Gerai? — Patrynusi Fino rankas, pajuto virpančius 
raumenis. — Eik, padėk savo šeimai. Aš padėsiu tavo mamai ir Lu. 

— Aš negaliu jų prarasti, Fibe. 

— Neprarasi. Eik. 

— Kaip man jaustis? — tarė Dankanas, kai Finas išėjo. — Jos 
ten laukė manęs. 

— Klausk jo. Aš turiu rūpintis, kaip išvaduoti įkaitus. 

Čia tai, ko jis visą laiką siekė, suprato Fibė. Kam visą laiką ruošėsi. 

Kortos atverstos. 

— Ar galėčiau gauti kavos? — šūktelėjo Fibė, trindamasi įsitem- 
pusį sprandą. — Ir dar vandens? Dankanai, noriu paprašyti tavęs, 
kad nepasakotum Finui to, ko aš neleisiu. 

— Supratau. Kuo galiu padėti? 

— Klausykis. Tu moki klausytis. — Ji pažiūrėjo į lentą, kurią 
buvo pastatęs Saiksas. — Jo nuotaika labai permaininga. Tai būdinga 

pirmajam etapui. Jis nori derėtis — tai mūsų privalumas. Jis nenori 
likti gyvas — tai jo sprendimas. Aš neskambinsiu. — Fibė atsisuko 
į Vinsą. — Jis žino, kaip man paskambinti, žino derybų eigą. Veiks- 
mas, juk taip sakoma? Jam patinka filmuoti, kurti filmus? 

— Taip. 

— Jei suteiksime jam galimybę paskambinti pirmam, pasijus 
galingesnis, stipresnis. Suteikime jam tai. Palaukime. 

— (Gavau kredito kortelių ataskaitą. — Prie jų atskubėjo 
Liza. — Dvi savaitės iki banko apiplėšimo „Mark D's“ parduotuvėje 
jis pirko prekę už penkis tūkstančius dolerių. Mokėjo minimalias 
įmokas, kol visiškai nepakvaišo. 

— Pirko žiedą. — Fibė pervertė savo užrašus. — Turiu Andže- 
los daiktų sąrašą. Ant piršto ji mūvėjo auksinį žiedą su deimantu. 
Deimantais puoštas baltojo aukso vestuvinis žiedas rastas jos ranki- 
nėje. Ne ant piršto. Mirdama Andžela mūvėjo Volkeno žiedą. Niekšas 
Brentinas. Jis žinojo. Gal ne prieš žmonos žūtį, bet gavęs aprašą tik- 
rai suprato, kas vyksta. Ir nieko mums nepasakė. 

Fibė paskubomis pasižymėjo, pasibraukė, apsibraukė. Kaip galė- 
tų tuo pasinaudoti? Ar turėtų? Laikas parodys. 

— Jis mano pažįstąs mane, bet iš tiesų nepažįsta. Aš pažįstu jį. 
Ir jūs pažįstate, — tarė ji Vinsui. — Jį pažįsta dauguma pareigūnų, 
dabar nukreipusių ginklus į pastatą. Jis nori mane pergudrauti, bet 
mes pergudrausime jį. Volkenas nebendraus nė su vienu įkaitu. Jie 
turi išlikti jam nesvarbūs, kad galėtų įgyvendinti sumanymą. 

— Okąjis sumanė? — paklausė Dankanas. 

— Nužudyti juos visus. Ir nusižudyti pats. 

— O Jėzau! 

— Kad smogtų smūgį man — iš asmeninės ir profesinės pusės. 
Kaip galėsiu toliau dirbti, jei nepavyks išgelbėti šių žmonių? Kaip ga- 
lėsiu su tuo gyventi? Štai ką jis galvoja. 

Vaikštinėdama priešais lentą, Fibė stebeilijo į telefoną, mintyse 
įsakinėdama aparatui suskambėti. 

— Spauda ir visuomenė suplėšys mane į gabalus. Jis tai žino. 
Paaiškės ryšys tarp jo ir manęs, bus iš naujo prisimintas banko api- 
plėšimas. Aš prarasiu reputaciją, tapsiu niekam tikusia derybininke 

ir taip pagaliau sumokėsiu už mylimosios mirtį. Taip galvoja Volke- 
nas. O jis pats mirs efektingai ir simboliškai. Aš būsiu jį nužudžiusi, 
kaip nužudžiau ir Andželą. To jis labiausiai nori. 

Atsisukusi pažiūrėjo į laikrodį. 

— Mes neduosime, ko jis nori. 

— Pasiūlyk jam mainus. Jis žino apie mus. Pasiūlyk iškeisti 
mane į dvi moteris. Į Ma ir Lu. Aš juk didesnis laimikis, o... 

— Jis nesutiks. Be to, mes su vadu negalime to leisti, Dankanai. 

Tačiau jis tai padarytų, pagalvojo ji. Pasiaukotų iš meilės. 

— Dankanai. — Fibė prakalbo tyliai, kad jis išgirstų širdies bal- 
są. — Žinau, ką jos tau reiškia. Žinau, ką jauti. 

Ir tai ją žudė. Suskambus telefonui, Fibė atsisuko. 

— Puiku. Pradedam. Labas, Džeri. 

Parduotuvėje Ma tapšnojo šalia sėdinčios moters ranką. 

— Nagi, gana verkti. 

— Jis mus nužudys. Jis... 

— Ašaros čia nepadės. 

— Mes turime melstis. — Vyras kitoje rato pusėje pamažu lin- 
gavo pirmyn atgal. — Turime pasitikėti Viešpačiu. 

— Nepakenks. — Tačiau Ma labiau tikėjo ginkluotais vyrais už 
durų. — Ša, neverk, — pakartojo ji. — Tu Petsė, ar ne? Neverk, Pet- 
se. Ta moteris, su kuria jis kalbasi? Ji protinga. 

— Iš kur žinote? 

— Aš... 

Lu skaudžiai suspaudė anytos ranką ir papurtė galvą. 

— Ji kalba protingai. Taigi išsiaiškins, ko jis nori, ir viskas bus 
gerai. 


Jie kalbėjosi daugiau nei valandą, paskui Džeris vėl nutraukė ryšį. 

— Jis delsia. Nori viską ištęsti. Jis kažko nori iš manes, tačiau 
dar nėra tam pasirengęs. Jaučiu, kad kažko nori. 

— Jis mėgaujasi šiuo spektakliu, — tarė Dankanas. — Jam pa- 
tinka sakyti tau ne. Maisto nereikia, vandens nereikia, medikamentų 
nereikia. Jis tyčia taip daro. 

— Taip, sutinku. 

— Jis neketina išleisti nė vieno. — Saiksas prisėdo šalia Fi- 
bės. — Nenori nieko mainais, o jei norėtų, žino, kad paleidęs kelis 
įkaitus suteiktų mums pranašumo. Per palydovinį ryšį jie galėtų duo- 
ti mums vidaus vaizdą, būtų paprasčiau viską baigti. 

— Į jį neįmanoma nusitaikyti. — Vinsas priėjo prie lentos ir 
parodė į parduotuvės vidaus schemą. — Jis pačiame kampe, šiaurės 
rytiniame, į ten neįmanoma nusitaikyti. Štai kodėl jis ten. 

— Jis išanalizavęs vidaus planą, — padarė išvadą Fibė. — Žino 
visus kampus. 

— Reikia eiti į vidų. Vienintelis kelias — per užpakalines duris. 
Jei laužtumėmės per priekines, jis turėtų per daug laiko. Tačiau pir- 
miausia reikia pašalinti nuo durų sprogmenis. 

— Ir jei jie suklys, jeigu Džeris supras, kas vyksta, arba durys 
sprogs, jis viską baigs. 

— Reikia išvilioti jį iš to kampo, — tarė Dankanas, Fibė atsisu- 
ko į jį. 

— Taip, reikia. 

— Jeigu jie negali nusitaikyti į jį, Džeris negali nusitaikyti į juos. 

— Teisingai. — Fibė trumpai palietė Dankano ranką. — Visiš- 
kai teisingai. Reikia pasikalbėti su vadu. Noriu žinoti, kur jį vilioti, 
jei įmanoma. — Ji davė ženklą Saiksui skambinti. — Jie turi pra- 
nešti man, kada į jį šaus. Žinau, paprastai taip nedaroma, bet jie gali 
manimi pasitikėti — tikrai neišsiduosiu. Mano darbas — ištraukti 
Volkeną iš kampo; jų — pranešti man, kai bus pasirengę. 

— Supratau. 

Saiksas susisiekė su vadovybe. 

Fibė nusibraukė nuo kaktos sudrėkusius plaukus ir ėmė vaikšti- 
nėti po salę, mėgindama įsivaizduoti parduotuvės vidų. 

— Kažkuriuo metu jis turės leisti įkaitams pasinaudoti tuale- 
tu, nebent norės braidyti po didelę dvokiančią balą. Nemanau, kad 
norės. Vienas tualetas, darbuotojų, štai čia. — Ji įdėmiai tyrinėjo 
schemą. — Kaip jis ketina tai padaryti? Juk turėjo apie tai pagalvoti, 
sudaryti kažkokią sistemą. Todėl ne visi įkaitai yra rate. Vienas jų 
turės atrakinti kitą. Jam nereikės judėti ar liestis prie jų, kad paten- 
kintų svarbiausius poreikius. Tačiau kils šurmulys, taigi Džeris turės 
būti budrus. Kol tai vyks, nenorės su manimi kalbėtis. 

Fibė linktelėjo. 

— O mes jam sukliudysime. 

Laikas, pagalvojo ji, pradėti žaisti. Paėmusi telefoną surinko 
numerį. 

— Geriau jau čia būtum tu, kale. 

— Visada būsiu tik aš, Džeri. Abu žinome žaidimo taisykles. Ne- 
meluoti įkaitų pagrobėjui, nekelti rizikos įkaitų gyvybėms. Nesakyti 
ne įkaitų pagrobėjui, nes tai jį erzina ir kelia pavojų įkaitų gyvybėms. 
Turėčiau įsijausti į tavo jausmus, palaikyti tave, klausytis reikalavimų 
ir nusiskundimų. 

— Taip, tu velniškai užjautei tuos niekšus, kurie nušovė Andžę. 

— Andžela buvo graži moteris. Mylėjo tave. 

— Eik velniop. Tau ji nė kiek nerūpi. 

— Tu pasirūpinai, kad man rūpėtų, Džeri. Aš myliu vieną 
žmogų — galbūt manai, kad to nenusipelniau, bet aš myliu. Todėl 
suprantu, ką Andžela jautė tau. Taip pat suprantu, ką jauti tu, nes jei 
kas nors jam atsitiktų, nežinau, ką daryčiau. 

— Tu nežinai, kas mus siejo. 

— Ypatingas ryšys, koks būna kartą gyvenime. Ji mūvėjo tavo 
žiedą, Džeri. Mirdama ji mūvėjo tavo dovanotą žiedą. 

— Ką? 

— Žiedą, kurį nupirkai jai toje pačioje parduotuvėje, kurioje esi 
dabar. Tikriausiai jį labai brangino. Tikriausiai Andželai buvo be galo 
smagu jį mūvėti. Norėjau, kad žinotum tai, Džeri. Paskambinau, kad 
pasakyčiau tau, nes tai visiems įrodo, kad Andžela buvo tavo. 

— Visi tegul eina velniop. 

— Jei kažkas panašaus būtų atsitikę man, norėčiau, kad visi 
žinotų, ką mes reiškėme vienas kitam. Kaip mylėjome vienas kitą. 
Manau, tu irgi to nori, Džeri. Noriu tau pasakyti, kad aš suprantu. — 
Kurį laiką vyras tylėjo, Fibė girdėjo tik jo kvėpavimą. — Ar žinojai, kad 
Rojus niekada manęs nemylėjo? Nemylėjo nei manęs, nei mudviejų 
dukters. Ar gali įsivaizduoti? Dabar, kai turiu žmogų, kuris myli... 

Fibė pažvelgė į Dankaną, į jo akis, kad įgautų stiprybės ir ši nu- 
skambėtų balse. 

— Dabar, kai turiu žmogų, kuris mane myli, viskas atrodo ki- 
taip. Viskas stipriau, ryškiau, aiškiau. Ar ir tau taip buvo? 

— Ji viską nušvietė. Ir išryškino. Dabar viskas juoda. 

Skausmas, užsirašė ji. Ašaros. Atsargiau, atsargiau, pagalvojo. Jei 
įstums į dar gilesnį liūdesį, Volkenas gali viską baigti. 

— Ji nenorėtų, kad gyventum tamsoje, Džeri. Žmogus, kuris my- 
lėjo tave taip, kaip mylėjo Andžė, nenorėtų, kad gyventum tamsoje. 

— Tują ten pasiuntei. Nepaliksiu jos ten vienos. 

— Ji... 

— Užsičiaupk! Nekalbėk apie ją. 

— Gerai, Džeri. Nuliūdinau tave. Atsiprašau. Juk žinai, kad ne- 
noriu taves liūdinti. 

— Ne, tu nori užliūliuoti mane kaip kvailį, kol išeisiu verkda- 
mas, pakeltomis rankomis. Manai, gali mane apgauti? Manai, kad 
pasiduosiu po to, kai taip toli nuėjau? 

— Manau, kad tu ketini nusižudyti ir pasiimti kartu visus tuos 
žmones. 

— Tu taip manai? — tarė jis, ir Fibė išgirdo pasitenkinimą vyro 
balse. 

— Tai svarbus pareiškimas, Džeri. Ir didelė juoda dėmė mano 
byloje. Tačiau mes galėtume pratęsti tai, juk žinai, kaip viskas daro- 
ma. Tu perlenki. Mes suskaičiavome septyniolika. Daugoka. Bet jei 
išleistum moteris... 

— Baik, Pibe. Nevykęs bandymas. 

— Tau galir atrodo nevykęs, o man reikia dirbti savo darbą. Tik- 
riausiai abu žinome, kad dabar laikas paklausti, kaip ten visi laikosi. 

Visą laiką, kol jie šoko įprastą šokį: siūloma ir atsisakoma mais- 
to, vandens, medikamentų, Eibė trynėsi sprandą. 

Taip praėjo dar viena valanda. 


21 


DANKANAS IR EINAS STOVĖJO LAUKE, kelios pėdos nuo likusios 
šeimos. 

— Joms viskas gerai. Niekas nesužeistas. Fibė be atvangos jį kalbi- 
na, ieško būdų prieiti. Prisiekiu Dievu, nežinau, kaip jai tai pavyksta. 

— Jos ten jau ketvirta valanda. 

— Žinau. 

Iš savo vietos Dankanas galėjo matyti snaiperius: ant stogo, 
languose, tarpduriuose. Kas, jei jie ims šaudyti? Kas, jei Ma ar Lu pa- 
sipainios kulkai po kojomis? 

Mintis pakirto kojas, ir jis panoro atsitūpti. 

— Jei jis norėtų pinigų — Dieve, kodėl jis neprašo pinigų? Aš... 

— Žinau. — Einas atsitūpė šalia. — Žinau, Dankai. 

— Fibė, ji... Ji vis klausia apie įkaitus, kaip jie laikosi. Įkalbinėja 
kai kuriuos paleisti. Ji paklausė, ar nepasakytų jų pavardžių, bet jis 
nežino, jam nerūpi. Nežinau, ar tai gerai, ar blogai. Tiesiog nežinau. 

— Viskas per ilgai užsitęsė. 

— Nežinau. — Jis uždėjo ranką ant Fino, ir jie sunėrė pirš- 
tus. — Pasirūpink šeima. Tu pasirūpink šeima, o aš eisiu į vidų, pa- 
žiūrėsiu, gal pavyks dar ką nors sužinoti, kuo nors padėti. 


Nors veikė kondicionieriai, drabužių parduotuvėje buvo karšta 
ir tvanku. Policininkai, vaikščiodami pirmyn atgal, dažnai varstė 
duris, todėl parduotuvėje tvyrojo drėgmė ir karštis. Blizgančiu nuo 
prakaito veidu Fibė tyrinėjo lentą, skaitė ir pildė užrašus. Beviltiškai 
mėgindama kaip nors atvėsti, ji nugvelbė iš vitrinos vėžlio kiauto 
segtuką ir susisegė plaukus. 

Godžiai gerdama vandenį, Fibė stebeilijo į raudonus X, pažymė- 
tus juvelyrinės parduotuvės plane. Žudymo taškai, pagalvojo. Jei jis 
pereitų į bet kurį jų, taktinė grupė imtų veikti. 

— Atvyko ekspertai, jie apžiūrinėja užpakalines duris, — prane- 
šė Harisonas. — Mano, kad galėtų nukenksminti miną ir pergudrauti 
signalizaciją. 

— Tačiau jie to nežino. 

— Jie ganėtinai užtikrinti. 

— Vadinasi, ima nekantrauti. Mudu puikiai žinome, kad visi ne- 
kantrauja veikti. Tai ir yra ilgų derybų rizika. Man reikia daugiau lai- 
ko. Netrukus jis turės leisti žmonėms pajudėti. Pūslės ilgai nelaikys, 
ir tai bus vienintelė mūsų galimybė. | 

— Seržantas Myksas nori žinoti, kaip laikosi jo sūnus. Negalite 
jo dėl to kaltinti. 

— Jis man nesako. — Fibė nusišluostė veidą vaikiška nosinaite, 
kurią jai ištiesė Liza. — Pasakykite jam, kad pamėginsiu sužinoti kito 
pokalbio metu. 

— Jei neišjudinsite jo per kitą valandą, leisiu išminuotojams pa- 
šalinti sprogmenį. Volkenas gyvas neišeis, jūs tai žinote. Tik pašalinę 
jį sumažinsime aukų skaičių. 

— Išjudinsiu, velniai rautų. Gal užtruksiu šiek tiek ilgiau, bet 
išjudinsiu. 

— Jei tai užtruks dar ilgiau, jūs suklysite. Todėl ir dirbama 
komandomis, Fibe. Kadangi dabar kalbatės tik jūs ir jis, greitai pa- 
vargsite ir suklysite. 

— Jis tik ir laukia, kad suklysčiau. Tačiau mes nusprendėme ne- 
duoti, ko jis nori. Volkenas dar nepasirengęs visko baigti, nes kažko 
iš manęs nori. Ir kol jis ruošis, tie žmonės bus saugūs. Aš žinosiu, kai 
jis bus pasirengęs. 

Harisonui išėjus, įėjo Dankanas. Fibė kilstelėjo antakius, paste- 
bėjusi maisto krepšelius. 

— Pamaniau, būtų ne pro šalį užkąsti. 

Nors vien mintis apie maistą kėlė šleikštulį, ji žinojo, kad paval- 
gyti reikia — galbūt tada ji nepadarytų tos klaidos. 

— Tu mano didvyris. 

Jis pastatė krepšelius, kuriuos tučtuojau apspito policininkai, 
tada priėjo prie Fibės. 

— Kieno eilė skambinti? 

— Leisiu jam. 

— Gerai. — Dankanas patrynė jai pečius. — Kalbėjausi su tavo 
mama. Namuose viskas gerai, tik visi nerimauja dėl tavęs. Ši, kaip čia 
pasakius, apgultis transliuojama per visas televizijas. 

— Tai vienas dalykų, kurio jis norėjo, o aš negalėjau sustabdy- 
ti. — Pibė padėjo galvą jam ant peties. — Jau seniai manimi kas nors 
rūpinosi. Galiu priprasti. 

— Pratinkis. 

— Kaip Finas ir visi kiti? 

— Sustingę iš siaubo. O aš ne. — Abu žinojo, kad tai melas, 
tačiau šie žodžiai vis tiek guodė. — Žinau, kad ištrauksi jas sveikas 
ir gyvas. 

— Ką girdi, kai jis kalba? | 

— Jo nuotaika svyruoja aukštyn žemyn, į kairę ir į dešinę, 
bet... 

— Bet? 

— Po visu šituo... Man atrodo, kad girdžiu jo pasitenkinimą. 

— Taip, tu moki klausytis. 


Ma By skaudėjo nugarą, galvoje pulsavo įkyrus skausmas. Gra- 
žioji blondinė Petsė liovėsi verkusi ir dabar gulėjo susirietusi ant 
grindų, padėjusi galvą ant minkštų Ma kelių. Įkaitai šnabždėjosi ir 
patyliukais šurmuliavo — regis, tas vyras to nepastebėjo, o galbūt 
negirdėjo. 

Kai kurie snaudė, tarsi tikėtųsi, jog atsimerkę pamatys, kad tai 
tebuvo keistas, baisus sapnas. 

— Finas tikriausiai labai išsigandęs, — tyliai tarė Lu. — Livė. 
Tikiuosi, jis nepasakė Livei. Nenoriu, kad ji išsigąstų. O, Ma, mano 
vaikelis. 

— Jai viskas gerai. Juk žinai, kad viskas gerai. 

— Kodėl jis nieko nedaro? Kada, po galais, jis ką nors darys? 

— Nežinau, mieloji. Bet aš turiu kažką daryti. Man reikia pasi- 
sioti. 

Pasigirdo tylus pritarimas, netgi silpnas juokas. 

— Aš paprašysiu, — tarė Lu. 

— Ne, leisk man. Motiniškos išvaizdos moteriai gali labiau pa- 
sisekti. Pone! — šūktelėjo Ma, kol Lu nespėjo paprieštarauti. — Pa- 
klausykite, pone! Kai kuriems mūsų reikia į tualetą. 

Jie prašė ir anksčiau, tačiau pagrobėjas nekreipė dėmesio. Vis 
dėlto šįkart jis atsisuko su telefonu rankoje ir stiklinėmis akimis pa- 
žiūrėjo į Ma. 

— Praėjo jau daug laiko, — priminė jam Ma By. — Leiskite į 
tualetą, jei nenorite sėdėti didelėje baloje. 

— Kurį laiką dar teks pakentėti. 

— Bet... 

Jis kilstelėjo ginklą. 

— Jei nušausiu, nereikės jaudintis, kad nori myžti. Užsičiaupk. 

Turėjo susidaręs grafiką, bet nukrypo nuo jo. Po trečios valan- 
dos ketino pasiųsti įkaitus vieną po kito į tualetą. Nesvarbu, nori jie 
ar ne. Tačiau pamiršo, o dabar laikas skambinti, prakeikimas. Tad 
jiems teks palaukti kitos pertraukos arba tegu apsimyža. 

Velniop juos visus. 

— Ką pasakysi, jei aš noriu dešimties milijonų dolerių? — pa- 
sakė Fibei. 

— Tu nori dešimties milijonų dolerių, Džeri? 

Tik paklausykite jos, pagalvojo Džeris, sviestas ištirptų nuo 
saldumo. 

— Kodėl gi ne? 

— Gerai. Ką aš gausiu už tuos dešimtį milijonų? 

— Nenušausiu įkaitų į galvą. 

— Tai neigiamas atsakymas, Džeri. Juk žinai, jei galėčiau, — 
bet nepažadu, kad galiu, — jei galėčiau įtikinti vadovybę susitarti dėl 
dešimties milijonų, turėtum duoti pozityvesnį atsakymą. 

— Tarkim, už dešimt milijonų galbūt paleisčiau įkaites moteris. 

— Galbūt paleistum moteris, jei pasiūlyčiau dešimtį milijonų? 
Verta tai aptarti. 

— Kurgi ne. 

— Reikalas tas, Džeri, kad pastate yra ir sužeistas žmogus. Sa- 
kei, kad Arnoldas Myksas buvo sužeistas. 

Džeris pažvelgė į Arnį, tysantį ant grindų, kraujas ant veido su- 
krešėjęs, burna užklijuota. Sprogmenimis apdėtas kūnas. 

— Taip, jis yra matęs ir geresnių dienų. 

— Prieš kreipdamasi į vadovybę dėl pinigų, turiu įsitikinti, kad 
Arnis Myksas gyvas ir jo gyvybei negresia pavojus. Žinai, kas jo tėvas, 
Džeri. Aš jaučiu spaudimą. 

— Tas bybčiulpys gyvas. 

— Dėkoju, kad patikinai mane, jog jis gyvas, bet norėčiau pati 
su juo pasikalbėti. Jei galėčiau perduoti, kad girdėjau Mykso balsą, jie 
atstotų, ir aš galėčiau susikoncentruoti ties svarbesniais reikalais. 

— Gerai. 

Padėjęs ragelį, Džeris priėjo prie Arnio ir pasilenkęs nuplėšė nuo 
burnos juostą. Arnis pramerkė pajuodusias, krauju pasruvusias akis. 

— Pasisveikink su Fibe, šūdžiau. — Volkenas prikišo telefoną 
prie Arnio ausies. Ir įrėmė po smakru vamzdį. — Sakyk: labas, Fibe, 
aš tas bailus šūdžius, kuris išspardė tavo sumautą subinę laiptinėje. 

Arnis, nenuleisdamas nuo Volkeno įniršio ir siaubo kupinų akių, 
pakartojo žodžius. 

— Kokie sužeidimai? — skubiai pasiteiravo Fibė. — Ar labai esi 
sužeistas? 

Arnis apsilaižė lūpas. 

— Ji klausia apie mano sužeidimus. 

— Tai sakyk, subingalvi. 

— Jis trenkė pistoletu man per veidą. Tikriausiai lūžo skruosti- 
kaulis. Aš surakintas, o ant manęs prikabinta bomba. 

— Arji su laiko mechanizmu? Ar... 

— Pakaks, — tarė jai Volkenas. — Dabar pasikalbėkime apie 
dešimtį milijonų. 

— Tu nori dešimties milijonų už įkaitus. 

— Dešimties milijonų už moteris. 

— Dešimt milijonų, kad paleistum moteris. Kiek ten yra mote- 
rų, Džeri? 

— Vienuolika. Tai mažiau nei po milijoną už galvą. Velniškai 
geras sandoris. 

— Vienuolika moterų, kurias tu paleistum, jei pasiūlyčiau de- 
šimtį milijonų? 

— Nustok kartojusi, velniai rautų. Aš žinau eigą. 

— Tada žinai, kad mano šansai gauti pinigų būtų didesni, jei 
parodytum gerą valią. Jei paleistum kai kuriuos įkaitus dabar, įskai- 
tant sužeistuosius arba tuos, kuriems reikia gydytojų pagalbos, aš 
labai pasistengčiau gauti tau tuos dešimtį milijonų. 

— A, velniop dešimtį milijonų. Duok dvidešimt. 

— Tu tampai mano virvutę, Džeri. 

Jis susijuokė. 

— Aš norėjau tave nužudyti, Fibe. Tūkstančius kartų. 

— Jei norėjai, kodėl to nepadarei? 

— Tūkstančiai būdų. Kulka į galvą. Per daug švaru. Pagrobti 
kaip Rojų ir padaryti tą patį tau, bet man nepatinka kartotis. Mirti- 
nai sumušti arba palaikyti keletą dienų gyvą, paliekant kūne skylę po 

skylės. Tačiau tokiu atveju su tavimi būtų baigta, kaip ir su Andže. Tu 
nenusipelnei to, ką gavo ji. Žinai, gal ateik čia. Tik tu, ir aš visus juos 
paleisiu. Visus. 

— Juk žinai, kad man to neleis. 

— Tu ateisi, ir septyniolika žmonių liks gyvi. 

— Nori iškeisti visus įkaitus į mane. Tai rimtas pasiūlymas, 
Džeri, ar tu vėl šaipaisi? 

— Tu to nepadarysi. Tu moki tik kalbėti. 

— Ojei padaryčiau? 

— Jie tau neleis. Manai, aš kvailas? Manai, pamiršau, kaip vis- 
kas vyksta? 

— Nemanau, bet tu pamiršai, kad laikai sužeistą seržanto 
Mykso sūnų. Jis įtakingas. Tai ar pasiūlymas rimtas, Džeri? Mane 
mainais į septyniolika? 

— Pagalvosiu apie tai. Tačiau pirmiau tu kai ką padarysi. 

— Ką turėčiau padaryti? 

— Tu išeisi į lauką, atsistosi prieš kameras ir papasakosi, kaip 
nužudei Andželą Brentin. Pasakysi, kad esi atsakinga už jos mirtį. 
Kaip tau labiau rūpėjo pliurpti ir vaidinti svarbią personą, nei gelbėti 
jos gyvybę. 

— Nori, kad papasakočiau spaudai, kaip mirė Andžela Brentin, 
Džeri? 

— Tu pasakysi tiksliai viską, ką ir kada liepsiu. Tada pasikalbė- 
sime apie pinigus ir įkaitus. 

Volkenas padėjo ragelį. 

Nespėjus atsistoti, Dankanas traukte ištraukė ją iš kėdės. 

— Jei nors pagalvosi, kad gali išmainyti save, aš tave išjungsiu, 
užrakinsiu ir laikysiu, kol atgausi blaivų protą. 

— Tačiau tau juk buvo šovusi tokia mintis. 

— Ten mano motina, vienintelė, kokią kada nors turėjau. Betgi 
ką aš čia — neketinu nei derėtis, nei ginčytis. Tu ten neisi. 

— Nurimk, — paliepė Saiksas. — Ji nesimainys. Mes taip nedir- 
bame. — Jis griežtai pažiūrėjo į Fibę. — Niekada. Čia ne Holivudas. 

— Jūs patikėjote. — Fibė bedė pirštu į Dankaną, paskui į Saik- 
są. — Žinote, kad tai neįmanoma, bet vis tiek patikėjote. Galvą dedu, 
kad jis irgi patikėjo. Volkenas nesitikėjo, kad aš galėčiau sutikti. Jis 

vėl bandė mane apmauti, bet aš išmušiau jį iš vėžių, pareikalaudama 
patikinimo. Dabar svarsto. Jis tenorėjo, tikėjosi, kad sutiksiu per- 
skaityti viešą pranešimą. Arba atsisakysiu. Kad ir kaip padaryčiau, 
viskas baigta. To jis ir laukia — mano viešos išpažinties. Tačiau dabar 
jis svarsto, kas būtų, jei ateičiau į vidų. Jeigu turėtų mane ten. Kaip 
mes tai išnaudosime? 

— Tegul parodo gerą valią, — tarė Saiksas. 

— Tai pirma. Tegul paleidžia kelis įkaitus — iki susitariant arba 
atmetant jo reikalavimą dėl viešo pareiškimo. Nes tai suteiktų jam 
laisvę veikti. Mes delsime. Sakysime, kad aš noriu kalbėti, bet niekam 
tai nerūpi. Noriu ateiti, bet jie neleidžia. Aš stengiuosi gauti tai, ko jis 
nori. Esu pasipiktinusi, kad jie taip ilgai sprendžia. Volkenas įpratęs 
dirbti pagal planą, schemą. 

Fibė pažiūrėjo į Vinsą. 

— Ko gero, taip. Jis taip apmokytas. Žinoma, turi prisitaikyti 
prie aplinkybių, priimti sprendimus vietoje, tačiau viskas turi vykti 
pagal planą. Jūs dirbate prisitaikydami prie įvairių aplinkybių. O jis... 
Džeriui patinka nurodymai. Tikriausiai taip turėčiau įvardyti. Jis 
nėra impulsyvus. Linkęs viską apgalvoti. 

— Tąjis dabar ir daro. Ar laikytis pradinio plano — visus, taip 
pat ir save, išsprogdinti, o mane palikti gyvą, apgaubtą nešlovės, 
bet kvėpuojančią? Ar, jei pasitaikytų galimybė, žūti tik su manimi? 
Įkaitai Volkenui nieko nereiškia, bet man jie labai svarbūs. Taip jis 
galvoja. Betgi turėti galimybę žiūrėti man į akis tą akimirką, kai nu- 
spaudžia detonatorių, — viliojantis pasiūlymas. 

— Jis pavargęs, — pridūrė Dankanas. — Tai girdėti balse. Tu irgi. 
Tikriausiai jis irgi tai girdi. Volkenas pamažu artėja prie pabaigos. 

— Taip, artėja, prakalbo apie pareiškimą spaudai, o tai — jo pa- 
skutinio etapo pradžia. Mano žodžiai davė peno apmąstymams. 

— Viduje kažkas vyksta. — Tildydamas juos Saiksas kilstelėjo 
ranką. — Pagrobėjo nematyti, bet įkaitas, atpažintas kaip parduo- 
tuvės savininkas, atriša kitas dvi moteris. Turiu aiškų vaizdą. Vienas 
įkaitas, moteris, juodaodė, vidutinio amžiaus, eina į parduotuvės 
gilumą. 

— Tai Ma By, — sumurmėjo Dankanas, jausdamas, kaip baimė 
sugnybia jo širdį. — Tikriausiai tai ji. 

Kaip liepta, Ma By nuėjo į tualetą. Judėjo lėčiau, nei buvo būti- 
na, netgi šiek tiek šlubčiojo, nors tai žeidė jos orumą. 

Pagrobėjas liepė palikti praviras duris, o tai giliai įžeidė jos pri- 
vatumo jausmą. Visgi ji sisiojo kaip lenktynių žirgas ir, kol dėkinga 
pūslė tuštinosi, dairėsi kokio nors ginklo. 

Ji ne kvaila. Tas niekšas nužudys juos visus. Jei galėtų jam už- 
vožti, nors truputį sužeisti, jos kelias pas Jėzų būtų smagesnis. 

Tačiau tualete nebuvo ko nusitverti. Skysto muilo buteliukas, 
mažas džiovintų gėlių vazonėlis, kurio net neverta mesti vyrui į gal- 
vą. Kad ir kaip būtų, jis laiko įrėmęs ginklą į apsaugininko ausį. 

Nuleidusi akis Ma By pasimuistė, tarsi jo bijotų. 

— Mano vardas Beatrisė. Žmonės vadina mane Ma By. 

— Užsičiaupk, grįžk į ratą. 

— Aš tik norėjau padėkoti, kad leidote man eiti pirmai, kol ne- 
apsigėdijau. 

— Jei neužsičiaupsi ir neatsisėsi, kaip sakau, mirsi paskutinė. 

Ji pakluso, tačiau vienoje iš dėžių spėjo pamatyti dar vieną gin- 
klą ir dar daugiau sprogmenų. Dar svarbiau, Ma By pamatė tai, kas jai 
pasirodė panašu į detonatorių. 

— Tikriausiai leidžia įkaitams pasinaudoti tualetu, — tarė Saik- 
sas. — Jie po vieną eina į parduotuvės gilumą. Pirmoji įkaitė grįžo į 
ratą. Ji... Taktinė grupė sako, kad ji rodo kažkokius ženklus. Signali- 
zuoja. Trys pistoletai, šautuvas, amunicija, detonatorius, galiniame 
dešiniajame kampe pagrobėjas, sužeistas apsaugininkas. 

— Ma galima pasikliauti, — sušnabždėjo Dankanas. 

— Ištraukite mus iš čia, po galais, — baigė Saiksas ir šyptelėjo. 

— Reikia paskambinti. Kol įkaitai juda pirmyn atgal, jam teks 
dalyti savo dėmesį. Reikia paspausti dėl sandorio. 

Telefonas skambėjo — trys, keturi signalai. Kai Fibė ėmė jau- 
dintis, kad jis neatsilieps, pasigirdo piktas balsas. 

— Dabar nenoriu su tavimi kalbėtis. 

— Betgi, Džeri, norėjau pasikalbėti apie mūsų sandorį. Dar ne- 
galiu nieko pažadėti, bet... Jei negali dabar kalbėti, palauksiu ir papa- 
sakosiu vėliau. 

— Ką? Juk neketini man gerintis, sakyti, kad perskaitysi pra- 
nešimą spaudai, apsikeisi su įkaitais, ką nors panašaus. 

— Neketinu tau gerintis, tiesiog noriu, kad žinotum, kokia pa- 
dėtis. Nenoriu, kad kas nors nukentėtų. Mintis apie pareiškimą vadui 
nepatinka — politika, pats supranti. Tačiau aš stengiuosi juos įtikinti. 

— Politikams patinka atpirkimo ožiai. Pasakyk vadui, kad jei 
neduos sutikimo, jei per valandą tu neatsistosi prieš kameras, jie ne- 
teks šešiolikos įkaitų. 

— Pasakysiu, Džeri. Pasakysiu, kad tu nori, jog prisipažinčiau 
kalta dėl Andželos mirties, tada tu visus paleisi. Ar taip, Džeri? 

— Planas pasikeitė. Tu ateisi čia. Mes pasinaudosime viena ka- 
mera ir perduosime tavo pranešimą. Štai kaip padarysime. 

— Tu iškeisi mane į įkaitus, ar tai sakai? 

— Tu ateisi čia. 

Vis dar nenori jų paleisti. 

— Kaip ir tikėjausi, Arnio tėvas daro man spaudimą. Aš dar 
neturėjau laiko visko apgalvoti, o jis jau tranko kumščius. Jėzau, jis 
kietas riešutėlis. 

— Tu sudegsi, o tas jo mulkis sūnelis — ne. Nėra čia ko galvoti. 

— Jam galbūt. Aš tik noriu pasikalbėti su tavimi, Džeri, noriu 
rasti išeitį. Jei pokalbis su manimi akis į akį padėtų... Juk žinai, jie 
norės, kad ir tu žengtum žingsnį. Kiek atiduotum įkaitų? 

Stojo trumpa tyla, ir Fibė suprato, kad jis meluos. 

— Tu ateisi, jie išeis. Susitarsime šitaip... jei aš apsispręsiu. Žiū- 
rėk į žemę, kaip liepiau! 

— Atsiprašau, ką? 

— Ne tau sakiau. 

— Aš tik... minutėlę, jie kažką sako. 

Fibė išjungė telefono garsą ir mintyse pasimeldė, kad nuojauta 
jos neapgautų. 

— Jis neišleis nė vieno, net jei tau pavyktų susitarti. Tu pavar- 
gai, — tęsė Saiksas. — Galbūt negirdi... 

— Girdžiu. Girdžiu. Pasakyk jiems, kad eitų prie užpakalinių 
durų, bet tik tada, kai duosiu ženklą. Veršimės iš priekio ir iš galo, bet 
tik tada, kai pasakysiu. Tu teisus, — tarė ji Saiksui. — Volkenas ne- 
paleis nė vieno. Tačiau jei man pavyktų nuvilioti jį ganėtinai toli nuo 
detonatoriaus, jie galbūt galėtų paimti jį gyvą. Jei pulsime iš priekio 
ir galo, gali pavykti. Tegul laukia mano signalo. 

— Ką tu darai? — sunerimo Dankanas. 

— Rizikuoju. Džeri? Atleisk, Džeri, žinai, kaip būna. Džeri, man 
atnešė jos dienoraštį. Aš turiu Andželos dienoraštį. 

— Meluoji, kale, ji nerašė dienoraščio. 

— Nemeluoju, Džeri. Juk žinai, kad turiu pagrįsti tai, ką sakau. 
Ji buvo įsimylėjusi moteris, bet negalėjo niekam papasakoti apie 
tave, kas judu sieja. Todėl rašė dienoraštį. Tas niekšas Brentinas ne- 
pasakė mums apie jį, kaip nepasakė ir to, kad mirdama Andžela mū- 
vėjo tavo žiedą. Norėjo išsaugoti savo reputaciją. Mes atlikome kratą 
ir jį radome. Andžela vadino tave Lancelotu. 

Fibė išgirdo sunkų kvėptelėjimą. 

— Paskaityk man. Paskaityk, kad žinočiau, jog nemeluoji. 

Fibė pervertė savo užrašus, kad atrodytų, jog varto puslapius, ir 
išsitraukė informaciją apie Andželą. 

— Tu dovanodavai raudonas rožes, kurias ji labai mėgo. Tarp 
dienoraščio puslapių suspaustas raudonos rožės žiedas. Jai patiko, 
kai gamindavai, patiko tave stebėti. 

— Perskaityk. Noriu išgirsti žodžius. 

— Ranka ranką plauna, Džeri. Aš perskaitysiu jos žodžius, bet 
tu turi ką nors už tai duoti. 

— Perskaityk puslapį ir, jei suprasiu, kad tai jos žodžiai, paleisiu 
įkaitą. 

Dabar Fibė išgirdo tiesą. 

— Paleisi penkis įkaitus, ir aš perskaitysiu tau puslapį. Kartu 
su tavimi Andžela norėjo įkurti Kamelotą. Paleisk penkis, ir aš per- 
skaitysiu. Leisk jiems visiems išeiti, ir aš rasiu būdą, kaip įsinešti 
dienoraštį, kad pats galėtum jį perskaityti. 

— Atnešk prie parduotuvės, kad galėčiau matyti. Neišleisiu nė 
vieno, kol neįsitikinsiu, kad jį turi. 

— Nori, kad atneščiau? Galiu pamėginti. Jei atnešiu jį ten, kur 
galėsi matyti, ką duosi mainais? 

— Tris įkaitus. Nešk čia. 

— Trys įkaitai, jei atnešiu dienoraštį ten, kur galėsi jį matyti. 
Taip? 

— Nešk! 

— Leisk man susitarti. Dabar nešina juo išeisiu ir pakeliui pamė- 
ginsiu susitarti. Turėsiu perskambinti tau iš savo mobiliojo. Gerai? 

— Greičiau. 

— Jau einu. 

Fibė atsistūmė nuo stalo ir griebė savo mobilųjį. 

— Duokite man ką nors panašaus į dienoraštį, žurnalą. Kad 
būtų ne per didelis. Tu lieki vietoj manęs, — tarė Saiksui. — Kai pa- 
sakysiu: Tai viskas, ką galiu padaryti, Džeri, liepk jiems pradėti. Būtent 
tuos žodžius, Buliau. Neištarsiu jų, jei matysiu, kad yra kitas kelias, 
jei manysiu, kad galiu perkalbėti arba paimti jį gyvą. 

— Šitas tiks? — Dankanas ištiesė jai brangų bloknotą reljefiniu 
raudonu viršeliu, kurį pagriebė iš vitrinos. 

— Puiku, nebent ji nemėgo raudonos spalvos. 

— Iš kur žinai, kad jis sutiks? — paklausė Dankanas. 

— Tai asmeninis, intymus dalykas. Kažkas, kas priklausė jai. 
Čia Andžela kalbasi su juo, o jis to nebuvo numatęs. Volkenas sutiks, 
tikrai manau, kad sutiks. Man reikia pasikalbėti su vadu. 

— Aš eisiu su tavimi taip toli, kiek galėsiu, — pridūrė Danka- 
nas. — Kas gali patvirtinti, kad jis nešaus į tave vos pamatęs? 

— Jam reikia dienoraščio. Be to, jeigu jis nusitaikys į mane, 
pareigūnai nusitaikys į Volkeną. Vos tik jis kilstelės ginklą, žaidimas 
bus baigtas. Dabar jis jau ne toks susikaupęs, nes aplinkui juda žmo- 
nės. Jis vis dar leidžia eiti įkaitams į tualetą. Yra išmuštas iš vėžių, 
susijaudinęs ir padarė klaidą. Mes turime ja pasinaudoti. Vade, galiu 
nuvilioti jį nuo detonatoriaus. 

Pasakodama savo planą, Fibė užsimetė liemenę, kurią kažkas 
padavė. 

— Kaijis atsitrauks, mėginsiu kuo ilgiau sulaikyti arba, jei pasi- 
seks, privilioti arčiau lango. Kai užpakalinės durys bus laisvos... 

— Toliau mes viskuo pasirūpinsime. Jei prisiartinsite arčiau nei 
leidau, viskas bus baigta, nušluosime jus. 

— Supratau. — Fibė atsisuko į Dankaną. — Tu negali eiti su 
manimi. 

— Žiūrėk man, kad grįžtum, velniai rautų. — Dankanas suspau- 
dė jos ranką. — Be jokių atsikalbinėjimų. 

— Sutarta. — Ir spustelėjo jo pirštus. Vyro akyse atsispindėjo 
baimė ir tikėjimas. — Myliu tave, — pasakė ji ir nuėjo. 

Fibė žinojo: Volkenas gali ją nušauti, jei tik veiks greitai ir apgal- 
votai. Žinoma, šansai menki, tačiau ji nepasakė visos tiesos. Įsakė sau 
neatsigręžti, nes jos akyse Dankanas galėjo pamatyti melą, sumišusį 
su baime. 

Jo mama, galvojo Fibė, sesuo. Mylimoji. Tai, kas įvyks per kelias 
artimiausias minutes, nulems, ar kuri nors viena — o gal visos — 
grįš pas jį. 

Fibė išsitraukė mobilųjį ir paskambino Džeriui. 

— Ateinu. Paruošk įkaitus. Tris įkaitus, Džeri, kaip susitarėme. 

— Žinau, kaip susitarėme, velniai griebtų. Kai pamatysiu tave, 
jį, tada išleisiu. 

— Tu pamatysi mane, bet nepamatysi Andželos dienoraščio, kol 
neišeis trys žmonės. Turi man padėti, Džeri. Tau liks dar keturiolika. 
Juk nežinojai, kiek žmonių bus parduotuvėje, kai tai planavai. Ga- 
lėjo nuo pat pradžių būti tik keturiolika. Tu nieko neprarasi, užtat 
įrodysi, kad laikaisi susitarimo. Dienoraštį parodysiu mainais į tris 
žmones, ir dar už tris perskaitysiu puslapį. Tada pasikalbėsime apie 
mainus. Tai bus sąžininga, Džeri. 

Melas, pagalvojo Fibė, dabar meluoja ji. Ar jis tai girdi? 

Jeigu jai nepavyks, ar galės su tuo gyventi? Ar galės Dankanas? 

Ausinėje Fibė išgirdo balsą. Užpakalinės durys užminuotos vie- 
line mina su signalizacija. Nukenksminti reikės laiko, kurio ji neturi. 

Daryk, ką gali, priminė sau. 

— Taktinė grupė nori matyti tris įkaitus, Džeri. Jie neleidžia 
man eiti; neleis, kol jų nepamatys. 

Judėjimas. Trys moterys... eina durų link. 

Gavusi leidimą, Fibė žengė iš priedangos. Nors tvyrojo lipnus 
karštis, jos oda buvo pašiurpusi nuo šalčio. 

— Aš čia, Džeri. Pirma sandorio dalis. Dabar tavo eilė. Išleisk jas. 

— Nematau tavęs. 

— Jei prisiartinsiu arčiau, taktinė grupė mane apsups ir nu- 
stums atgal. Aš pietvakariniame pastato kampe. Matau vitrinas, 
įžiūriu vieną... ne, du žmones, stovinčius į dešine nuo jų. 

— Kvaila vilkėti liemenę, Fibe, kai galiu šauti tau į galvą. 

Siaubingas pasitenkinimas Volkeno balse išdžiovino jai gerklę. 

— Žinau, bet taisyklės yra taisyklės. Išleisk jas, Džeri. 

— Noriu pamatyti dienoraštį. 

Bloknotą Fibė laikė už nugaros. 

— Aš ištesėjau savo žodį, laikas tesėti savąjį. Paskui vėl bus 
mano eilė, 

Spragtelėjo užraktai, durys atsidarė. Žmonės išsvirduliavo arba 
išbėgo, verkdami ir šaukdami „nešaudykit!“. Neperšaunamomis lie- 
menėmis apsivilkę policininkai atskubėjo jiems į pagalbą. 

Akies krašteliu Fibė pastebėjo Ma By ir skubiai sukalbėjo pa- 
dėkos maldele. 

Dankano mama saugi. 

— Ten liko mano marti, — sušuko Ma. — Jis slepiasi už jos ir už 
kitų. Turi detonatorių. Du detonatorius. 

Malda užstrigo Fibės gerklėje. Ma paklaikusiomis akimis priėjo 
prie durų ir vėl jas uždarė. 

— Išleidau tris. Parodyk dienoraštį. 

— Gerai, Džeri. Taktinė grupė turi pašalinti civilius iš vidinės 
zonos. Viskas gerai. — Fibė išsitraukė iš už nugaros bloknotą. — Štai 
Andželos dienoraštis. 

— Atversk. Atversk ir paskaityk. Tai gali būti bet kas. 

— Tada išleisk dar tris įkaitus. — Ir nors širdis priešinosi, Pibė 
laikėsi taisyklių. — Noriu, kad su jais išleistum ir sužeistąjį, Džeri. 

— Velniop jį. Tas šūdžius liks čia, su kitais. Nori jį pamatyti, 
Fibe? 

Ji pamatė judesį — Arnis susvirduliavo į priekį tarsi pastumtas. 
Vyro veidas buvo pilkas, sukrešėjęs kraujas pajuodęs. Kaip ir Rojaus, 
viršutinė Mykso kūno dalis buvo apdėta sprogmenimis. 

Per grotuotą langą jo akys susitiko su Fibės akimis. 

— Skaityk, arba susprogdinsiu jį. Kartu pašalinsiu dar kelis, 
o likusius rimtai sužeisiu. Betgi ką aš čia, velniai rautų, tiesiog su- 
sprogdinsiu pagrindinę bombą, ir viskas bus baigta. Skaityk dabar 
arba viską baigsime. Daugiau jokių derybų. 

Fibė atvertė bloknotą ir įsistebeilijo į tuščius puslapius. Įsimy- 
lėjusios moterys, galvojo ji, kalba ta pačia kalba. Ir Fibė ėmė skaityti 
iš savo širdies. 


VIDURDIENIS 443 


„Dabar žinau, kas yra meilė. Kaip galėjau galvoti, kad žinau, kol 
nebuvau sutikusi jo? Viskas iki tol buvo blyšku, netvirta ir kvaila. 
Dabar, kai žinau, kas yra meilė, pasaulis atrodo ryškus, patikimas ir 
realus. Jis privertė mane jaustis gyvai. 

Fibė užvertė bloknotą. 

— Išleisk tris žmones, Džeri, tada paskaitysiu dar. 

— Daugiau neišleisiu nė vieno! Nė vieno. Skaityk, ką ji parašė. 
Noriu, kad tave skaitančią filmuotų. 

— Džeri... 

— Užsičiaupk! — Volkenas taip suriko, kad jo įniršis beveik pri- 
pildė Fibės galvą. — Skaityk, ką ji parašė, o paskui padarysi pareiški- 
mą. Pradėk tučtuojau, arba nušausiu vieną įkaitę. 

Fibė žengė artyn ir ausinėse išgirdo griežtą įsakymą stoti. Žiūrė- 
dama pro Arnį, matė įkaitų ratą. Ir Lu. Kokia aukšta, pagalvojo Fibė. 
Kokie nuostabūs plaukai. Puikus skydas. 

— Gerai, Džeri. 

— Noriu pamatyti rožę, rožę, kurią ji laikė tarp puslapių. — Da- 
bar vyras verkė. Jau nesivaldė. — Tik paprašyk, kad išleisčiau įkaitą, 
ir aš šausiu kuriam nors į galvą. Perskaityk dienoraštį, parodyk rožę, 
tada papasakok visam prakeiktam pasauliui, kaip nužudei mano an- 
gelą. Ir viskas bus baigta. Baigta. 

Volkeno balse virpėjo troškimas mirti. Ir jis, žinojo Fibė, kartu 
išsives keturiolika žmonių. 

Nenuleisdama akių, Fibė vėl atvertė bloknotą, pasklaidė lapus. 

— Andžela išsaugojo tavo rožę. 

— Aš jos nematau. 

— Tuoj parodysiu. Aš darau tai, ko tu nori. Negaliu prieiti ar- 
čiau, man draudžiama. 

— Du žingsnius į priekį. Visi, du žingsnius į priekį! Sustot. Pra- 
keikimas. 

Fibė pasisuko, nežymiai pakreipė bloknotą. Mintyse išvydo rau- 
doną X pastato plane. Tada pamatė, kaip jis pastūmė Lu galvą į šoną, 
kad galėtų geriau matyti. Ir trumpam pažvelgusi Volkenui į akis, Fibė 
ištarė: 

— Tai viskas, ką galiu padaryti, Džeri. 

— Ugnis! 

Šūvis nuaidėjo pro ją. Fibė beveik neišgirdo šūksnių, riksmų, 
kojų trepsėjimo. 

Tik pamatė išbėgančią Lu, niekieno nepadedamą. Ji pribėgo tie- 
siai prie Fibės ir taip stipriai ją apkabino, kad ši net žengtelėjo porą 
žingsnių atgal. 

— O Dieve, Dieve, Dieve. Maniau, mirsiu. Maniau, kad jis mus 
visus nužudys. 

— Dabar turi pasišalinti, Lu. Turi išeiti iš zonos. 

— Tuišgelbėjai man gyvybę. — Atšlijusi Lu suėmė delnais Fibės 
veidą. — Išgelbėjai mus visus. 

— Ma By štai ten. Dabar eik iš čia, eik pas Ma By. 

— Tu visus išgelbėjai, — pakartojo Lu, kai prie jos prišoko po- 
licininkai. 

Fibė paleido iš rankų bloknotą ir atsisuko. Per žmones prie jos 
brovėsi Dankanas. 

— Kaip tave praleido? 

Jis parodė laminuotą pažymėjimą. 

— Pavogiau. — Ir apkabino ją. — Myliu tave. Ten dar liko bom- 
ba, taip? Nešdinamės iš čia, važiuojam namo, važiuojam į Akapulką. 

— Taip, bet kol kas einame kuo toliau nuo pastato, kuriame yra 
bomba. 

— Tavo rankos dreba. 

— Tavo irgi. 

— Ne tik rankos. 

— Man reikia prisėsti, Dankanai. Turiu rasti tylią, ramesnę vie- 
tą, kur galėčiau minutei prisėsti. 

Ji yrėsi per minią, linkčiodama dėkojo už sveikinimus. Puikus 
darbas, gerai padirbėjai. Tada sustojo it įbesta, pamačiusi priešais 
save seržantą Myksą. 

Pareigūnas nieko nepasakė, tik pažiūrėjo įją. Tada palenkė galvą 
ir nuėjo. 

— Turėtų klūpoti prieš tave, — sumurmėjo Dankanas. 

— Nejo būdas, o man, tiesą sakant, nusispjauti. 

Dankanas nusivedė ją atgal į drabužių parduotuvę ir pasodino 
ant kėdės. 

Fibė giliai iškvėpė. 

— Duokite man penkias minutes, — tarė ji kitiems komandos 
nariams. — Kad praskaidrėtų galva, tada viską baigsime. 

— Viskas gerai, leitenante. — Saiksas bedė nykščiu į duris, bet 
pakeliui stabtelėjo. — Velniškai puikus darbas. 

— Taip. 

Stojus tylai, Fibė dar kartą atsiduso ir pažiūrėjo į Dankaną, tu- 
pintį prie jos kojų. 

— Mieloji, atrodai taip, tarsi tau būtų ne pro šalį išlenkti taurelę. 

— Mielai išgerčiau kelias. 

— Čia netoliese žinau gerą barą. — Paėmes Fibę už rankų, pa- 
bučiavo, tada įsikniaubė į jas veidu. — Fibe. 

— Man niekada negrėsdavo rimtas pavojus. Tik ne man. 

— Pasakyk tai mano širdžiai. 

Kaip čia šalta, pagalvojo Fibė. Negi taip atšalo? Tik jos rankos 
buvo šiltos, kur pabučiavo Dankanas. 

— Dankanai, dar niekada nebuvau išsitraukusi ginklo. Juk sa- 
kiau tau. O šiandien nužudžiau žmogų. 

— Nesąmonė. 

— Nužudžiau. Aš daviau leidimą šauti. Ne oficialiai, žinoma. 
Tačiau visi supranta, kad aš atviliojau Volkeną ten, kur būtų galima 
nusitaikyti, ir daviau leidimą. Jis... 

— Žinau. — Dankanas laikė jos rankas savosiose. — Žinau. 

— Neturėjau kitos išeities, todėl neteisiu savęs. Aš pasinaudo- 
jau jo meile Andželai. Betgi išgyvensiu ir tai. 

Jis pakėlė ją nuo kėdės ir pasisodino ant kelių. 

— Tai nebuvo meilė. Ji buvo pernelyg savanaudiška, viena- 
pusiška. Puikiai tai žinai. Tiesiog tu buvai protingesnė — štai kas 
svarbiausia. Ir drąsesnė. Tu stovėjai priešais, o jis slėpėsi viduje, už 
nekaltų žmonių. 

Dankanas pabučiavo jai į smilkinį. 

— Nesėdėk čia, gailėdamasi jo, ir nesigraužk. 

— Tu teisus. 

— Tai bent moterį turiu. — Jis sėdėjo apkabinęs Fibę, glostyda- 
mas šaltas rankas. — Kai „Mark D's“ vėl atsidarys, mes nueisime ir 
išsirinksime žiedą. 

— Aš negaliu sau leisti pirkti žiedą „Mark D's“, — šyptelėjo 
Fibė. — Net nesusimąsčiau, ką ten veikė Ma By ir Lu. Nepagalvojau, 
kodėl... negalėjau. O, Dankanai, tu buvai susitaręs susitikti, kad jos 
padėtų išrinkti žiedą man. Jei būtum atvažiavęs... 

— Negalvok apie tai. Aš neatvažiavau, visi liko gyvi. Saugūs. 
Tavo darbe juk tai svarbiausia? 

— Taip. O dabar turiu jį baigti. 

— Aš palauksiu. Kai baigsi, nepamiršk pasakyti tam, kam reikia, 
kad pasiimi tris ar keturis laisvadienius. 

— Kodėl? 

— Mano moteris ką tik išgelbėjo septyniolikos žmonių gyvybes, 
taigi ką darysime? Važiuosime į Disnėjaus šalį. 

Fibė nenusišypsojo. Nustebusi dusliai aiktelėjo ir ėmė juoktis. 

— (O Dieve, ačiū Dievui, kad radau tave. 

— Tai aš radau tave, — pataisė Dankanas. — Man labai sekasi. 

Fibė apkabino jį ir padėjo ant peties galvą. Šis vyras suteikė jai 
ramybę, tvirtą pagrindą ir petį, į kurį galima atsiremti. 

Jai irgi velniškai pasisekė. 

